
Toponime 


Modul de scriere a toponimelor în Anglia anglo-saxonă 
suscită controverse, neexistând un acord pe deplin 
acceptat nici măcar în privinţa denumirilor înseşi. Astfel, 
Londra a fost redată ca Lundonia, Lundenberg, Lundenne, 
Lundene, Lundenwic, Lundenceaster şi Lundres. Fără 
îndoială, unii cititori vor prefera alte versiuni ale numelor 
de mai jos, dar de obicei am apelat la denumirea indicată 
în Oxford Dictionary of English Place-Names pentru 
perioada domniei lui Alfred (871-899 d.Hr.). Însă nici 
această soluţie nu este infailibilă. Insula Hayling se scria, 
în anul 956, atât Heilincigae, cât şi Haeglingaiggee. Nici eu 
nu am fost constant tot timpul; am preferat versiunea 
modernă, Anglia, termenului Anglaland, şi în loc de 
Norhymbralond am folosit Northumbria pentru a nu 
induce ideea că graniţele străvechiului regat ar coincide 
cu cele ale ţării moderne. Prin urmare, această listă este 
rezultatul unui compromis, la fel ca ortografierea în sine a 
denumirilor. 


Bebbanburg Bamburgh, Northumberland 

Berewic Berwick, Northumberland 

Brunanburgh Bromborough, Cheshire 

Cair Ligualid Carlisle, Cumbria 

Ceaster Chester, Cheshire 

Cent Kent 

Contwaraburg Canterbury, Kent 

Dunholm Durham, comitatul Durham 

Dyflin Dublin, Irlanda 

Eoferwic York, Yorkshire (nume 
saxon) 

Fagranforda Fiarford, Gloucestershire 

Gleawecestre 
Heagosttealdes 
Heahburh (nume fictiv) 


Hedene 
Huntandun 


Hwite 
Insulele Famea 


Irthinam 
Jorvik 


Lindcolne 
Lindisfarena 


Lundene 

Maedlak 

Meerse 
Mameceaster 
Monez 

Ribbel 

Ribelcastre 
Snæland 

Spura (nume fictiv) 


Sumorsæte 
Tine 

Usa 

Wevere 
Wiltunscir 
Wintanceaster 
Wirhealum 


Gloucester, Gloucestershire 
Hexham, Northumberland 
castelul Whitley, Alston, 
Cumbria 

râul Eden, Cumbria 


Huntingdon, 
Cambridgeshire 

Whitchurch, Shropshire 
insulele Fame, 
Northumberland 


râul Irthing 

York, Yorkshire (nume 
danez/viking) 

Lincoln, Lincolnshire 
Lindisfarne (Holy Island), 
Northumberland 

Londra 

râul Medlock, Lancashire 
râul Mersey 

Manchester 

Anglesey, Țara Galilor 

râul Ribble, Lancashire 
Ribchester, Lancashire 
Islanda 

fortul roman  Birdoswald, 
Cumbria 

Somerset 

râul Tyne 

râul Ouse, Yorkshire 

râul Weaver, Cheshire 
Wiltshire 

Winchester, Hampshire 
peninsula The Wirral, 
Cheshire 


Berewic 0t 
e Lindisfarena 


Bebbanburg O +? Farnea Islands 


© North 
Sea 


MERCIA 


O Tamweorthin 


PARTEA ÎNTÂI 
Ţinuturi neîmblânzite 


Unu 


Nu m-am dus la funeraliile lui ZEthelfleed. 

A fost înmormântată la Gleawecestre în acelaşi cavou cu 
soţul ei, pe care-l urâse din tot sufletul. 

Fratele ei, regele Edward al Wessexului, care fusese în 
fruntea cortegiului funerar, a rămas la Gleawecestre după 
terminarea ceremonialului şi după ce corpul lui ZEthelfleed 
a fost coborât în criptă. Flamura ei ciudată cu gâsca sfântă 
a fost dată la o parte şi înlocuită cu dragonul Wessexului. 
Mesajul era mai mult decât evident. Mercia nu mai exista. 
În toate ţinuturile britanice de la sud de Northumbria şi la 
est de Ţara Galilor exista un singur regat şi un singur rege. 
Edward mi-a trimis un mesaj prin care îmi cerea să-i jur 
credinţă pentru pământurile pe care le deţineam în ceea ce 
fusese Mercia. Documentul purta numele lui urmat de 
cuvintele Anglorum Saxonum Rex, regele saxonilor 
englezi. Am nesocotit această cerere. 

Peste un an am primit un alt document, de data aceasta 
semnat şi sigilat în Wintanceaster. În el scria că, prin 
bunăvoința lui Dumnezeu, pământurile pe care mi le 
dăduse Æthelflæd a Merciei fuseseră date în folosinţă 
episcopiei de Hereford care, mă asigura pergamentul, avea 
să le folosească pentru continua glorificare a lui 
Dumnezeu. 

— Asta înseamnă că episcopul Wulfheard o să aibă mai 
mulţi arginţi de cheltuit cu târfele lui, i-am spus lui Eadith. 

— Poate ar fi trebuit să te duci la Gleawecestre, mi-a 
sugerat ea. 

— Şi să-i jur credinţă lui Edward? am izbucnit, scuipând 
la pronunţarea acestui nume. Niciodată. Nu am nevoie de 
Wessex şi Wessexul nu are nevoie de mine. 

— Ce-o să faci în privinţa proprietăţilor tale? 

— Nimic, i-am răspuns. Ce-aş putea face? Să pornesc un 
război cu Wessexul? Mă supără că episcopul Wulfheard, un 
vechi duşman de-al meu, mi-a luat pământul, dar nu am 
nevoie de cel din Wessex. Am Bebbanburgul. Sunt lord al 
Northumbriei şi stăpânesc tot ce mi-am dorit. De ce aş 
face ceva? Sunt prea bătrân şi n-am nevoie de necazuri. 

— Nu eşti bătrân, mi-a spus ea arătându-mi, ca de 
obicei, o fidelitate neclintită. 

— Sunt bătrân, am insistat. 

Aveam peste şaizeci de ani, ajunsesem la vârsta 
senectuţii. 

— Nu arăţi ca un bătrân. 

— Aşa că Wulfheard poate să le-o tragă târfelor lui şi să 
mă lase să mor liniştit. Nu-mi pasă dacă n-o să mai revăd 
niciodată Wessexul sau Mercia. 

Şi, totuşi, un an mai târziu, eram în Mercia, urcat pe 
Tintreg, mândrul meu armăsar, purtând coif şi zale şi cu 
Răsuflarea-Şarpelui, spada mea, atârnată la şoldul stâng. 
Rorik, scutierul meu, îmi ducea scutul greu cu margini de 
oţel. În spate veneau nouăzeci de oameni, înarmaţi ca şi 
mine şi călărind pe cai de luptă. 

— Dumnezeule! l-am auzit spunând pe Finan, care se 
afla lângă mine şi se uita către duşmanul aflat mai jos de 
noi. Patru sute de nemernici? După o pauză a adăugat: Cel 
puţin patru sute. Poate cinci sute? 

N-am zis nimic. 

În acea după-amiază târzie de iarnă era un frig amarnic. 
Respirația cailor scotea vălătuci de aburi printre copacii 
desfrunziţi de pe colina nu prea înaltă de unde ne uitam la 
inamicii noştri. Cerul era acoperit de nori care făceau ca 
zalele şi armele noastre să nu strălucească în soare. 
Departe, în dreapta mea, fluviul Dee se scurgea încet şi 
cenuşiu către mare. Pe terenul jos din faţa noastră erau 
duşmanii şi, în spatele lor, Ceasterul. 

— Cinci sute, s-a decis Finan. 

— Nu m-am gândit niciodată c-o să mai văd tărâmul 
ăsta, i-am spus. Nici n-am vrut să-l mai văd până la 
sfârşitul zilelor mele. 

— Au distrus podul, a zis Finan uitându-se cu atenţie 
departe, spre sud. 

— Tu n-ai face acelaşi lucru în locul lor? 

Inamicii noştri asediau Ceasterul. Cei mai mulţi dintre ei 
se aflau în partea de răsărit a oraşului, dar fumurile 
focurilor de tabără arătau că mult mai mulţi se aflau în 
partea de miazănoapte. Fluviul Dee curgea pe lângă 
zidurile din partea de miazăzi a oraşului, apoi se îndrepta 
către estuarul care se întindea către nord. Distrugerea 
deschiderii principale a podului oferea certitudinea că 
nicio forţă nu putea veni pe uscat dinspre sud. Dacă 
micuța garnizoană a oraşului ar fi încercat să iasă din 
încleştare, ar fi fost nevoită să meargă spre nord sau spre 
est, acolo unde inamicul era mai puternic. lar garnizoana 
era, într-adevăr, mică. Mi se spusese, deşi asta nu era 
altceva decât o presupunere, că mai puţin de o sută de 
oameni apărau oraşul. 

Finan se gândea la acelaşi lucru. 

— Şi cinci sute de oameni nu pot cuceri oraşul? a 
întrebat el cu un aer ironic. 

— Sau, poate, aproape şase sute? i-am replicat cu 
moderatie în glas. 

Era greu de estimat numărul inamicilor, căci mulţi 
dintre oamenii din tabără erau femei şi copii, dar m-am 
gândit că cifra dată de Finan era cam mică. Tintreg şi-a 
coborât capul şi a fornăit. L-am mângâiat cu palma pe 
grumaz şi am atins mânerul Răsuflării-Şarpelui ca să-mi 
poarte noroc. 

— Nu mi-aş dori să asediez zidurile astea, am zis. 

Zidurile din piatră ale oraşului Ceaster fuseseră ridicate 
de către romani, iar romanii construiau bine. Membrii 
micuţei garnizoane erau bine conduşi. Reuşiseră să 
respingă asalturile de mai înainte, aşa că vrăjmaşii 
renunţaseră să mai încerce, aşteptându-i să iasă afară din 
cauza foamei. 

— Deci, ce facem? m-a întrebat Finan. 

— Ei bine, am făcut un drum lung, i-am zis. 

— Deci? 

— Ar fi păcat să nu ne luptăm dacă, după cum am aflat, 
amărâţii din oraş au început să mănânce şobolani, am spus 
uitându-mă lung către ziduri, apoi către focurile de tabără. 
Cât despre ceilalţi? Le e frig, sunt plictisiţi şi se află aici de 
prea mult timp. S-au umplut de sânge atunci când au 
asaltat zidurile, aşa că acum sunt în aşteptare. 

Vedeam baricadele mari ridicate de asediatori la porţile 
de nord şi de est ale oraşului Ceaster; acolo fuseseră 
postați cei mai buni oşteni din trupele inamice pentru a-i 
opri pe cei din garnizoană să iasă sau să încerce să 
evadeze. 

— Le este frig, am repetat. Sunt plictisiţi şi slabi. 

— Slabi? a întrebat Finan zâmbind. 

— Cei mai mulţi provin din fyrd, am zis. 

Fyrdul era oastea formată din ţărani, oieri, oameni de 
rând. Poate că erau curajoşi, dar luptătorii instruiți, aşa 
cum erau cei nouăzeci de bărbaţi care mă însoțeau, erau 
de departe mult mai de temut. 

— Slabi, am repetat. Şi proşti. 

— Proşti? a întrebat Berg, care călărea în spatele meu. 

— Nu se vede nicio strajă! N-ar fi trebuit să ne lase să ne 
apropiem aşa de mult. Nici măcar nu ştiu că noi ne aflăm 
aici. Şi prostia duce la moarte. 

— Mă bucur că sunt proşti, a zis Berg, 

Era un viking tânăr şi sălbatic care nu se temea de nimic 
altceva în afară de mustrările tinerei sale soţii saxone. 

— Trei ore până la apusul soarelui? a sugerat Finan. 

— Hai să nu pierdem vremea. 

L-am întors pe Tintreg şi am mers înapoi printre copaci 
spre drumul care ducea către Ceaster pe la vadul prin 
fluviul Meerse. Acest drum mi-a readus în memorie cum îl 
înfruntasem pe Ragnall şi cum murise Haesten. Acum, 
drumul mă ducea către o altă bătălie. 

Şi, totuşi, aşa cum coboram pe panta lungă şi uşoară, nu 
păream ameninţători. Nu ne grăbeam. Mergeam ca nişte 
oameni care tocmai se întorceau dintr-o călătorie lungă, 
ceea ce era adevărat. Ţineam spadele în teacă, iar suliţele 
erau puse în mănunchiuri pe spinările cailor de povară 

conduşi de scutieri. Fără îndoială, inamicul ne văzuse 
imediat după ce ieşiserăm din pădurea de pe creastă, însă 
noi eram puţini, pe când ei erau mulţi, iar apropierea 
noastră arăta că veneam cu gând de pace. Zidul înalt de 
piatră al oraşului era în umbră, dar puteam distinge 
flamurile atârnate la metereze. Aveau pe ele cruci creştine. 
Mi-am adus aminte de venerabilul Leofstan, un nebun pios 
şi un om de treabă care fusese ales drept episcop al 
Ceasterului de către /Ethelfleed. Ea întărise oraşul- 
fortăreață şi pusese acolo o garnizoană ca un bastion 
împotriva vikingilor şi danezilor care traversau Marea 
Irlandei pentru a lua robi din teritoriile saxone. 

ZEthelfleed, fiica lui Alfred şi conducătoare a Merciei. 
Moartă acum. Trupul ei putrezeşte într-o criptă rece din 
piatră. Imaginându-mi mâinile ei nemişcate ce ţineau 
strâns un crucifix în groaznica beznă a mormântului, mi- 
am amintit că aceleaşi mâini îmi zgâriau şira spinării 
atunci când se zvârcolea sub mine. „Dumnezeu să mă 
ierte”, gemea, „nu te opri.” 

Şi acum mă adusese înapoi la Ceaster. 

Şi Răsuflarea-Şarpelui era gata să ucidă din nou. 


Fratele lui Æthelflæd domnea în Wessex. Îi convenise să- 
şi lase sora să cârmuiască în Mercia, dar la moartea ei s-a 
dus cu trupele saxonilor de vest înspre nord peste Temes. 
Veniseră, spunea el, ca să-i aducă un omagiu surorii sale şi 
să participe la funeraliile ei, dar au rămas până când au 
impus domnia lui Edward în regatul surorii sale. Edward, 
Anglorum Saxonum hex. 

Nobilii Merciei care au îngenuncheat în fața lui au fost 
răsplătiți, dar unii, puțini, ce-i drept, îi detestau pe saxonii 
de vest. Mercienii erau oameni mândri. Intr-un timp, 
regele Merciei era cel mai puternic cârmuitor din Britania, 
regii Wessexului şi Angliei de Est şi căpeteniile Țării 
Galilor îi plăteau dări, iar Mercia era cel mai întins dintre 
toate regatele britanice. Apoi au venit danezii, şi Mercia a 
decăzut. Însă /Ethelflaed s-a luptat cu ei, i-a împins pe 
păgâni înspre miazănoapte şi a construit burhuri care să-i 

apere graniţele. Ea a părăsit această lume, s-a făcut 
ţărână, iar armatele fratelui ei apără zidurile burhului. 
Regele Wessexului s-a autoproclamat rege al tuturor 
saxonilor şi a pretins arginţi pentru a-şi plăti garnizoanele; 
a luat pământul de la nobilii care s-au revoltat şi l-a dat 
oamenilor lui sau Bisericii. Mai ales Bisericii, deoarece 
preoţii le predicau oamenilor din Mercia că era voia zeului 
lor răstignit ca Eduard al Wessexului să fie rege peste 
aceste pământuri şi că a i te opune regelui însemna să te 
opui vrerii lui Dumnezeu. 

Şi, totuşi, teama de zeul răstignit nu a împiedicat 
izbucnirea tulburărilor, astfel că luptele au început. Saxoni 
contra saxonilor, creştini contra creştinilor, mercieni 
împotriva altor mercieni şi aceştia din urmă împotriva 
saxonilor de vest. Rebelii luptau sub stindardul lui 
Æthelflæd susţinând că ea îşi dorise ca fiica ei, Ælfwynn, 
să-i succeadă la tron. ZElfwynn, regină a Merciei! Imi 
plăcea ZElfwynn, dar ea n-ar fi fost în stare să stăpânească 
un regat aşa cum n-ar fi fost în stare să străpungă cu 
lancea un porc mistreţ. Era fluşturatică, frivolă, frumoasă 
şi meschină. Edward, aflând că nepoata lui fusese 
desemnată să preia tronul, avusese grijă s-o trimită 
departe într-o mănăstire împreună cu soţia sa repudiată, 
dar rebelii continuau să fluture flamura mamei sale şi să 
lupte în numele acesteia. 

Erau conduşi de către Cynlæf Haraldson, un luptător 
saxon pe care Æthelflæd îl dorea ca soţ pentru ZElfwynn. 
Adevărul era că, bineînţeles, Cynlæf voia să fie el însuşi 
regele Merciei. Era tânăr, chipeş, curajos în luptă, dar, 
după părerea mea, cam prostuţ. Ambiţia lui era să-i 
zdrobească pe saxonii de vest, să-şi scoată soţia din 
mănăstire şi să se încoroneze. 

i Înainte de asta, trebuia să cucerească oraşul Ceaster. 
Însă nu a reuşit. 


— Cred că o să ningă, a zis Finan în timp ce ne 
îndreptam spre miazăzi către oraş. 
— Nu ninge în perioada asta a anului, i-am spus sigur pe 

mine. 

— O simt în oase, mi-a răspuns el cutremurându-se. O să 
ningă pe-nserat. 

— Pun pariu pe doi şilingi că n-o să ningă, i-am zis 
batjocoritor. 

— Dumnezeu îmi trimite în cale tot felul de nebuni care 
au bani de aruncat, a râs el. Dar oasele mele nu se înşală 
niciodată. 

Finan era irlandez. Era secundul meu şi cel mai bun 
prieten al meu. Faţa lui, încadrată de coiful de oţel, era 
ridată şi îmbătrânită, iar barba îi era sură. Presupun că şi 
eu arătam la fel. M-am uitat cum şi-a scos spada, Hoţul-de- 
Suflete, din teacă în timp ce-şi plimba privirea peste fumul 
de la focurile de tabără din faţă. 

— Ce facem? m-a întrebat. 

— Îi gonim pe nemernicii din partea de răsărit a 
oraşului. 

— Sunt mulţi acolo. 

Mă gândeam că două treimi dintre trupele duşmanului 
se aflau în partea de est a oraşului Ceaster. Acolo, focurile 
erau mai dese printre adăposturile joase făcute din crengi 
şi iarbă. Mai la sud de aceste refugii sărăcăcioase se aflau 
vreo douăsprezece corturi mari amplasate lângă ruinele 
fostei arene romane. Deşi fusese folosită drept carieră de 
piatră, aceasta încă se înălța deasupra corturilor pe care 
tronau două flamuri nemişcate în aerul liniştit. 

— Dacă Cynleef se mai află aici, trebuie să fie în unul 
dintre acele corturi, am zis. 

— Să sperăm că nemernicul e beat. 

— Sau poate este în arenă. 

Arena, construită în afara oraşului, era o construcţie 
imensă din piatră. Sub rândurile de bănci erau nişte 
încăperi ca nişte pivnițe care, atunci când fusesem ultima 
dată aici, serveau drept adăpost câinilor sălbăticiţi. 

— Dacă ar fi un om cu judecată, ar renunţa la asediu, am 
continuat. Ar lăsa nişte oameni care să-i înfometeze pe cei 
din garnizoană şi ar pleca înspre miazăzi. Acolo se joacă 
soarta revoltei, nu aici. 

— Crezi că aşa gândeşte şi el? 

— E prost ca noaptea, am spus izbucnind în râs. 

Câteva femei purtând în spate lemne de foc s-au dat la o 
parte şi au îngenuncheat în timp ce treceam. S-au uitat 
mirate la noi. Le-am făcut semn cu mâna. 

— O să le facem văduve pe unele dintre ele, am zis 
voios. 

— Şi ce-i de râs în asta? 

I-am dat pinteni lui Tintreg. 

— E atât de caraghios că noi, doi moşnegi, ne ducem la 
război. 

— Poate tu eşti moşneag, m-a pus la punct Finan. 

— Ai aceeaşi vârstă ca şi mine. 

— Dar eu nu sunt bunic! 

— Ai putea fi. Nu se ştie niciodată. 

— Copiii din flori nu se pun la socoteală. 

— Ba da. 

— Atunci, înseamnă că tu eşti străbunic. 

M-am uitat urât la el. 

— Copiii din flori nu contează, am mormăit, ceea ce l-a 
făcut şi pe el să râdă. 

L-am văzut făcându-şi semnul crucii în timp ce treceam 
pe lângă cimitirul roman care se afla la marginea 
drumului. Se spunea că pe acolo erau stafii care se 
preumblau printre pietrele de mormânt acoperite cu 
muşchi, pietre cu inscripţii şterse de vreme pe care doar 
preoţii care ştiau limba latină le puteau înţelege. Cu ani în 
urmă, într-un exces de zel, un preot s-a apucat să 
răstoarne pietrele de pe morminte spunând că erau nişte 
hidoşenii păgâne. În aceeaşi zi a fost găsit mort, şi de 
atunci creştinii au îngăduit prezenţa mormintelor care, 
cred eu, erau ocrotite de către zeii romani. Atunci când i- 
am spus această poveste, episcopul Leofstan a izbucnit în 
râs şi m-a asigurat că romanii erau buni creştini. 
„Dumnezeu, Domnul nostru, l-a luat la El pe preot”, mi-a 
spus el. Dar, la scurt timp, şi Leofstan a murit subit, la fel 
ca preotul care profanase mormintele. Wyrd bið ful âraed.! 


1 „Soarta este neînduplecată” (în anglo-saxonă). 

Oamenii mei se înşiraseră acum, nu chiar pe un singur 
rând, dar cam aşa ceva. Niciunul dintre ei nu voia să fie 
prea aproape de marginea drumului, acolo unde se adunau 
fantomele. Şirul lung şi dezlânat de călăreţi ne făcea 
vulnerabili, dar duşmanii ignorau ameninţarea pe care o 
reprezentam noi. Am trecut pe lângă alte femei, toate 
cocârjate sub greutatea lemnelor de foc pe care le tăiaseră 
din crângul de la nord de morminte. Eram deja aproape de 
focurile de tabără. Vedeam oamenii de pe zidul de 
miazănoapte al oraşului şi suliţele lor şi ştiam că erau cu 
ochii pe noi. Se gândeau probabil că eram întăririle venite 
să-i ajute pe asediatori. 

După ce am trecut de cimitir, l-am strunit pe Tintreg 
pentru a-mi lăsa oamenii să mă ajungă din urmă. Văzând 
mormintele şi gândindu-mă la episcopul Leofstan, mi-au 
revenit în minte amintiri de demult. 

— Ți-o aminteşti pe Mus? l-am întrebat pe Finan. 

— Dumnezeule, cum ar putea cineva s-o uite? M-a 
iscodit zâmbind: Ai...? 

— Niciodată. Tu? 

A scuturat din cap. 

— Dar băiatul tău a făcut-o. 

Îl lăsasem pe fiul meu la comanda garnizoanei din 
Bebbanburg. 

— E un băiat norocos, am zis. 

Mus, pe numele adevărat Sunngifu, era micuță ca un 
şoricel şi se măritase cu episcopul Leofstan. 

— Mă întreb unde o fi acum Mus, am adăugat visător. 

Tot priveam la zidul de miazănoapte al Ceasterului 
încercând să-mi dau seama câţi oameni erau de strajă pe 
metereze. 

— Mai mulţi decât mă aşteptam, am zis. 

— Mai mulţi? 

— Oameni pe zid, i-am explicat. 

Vedeam pe puţin patruzeci de oameni pe metereze, dar 
ştiam că încă tot atâţia erau pe zidul de răsărit în faţa 
căruia se aflau majoritatea inamicilor. 

— Poate au primit întăriri între timp? a sugerat Finan. 

— Sau poate călugărul s-a înşelat, ceea ce nu m-ar mira. 

Un călugăr venise la Bebbanburg cu veşti despre asediul 
Ceasterului. Aflaserăm, bineînţeles, despre răzvrătirea din 
Mercia şi ne bucuraserăm de acest lucru. Nu era un secret 
că Edward, care se autoproclamase rege al anglilor şi al 
saxonilor, voia să invadeze Northumbria ca să-şi întărească 
acest titlu plin de aroganță. Sigtryggr, ginerele meu şi 
rege al Northumbriei, se pregătise pentru această invazie 
şi se temea de ea. Pe urmă, am aflat că Mercia se separase 
iar. Edward, în loc să ne invadeze pe noi, se lupta să 
păstreze noile teritorii. Răspunsul nostru a fost clar: nu 
aveam să facem nimic! Aveam să lăsăm regatul lui Edward 
să se rupă în bucăţi, pentru că orice luptător saxon omorât 
în Mercia însemna o spadă mai puţin care să fie adusă în 
Northumbria. 

Şi, totuşi, eram aici, într-o după-amiază de iarnă sub un 
cer întunecat, venit să lupt în Mercia. 

Sigtryggr nu se bucurase de acest lucru, iar soţia lui, 
fiica mea, fusese de-a dreptul nefericită. 

— De ce? mă întrebase ea. 

— Am făcut un jurământ, le-am spus, şi asta le-a potolit 
împotrivirea. 

Jurămintele sunt sfinte. Să încalci un jurământ înseamnă 
să-ţi atragi mânia zeilor, aşa încât Sigtryggr a fost de 
acord, fără prea multă tragere de inimă, ca eu să pun 
capăt asediului asupra Ceasterului. Nu că ar fi putut face 
ceva pentru a mă opri. Eram cel mai puternic nobil din 
regatul lui, socrul lui şi stăpânul Bebbanburgului. El îmi 
datora faptul că avea un regat, dar a insistat să iau mai 
puţin de o sută de luptători. 

— Dacă iei mai mulţi, nemernicii de scoțieni ar trece 
graniţa, mi-a zis. 

I-am dat dreptate. Am luat doar nouăzeci de oameni cu 
care intenţionam să salvez noul regat al lui Edward. 

— Şi te gândeşti că Edward o să-ţi fie recunoscător? m-a 
întrebat fiica mea, încercând să găsească ceva de bun 
augur în spatele îndărătniciei mele. 

Ea se gândea că recunoştinţa lui Edward îl va face să 


%17 # 


renunţe la planurile de-a invada Northumbria. 

— Edward o să mă socotească nebun. 

— Dar chiar eşti! a spus Stiorra. 

— În plus, am aflat că e bolnav. 

— Asta-i bine, a pufnit ea. Probabil că noua lui soţie l-a 
stors cu totul de vlagă. 

Edward n-avea să-mi fie recunoscător, indiferent de ce 
se întâmpla la Ceaster. 

Copitele cailor răsunau cu putere pe drumul roman. Ne 
deplasam tot încet ca să nu trezim bănuieli. Am trecut pe 
lângă vechea bornă din piatră care arăta că la o milă 
distanţă se afla Deva, aşa cum numeau romanii oraşul 
Ceaster. Acum ne aflam printre adăposturile improvizate şi 
focurile de tabără. Oamenii se uitau la noi. Nu erau 
îngrijoraţi, nu erau străji şi nimeni nu ne-a provocat. 

— Ce-i cu ei? a murmurat Finan către mine. 

— Se gândesc că, dacă le vin ajutoare celor dinăuntru, 
acestea vor veni dinspre răsărit, nu dinspre miazănoapte. 
Prin urmare, îşi închipuie că suntem de partea lor. 

— Asta înseamnă că sunt idioţi. 

Avea, bineînţeles, dreptate. Cynlæf, dacă tot el era 
comandantul, ar fi trebuit să aibă santinele la fiecare loc 
de acces în tabăra asediatoare. Dar lungile săptămâni 
friguroase ale asediului îi făcuseră indolenţi şi nepăsători. 
Cynleef voia doar să cucerească oraşul fortificat, dar uitase 
să-şi păzească spatele. 

Finan, care avea ochi ca de şoim, îşi pironise privirea 
către ziduri. 

— Călugărul ăla era un mincinos, a zis el cu dispreţ în 
glas. Am văzut cincizeci şi opt de oameni pe zidul de nord. 

Călugărul care venise cu veşti despre asediu era sigur 
că garnizoana era primejdios de mică. 

— Cât de mică? îl întrebasem. g 

— Nu mai mult de o sută de oameni, Înălţimea Ta. 

Mă uitasem la el cu neîncredere. 

— De unde ştii? 

— Preotul mi-a spus, domnule, îmi răspunsese iritat. 

Călugărul, numit fratele Osric, pretindea că este de la o 

mănăstire din Hwite, un loc despre care nu auzisem 
niciodată şi despre care el spunea că e la câteva ore de 
mers de Ceaster. Fratele Osric ne spusese că un preot 
venise la ei la mănăstire. 

— Era pe moarte, Înălţimea Ta. Avea dureri groaznice de 
stomac. 

— Părintele Swithred? 

— Da, stăpâne. 

Îl ştiam pe Swithred. Era un bărbat mai vârstnic, un 
preot înverşunat şi morocănos care nu mă plăcea deloc. 

— Şi cei din garnizoană îl trimiseseră ca să ceară ajutor? 

— Da, stăpâne. 

— De ce nu au trimis un luptător? 

— Un preot poate merge acolo unde un luptător nu 
poate, stăpâne, mi-a explicat fratele Osric. Părintele 
Withred mi-a spus că a părăsit oraşul pe înserat şi a trecut 
prin tabăra asediatorilor. Nimeni nu l-a oprit. Apoi a mers 
înspre miazăzi către Hwite. 

— Şi unde s-a îmbolnăvit? 

— Acolo unde a şi murit atunci când am plecat eu, 
stăpâne, a zis fratele Osric închinându-se. A fost vrerea lui 
Dumnezeu. 

— Ciudate dorinţe mai are Dumnezeul ăsta al vostru, am 
mormăit eu. 

— Şi părintele Swithred l-a rugat pe stareţul nostru să 
trimită pe cineva la Domnia Voastră, şi m-a trimis pe mine, 
a încheiat el îngenunchind în semn de implorare. 

Am văzut o cicatrice pe tonsura lui. 

— Părintele Swithred nu mă place şi-i urăşte pe păgâni. 
Şi totuşi te-a trimis la mine? 

Întrebarea mea l-a stânjenit pe fratele Osric. A şovăit, 
apoi a început să se bâlbâie: 

— EL... el... 

— M-a vorbit de rău, i-am sugerat. 

— Într-adevăr, stăpâne, într-adevăr, a bâiguit el, părând 
uşurat că intuisem răspunsul căruia nu îndrăznea să-i dea 
glas. Dar a zis şi că o să primiţi bine rugămintea 
garnizoanei. 

— Părintele Swithred nu avea şi o scrisoare? am vrut să 
ştiu. O cerere de ajutor? 

— Ba da, stăpâne, numai că a vomat pe ea, mi-a 
mărturisit Osric strâmbându-se. Era scârbos, stăpâne, 
numai sânge şi fiere. 

— De unde ai cicatricea? 

— M-a lovit sora mea, mi-a răspuns, parcă surprins de 
întrebare. Cu o seceră, stăpâne. 

— Şi câţi asediatori sunt? 

— Părintele Swithred mi-a spus că sunt sute, stăpâne. 

Îmi amintesc cât de agitat fusese fratele Osric, dar am 
pus acest lucru pe seama faptului că îi fusese teamă să mă 
întâlnească pe mine, un păgân arhicunoscut. Se gândea 
oare că am coarne şi o coadă bifurcată? 

— Prin milostenia Domnului, stăpâne, garnizoana a 
respins asaltul, a continuat el. Dar mă rog la Dumnezeu ca 
oraşul să nu fi fost deja cucerit. Ei vă imploră să le veniţi în 
ajutor, stăpâne. 

— De ce nu-l ajută nimeni pe Edward? 

— Are mulţi duşmani, stăpâne. Se luptă cu ei în Mercia 
de Sud. Călugărul a ridicat ochii spre mine şi a continuat: 
Vă rog, stăpâne! Garnizoana nu poate rezista mult timp. 

Şi totuşi a rezistat, iar noi am ajuns aici. leşiserăm de pe 
drum şi caii noştri înaintau agale prin tabăra asediatorilor. 
Cei mai norocoşi îşi găsiseră adăpost în clădirile fermei 
construite de romani. Erau clădiri rezistente din piatră. 
Trecerea anilor le distrusese acoperişurile, din care 
rămăseseră doar nişte grămezi de stuf atârnând de grinzi. 
Cei mai mulţi însă stăteau în adăposturile improvizate. 
Femeile aţâţaseră focurile cu lemnele strânse şi se 
pregăteau să facă de mâncare. Nu le păsa de noi. Toţi mi- 
au văzut cămaşa de zale, coiful cu panaş de argint, 
podoabele de argint de pe căpăstrul lui Tintreg şi şi-au dat 
seama că eram un nobil. Au îngenuncheat plini de respect 
în timp ce treceam şi nimeni nu a îndrăznit să ne întrebe 
cine eram. 

M-am oprit într-un spaţiu deschis în partea de nord-est a 
oraşului şi m-am uitat de jur împrejur, nedumerit de faptul 

că nu vedeam cai. Asediatorii trebuie să fi avut cai. 
Intenţionam să-i gonesc pentru a-i împiedica pe inamici să 
fugă cu ei, şi pe de altă parte nu ne-ar fi stricat să prindem 
câţiva ca să reducem costurile acestei incursiuni de iarnă, 
dar n-am văzut mai mult de doisprezece cai. Dacă nu erau 
cai, noi eram în avantaj. L-am întors pe Tintreg şi m-am 
dus către oamenii mei. 

— Desfaceţi suliţele, le-am poruncit când am ajuns în 
dreptul cailor de povară. 

Erau opt mănunchiuri de sulițe legate cu odgoane din 
piele. Fiecare suliță avea şapte picioare lungime?, coadă 
din lemn de frasin şi un vârf ascuţit din oţel. Am aşteptat 
până ce suliţele au fost despachetate şi împărţite 
oamenilor. Mulţi aveau scuturi, dar unii preferau să 
călărească fără pavezele grele din lemn de salcie. Inamicii 
ne-au lăsat să ajungem în centrul taberei lor; deşi văzuseră 
că oamenii mei luaseră suliţele, nu au făcut nimic în afară 
de a se uita la noi plictisiţi. Când băieţii au legat la loc 
odgoanele şi s-au urcat în şeile cailor, le-am strigat: 

— Luaţi-o înspre răsărit şi aşteptaţi în câmp deschis 
până ce trimit după voi. Tu nu, Rorik. 

Rorik era scutierul meu, un băiat foarte bun. Era viking, 
îi ucisesem tatăl, iar pe el îl luasem cu mine, tratându-l ca 
pe propriul fiu, aşa cum mă tratase Ragnar Danezul după 
ce oştile lui îmi seceraseră tatăl în bătălie. Wyrd bid ful 
ârsed. Soarta este neînduplecată. 

— Eu nu, stăpâne? m-a întrebat el. 

— Tu vii cu mine, să ai cornul pregătit. Rămâi în spatele 
meu! Şi n-ai nevoie de asta, am mai zis atingându-i sulița. 

El a tras-o într-o parte şi mi-a replicat: 

— Nu e pentru mine, o ţin pentru Domnia Voastră. 

Minţea, bineînţeles. Abia aştepta s-o folosească. 

— Şi nu te lăsa omorât, idiotule, am bodogănit. 

Când băieţii ce mânau caii de povară erau pe cale să 
iasă din tabără, am strigat către ei: 

— Ştiţi ce trebuie să faceţi! Aşa să faceţi! 


2 Unitate de măsură pentru lungime în sistemul anglo-saxon; 1 picior = 
0,304 m. 

Aşa a început totul. 


Mergeam în linie. Am îmboldit caii să înainteze. 

Fumul de la focurile de tabără era înecăcios. Am auzit 
un câine lătrând şi un copil plângând. Trei corbi treceau în 
zbor cu aripile lor negre proiectate pe norii cenuşii. Mă 
întrebam dacă prevesteau ceva. l-am dat pinteni lui 
Tintreg, şi el a făcut un salt înainte. Finan era la dreapta 
mea, Berg în stânga. Ştiam că mă protejau, lucru care nu- 
mi făcea plăcere. Oi fi eu bătrân, dar nu şi slab. Am 
coborât sulița, i-am dat un ghiont lui Tintreg cu 
genunchiul, m-am înclinat în şa şi am împuns cu vârful 
suliţei umărul unui bărbat. Simţind că-i atinsesem osul, n- 
am mai împins sulița, şi-mi aduc aminte cum omul acela şi- 
a întors către mine ochii plini de durere şi uimire. N-am 
vrut să-l omor, doar să-l înspăimânt. Am trecut cu calul 
peste el, am scos cu o smucitură sulița din umărul lui, am 
tras-o spre mine cu vârful în sus. Atunci s-a declanşat 
panica. 

Închipuie-ţi că ţi-e frig, că ţi-e foame şi că eşti scârbit. 
Poate şi slăbit de boli, căci molimele bântuie prin tabără. 
Comandanții îţi spun doar minciuni. Chiar dacă ştiu cum se 
va termina asediul şi cât va mai dura, nu-ţi vor spune 
nimic. Frigul vine peste tine, zi după zi, îţi pătrunde în 
oase şi nu sunt destule lemne de foc, deşi femeile se duc în 
fiecare zi să caute. [i se spune că duşmanul suferă de 
foame, dar tu eşti la fel de flămând. Plouă. Unii au plecat, 
încercând să se întoarcă acasă cu nevestele şi copiii lor. 
Dar luptătorii adevăraţi, care controlează baricadele mari 
din afara porţilor de intrare în oraş, patrulează pe drumul 
care duce spre răsărit şi, în cazul în care găsesc un fugar, 
acesta este adus înapoi şi, cu puţin noroc, scapă doar cu o 
biciuială până la sânge. Soţia lui, dacă e tânără, dispare în 
corturile unde stau luptătorii instruiți. Te gândeşti tot 
timpul doar la casă şi, chiar dacă acasă înseamnă sărăcie 
şi trudă multă pe câmp, tot e mai bine decât să înduri atâta 
foame şi frig. Ţi s-a promis victoria şi ţi se dă mizerie. 

Şi apoi, într-o după-amiază târzie cu nori ameninţători, 

când soarele se lasă spre apus, sosesc nişte călăreţi. Vezi 
armăsari pe care se află bărbaţi îmbrăcaţi în zale, purtând 
cu ei sulițe lungi şi spade ascuţite, bărbaţi cu coifuri şi 
capete de lup pe scuturi. Bărbaţii aceştia ţipă la tine, 
tropotul copitelor sună puternic în noroiul din tabără. 
Copiii ţipă, femeile se ghemuiesc la pământ şi cel mai clar 
lucru care îţi apare în faţa ochilor în această după-amiază 
de iarnă nu este nici strălucirea spadelor, nici argintul 
care ornează coifurile, nici măcar aurul ce atârnă la gâtul 
atacatorilor, ci sângele. Sânge cald, gâlgâitor. 

Nu e de mirare că au intrat în panică. 

I-am mânat ca pe oi. Le-am spus oamenilor mei să cruţe 
femeile şi copiii, chiar şi pe unii dintre bărbaţi, căci nu 
voiam să pierdem vremea. Voiam să-i văd fugind şi să-i 
obligăm să fugă. Dacă ne-am fi oprit să-i omorâm, le-am fi 
dat timp oştenilor inamici să-şi găsească armele, să-şi pună 
scuturile şi să-şi organizeze apărarea. Era mai bine să 
alergăm în galop printre chichineţele lor şi să-i ducem 
departe de stivele de scuturi, departe de suliţele lor, 
departe de secerile şi securile lor. Porunca mea a fost să 
lovim şi să ne mişcăm, să ne mişcăm şi să izbim. Eram 
acolo pentru a stârni confuzie, nu moarte. Nu încă. 
Moartea avea să urmeze. 

Şi aşa ne-am învârtit pe armăsarii noştri prin tabără, 
copitele cailor azvârleau bucăţi de glod, suliţele ascuţite 
erau amenințătoare. Dacă un om opunea rezistenţă, soarta 
lui era pecetluită, dacă alerga, îl făceam să alerge şi mai 
repede. L-am văzut pe Folcbald, un frizon uriaş, cum a luat 
în suliță un butuc în flăcări dintr-un foc de tabără şi l-a 
aruncat în unul dintre adăposturile improvizate. Ceilalţi au 
făcut şi ei la fel. 

— Stăpâne! a strigat Finan la mine. Stăpâne! 

M-am întors şi am văzut că-mi făcea semn către sud, 
unde o mulţime de oameni venind dinspre corturi se 
îndreptau în goană spre baricada cea mare ridicată în faţa 
porţii de răsărit a oraşului. Aceea erau adevărații luptători, 
trupele antrenate. 

— Rorik! am strigat. Rorik! 

— Da, stăpâne. 

Era la vreo douăzeci de paşi de mine, întorcând calul 
pentru a putea urmări trei bărbaţi cu veste din piele şi 
topoare în mâini. 

— Sună din corn! 

S-a îndreptat către mine, a strunit calul şi, încurcat de 
sulița lungă, a încercat să ia în mână cornul atârnat pe 
spate. Unul dintre cei trei oameni, văzând că Rorik se 
întorsese cu spatele, s-a repezit către el cu toporul ridicat. 
Am deschis gura ca să-l avertizez, însă Finan îl văzuse, şi-a 
răsucit calul şi i-a dat pinteni. Bărbatul a încercat să fugă. 
Hoţul-de-Suflete a  scânteiat reflectând flăcările din 
apropiere, şi capul omului care ţinea toporul în mână s-a 
rostogolit pe jos. Corpul s-a întins la pământ, iar capul s-a 
rostogolit până într-un foc de tabără. Grăsimea de care 
omul se ştersese trecându-şi mâinile prin păr s-a aprins 
dintr-odată, producând o văpaie puternică. 

— Nu-i rău pentru un bunic, am zis. 

— Copiii din flori nu se pun, stăpâne, mi-a răspuns 
Finan. Rorik a sunat din corn o dată şi încă o dată. Sunetul 
de jale, insistent şi puternic, i-a adus pe toţi oamenii mei 
înapoi. 

— Acum! Înainte, marş după mine! am strigat eu. 

Treziserăm bestia, acum trebuia s-o nimicim. 


Majoritatea celor care se refugiau din faţa tăvălugului 
nostru se duseseră către corturile mari care, în mod 
evident, îi adăposteau pe luptătorii antrenați ai lui Cynleef. 
Într-acolo ne îndreptam şi noi călare, cu suliţele coborâte. 
Călăreţii mei se separau din când în când pentru a evita 
focurile care aruncau scântei în întunericul tot mai dens. 
Apoi, odată ajunşi pe terenul liber dintre adăposturile 
mizerabile şi corturi, ne-am mişcat mai repede. Din corturi 
au ieşit şi mai mulţi oameni. Unul dintre ei purta un steag 
care flutura în vânt în timp ce alerga spre baricada care ar 
fi trebuit să-i împiedice pe apărătorii oraşului să iasă pe 
poarta dinspre răsărit. Baricada era o  ridicătură 
dezordonată de căruţe răsturnate peste care era aşezat un 

plug, dar reprezenta un obstacol de netrecut. Am observat 
că steagul avea pe el efigia lui Æthelflæd, gâsca bezmetică 
cu cruce şi spadă. 

Probabil că am şi râs, pentru că Finan mi-a strigat 
printre zgomotele făcute de copite prin iarbă: 

— Ce-i aşa de nostim? 

— Asta-i nebunie curată! 

Mă gândeam cum ajunsesem să lupt împotriva unei 
flamuri pe care o apărasem de când mă ştiam. 

— E absurd! Să luptăm de partea regelui Edward! 

— Soarta e ciudată, am zis. 

— O să-ţi fie recunoscător? m-a întrebat Finan, tot aşa 
cum o făcuse şi fiica mea. 

— Niciodată familia asta n-a ştiut să fie recunoscătoare, 
cu excepţia lui Æthelflæd. 

— Atunci poate că Edward o să te primească în patul lui, 
a chicotit Finan. 

N-am mai avut timp să vorbim, căci am văzut că 
purtătorul de drapel se întorcea. În loc să fugă spre 
baricadă, se grăbea înspre miazăzi, către arenă, urmat de 
cei mai mulţi dintre luptătorii antrenați. Mi s-a părut 
ciudat. Erau cam atâţia cât socotiserăm noi. Puteau să facă 
un zid de scuturi în faţa baricadei, iar atunci ne-ar fi fost 
greu să-i biruim. Caii nu prea mai sunt de folos în faţa unui 
zid de scuturi bine întocmit. Armăsarii noştri ar fi ezitat şi 
şi-ar fi schimbat direcţia ca să nu-i calce pe oameni cu 
copitele lor, aşa încât am fi fost obligaţi să descălecăm, să 
formăm propriul nostru zid şi să luptăm corp la corp. lar 
asediatorii de la nord de fort, cei pe care încă nu-i 
atacaserăm, ar fi putut să ne atace din spate. Dar în loc să 
facă acest lucru, ei fugeau în frunte cu purtătorul de 
drapel. 

Deodată am înţeles. 

Arena romană. 

Mă nedumerise lipsa cailor, dar acum mi-am dat seama 
că animalele fuseseră duse în arenă, unde erau mult mai 
ferite decât într-un ocol înconjurat cu un gard viu rar. 
Arena se afla în afara oraşului, la sud-est de zidul acestuia, 

foarte aproape de fluviu. Era o construcţie circulară din 
piatră, gradenele înconjurând un spaţiu deschis în care 
romanii puteau admira confruntări sălbatice cu gladiatori 
sau cu animale înfricoşătoare. Spaţiul din mijloc al arenei, 
înconjurat de un zid de piatră, era un loc sigur şi foarte 
potrivit pentru cai. Ne îndreptaserăm spre corturi sperând 
să-i prindem pe conducătorii rebelilor, dar acum strigam 
către oamenii mei să dea pinteni cailor şi s-o ia către 
arenă. 

Când eram copil, romanii mă uimeau. Părintele Beocca, 
tutorele meu şi cel care trebuia să mă facă un bun creştin, 
aducea mereu laude Romei, pe care o considera casa 
Sfântului Părinte, Papa. Romanii, spunea el, au adus 
Evanghelia în Britania, iar Constantin, primul creştin care 
a domnit la Roma, s-a autoproclamat împărat al 
Northumbriei noastre. Nimic din toate astea nu m-a făcut 
să-mi placă Roma şi romanii. Totul s-a schimbat pe când 
aveam şapte sau opt ani şi părintele Beocca m-a adus la 
arena din Eoferwic. Mă uitam consternat la rândurile de 
scaune din piatră care se înălţau de jur împrejurul meu 
până la zidul exterior. Acolo, oameni înarmaţi cu ciocane şi 
răngi spărgeau blocuri de piatră care urmau să fie folosite 
pentru ridicarea altor construcţii în oraşul aflat în plină 
înflorire. Fire de iederă ieşeau din crăpăturile pietrei, iar 
arena propriu-zisă era acoperită cu iarbă. 

— Acest spaţiu este sacru, mi-a spus părintele Beocca cu 
vocea înăbuşită. 

— Pentru că lisus a fost pe-aici? îmi aduc aminte că l-am 
întrebat. 

— Nu fi prost, băiete, m-a mustrat părintele Beocca 
dându-mi o palmă peste cap. Domnul Nostru lisus Hristos 
nu a părăsit niciodată Ţara Sfântă. 

— Dar parcă mi-ai spus că Ela fost o dată în Egipt. 

M-a plesnit din nou pentru a-şi ascunde stinghereala de 
a fi fost corectat. Nu era un om rău. Îl iubeam pe părintele 
Beocca chiar dacă îmi făcea plăcere să-mi bat joc de el, 
lucru uşor, pentru că era pocit şi schilod. Nu era frumos 
din partea mea, dar eram doar un copil, şi copiii sunt ca 

fiarele sălbatice. Cu timpul, am început să-i apreciez buna- 
credinţă şi tăria. Regele Alfred, care nu putea fi uşor 
păcălit, îl admira foarte mult. 

— Nu, băiete, a continuat părintele Beocca în acea zi la 
Eoferwic. Acest pământ este sacru pentru că aici au suferit 
creştinii pentru credinţa lor. 

Simţeam că urmează o poveste interesantă. 

— Au suferit, părinte? l-am întrebat pe un ton plin de 
seriozitate. 

— Au fost omorâţi în chinuri groaznice, 
înspăimântătoare. 

— Cum, părinte? am stăruit, încercând să-mi ascund 
nerăbdarea. 

— Unii au fost daţi ca hrană animalelor sălbatice, alţii au 
fost răstigniţi exact ca Domnul Nostru lisus Hristos, mulţi 
au fost arşi de vii. Femei, bărbaţi, chiar şi copii. Urletele 
lor au sfinţit acest loc. Părintele şi-a făcut semnul crucii şi 
a adăugat: Romanii erau nişte oameni cruzi înainte de a 
vedea lumina lui Hristos. 

— Şi de-atunci n-au mai fost cruzi, părinte? 

— Au devenit creştini, mi-a răspuns el pe un ton evaziv. 

— De aceea şi-au pierdut pământurile? 

M-a lovit iarăşi, dar nu tare şi nici cu supărare, căci 
plantase o sămânță în sufletul meu. Romanii! Copil fiind, 
ce mă impresiona la ei era forţa de care dădeau dovadă. 
Veneau de atât de departe, şi totuşi ne cuceriseră glia. 
Bineînţeles că pe atunci nu ne aparţinea, dar ei veneau de 
la foarte mare depărtare. Erau războinici, erau victorioşi în 
bătălii, aşa că în ochii unui copil erau nişte eroi în toată 
puterea cuvântului. Dispreţul părintelui Beocca faţă de ei 
mă făcea să le admir şi mai mult vitejia. Pe vremea aceea, 
înainte de moartea tatălui meu şi înainte ca Ragnar 
Danezul să mă înfieze, eu mă socoteam creştin, dar nu mă 
puteam imagina ca martir obligat să înfrunte o fiară 
sălbatică în arena ruinată de la Eoferwic. Mă visam 
luptând în acea arenă şi mă vedeam cu piciorul pus pe 
pieptul însângerat al unui luptător învins în timp ce mii de 
oameni mă încurajau. Eram doar un copil. 

Şi acum, bătrân fiind şi cu barbă sură, încă-i admir pe 
romani. Cum aş putea să nu-i apreciez? Noi n-am fi în stare 
să construim o arenă sau să ridicăm metereze cum erau 
cele care înconjurau Ceasterul. Drumurile noastre sunt 
cărări pline de noroaie, ale lor erau pietruite şi drepte ca-n 
palmă. Ei clădeau temple de marmură, noi facem biserici 
din lemn. Pardoselile noastre sunt făcute din pământ 
bătătorit amestecat cu stuf, ale lor erau minunăţii de 
mozaicuri. Ei au înfrumusețat pământul cu tot ce era mai 
măreț, şi noi, când l-am luat înapoi, n-am făcut altceva 
decât să ne uităm la minunăţiile căzute în ruină sau să le 
peticim cu împletituri din nuiele ori stuf. E adevărat că era 
un popor crud, dar şi noi suntem la fel. Viaţa însăşi e 
crudă. 

Dintr-odată am auzit strigăte venind dinspre metereze. 
M-am uitat spre dreapta şi am văzut luptători cu coifuri pe 
cap alergând pe coama zidului. Incercau să ţină pasul cu 
noi şi ne salutau. Strigătele erau ca de femeie, dar nu 
vedeam decât bărbaţi. Unul dintre ei îşi ţinea sulița 
deasupra capului ca şi cum ne-ar fi încurajat să ucidem 
vrăjmaşii. Am ridicat sulița, iar el mi-a răspuns ridicând-o 
şi coborând-o pe a lui. Panglici albe şi roşii erau prinse de 
coroana de pe coif. Imi striga ceva, dar, fiind atât de 
departe, nu auzeam ce spune. Mi-am dat însă seama că 
erau cuvinte de bucurie. 

Nu era de mirare că luptătorii din garnizoană se 
bucurau. Duşmanul lor era doborât şi asediul fusese 
ridicat, chiar dacă cele mai multe dintre trupele lui Cynlef 
se aflau încă în tabără. Dar acestea nu mai aveau niciun 
chef să lupte. Mulţi fugiseră sau se ascundeau în 
adăposturile lor. Doar luptătorii antrenați ni se opuneau, şi 
acum alergau către zona nesigură a vechii arene. li 
ajunseserăm din urmă pe unii care se mişcau mai încet; i- 
am înţepat cu suliţele în spate în timp ce se îndreptau spre 
miazăzi. Alţii, mai cu judecată, au aruncat armele şi au 
căzut în genunchi, predându-se cu disperare. Lumina pălea 
acum. Piatra roşiatică a arenei reflecta focurile de tabără 
din apropiere, făcând ca zidăria să pară acoperită cu 

sânge. L-am strunit pe Tintreg în faţa intrării în arenă în 
timp ce oamenii mei, euforici şi cu zâmbetul pe buze, s-au 
oprit lângă mine. 

— Asta-i singura intrare? m-a întrebat Finan. 

— Da, din câte îmi aduc eu aminte. Dar trimite vreo şase 
oameni să facă ocolul arenei ca să fim siguri. 

Intrarea era un tunel arcuit care trecea pe sub rândurile 
de scaune şi ducea direct în arenă. În lumina slabă am 
putut vedea câţiva oameni care împingeau o căruţă la 
capătul celălalt al tunelului pentru a improviza o baricadă. 
Ne urmăreau cu teamă, dar n-am făcut niciun semn cum că 
am vrea să-i atacăm. S-au purtat prosteşte şi, ca nişte 
oameni fără minte, s-au condamnat singuri. 

Erau osândiţi pentru că se prinseseră singuri în cursă. 
Este adevărat că mai erau şi alte intrări în arenă, dar 
acestea, aflate la distanţe egale de jur împrejurul 
construcţiei, duceau către locurile pentru spectatori, nu 
către zona de lupte din centru. Oamenii lui Cynlæf îşi 
țineau caii în arenă, ceea ce era de înţeles, dar, în 
disperarea lor de a se salva, au fugit să-şi ia caii şi s-au 
trezit înconjurați de un zid de piatră cu o singură cale de 
ieşire care, în plus, era păzită dincolo de tunel de către 
oamenii mei. 

Vidarr Leifson, unul dintre luptătorii mei vikingi, 
împreună cu câţiva călăreţi dăduseră ocol arenei şi s-au 
întors pentru a confirma că nu era decât o intrare spre 
zona unde se ţineau luptele. 

— Ce facem, stăpâne? m-a întrebat răsucindu-se în şa ca 
să arunce o privire prin tunel. 

Îi ieşeau aburi din gură în aerul rece al serii. 

— li lăsăm să putrezească acolo. 

— Nu se pot căţăra pe gradene? 

— Ba da, probabil. 

Exista un zid circular mai înalt decât un om de talie 
mare care împiedica fiarele să sară şi să atace spectatorii. 
Cei dinăuntrul arenei puteau să se cocoaţe pe şirurile de 
gradene şi să încerce să iasă pe una din scările care 
dădeau afară, dar asta însemna să-şi abandoneze preţioşii 


4 29 9 


cai şi, oricum, odată ajunşi afară trebuiau să se lupte cu 
oamenii mei. 

— Blocaţi toate intrările şi aprindeţi focuri în faţa 
fiecărei scări, am poruncit. 

Baricadele urmau să încetinească orice încercare de a 
scăpa a oamenilor lui Cynlef, iar focurile aveau să-i 
încălzească pe oştenii mei ce stăteau de strajă. 

— De unde luăm lemn de foc? a întrebat Godric, un 
tânăr saxon care fusese mai demult slujitorul meu. 

— Din baricadă, prostănacule, i-a spus Finan făcând 
semn către construcţia provizorie care păzea drumul spre 
poarta de răsărit a oraşului. 

Chiar în acel moment, în ultima licărire de lumină a zilei 
care se pierdea către apus, am văzut că dinspre oraş 
veneau nişte oameni. Poarta de răsărit fusese deschisă şi 
vreo doisprezece călăreţi se strecurau prin locul gol rămas 
între şanţul fortificaţiei şi baricada abandonată. 

— Ridicaţi barierele! le-am ordonat oamenilor mei. 

L-am întors pe Tintreg şi i-am dat pinteni ca să-i 
întâlnesc pe cei pe care tocmai îi salvasem. 

M-am postat lângă şanţul adânc de apărare, privindu-i 
cum se apropiau călare. În frunte se afla un tânăr înalt, 
îmbrăcat în zale şi purtând un coif frumos cu încrustaţii de 
aur care aruncau raze roşietice în lumina focurilor din 
depărtare. Apărătorile pentru obraji ale coifului erau 
desfăcute şi lăsau să se vadă barba care-i crescuse de când 
îl văzusem ultima dată. Barba neagră, tunsă scurt, îl făcea 
să pară mai în vârstă. Ştiam că trebuie să fi avut douăzeci 
şi cinci sau douăzeci şi şase de ani; nu-mi mai aminteam 
exact când se născuse, dar acum era un adevărat bărbat, 
frumos şi stăpân pe sine. Era, de asemenea, un creştin 
înfocat, în ciuda tuturor eforturilor mele de a-l convinge de 
contrariu. Pe piept îi atârna o cruce mare din aur care se 
lovea de zalele strălucitoare. Teaca spadei, frâul calului şi 
fibula care ţinea strânsă mantia de culoare închisă erau 
ornate cu aur. Un cerc subţire de aur împodobea şi coiful. 
Şi-a oprit calul destul de aproape încât să-l poată mângâia 
pe Tintreg pe grumaz. Am văzut încă două inele de aur 

peste mănuşile fine din piele neagră. 

— Eşti ultima persoană pe care o aşteptam, stăpâne, a 
spus el zâmbind. 

În replică, am înjurat. A fost o înjurătură bună, scurtă şi 
cruntă. 

— E cel mai potrivit mod de a saluta un prinţ? m-a 
întrebat el blând. 

— Îi datorez doi şilingi lui Finan, i-am explicat. 

Tocmai începuse să ningă. 


Unul dintre avantajele pe care ţi le oferă vârsta înaintată 
este că poţi să stai într-o sală în care arde focul în timp ce 
afară ninge, iar santinelele tremurând îngheţate îi 
urmăresc pe duşmanii care încearcă să scape dintr-o 
capcană pe care şi-au întins-o singuri. Doar că acum nu 
mai ştiam cine fusese prins în cursă sau de către cine. 

— Nu l-am trimis pe părintele Swithred să aducă 
ajutoare, a spus /Ethelstan. Călugărul tău a minţit. Şi 
părintele Swithred e bine sănătos, slavă Domnului. 

Prinţul ZEthelstan era băiatul cel mare al regelui Edward 
şi al unei frumoase fete a unui episcop din Cent. Biata fată 
a murit la naşterea lui şi a surorii sale gemene, Eadgyth. 
După moartea ei, Edward s-a căsătorit cu o fată din 
Saxonia de Vest şi a mai avut un băiat, ceea ce îl îngrijora 
pe ZEthelstan. El era fiul cel mare al regelui, aethelingul:, 
dar acum avea un frate vitreg a cărui duşmănoasă mamă îl 
voia pe /Ethelstan mort pentru că stătea între fiul ei şi 
tronul Wessexului. Ea şi sprijinitorii ei începuseră să 
împrăştie zvonul că ZEthelstan era fiu nelegitim pentru că 
Edward nu fusese însurat cu frumoasa fată din Cent. În 
realitate, ei se căsătoriseră, dar în secret, căci tatăl lui nu 
i-ar fi dat încuviințarea. Cu timpul, zvonul a căpătat forme 
noi. Acum se spunea că mama lui Æthelstan era fiica unui 
cioban, o târfă de condiţie umilă pe care un prinţ n-ar fi 


3 Cuvânt anglo-saxon compus din cuvântul æthel (familie nobilă) şi 
sufixul -ing (a/al, aparţinând...). Dacă la început termenul era folosit 
pentru cei născuţi în familii nobile, ulterior utilizarea s-a restrâns doar 
la familiile regale. 

putut să o ia de soţie. Se dădea crezare unor astfel de 
zvonuri pentru că adevărul este întotdeauna mai slab în 
faţa minciunii sfruntate. 

— ţi spun sincer, mi-a zis /Ethelstan. Nu aveam nevoie 
de ajutor şi nici n-am cerut. | 

L-am măsurat cu privirea. Îl iubeam pe ZEthelstan ca pe 
fiul meu. Ani întregi l-am apărat, am luptat pentru el, l-am 
învăţat să se poarte ca un războinic şi, atunci când am 
aflat de la fratele Osric că ZEthelstan se afla sub asediu şi 
într-o situaţie disperată, am alergat să-l ajut. Nu avea 
importanţă că,  salvându-l pe  /Ethelstan, acţionam 
împotriva intereselor Northumbriei. Jurasem să-l apăr şi 
iată-mă aici, în marea sală romană, ascultându-mi cum îmi 
spunea că nu se gândise niciun moment la ajutorul meu. 

— Nu l-ai trimis pe părintele Swithred? l-am întrebat. 

Un buştean a trosnit în foc şi a aruncat o scânteie pe 
podeaua acoperită cu stuf. Am stins-o repede cu piciorul. 

— Bineînţeles că nu! E aici! ZEthelstan a arătat cu mâna 
către preotul înalt cu faţă aspră care se uita iscoditor la 
mine şi a adăugat: I-am cerut arhiepiscopului Athelm să-l 
numească episcop al Ceasterului. 

— Şi nu l-ai trimis afară din oraş? 

— Bineînţeles că nu. Nu a fost nevoie. 

M-am uitat la Finan. Acesta a ridicat din umeri. Vântul, 
înteţindu-se, băga fumul înapoi în sala care făcuse cândva 
parte din locuinţa comandantului roman. Acoperişul era 
făcut din grinzi solide din lemn acoperite cu ţigle, multe 
dintre ele rămase întregi, deşi la un moment dat un saxon 
făcuse o gaură pentru a lăsa fumul să iasă afară. Acum, 
vântul rece aducea fumul înapoi în vârtejuri care se 
încolăceau pe lângă căpriorii înnegriţi. Prin gaura din 
acoperiş intrau şi fulgi de zăpadă, iar unii zăboveau destul 
de mult pe masa unde mâncam înainte de a se topi. 

— Deci nu te-ai gândit nicio clipă să-mi ceri ajutorul? l- 
am întrebat din nou pe /Ethelstan. 

— De câte ori vrei să-ţi spun? mi-a răspuns, împingând 
cana de vin către mine. Şi, pe lângă asta, dacă aş fi avut 
nevoie de ajutor, de ce să ţi-l cer ţie, când luptătorii tatălui 

meu sunt mai aproape? Oricum nu m-ai fi ajutat! 

— De ce crezi că nu te-aş fi ajutat? 

— Orice se întâmplă rău în Mercia este bun pentru 
Northumbria, nu-i aşa? 

— Aşa este, am mârâit. 

— Pentru că, dacă noi, cei din Mercia, ne luptăm între 
noi, nu ne putem lupta cu tine, a continuat Æthelstan. 

— Vreţi să vă luptaţi cu noi, Înălţimea Voastră? l-a 
întrebat Finan. 

— Bineînţeles că vreau, a spus /Ethelstan zâmbind. 
Northumbria e condusă de un păgân, un viking... 

— De către ginerele meu, l-am întrerupt pe un ton aspru, 
dar sethelingul nu mi-a luat în seamă vorbele: 

— „..şi soarta saxonilor este să fie un singur popor cu un 
singur rege şi un singur Dumnezeu. 

— Dumnezeul vostru, i-am replicat eu cu cinism. 

— Nu e decât un singur Dumnezeu, a zis el pe un ton 
blând. 

Avea dreptate în ceea ce spunea, mai puţin prostia cu un 
singur Dumnezeu. Înţelegeam acum că fusesem ademenit 
să bântui aiurea prin toată Britania. 

— Ar fi trebuit să te las să putrezeşti aici. 

— Dar n-ai făcut-o. 

— Bunicul tău spunea adeseori că sunt un idiot. 

— Bunicul meu avea dreptate în multe privinţe, a spus 
ZEthelstan cu un zâmbet pe buze. 

Bunicul lui era regele Alfred. 

M-am ridicat şi m-am îndreptat spre uşă. Am deschis-o şi 
m-am uitat peste meterezele de la răsărit la văpăile 
focurilor. Cea mai multă lumină venea de la tabăra unde 
oamenii lui Cynlæf se adăpostiseră de zăpada care cădea 
pieziş dinspre nord. Pe metereze, lăncierii îmbrăcaţi cu 
mantale care îi supravegheau pe inamicii înspăimântați se 
încălzeau în jurul vaselor cu mangal aprins. În lumina 
strălucitoare a celor două torţe aprinse de o parte şi de 
alta a uşilor mari de la intrarea în sală se putea vedea 
zăpada izbindu-se de pereţii casei. 

Deci fratele Osric minţise. Îl aduseserăm pe călugăr cu 

noi în drumul spre miazăzi, dar, plictisit de văicăreala lui 
despre frig şi despre rănile pe care i le făcea şaua, îl 
lăsasem la Mameceaster, unde, spunea el, avea să-şi 
găsească adăpost în biserică. În loc de asta, ar fi trebuit 
să-l omor. Am simţit frigul nopţii şi m-am înfiorat. 

— Rorik, adu-mi pelerina, am strigat spre interiorul 
casei. 

Fratele Osric minţise. De ce oare? Călugărul îmi spusese 
că ZEthelstan avea mai puţin de o sută de luptători, dar, de 
fapt, avea de două ori mai mulţi. Chiar şi aşa, era o 
garnizoană mică pentru un oraş de mărimea Ceasterului, 
totuşi suficientă pentru a opri asalturile slabe ale lui 
Cynleef. Deşi fratele Osric îmi spusese că cei din 
garnizoană flămânzeau, în magazii se găsea încă jumătate 
din recolta din ultimul an. O minciună mă adusese la 
Ceaster, dar în ce scop? 

— Mantia  Domniei Voastre, am auzit o voce 
batjocoritoare în spatele meu. 

M-am întors şi am văzut că prinţul ZEthelstan însuşi îmi 
adusese veşmântul greu din blană. Şi el purta o mantie. A 
făcut semn unei santinele să închidă uşa sălii din spatele 
nostru, apoi a venit lângă mine ca să se uite la zăpada care 
cădea încet şi fără oprire. 

— Nu am trimis după tine, a spus el aranjându-mi blana 
groasă pe umeri. Dar îţi mulţumesc că ai venit. 

— Oare cine l-a trimis pe călugăr? l-am întrebat. 

— Poate că nu l-a trimis nimeni. 

— Nimeni. 

ZEthelstan a ridicat din umeri. 

— Poate că ştia despre asediu, a vrut să cheme ajutoare, 
dar ştia că nu ai încredere în el, aşa că a inventat povestea 
cu părintele Swithred. 

— Nu era el atât de deştept, am zis clătinând din cap. Şi 
era înfricoşat. 

— Ai darul de a-i înspăimânta pe creştini, a remarcat sec 
ZEthelstan. 

— Ar fi trebuit să mă duc la Hwite, am spus eu uitându- 
mă la zăpada care se învârtejea pe după colţul clădirii din 

faţă. 

— La Hwite? De ce? 

— Călugărul venea de la mănăstirea de acolo. 

— Nu e nicio mănăstire la Hwite, a zis ZEthelstan. Aş 
vrea să construiesc una, dar... 

Vocea i s-a pierdut în depărtare. 

— Nemernicul m-a minţit, am spus pe un ton răzbunător. 
Ar fi trebuit să-mi dau seama. 

— Să-ţi dai seama? Cum? 

— Mi-a spus că părintele Swithred a plecat de aici spre 
miazăzi. Însă cum ar fi putut să facă asta? Podul este 
dărâmat. Şi de ce să-l trimiţi pe Swithred? Ai fi putut 
trimite un bărbat mai tânăr. 

Pe Æthelstan l-a trecut un fior. 

— De ce să fi minţit călugărul? Poate pentru că voia să 
găsească ajutoare? 

— Să găsească ajutoare, am repetat eu dispreţuitor. Nu, 
nenorocitul voia să mă trimită departe de Bebbanburg. 

— Astfel încât cineva să-l atace? 

— Nu. Bebbanburgul nu va cădea. 

Îl lăsasem pe fiul meu acolo cu de două ori mai mulţi 
oameni decât ar fi avut nevoie ca să apere această 
fortăreață singuratică şi de neatins. 

— Deci te vor departe de Bebbanburg, a conchis cu voce 
fermă /Ethelstan. Atâta timp cât te afli la Bebbanburg, ei 
nu pot pune mâna pe tine. Dar aşa? Aşa pot. 

— Şi de ce m-au lăsat să vin până aici? Dacă voiau să mă 
omoare, de ce să aştepte până în momentul în care mă aflu 
printre prieteni? 

— Nu ştiu, a spus el. 

Nici eu nu ştiam. Călugărul minţise, însă nu puteam să- 
mi dau seama din ce motiv o făcuse. Fusese, în mod vădit, 
o cursă, dar rămânea un mister cine o întinsese şi de ce. 
ZEthelstan a bătut din picioare, apoi mi-a făcut semn să-l 
însoțesc pe partea cealaltă a străzii. Paşii noştri au lăsat 
primele urme în zăpada proaspăt căzută. 

— Totuşi, mă bucur că ai venit. 

— N-ar fi trebuit. 

— Nu suntem în primejdie şi, la primăvară, tata îmi va 
trimite ajutoare. 

— Crezi asta? 

S-a făcut că nu dă atenţie neîncrederii brutale din vocea 
mea. 

— Totul s-a schimbat în Wessex, a spus el cu blândeţe în 
glas. 

— Noua femeie? am întrebat eu pe un ton sarcastic, 
referindu-mă la noua soţie a regelui Edward. 

— Care este nepoata mamei mele. 

Nu ştiam acest lucru. Ce ştiam era că regele Edward se 
descotorosise de cea de-a doua soţie şi se însurase cu o 
tânără din Cent. Fosta nevastă se afla acum într-o 
mănăstire. Edward se pretindea a fi un bun creştin, şi 
creştinii spun că o căsătorie se face pe viaţă. Dar o 
răsplată bună în aur sau pământ regal îi convinge de 
îndată pe oamenii Bisericii că doctrina lor este greşită, 
astfel încât regele poate să renunţe la o soţie şi să se 
însoare cu o altă femeie. 

— Deci, prinţe, eşti din nou favorit? l-am întrebat. Eşti 
iarăşi moştenitor? 

A scuturat din cap. Zăpada scârţâia sub paşii noştri. Mă 
conducea pe o alee care cobora spre poarta de răsărit. 
Două gărzi ne urmau, dar nu erau destul de aproape încât 
să audă ce vorbeam. 

— Mi se spune că tata încă îl iubeşte pe ZElfweard. 

— Rivalul tău, am zis eu cu vehemenţă. 

Il dispreţuiam pe /ZElfweard, cel de-al doilea fiu al lui 
Edward, un rahat de nevăstuică arţăgos. 

— Fratele meu vitreg, a spus pe un ton de reproş 
ZEthelstan. Pe care-l iubesc. 

— Da? 

Nu mi-a răspuns. Urcam împreună treptele care duceau 
la zidul de răsărit, unde santinelele se încălzeau în jurul 
cazanelor cu mangal. Ne-am oprit în vârf şi am privit 
tabăra duşmanilor înfrânți. 

— Chiar îl iubeşti pe rahatul ăsta cu ochi? 

— Suntem condamnaţi să ne iubim unul pe celălalt. 

— ZElfweard este vrednic de dispreţ. 

— Poate fi un rege bun, a zis /Ethelstan cu blândeţe. 

— Iar eu o să fiu arhiepiscop de Contwaraburg. 

— Asta n-ar fi rău, a spus el înveselit dintr-odată. 

Ştiam că-l dispreţuia pe ZElfweard la fel de mult ca şi 
mine, dar spunea ce-i impuneau obligaţiile familiale să 
spună. 

— Mama lui /Elfweard nu mai este în graţii, dar familia 
ei este încă bogată şi puternică şi i-au jurat credinţă noii 
soţii a lui Edward. 

— Da? 

— Unchiul lui ZElfweard este noul ealdorman?. A trecut 
de partea lui Edward şi nu a făcut nimic să-şi ajute sora. 

— Unchiul lui /ZElfweard şi-ar vinde-o la lupanar pe 
propria lui mamă ca să-l urce pe Ælfweard pe tron. 

— Probabil că da, a spus cu blândeţe /ZEthelstan. 

M-a trecut un fior, dar nu din cauza frigului, ci pentru că 
în aceste cuvinte adulmecasem capcana. Tot nu ştiam de 
ce am fost ademenit prin Britania, dar aveam o idee despre 
numele celui care mă păcălise. 

— Sunt un idiot bătrân. 

— Şi soarele va răsări mâine. 

— Înălţimea Voastră! Înălţimea Voastră! ne-a întrerupt o 
voce agitată. 

Un războinic mic de statură alerga pe metereze să ne 
salute. Scund ca un copil şi îmbrăcat în zale, ducea cu elo 
suliță şi avea pe cap un coif împodobit cu panglici roşii şi 
albe. 

— Soră Sunngifu, a rostit Æthelstan cu voce afectuoasă 
când micuța făptură a îngenuncheat în faţa lui. I-a atins 
coiful cu mâna înmănuşată, iar ea i-a zâmbit plină de 
respect. Acesta este Lord Uhtred al Bebbanburgului, m-a 
prezentat el. Apoi mi s-a adresat mie: Sora Sunngifu a 


4 La sfârşitul perioadei anglo-saxone (sfârşitul secolului al IX-lea şi 
începutul secolului al XI-lea), ealdormanul, de regulă un nobil de rang 
înalt, era reprezentantul puterii regale în comitatele engleze. 
Termenul provine din alăturarea cuvintelor elder şi man (om mai în 
vârstă). 

adus cincizeci de femei care stau de gardă pe metereze ca 
să le ofere luptătorilor posibilitatea de a se odihni şi să-l 
păcălească pe duşman în privinţa numărului de oameni pe 
care-i avem. Şi înşelătoria a ţinut! 

Sunngifu şi-a mutat privirea către mine şi mi-a zâmbit cu 
toată căldura. 

— Îl ştiu pe Lord Uhtred, Înălţimea Voastră, a spus ea. 

— Bineînţeles că da, i-a răspuns /Ethelstan. Îmi amintesc 
acum că mi-ai zis. 

Sunngifu zâmbea ca şi cum aşteptase jumătate din viaţa 
ei ca să mă întâlnească. Pe sub zale şi mantia groasă purta 
veşminte gri de călugăriţă. M-am lăsat în jos şi am ridicat 
uşor coiful cu panglici atât cât să-i văd fruntea, pe care se 
afla un semn roşiatic din naştere în formă de măr. Era 
singurul semn distinctiv aflat pe figura celei mai frumoase 
femei pe care o văzusem vreodată. Se uita la mine 
amuzată. 

— Mă bucur să vă întâlnesc din nou, stăpâne, a spus ea 
cu smerenie. 

— Bună, Mus, am zis la rândul meu. 

Micuța luptătoare era Mus, Sunngifu, sora Gomer, 
văduva episcopului, târfa aducătoare de necazuri. 

Nu-mi mai păsa de capcană. Eram fericit că mă aflu la 
Ceaster. 

— Deci ţi-o aminteşti pe sora Sunngifu? m-a întrebat 
ZEthelstan. 

Coborâserăm de pe metereze şi ieşiserăm din oraş pe 
poarta de răsărit. Acum mergeam să inspectăm santinelele 
care-i păzeau pe cei prinşi în propria cursă în interiorul 
arenei. Era frig, şi zăpada căzută ne încetinea mersul. 
Poate că ZEthelstan ar fi preferat să rămână în atmosfera 
caldă din sala lui, dar făcea ceea ce ştia că trebuie să facă: 
să împărtăşească lipsa de confort a oamenilor lui. 

— E greu s-o uiţi pe Sunngifu, i-am zis. 

Acum erau vreo douăsprezece gărzi împreună cu noi. La 
un sfert de milă distanţă erau sute de inamici, dar nu mă 
aşteptam să ne facă necazuri. li înspăimântaserăm, aşa că 
se ascunseseră în bordeiele lor improvizate aşteptând să 
vadă ce se va întâmpla în dimineaţa următoare. 

— Mă miră că s-a călugărit, am adăugat eu. 

— Nu e călugăriţă, mi-a spus ZEthelstan. E novice atunci 
când nu pretinde că este soldat. 

— M-am gândit întotdeauna că se va mărita din nou. 

— Nu şi dacă Domnul o cheamă în slujba lui. 

— Frumuseţea i se iroseşte pentru Dumnezeul vostru, 
am zis izbucnind în râs. 

— Frumuseţea e o capcană pe care ţi-o întinde 
necuratul, mi-a răspuns el cu asprime. 

Focurile pe care le aprinseserăm de jur împrejurul 
arenei îi luminau faţa. Părea nervos, dacă nu chiar furios. 
Mă întrebase despre Sunngifu, dar acum era limpede că 
nu-i convenea să vorbim despre ea. 

— Frigga ce mai face? l-am întrebat răutăcios. Frigga 
era o tânără pe care o capturasem lângă Ceaster cu câţiva 
ani în urmă şi pe care i-o dădusem lui ZEthelstan. Imi 

amintesc că era o fată frumoasă, am continuat. Aproape că 
voiam s-o ţin pentru mine. 

— Dar tu eşti însurat, mi-a spus el pe un ton critic. 

— Tu nu eşti, şi ar cam fi timpul, i-am replicat. 

— Va veni şi vremea căsătoriei, mi-a zis, ca şi cum voia 
să încheie această discuţie. Şi Frigga s-a măritat cu unul 
dintre oamenii mei. Acum este creştină. 

„Biata fată!” mi-am zis în sinea mea. 

— Dar tu ar trebui să fii căsătorit. Între timp, poţi exersa 
cu Sunngifu, e clar că te adoră, l-am tachinat. 

S-a oprit şi s-a uitat la mine. 

— Aşa ceva nu se cade, a spus el făcându-şi semnul 
crucii. Cu sora Sunngifu? Cu văduva episcopului Leofstan? 
Niciodată! Este una dintre cele mai cucernice femei. 

„Dumnezeule din ceruri, /Ethelstan chiar nu-i ştie 
povestea?” m-am gândit în timp ce ne continuam drumul. 

Nu-i voi înţelege niciodată pe creştini. Pot înţelege 
stăruința cu care susţin că zeul lor țintuit pe cruce a înviat 
din morţi, că a călcat apa şi a tămăduit bolnavi, căci toţi 
zeii pot face astfel de lucruri. Alte convingeri ale lor mă 
uimesc. Sunngifu fusese măritată cu episcopul Leofstan, 
un om bun, de care-mi plăcea. Era, bineînţeles, un nătărău, 
dar un nătărău sfânt. Imi amintesc cum îmi spunea că unul 
dintre profeţii zeului se însurase cu o femeie desfrânată pe 
nume Gomer. Am uitat de ce s-a însurat profetul cu acea 
femeie, totul este povestit în cartea sfântă a creştinilor, 
dar îmi amintesc că n-a făcut-o numai pentru că voia să i-o 
tragă, ci şi ca s-o izbăvească de păcate. Episcopul 
Leofstan, care uneori avea creierul unei musculiţe, a 
hotărât să facă acelaşi lucru: a cules-o pe Sunngifu dintr- 
un bordel din Mercia şi a luat-o de nevastă. M-a asigurat 
solemn că Gomer a lui (după cum stăruia s-o numească) se 
schimbase, se botezase şi trăia ca o sfântă. Dar, atunci 
când el nu era atent, Sunngifu se culca cu oamenii mei ca 


> Este vorba de Osea, care a trăit în secolul al VIII-lea î.Hr. şi a cărui 
carte este preluată în Vechiul Testament. Este cel care a lansat 
alegoria căsătoriei dintre Yahve (numele ebraic al lui Dumnezeu) şi 
poporul lui Israel. 

o veveriţă în călduri. Nu i-am spus niciodată lui Leofstan, 
dar am încercat s-o scot pe Sunngifu din Ceaster ca să pun 
capăt stricăciunilor provocate de bărbaţii care se băteau 
pentru a-i dobândi favorurile. Nu am reuşit, era tot acolo 
şi, din câte ştiam, făcea în continuare acelaşi lucru. 

Ne îndreptam către arena luminată de focurile făcute de 
noi. Zăpada cădea fără semne de domolire. 

— Tu ştii că, înainte de a se mărita cu episcopul, 
Sunngifu era... am început eu. 

— Ajunge! m-a întrerupt /Ethelstan, oprindu-se şi 
sfredelindu-mă cu o privire aprigă. Dacă vrei să-mi spui că 
sora Sunngifu era o târfă înainte de a se mărita, ştiu asta! 
Ce nu înţelegi tu este că şi-a dat seama de păcătoşenia 
vieţii ei şi s-a pocăit. Este dovada vie a mântuirii, a iertării 
păcatelor pe care doar Domnul nostru lisus Hristos o poate 
oferi! Vrei să spui că nu-i adevărat? 

Am şovăit puţin, apoi am hotărât că era mai bine să-l las 
să creadă ce voia. N 

— Bineînţeles că nu, Înălţimea Voastră. 

— Toată viaţa mea am suferit din cauza bârfelor 
răutăcioase şi nimic nu urăsc mai mult, mi-a spus el 
făcându-mi semn să înaintez. Am cunoscut femei crescute 
în credinţă, femei cucernice, femei gata să-i ajute pe cei în 
nevoie care erau mai puţin sfinte decât Sunngifu! Este o 
femeie bună care ne inspiră pe toţi! Şi merită un dar de la 
Dumnezeu pentru ce-a făcut aici. li îngrijeşte pe răniţi şi-i 
mângâie pe cei bolnavi. 

Eram cât pe ce să-l întreb cum îi mângâia, dar am reuşit 
să-mi ţin gura. Nu prea ai cum să te împotriveşti spiritului 
evlavios al lui ZEthelstan. Am văzut că, peste ani, a devenit 
tot mai cucernic. M-am străduit să-l conving că zeii 
dinainte erau mai buni, dar nu am reuşit. Acum seamănă 
tot mai mult cu bunicul lui, regele Alfred. A moştenit 
inteligenţa acestuia şi dragostea pentru biserică, dar la 
acestea a adăugat iscusinţa de războinic. Pe scurt, era un 
bărbat grozav şi mi-am dat seama că, dacă l-aş fi întâlnit 
pentru prima dată, fără să-l ştiu de când era copil, probabil 
că nu mi-ar fi plăcut de el. Mă gândeam că, dacă acest 

tânăr ar fi devenit rege, visul lui Alfred despre o ţară 
saxonă sub domnia unui rege creştin putea să devină 
realitate. Şi asta însemna că acest tânăr, pe care-l 
socoteam propriul copil, era duşmanul Northumbriei. 
Duşmanul meu. 

— De ce trebuie ca eu, întotdeauna, să lupt de partea cui 
nu trebuie? am întrebat. 

ZEthelstan a râs, apoi m-a luat prin surprindere bătându- 
mă pe umăr; regreta probabil tonul mânios de mai 
devreme. 

— Pentru că, în adâncul sufletului tău, eşti saxon şi 
pentru că, aşa cum am stabilit deja, eşti un nebun. Dar un 
nebun care nu-mi va fi niciodată duşman. 

— Nu? am întrebat pe un ton ameninţător. 

— Nu în ceea ce mă priveşte. 

A înaintat cu paşi mari către intrarea în arenă, unde 
câţiva dintre oamenii mei stăteau lângă focul aprins în 
dreptul arcadei. 

— Cynlæf mai este aici? a întrebat el cu voce tare. 

Berg era santinela aflată cel mai aproape. S-a uitat la 
mine ca şi cum m-ar fi întrebat dacă putea răspunde. Am 
încuviinţat. 

— Nimeni nu a ieşit din arenă, a răspuns el. 

— Putem fi siguri că Cynlæf e încă acolo? am întrebat. 

— Noi l-am văzut acum două zile, a spus /Ethelstan şi i-a 
zâmbit lui Berg. Mi-e teamă că aţi îndurat o noapte rece. 

— Eu sunt viking, stăpâne, frigul nu mă supără. 

ZEthelstan a izbucnit în râs. 

— O să vă trimit totuşi nişte oameni să vă schimbe. Şi 
mâine... 

N-a mai zis nimic, distras de faptul că Berg se uita 
dincolo de el. 

— Mâine să-i omorâm, stăpâne? a întrebat Berg 
continuând să se uite către miazănoapte peste umărul lui 
ZEthelstan. 

— Oh, îi omorâm, cu siguranţă îi omorâm, a murmurat 
ZEthelstan, după care s-a întors ca să vadă ce-i atrăsese 
atenţia vikingului. Şi poate începem să-i omorâm chiar 

acum, a mai spus el tăios. 

M-am întors şi eu şi am văzut că se apropiau doisprezece 
oameni. Unsprezece dintre ei erau războinici; aveau zale şi 
mantii, erau bărboşi şi toţi aveau coifuri pe cap. Trei aveau 
scuturi pe care erau pictate nişte creaturi despre care 
bănuiesc că erau dragoni. Spadele erau băgate în teacă. 
Lumina focului se reflecta în aurul de la gâtul unuia şi 
făcea să strălucească crucea de argint purtată de preotul 
care-i însoțea. Războinicii s-au oprit la vreo douăzeci de 
yarzi”, dar preotul a continuat să meargă până la câţiva 
paşi de Æthelstan şi a îngenuncheat. 

— Înălţimea Voastră! 

— Ridică-te.  Ridică-te! Preoţii nu trebuie să 
îngenuncheze în faţa mea! Eşti omul lui Dumnezeu în 
această lume. Eu trebuie să îngenunchez în faţa ta. 

— Prostovanule! am zis, dar destul de încet astfel încât 
ZEthelstan să nu poată auzi. 

Preotul s-a ridicat. De mantia sa neagră, acolo unde 
genunchii atinseseră pământul, se agăţaseră două cruste 
de zăpadă. Tremura tot; spre surprinderea mea şi uluiala 
preotului, ZEthelstan s-a apropiat de el cu paşi mari şi i-a 
pus pe umeri mantia lui groasă. 

— Ce te aduce aici, părinte, şi cine eşti? l-a întrebat 
ZEthelstan. 

— Sunt părintele Bledod, a răspuns acesta. 

Era un om costeliv cu trăsături ascuţite şi un păr negru 
lins. Capul îi era descoperit. Barba îi era neîngrijită, iar 
ochii, înspăimântați. Se foia şi-şi tot ducea mâinile la 
crucea de argint. i 

— Vă mulțumesc pentru mantie, Înălţimea Voastră. 

— Eşti galez? 

— Da, Înălţimea Voastră. Părintele Bledod a făcut un 
gest stângaci către însoțitorii lui. Acesta este Gruffudd din 
Gwent. Ar vrea să vorbească Inălţimii Voastre. 

— Mie? 

— Sunteţi prinţul ZEthelstan? 


€ Unitate de măsură pentru lungime în sistemul anglo-saxon; 1 yard = 
0.914 m. 

— Da, a zis ZEthelstan zâmbind. 

— Gruffudd din Gwent ar vrea să se întoarcă acasă la el, 
Înălţimea Voastră, a spus preotul. 

— În primul rând, am fost surprins că Gruffudd din 
Gwent şi-a părăsit căminul, a rostit Æthelstan cu blândeţe. 
Sau poate a venit în Mercia ca să se bucure de vremea de 
aici. 

Preotul, care se pare că era singurul care vorbea limba 
saxonă, nu-şi găsea răspunsul. Stătea încruntat în timp ce 
cei unsprezece războinici se uitau la noi cu agresivitate 
tăcută. 

— De ce a venit? a întrebat /Ethelstan. 

Preotul a făcut un gest a neputinţă; părea stingherit. 

— Am fost plătiţi ca să venim, a mărturisit el. g 

Am văzut că acest răspuns l-a înfuriat pe Æthelstan. In 
ochii galezilor părea calm, dar mi-am dat seama că se 
mâniase la vestea că revolta lui Cynlæf se bizuia pe 
mercenari galezi. Întotdeauna fusese duşmănie între 
Mercia şi Țara Galilor. Şi unii, şi ceilalţi făceau incursiuni 
pe teritoriul inamic, dar Mercia, cu câmpurile ei bogate şi 
livezile pline de roade, avea mai multe de pierdut. Primul 
luptător pe care l-am ucis în viaţa mea era un galez aflat 
într-un zid de scuturi care venise în Mercia să fure vite şi 
femei. În ziua aceea am omorât patru oameni. Nu aveam 
zale, nici coif, doar un scut luat cu împrumut şi cele două 
spade ale mele. În acea zi am simţit, pentru întâia oară, 
bucuria luptei. Mica noastră armată formată din mercieni 
era condusă de Tatwine, un luptător ca o fiară crudă. 

După ce s-a terminat înfruntarea şi podul pe care ne 
bătuserăm se acoperise de sânge, a venit să mă felicite. 

— Dumnezeu tine la mine, mi-a spus el pe un ton în care 
se simțea groaza amestecată cu respect. Dar tu eşti un 
sălbatic. 

Eram tânăr, necopt la minte şi prea putin antrenat şi m- 
am gândit că asta era o laudă. 

Æthelstan îşi stăpânea furia. 

— Îmi spui că Gruffudd vine din Gwent, a zis el privind 
spre bărbatul la gâtul căruia strălucea aurul. Dar spune- 

mi, părinte, regele Gwentului nu este Arthfael? 

— Ba da, Înălţimea Voastră. 

— Şi regele Arthfael a socotit că e bine să trimită oameni 
care să lupte împotriva tatălui meu, regele Edward? 

Părintele Bledod părea tot stingherit. 

— Banii i-au fost daţi lui Gruffudd, Înălţimea Voastră. 

Răspunsul era evaziv şi /Ethelstan ştia acest lucru. A 
făcut o pauză, uitându-se la luptătorii care stăteau în 
zăpadă. 

— Şi cine este Gruffudd din Gwent? 

— E rudă cu Arthfael, a recunoscut preotul. 

— Rudă? ă 

— Este fratele mamei lui, Înălţimea Voastră. 

ZEthelstan a rămas pe gânduri câteva momente. Pentru 
el nu era o surpriză că trupele galeze participau la asediu. 
Galezii şi  mercienii erau duşmani şi aşa au fost 
întotdeauna. Regele Offa, care fusese la cârma Merciei în 
zilele ei de glorie, construise un zid şi un şanţ cu apă 
pentru a marca frontiera şi jurase că-l va ucide pe orice 
galez care ar fi îndrăznit să treacă peste acel zid. Dar 
bineînţeles că ei au îndrăznit, luând acest obstacol drept o 
nouă provocare. Rebeliunea merciană era pentru galezi o 
ocazie de a-şi slăbi duşmanul etern, şi ar fi fost o prostie 
din partea lor să nu profite de problemele saxonilor. 
Regatul Gwent, aflat de cealaltă parte a şanţului construit 
de Offa, putea spera să pună mâna pe aceste pământuri în 
caz că rebeliunea lui Cynleef ar fi reuşit. Câţiva luptători 
omorâţi ar fi fost un preţ mic dacă galezii puneau mâna pe 
o bucată bună de teren agricol. Era clar că regele Arthfael 
încheiase acest târg cu Cynleef. Preotul Bledod se străduia 
din răsputeri să-l scape pe regele Gwentului de orice 
învinuire, iar ZEthelstan nu făcea presiuni asupra lui. 

— Spune-mi, câţi oameni a adus Gruffudd la Ceaster? a 
vrut el să ştie. _ 

— Şaptezeci şi patru, Inălţimea Voastră. 

— Spune-i lui Gruffudd din Gwent ce-ţi spun eu, a zis 
ZEthelstan rostind numele pe un ton dispreţuitor. El şi 
oamenii lui sunt liberi să treacă râul şi să se ducă acasă. 

Eu nu-i voi împiedica să o facă. 

Asta era o decizie înţeleaptă, m-am gândit. Nu avea 
niciun rost să se bată cu o armată înfrântă. Dacă ZEthelstan 
ar fi ales să-i omoare pe Gruffudd şi pe galezii lui, ceea ce 
era îndreptăţit să facă, vestea despre masacrarea acestora 
s-ar fi răspândit în regatele galeze şi ar fi provocat 
represalii. Era mult mai bine să se bucure de recunoştinţa 
acestora. Gruffudd şi oamenii lui se puteau întoarce 
liniştiţi la bordeiele lor. 

— Dar pot pleca doar cu ce-au adus cu ei, a adăugat 
ZEthelstan. Dacă fură chiar şi numai o capră, îi voi măcelări 
pe toţi. 

Părintele Bledod părea că nu dă prea mare importanţă 
amenințării. Se aştepta la ea şi ştia la fel de bine ca şi 
ZEthelstan că aceasta era doar de formă. ZEthelstan voia 
doar ca străinii să plece din Mercia. 

— Caprele sunt în siguranţă, Înălţimea Voastră, a spus 
pe un ton glumet omul bisericii. Dar băiatul lui Gruffudd 
nu este. 

— Ce-i cu băiatul lui? 

— E acolo înăuntru, Înălţimea Voastră, a spus preotul 
făcând un semn către arenă. 

Æthelstan s-a întors să se uite; zidurile de culoarea 
sângelui erau luminate de focurile aprinse, dar nu se 
distingea mare lucru din cauza zăpezii care continua să 
cadă. 

— Am de gând să-i omor pe toţi cei care sunt înăuntru, a 
spus el. 

Preotul şi-a făcut semnul crucii. i 

— Cadwallon ap” Gruffudd a fost luat chezaş, Înălţimea 
Voastră. 

— Ostatic! Æthelstan nu-şi putea ascunde surprinderea. 
Vrei să-mi spui că Cynlæf nu are încredere în Gruffudd din 
Gwent? 

Preotul nu a răspuns. Nici nu era nevoie. Era limpede că 
fiul lui Gruffudd fusese luat ostatic ca măsură de siguranță 


7 Ap, particulă din vechea limbă galeză care desemna o filiație: 
Cadwallon fiul lui Gruffudd. 

pentru situaţia în care luptătorii galezi ar fi dezertat 
lăsându-l baltă pe Cynlef şi rebeliunea lui. Sau, mă 
gândeam eu, asta putea să însemne că Gruffudd îi dăduse 
lui Cynlæf motive să se îndoiască de loialitatea galezilor. 

— Câţi dintre cei şaptezeci şi patru de oameni ai voştri 
mai sunt în viaţă? am întrebat. 

ZEthelstan a părut deranjat de intervenţia mea, dar n-a 
spus nimic. 

— Şaizeci şi trei, stăpâne, mi-a răspuns preotul. 

— Aţi pierdut unsprezece oameni în timp ce atacați 
zidurile? 

— Da, stăpâne. Am pus scări la zidul de miazănoapte şi 
am ajuns la turn. Se referea la unul dintre cele două 
bastioane care flancau poarta romană. Apoi a continuat: I- 
am aruncat pe sais de pe metereze. 

Era mândru de ce făcuseră oamenii lui Gruffudd, şi 
mândria lui era perfect îndreptăţită. 

— lar voi aţi fost aruncaţi de pe poartă, a replicat 
ZEthelstan pe un ton liniştit. 

— De către Domnia Voastră, nobile prinţ, a zis preotul. 
Am cucerit turnul, dar nu l-am putut ţine. 

— Şi câţi sais au murit acolo sus pe poartă? l-am 
întrebat, folosind cuvântul lui Bledod pentru „saxon”. 

— Am numărat zece leşuri, stăpâne. 

— Nu, voiam să ştiu câţi dintre oamenii lui Cynlef au 
murit alături de voi. 

— Niciunul, stăpâne, niciunul, a răspuns părintele 
Bledod neputând să-şi ascundă disprețul din voce. 

ZEthelstan înţelesese acum rostul întrebărilor mele. 
Cynlaef îi lăsase pe galezi să ducă asaltul şi nu făcuse nimic 
pentru a-i ajuta. Aceştia se luptaseră, iar saxonii îi lăsaseră 
să moară. Şi acest lucru îi supărase pe Gruffudd şi pe 
oamenii lui. Ei ne-ar fi putut face faţă cu o zi înainte, când 
sosiserăm, dar nu au vrut să lupte pentru că-şi pierduseră 
încrederea în Cynlæf şi cauza lui. 

ZFthelstan s-a uitat la războinicii aliniaţi în spatele 
preotului. 

— Ce-mi poate da Gruffudd în schimbul vieţii fiului său? 

Preotul s-a întors spre bărbatul scund cu pieptul lat care 
avea lanţul greu de aur în jurul gâtului. Gruffudd din 
Gwent avea o privire piezişă, o barbă sură neîngrijită şi era 
chior de un ochi, cel drept, alb acum ca zăpada care cădea. 
O cicatrice de pe obraz arăta unde lovise spada care-i 
scosese ochiul. Vorbea, bineînţeles, în limba lui, pe care n- 
o cunoşteam, dar amărăciunea îi răzbătea din glas. 

Într-un târziu, părintele Bledod s-a întors către 
ZEthelstan şi l-a întrebat: 

— Ce doreşte nobilul prinţ de la Gruffudd? 

— Vreau să aud ce oferă el, i-a răspuns /ZEthelstan. Ce 
valorează fiul lui? Argint? Aur? Cai? 

Au vorbit din nou în galeză. 

— Nu vă va oferi aur, a zis preotul peste câteva clipe. 
Dar vă va spune numele celui care l-a tocmit. 

— Cynleef l-a tocmit! a spus /Ethelstan râzând. Asta ştiu! 
Mă faci să-mi pierd timpul, părinte. 

— Nu este Cynlef, a spus Gruffudd într-o engleză 
stricată. 

— Bineînţeles că nu a fost Cynlæf, a pufnit ZEthelstan cu 
dispreţ. A trimis pe altcineva să vă mituiască. Diavolul ăsta 
are oameni perfizi care să-i facă treaba. 

— Nu este Cynlef, a spus iarăşi Gruffudd, apoi a 
adăugat ceva în limba lui. 

— Nu a fost Cynlæf, a tălmăcit părintele Bledod. Până 
când am ajuns noi aici, Cynleef nu ştia nimic despre 
venirea noastră. 

ZEthelstan a tăcut câteva momente, apoi s-a dus şi, cu 
blândeţe, a luat mantia de pe umerii părintelui Bledod. 

— Spune-i lui Gruffudd din Gwent că-i voi salva viaţa 
fiului său şi că poate pleca mâine, la mijlocul zilei. În 
schimbul fiului său, îmi va spune numele duşmanului meu 
şi-mi va da lanţul de aur pe care-l poartă la gât. 

Când părintele Bledod i-a tradus cererea, Gruffudd a 
încuviinţat şovăitor. 

— De acord, nobile prinţ. 

— Lanţul îl voi da bisericii, a mai spus /Ethelstan. 

— Prostovanule, am zis din nou, tot destul de încet ca să 

nu ajungă la urechile sethelingului. 

— Şi încă ceva, a continuat /Ethelstan. Gruffudd din 
Gwent trebuie să fie de acord ca oamenii lui să stea 
departe de Mercia un an. 

Cei doi au acceptat. Totuşi, mi s-a părut că era o cerere 
lipsită de sens. La fel de bine, Æthelstan putea cere ca 
timp de un an să nu mai plouă; galezii nu se puteau opri 
din furtişaguri printr-o simplă înţelegere de felul ăsta. 

— Ne întâlnim din nou mâine, a pus capăt discuţiei 
ZEthelstan. 

— Mâine, edling, mâine, a spus Gruffudd. 

A plecat urmat de oamenii lui şi de părintele Bledod. 
Ningea şi mai tare acum. Fulgii de nea se învolburau în 
lumina focurilor de tabără. 

— Câteodată mi-e greu să cred că galezii sunt creştini, 
mi-a spus /Ethelstan urmărindu-i cu privirea. 

Am zâmbit. 

— E un rege în Dyfed pe nume Hywel. Ţi-ar plăcea. 

— Am auzit despre el. 

— E un om bun, am zis, surprins eu însumi de căldura 
din glasul meu. 

— Şi creştin! m-a luat în râs ZEthelstan. 

— Am zis că e bun, nu perfect. 

ZEthelstan şi-a făcut semnul crucii şi a spus: 

— Mâine toţi trebuie să fim buni ca să salvăm viaţa unui 
galez. 

Şi să aflăm numele unui duşman. Eram aproape sigur 
că-l ştiam, deşi nu puteam fi chiar sigur. Eram sigur totuşi 
că într-o zi aveam să fiu nevoit să-l omor pe acel om. Un 
galez trebuia să rămână în viaţă pentru ca să moară un 
saxon. 


Edling e un titlu de nobleţe în limba galeză, acelaşi cu 
stheling în limba noastră, însemnând fiul unui rege care 
va moşteni tronul. Gruffudd din Gwent, despre care 
bănuiam că era vreo căpetenie sau chiar un rege mai puţin 
important, folosise acest titlu doar ca să-l măgulească pe 
ZEthelstan, căci nimeni nu ştia cine va fi succesorul regelui 

Edward. /Ethelstan era într-adevăr fiul cel mare, dar 
Biserica nu înceta să răspândească zvonuri răuvoitoare 
cum că ar fi fost un copil nelegitim. Mai toţi ealdormenii 
din Wessex îl susțineau pe Ælfweard, cel de-al doilea fiu al 
lui Edward, a cărui legitimitate nu putea fi pusă la 
îndoială. 

— Ar trebui să mă urce pe tronul Wessexului, i-am spus 
lui ZEthelstan a doua zi dimineaţa. 

Era contrariat. Probabil că nu se trezise de-a binelea şi 
credea că nu înţelesese bine. 

— Pe tine! 

— Pe mine. 

— Şi de ce, pentru numele lui Dumnezeu? 

— Mă gândesc că cel mai arătos bărbat din regat ar 
trebui să fie rege. 

Şi-a dat seama că glumeam, dar nu era în cea mai bună 
stare sufletească pentru a râde. A mormăit ceva, apoi a dat 
pinteni calului. Era în fruntea a şaizeci dintre războinicii 
lui în timp ce eu îi luasem pe toţi oamenii mei care nu se 
aflau deja de gardă la arenă. Acolo ne aştepta părintele 
Bledod. Eu îi spusesem preotului galez să ni se alăture. 

— Cum altfel l-am putea recunoaşte pe băiatul lui 
Gruffudd? îi explicasem. 

La stânga noastră, mulţi dintre oştenii învinşi ai lui 
Cynlef se îndreptau deja către răsărit împreună cu 
nevestele şi copiii lor. Îl trimisesem pe Finan împreună cu 
douăzeci de oameni să împrăştie vestea că trebuiau să 
plece, altfel urmând să aibă de-a face cu luptătorii mei. 
Grupul lui Finan nu a întâmpinat niciun semn de rezistenţă 
din partea lor. Rebeliunea se sfârşise fără luptă, cel puţin 
în această parte a Merciei. 

ZEthelstan se uita la cei care plecau. 

— Părintele Swithred era de părere că ar trebui să 
omorâm fiecare al zecelea om. Mi-a zis că aşa făceau 
romanii. 

— De ce n-ai făcut aşa? 

— Crezi c-ar fi trebuit să fac asta? m-a întrebat el. 

— Nu, i-am răspuns eu pe un ton hotărât. Cred că 

trebuia să-i laşi să plece. Cei mai mulţi nu sunt războinici. 
Ei lucrează ogoarele, cresc animale, sapă şanţuri şi sădesc 
pomi. Sunt tâmplari, piuari, pielari, plugari. Au venit aici 
pentru că li s-a poruncit să vină, dar, odată ce ajung la 
casele lor, se întorc la muncile câmpului. Tatăl tău are 
nevoie de ei. Mercia nu mai înseamnă nimic dacă este 
flămândă şi săracă. 

— Nu-i sunt de folos dacă se răzvrătesc. 

— Tu eşti învingătorul, i-am spus. Mulţi dintre oamenii 
ăştia n-au auzit de răzvrătire din bătaia vântului. Ei au fost 
aduşi aici. Lasă-i să se întoarcă la casele lor. 

— Tata s-ar putea să nu fie de acord. 

— Şi de ce nu ţi-a trimis tatăl tău ajutoare? l-am întrebat 
cu un surâs batjocoritor. 

— Nu-i e bine, a zis Æthelstan făcându-şi semnul crucii. 

L-am lăsat pe Tintreg să ocolească trupul fără viaţă al 
unuia dintre luptătorii lui Cynleef pe care-l omorâsem cu o 
zi înainte. Zăpada căzută îl acoperise cu un giulgiu fin. 

— Ce-i cu regele? l-am întrebat. 

— Necazuri, a răspuns /Ethelstan scurt. 

— Şi aveţi vreun leac pentru asta? 

A continuat să călărească în linişte. Într-un târziu a 
spus: 

— Nimeni nu ştie ce-l supără. Se îngraşă şi respiră tot 
mai greu. Dar în unele zile pare că-şi revine, Dumnezeu 
aibă-l în pază. Poate călări, poate vâna şi poate domni 
peste regat. 

— E ca o spadă veche într-o teacă nouă. 

— Adică? 

— Se pare că noua nevastă îl cam stoarce. 

Am simţit că lui /ZEthelstan nu i-a convenit observaţia 
mea, dar a tăcut. S-a uitat în sus, la cerul care se limpezise 
peste noapte. Soarele strălucitor făcea să scânteieze 
zăpada căzută. Mă gândeam că se va topi la fel de repede 
cum se terminase asediul asupra oraşului. 

— Cred că aşteaptă ca vremea să se îmbuneze, a 
continuat el. Asta înseamnă că va veni curând. Şi nu va fi 
mulţumit că rebelii au putut pleca fără a fi pedepsiţi. 

— N-ai decât să-i pedepseşti pe capii lor, am spus. Cel 
puţin cei din partea de nord a Merciei s-au prins singuri în 
capcana arenei. 

— Asta şi vreau să fac. 

— Atunci, tatăl tău o să fie mulţumit, i-am zis, după care 
l-am îndreptat pe Tintreg către intrarea în arenă. 

Finan ne aştepta. 

— S-a întâmplat ceva? i-am strigat de departe. 

Finan venise peste noapte împreună cu trupele lui ca să- 
l sprijine pe Berg la paza arenei. Æthelstan trimisese şi el 
vreo douăzeci de oameni. Toţi, ca şi Finan, erau înfriguraţi 
şi obosiţi. 

Finan a scuipat în semn de dispreţ faţă de cei închişi în 
arenă. 

— S-au străduit foarte puţin să iasă de acolo. N-au 
izbutit nici măcar să treacă de baricada pe care au făcut-o. 
Acum vor să se predea. 

— În ce condiţii? a vrut să ştie /Ethelstan, care auzise 
răspunsul irlandezului şi înaintase şi el călare. 

— Surghiun, a răspuns scurt Finan. 

— Surghiun? a repetat cu glas tăios ZEthelstan. 

Finan a ridicat din umeri, căci ştiuse care va fi răspunsul 
sthelingului. 

— Vor să-şi abandoneze pământurile şi să plece în exil, 
Înălţimea Voastră. 

— Exil! a exclamat /Ethelstan. Spune-le că răspunsul 
meu este „nu”. Să se supună judecății mele, iar dacă nu, 
vor trebui să se lupte cu noi. 

— Trimite-i în Northumbria, am sugerat eu răutăcios. 

Mă gândeam că aveam nevoie de luptători pentru a face 
faţă invaziei care avea să se năpustească asupra 
Northumbriei atunci când tulburările din Mercia se vor fi 
terminat. 

ZEthelstan nu mi-a dat atenţie. 

— Tu cum vorbeşti cu ei? l-a întrebat pe Finan. Ţipi la ei 
de aici de la intrare? _ 

— Nu, se poate intra înăuntru, Înălţimea Voastră, a spus 
Finan arătând cu mâna spre cea mai apropiată scară care 

ducea spre locurile de sus pentru spectatori. 

Se pare că irlandezul poruncise să fie înlăturată 
baricada de la această intrare şi pusese nişte oameni sus 
de unde puteau vedea duşmanul prins în cursă în arenă. 

— Câţi sunt? s-a interesat /Ethelstan. 

— Am numărat optzeci şi doi, Înălţimea Voastră, a 
răspuns Finan înaintând câţiva paşi ca să apuce căpăstrul 
calului lui ZEthelstan. S-ar putea să mai fie unii în clădire 
pe care nu i-am văzut. Şi unii dintre ei sunt, bineînţeles, 
slujitori. De asemenea, sunt şi femei. 

— Toţi sunt răzvrătiți, a mârâit /Ethelstan furios. 

A descălecat şi a pornit cu paşi mari către scară urmat 
de oamenii săi. 

Finan s-a uitat în sus la mine. 

— Ce vrea să facă? 

— Să-i omoare pe toţi. 

— Dar o să-l lase pe galez în viaţă? 

— Fiecare duşman la timpul lui. 

Finan s-a întors să se uite cum /Ethelstan şi luptătorii lui 
se înşirau pe scară. 

— S-a schimbat, nu-i aşa? mi-a zis. 

— Aşa ţi se pare? 

— A devenit mai sever. Obişnuia să râdă mult, îţi 
aminteşti? 

— Era un copil atunci. lar eu am încercat să-l învăţ cum 
trebuie să se poarte ca rege. 

— L-ai învăţat bine, stăpâne. 

— Prea bine, am spus eu cu glas scăzut. 

ZEthelstan începuse să semene cu bunicul lui. Alfred nu 
mi-a fost niciodată prieten. Mă gândeam la ZEthelstan ca la 
un fiu. L-am protejat când era doar un băieţandru, l-am 
învăţat să fie un războinic. Dar în ultimii ani s-a înăsprit şi 
e încredinţat că destinul îl conduce spre tron în ciuda 
piedicilor pe care diverşi oameni plini de ambiţii i le-ar 
pune în cale. Şi, atunci când va fi rege, va veni cu spade şi 
sulițe în Northumbria, ne va cuceri şi-mi va cere să-i acord 
supunere şi ascultare. 

— Dacă m-aş gândi mai bine, ar trebui să fiu de partea 

lui Cynleef, i-am spus lui Finan în timp ce descălecam. 

— Nu-i prea târziu, mi-a zis el râzând. 

Wyrd bið ful âraed. Soarta este neînduplecată. Destinul 
este totul în viaţă. Facem jurăminte, facem alegeri, dar 
deciziile el le ia. 

ZEthelstan era duşmanul meu, dar eu am jurat să-l apăr. 

I-am spus lui Finan să rămână în afara arenei şi, după ce 
i-am dat ultimele instrucţiuni, mi-am urmat duşmanul în 
sus pe scară. 


— Aruncaţi armele şi  îngenuncheaţi! le-a strigat 
ZEthelstan oamenilor din arenă. 

Îşi scosese coiful astfel încât să nu le fie greu să-l 
recunoască. De obicei îşi purta părul negru tuns foarte 
scurt, dar de când începuse asediul, acesta îi crescuse. 
Vântul rece al dimineţii i-l zburlise şi-i înfăşurase mantia 
neagră în jurul corpului acoperit cu zale. Stătea drept în 
mijlocul războinicilor lui formidabili, toţi cu coifuri şi zale, 
toţi cu scuturi pe care era pictat blazonul lui Æthelstan, 
dragonul scoțând flăcări pe nări. În spatele lor, pe un 
graden care acum era acoperit cu zăpadă, părintele 
Swithred ţinea o cruce din lemn ridicată deasupra capului. 

— Ce se va întâmpla cu noi? a întrebat un prizonier. 

ZEthelstan nu a răspuns, mulţumindu-se să-l privească. 

Un al doilea om a făcut un pas în faţă şi a îngenuncheat. 

— Care va fi soarta noastră, Înălţimea Voastră? 

— Judecata mea. 

Vocea lui Æthelstan era la fel de rece ca zăpada depusă 
pe cadavrele pe lângă care trecusem în drumul nostru spre 
arenă. 

S-a lăsat liniştea. Erau poate vreo sută de cai în arenă. 
Câţiva dintre ei erau înşeuaţi, pregătiţi probabil pentru a 
se năpusti cu disperare prin tunel. În faţa acestora, 
înghesuiți aşa cum erau şi caii, se aflau oamenii lui Cynleef. 
M-am uitat după el şi, într-un târziu, l-am văzut mai în 
spate, lângă caii înşeuaţi. Era un bărbat înalt şi arătos. Lui 
ZEthelfleed îi plăcuse şi şi-l dorise ca soţ pentru fiica ei. 
Dacă există acel loc pe care creştinii îl numesc rai şi ea se 

uită în jos de acolo, în mod sigur ar fi de acord cu 
hotărârea necruțătoare a lui /ZEthelstan de a-l ucide pe 
Cynleef. 

— Judecata, Înălţimea Voastră? a întrebat umil bărbatul 
care îngenunchease şi avusese bunul-simţ de a folosi titlul 
lui ZEthelstan. 

Eram la doar doi paşi în urma acestuia. 

— Prinţe, am rostit încet, dar el nu mi-a dat atenţie. 
Prinţe, am repetat, de această dată mai tare. 

— Linişte, Lord Uhtred, a zis /ZEthelstan fără să se 
întoarcă. 

Vorbea tot încet, dar cu un soi de mânie în glas pentru 
că îndrăznisem să-l întrerup. 

Am vrut să-i spun că trebuia să dea dovadă de clemenţă. 
Nu pentru toţi şi, în niciun caz, nu pentru Cynlef. Erau, 
fără doar şi poate, nişte răzvrătiți, dar să le spui atâtor 
oameni că vor înfrunta o judecată cruntă însemna să te afli 
în faţa a o sută de războinici disperaţi, gata să se lupte în 
loc să se predea. Pe de altă parte, dacă unii nutreau 
speranţa că vor rămâne în viaţă, aceştia aveau să-i 
potolească pe ceilalţi, evitându-se astfel vărsarea de sânge 
din ambele tabere. Totuşi, ZEthelstan nu părea să dea 
dovadă de îngăduinţă. Aceasta era o răzvrătire, răzvrătirile 
distrug regate, aşa că trebuie înăbușite fără milă. 

Părintele Bledod venise lângă mine şi mă trăgea de zale. 

— Fiul lui Gruffudd, Cadwallon, este băiatul acela înalt 
fără barbă, stăpâne, mi-a spus arătându-mi-l cu degetul. 
Cel cu mantie cenuşie. 

— Linişte! a mormăit ZEthelstan. 

L-am luat pe preotul galez de lângă /Ethelstan şi am 
mers cu el câteva rânduri mai jos pentru a fi mai departe 
de urechile prinţului. 

— Jumătate dintre ei au mantii cenuşii, i-am zis. 

— E cel cu părul roşcat, stăpâne. 

Mi-a arătat cu mâna unde era. Am văzut un tânăr înalt 
cu părul roşu legat la ceafă. Purta zale, dar nu avea spadă, 
ceea ce-mi spunea că într-adevăr era ostatic, deşi acest 
lucru nu mai avea importanţă. 

Doar unul dintre oamenii lui Cynleef îngenunchease, şi 
făcuse acest lucru deoarece înţelesese că /ZEthelstan nu 
avea să le vorbească dacă nu i se arăta respectul cuvenit. 
Totuşi, s-a uitat şovăielnic în jurul lui şi, văzând că 
tovarăşii lui rămăseseră în picioare, s-a ridicat şi el. 

— V-am spus să îngenuncheaţi, a strigat tăios /ZEthelstan. 

Răspunsul a venit de la un bărbat înalt care se afla lângă 
Cynlef. I-a împins pe cei de lângă el, a scos un urlet 
sălbatic şi a aruncat o suliță în direcţia lui ZEthelstan. A 
fost o aruncătură bună. Suliţa a zburat repede şi cu 
precizie, dar ZEthelstan a avut timp să-i vadă traiectoria şi 
a făcut un pas în stânga. Suliţa s-a lovit de piatra de la 
picioarele părintelui Swithred. Atunci, Cynleef şi cei din 
jurul lui au sărit în şa. Mai multe sulițe au fost aruncate, 
însă /Ethelstan şi oamenii lui s-au ascuns în spatele 
scuturilor. Luasem doar doi oameni cu mine, pe Oswi şi pe 
Folcbald. Primul era un saxon sprinten şi agil ca un şarpe, 
al doilea era un frizon cu statură ca de taur. Şi-au ridicat 
scuturile, şi părintele Bledod şi cu mine ne-am putut 
adăposti în spatele lor. Am auzit zgomotul unei lovituri de 
spadă pe marginea scutului şi o suliță a zburat pe 
deasupra capului meu. Uitându-mă printre scuturi, i-am 
văzut pe Cynlæf şi alţi vreo zece bărbaţi îndreptându-se 
călare spre tunel. Baricada improvizată fusese dată la o 
parte şi calea de ieşire din arenă părea liberă. li spusesem 
lui Finan să-şi ascundă oamenii de o parte şi de cealaltă a 
intrării pentru a-i da lui Cynlæf impresia că putea scăpa pe 
acolo. 

Ceilalţi luptători ai lui Cynleef începuseră să-l urmeze pe 
acesta către tunel, dar dintr-odată s-au oprit. Ştiam că 
Finan făcuse un zid din scuturi în faţa intrării în arenă. 
Oamenii lui aşteptaseră acolo aşezaţi de cele două părţi 
ale arcului de la intrare. Când a auzit agitația din interior, 
Finan le-a poruncit să facă zidul de scuturi. Era de 
înălţimea a două scuturi şi înţesat cu sulițe, astfel că 
niciun cal nu-l putea străpunge. O parte dintre oamenii lui 
Cynleef se retrăseseră în spaţiul liber din partea din spate 
a arenei. Unii îngenuncheaseră în semn că se predau, dar 

câţiva mai încăpăţânaţi şi-au aruncat ultimele sulițe către 
Athelstan şi oamenii lui. 

— Coborâţi! a strigat /Ethelstan la războinicii săi, iar în 
clipa următoare au sărit cu toţii în arenă. 

— Aduceţi-l pe galez, le-am spus lui Oswi şi Focbald. 

Aceştia au sărit şi ei. Folcbald l-a urmat pe Oswi, dar a 
călcat greşit la aterizare şi şi-a scrântit glezna. Era o 
distanţă mare până jos. Eu am rămas sus ca să urmăresc 
lupta care se anunţa scurtă, dar cruntă. Pe vremuri, 
terenul arenei era acoperit cu nisip fin, dar acum era un 
amestec de nisip, balegă de cal, noroi şi zăpadă. Mă 
întrebam cu cât sânge fusese stropit acest teren de-a 
lungul anilor. Acum era şi mai mult sânge. Cei şaizeci de 
oameni ai lui /Ethelstan formaseră un zid de scuturi pe 
două rânduri şi înaintau către rebelii cuprinşi de panică. 
ZEthelstan însuşi, tot fără coif pe cap, era în primul rând. 
Războinicii din zid i-au împins la o parte din calea lor pe 
cei care îngenuncheaseră, lăsându-i în viaţă pentru 
moment, şi au început să-i lovească pe cei care se 
înghesuiau îngroziţi către tunel. Rebelii nu avuseseră timp 
să-şi facă zidul lor de scuturi, aşa că era un adevărat 
măcel. Am văzut suliţele care înaintau, am auzit oameni 
ţipând îngrozitor şi i-am văzut căzând la pământ. Erau şi 
femei în acea gloată. Două dintre ele se ghemuiseră lângă 
zidul arenei şi-şi puseseră mâinile la cap ca pentru a se 
apăra de lovituri. O altă femeie strângea un copil în braţe. 
Caii fără călăreţi în şa se speriaseră şi alergau în galop 
către spaţiul liber din arenă. Oswi îi mâna înapoi cu 
mişcări bruşte. Aruncase scutul şi avea o spadă în mâna 
dreaptă. Cu stânga, l-a luat de braţ pe Cadwallon şi l-a tras 
înapoi. Un bărbat a încercat să-l împiedice îndreptând 
spada către vintrele lui, dar puţini oameni sunt atât de iuți 
ca Oswi. L-a lăsat deoparte pe galez, s-a aplecat într-o 
parte şi, când lama vrăjmaşă a trecut la un deget distanţă 
de el, l-a lovit pe celălalt cu spada peste încheietura 
braţului, dezarmându-l. Oswi s-a aplecat, a luat spada de 
pe jos şi i-a dat-o lui Cadwallon, apoi, cu spada lui, l-a lovit 
pe duşman peste obraz. Omul s-a clătinat. Avea braţul pe 

jumătate retezat şi de pe faţă îi ţâşnea sânge. Oswi l-a tras 
înapoi pe Cadwallon. Venise şi mătăhălosul Folchbald, cu o 
halebardă uriaşă gata să înlăture orice duşman din cale. 

Aceşti duşmani au fost înfrânți. Erau împinşi înapoi 
dinspre tunel, căci Finan înainta împreună cu războinicii 
lui. Tot mai mulţi dintre oamenii lui Cynleef îngenuncheau. 
Ceilalţi au fost daţi la o parte şi li s-a poruncit să aştepte în 
centrul arenei. Erau multe leşuri împrăştiate prin arenă, 
ceea ce împiedica înaintarea lui /Ethelstan. Zidul de 
scuturi în care se afla s-a oprit lângă un morman de 
cadavre. Un călăreț venind dinspre intrare şi-a întors 
armăsarul şi s-a îndreptat în galop spre ZEthelstan. Calul a 
călcat în picioare un trup sfârtecat, s-a împiedicat şi s-a 
întors într-o parte, moment în care călăreţul s-a aplecat în 
şa, însă halebarda lui s-a lovit de un scut. Două sulițe au 
fost înfipte cu cruzime în pieptul calului. Bietul animal a 
urlat, s-a dat înapoi, iar călăreţul a căzut din şa şi a fost 
măcelărit cu spade şi sulițe. Calul a căzut pe o parte şi a 
continuat să necheze şi să dea din copite până când un 
războinic l-a liniştit cu o izbitură rapidă de topor în cap. 

— Cred că eşti fericit, părinte, i-am spus părintelui 
Bledod care stătuse lângă mine. 

— Cu Cadwallon în viaţă, stăpâne? Da. 

— Nu, pentru că saxonii se luptă între ei. 

S-a uitat surprins la mine, apoi a surâs cu viclenie. 

— Şi pentru asta mă bucur, stăpâne. 

— Primul om pe care l-am omorât era galez, i-am spus, 
ştergându-i astfel surâsul de pe buze. Şi al doilea. Şi al 
treilea. Şi al patrulea. 

— Totuşi, ai omorât mai mulţi saxoni decât galezi, 
stăpâne. Eu aşa am auzit. 

— Ai auzit bine. 

Stăteam pe una dintre treptele de piatră pe care se 
aşezau altădată spectatorii. Cadwallon era, împreună cu 
Oswi şi Folcbald, sub noi, la adăpostul zidului interior al 
arenei. Oamenii lui Cynlæf capitulau în linişte şi-i lăsau pe 
luptătorii lui /ZEthelstan să le ia armele. Cynleef era tot 
călare şi încă mai avea spada şi scutul. Calul lui se afla în 

tunel, prins între zidul de scuturi al lui Finan şi oamenii lui 
ZEthelstan. Soarele pătrundea cu greu printre norii de 
plumb care aruncau o umbră lungă peste arena 
însângerată. 

— Aici au murit creştini, aşa mi s-a spus, i-am zis lui 
Bledod. 

— Omorâţi de către romani, stăpâne? 

— Aşa am auzit. 

— Dar, până la urmă, Dumnezeu fie slăvit, romanii s-au 
creştinat, stăpâne. N 

Am mormăit la auzul acestor cuvinte. Incercam să-mi 
imaginez cum era arena înainte ca zidarii din Ceaster să 
spargă blocurile uriaşe de piatră pentru a le folosi la 
construcții. Marginea de sus era zimțată ca un şir de 
munţi. 

— Distrugem, nu-i aşa? am spus. 

— Distrugem, stăpâne? a repetat Bledod, deloc în largul 
lui. 

— Odată am trecut prin foc jumătate din acest oraş. 

Îmi aminteam văpăile care mistuiau acoperişurile şi 
fumul gros care se ridica. Zidurile de la stradă ale caselor 
erau acoperite de negreală. 

— Încearcă să-ţi imaginezi cum arăta oraşul atunci când 
romanii erau aici. 

Părintele Bledod tăcea. Se uita la Cynlaf, care fusese 
adus în centrul arenei. Acum era încercuit de oameni cu 
sulițe, ai lui Finan şi ai lui /Ethelstan. A întors calul ca şi 
cum căuta o scăpare. Pe crupa bidiviului se puteau vedea 
un C şi un H. Cynlæf Haraldson. 

— Case cu ziduri albe şi acoperişuri roşii, am zis. Statui 
şi multă marmură. Mi-ar fi plăcut să-l văd atunci. 

— Roma trebuie să fi fost o minunăţie, a suspinat 
Bledod. 

— Am auzit că acum e în ruină. 

— Totul trece, stăpâne. 

Cynlef a dat pinteni calului încercând să se îndrepte 
către marginea cercului în care se afla. Dar suliţele lungi s- 
au ridicat, scuturile s-au apropiat zăngănind unul de altul, 

aşa că a trebuit să se întoarcă. Avea spada în mână. Teaca 
de la şoldul stâng era legată în piele de culoare roşie 
decorată cu plăcuţe de aur. Teaca şi spada îi fuseseră 
oferite în dar de către Æthelflæd, ultimul cârmuitor al 
Merciei independente. Mă gândeam că în curând aveau să- 
i aparţină lui /Ethelstan, care, fără îndoială, urma să le 
ofere bisericii. 

— Da, totul trece, am fost eu de acord. Uită-te la cum 
arată oraşul acum. Doar acoperişuri din stuf şi din 
împletituri de nuiele, mizerie şi gunoaie. Nu cred că pe 
vremea când romanii erau aici Ceasterul duhnea ca o 
hazna. 

O poruncă a lui /Ethelstan i-a făcut pe cei care-l 
înconjurau pe Cynlaef să strângă cercul. Acesta încă îşi mai 
rotea calul căutând o scăpare care nu exista. 

— Romanii, stăpâne... a început Bledod, dar a şovăit. 

— Romanii, ce? l-am întrebat. 

Încă o comandă, şi cercul s-a strâns din nou. Suliţele au 
fost îndreptate înspre călăreț şi calul lui însemnat cu cele 
două litere. Câţiva oameni de-ai lui ZEthelstan îi păzeau pe 
ostatecii împinşi pe o latură a arenei. Către intrare se 
întindea un şir de cadavre. 

— Romanii ar fi trebuit să rămână în Britania, stăpâne, a 
spus părintele Bledod. 

— De ce? 

A şovăit din nou un moment, apoi mi-a oferit iar 
zâmbetul lui viclean. 

— Pentru că, după ce au plecat, au venit sais, stăpâne. 

— Aşa este, am venit. 

Noi eram sais, noi, saxonii. Britania nu fusese niciodată 
a noastră, cum nu era nici a romanilor. Ei au ocupat-o, au 
plecat, după care noi am ocupat-o la rândul nostru. 

— Iar voi ne urâţi, am mai zis. 

— Da, e adevărat, stăpâne. 

Încă zâmbea. Mi-am dat seama că-mi plăcea de el. 

— Dar şi voi aţi luptat împotriva romanilor, nu-i aşa? Nu- 
i priveaţi şi pe ei cu ură? 

— Noi urâm pe oricine ne fură pământul, stăpâne. Dar 

romanii ne-au adus creştinismul. 

— Şi a meritat schimbul? 

A râs. 

— Ei au plecat! Ne-au dat înapoi pământul. Mulțumită 
lor, avem pământul şi dreapta credinţă. 

— Pe urmă am venit noi. 

— Pe urmă aţi venit voi. Dar poate că şi voi veţi pleca. 

A fost rândul meu să izbucnesc în râs. 

— Nu cred, părinte. Îmi pare rău. 

Cynlæf îşi tot rotea calul temându-se de un atac din 
spate. Scutul lui era complet alb, fără blazon. Coiful gravat 
cu argint îi sclipea în bătaia soarelui de iarnă. Ca toţi 
danezii, avea păr lung care-i cădea pe spate. ZEthelstan tot 
ordona strângerea cercului. Armele şi scuturile îl 
împresurau tot mai mult pe Cynlæf. 

— Şi ce-o să se întâmple acum, stăpâne? 

— Să se întâmple? 

— Cu noi, stăpâne. Cu oamenii regelui Gruffudd. 

— Regele Gruffudd? am pufnit amuzat. 

Regatul lui era probabil de mărimea unui sat, un petic 
de pământ plin de arbuşti, capre, oi şi mormane de 
gunoaie. În Ţara Galilor erau tot atâtea astfel de regate 
câţi purici poţi găsi în blana unui câine, deşi Hywel din 
Dyfed, pe care-l întâlnisem şi-l plăcusem, înghiţise toate 
aceste mici regate şi făcuse unul mare. Tot aşa precum 
Wessex înghiţise Mercia şi, într-o bună zi, avea să înghită 
Northumbria. 

— Deci Gruffudd este rege? 

— Tatăl lui a fost înainte, a zis Bledod, ca şi cum acest 
lucru ar fi fost o justificare pentru titlul folosit. 

— Eu credeam că Arthfael este rege al Gwentului. 

— Aşa este, stăpâne. Gruffudd este rege sub regele 
Arthfael. 

— Dar câţi regi are Gwentul? am întrebat zâmbind. 

— E o taină, stăpâne. Ca şi Sfânta Treime. 

Dintr-odată, Cynlæf a vrut să înainteze lovind cu spada. 
Nu prea avea unde să se mişte, dar, fără nicio îndoială, 
spera să-şi croiască o cale printre oamenii care-l 

înconjurau. Ar fi trebuit să ştie că speranţa lui era deşartă. 
Şi aşa a şi fost. Spada s-a lovit de un scut, şi imediat 
războinicii s-au strâns în jurul lui. Cynleef a încercat în van 
să lovească din nou cu spada. Unul dintre oamenii lui 
ZEthelstan a sărit şi l-a prins de mâna înarmată, un altul a 
prins calul de căpăstru, iar un al treilea l-a înşfăcat pe 
Cynlæf de părul lui lung şi l-a tras în jos. Acesta a căzut, 
calul a sărit înapoi nechezând, iar când oamenii s-au dat 
deoparte l-am văzut pe Cynlef ridicându-se în picioare. 
Era viu. Deocamdată. 

— Regele vostru Gruffudd poate pleca cu fiul lui, i-am 
spus lui Bledod. Dar numai după ce ne spune cine v-a 
tocmit. Nu că ar trebui să-mi spui. Eu ştiu deja. 

— Tot mai credeţi că a fost Cynleef? m-a întrebat el. 

— A fost /Ethelhelm cel tânăr, i-am zis. Ealdormanul 
ZEthelhelm. 

Care mă ura pe mine şi-l ura pe Æthelstan. 


ZEthelstan cel Bătrân murise ca ostatic la Bebbanburg. 
Nu a fost prea plăcut, pentru că familia lui trebuia să-mi 
plătească o răscumpărare ca să-l eliberez. Primisem prima 
rată a sumei, plătită în aur, dar /Ethelhelm s-a îmbolnăvit 
şi şi-a dat sufletul înainte de plata celei de-a doua rate. 

Familia m-a acuzat că l-am omorât, ceea ce nu avea 
niciun sens. De ce să omori un om care e o sursă de bani? 
Mi-ar fi plăcut să-l omor, dar după ce se făcea plata, nu 
înainte. 

ZEthelhelm era cel mai bogat om din Wessex, mai bogat 
chiar decât regele Edward cu fata căruia se însurase. 
Această căsătorie îl făcuse pe /ZEthelhelm la fel de influent 
pe cât era de bogat, dar în acelaşi timp însemna că nepotul 
lui, ZElfweard, putea deveni rege după Edward. Rivalul lui 
Ælfweard era, bineînţeles, /ZEthelstan, aşa că nu era de 
mirare că /Ethelhelm împrăştia cu insistenţă zvonul că 
ZEthelstan era copil nelegitim şi trăgea toate sforile ca să-l 
distrugă. Cum eram protectorul lui ZEthelstan, am devenit 
şi eu duşmanul lui ZEthelhelm. A luptat împotriva mea, a 
pierdut, l-am luat prizonier şi a murit. l-am trimis trupul 

acasă într-un coşciug şi am aflat că, atunci când a ajuns la 
Wiltunscir, era deja umflat, din el ieşeau lichide scârboase 
şi emana mirosuri fetide. 

Pe vremuri îmi plăcuse /Ethelhelm. Era un om blând, 
chiar generos, şi am fost prieteni până când fiica lui cea 
mare s-a măritat cu un rege şi a născut un băiat. Ulterior, 
ura lui faţă de /ZEthelstan m-a transformat în duşmanul lui. 
Acum, fiul lui cel mare, care se numea tot /ZEthelhelm, era 
duşmanul meu. Îi succedase tatălui său ca ealdorman al 
Wilunscirului şi credea în mod greşit că eu îi omorâsem 
tatăl. De fapt, luasem bani de la familia lui, ceea ce era un 
motiv suficient pentru a mă urî. În plus, îl protejam pe 
ZEthelstan; cu toate că regele Edward îşi alungase cea de-a 
doua soţie şi-şi luase o nevastă mai tânără, ZEthelhelm cel 
Tânăr îl sprijinea pe Edward în speranţa că nepotul lui 
ZEthelhelm cel Bătrân va fi viitorul rege. Dar acest sprijin îi 
era acordat lui Edward doar atâta timp cât /Elfweard 
rămânea prinţ moştenitor. Dacă /ZElfweard devenea rege, 
ZEthelhelm cel Tânăr ar fi rămas cel mai influent nobil din 
Wessex. Dacă însă /Ethelstan devenea rege al Wessexului, 
ZEthelhelm se putea aştepta la o răzbunare din partea 
acestuia, la pierderea proprietăţilor şi chiar la trimiterea 
în exil. Această perspectivă era un motiv clar pentru ca el 
să angajeze un şef de trib galez care să vină cu luptătorii 
lui sălbatici la Ceaster. Dacă Æthelstan ar fi fost omorât, 
atunci /Elfweard ar fi rămas fără rival şi familia lui 
ZEthelhelm ar fi cârmuit în Wessex. 

Astfel, /ZEthelhelm cel Tânăr avea toate motivele să-l 
vadă mort pe /ZEthelstan. Era posibil ca pe mine să mă 
urască şi mai mult şi nu mă îndoiesc că-mi dorea moartea 
la fel de mult pe cât o dorea pe cea a lui /Ethelstan. Asta 
pentru că nu doar moartea tatălui său îi trezea atâta ură, 
ci şi soarta surorii lui mai mici, ZElswyth. 

Aceasta fusese luată în captivitate odată cu tatăl ei şi, 
după moartea acestuia, alesese să rămână la Bebbanburg 
în loc de a se întoarce la familia ei în Wessex. 

— Nu poţi, i-am spus. 

— De ce nu, stăpâne? m-a întrebat ea. 

O chemasem la mine. Stătea în faţa mea, atât de tânără, 
de palidă, vulnerabilă şi fermecător de frumoasă. 

— Nu poţi, i-am repetat cu asprime. Am o înţelegere cu 
familia ta. Te vei întoarce acasă atunci când 
răscumpărarea va fi plătită. 

— Dar răscumpărarea nu a fost plătită, stăpâne. 

— Tatăl tău a murit, am insistat, continuând să mă mir 
de faptul că ea nu dădea nici cel mai mic semn de tristeţe. 
Nu mai e nicio răscumpărare la mijloc. Trebuie să te 
întorci acasă, aşa cum a fost înţelegerea. 

— Şi nepotul vostru trebuie să plece, stăpâne? m-a 
întrebat cu nevinovăție în glas. 

M-am încruntat. Nu înţelegeam ce voia să spună. 
Singurii mei nepoți, cei doi copii ai surorii mele, se aflau la 
Eoferwic. Apoi am înţeles şi m-am uitat în ochii ei. 

— Eşti grea? am spus într-un târziu. 

ZElswyth a zâmbit grațios. 

— Da, stăpâne. 

— Spune-i băiatului meu că-l omor. 

— Da, stăpâne. 

— Dar mai întâi te măriţi cu el. 

— Da, stăpâne. 

Aşa că s-au căsătorit. S-a născut un copil, un băiat care, 
aşa cum este obiceiul în familia mea, a primit numele 
Uhtred. Imediat, Æthelhelm cel Tânăr a împrăştiat zvonul 
că am siluit-o pe ZElswyth şi am forţat-o să se mărite. Imi 
spunea Uhtred răpitorul. Bineînţeles, a fost crezut în 
Wessex unde oamenii luau întotdeauna de-a gata 
minciunile despre Uhtred păgânul. Eram convins că, atunci 
când îmi ceruse să merg la Gleawecestre ca să-i jur 
credinţă pentru pământurile mele din Mercia, Edward voia 
de fapt să ajung foarte aproape de răzbunarea lui 
ZEthelhelm. Dar de ce mă momise să traversez toată 
Britania până la Ceaster? Ar fi trebuit să ştie că aveam să 
fiu însoţit de războinici care, împreună cu cei ai lui 
ZEthelstan, ar fi format o mică oaste greu de înfrânt. 

Nu mă îndoiam că /Ethelhelm cel Tânăr trădase 
angajând trupe galeze pentru a-l omori pe rivalul nepotului 

său de soră. Dar nu înţelegeam de ce-l convinsese pe 
călugăr să-mi spună minciunile care mă aduseseră la 
Ceaster. 

Sub noi, în arenă, a fost omorât primul prizonier. O 
lovitură de spadă, un cap retezat şi sânge. Mult sânge. 
Răzbunarea lui ZEthelstan începuse. 


Nu toţi prizonierii au fost omorâţi. /Ethelstan a dovedit 
că avea o judecată sănătoasă. l-a omorât pe cei pe care-i 
considera apropiaţi lui Cynlef. I-a cruțat pe cei tineri. 
Treizeci şi trei de oameni au fost ucişi cu lovituri de spadă. 
Mi-am amintit ziua când i-am dat lui ZEthelstan spada mea 
şi i-am spus să omoare un om. 

ZEthelstan era încă în perioada pubertăţii, dar eu îl 
instruiam să devină rege. Îl capturasem pe Eardwulf, tot 
un rebel. Se întâmpla nu departe de Ceaster, lângă un 
şanţ, unde Eardwulf zăcea pe jumătate năucit în apa 
mizerabilă. 

— Fă-o repede, băiete, i-am spus lui ZEthelstan. 

Nu mai omorâse pe nimeni până atunci. Un băiat trebuie 
să înveţe aceste lucruri, un băiat care va fi odată rege 
trebuie să înveţe cum să ia viaţa cuiva. 

Mă gândeam la ziua aceea în timp ce asistam la execuţia 
oamenilor lui Cynleef. Fuseseră dezbrăcaţi de zale şi li se 
luaseră toate lucrurile de valoare. Tremurau atunci când, 
unul câte unul, erau duşi să fie omorâţi. Poate că şi 
Æthelstan şi-a amintit acea zi de demult. Îi folosea drept 
călăi pe luptătorii mai tineri, vrând fără îndoială ca ei să 
înveţe lecţia pe care el o învățase la marginea acelui şanţ, 
şi anume că nu e uşor să ucizi un om. Pentru a ucide cu 
spada un om fără apărare ai nevoie de tărie de caracter. 
Te uiţi în ochii lui, îi vezi teama, o miroşi chiar. Gâtul unui 
om este rezistent. Puţini dintre cei treizeci şi trei au murit 
imediat. Unii au fost ciopârţiţi până să-şi dea duhul. Arena 
mirosea aşa cum, probabil, mirosea şi atunci când romanii 
umpleau tribunele şi-i încurajau pe cei care se luptau pe 
nisipul din arenă: o miasmă de sânge, fecale şi urină. 

ZEthelstan l-a omorât destul de repede pe Eardwulf. Nu a 

încercat să-i taie capul folosind Răsuflarea-Şarpelui, ci i-a 
spintecat grumazul. Apa din şanţ s-a înroşit imediat. 
Eardwulf era fratele lui Eadith, şi Eadith este acum soţia 
mea. Wyrd bið ful ârsed. 

Cynleef a fost ucis ultimul. Credeam că Æthelstan avea s- 
o facă el însuşi, dar şi-a chemat scutierul, un băiat care 
urma să devină războinic, şi i-a dat spada sa. Cynlæf a fost 
legat la mâini şi obligat să îngenuncheze. 

— Fă-o, băiete, i-a poruncit ZEthelstan. 

Tânărul a închis ochii şi a ridicat spada, al cărei tăiş a 
lovit din lateral capul lui Cynleef, făcând să ţâşnească 
sânge. Totuşi, prizonierul abia dacă a fost rănit. Urechea 
stângă îi fusese retezată, dar lovitura nu fusese destul de 
puternică. Un preot, căci întotdeauna erau preoţi în 
preajma lui /Ethelstan, a început să se roage cu voce tare. 

— Loveşte încă o dată, flăcău, l-a îndemnat ZEthelstan. 

— Şi ţine ochii deschişi! am tipat eu. 

A fost nevoie de şapte lovituri până ce Cynlæf să moară. 
Oamenii cărora /Ethelstan le cruţase viaţa urmau să facă 
noi jurăminte în faţa noului lor stăpân. Ei aveau să fie 
vasalii lui ZEthelstan. 

Şi astfel răzvrătirea a fost înfrântă, cel puţin în această 
parte a Merciei. Oamenii, târâţi până aici de pe 
pământurile lor şi de la turmele lor, plecaseră spre casă 
lăsând în urmă zăpada topită de paşii lor, cenuşa focurilor 
de tabără şi pe galezii lui Gruffudd care aşteptau lângă 
corturile lui Cynlef. 

— El îşi spune rege, i-am zis lui ZEthelstan în timp ce ne 
îndreptam spre corturi. 

— Regele este unsul lui Dumnezeu, mi-a replicat 
JEthelstan. A 

Răspunsul lui m-a surprins. Încercasem pur şi simplu să- 
l] înveselesc, dar /Ethelstan era într-o dispoziţie proastă 
după atâtea omoruri. 

— Ar fi trebuit să ne spună aseară că este rege, a 
adăugat el mohorât peste câteva clipe. 

— Se afla într-o situaţie umilitoare şi aştepta să i se facă 
o favoare. Pe de altă parte, probabil că este rege peste trei 


$ 66 # 


grămezi de bălegar, un şanţ şi o grămadă de gunoaie. Atât 
şi nimic mai mult. 

— Îi datorez totuşi respect. Este un rege creştin. 

— E un şef de trib galez mizerabil. Se autoproclamă rege 
până apare cineva care are două grămezi de bălegar mai 
mult, şi, pentru asta, vine peste el şi-i taie capul. El ţi-ar fi 
tăiat capul dacă ar fi putut. Nu poţi avea încredere în 
galezi. 

— Nu am spus că am încredere în el, doar că-l respect. 
Dumnezeu îi înzestrează pe oameni cu regalitate chiar şi în 
Ţara Galilor. 

Spre dezgustul meu total, ZEthelstan s-a oprit la câţiva 
paşi de Gruffudd şi şi-a înclinat capul zicând: 

— Maiestate! _ 

Lui Gruffudd i-a făcut plăcere gestul şi a zâmbit. Il 
văzuse şi pe fiul său aflat încă în paza lui Folcbald şi a lui 
Oswi. A spus în galeză ceva ce niciunul dintre noi nu a 
înţeles. 

— Gruffudd din Gwent vă roagă să-l eliberaţi pe fiul său, 
Înălţimea Voastră, a tradus părintele Bledod. 

— Dar a fost de acord să ne spună mai întâi numele, să 
ne dea lanţul lui de aur şi o chezăşie că va păstra pacea 
timp de un an, i-a amintit ZEthelstan. 

Mai mult ca sigur că Gruffudd a înţeles, căci şi-a scos 
imediat lanţul de aur de la gât şi i l-a dat lui Bledod, carei 
l-a dat lui ZEthelstan, iar acesta, la rândul lui, i l-a dat 
părintelui Swithred. Apoi, Gruffudd a început să spună o 
poveste pe care părintele Bledod s-a străduit s-o redea cât 
mai fidel. Era o istorisire lungă, dar în rezumat era vorba 
despre un preot care venise din Mercia ca să discute cu 
regele Arthfael al Gwentului. Au căzut de acord şi plata a 
fost făcută. Arthfael l-a chemat la el pe Gruffudd, care-i era 
rudă, şi i-a poruncit să plece cu cei mai buni luptători ai săi 
către nord, la Ceaster. 

— Regele spune că preotul venea din Mercia? l-a 
întrerupt ZEthelstan la un moment dat. 

A urmat o discuţie aprinsă în galeză. 

— Preotul ne-a dat bani, mulţi bani! i-a spus preotul lui 

JEthelstan. Destui cât să umplem un coif, Înălţimea 
Voastră. Şi, în schimbul lor, tot ce trebuia să facem era să 
venim aici şi să luptăm. 

— Am întrebat dacă preotul era din Mercia, a stăruit 
ZEthelstan. 

— Era sais, a răspuns Bledod. 

— Ar fi putut să fie saxon de vest? am întrebat eu. 

— Ar fi putut, stăpâne, a zis Bledod neputincios. 

— Şi numele lui? a vrut să ştie Æthelstan. 

— Stigand, Înălţimea Voastră. 

ZEthelstan s-a întors şi s-a uitat la mine. Am clătinat din 
cap. Nu auzisem niciodată despre un preot cu numele 
Stigand. 

— Mă îndoiesc că preotul şi-a spus numele adevărat, am 
zis. 

— Aşa că nu vom şti niciodată, a spus /Ethelstan 
posomorât. 

Gruffudd continua să vorbească, din ce în ce mai 
vehement. Părintele Bledod asculta părând încurcat. 

— Părintele Stigand a murit, Înălţimea Voastră. 

— A murit! a exclamat /Ethelstan. 

— A fost omorât pe drumul de întoarcere de la Gwent, 
Înălţimea Voastră. Regele Gruffudd spune că nu are nimic 
de-a face cu asta. De ce să fi omorât pe cineva care-i putea 
aduce şi mai mulţi bani sais? 

— Într-adevăr, de ce? a întrebat /ZEthelstan. 

Se aştepta să afle numele duşmanului său? Era naiv. Ştia 
la fel de bine ca şi mine că era vorba de ZEthelhelm cel 
Tânăr, dar /Ethelhelm nu era prost, aşa încât avusese grijă 
să-şi ascundă trădarea. Aşa că omul care negociase cu 
Arthfael al Gwentului murise, iar morţii duc secretele cu ei 
în mormânt. 

— Înălţimea Voastră, fiul regelui? a întrebat pe un ton 
nervos Bledod. 

— Spune-i regelui Gruffudd al Gwentului că îşi poate lua 
fiul cu el, a spus Æthelstan. 

— Vă mulţumim... a început Bledod, dar Æthelstan nu l-a 
lăsat să continue: 

— Şi mai spune-i ceva. Dacă vine iar să lupte alături de 
cei care se răscoală împotriva tronului tatălui meu, voi 
trimite o armată în Gwent, îl voi rade de pe faţa 
pământului şi-l voi transforma într-un tărâm al morţii. 

— Îi voi spune, Înălţimea Voastră, a promis Bledod. 

Nimeni dintre cei de faţă nu a crezut nici măcar o clipă 
că această ameninţare avea să-i fie tălmăcită lui Gruffudd. 

— Plecaţi, dară, a poruncit ZEthelstan. 

Galezii au plecat. Soarele se ridicase şi topea zăpada, 
deşi era încă frig. Un vânt ameninţător bătea dinspre 
răsărit, făcând să fluture flamurile de pe zidurile 
Ceasterului. Străbătusem toată Britania pentru a salva un 
om care nu avea nevoie să fie salvat. Fusesem păcălit. De 
cine? Nu de către /Ethelhelm cel Tânăr, eram sigur. Dacă 
nu el, atunci cine? Şi de ce? 

Aveam un alt duşman, un duşman ascuns. Dansasem aşa 
cum îmi cântase el. Wyrd bið ful ârsed. 

Trei 


Zorii zilei care a urmat erau plini de lumină, dar şi de 
frig. Cerul se arăta spălăcit în spatele fumului de la 
focurile pe care oamenii lui /Ethelstan le aprinseseră 
pentru a arde rămăşiţele taberei lui Cynlæf. Finan şi cu 
mine, pe caii luaţi de la rebeli, ne învârteam încet printre 
mormanele de cenuşă. 

— Când plecăm? m-a întrebat Finan. 

— De îndată ce vom putea. 

— Caii ar trebui să se odihnească. 

— Atunci, poate mâine. 

— Atât de repede? 

— Mă îngrijorează Bebbanburgul, i-am mărturisit. De ce 
a vrut cineva să mă trimită de cealaltă parte a Britaniei? 

— Bebbanburgul este în siguranţă, a insistat Finan. Eu 
continui să cred că a fost un vicleşug al lui ZEthelhelm. 

— Sperând c-o să fiu omorât aici? 

— De ce altceva? Nu te poate omori atâta timp cât eşti 
în Bebbanburg, deci trebuie să te scoată cumva în afara 
zidurilor. 

— Am petrecut destul timp cu Stiorra şi copiii ei, am 
tinut eu să subliniez. 

Fiica mea, regina Northumbriei, trăia în palatul cu multe 
încăperi şi coridoare întortocheate din Eoferwic, un 
amestec între grandoarea romană şi sălile grosolane din 
lemn. 

— Nu te poate atinge nici la Eoferwic. Te voia afară din 
Northumbria. 

— Poate că ai dreptate, am zis, fără să fiu prea convins. 

— Eu am întotdeauna dreptate, doar sunt din Irlanda. 
Am avut dreptate în legătură cu zăpada, nu-i aşa? Şi încă 
mai aştept cei doi şilingi. 

— Eşti creştin. Răbdarea este una dintre virtuțile 
voastre. 

— Atunci înseamnă că sunt un sfânt în viaţă, a spus el. 
Uitându-se dincolo de mine, a adăugat: Şi pentru că tot 
vorbim de sfinţi... 

Când m-am rotit în şa, l-am văzut apropiindu-se pe 
părintele Swithred. Avea un superb armăsar sur pe care 
călărea bine, strunindu-l atunci când acesta s-a speriat de 
un oştean care aruncase o mână de stuf murdar în foc. 
Focul s-a întețit, trimițând scântei în aer, însă părintele 
Swithred a trecut prin fumul gros şi şi-a îndreptat bidiviul 
către noi. 

— Prinţul vă roagă să-i fiţi alături astăzi, a spus el pe un 
ton răstit. 

— Ne roagă sau ne porunceşte? am vrut să ştiu. 

— E acelaşi lucru, a spus Swithred, după care şi-a întors 
calul şi ne-a făcut semn să-l urmăm. 

Am rămas pe loc, ridicând mâna pentru a-l opri şi pe 
Finan. 

— Spune-mi, i-am strigat lui Swithred. Eşti saxon de 
vest? 

— Ştii că sunt, mi-a zis, întorcându-se spre noi 
neîncrezător. 

— Şi-i dai ordine unui ealdorman din Wessex? 

Părea că acest lucru l-a mâniat, dar a ştiut să-şi înăbuşe 
furia. 

— Prinţul doreşte să vă alăturaţi Înălţimii Sale... Lord 
Uhtred. 

— În oraş? 

— Aşteaptă la poarta de miazănoapte, a zis Swithred 
scurt. Plecăm la Brunanmburh. 

Mi-am îndreptat calul spre locul unde se afla preotul şi i- 
am spus: 

— Îmi amintesc ziua în care te-am întâlnit. Prinţul 
ZEthelstan mi-a spus că n-are încredere în tine. 

Părea ofensat de vorbele mele. 

— Nu pot să cred... a început, dar i-am retezat-o: 

— De ce-aş minţi? 

— Îi sunt devotat prinţului, a zis el pe un ton brutal. 

— Ai fost alegerea tatălui lui, nu a sa. 

— Are vreo importanţă? 

Nu i-am răspuns, aşteptând până ce, fără tragere de 
inimă, a adăugat „Lord Uhtred”. 

— Preoţii scriu scrisori şi citesc scrisori, i-am zis. Prinţul 
ZEthelstan crede că i-ai fost impus pentru a-l informa pe 
tatăl lui. 

— Şi asta am şi făcut, a admis Swisthred. Şi-ţi voi spune 
întocmai cu ce l-am informat pe rege. l-am spus că fiul lui 
cel mare este un bun credincios, că-i este fidel tatălui său 
şi că se roagă pentru el. De ce crezi că i-a încredinţat 
cârmuirea Ceasterului? 

Vorbea cu prea multă patimă. 

— Cunoşti un călugăr care-şi spune fratele Osric? l-am 
întrebat pe neaşteptate. 

Swithred mi-a aruncat o privire plină de compasiune. 
Ştia că încercam să-i întind o capcană. 

— Nu, Lord Uhtred. 

Rostise ultimele două cuvinte cu acreală în glas. 

Am făcut o nouă încercare. 

— Deci Æthelstan va fi viitorul rege al Wessexului? 

— Nu eu hotărăsc. Dumnezeu îi alege pe regi. 

— Şi, în alegerea lui, Dumnezeul tău primeşte ajutor de 
la ealdormanii înstăriți? 

Ştia că mă refer la /ZEthelhelm cel Tânăr. Mi-a venit în 
minte că Swithred îi trimitea mesaje lui ZEthelhelm. Nu mă 
îndoiam că ealdormanul voia să primească veşti despre 
ZEthelstan şi, după toate probabilitățile, avea în Ceaster cel 
puţin o iscoadă care-l urmărea pe fiul regelui. Eram tentat 
să cred că acea persoană era Swithred din cauză că acest 
preot aspru şi pleşuv nu-mi plăcea deloc. Dar răspunsul lui 
m-a surprins. 

— Cred că nobilul Æthelhelm l-a convins pe rege să-i 
predea prinţului cârmuirea regatului. 

— De ce? 

— Pentru că în felul ăsta va da greş, bineînţeles. Prinţul 
stăpâneşte trei  burhuri,  Ceaster, Brunanburh şi 

Mameceaster, dar nu are destui oameni ca să asigure paza 
nici măcar pentru unul dintre ele. Sunt mulţi rebeli cu care 
trebuie să se lupte şi mii de vikingi care s-au aşezat la 
miazănoapte de aici. Dumnezeule mare! Sunt vikingi chiar 
şi aici, pe peninsulă. 

Nu mi-am putut ascunde uimirea. 

— Aici? În Wirhealum? 

Swithred a ridicat din umeri. 

— Ştii ce se întâmplă pe această coastă? Irlandezii i-au 
învins pe vikingi şi i-au alungat, aşa că mulţi au venit 
încoace. A făcut un gest cu mâna către miazănoapte şi a 
continuat: Dincolo de Brunanburh? Acolo pot fi vreo cinci 
sute de vikingi. Sunt încă şi mai mulţi la nord de Mærse! Şi 
câteva mii la nord de Ribbel. 

— Mii? am întrebat. Sigur că auzisem poveşti despre 
vikingii care plecaseră din Irlanda, dar crezusem că 
majoritatea se refugiaseră pe insulele scoțiene sau în văile 
sălbatice din Cumbraland. Prinţul îi lasă pe duşmanii lui să 
se stabilească pe pământul Merciei? Duşmani păgâni? 

— Nu prea avem de ales, a zis calm Swithred. Regele 
Edward a cucerit Anglia de Est, acum este rege al Merciei 
şi are nevoie de toţi oştenii săi ca să potolească 
nemulţumirile şi să asigure paza noilor burhuri pe care le 
construieşte. Nu are destui oameni ca să se lupte cu toţi 
vrăjmaşii, iar vikingii sunt numeroşi. Au fost bătuţi de 
către irlandezi, şi-au pierdut avuţiile şi acum îşi doresc să 
fie pace. De aceea ni s-au supus. 

— Pentru moment, am mormăit eu acru. I s-a alăturat 
vreunul dintre ei lui Cynlef? 

— Nici măcar unul. Ingilmundr ar fi putut să fie în 
fruntea oamenilor lui şi să lupte împotriva noastră aici sau 
să atace Brunanburh. Dar nu a făcut-o, şi-a ţinut oamenii 
acasă. 

— Ingilmundr? am întrebat. 

— Un viking, a spus dispreţuitor Swithred. Este 
căpetenia care stăpâneşte nişte pământuri dincolo de 
Brunanburh. 

Mi s-a părut greu de crezut că invadatorilor vikingi li se 

îngăduise să se statornicească atât de aproape de 
Brunanburh şi Ceaster. Ambiţia regelui Edward, la fel ca a 
tatălui său, regele Alfred, era să-i alunge pe păgâni de pe 
teritoriul saxon. Şi iată că acum erau la intrarea în 
Ceaster. Presupun că de la moartea lui Æthelflæd nu mai 
existase o autoritate stabilă în Mercia, iar răscoala lui 
Cynleef era o dovadă a acestui lucru. Vikingii erau gata să 
profite de slăbiciunile saxonilor. 

— Ingilmundr, oricine ar fi el, n-ar fi trebuit să lupte 
împotriva voastră, ci să vă vină în ajutor, am spus pe un 
ton brutal. 

— Prinţul a trimis vorbă că nu putea fi vorba de aşa 
ceva. Nu aveam nevoie de ajutor şi, cu siguranţă, nu 
aveam nevoie de ajutorul păgânilor. 

— Nici chiar de al meu? 

S-a întors către mine cu o privire feroce şi mi-a replicat 
vehement: 

— Dacă un păgân câştigă bătăliile noastre înseamnă că 
zeii lui sunt puternici! Noi trebuie să ne păstrăm credinţa! 
Trebuie să ne luptăm având convingerea că ajutorul lui 
lisus Hristos este de ajuns! 

Nu aveam ce să mai spun. Oamenii care luptau pentru 
mine venerau o duzină de zei şi zeițe, inclusiv pe zeul 
creştinilor, dar dacă un om crede că nu există decât un 
singur zeu, n-are rost să te cerţi cu el, căci ar fi ca şi cum 
ai vorbi despre curcubeu cu un orb. 

Am călărit către partea de miazănoapte a oraşului, unde 
ZFthelstan ne aştepta împreună cu vreo douăzeci de 
călăreţi înarmaţi. Fiul regelui m-a întâmpinat vesel. 

— Soarele străluceşte, rebelii au plecat şi Dumnezeu e 
bun cu noi! 

— Şi răsculații n-au atacat Brunanburhul? 

— Nu, din câte ştim. Asta vom afla. 

Din câte îmi aduceam aminte, Ceaster fusese cel mai 
nordic burh din Mercia. Însă Æthelflæd construise 
Brunanburh câteva mile mai spre nord-vest ca să poată 
supraveghea fluviul Mærse. Brunanburh era o fortăreață 
cu pereţi din lemn aflată destul de aproape de râu încât să 

domine cheiul unde puteau ancora vase de luptă. Rolul ei 
era să-i împiedice pe vikingi să urce pe Mærse. Dar, dacă 
Swithred spunea adevărul, însemna că tot teritoriul de 
dincolo de Brunanburh între Dee şi Maerse era acum plin 
de ei. 

— Vorbeşte-mi despre  Ingilmundr, i-am cerut lui 
JEthelstan în timp ce călăream. 

li vorbisem pe un ton aspru, dar mi-a răspuns plin de 
entuziasm. 

— Imi place de el! 

— Un păgân? 

A izbucnit în râs şi mi-a răspuns: 

— Şi de Domnia Ta îmi place, Lord Uhtred... câteodată. 

Şi-a îndemnat calul în afara drumului, pe o cărare ce 
ocolea cimitirul roman. S-a uitat la mormintele măcinate 
de vreme şi şi-a făcut semnul crucii. 

— Tatăl lui Ingilmundr avea pământ în Irlanda. El şi 
oamenii lui au fost înfrânți şi siliţi să plece. Tatăl lui a 
murit, însă Ingilmundr a reuşit să aducă jumătate dintre 
oameni şi familiile lor. I-am trimis vorbă azi-dimineaţă şi i- 
am cerut să ne întâlnim la Brunanburh, căci vreau să-l 
cunoşti. O să-l placi şi tu! 

— Poate că da. E viking şi e păgân. Dar, în cazul ăsta, îţi 
este duşman, şi încă un duşman care trăieşte pe 
pământurile tale. 

— Dar ne plăteşte dări. Şi dările îi şubrezesc pe cei care 
le achită şi arată cine-i adevăratul stăpân. 

— Pe termen lung, e mai ieftin să-i omori pur şi simplu, 
am zis. 

— Ingilmundr a jurat pe zeii lui că va trăi în pace cu noi, 
a continuat ZEthelstan neluându-mi în seamă vorbele. 

M-am prefăcut şi eu că nu-l auzisem. 

— Deci tu crezi în zeii lor? Eşti de acord că ei există? 

— Cred că, pentru Ingilmundr, ei există, a răspuns calm 
ZEthelstan. Ce l-ar face să jure pe un zeu în care n-ar 
crede? Ar însemna să-şi calce în picioare propriul 
jurământ. 

Am mormăit ceva. Avea, bineînţeles, dreptate. 

— Dar, fără nicio îndoială, înţelegerea a fost ca 
Ingilmundr să-i primească pe blestemaţii tăi de misionari. 

— Misionarii blestemaţi sunt parte a înţelegerii noastre, 
mi-a răspuns el îngăduitor. Stăruim pentru asta cu orice 
viking care se stabileşte la sud de Ribbel. De aceea a 
ridicat tatăl meu un burg la Mameceaster. 

— Ca să-i protejeze pe misionari? l-am întrebat cu 
mirare. 

— Ca să-i protejeze pe toţi cei care respectă regulile din 
Mercia, mi-a zis el încă răbdător. Şi să-i pedepsească pe 
cei care le încalcă. Luptătorii apără pământul nostru şi pe 
călugării şi preoţii care le predică oamenilor despre 
Dumnezeu şi învăţăturile lui. Construiesc şi o mănăstire 
acolo. 

— Asta o să-i îngrozească pe vikingi, am mormăit. 

— Asta va aduce bunătatea creştină într-o lume tulbure, 
a ripostat /ZEthelstan. 

Mătuşa lui, Lady Æthelflæd, pretinsese mereu că fluviul 
Ribbel era graniţa de miazănoapte a Merciei, deşi, în 
realitate, teritoriul dintre Mærse şi Ribbel era sălbatic şi 
de necârmuit. De-a lungul coastei se aflau danezi care 
făceau deseori incursiuni pe pământurile roditoare din 
jurul  Ceasterului.  Condusesem mai multe cete de 
războinici în nord ca răzbunare pentru aceste incursiuni. O 
dată am ajuns chiar la Mameceaster, un vechi fort roman 
înălţat pe o stâncă lângă râul Mædlak. Regele Edward 
întărise vechile ziduri şi lăsase acolo o garnizoană. Şi în 
felul acesta, mă gândeam eu, graniţa Merciei se mutase şi 
mai la nord. Ceaster fusese burgul cel mai nordic, apoi 
Brunanburh, iar acum, Mameceaster. Acest nou burg din 
vârful stâncii era primejdios de aproape de tărâmul meu, 
Northumbria. 

— Ai fost vreodată la Mameceaster? m-a întrebat 
ZEthelstan. 

— Acum mai puţin de o săptămână, i-am răspuns eu 
supărat. Nemernicul de călugăr care m-a minţit m-a trimis 
la Mameceaster. 

— Şi ai venit pe acolo? 

— Da, pentru că m-am gândit că oamenii din garnizoană 
aveau veşti despre tine. Ticăloşii n-au vrut să stea de 
vorbă, nici măcar nu m-au lăsat să intru. L-au lăsat pe 
afurisitul de călugăr, pe noi, nu. 

— Ăsta-i Treddian, a spus /Ethelstan râzând. 

— Treddian? 

— Un saxon de vest. El are comanda acolo. Ştia cine 
eşti? 

— Fireşte că ştia. 

ZEthelstan a ridicat din umeri. 

— Eşti păgân şi vii din Northumbria, ceea ce te face 
duşman. Trebuie să se fi gândit că intenţionai să 
măcelăreşti garnizoana. Treddian este un om prudent, 
mult prea prudent. Cred c-o să pun acolo pe altcineva. 

— Prea prudent? 

— Nu aperi un burh stând sus pe ziduri. La miazănoapte 
de Mameceaster este ţara păgânilor, care fac tot timpul 
incursiuni. lar Traddian nu face altceva decât să se uite la 
ei! Nimic altceva! Vreau pe cineva care să-i pedepsească 
pe păgâni. 

— Invadând Northumbria? l-am întrebat pe un ton tăios. 

— Sigtryggr este rege doar cu numele acolo, mi-a 
răspuns  /Ethelstan afişând un zâmbet forţat. Cum 
tresărisem la auzirea acestui adevăr stânjenitor, a început 
să-mi aducă argumente: Are vreun burh la vest de coline? 

— Nu, am recunoscut. 

— Trimite oameni care să-i pedepsească pe răufăcători? 

— Atunci când poate. 

— Adică niciodată, a pufnit dispreţuitor ZEthelstan. Dacă 
păgânii din Northumbria atacă Mercia, o să le venim de 
hac. Englaland va fi o ţară cârmuită de o lege. Legea 
creştină. 

— Ingilmundr îţi acceptă legea? l-am întrebat bănuitor. 

— Da, mi-a răspuns ZEthelstan. El şi oamenii lui se supun 
judecății mele. 

S-a lăsat în jos ca să treacă pe sub ramurile unui arin. 
Străbăteam un teren de unde asediatorii tăiaseră copacii, 
ale căror cioturi mai păstrau urmele topoarelor, ca să facă 


Y 77% 


rost de lemne de foc. Dincolo de pădure se vedea stufărişul 
de pe malurile fluviului Meerse. 

— Ingilmundr chiar i-a întâmpinat bucuros pe misionarii 
noştri, a adăugat /ZEthelstan peste câteva clipe. 

— Bineînţeles, am mormăit. 

ZEthelstan a râs. Îi revenise buna dispoziţie. 

— Noi nu ne luptăm cu vikingii pentru că sunt nou- 
veniţi. Şi noi am fost nou-veniţi cândva! Nu ne batem cu ei 
nici pentru că sunt păgâni. 

— Toţi am fost păgâni cândva. 

— Aşa este. Nu, ne luptăm pentru a-i aduce pe calea 
noastră. O ţară, un rege, o lege! Dacă încalcă legea, 
trebuie să le-o impunem. Dar dacă o respectă? li lăsăm să 
trăiască în pace. 

— Chiar dacă sunt păgâni? 

— Respectând legea noastră vor descoperi adevărul din 
spatele poruncilor lui Hristos. 

Mă întrebam pentru ce-mi ceruse /Ethelstan să-l 
însoțesc. Să-mi ţină o predică despre virtuțile credinţei 
creştine? Sau pentru a-l întâlni pe Ingilmundr, de care era 
atât de impresionat? În timp ce călăream pe malul de sud 
al fluviului Meerse, mi-a vorbit despre planurile lui de a 
întări Mameceasterul, dar dintr-odată a părut să-şi piardă 
răbdarea. A dat pinteni calului şi a pornit într-un galop 
uşor, lăsându-mă în urmă. În dreapta mea erau mlaştini şi 
pâlcuri de stufăriş sub care apa părea nemişcată, dar din 
când în când se vălurea la o mică adiere a vântului. Când 
ne-am apropiat de burh, am văzut că flamura lui ZEthelstan 
încă flutura acolo. Două bărci mici erau legate de chei. Se 
părea că oamenii lui Cynlef nu încercaseră să ocupe 
Brunanburhul, deşi, după cât se vedea, era apărat de doar 
treizeci de oameni. Aceştia ne-au deschis porţile ca să ne 
întâmpine. 

Când am intrat călare pe poartă, am văzut că /ZEthelstan 
descălecase şi se apropia cu paşi mari de un tânăr înalt 
care a îngenuncheat atunci când fiul regelui a ajuns lângă 
el. ZEthelstan l-a ridicat, i-a strâns mâna dreaptă cu ambele 
lui mâini şi s-a întors către mine. 

— Trebuie să-l cunoşti pe Ingilmundr, a exclamat el 
fericit. 

Deci asta era căpetenia vikingă căreia i se dăduse voie 
să se stabilească atât de aproape de Ceaster. Era tânăr, 
chiar surprinzător de tânăr şi extraordinar de frumos. Avea 
un nas subţire, iar părul lung, legat cu un şiret din piele, îi 
ajungea până aproape de brâu. 

— l-am cerut lui Ingilmundr să ne întâlnim aici, mi-a zis 
ZEthelstan. Putem să-i fim recunoscători. 

— Să-i fim recunoscători pentru ce? am întrebat când m- 
am dat jos din şa. 

— Pentru că nu s-a alăturat răscoalei! mi-a răspuns 
ZEthelstan. 

Ingilmundr a aşteptat ca unul dintre oamenii lui 
ZEthelstan să-i traducă, apoi a luat de la un însoțitor de-al 
său o lădiţă simplă din lemn. 

— Acesta este un dar pentru a sărbători victoria, a spus 
el. Nu este mare lucru, Înălţimea Voastră, dar este tot ce 
avem. A îngenuncheat din nou şi, depunând lădiţa la 
picioarele lui /Ethelstan, a adăugat: Ne bucurăm că 
duşmanii au fost înfrânți, Înălţimea Voastră. 

— Fără ajutorul vostru, nu m-am putut împiedica să 
spun în timp ce Æthelstan asculta traducerea. 

— Cel puternic nu are nevoie de ajutorul celui slab, a 
replicat Ingilmundr. 

Mă privea stăruitor în timp ce vorbea. Am fost izbit de 
intensitatea ochilor lui albaştri. Zâmbea, avea o atitudine 
umilă, dar ochii lui pătrunzători scrutau împrejurimile. 
Venise cu doar patru însoțitori şi, la fel ca ei, purta nişte 
pantaloni simpli, o cămaşă de lână şi un surtuc din piele de 
oaie. Nu avea armură, nici arme. Singurele podoabe erau 
două amulete care-i atârnau la gât. Una, din os cioplit, era 
ciocanul lui Thor, cealaltă, o cruce din argint şi obsidian. 
Nu mai văzusem pe nimeni care să poarte ambele 
simboluri în acelaşi timp. 

ZEthelstan l-a pus să se ridice. 

— Trebuie să-l ierţi pe Lord Uhtred. Vede duşmani peste 
tot. 

— Sunteţi Lord Uhtred! a exclamat Ingilmundr, iar în 
vocea lui am simţit o urmă de surpriză măgulitoare, ba 
chiar venerație. Sunt onorat, a spus el făcând o plecăciune. 

La un semn de-al lui Æthelstan, un slujitor s-a apropiat şi 
a deschis lădiţa de lemn. Era plină cu bucăţi de argint. 
Fragmentele strălucitoare fuseseră tăiate din coliere, 
broşe, catarame, inele şi erau folosite în loc de monede. 
Un negustor urma să le cântărească pe toate pentru a 
vedea cât valorau. Darul lui Ingilmundr nu era chiar puţin 
lucru, m-am gândit, recunosc, nu fără o urmă de răutate în 
minte. 

— Eşti generos, a zis ZEthelstan. 

— Suntem săraci, Înălţimea Voastră, a spus Ingilmundr. 
Însă recunoştinţa pe care v-o purtăm ne cere să vă oferim 
acest dar, oricât de neînsemnat. 

Mă gândeam că acasă la el avea fără nicio îndoială o 
rezervă bună de aur şi argint. Oare /Ethelstan nu-şi dădea 
seama de acest lucru? Poate că da, dar speranţele lui 
cucernice de a-i converti pe păgâni predominau în faţa 
îndoielilor. 

— Peste o oră vom avea o slujbă de mulţumire către 
Dumnezeu, i-a spus el lui Ingilmundr. Va fi în salon. Sper 
că poţi veni ca să asculţi predica părintelui Swithred. In 
acele cuvinte se regăseşte viaţa veşnică. 

— O vom urmări îndeaproape, Inălţimea Voastră, l-a 
asigurat Ingilmundr pe un ton solemn. 

Mie mi-a venit să râd în hohote. Ingilmundr spunea tot 
ce voia /Ethelstan să audă şi, deşi era clar ca lumina zilei 
că /Ethelstan îl plăcea pe tânărul viking, tot atât de 
limpede era că acesta nu vedea şiretenia din spatele figurii 
chipeşe a lui Ingilmundr. Vedea doar smerenia pe care 
creştinii o socotesc virtute. 

Smeritul  Ingilmundr m-a căutat după predica 
interminabilă a lui  Swithred. Eram pe cheiul 
Brunanburhului, priveam alene la pântecele unei corăbii şi 
visam să fiu pe mare cu vântul în pupa şi cu o spadă la şold 
când am auzit zgomot de paşi pe scânduri. M-am întors şi 
l-am văzut pe viking. Era singur. Stătea în picioare lângă 

mine şi, pentru câteva momente, a rămas tăcut. Era la fel 
de înalt ca şi mine. Amândoi ne uitam la corabia legată la 
mal. După un timp, Ingilmundr a rupt tăcerea. 

— Corăbiile saxone sunt prea grele. 

— Grele şi încete. 

— Tatăl meu a avut pe vremuri o corabie frizonă. Era o 
frumuseţe. 

— Ar trebui să-l convingi pe prietenul tău, ZEthelstan, să- 
ţi dea nişte corăbii, i-am spus. Aşa ai putea pleca acasă. 

În ciuda tonului meu aspru, el a zâmbit. 

— Am corăbiile mele, Lord Uhtred. Dar unde este 
„acasă”? Am crezut că Irlanda era acasă pentru mine. 

— Atunci, întoarce-te acolo. 

M-a privit lung de parcă ar fi vrut să măsoare 
intensitatea antipatiei mele. 

— Crezi că nu aş vrea să mă întorc? Aş pleca chiar 
mâine, dar Irlanda e un tărâm blestemat. Acolo nu sunt 
oameni, ci diavoli. 

— Ţi-au omorât tatăl? 

A încuviinţat din cap. 

— Au spart zidul de scuturi în care se afla. 

— Dar ai reuşit să scoţi oamenii teferi din luptă? 

— O sută şaizeci şi trei de bărbaţi împreună cu familiile 
lor. Nouă corăbii. 

Părea mândru de asta, şi pe bună dreptate. Să te retragi 
după ce ai fost înfrânt într-o bătălie este cel mai greu 
lucru. Dacă Ingilmundr spunea adevărul, însemna că-şi 
croise drum prin luptă până la coasta irlandeză. Imi pot 
imagina oroarea acelei zile: un zid de scuturi sfărâmat, 
tipetele luptătorilor scoşi din minţi care-i măcelăresc pe 
inamici şi călăreţii care-i urmăresc pe fugari cu suliţele lor 
ascuţite. 

— Ai făcut ceea ce trebuia. Peste câteva clipe, uitându- 
mă la cele două amulete ale lui, l-am întrebat: Care-i zeul 
spre care se îndreaptă rugăciunile tale? 

— Thor, bineînţeles, a răspuns el râzând. 

— Şi totuşi porţi şi crucea creştinilor. 

Şi-a atins podoaba grea de argint. 

— E un dar de la prietenul meu /Ethelstan. Ar fi 
nepoliticos s-o ţin ascunsă. 

— Prietenul tău /Ethelstan ar dori să fii botezat, am spus 
eu maimuţărind cuvântul „prieten”. 

— Ştiu că asta ar dori. 

— Şi vei face în aşa fel încât să nu-i înşeli aşteptările? 

— Eu? a exclamat, la rândul lui amuzat de întrebarea 
mea. Poate Dumnezeul lui e mai puternic decât zeii noştri? 
Vrei să ştii cărui zeu mă închin, Lord Uhtred. 

— Îmi place să-mi cunosc duşmanii. 

— Nu-ţi sunt duşman, Lord Uhtred, a spus el zâmbind. 

— Atunci ce eşti? Un om care respectă jurământul făcut 
prinţului ZEthelstan? Un pribeag care a venit aici şi care 
pretinde că este interesat de Dumnezeul saxon? 

— Suntem nişte ţărani umili, a răspuns el. Cultivatori de 
pământ, păstori şi pescari. 

— Iar eu sunt crescător de capre, i-am replicat. 

— Un crescător de capre care câştigă bătălii, a râs el. 

— Aşa-i. 

— Atunci să ne asigurăm că suntem de aceeaşi parte, a 
rostit el calm, uitându-se la crucea care trona la prova 
celei mai apropiate corăbii. Nu am fost singurul alungat 
din Irlanda. 

Ceva din tonul lui m-a făcut să fiu mai atent la ce 
spunea. 

— Anluf este încă acolo, dar oare pentru cât timp? 

— Anluf? am întrebat. 

— Este cea mai mare căpetenie a vikingilor irlandezi. 
Are fortărețe de necucerit. Chiar şi cei mai fanatici 
luptători le socotesc aducătoare de moarte. Anluf spunea 
că tatăl meu îi era duşman şi nu a consimţit să ne ajute. 
Dar nu din cauza asta am pierdut noi bătălia. Tata a 
pierdut bătălia pentru că fratele lui şi oamenii acestuia s- 
au retras înainte de luptă. Bănuiesc că au fost cumpăraţi 
cu bani de către irlandezi. 

A rămas cu privirea pierdută dincolo de apele liniştite 
ale fluviului Meerse, 

— Propriul tău unchi. 

— Skoll se numeşte. Skoll Grimmarson. Ai auzit de el? 

— Nu. 

— Vei auzi. Este un om ambițios. Şi are alături de el un 
vrăjitor de temut. A făcut o pauză pentru a-şi atinge 
ciocănelul de os, apoi a continuat: El şi vrăjitorul lui sunt 
acum la tine în ţară. 

— În Northumbria? 

— Da, în Northumbria. Se află la miazănoapte de aici, 
departe, dincolo de celălalt fluviu... cum se cheamă? 

— Ribbel. 

— A strâns oameni dincolo de Ribbel. Skoll râvneşte să i 
se spună regele Sköll. 

— Regele cui? am întrebat eu cu dispreţ în glas. 

— Al Northumbriei, bineînţeles. Şi vor fi bătălii, nu-i 
aşa? Northumbria, un regat de nord pentru un viking din 
nord. 

S-a uitat la mine cu ochii lui de culoarea gheții. M-am 
gândit că Ingilmundr era unul dintre cei mai periculoşi 
bărbaţi pe care i-am cunoscut vreodată. 

— Şi, pentru a deveni rege trebuie, fireşte, să-l 
zdrobească pe Sigtryggr, da? a continuat el conversaţia. 

— Da. 

— Şi el mai ştie ceva ce, de altfel, toată lumea ştie: că 
socrul regelui Sigtryggr este faimosul Lord Uhtred. Dacă 
aş fi în locul lui Sköll Grimmarson şi aş plănui să traversez 
colinele, aş ţine morţiş ca Lord Uhtred să fie departe de 
casa lui. 

Pentru asta mă căutase Ingilmundr. Ştia că fusesem 
momit să traversez Britania şi-mi spunea că unchiul lui, pe 
care-l ura din toate puterile, aranjase înşelătoria. 

— Şi cum va face Sköll asta? l-am întrebat. 

S-a întors din nou să se uite la fluviu. 

— Unchiul meu a angajat oameni care s-au stabilit la sud 
de Ribbel. Mi s-a spus că acolo este teritoriul Merciei. 

— Aşa este. 

— Iar prietenul meu /Ethelstan insistă ca toţi aceştia să 
plătească dări şi să-i accepte pe misionarii lui. 

Am înţeles că vorbea despre călugăr. Fratele Osric. 

Omul care mă trimisese pe coclauri. Omul care mă minţise. 
Şi Ingilmundr îmi spunea că unchiul lui, Sköll Grimmarson, 
îl trimisese pe călugăr în această misiune perfidă. 

— De unde ştii toate astea? l-am întrebat. 

— Chiar şi nouă, simpli cultivatori de pământuri, ne 
place să ştim ce se întâmplă prin lume. 

— Şi chiar şi un simplu cultivator ar vrea să răzbun 
trădarea unchiului său? 

— Învăţătorii mei creştini spun că răzbunarea este un 
lucru nevrednic. 

— Învăţătorii tăi creştini sunt nişte mincinoşi ordinari. 

A zâmbit uşor. 

— Ah, aproape că eram gata să uit, a continuat el cu 
voce calmă. Prinţul /Ethelstan îţi cere să i te alături. M-am 
oferit să-ţi transmit eu mesajul lui. Ne întoarcem? i 

Asta a fost prima dată când l-am văzut pe Ingilmundr. In 
timp aveam să-l întâlnesc din nou. In acele întâlniri el avea 
să poarte zale lucitoare, podoabe de aur şi o spadă căreia-i 
spunea Cioplitoarea-de-Oase şi care avea să înfricoşeze tot 
nordul Britaniei. Dar în acea zi, pe malul fluviului Meerse, 
mi-a făcut o favoare care, fireşte, era în interesul lui. Voia 
să se răzbune pe unchiul său, dar nu era destul de puternic 
încât s-o facă singur. Însă nu era departe ziua când avea să 
fie puternic. Puternic, aducător de moarte şi deştept. 
Æthelstan îmi spusese că-mi va plăcea de el. Chiar îmi 
plăcea, dar mă şi temeam de el. 

Am plecat amândoi să-l regăsim pe /Ethelstan. 


ZEthelstan îmi ceruse să-l însoțesc la Brunanburh. Mă 
gândeam că voia să profite de ocazie pentru a-mi vorbi 
despre speranţele lui legate de Mercia şi Englaland sau 
poate pentru a-l întâlni pe Ingilmundr. Dar se părea că 
altul era motivul. Mă aştepta la poarta fortăreței şi, atunci 
când am ajuns noi, mi-a făcut semn să mergem pe un mic 
drum care ducea spre răsărit. Ingilmundr ne-a lăsat 
singuri. Ne urmau patru bărbaţi din gardă, însă erau 
destul de deparie şi nu ne puteau auzi. Am simţit că 
ZEthelstan era nervos. Imi vorbea despre vreme, despre 

planurile lui de a reface podul către Ceaster, despre 
speranţa că semănăturile de primăvară se vor încheia cu 
bine şi despre orice altceva decât scopul întâlnirii noastre. 

— Ce părere ai despre Ingilmundr? m-a întrebat la 
finalul discuţiei despre soarta recoltelor. 

— E isteţ, i-am răspuns. 

— Doar isteţ? 

— Vanitos, nevrednic încredere şi periculos. 

ZEthelstan părea contrariat de răspunsul meu. 

— Contez pe el ca pe un prieten, mi-a zis pe un ton rigid. 
Am sperat că şi tu la fel. 

— De ce? 

— El este dovada că putem trăi în pace. 

— Încă mai poartă ciocănelul lui Thor. 

— La fel ca tine! Dar învaţă repede! E dornic să 
cunoască adevărul. Şi are mulţi duşmani printre ceilalţi 
vikingi, iar asta ni l-ar putea face prieten, un prieten bun. 

— Ai trimis misionari la el? l-am întrebat. 

— Da, doi preoţi. De la ei ştiu că depune mult zel în 
căutarea adevărului. 

— Aş vrea să-mi vorbeşti şi despre ceilalţi misionari ai 
tăi. Despre cei pe care i-ai trimis la vikingii care s-au 
stabilit la sud de Ribbel. 

A ridicat din umeri. 

— Cred că am trimis şase. Sunt fraţi. 

— Călugări adică? Călugări îmbrăcaţi în negru? 

— Benedictini, da. 

— Unul dintre ei are o cicatrice la tonsură? 

— Da! ZEthelstan s-a oprit şi s-a uitat la mine cu un aer 
întrebător, dar nu i-am dat nicio explicaţie. Fratele 
Beadwulf are o cicatrice, mi-a spus el în cele din urmă. Mi- 
a povestit că s-a certat cu sora lui în copilărie şi-i place să 
glumească spunând că ea i-a făcut prima tonsură. 

— Ar fi trebuit să-i taie gâtul. Dar nu-i nimic, o să-i 
crestez eu pântecele de jos până la coşul pieptului. 

— Doamne fereşte! a exclamat /Ethelstan îngrozit. Deja 
ţi se spune ucigaşul de preoţi! 

— Acum o să-mi spună şi ucigaşul de călugări, pentru că 

fratele Beadwulf al tău este fratele Osric al meu. 

ZEthelstan a tresărit. 

— Nu poţi fi sigur, a zis el şovăitor. 

I-am trecut observaţia cu vederea. 

— Unde l-ai trimis pe fratele Beadwulf sau cum l-o fi 
chemând? 

— La cineva numit Arnborg. 

— Arnborg? 

— O căpetenie vikingă care avea pământ la Monez. A 
fost alungat de către galezi şi s-a stabilit aici pe coasta de 
miazănoapte. Are poate vreo sută de oameni? Nu cred că 
are mai mult de-atât. 

— Cât de departe spre miazănoapte? 

— A venit pe Ribbel cu trei corăbii şi a găsit pământ pe 
malul de sud al fluviului. A jurat că va păstra pacea şi că 
ne va plăti dări. ZEthelstan părea neliniştit. Călugărul era 
un bărbat înalt, aşa-i? m-a întrebat el. Cu păr negru? 

— Şi cu o cicatrice care arată de parcă cineva a vrut să-i 
despice capul de la o ureche până la cealaltă. Mi-aş dori ca 
acest lucru să se fi întâmplat. 

— Pare a fi fratele Beadwulf, a consimţit /ZEthelstan cu 
amărăciune. 

— Nu mă las până nu-l găsesc, i-am spus. 

— Dacă era fratele Beadwulf, poate că a vrut doar să 
ajute. Poate că a vrut să pună capăt asediului, a zis 
ZEthelstan recăpătându-şi calmul. 

— Atunci de ce nu şi-a spus numele adevărat? De cea 
minţit în privinţa locului de unde vine? 

— Dacă fratele Beadwulf a făcut greşeli, atunci va trebui 
să se supună legii din Mercia, a rostit încruntat ZEthelstan. 

— A făcut greşeli... am zis în batjocură. 

— Este din Mercia, a stăruit el. Atâta timp cât se află pe 
pământul Merciei îţi interzic să-i faci vreun rău. Poate că a 
greşit, dar este omul lui Dumnezeu şi de aceea se află sub 
protecţia mea. 

— Atunci apără-l de mine, am mârâit. 

ZEthelstan a tras de căpăstrul calului, dar şi-a păstrat 
cumpătul. 

— Trebuie să mi-l aduci mie ca să-l judec. 

— Pot, printe, să fac propria mea judecată, am spus tot 
pe un ton brutal. 

— Nu în Mercia! mi-a replicat el tăios. Aici te găseşti sub 
autoritatea tatălui meu... A ezitat puţin, apoi a adăugat: Şi 
a mea. 

— lar autoritatea mea este asta! am zis atingând 
mânerul Răsuflării-Şarpelui. Şi cu această autoritate plec, 
prinţe, să-l găsesc pe nobilul Arnborg. 

— Şi pe fratele Beadwulf? 

— Negreşit şi pe el. 

S-a ridicat în şa ca pentru a mă înfrunta. 

— Dacă mai omori un om al lui Dumnezeu, vei deveni 
duşmanul meu! 

Nu ştiam cum i-aş fi putut răspunde, dar în acelaşi timp 
eram tentat să-i spun să nu se mai poarte ca un mic 
prostovan infatuat. 

Îl ştiam de când era doar un copil şi-l apărasem încă de 
atunci. Fusese tot timpul ca şi copilul meu. Dar în ultimii 
ani, preoţii îl acaparaseră. Totuşi, băiatul pe care-l 
crescusem era acolo, în faţa mea, m-am gândit străduindu- 
mă să-mi înăbuş furia. 

— Uiţi că i-am jurat lui Lady ZEthelflaed că te voi apăra. 
Şi eu îmi ţin jurământul. 

— Ce altceva i-ai mai jurat? 

— Să o slujesc, şi am făcut-o. 

— Aşa este, a fost el de acord. Ai slujit-o cu credinţă şi 
ea te-a iubit. 

Şi-a mutat privirea de la mine către ramurile golaşe ale 
ciumărelelor care crescuseră pe un petic de pământ umed 
lângă un şanţ. 

— Îţi aminteşti cât de mult îi plăcea ciumăreaua lui Lady 
ZEthelfled? Ea credea că frunzele ei ţine puricii la distanţă. 

L-am văzut zâmbind la amintirea acelor vremuri. 

— Şi-ţi aduci aminte acest şanţ? 

— Îmi aduc aminte. Aici l-ai omorât pe Eardwulf. 

— Aşa este. Eram doar un copil. Săptămâni întregi după 
aceea am avut coşmaruri. Atâta sânge! De atunci, când 


% 87% 


simt mirosul frunzelor de ciumărea, îmi revine în minte 
sângele din şanţ. De ce m-ai pus să-l omor? 

— Pentru că un rege trebuie să înveţe cât valorează o 
viaţă şi cât costă o moarte. 

— Vrei să-i urmez la tron tatălui meu? 

— Nu, printe, i-am spus, luându-l prin surprindere. 
Vreau ca /Elfweard să fie rege, pentru că nu-i altceva decât 
un răhăţel de nevăstuică care nu foloseşte la nimic. Şi dacă 
va invada Northumbria îi voi sfârteca matele. Dar dacă mă 
întrebi cine ar trebui să fie rege, aş răspunde: tu, 
bineînţeles. 

— Odată ai jurat că mă vei proteja, a spus el liniştit. 

— Da, i-am jurat lui Lady Æthelflæd şi nu mi-am călcat 
jurământul. 

— E adevărat, l-ai ţinut. Uitându-se fix în şanţul în care 
mai era încă o pojghiţă de gheaţă, a rostit după un moment 
de tăcere: Vreau să-mi juri credinţă, Lord Uhtred. 

Deci pentru asta mă chemase! Nu e de mirare că era aşa 
de agitat. Şi-a întors capul ca să mă privească, şi atunci i- 
am putut citi hotărârea de pe chip. Crescuse. Nu mai era 
un copil, nu mai era un tinerel. Devenise la fel de aspru şi 
de neclintit ca şi Alfred, bunicul lui. 

— Vrei să jur? am spus în loc de orice altceva. 

— Vreau acelaşi jurământ pe care i l-ai făcut lui Lady 
ZEthelfleed. 

— Am jurat s-o slujesc. 

— Ştiu. 

Îi eram dator lui ZEthelstan. Fusese alături de mine când 
mi-am luat înapoi Bebbanburgul şi se luptase bine, deşi nu 
trebuia să fie în acea luptă. Da, îi eram dator, dar îşi dădea 
seama că-mi cere un lucru imposibil? Trăim legaţi prin 
jurăminte şi putem să ne dăm viaţa pentru ele. Să faci un 
jurământ înseamnă să-ţi legi viaţa de o promisiune. Să 
calci un jurământ înseamnă să-ţi atragi pedeapsa zeilor. 

— l-am jurat credinţă regelui Sigtryggr, i-am spus. Nu 
pot încălca acest jurământ. Cum aş putea să vă slujesc pe 
amândoi? 

— Îmi poţi jura că nu mi te vei opune, că nu vei fi 

împotriva mea. 

— Şi dacă vei năvăli în Northumbria? 

— Atunci nu vei lupta împotriva mea. 

— Şi jurământul făcut ginerelui meu? l-am întrebat. 
Atunci când vei năvăli în Northumbria, jurământul făcut lui 
Sigtryggr îmi cere să te înfrunt. Imi ceri să încalc acest 
jurământ? 

— Este un jurământ păgân, deci nu are valoare. 

— La fel ca jurământul pe care ţi l-a făcut Ingilmundr? 
Cum n-a găsit niciun răspuns, am continuat plin de 
respect: Jurământul făcut lui Sigtryggr îmi cârmuieşte 
viaţa, prinţe. I-am jurat lui Lady Æthelflæd că te voi apăra 
şi asta voi face mereu. Dar, dacă vei lupta împotriva lui 
Sigtrygagr, îmi voi ţine jurământul faţă de el şi voi face tot 
ce-mi stă în putinţă pentru a te lua ostatic şi a te ţine în 
viaţă. Nu, prinţe, nu voi jura că te voi sluji, am mai zis 
clătinând din cap. 

— Îmi pare rău. 

— Şi, acum, printe, plec pentru a-l găsi pe fratele Osric. 
Doar dacă nu mă opreşti tu. 

— Nu te voi opri, a zis clătinând la rândul lui din cap. 

M-am uitat după el cum se îndepărta. Eram supărat 
pentru că-mi ceruse să-i jur credinţă. Ar fi trebuit să mă 
cunoască mai bine, dar mi-am spus că se maturizase şi 
începuse să-şi exercite autoritatea. 

lar eu urma să-l caut pe Arnborg. Ingilmundr îmi 
spusese că vikingii stabiliţi la miazăzi de fluviul Ribbel i se 
supuseseră unchiului lui, Skoll Grimmarson. Mă gândeam 
că Arnborg era unul dintre acei oameni şi el îi oferise 
adăpost călugărului Osric, fratele Beadwulf, cel care mă 
minţise. Voiam să aflu de ce. Bănuiam că fratele Beadwulf 
se întorsese la Arnborg după ce ne lăsase pe noi la 
Mameceaster. Trebuia să merg către miazănoapte pentru 
a-l găsi pe călugăr. 

Trebuia să merg în ţinutul sălbatic din nord. 


Nu am plecat imediat. Nu puteam. Caii aveau nevoie de 
mai multă odihnă. Şase dintre ei şchiopătau şi mai mulţi 

de-atât aveau nevoie să fie potcoviţi din nou. Am mai stat 
trei zile, apoi am plecat spre nord. In prima parte a 
călătoriei, drumul ne-a purtat spre răsărit către puţurile de 
sare care se aflau în jurul râului Wevere. Peste tot erau 
aprinse focuri pe care oamenii fierbeau saramura în 
butoaie de fier în care sarea se vedea ca nişte troiene de 
zăpadă. Romanii porniseră exploatarea sării sau, cel puţin, 
o dezvoltaseră astfel încât să poată trimite sare în toată 
Britania. Pentru a uşura transportul ei, construiseră un 
drum pietruit înalt prin luncile mlăştinoase. 

Trimisesem iscoade în faţă, deşi nu era nevoie de ele pe 
terenul acela plat pe care drumul îl traversa ca o săgeată. 
Nu mă aşteptam să avem necazuri, cu toate că doar un 
nebun s-ar fi mişcat pe drumurile Britaniei fără să-şi ia 
măsuri de prevedere. Din când în când aveam de străbătut 
păduri dese unde se putea ca oameni răzleţiţi din ceata lui 
Cynleef să caute călători neînarmaţi; totuşi, oricât ar fi fost 
de flămânzi sau deznădăjduiţi, aceştia nu ar fi îndrăznit să- 
i atace pe oamenii mei îmbrăcaţi în zale şi având coifuri şi 
spade. 

Oameni flămânzi şi deznădăjduiţi i-ar fi putut ataca însă 
pe cei care ne însoțeau: optsprezece femei care mergeau 
să întemeieze mănăstirea pe care /Ethelstan o voia la 
Mameceaster şi doisprezece negustori care rămăseseră la 
Ceaster pe timpul asediului. La rândul lor, aceştia din 
urmă aveau servitori care conduceau caii de povară 
încărcaţi cu mărfuri preţioase: piei argăsite, argintărie din 
Gleawecestre şi vârfuri fine de suliță fabricate la Lundene. 
Un cal de povară căra leşul unuia dintre oamenii care-l 
urmaseră pe Cynlef. Capul fusese înfăşurat separat în 
pânză şi, ca şi corpul, urma să fie țintuit la poarta 
principală din Mameceaster ca semn de avertizare pentru 
cei care ar mai fi încercat să se răzvrătească împotriva 
domniei regelui Edward. ZEthelstan, afişând un aer rece şi 
distant după ce am refuzat să-i jur credinţă, îmi ceruse să 
am grijă de negustori, caii de povară, măicuţe şi cadavru 
pe tot drumul până la Mameceaster. 

— Nu merg atât de departe, îi spusesem. 

— Te duci la fluviul Ribbel, a ţinut el să sublinieze. 
Drumul cel mai uşor este prin Mameceaster. 

— Nu vreau ca oamenii care s-au stabilit pe malul 
Ribbelului să ştie că vin, i-am zis. Nu pot merge pe 
drumurile obişnuite. 

Un drum roman ducea la Mameceaster, iar un altul 
pleca de la această cetate până la Ribelcastre, o fortăreață 
romană de pe malul fluviului Ribbel. Ne-ar fi fost mai uşor 
să urmăm aceste drumuri; nu ne-am fi pierdut prin colinele 
împădurite şi, cel puţin în aşezările mai mari, existau 
şoproane în care puteam dormi, fierari care să pună 
potcoave cailor şi taverne în care călătorii puteau găsi 
ceva de mâncare. Dar Arnborg, despre care mă gândeam 
că ocupase fosta fortăreață romană Ribelcastre, avea sigur 
oameni puşi să supravegheze drumul. Aşa încât am plănuit 
să ajung la el venind dinspre apus, prin teritoriul pe care 
se aşezaseră vikingii. 

— Călugăriţele trebuie protejate, protestase ZEthelstan. 

— N-ai decât să le protejezi tu, îi spusesem. 

Drept urmare, douăzeci şi doi dintre lăncierii lui 
veniseră împreună cu noi pentru a-i păzi pe însoțitorii 
noştri pe ultima porţiune a călătoriei. 

Una dintre femei era Sunngifu. 

— Nu înţeleg de ce este nevoie de o mănăstire la 
Mameceaster, i-am spus. 

— Peste tot este nevoie de călugăriţe, Lord Uhtred, mi-a 
zis ea. 

— Mameceaster este un burh de graniţă. Tot pământul 
din jurul lui este păgân, scârbos şi primejdios. 

— Aşa ca tine? _ 

M-am uitat în jos la ea. li oferisem unul dintre caii de 
rezervă, dar mă refuzase, pretinzând că discipolii lui Iisus 
merseseră doar pe jos, aşa că ea şi surorile ei aveau să 
facă la fel. 

— Eu sunt scârbos? am întrebat-o. 

S-a mulţumit să zâmbească. Era uluitor de frumoasă 
chiar şi aşa, îmbrăcată în rasa cenuşie, cu gluga 
acoperindu-i superbul păr blond. 

— Ar trebui să socoteşti că sunt scârbos, i-am spus. În 
felul ăsta vei fi în siguranţă. 

— lisus are grijă ca eu să fiu în siguranţă. 

— lisus nu-ţi va fi de niciun folos dacă o ceată de 
războinici danezi vor năvăli din pădure. 

Am făcut semn din cap către pădurea cu copaci 
desfrunziţi care se întindea către răsărit. Mă gândeam la 
stareţa Hild, o prietenă care se află acum undeva foarte 
departe de Wintanceaster şi care fusese siluită în mai 
multe rânduri de danezii lui Guthrum. 

— E o lume sălbatică, Mus, i-am zis folosindu-i vechiul 
nume de alint. Să sperăm că luptătorii care vă apără sunt 
la fel de cruzi ca duşmanii voştri. 

— Lord Uhtred este crud? 

— Eu sunt bun în bătălii, iar bătăliile sunt crude. 

S-a uitat în faţă la călăreţii lui ZEthelstan. 

— Sunt destui ca să ne apere? 

— Câţi alţi călători ai văzut pe drumul ăsta? am întrebat- 
0. 

Ne îndreptam către miazănoapte. Ajungeam deja la 
colinele joase, lăsând în spatele nostru câmpia ca-n palmă 
şi râurile leneşe. 

— Nu prea mulţi, mi-a răspuns ea. 

— Doar trei. Ştii de ce? Ăsta-i un ţinut plin de primejdii. 
Aici sunt mai mult danezi şi doar câţiva saxoni. A fost sub 
cârma unui danez până când Edward a înălţat burhul 
Mameceaster. Şi asta s-a întâmplat cu doar doi ani în 
urmă. Acum, aici s-au stabilit o droaie de vikingi. E o 
nebunie să fii trimisă la Mameceaster. 

— De ce nu ne însoţiţi voi tot drumul? 

— Pentru că douăzeci şi doi de luptători sunt destui ca 
să vă garanteze siguranţa, i-am răspuns pe un ton 
încrezător. Dar şi pentru că am o urgenţă în altă parte şi 
ajung mai repede dacă traversez ţara direct. 

Fusesem tentat să le însoțesc pe călugăriţe pe tot 
drumul până la Mameceaster, şi asta doar din cauza lui 
Mus. Îmi puneam întrebări despre ea. Până devenise 
nevasta episcopului Leofstan se prostituase cu multă 

patimă. ZEthelstan, însă, era convins că se pocăise. Poate 
că aşa şi era, dar nu-mi făcea plăcere s-o întreb. 

— Ce-o să faci la Mameceaster? 

— Poate c-o să-mi fac jurămintele pentru viaţa 
monahală. 

— De ce nu le-ai făcut încă? 

— Nu mă simt încă pregătită, stăpâne. 

I-am aruncat o privire plină de îndoială. 

— Prinţul /Ethelstan crede că eşti cea mai sfântă femeie 
din câte cunoaşte. 

— Prinţul este un om bun, un om foarte bun, a spus ea 
zâmbind. Dar nu se pricepe foarte bine la femei. 

Ceva din tonul ei m-a făcut s-o privesc iarăşi, dar, cum 
pe chip i se putea vedea doar inocenţă, am lăsat deoparte 
remarca pe care o făcuse. 

— Deci, ce-o să faci la Mameceaster? am întrebat-o din 
nou. 

— O să mă rog, a spus ea, ceea ce m-a făcut să scot un 
pufnet dispreţuitor. Şi-o să tămăduiesc bolnavii, stăpâne. 
Mi-a zâmbit în felul ei propriu; era un zâmbet care-i lumina 
toată faţa. Şi ce treabă vă face să mă părăsiţi, stăpâne? 

— Am de omorât un călugăr, i-am răspuns şi, spre 
surprinderea mea, a izbucnit în râs. 

Ne-am despărţit de toţi acei oameni a doua zi dimineaţa. 
Noi am plecat spre apus, către colinele împădurite. Nu 
fusesem sincer cu Mus. Ne-ar fi luat mai puţin timp dacă 
mergeam pe drumurile romane, dar eu trebuia să mă 
apropii de locul unde se afla Arnborg fără să fiu 
descoperit. Asta însemna să traversăm ţara, găsindu-ne 
calea cu ajutorul instinctului şi al soarelui. Am dublat 
numărul iscoadelor. Intrasem pe pământurile unde danezii 
îşi consolidaseră poziţiile odată cu sosirea vikingilor şi 
unde puţini saxoni supravieţuiseră. Mercia ridicase 
pretenţii asupra acestor teritorii, dar armata ei nu le 
ocupase niciodată. Mameceaster, cel mai apropiat burh, 
fusese ridicat în mijlocul lor ca o sfidare a lui Edward care 
se pretindea a fi regele ţării întregi de la sud de locul 
respectiv, dar mulţi dintre oamenii de aici nici măcar nu 

auziseră de Edward. 

Pământul era bogat, dar slab populat. Acolo nu existau 
sate. În Mercia de Sud şi în Wessex, care se presupune că 
formau acum un singur regat, erau multe aşezări cu case 
construite, de regulă, în jurul unei biserici, fără palisade 
de apărare. Aici, însă, casele aveau aproape toate garduri 
masive din lemn. Le-am ocolit pe toate. 

Am mâncat brânză uscată, pâine veche şi hering afumat, 
pe care ni le dăduse majordomul lui ZEthelstan din 
cămările lui. Aveam cu noi şi saci cu nutreţ pentru cai, căci 
iarba nu răsărise încă. Am dormit prin păduri şi ne-am 
încălzit la focurile aprinse pe timpul nopţii. Poate că 
oamenii au văzut aceste focuri şi s-au întrebat cine le 
aprinsese, dar, cum eram încă departe spre sud de fluviul 
Ribbel, mă îndoiam că Arnborg aflase ceva despre noi. 
Poate că oamenii ne văzuseră, chiar dacă noi nu-i vedeam, 
însă eram doar nouăzeci de călăreţi înarmaţi însoţiţi de 
slujitori şi cai de rezervă. Nu purtam nicio flamură, iar 
capetele de lup de pe scuturi fuseseră şterse. Oricum, dacă 
oamenii ne-au zărit, au preferat să ne evite, căci într-un 
teritoriu periculos noi reprezentam pericolul. 

A doua zi, târziu în după-amiaza rece, am văzut fluviul 
Ribbel. Era o zi tristă, cerul şi marea erau cenuşii. În faţa 
noastră se întindea marele estuar plin de bancuri de nămol 
înconjurate de mlaştini. Pe malurile estuarului se aflau 
câteva case din care se ridicau încet fuioare de fum în 
aerul nemişcat de vreo adiere de vânt. Pe braţele fluviului 
nu se vedea nicio corabie, doar nişte bărci de pescuit trase 
la nivelul fluxului. Se apropia refluxul. Nuielele de răchită 
care marcau canalele erau ieşite din apa care curgea 
repede. Fluxul era important aici. Râul îşi trimitea apele în 
mare. 

— Se trăieşte bine aici, a gândit cu voce tare Finan. 

Avea dreptate. Braţele încâlcite ale fluviului erau pline 
de capcane pentru peşti. Atât apa, cât şi bancurile de 
nămol erau pline de păsări: păsări marine şi de uscat, 
lebede şi păsări de baltă, sitari şi fluierari, gâşte şi 
nisipari. 

— Dumnezeule mare, ce de păsăret! a exclamat Finan. 
Aici n-ai cum să mori de foame! 

— Aici se găseşte şi somon foarte bun, i-am spus eu. 

Dudda, un căpitan de corabie care ne arătase odată 
aceste meleaguri, îmi spusese că Ribbel este extraordinar 
de prielnic pentru somoni. Dudda era un beţivan, dar 
cunoştea bine locurile şi-mi spusese deseori că visul lui era 
să se stabilească lângă estuarul acestui fluviu. Acum 
vedeam de ce. 

De puţină vreme însă, zona era locuită de vikingi. Mă 
îndoiam că ne văzuseră, căci ne apropiaserăm încet, 
ducând caii de căpăstru şi mişcându-ne doar când 
iscoadele ne făceau semn. Acum, cei mai mulţi dintre 
oamenii mei şi toţi caii se aflau într-o adâncitură de 
pământ acoperită cu băltoace îngheţate şi stufăriş şi 
ascunsă vederii de o mică ridicătură acoperită cu copaci şi 
tufişuri pe care pusesem să stea de pază o duzină de 
oameni. M-am apropiat de ei urcând încet panta uşoară, 
deoarece nu voiam să sperii păsările şi să le alung din 
cuiburile lor. Odată ajuns sus, am putut vedea departe 
spre estuar. Erau multe locuinţe, chiar prea multe. Mi-am 
dat seama că, de îndată ce am fi ieşit din ascunzătoarea 
noastră, am fi fost văzuţi; vestea despre apariţia străinilor 
înarmaţi s-ar fi răspândit de-a lungul fluviului, iar Arnborg, 
oriunde s-ar fi aflat, ar fi fost prevenit despre sosirea 
noastră. 

Mă uitam la cea mai apropiată gospodărie, formată 
dintr-o casă mare şi un grajd înconjurate de un gard 
reparat de curând. Acoperişul de stuf de pe clădirile mai 
joase era nou. Prin gaura din acoperişul mai înalt ieşea 
fum. Un băiat şi un câine mânau oile către porţile deschise 
ale gospodăriei, pe lângă care un om se mişca anevoie. 
Bărbatul era destul de departe, dar Finan, cu vederea lui 
atât de ageră, a văzut că nu purta zale şi nici vreo armă. 

— In noaptea asta mergem acolo, i-am spus. Tu, eu, Berg 
şi Kettil. 

__N-a trebuit să-i explic lui Finan ce plănuiam. 
Incuviinţând din cap, m-a întrebat: 

— Şi după noi? 

— Eadric poate lua doisprezece oameni. 

Finan şi-a înălţat privirea spre cerul acoperit de nori. 

— N-o să fie lună în noaptea asta, m-a pus el în gardă. 

Voia să spună că în bezna de nepătruns riscam să ne 
pierdem, moment în care am fi fost complet neajutoraţi. 

— Mergem încet şi cu grijă, i-am zis. 

Am văzut că şi ultima oaie a intrat în curte şi că porţile 
au fost închise. Gardul reparat de curând îmi dădea de 
înţeles că, oricine ar fi fost proprietarul gospodăriei, 
acesta cheltuise mulţi bani şi făcuse eforturi pentru a-şi 
păstra casa în siguranţă, deşi omul care păzea poarta nu 
părea nicidecum îngrijorat. Tatăl meu spunea întotdeauna 
că meterezele în sine nu oferă siguranţă; cei care stau de 
pază feresc femeile de siluire, copiii de luarea în robie şi 
animalele de măcelărire. Probabil gospodarul acela nu 
dorea decât să stea la căldură. Era o seară rece de iarnă, 
oile ajunseseră cu bine acasă şi orice om vrea să stea 
lângă vatră fără grija că ar putea intra lupii. 

Am aşteptat ascunşi. Noaptea era întunecoasă. N-am 
îndrăznit să aprindem vreun foc. Tremuram toţi. Singurele 
lumini care se vedeau erau licăririle focurilor din câteva 
case. În cea mai apropiată nu se vedea nicio lumină, ci 
doar o scânteie care a ieşit pe gaura din acoperişul casei şi 
s-a stins. Am continuat să aşteptăm. Era prea frig ca să ne 
culcăm. 

— În curând vom fi la căldură, le-am spus în şoaptă 
oamenilor de lângă mine. 

Ţineam minte cum arăta terenul. Ştiam că trebuia să 
traversăm păşunea plină de buruieni până ajungeam la un 
şanţ, apoi să mergem de-a lungul şanţului către nord şi 
către vest până la un gard viu şi de acolo spre răsărit, la 
cărarea pe care văzuserăm oile venind. Cărarea avea să ne 
ducă la cea mai apropiată casă. Trebuia să ne transformăm 
în sceadugengan, umbre călătoare, creaturi ale nopţii. 

Nu e de mirare că porţile şi uşile caselor sunt ferecate 
pe timpul nopţii. Atunci când se lasă întunericul, apar 
sceadugengan. Ei sunt cei care îşi schimbă înfăţişarea. 

Sunt spiriduşi, elfi, năluci şi gnomi. Pot să apară ca nişte 
animale, lupi sau tauri, vin din Midgard? ca să bântuie 
aşezările oamenilor. Nu sunt nici vii, nici morţi, sunt 
spaimele dintre umbre. 

Pe când traversam păşunea, mergând agale prin 
întunericul de nepătruns, mi-am amintit un vechi poem, 
balada lui Beowulf, care se cânta în sala mare a tatei, 
devenită acum a mea. „Corn on wanre niht. Scridan 
sceadugenga; sceotend scoldon “, declama harpistul, iar pe 
noi ne treceau fiori la gândul că fantomele apar din bezna 
nopţii. „Apoi, în noapte, se strecoară umbra călătoare, 
războinicul ascuns.” Noi eram acum războinicii ascunși. 

După ce am ieşit din zona cu copaci, în timp ce ne 
îndreptam spre şanţ, mi-am repetat de mai multe ori 
această frază în minte. „Scridan sceadugenga; sceotend 
scoldon, scridan sceadugenga; sceotend scoldon.” Am tot 
murmurat aceste vorbe fără noimă pentru a ţine departe 
demonii. Drumul către casa aceea părea să ţină mai mult 
decât crezusem. Începusem să mă tem că ne rătăciserăm. 
Intr-un târziu însă, am simţit mirosul de fum. Cred că 
Finan văzuse o mică licărire la stânga noastră. 

— Pe aici, mi-a şoptit el trăgându-mă de mantie. 

Acum mergeam pe potecă. Nu era niciun pic de iarbă pe 
unde călcam, doar noroi îngheţat, căcăreze de oaie şi 
balegi de cal. Printr-o crăpătură între bârnele gardului se 
putea vedea un licăr de lumină în dreptul oblonului de la 
fereastră. Nu lătra niciun câine, nimeni nu a strigat în 
semn de avertisment atunci când ne-am apropiat. De 
fiecare parte a porţii era câte un bulumac înalt de care 
erau prinse balamale de fier. Nu se auzea nimic în afară de 
zgomotul paşilor noştri, adierea uşoară a vântului de iarnă, 
schelălăitul unei vulpi şi ţipătul unei bufniţe. 

— Gata? le-am şoptit lui Berg şi Kettil. 

— Gata, a răspuns Berg. 

Stăteam cu spatele la poartă şi cu mâinile împreunate în 
faţă. Berg, care este tânăr şi puternic, a pus o mână pe 
umărul meu şi un picior în palmele mele ţinute căuş şi s-a 


3 „Tărâmul de Mijloc”, una dintre cele nouă lumi din mitologia nordică. 

ridicat. L-am împins în sus. S-a auzit un scârţâit când a 
ajuns pe poartă, dar, în ciuda temerilor mele, câinii n-au 
început să latre. A urmat Kettil. 

— Am trecut! a şoptit Berg. 

Sărise jos de cealaltă parte a porţii. L-am împins şi pe 
Kettil, care l-a urmat pe Berg peste poartă. Mă gândeam 
că zgomotul pe care-l făceau ar fi putut trezi şi morţii, mai 
ales când cei doi au ridicat drugul din suporturile lui. Tot 
nu a lătrat niciun câine. Balamalele au scârţâit când Berg 
şi Kettil au deschis poarta. 

— Cheamă-l pe Eadric, am zis. 

Finan a fluierat scurt. Oamenii lui Eadric, care veniseră 
după noi, s-au împrăştiat în jurul casei. Ei trebuiau să-i 
pândească pe cei care ar fi putut să iasă pe o poartă pe 
care noi n-o văzuserăm ori să sară gardul aşa cum făcuseră 
Berg şi Kettil. Eadric, împreună cu doi oameni, ni s-a 
alăturat, iar Berg şi Kettil au deschis larg poarta. 

— A fost o treabă uşoară, a spus Kettil. 

— Până acum. 

În acel moment s-au trezit câinii. Erau doi care au 
început să latre, undeva în stânga mea, dar probabil că 
erau legaţi, căci nu s-au putut apropia de mine. Oile au 
început să behăie, ceea ce i-a făcut şi mai gălăgioşi pe 
câini. Finan şi cu mine ne-am îndreptat spre uşa casei, iar 
peste câteva clipe am auzit pe cineva mişcându-se în 
interior. Un glas de femeie a strigat la câini să se 
potolească. Am scos Răsuflarea-Şarpelui din teacă. Finan a 
făcut acelaşi lucru cu Hoţul-de-Suflete. Urma să sparg uşa 
de la intrare, dar se părea că cei dinăuntru o deschideau 
singuri, deoarece am auzit cum era ridicat drugul şi cum 
era tras zăvorul. 

Uşa s-a deschis larg şi lumina a inundat curtea. 
Înăuntru, un servitor punea lemne în vatră, aţâţând focul. 
În lumina puternică am văzut doi bărbaţi cu capetele goale 
şi fără zale la câţiva paşi de uşă, având în mâini sulițe 
lungi. Între ei se afla o femeie înfăşurată într-o pătură. 

Şi ce-au văzut ei? 

Ce-au văzut era un coşmar. Au văzut războinici cu 

spadele scoase din teci, războinici îmbrăcaţi în zale, 
războinici cu coifuri pictate şi cu obrăzarele închise, 
războinici cu mantii, războinici ai nopţii, umbre călătoare 
cu spade în mâini. Unul din cei doi bărbaţi şi-a îndreptat 
sulița spre noi, dar i-am lovit-o cu Răsuflarea-Şarpelui. 
Mişcarea bărbatului fusese doar o încercare nereuşită. Era 
prea speriat ca să atace cu forţă, poate nici nu voise să mă 
amenințe, ridicase arma fără să-şi dea seama. A icnit 
atunci când i-am aruncat sulița din mână cu spada mea 
grea, făcând-o să cadă cu un zăngănit pe scândurile 
podelei. Finan şi cu mine intraserăm vijelios în casă. 
Eadric şi oamenii lui ne urmau îndeaproape. 

— Aruncă sulița! am strigat la celălalt bărbat. 

Cum acesta nu a făcut ce-i cerusem, Finan i-a luat-o pur 
şi simplu din mână. 

— Cine sunteţi? a întrebat femeia. 

Aceasta se simţea mai stăpână pe ea decât cei doi 
bărbaţi care se dăduseră înapoi din faţa noastră. Părul ei 
sur era legat cu o fundă la ceafă şi avea o bonetă de lână 
pe cap. Era înaltă, avea o ţinută dârză. Avea o figură 
cutezătoare şi în ochi stăruia indignarea. 

— Cine sunteţi? a repetat. 

— Oaspeţii voştri, i-am răspuns trecând pe lângă ea. M- 
am oprit lângă vatra unde servitorul care încinsese focul 
se ghemuise înspăimântat. Eadric! 

— Stăpâne? 

Eadric s-a îndreptat repede spre mine, recunoscător 
pentru putina căldură care venea din vatră. 

— Saxoni! 

Femeia a scuipat înspre mine, însă nu i-am dat nicio 
atenţie. 

— Cercetaţi toată casa, i-am spus lui Eadric. Apoi 
aprindeţi un foc în curte, dar aveţi grijă să nu ardă şi 
gardul. 

Flăcările urmau să fie un semnal pentru oamenii noştri 
care aşteptau în  adâncitura unde  băltoacele se 
transformaseră în straturi groase de gheaţă. Eadric, un 
bărbat matur şi de mare încredere, era probabil cea mai 

bună iscoadă a mea. A pus câteva mănunchiuri de stuf de 
pe podea în jurul unei bucăţi rotunde de lemn, s-a aplecat 
deasupra focului pentru a le aprinde şi a ieşit afară cu 
torţa astfel confecţionată împreună cu doi dintre oamenii 
lui. 

— Kettil, Berg! Căutaţi prin casă! 

Sub platforma înaltă din sală era o altă încăpere. 

— Uitaţi-vă şi acolo, i-am spus lui Berg arătându-i trapa. 

Mi-am vârât spada în teacă şi m-am dus înapoi către 
femeie. 

— Care-i numele tău? am întrebat-o în daneză, limbă pe 
care cei mai mulţi vikingi o înțelegeau. 

— Numele meu nu-i pentru urechile gunoaielor saxone, 
mi-a răspuns ea. 

M-am uitat la cei doi bărbaţi dezarmaţi. 

— Sunt servitorii tăi? 

Nu mi-a răspuns, dar nici nu era nevoie. Se vedea cine 
poruncea în casa aceea. Cei doi bărbaţi păreau tot atât de 
înspăimântați de ea pe cât erau de înfricoşaţi de mine. 

— Le voi scoate ochii unul câte unul până îmi vei spune 
cum te cheamă. 

A vrut să mă înfrunte, dar s-a domolit când am scos un 
cuţit de la cingătoare şi unul dintre servitori a început să 
se vaite. 

— Fritha, a mormăit ea fără tragere de inimă. 

— Văduvă? Soţie? Ce? 

— Sunt nevasta lui Hallbjorn, mi-a răspuns cu mândrie 
în glas. Şi el va veni de îndată, va veni cu oamenii lui. 

— Mai să mor de frică, am pufnit. 

Oamenii lui Eadric cărau lemne din casă. Exista riscul ca 
focul aprins afară să le atragă atenţia vecinilor, dar mi-l 
asumam. Chiar dacă cineva ar fi observat văpăile, n-ar fi 
ieşit să vadă ce se întâmpla într-o noapte atât de 
întunecată şi rece. Trebuia să-mi aduc oamenii şi caii la 
căldură şi la adăpost. 

Berg, zâmbind fericit, a apărut împingând două slujnice 
în încăpere. 

— Nu mai e nimeni altcineva, stăpâne. Mai e doar o uşă 

în spate. 

— Zăvorâtă? 

— Da, stăpâne. 

— Las-o aşa. 

M-am întors către slujnice. 

— Căutaţi de-ale gurii şi bere şi aduceţi-le aici. Tot ce 
găsiţi! 

Una dintre fete s-a uitat la Fritha ca şi cum i-ar fi cerut 
voie, dar eu am mârâit şi am făcut un pas înspre ea, aşa că 
a luat-o la fugă. 

Fritha a văzut amuleta în formă de ciocănel care-mi 
atârna peste zale. Observând acelaşi lucru şi la gâtul lui 
Berg, s-a uitat la Finan, care avea o cruce la gât. Era 
complet derutată şi am văzut că voia să spună ceva, dar de 
afară s-a auzit un țipăt, un scâncet. A urmat un moment de 
linişte înainte ca oamenii să izbucnească în râs. Fritha şi-a 
strâns mâinile. 

Eadric a intrat din curtea în care ardea focul. 

— Mai sunt nişte femei şi copii în clădirea mai mică, 
stăpâne, în grajd sunt doi sclavi, doi câini, o turmă de oi 
râioase şi un cal. 

— Aduceţi toţi oamenii aici, i-am poruncit. Ce a fost 
gălăgia pe care tocmai am auzit-o? 

Eadric a ridicat din umeri. 

— A fost afară, stăpâne. 

Răspunsul la întrebarea mea s-a dovedit a fi un băiat, nu 
mai mare de unsprezece sau doisprezece ani, care fusese 
târât înăuntru de către zâmbitorul Folchbald, frizonul cel 
uriaş. 

— Prostul ăsta sărise gardul, stăpâne, şi alerga de 
nebun, mi-a explicat Folcbald. 

— Nu-i faceţi rău! a ţipat Fritha. Vă rog, stăpâne. 

M-am dus către ea şi am privit-o fix în ochi. 

— Deci acum nu mai sunt un gunoi? 

— Vă rog, stăpâne! 

— E fiul tău? 

A încuviinţat din cap. 

— Singurul tău fiu? 

A repetat gestul. 

— Cum îl cheamă? 

— Jogrimmr, a şoptit ea înlăcrimată. 

— Unde te duceai, Jogrimmr? l-am întrebat uitându-mă 
în ochii mamei sale. 

— Să caut ajutoare, mi-a răspuns băiatul, şi vocea lui 
piţigăiată avea un ton sfidător. 

M-am răsucit şi am văzut că se uita la mine cu ochii plini 
de furie. Folcbald s-a îndreptat ameninţător către el. 

Mi-am întors privirea către mamă, dar i-am vorbit tot lui: 

— Spune-mi, Jogrimmr, unde este tatăl tău? 

— E pe drum. Vine să te omoare. 

— Mulţi au încercat, băiete. Am umplut laviţele din 
Valhalla cu oameni care gândeau că pot fi ucis. Aşa că 
spune-mi ceea ce vreau să ştiu. 

Băiatul s-a închis într-o tăcere îndărătnică, dar mama lui 
a vorbit: 

— Se ducea la stăpânul lui. 

— Arnborg? 

— Arnborg, a confirmat ea. 

— Arnborg este un mare senior! a tipat băiatul în spatele 
meu. 

— Arnborg este doar un rahat de şopârlă, am zis. Unde 
e? 

Încă mă uitam în ochii Frithei. Am văzut acolo un fior de 
teamă. 

— N-o să-ţi spun, mi-a replicat îndrăzneţ băiatul. 

— Folcbald, cum omorâm noi copiii? am întrebat cu ochii 
aţintiţi la Fritha. 

Probabil că Folcbald era năucit de întrebare, căci nu mi- 
a răspuns, dar Kettil, care cotrobăia prin încăpere, a 
înţeles imediat. 

— Pe ultimul l-am omorât pironindu-i capul în cuie de un 
perete, stăpâne. 

— Da, îmi aduc aminte, am zis eu şi i-am zâmbit Frithei. 
Unde-i Arnborg? 

— S-au dus către răsărit, stăpâne. 

— 'Ţintuirea a mers repede, aşa-i, Kettil? 

— Mult prea repede. A murit înainte să apuce să spună 
ceva! Aţi spus că data viitoare ar trebui să batem piroanele 
mai încet. 

— Şi pe cel de dinainte cum l-am omorât? 

— Vai, stăpâne, ăla a ţipat îngrozitor! mi-a răspuns Kettil 
cu voioşie în glas. Nu era ăla pe care l-am ars de viu? 

— Nu, a intervenit Folcbald care, în fine, înţelesese jocul 
nostru. L-am jupuit de viu pe nemernicul acela. Era flăcăul 
de dinaintea celui pe care l-am ars de viu. Vă aduceţi 
aminte? Era un băiat grăsun. A sfârâit tot timpul. Mirosea 
ca o bucată de slănină pusă pe un bolovan încins. 

— Arnborg a plecat către răsărit! a tipat cu disperare 
Fritha. Nu ştiu unde! 

Am crezut-o. 

— Când? am întrebat-o. 

— Acum două săptămâni. 

Am auzit tropot de copite din curtea luminată de flăcări, 
ceea ce însemna că restul oamenilor mei aduseseră caii în 
siguranţă în gospodăria care, acum, era a noastră. Sala 
devenise neîncăpătoare, căci luptătorii mei intraseră să se 
încălzească. Bărbații, femeile şi copiii pe care-i 
capturaserăm au fost şi ei băgaţi înăuntru. 

— Câţi oameni au plecat împreună cu soţul tău? am 
întrebat-o pe Fritha. 

— Şase, stăpâne. 

— Şi câţi au plecat cu Arnborg? 

— Mulţi, stăpâne, a răspuns ea ridicând din umeri. 

Era clar că nu ştia, dar am insistat. 

— Mulţi? O sută? Două sute? 

— Mulţi, stăpâne. 

— Ca să i se alăture lui Skoll? 

— Da, stăpâne, ca să i se alăture lui Skoll. 

— Skoll e un mare rege! a strigat sfidător fiul ei. Este 
războinicul lupului! Şi are un vrăjitor care transformă 
oamenii în bucăţi de gheaţă! 

Nu i-am dat nicio atenţie, luându-i vorbele drept o 
lăudăroşenie de copil. Am continuat să-i vorbesc Frithei. 

— Şi Skoll unde s-a dus? 

— Spre răsărit, stăpâne, a răspuns ea neputincioasă. 

— Cât de departe e casa lui Arnborg? 

— E aproape, stăpâne. 

— Câţi oameni a lăsat acolo? 

Ea a şovăit, apoi a văzut că mă uitam la băiatul ei. 

— Poate douăzeci, stăpâne. 

Am închis porţile, am băgat caii în clădirea mai mică şi 
în grajduri, am mai pus lemne pe focul din vatră şi am 
mâncat din bucatele lui Hallbjorn. Unii au adormit, dar 
numai după ce i-am descusut pe toţi ostaticii, de la care 
am aflat că Arnborg avea, într-adevăr, casa foarte aproape. 
Fusese construită lângă fluviul Ribbel, acolo unde albia se 
lărgea către marele estuar. Fritha, temătoare pentru viaţa 
fiului său, se arăta dornică să ne vorbească. Ei i se părea 
că era mai puţin de o oră de mers pe jos. 

— O puteţi vedea de pe acoperişul nostru, stăpâne, ne-a 
spus ea. 

— Precis a lăsat oameni acolo, mi-a zis Finan a doua zi 
dimineaţă. 

— Dar unde s-a dus? Unde s-a dus Skoll? 

— Către răsărit, mi-a răspuns Finan simțindu-se 
neajutorat. Poate la furat vite? O pradă mare? 

— În timpul iernii? Sunt puţine vite pe afară. 

Atunci când trecea toamna şi vânturile iernii începeau să 
îngheţe pământul, noi sacrificam o parte dintre vite, 
păstrându-le pe cele de prăsilă pentru anul următor, iar pe 
acestea le ţineam la adăpost. Mă îngrozea gândul că 
luasem o decizie greşită. Nu trebuia să-l caut pe perfidul 
acela de călugăr, ci să mă grăbesc să ajung la Bebbanburg. 
Dar Fritha îmi spusese că oamenii plecaseră în urmă cu 
două săptămâni, şi asta putea însemna că orice ar fi 
intenţionat să facă, făcuseră deja. Iar noi bătuserăm atâta 
drum! Trebuia să continuăm ceea ce începuserăm şi să-l 
găsim pe călugărul cu cicatrice în tonsură. Dacă, într- 
adevăr, se întorsese aici. 

Asta însemna să punem mâna pe tabăra lui Arnborg. 


În război nimic nu este simplu, dar soarta a fost de 

partea noastră în noaptea în care am intrat pe proprietatea 
lui Hallbjorn. Am pierdut un cal care şi-a rupt un picior 
atunci când s-a poticnit la trecerea unui şanţ. Dar, altfel, 
cel mai rău lucru pe care l-am înfruntat a fost frigul. 

Asaltul asupra taberei lui Arnborg putea să fie mai 
dificil, dar cel puţin capturarea gospodăriei lui Hallbjorn 
ne adusese aproape şi, în plus, nu fuseserăm descoperiţi. 
Eram pe pământurile lui Arnborg şi niciunul dintre oamenii 
lui nu ştia că ne aflăm acolo. După ce am plecat de la 
Hallbjorn, nu ne-am mai putut ascunde. A trebuit să 
galopăm pe pământul îngheţat pentru a ajunge la palisadă 
înainte ca vestea despre venirea noastră să-i alarmeze pe 
oamenii lăsaţi să păzească tabăra. De la Fritha şi oamenii 
ei aflasem că sala mare fusese ridicată lângă un braţ al 
fluviului Ribbel, că era înconjurată de grajduri şi magazii, 
că avea o palisadă solidă şi că Arnborg lăsase oameni care 
s-o apere. Un servitor care dusese nişte ouă acolo cu o zi 
înainte ne-a spus, ca şi Fritha, că erau „vreo douăzeci de 
oameni, poate treizeci, stăpâne?” 

— Poate patruzeci, poate cincizeci, mormăia Finan în 
timp ce goneam pe pământul îngheţat. 

— Măcar nu este în fortăreaţa romană, i-am zis. 

Mă temusem că Arnborg s-ar fi instalat în vechea 
fortăreață, care se găsea mult mai în interior. Dar, din câte 
auzisem, Arnborg preferase să fie aproape de estuarul 
Ribbelui astfel încât corăbiile lui să poată ieşi uşor în larg, 
acolo unde puteau fi capturate încărcături mai valoroase. 

Douăzeci de oameni nu însemnau un duşman care să ne 
sperie, însă avantajul lor consta în faptul că se puteau 
pune la adăpost în spatele palisadei; cu toate că acest gard 
din lemn nu era la fel de greu de trecut ca marile metereze 
de la Bebbanburg, se putea dovedi un obstacol supărător. 
De aceea, ne-am mişcat repede. Dacă apărătorii ar fi ştiut 
că venim s-ar fi pregătit, dar, dacă apăream pe 
neaşteptate, jumătate dintre ei ar fi fost înăuntru, 
încălzindu-se lângă vatră. Am urmat o cale bătătorită care 
mergea pe lângă numeroasele braţe ale fluviului, trecând 
prin mlaştini cu apă sărată şi prin stufăriş. Păsările ţipau şi 

zburau în stoluri mari. Oricine putea să vadă miile de aripi 
albe care umpleau cerul, aşa încât oamenii lui Arnborg ar 
fi trebuit să ştie că cineva înainta pe malul estuarului. Dar 
de ce s-ar fi aşteptat ca acel cineva să fie un duşman? 

Copitele cailor spărgeau gheaţa subţire în locurile în 
care cărarea trecea prin vaduri puţin adânci. Răsuflarea- 
Şarpelui îmi sălta la şold, iar scutul prins în spate îmi 
atingea cadenţat şira spinării. Am urcat o pantă uşoară şi 
lungă în susul căreia se găsea o perdea de protecţie 
împotriva vântului alcătuită din sălcii şi arini. Ne-am 
aplecat pe sub crengile lor lăsate în jos şi am mers în galop 
mic în lumina slabă a soarelui. Acolo se afla proprietatea 
lui Arnborg. Era exact aşa cum ne-o descriseseră oamenii 
Frithei. 

Era un loc bine ales pentru a construi o casă. Unul 
dintre multele braţe ale fluviului făcea un cot aici, şi 
construcţia înaltă era protejată de apă pe două laturi. În 
acest golf erau acostate trei corăbii la cheiul din lemn aflat 
în partea de nord a gospodăriei, care se întindea spre sud 
pe o distanţă de cel puţin şaizeci de paşi. Dincolo de 
palisadă se vedeau acoperişurile unei clădiri înalte şi ale 
altora mai mici: hambare, grajduri şi magazii. Singura 
poartă pe care o puteam vedea se găsea în partea de 
miazăzi şi era închisă. Deasupra ei atârna o flamură, dar, 
cum nu bătea vântul în acea dimineaţă, mi-era imposibil să 
văd ce blazon sau figură se afla pe ea. Lângă poartă era un 
parapet pe care se aflau doi lăncieri. Amândoi s-au uitat la 
noi, iar eu le-am făcut cu mâna, sperând că gestul meu îi 
va convinge că suntem prieteni. Dar am văzut că unul 
dintre ei s-a întors şi a strigat ceva spre interiorul curţii. 

Sunt două moduri de a pune stăpânire pe o clădire 
fortificată. Primul şi cel mai uşor e să-i facem pe apărătorii 
dinăuntru să creadă că suntem mult mai numeroşi decât ei 
şi să le promitem că vor rămâne în viaţă dacă se predau. 
De obicei, manevra are efect, dar ştiam că era posibil să 
trebuiască să lupt pentru a intra pe proprietatea aceasta. 
Arnborg era războinic şi căpetenie de războinici. Ştiam că 
lăsase o garnizoană care să-i apere gospodăria şi care, mai 

curând, s-ar fi luptat în loc să înşele încrederea stăpânului. 
Dacă trebuia să fie o luptă, atunci să fie. Dar măcar să fie 
scurtă. 

— Berg! am strigat. Ştii ce ai de făcut! Aşa că fă-o! 

Am schimbat direcţia plecând de lângă palisadă şi 
obligându-l pe Tintreg s-o ia pe arătură, ceea ce i-a 
încetinit galopul. Finan şi cei mai mulţi dintre oamenii mei 
m-au urmat. Berg a condus o trupă de optsprezece 
războinici, cei mai tineri şi mai sprinteni, direct către cel 
mai apropiat colţ al palisadei, apărat, ca de altfel tot zidul 
dinspre mal, de un şanţ cu apă. Şanţul era plin de păpuriş, 
semn că nu era adânc. În mod sigur, şanţul se golise de 
apă la reflux. Unul dintre servitorii de la ferma lui 
Hallbjorn îmi spusese că apa trecea puţin de genunchi, şi 
speram să nu se fi înşelat. Bărbatul care strigase de sus de 
pe parapet tipa din nou, arătând cu degetul spre colţul 
palisadei. Acolo am văzut calul lui Berg trecând prin şanţ 
şi pe Berg săltându-se în şa, agăţându-se cu o mână de 
palisadă şi urcându-se pe culmea acesteia. A şovăit puţin, 
dar a rămas pe loc, ceea ce mi-a dat de înţeles că găsise o 
platformă. S-a aplecat şi l-a ajutat pe cel din urma lui, în 
timp ce restul cailor intrau în şanţ. Mi s-a părut că totul 
dura prea mult, dar până la urmă cei doisprezece oameni 
au reuşit să se ridice pe spatele cailor, să se urce pe zid şi 
să sară de pe parapet. 

— Îţi aminteşti când puteam face şi noi asta? m-a 
întrebat Finan. 

Îşi ţinea calul în frâu mergând alături de mine. 

— Dacă trebuie, o putem face şi acum, i-am răspuns 
râzând. 

— Punem rămăşag pe doi şilingi că ai cădea de pe cal? a 
zis el; probabil avea dreptate. 

Cred că platforma de luptă nu se întindea pe toată 
lungimea zidului de sud. Cei doi lăncieri de la poartă 
dispăruseră în loc să alerge pentru a-i ataca pe invadatori. 
Auzind un strigăt şi zăngănit de spade, i-am dat pinteni lui 
Tintreg pentru a merge către poartă. Zgomotul dinăuntru 
era mai puternic acum; se auzeau spadele care se 

încrucişau scoțând sunete stridente, lamele hârşâind cu 
mugete de furie. 

— Ar fi trebuit să fiu în fruntea lor, am spus. 

— Încă te-ai mai fi aflat la jumătatea zidului, a zis Finan. 
Asta-i o treabă pentru nebuni tineri, nu pentru bătrâni ca 
noi. 

Tinerii mei nebuni, războinici mândri, au făcut ce le 
cerusem. L-am văzut pe Godric apărând deasupra porţii şi 
făcându-ne semn să venim. Când poarta s-a deschis, mi-am 
scos Răsuflarea-Şarpelui şi l-am îndemnat pe Tintreg să 
pornească în galop. Îi luaserăm prin surprindere pe cei din 
garnizoană, iar acum urma să-i pedepsim pentru că se 
lăsaseră surprinşi. L-am scos pe Tintreg de pe arătură şi 
am intrat pe cărare. Copitele lui tropăiau pe pământul 
bătătorit de pe podeţul care traversa şanţul nu prea adânc. 
M-am aplecat ca să trec pe sub grinda porţii şi am văzut 
nişte oameni alergând la stânga mea cu intenţia de a-i 
ataca pe luptătorii lui Berg, care stăteau cu spatele la 
palisadă şi se luptau cu cam tot aţâţi vikingi înarmaţi cu 
spade. Dar cei mai mulţi dintre aceştia nu aveau nici zale, 
nici coifuri. Apoi, cineva din dreapta mea a scos un strigăt 
de ameninţare. În momentul în care l-am rotit pe Tintreg în 
direcţia sunetului, am văzut că o suliță se îndrepta spre 
mine. L-am smucit pe Tintreg înapoi spre stânga, iar sulița 
a trecut pe lângă mine atât de aproape, încât vârful ei mi-a 
spintecat cizma din piciorul drept. M-am îndreptat către 
luptătorul care o aruncase; acesta a ţipat din nou, şi am 
văzut că era o femeie. Avea pe ea o rochie groasă de lână 
şi o mantie grea din blană neagră şi purta un coif gravat cu 
argint îndesat peste părul negru. Striga după cineva să-i 
aducă o altă suliță, dar era prea târziu. Călăreţii mei se 
înghesuiau deja să intre pe poartă. Cu suliţele aplecate, s- 
au năpustit către cei care-l atacau pe Berg. Vârful unei 
sulițe a intrat într-o spinare, şi l-am văzut pe acel om cum 
se îndoaie înspre spate ca un arc. Peste puţin timp, vikingii 
şi-au aruncat spadele şi au îngenuncheat în semn că se 
predau. Cel puţin două trupuri zăceau într-o baltă de 
sânge. Un bărbat rănit se târa către un bordei cu maţele 


4 108 # 


alunecându-i prin noroi. Un câine urla. Femeia încă cerea 
o altă suliță. M-am îndreptat spre ea şi am lovit-o uşor cu 
Răsuflarea-Şarpelui peste coif. Ea m-a apucat de picior şi a 
încercat să mă tragă jos din şa. Am lovit-o din nou, de data 
asta mult mai tare şi tot cu latul spadei. Acum s-a clătinat, 
iar coiful i-a căzut într-o parte, astfel că nişte şuviţe din 
părul ei încâlcit i-au acoperit faţa mânioasă. 

— Inchideţi porţile! am strigat la Berg. Apoi l-am 
întrebat pe Finan: Ai pierdut vreun om? 

— Niciunul! 

Berg a ferecat porţile închise. 

— Ai făcut ceea ce trebuia! am mai strigat. 

Totul mersese ca pe roate. Flăcăii mei trecuseră peste 
palisadă şi se luptaseră cu cei dinăuntru care, deşi 
fuseseră luaţi prin surprindere, erau mult mai mulţi şi 
ripostaseră mai repede decât ne aşteptaserăm. Am atins 
ciocănelul de la piept şi le-am mulţumit în gând zeilor 
pentru izbânda noastră. 

Deodată, m-a fulgerat un gând. Ştiam că, dacă zeii te 
ajută la un moment dat, în momentul următor te 
pedepsesc. 

Iar în acel moment de victorie obţinută uşor, sub un cer 
care se lumina, s-a lăsat brusc întunericul. Gândul 
neaşteptat care-mi venise era la fel de tăios ca Gungnir, 
teribila lance a lui Odin: eram blestemat. N-aş putea spune 
de unde ştiam asta, dar ştiam că aşa era. Ştiam că zeii îşi 
băteau joc de mine, timp în care cele trei norne, 
torcătoarele fără inimă de la poalele lui Yggdrasil, se 
distrau cu firele vieţii mele. Soarele strălucea, însă eu mă 
simţeam ca şi cum nori negri de furtună se adunau peste 
lume. Stăteam în şa fără să fac nicio mişcare, uitându-mă 
ca un orbete la colibele de unde oamenii lui Arnborg ne 
urmăreau nervoşi. 

— Stăpâne! mi s-a adresat Finan, care venise călare 
lângă mine. Stăpâne! 

A doua oară a vorbit mai tare. 

Mă uitam în sus în căutarea unui semn care să-mi arate 
că nu eram blestemat. Mă gândeam că o pasăre în zbor mi- 

ar fi indicat voinţa zeilor, dar nu zbura nicio pasăre. În acel 
paradis al păsărilor, în estuarul în care ar fi trebuit să fie 
atâtea zburătoare, nu se vedea niciuna. Doar soarele aspru 
de iarnă, cerul spălăcit şi norii văluriţi din înalturi. 

— Mă apasă un blestem, i-am mărturisit. 

— Nu, stăpâne, a zis Finan atingându-şi crucea de la 
piept. 

— E un blestem, îţi spun. Ar fi trebuit să mergem la 
Bebbanburg, nu aici. 

— Nu, stăpâne, a repetat Finan. 

— Să-l găsim pe călugăr. 

— Dacă o fi aici. 

— Găseşte-l! 

Şi totuşi, la ce-mi servea să-l găsesc pe fratele Beadwulf 
dacă eu eram blestemat? Puteam să mă lupt cu Arnborg, 
puteam să mă lupt cu Sköll, puteam să mă lupt cu 
ZEthelhelm, dar nu m-aş fi putut lupta cu zeii. Eram 
blestemat. 

Wyrd bið ful âraed. 

Patru 


Zeii nu sunt binevoitori cu noi, nu mai mult decât sunt 
copiii cu jucăriile lor. Noi suntem pe pământ pentru a-i 
distra pe zei şi, din când în când, le face plăcere să fie 
răutăcioşi. Creştinii cred, bineînţeles, că orice nenorocire 
este pricinuită de păcatele noastre şi că tot ce ni se 
întâmplă rău este pedeapsa care vine de la zeul lor 
crucificat, iar dacă le spui că în viaţă cei răi o duc bine, ei 
îţi răspund că necunoscute sunt căile Domnului. Ceea ce 
înseamnă că nu au explicaţii. Eu nu făcusem nimic pentru 
a pricinui nemulţumirea zeilor şi nici nu era nevoie să-i 
supăr. Pur şi simplu, ei se distrau jucându-se cu mine aşa 
cum fac copiii cu jucăriile lor. Am luat ciocănelul în mâna 
înmănuşată rugându-mă să mă fi înşelat. Poate că spaima 
mea era neîntemeiată. Dar pe cerul iernii nu era nicio 
pasăre, şi acest semn rău îmi spunea că eram jucăria zeilor 
cruzi. Cruzi? Da, fireşte, tot aşa cum şi copiii sunt cruzi. 
Îmi amintesc cum, odată, când i-am spus că zeii noştri 
seamănă cu copiii, părintele Beocca a fost tare încântat. 

— Cum poate un zeu să fie ca un copil? a vrut el să ştie. 

— Dar voi, creştinii, nu spuneţi că trebuie să fiţi precum 
Hristos? 

S-a încruntat crezând că voiam să-i întind o capcană, 
apoi a încuviinţat fără tragere de inimă. 

— Da, într-adevăr, trebuie să fim ca Hristos. 

— Şi când eram mic, nu mi-ai spus că zeul vostru 
crucificat a zis că noi trebuie să fim ca nişte copii? am 
insistat eu. 

S-a uitat fix la mine, a îngăimat ceva, apoi mi-a spus că 
vremea urma să se răcească. 

Îmi lipseşte părintele Beocca. El mi-ar fi risipit temerile 
cum că aş fi fost blestemat. Aveam certitudinea că, dintr- 

odată, soarta îmi devenise potrivnică. Tot ceea ce puteam 
face era să supraviețuiesc, şi pentru asta trebuia să încep 
prin a afla dacă Beadwulf călugărul mai era în fortăreaţa 
lui Arnborg. 

— Eerika, l-am auzit pe Finan spunând lângă mine. 

Mi-am întors nedumerit capul şi l-am văzut apucând-o de 
mână pe femeia care încercase să mă omoare aruncând 
lancea. 

— O cheamă Eerika şi este nevasta lui Arnborg, mi-a 
explicat el. 

— Unde-i Arnborg? am întrebat-o. 

— Te vânează pe tine. 

— Unde mă vânează? 

— Acolo unde este. 

— O pot face să vorbească, stăpâne, a spus Eadric. 

Vorbise în engleză, aşa că Eerika nu a înţeles, dar i-a 
văzut duşmănia din privire. 

— Nu, am zis. Am descălecat de pe Tintreg şi l-am 
chemat pe Rorik să ia armăsarul, după care i-am spus 
Eerikăi: Doamnă, aseară am intrat cu forţa pe proprietatea 
lui Hallbjorn. Şi nevasta lui m-a sfidat. Unde crezi că este 
ea acum? 

Ferika nu mi-a răspuns. Era o femeie frumoasă, avea 
poate treizeci de ani, ochi negri şi pomeţi bine reliefaţi. 

— Nevasta lui Hallbjorn trăieşte, i-am spus. La fel şi fiul 
ei. Nu i-am rănit nici pe ea, nici pe el. Şi i-am lăsat bani 
pentru ce am mâncat. Mă înţelegi? 

Se uita la mine tăcută. 

— Nu vreau să te rănesc, dar am nevoie să-mi dai nişte 
răspunsuri şi te asigur că oricum le pot obţine. Ar fi mai 
uşor, cred, dacă mi-ai vorbi. Deci, unde-i Arnborg? 

— A plecat spre răsărit. 

— Unde? 

— Spre răsărit, a zis ea cu îndărătnicie. 

— Cu Skoll? 

— Cu nobilul Skoll, da. Şi roagă-te ca să nu te întâlneşti 
niciodată cu el sau cu vrăjitorul lui! 

A scuipat înspre mine, dar saliva a căzut ceva mai 

departe. Când a pomenit despre vestitul vrăjitor al lui 
Sköll, m-a trecut un fior. Oare el mă blestemase? 

M-am îndreptat către ea tot cu Răsuflarea-Şarpelui în 
mână. Am văzut că se uita cu mânie la spada mea. 

— Călugărul misionar, Beadwulf, este aici? 

— Pentru asta ai venit? m-a întrebat ea cu dispreţ în 
glas. 

— Călugărul este aici? am repetat eu răbdător. 

— Il poţi lua, mi-a răspuns batjocoritor, apoi a dat din 
cap către construcţiile aflate în spatele sălii mari. În coliba 
lui, desigur. 

— Care-i coliba lui? 

— Cea mai murdară. Şi cea mai mică. 

— Vom pleca în curând, i-am zis vârându-mi în teacă 
spada cu o mişcare lentă, ca să mă asigur că Eerika 
observa ce fac. Spada mea nu are nicio picătură de sânge. 
Dar, dacă unul dintre oamenii tăi ridică chiar şi un deget 
împotriva noastră, o să-i acopăr tăişul cu sângele lui. Şi 
dacă tu vei ridica mâna asupra noastră, atunci va fi 
sângele tău. Dă-i drumul, i-am spus lui Finan. 

Finan, Berg şi cu mine am trecut pe lângă clădirea cea 
înaltă, pe lângă două hambare şi pe lângă atelierul plin de 
fum al unui fierar şi am ajuns la colibele în care stăteau 
luptătorii lui Arnborg. Cei mai mulţi dintre ei plecaseră cu 
stăpânul lor spre răsărit, dar soțiile lor erau acolo şi se 
uitau la noi cum ne îndreptam spre ultima colibă, un 
bordei mic acoperit cu paie prin acoperişul căruia ieşea o 
şuviţă de fum. Lângă uşa de la intrare erau agăţate nişte 
capcane noi din nuiele de salcie pentru prins peşti. O 
femeie ursuză a confirmat că aceasta era casa călugărului. 

— Au avut una mai mare, dar când celălalt călugăr a 
murit... a spus ea ridicând din umeri. 

— Şi călugărul e aici? am întrebat-o. 

— Da, e acolo. 

Coliba era doar o adunătură de chirpici şi împletituri din 
nuiele acoperită cu stuf. Uşa era atât de scundă, încât ar fi 
trebuit să ne târâm pentru a intra. Am scos din nou 
Răsuflarea-Şarpelui din teacă şi am înfipt lama în 

acoperişul acoperit cu muşchi. Din interior s-a auzit ţipătul 
unei femei care a strigat din nou atunci când am aruncat 
jos stuful, făcând astfel o gaură în acoperiş. Apoi am lovit 
din nou, ca s-o lărgesc până la intrarea în colibă. Finan şi 
Berg m-au ajutat aruncând deoparte bucăţi de lemn, nuiele 
şi stuf, şi astfel am putut să ne uităm înăuntru. 

Un bărbat şi o fată stăteau lângă vatra în care ardea un 
foc slab. Tânăra îşi strângea mantia la piept şi se uita la 
noi cu nişte ochi mari, înspăimântați. La fel de îngrozit era 
şi bărbatul care-şi ţinea mâna peste umărul ei. În prima 
clipă nu l-am recunoscut. Chiar mă temeam că nu 
dărâmasem coliba potrivită, pentru că individul nu avea 
tonsură. Capul îi era acoperit în întregime cu păr negru. 
Dar a fost de-ajuns să-i surprind privirea ca să-l recunosc. 

— Călugăre Beadwulf, am zis. 

— Nu, a spus el scuturând tare din cap. Nu! 

— Sau poate Osric? 

— Nu, a scâncit el. Nu! 

— Ba da! 

Am păşit în coliba dărăpănată, m-am aplecat şi l-am 
apucat pe Beadwulf de mantia lui neagră. Acesta a gemut, 
iar fata a tipat. L-am tras de la locul lui peste vatra 
aprinsă, ţinându-l deasupra până când mantia i-a luat foc şi 
a început să ţipe de durere. L-am aruncat printre resturile 
de stuf şi l-am privit cum încerca să stingă flăcările care-i 
cuprinseseră veşmântul. 

— Frate Beadwulf, avem de vorbit, i-am spus. 

Asta am şi făcut. 


Şi, fata, fireşte. Se numea Wynfled, avea vreo 
treisprezece sau paisprezece ani, era o sclavă saxonă şi 
era la fel de slabă ca o nuia de salcie. Avea ochi mari şi 
sfioşi, un nas ascuţit, păr roşcat şi dinţii de sus ieşiţi în 
faţă. Era ca o veveriţă pe jumătate moartă de foame, şi 
fratele Beadwulf făcea dragoste cu ea. El făcuse jurământ 
de castitate, unul dintre cele mai absurde lucruri pe care 
creştinii le pretind de la călugări, dar Wynfleed cea cu faţă 
de veveriţă s-a dovedit a fi mai puternică decât 

promisiunea solemnă pe care i-o făcuse Beadwulf zeului lui 
crucificat. 

— M-am însurat cu ea, stăpâne, mi-a mărturisit el în 
timp ce se ghemuia la picioarele mele. 

— Deci nu mai eşti călugăr? 

— Nu mai sunt, stăpâne. 

— Dar eşti îmbrăcat ca un călugăr, i-am spus dând din 
cap către straiul lui ponosit legat cu sfoară. 

Am observat că l-a trecut un fior, fie de teamă, fie de 
frig, n-aş putea spune de ce. Sau poate şi de una, şi de 
alta. 

— Nu am alte haine, stăpâne. 

Veveriţa s-a târât afară dintre dărâmăturile colibei şi a 
îngenuncheat lângă iubitul ei, apoi, cu fruntea plecată, a 
întins către Beadwulf o mână cadaverică. Acesta i-a luat-o 
în mâna lui. Amândoi tremurau de frică. 

— Uită-te la mine, fetiţo, i-am poruncit, şi ochii ei sfioşi, 
albastru-deschis, s-au îndreptat temători către mine. Eşti 
saxonă? 

— Din Mercia, stăpâne. 

Vocea îi era mai mult o şoaptă. 

— Eşti sclavă? 

— Da, stăpâne. 

Alunga păsările de pe un câmp proaspăt însămânţat 
când o găsiseră nişte călăreţi vikingi. Spunea că se 
întâmplase cu un an în urmă. Am întrebat-o de unde venea 
şi mi s-a părut că întrebarea o tulbură. 

— De acasă, stăpâne, a fost tot ce-a putut spune. 

A început să plângă, şi Beadwulf a luat-o pe după umeri. 

— Spune-mi un motiv pentru care n-ar trebui să te 
descăpăţânez, i-am cerut fostului călugăr. 

— Ar fi omorât-o, stăpâne, mi-a răspuns Beadwulf. 

— Pe Wynfleaed? 

— Arnborg mi-a spus că o omoară dacă nu făceam ce 
voia el. Şi-a lăsat capul în jos şi a făcut o pauză. În cele din 
urmă a luat iarăşi cuvântul: Mi-au spus că o s-o înece aşa 
cum l-au înecat pe fratele Edwin. 

— EI era celălalt misionar? 

— Da, stăpâne. 

— Spui că l-au înecat? 

— Îl poţi vedea, stăpâne, a zis Beadwulf cu o deşteptare 
bruscă a energiei, făcând semn către nord. E încă acolo, 
stăpâne. 

— Unde? 

— Acolo, afară, stăpâne. 

A arătat către o mică poartă care dădea, am presupus 
eu, către cheiul lung unde erau legate corăbiile. Mă făcuse 
curios. 

— Hai să-mi arăţi, i-am spus. 

Berg a deschis poarta şi ne-am îndreptat către cheiul de 
lemn. Era vremea refluxului. Corăbiile zăceau în nămol cu 
frânghiile de acostare neîntinse. 

— Acolo, stăpâne, mi-a zis Beadwulf arătând către cea 
mai apropiată corabie. 

Am văzut un ţăruş gros înfipt în bancul de nămol ceva 
mai departe. De el atârna un schelet legat cu frânghii 
răsucite. Capul dispăruse, coastele erau sfârtecate, iar 
carnea fusese sfâşiată de pliscurile păsărilor. 

— Ce s-a întâmplat? 

— Arnborg l-a legat acolo când era refluxul, stăpâne. 

— De ce? 

— A spus că nu trebuie să plătim dări Merciei, stăpâne, 
şi nu avem nevoie de trăncănelile misionarilor. Aşa a spus, 
stăpâne. 

Vorbele lui nu erau fără noimă. Răzmeriţa din Mercia îl 
convinsese pe Arnborg că saxonii erau şubreziţi; prin 
urmare, s-a gândit că nu mai trebuia să le plătească dări şi 
nici să-i accepte pe misionari. Şi, astfel, fratele Edwin a 
fost legat de ţăruş. Îmi imaginez fluxul care inunda bancul 
de nămol şi apa ridicându-se încet, spre distracţia 
vikingilor care priveau de pe mal. Poate că bietul călugăr 
strigase, rugându-se de zeul lui sau de vikingi să-l cruţe, 
să-l salveze. Şi totuşi fluxul a venit, el s-a încordat 
încercând să scape, a simţit agonia ultimelor guri de aer, 
în timp ce în urechi îi răsunau râsetele duşmanilor săi. 

— De ce nu te-a omorât Arnborg şi pe tine? l-am întrebat 

pe Beadwulf. 

Cum nu mi-a răspuns, l-am înşfăcat de anteriu şi l-am 
împins până la marginea cheiului, unde l-am obligat să se 
uite la apa care tocmai acoperise fundul plin de mâl al 
albiei. 

— De ce nu te-a omorât Arnborg şi pe tine? am mârâit. 

A scos un sunet, ceva între scâncet şi suspin. L-am 
ridicat brusc şi l-am ţinut deasupra apei ca şi cum aş fi 
vrut să-l las să cadă. 

— Spune-mi! 

— S-a gândit că-i pot fi folositor, stăpâne, a scâncit el. 

— Îndrugându-mi minciuni! 

— Da, stăpâne. Îmi pare rău, stăpâne. Te rog, stăpâne. 

L-am mai ţinut câteva momente, după care l-am tras 
înapoi. 

— De ce? 

Tremura atât de tare, încât n-a fost în stare să-mi 
răspundă. L-am lipit de palisada care mărginea partea 
dinspre uscat a cheiului, iar el s-a lăsat în jos pe scânduri. 
Wynfleed a vrut să se îndrepte către el, dar s-a oprit văzând 
că scoteam Răsuflarea-Şarpelui din teacă. 

— Nu! a strigat ea tare. 

Fără să-i dau atenţie, am apropiat vârful spadei de gâtul 
lui Beadwulf. 

— De ce voia Arnborg ca eu să mă duc la Ceaster? 

— Ca să nu fii la Jorvik, stăpâne. 

Vorbise atât de încet, încât am crezut că nu auzisem 
bine. 

— Ca să nu fiu unde? 

— La Jorvik, stăpâne. 

Jorvik? Aşa numeau danezii şi vikingii oraşul Eoferwic. 
L-am privit derutat pe Beadwulf. 

— De ce să fi fost la Eoferwic? am întrebat mai mult 
pentru mine decât pentru explicaţia mizerabilă a omului 
care se umilea la picioarele mele. 

— Ai fost acolo de Crăciun, stăpâne, şi se ştie că eşti... 

Vocea i s-a stins. 

— Ce se ştie? l-am întrebat ridicând vârful spadei către 

bărbia lui nerasă. 

— Că mergi deseori la Jorvik, stăpâne. 

— Unde domneşte ginerele meu şi unde trăieşte fiica 
mea, am zis. Bineînţeles că merg de multe ori la Eoferwic. 

Dintr-odată am înţeles. Cred că frigul îmi amorţise 
mintea. Mă uitam ca un idiot la Beadwulf şi nu înţelegeam 
răspunsurile lui. Dar mi-am dat seama că aveau o noimă. 

— Spui că Skoll s-a dus la Jorvik? 

— Da, stăpâne. 

Vocea lui era atât de stinsă, încât abia auzeam ce 
spunea. 

— Sfinte Iisuse Hristoase, a mormăit Finan. 

— Stăpâne, vă rog! 

Wynfleed plângea. 

— Taci, fetiţo! am răcnit, după care am împins din nou 
spada. Câţi oameni a luat cu el? l-am întrebat pe fostul 
călugăr. 

— Nobilul Arnborg a plecat cu şaizeci şi cinci de oameni. 

— Nu Arnborg, imbecilule. Skoll! 

— Nu ştiu, stăpâne. 

Am mişcat spada. Vârful ei apăsa gâtul lui Beadwulf. 

— Câţi oameni a luat Skoll la Jorvik? am stăruit. 

Beadwulf se scăpase pe el. Pe scândura îngheţată a 
cheiului apăruse o pată gălbuie. 

— Câţi? l-am întrebat din nou, ţinându-i lama spadei la 
beregată. 

— Au plecat toţi, stăpâne, a răspuns Beadwulf arătând 
dincolo de estuarul îngheţat. 

— Toţi? 

— Vikingii, danezii, toţi, stăpâne, a zis el făcând iarăşi 
semn către miazănoapte. Toţi, stăpâne, de aici până la râul 
Hedene. 

Tărâmul de la nord de Ribbel se numea Cumbraland şi 
era un pământ sălbatic. Se presupunea că aparţinea 
Northumbriei. /ZEthelstan avea dreptate când spunea că 
Cumbraland era un teritoriu al fărădelegii. Sigtryggr 
pretindea că era al lui, dar de fapt nu-l putea controla. 
Cumbraland era o regiune sălbatică cu munţi şi lacuri. 

Acolo, cei puternici făceau legea, cei slabi erau înrobiţi. 
Râul Hedene constituia frontiera cu Scoţia, iar între acesta 
şi Ribbel erau aşezări de danezi şi vikingi. 

— Câţi oameni au plecat la Eoferwic? am întrebat. 

— Sute, stăpâne. 

— Câte sute? 

— Trei sute? Patru sute? 

Era limpede că Beadwulf nu ştia. 

— Toţi au plecat, stăpâne, absolut toţi! Ei cred că nimeni 
nu se aşteaptă la un asalt acum, iarna. 

Asta aşa era. Luptele începeau primăvara, căci iarna 
oamenii se ghemuiau lângă foc şi îndurau frigul. 

— De ce s-a dus Skoll la Eoferwic? 

Ştiam răspunsul, dar voiam ca Beadwulf să-mi confirme. 

Beadwulf şi-a făcut semnul crucii, vizibil îngrozit. 

— Va fi regele  Northumbriei, stăpâne, şi este 
înspăimântător. 

A îndrăznit să se uite în sus la mine. Pe faţa lui se putea 
vedea o disperare cumplită. 

— Înspăimântător? 

— Are lângă el un vrăjitor vajnic, iar Sköll însuşi este un 
ulfhedinn, stăpâne. 

Până în acel moment, sentimentul că eram blestemat era 
doar o teamă vagă, fără o formă concretă, aşa cum sunt 
spiralele de pe lama spadei mele. Acum, teama devenise 
ceva puternic, rece şi înfricoşător ca însăşi lama spadei. 

Pentru că duşmanul meu era un războinic-lup şi el avea 
să fie regele Northumbriei. 

Eram sub un mare blestem. 


Eerika, soţia lui Arnborg, râdea. 

— Oamenii lui Sköll sunt úlfhéðnar şi vă vor măcelări! 
Voi sunteţi oi, ei sunt lupi. Sângele vostru va inunda 
colinele, pielea voastră va deveni şei pentru cai, carnea 
voastră va fi hrană pentru porci! Ei sunt úlfhéðnar! Auzi 
ce-ţi spun, saxonule? Ei sunt úlfhéðnar! 

Am intrat în casa lui Arnborg şi doisprezece dintre 
oamenii mei au scotocit prin aşternuturi şi prin cuferele de 

lemn în căutare de pradă. Nu luasem nimic în afară de 
mâncare şi bere din gospodăria lui Hallbjorn, pentru care 
plătisem cu bucăţi de argint, însă Eerika era hotărâtă să 
mă sfideze, să mă insulte şi să mă sperie, aşa că le-am dat 
voie oamenilor să-i răscolească toate lucrurile. Lăsând-o 
să-şi scuipe amarul, m-am aplecat să iau o turtă de ovăz de 
pe plita cuptorului. 

— Bună! am spus după ce am muşcat din ea. 

— Să-ţi stea în gât! a mârâit Eerika. 

— Stăpâne! Uită-te! 

Rorik, slujitorul meu, trăsese jos flamura de deasupra 
porţii. Pe pânza gri-pal era brodat un topor negru. A 
desfăşurat-o larg şi am văzut că era frumos lucrată, cusută 
cu grijă în lungile seri de iarnă. Era o flamură frumoasă 
tivită cu fir de culoare neagră. 

— Să-i dau foc, stăpâne? 

— Nu! Păstreaz-o! 

— Dacă iei un singur lucru de la mine, o să mori foarte 
încet, s-a răstit Eerika. ipetele tale se vor auzi până în 
lumea din adâncuri, sufletul tău va ajunge pe tărâmul 
viermilor şi se va zvârcoli într-o caznă fără sfârşit. 

Am mai muşcat o dată din turta de ovăz. 

— Soţul tău este úlfhéðinn? Am întrebat-o. 

— E un războinic-lup, saxonule. Se hrăneşte cu ficaţii 
saxonilor. 

— Şi a fost alungat din Irlanda, i-am amintit cu un 
rânjet. Finan! 

— Stăpâne? 

— Finan vine din Irlanda, i-am spus Eerikăi, apoi m-am 
întors către el. Spune-mi, Finan, ce fac irlandezii cu 
ulfhedinn? 

A rânjit şi el. 

— Noi îi omorâm, stăpâne, dar numai după ce ne punem 
dopuri de lână în urechi. 

— De ce? l-am întrebat uitându-mă tot la Eerika. 

— Pentru că ţipă aşa cum fac copiii mici, a răspuns 
Finan. 

— Şi nimănui nu-i place asta. 


4 120 # 


— Întocmai, aşa că ne astupăm urechile. Şi, după ce 
pruncii ulfheânar sunt toţi morţi, le luăm femeile ca sclave. 

— Şi despre asta ce gândeşti? l-am întrebat arătând cu 
turta spre Eerika. E prea bătrână ca să fie sclavă? 

— Ar putea fi bună la bucătărie, a răspuns în silă 
irlandezul. 

Eerika s-a întors către el. 

— Să crăpi ca un şobolan, a început ea, dar n-a apucat 
să termine, căci i-am îndesat ultima bucată din turta de 
ovăz în gură. 

Am tinut-o acolo îndesând-o între buzele ei strânse. 

— La două zile de mers spre miazăzi e o piaţă de sclavi, 
am mârâit. Şi, dacă mai aud un cuvânt din gura ta 
spurcată, te duc acolo şi te vând unui înfometat din 
Mercia. Şi n-o să vrea doar mâncarea pe care i-o poţi oferi. 
Aşa că, tacă-ţi gura! 

A tăcut. În realitate, o admiram. Era o femeie mândră, 
ochii ei mă sfidau şi avea curajul să mă înfrunte. Am văzut 
că vorbele ei îi speriau pe unii dintre oamenii mei. 

— Berg! am strigat. 

— Da, stăpâne? 

Berg era cocoţat pe una dintre platformele înalte pentru 
dormit şi căuta printre mormanele de lână. 

— Odată mi-ai spus că fratele tău este u/fhedinn, aşa-i? 

— Amândoi fraţii, stăpâne. 

Berg era viking, unul dintre mulţii vikingi care m-au 
urmat. Îl salvasem de la execuţie pe o plajă galeză şi de 
atunci îmi rămăsese credincios pentru totdeauna. 

— Şi eu am fost ulfhedinn, stăpâne, a mai spus Berg cu 
mândrie. 

Şi-a atins cu un deget obrazul pe care era desenat un 
cap de lup. Capul de lup era blazonul meu şi apărea pe 
scuturile oamenilor mei. E adevărat însă că acele capete 
de lup de pe obrajii lui Berg semănau mai mult cu o 
pereche de porci pe jumătate intraţi în putrefacție. 

— la spune-ne ce este un ulfhedinn. 

— Un războinic-lup, stăpâne. 

— Cu toţii suntem războinici-lupi, i-am zis. Avem capete 

de lupi pe scuturile noastre! 

— Înainte de bătălie, unui războinic-lup i se insuflă duhul 
unui lup, stăpâne. 

— Şi devine un lup? 

— Da, stăpâne. Un războinic-lup se luptă cu sălbăticia 
unui lup, pentru că el are spiritul unui lup. Urlă ca un lup, 
aleargă ca un lup şi ucide ca un lup. 

— Dar noi, oamenii, îi omorâm pe lupi. 

Am văzut că puţinii saxoni care se aflau în încăpere 
ascultau atenţi. 

— Dar nu-l ucidem pe Fenrir, stăpâne, a spus Berg. 
Fenrir este lupul care-l va căsăpi pe Odin în haosul de 
sfârşit al Ragnarokului. 

L-am văzut pe Eadric făcându-şi semnul crucii. 

— Deci unui războinic-lup i se dă spiritul unui mare lup, 
am conchis. 

— A celui mai mare lup, stăpâne! Şi asta înseamnă că un 
ulfhedinn e mânat în luptă de furia zeilor cuibărită în inima 
lui! 

— Şi cum îi învingem noi, oamenii simpli, pe aceşti 
ulfheănar? l-am întrebat, sperând că Berg va fi destul de 
deştept ca să înţeleagă de ce îl descoseam atâta. 

Mi-a confirmat încă o dată aşteptările. A râs şi a azvârlit 
jos de pe platformă o piele de lup. 

— Devenim şi noi ulfheănar, stăpâne! Şi Domnia Ta ai 
omorât ulfheonar în fiecare bătălie, stăpâne! Eşti un 
războinic-lup, stăpâne. Poate cel mai mare dintre toţi 
războinicii-lupi, iar noi suntem haita Domniei Tale. 

Aşa era. Am omorât ulfheânar. Erau unii bărbaţi care 
urlau adesea ca lupii, în timp ce alţii ne strigau ocări. Le 
plăcea să se îmbrace în piei de lup. Se luptau, într-adevăr, 
ca nebunii, dar nebunii nu luptă bine. Sunt plini de 
cruzime şi nu le pasă de pericole, dar arta războiului se 
deprinde în ore, zile, luni şi ani de antrenament. Este 
vorba de măiestria de a mânui spada, scutul şi sulița, de a 
învăţa cum să ucizi. Am întâlnit inamici care urlau ca 
fiarele sălbatice, scuipând şi uitându-se la noi cu ochii lor 
înceţoşaţi, dar mureau ca toţi ceilalţi oameni, de multe ori 

înaintea lor. Şi totuşi, ulfheânar îi îngrozeau pe mulţi. Unii 
spuneau că ulfheânar luptă beti, dar aşa făceau şi alţi 
războinici. Ragnar, cel care mă adoptase, spunea că 
războinicii-lupi beau urina cailor care au mâncat nişte 
ciuperci care le provoacă halucinaţii oamenilor, şi se poate 
să fi avut dreptate. Ragnar se temea de úlfhéðnar şi 
spunea că aceştia sunt mai puternici, mai iuți în mişcări şi 
mai sălbatici decât alţi luptători. Chiar şi creştinii, care nu 
credeau în Odin, Fenrir sau Ragnarok, erau înspăimântați 
de nebunia acestor úlfhéðnar. 

— Dar noi suntem mai buni decât ulfheânar, am insistat 
eu. Noi suntem lupii din Bebbanburg, şi úlfhéðnar se tem 
de noi! Mă auziţi? am strigat către cei aflaţi în încăpere. Le 
este frică de noi! De ce l-au trimis pe călugăr să ne mintă? 
Ulfhéðnar se tem de noi! 

Fuseserăm momiţi să traversăm Britania. Puteam fi 
măgulit pentru asta, dar nu aveam starea sufletească 
pentru aşa ceva. Skoll Grimmarson plecase cu cetele lui de 
războinici spre răsărit, la Eoferwic, pentru a se urca pe 
tronul  Northumbriei care-i aparţinea lui Sigtrygagr, 
ginerele meu. Skoll se îngrijise ca eu să fiu departe de acel 
tron. Sigur că ulfhednar se temeau de lupii din 
Bebbanburg. 

Pe de altă parte, în ciuda a tot ce încercasem să le spun 
oamenilor mei, şi eu mă temeam de úlfhéðnar. 

Trebuia să mergem spre răsărit pentru a ne întâlni cu ei. 


I-am luat pe Beadwulf şi pe veverița lui cu noi. Mă 
gândisem să-l omor ca răzbunare pentru trădarea pe care 
o săvârşise, însă veverița s-a rugat de mine, iar Beadwulf 
mi-a promis în genunchi că-mi arată o comoară de preţ 
dacă-l las în viaţă. 

— Şi ce mă opreşte să te omor după ce iau comoara? l- 
am întrebat. 

— Nimic, stăpâne. 

— Arată-mi comoara. 

M-a condus la ceea ce crezusem că era un mic hambar, 
o colibă de lemn ridicată pe patru stâlpi de piatră pentru a 

împiedica rozătoarele să intre. A tras zăvorul de la uşă, s-a 
căţărat şi a intrat. L-am urmat. Pe pereţi erau rafturi 
întunecate la culoare pe care se aflau nişte ulcele de 
mărimea unui cap de om. A luat una dintre ele şi a pus-o 
pe o măsuţă. Cu un cuţitaş a dat la o parte ceara cu care 
era lipit capacul de lemn. 

— Doar asta a mai rămas, stăpâne, a spus el punând 
capacul deoparte şi dându-mi mie vasul. 

În oală erau nişte rădăcini tocate amestecate cu o 
sumedenie de seminţe mici cafenii. M-am uitat la Beadwulf 
prin lumina slabă din colibă. 

— Seminte şi rădăcini? 

— E secretul celor care se cred úlfhéðnar, stăpâne. 

Am luat o mână de amestec şi am mirosit. Duhnea 
îngrozitor. 

— Ce-i asta? 

— Măselariţă, stăpâne. 

Am aruncat la loc seminţele şi resturile de rădăcini. 
Măselariţa era o buruiană de care ne feream, pentru că 
putea otrăvi porcii, iar porcii sunt valoroşi pentru noi. 

— Şi ulfheănar mănâncă aşa ceva? am întrebat bănuitor. 

Beadwulf a încuviinţat cap. 

— Pisez amestecul, stăpâne, a spus el arătându-mi un 
mojar cu piuliţă. Apoi fac un unguent din seu de oaie şi 
planta zdrobită. 

— Şi Arnborg are încredere în tine? 

— La mănăstire am fost erborist, stăpâne. Cunosc 
lucruri pe care oamenii lui Arnborg nu le-au descoperit. 
Când, odată, nevasta lui a fost bolnavă, am vindecat-o cu 
rostopască. Se folosesc rădăcinile şi trebuie să spui de 
zece ori „Tatăl nostru” In timp ce amesteci... 

— Nu-mi pasă de rostopasca ta, l-am întrerupt eu cu o 
mârâitură. Spune-mi despre măselariţă. 

— Eu am făcut unguentul pentru nobilul Arnborg, 
stăpâne, şi a fost mai bun decât alifia făcută de Snorri. 

— Snorri? 

— Vrăjitorul lui Skoll, stăpâne, are puteri foarte mari, a 
zis Beadwulf făcându-şi semnul crucii. Dar el a folosit 

frunze şi petale de măselariţă ca să facă alifia. Semințele şi 
rădăcina au mai multă putere. 

— Deci faci un unguent? 

— Da, iar războinicii se ung cu el pe piele, stăpâne. 

— Şi ce efect are? 

— Oamenii simt că pot zbura, stăpâne. Se bălăbănesc, 
urlă. Câteodată cad seceraţi de somn, dar în luptă sunt cu 
adevărat nebuni. 

Am adulmecat din nou conţinutul ulcelei şi mi-a venit să 
vomit. 

— Ai încercat şi tu asta? 

— Da, stăpâne. 

— Şi? 

— Am crezut că-l văd pe Dumnezeu, stăpâne. Strălucea 
şi avea aripi. 

— L-ai văzut pe Dumnezeu? Nu pe Wynfleed? 

Am văzut că s-a înroşit la faţă. 

— Eu sunt un păcătos, stăpâne. 

I-am dat înapoi ulcica. 

— Deci Arnborg a luat seminţe din astea cu el? 

— A luat patru urcioare cu unguent, stăpâne. 

— Ai seu de oaie? 

— Da, stăpâne. 

— Fă-mi şi mie o ulcică, i-am poruncit. 

— Stăpâne? a spus el pe un ton rugător. Când i-am 
îngăduit printr-un gest să vorbească, a continuat: Nu pot 
rămâne în locul ăsta, Eerika o să mă omoare. O să creadă 
că eu v-am adus aici. 

— Păi, chiar tu m-ai adus aici. Dar dacă tot eşti atât de 
înfricoşat, n-ai decât să pleci. Ia-ți fata şi porniţi spre 
miazăzi. 

— O să vină după mine, stăpâne. Luaţi-ne cu voi. Eu pot 
vindeca bolnavii. Vă rog, stăpâne. 

— De ce aş avea încredere în tine? l-am întrebat 
încruntându-mă la el. 

— Chiar credeţi că v-aş supăra din nou, stăpâne? 

Am zâmbit. Beadwulf era speriat de-a binelea. Mi-ar fi 
fost uşor să-l omor şi chiar mi-ar fi făcut plăcere, dar 

Wynfled era atât de disperată, atât de palidă şi atât de 
copilăroasă, încât m-am înduplecat. 

— Fă-mi unguentul şi puteţi merge cu noi. 

Am luat din casă tot ce ne putea ţine de cald şi cei opt 
cai care mai erau în grajdurile lui Arnborg, am dat foc 
celor trei corăbii şi cheiului şi, sub soarele palid al după- 
amiezii, am plecat către răsărit. 

Finan a dat pinteni calului său până a ajuns lângă mine. 

— Eşti un om slab, stăpâne. 

— Crezi? 

A zâmbit, s-a întors şi a făcut semn din cap către 
Beadwulf şi Wynfleed, care călăreau împreună pe un cal 
mare şi liniştit pe care-l luasem din grajdurile lui Arnborg. 
Veveriţa era în faţă şi călugărul o ţinea între braţele lui. 

— Mi-e milă de ea, am zis. 

— Chiar asta am vrut să spun. 

— Mi-ar fi fost simplu să-l omor. 

— Ce-o să faci cu el? 

Am ridicat din umeri. 

— Cred c-o să-i las să plece. Nu-mi pasă ce li se 
întâmplă. Îmi pasă de Stiorra şi de nepoţii mei. 

Stiorra era fiica mea. Câteodată mă gândeam ca ar fi 
trebuit să fie băiat, pentru că, dintre copiii mei, ea era cea 
mai tare. Băiatul mai mare era un om puternic, dar se 
creştinase, ba chiar se făcuse preot, şi nici nu-l mai 
consideram copilul meu. Cel de-al doilea fiu al meu, pe 
care-l cheamă Uhtred ca şi pe mine, este un bun războinic 
şi un bărbat de toată isprava, dar nu are dârzenia Stiorrei. 
Ea s-a măritat cu Sigtryggr, care pe vremuri îmi fusese 
duşman, dar acum îmi este ginere şi este regele 
Northumbriei. Locuiesc împreună cu cei doi copii ai lor în 
palatul roman din Eoferwic. 

— Zidurile Eoferwicului sunt trainice, a spus Finan, 
parcă ghicindu-mi gândurile. 

— Dar Sigtryggr şi Stiorra îi socotesc duşmani pe cei din 
Mercia, nu pe păgâni. Dacă Skoll vine la ei la poartă, 
probabil c-o să-i poftească să intre în oraş. 

— Nu şi dacă vine cu oaste, mi-a replicat Finan uitându- 

se la soarele care stătea să apună. La cum îl cunosc eu pe 
Sigtryggr, în clipa asta Skoll Grimmarson şi oamenii lui 
sunt deja măcelăriți. Văzând că nu mă lăsam convins, a 
continuat: Dacă două sau trei sute de războinici vin la 
poarta cu tigve de la Bebbanburg i-ai lăsa să intre? 

— Fireşte că nu. 

— Şi crezi că Sigtryggr n-ar face la fel? 

Mi-am atins ciocănelul care-mi atârna la gât şi m-am 
rugat ca Finan să aibă dreptate. 

Am petrecut acea noapte printre ruinele fortăreței 
romane de la Ribelcastre, o cetate care păzea trecerea 
prin vad a drumului care, mergând către miazănoapte 
înspre Cair Ligualid, traversa fluviul Ribbel. Mă gândeam 
că unii danezi sau vikingi care se refugiaseră către acest 
teritoriu sălbatic ocupaseră fortăreaţa, dar nu era aşa. Era 
pustie. Nimic altceva, în afară de zidurile mâncate de 
vreme şi acoperite cu muşchi şi resturile putrezite ale 
vechii palisade. 

— Locul acesta îi înspăimântă, stăpâne, mi-a zis 
Beadwulf. Ei cred că e bântuit de fantome. 

Şi-a făcut semnul crucii. 

— Încă mai eşti creştin? l-am întrebat pe un ton acru. 

— Bineînţeles că sunt, stăpâne, a zis el încruntându-se şi 
şovăind. Doar că viaţa la mănăstire... 

A ridicat din umeri şi a tăcut. 

— „îţi permite să călăreşti numai alţi călugări? am 
completat în locul lui. 

— Vă rog, stăpâne! a protestat el roşind. 

— Şi ce va spune stareţul când va afla că ţi-ai călcat 
jurămintele? 

— Dacă mă găseşte, stăpâne? Mă va bate. 

— Sper doar că Wynflaed merită bătaia pe care o s-o 
capeţi, am mormăit. 

— Da, stăpâne! Merită! 

Pe drumul de la casa lui Arnborg trecuserăm printr-un 
ţinut cu pământ bun, dar am văzut puţini oameni şi erau 
doar bătrâni, copii şi femei, ceea ce nu era deloc 
surprinzător. Toți bărbaţii apți pentru luptă îl urmaseră pe 

Skoll Grimmarson în drumul lui către răsărit. Primele 
gospodării pe lângă care am trecut le aparţineau 
oamenilor lui Arnborg, care, presupun, erau acum undeva 
aproape de Eoferwic. Am atins din nou ciocănelul şi m-am 
rugat ca ei să nu fie deja în oraşul care se afla la trei-patru 
zile de mers prin terenurile mlăştinoase. 

Era o seară rece. Am tăiat lemne, arin şi mesteacăn, şi 
am aprins focuri, convinşi fiind că bărbaţii în putere erau 
plecaţi departe. Luaserăm din casa lui Arnborg blănuri, 
ţesături de lână, chiar şi preşuri de lână, orice ne putea 
tine de cald. Pusesem străji care să vegheze în noaptea 
îngheţată sub un cer senin plin de stele. Cei câţiva nori 
firavi erau purtaţi de vânt către miazăzi. Ziua care urma se 
anunţa uscată, rece şi grea. 

Puteam ajunge la Eoferwic pe două căi. Cel mai uşor, 
dar şi cel mai lung, era să mergem pe drumul roman care 
ducea spre sud la Mameceaster, apoi pe celălalt drum 
roman care o lua spre nord-est către oraşul lui Sigtryggr. 
Calea mai scurtă era tot pe drumuri construite de romani, 
dar unul dintre sclavii lui Arnborg, un saxon morocănos 
care mersese cu vacile prin ţinuturile mlăştinoase, ne 
spusese că erau desfundate. „Vă puteţi pierde pe acolo, 
stăpâne”, mă avertizase el. „În multe locuri, drumurile 
sunt distruse, e greu să le mai găseşti.” 

Şi totuşi eram hotărât să merg pe drumul mai scurt. 
Trebuia să ajung fără întârziere la Eoferwic, trebuia să văd 
ce se întâmplase în Northumbria răsăriteană. Poate că 
Skoll Grimmarson nu se dusese la Eoferwic. Poate la 
Bebbanburg? Nu ştiam decât ce-mi spusese Beadwulf 
despre plecarea lui Arnborg. 

— Nu şi-a făcut griji că s-ar putea să-l trădezi? l-am 
întrebat pe Beadwulf în toiul acelei nopţi geroase. 

— O ţinea ostatică pe Wynfleed, stăpâne. 

— Puterea femeilor, am spus eu strâmbându-mă. 

— Şi în plus, stăpâne, am aflat ce plănuiau doar atunci 
când m-am întors. Când am venit la Domnia Voastră, încă 
mai credeam că Arnborg îmi spusese adevărul, şi anume 
că prinţul ZEthelstan este sub asediu. 

— Dar Arnborg i-a plătit tribut lui ZEthelstan. 

— Da, stăpâne, odinioară a plătit. 

Danezii şi vikingii care trăiau în ţinuturile sălbatice din 
partea de vest a Cumbralandului îşi dăduseră seama că 
Mercia era slăbită din cauza rebeliunii şi, asemenea lui 
Sigtryggr, trăiau cu frica unei invazii saxone. Revolta din 
Mercia îi încurajase să se elibereze. 

— De ce nu s-au aliat cu Sigtryggr? l-am întrebat pe 
fostul călugăr. El se teme de saxoni tot aşa cum se tem şi 
ei. 

— Îl consideră slab, stăpâne. 

— Sigtryggr? am spus eu râzând. Nu e slab deloc. 

— Ei spun că e un rege client, stăpâne. 

— Client al cui? 

— Al creştinilor. 

— Al creştinilor? El este păgân ca şi mine. 

— Dar Eoferwic este plin de creştini, stăpâne. Acolo se 
află şi arhiepiscopul, care este saxon. 

— Hrothweard este un om cumsecade, m-am văzut 
nevoit să recunosc. 

— Snorri spune că arhiepiscopul l-a vrăjit pe Sigtryggr, 
stăpâne. 

— L-a vrăjit? 

— Da, a făcut vrăji pentru a-l aduce la ascultare, 
stăpâne. lar Arnborg zice că sunt prea mulţi saxoni creştini 
în Northumbria. Se teme că ei vor lupta pentru Mercia 
dacă se ajunge la război şi regele Sigtryggr nu-şi dă seama 
de primejdie. 

Am clătinat din cap. 

— Eoferwic este un oraş creştin. Acolo cârmuieşte 
Sigtrygagr. El are nevoie de creştini, îi tolerează şi nu vrea 
să şi-i facă duşmani. Uitându-mă către fortăreaţa luminată 
de focurile aprinse, am adăugat: Cei mai mulţi dintre 
oamenii mei sunt creştini. Ce-ar trebui să fac? Să-i 
măcelăresc? 

— Skoll Grimmarson crede că Northumbria are nevoie 
de un rege mai puternic, stăpâne, a zis Beadwulf punând 
capăt discuţiei. 

Şi iată că, încă o dată, luptam de partea creştinilor! Aş fi 
putut râde de această situaţie dacă nu aş fi fost îngrijorat 
de soarta Eoferwicului. Tot ce-mi spusese Beadwulf 
noaptea asta avea noimă. Danezii din Mercia nu le-au 
rezistat saxonilor şi mulţi dintre ei au devenit creştini, aşa 
cum se întâmplase şi cu danezii din Anglia de Răsărit, care 
au fost şi ei învinşi şi s-au convertit la creştinism. Poate 
Mercia fusese slăbită de răzmeriţă, dar era clar pentru 
toată lumea că saxonii voiau să invadeze Northumbria 
după ce rebelii vor fi fost înfrânți. Ei voiau să transforme în 
realitate visul regelui Alfred. Atunci când eu eram doar un 
copil, teritoriul care mai târziu avea să fie Englaland era 
împărţit în patru regate: Northumbria, Anglia de Răsărit, 
Mercia şi Wessex. Patru regate, patru regi. Danezii 
invadaseră şi ocupaseră Northumbria, Anglia de Răsărit, 
partea de nord a Merciei şi aproape ocupaseră Wessexul. 
Dar saxonii nu s-au lăsat mai prejos şi s-au luptat. Şi eu m- 
am luptat, câteodată fără tragere de inimă, pentru a 
împlini visul lui Alfred de a crea un regat al saxonilor. Şi 
îndeplinirea acestui vis era atât de aproape acum! Saxonii 
apuseni invadaseră deja Anglia de Răsărit şi o făcuseră 
parte a regatului lor, iar acum Edward, Anglorum 
Saxonum hex, alipise Mercia la tronul saxonilor apuseni. 
Mai rămăsese doar Northumbria. Ea era ultimul regat 
păgân din Englaland. 

Iar vikingii, nemiloşii vikingi, transformau Cumbraland 
în noua lor ţară. Nimeni nu se lupta de bunăvoie cu ei, dar 
slăbiciunea lor consta în aceea că rareori izbuteau să se 
unească. Îşi urmau căpeteniile şi, dacă acestea intrau în 
conflict, se băteau între ei. Toată această divizare a condus 
la biruirea lor în Irlanda şi la lupte sângeroase de-a lungul 
coastei de vest a Scoției. Infrânţi fiind, au călătorit în 
corăbiile lor pe care fluturau flamuri cu dragoni până au 
ajuns în Cumbraland, ultimul lor refugiu în Britania. Acum 
însă aveau un nou conducător, Sköll Grimmarson, care 
reuşise miracolul de a uni cetele de războinici şi căuta un 
regat pentru el însuşi: regatul meu, Northumbria. 

— Ar fi trebuit să mă urc pe tronul Northumbriei, i-am 

zis lui Finan a doua zi dimineaţă. 

— Da, stăpâne, ar fi trebuit. De ce n-ai făcut-o? 

— N-am vrut niciodată să fiu rege. 

— Şi, dacă ai fi fost rege, ce-ai fi făcut? m-a întrebat el. 

— Mai întâi aş fi folosit forţa ca să-i silesc pe vikingii 
ăştia să-mi dea ascultare. 

Ştiam că spusesem o prostie. Dacă Sigtryggr s-ar fi dus 
cu oamenii lui în Cumbraland, atunci fie scoţienii, fie cei 
din Mercia ar fi atacat Eoferwicul dinspre răsărit, astfel că, 
în timpul în care el îşi apăra flancul estic, teritoriul de vest 
al regatului său rămânea în voia sorții. 

— Nu poţi câştiga războaie doar apărându-te, am zis. 
Dacă Northumbria vrea să fie liberă, trebuie să atace. 

Era însă o idee la fel de subţire ca fuioarele de nori 
purtate de colo colo de vântul puternic, în spatele cărora 
se întindeau alţi nori, negri şi zbuciumaţi, care anunțau 
zăpadă. Era încă amarnic de frig. Copitele cailor au 
sfărâmat pojghiţa de gheaţă de pe malul râului când i-am 
dus în vad pentru adăpat. Iarba pe care încercaserăm să 
dormim era acoperită cu gheaţă. Imediat după ce s-a 
crăpat de ziuă, am încărcat tot ce aveam cu noi pe caii de 
povară, am înşeuat armăsarii şi am lăsat în urma noastră 
cenuşa încă fumegândă a focurilor de tabără. Voiam să 
înaintăm mai repede, dar nu îndrăzneam, căci aveam 
puţini cai de schimb şi nu ne asumam riscul ca vreunul să- 
şi rupă un picior. Sus pe coline, drumul roman abia se 
distingea, cu pietrele lui pe jumătate îngropate în iarba 
uscată acoperită cu gheaţă. Din guri ne ieşeau aburi, iar 
micile izvoare erau îngheţate. Iscoadele noastre primiseră 
caii cei mai iuți, aşa că ei au fost primii care i-au văzut pe 
călăreţii ce se apropiau. 

Era pe la mijlocul după-amiezii. Cerul era acoperit cu 
nori negri şi, din când în când, eram loviți de valuri de 
lapoviţă. Ninsoarea grea nu începuse încă. Toată ziua 
urcaserăm pe drumul de creastă, iar acum ajunseserăm 
într-o zonă mlăştinoasă. Am văzut că iscoadele aflate 
departe, poate la o milă distanţă, descălecaseră în partea 
de jos a colinei. Am înţeles că erau şi alţi oameni ceva mai 

departe, oameni care zăriseră probabil siluetele alor noştri 
profilate pe cerul cenuşiu de iarnă. O iscoadă s-a aruncat 
în şa şi a dat pinteni calului pentru a veni în fugă către noi. 

— Necazuri, a mormăit Finan. 

Pe înălţimea asta mlăştinoasă nu erau case. Poate că în 
timpul verii erau aduse la păscut oi şi capre, dar iarna nu 
era niciun semn de viaţă, nici măcar negustorii nu treceau 
pe acolo. 

— Poate sunt oameni care se întorc de la Eoferwic, am 
spus. 

— Sper că se întorc înfrânți, a zis Finan. 

Amândoi ne-am îmboldit caii ca să ieşim în întâmpinarea 
lui Kettil, iscoada noastră, strunindu-i acolo unde bucăţi 
din drum fuseseră distruse de puhoaie. Kettil a încetinit 
când s-a apropiat de noi şi şi-a lăsat calul să se mişte liber 
pe pantă. 

— Oameni înarmaţi, stăpâne, ne-a spus el. Poate vreo 
două sute? Unii pe drum, alţii mână vite în vale. 

Valea de care vorbea era un teren larg mlăştinos aflat la 
stânga noastră. 

— Cât de departe sunt? 

— La mai bine de o milă de culmea asta, stăpâne. Se 
mişcă încet din cauza vitelor. 

Orice vită prădată în acest moment al anului fusese 
luată din grajduri sau din adăposturi, nu de pe câmp. 
Multe vite din cirezi fuseseră tăiate la începutul iernii, dar 
în spatele întăriturilor rămăseseră destule de prăsilă 
pentru anul care urma. Însemna că indivizii care se 
apropiau năvăliseră pe pământurile lui Sigtryggr, poate şi 
pe ale mele, şi, fără doar şi poate, furaseră vite, argint şi 
sclavi, iar acum îşi duceau prăzile la casele lor. Dacă 
oamenii erau aici cu vitele furate însemna că Eoferwic nu 
fusese cucerit. De ce ar fi mers spre apus peste dealuri în 
loc să stea în oraşul pe care puseseră mâna? 

— Doar două sute de oameni? a întrebat Finan. 

— Până acum, da, a zis Kettil. Dar tot mai veneau când 
am plecat eu de acolo. 

— Iscoade au? l-am întrebat. 

— Niciuna, stăpâne. Cred că se simt în siguranţă. Sunt 
mulţi, nemernicii. 

— Mergem spre miazăzi, am spus mohorât. Îi lăsăm să 
treacă, dar aş vrea să capturez câţiva. 

Aş fi preferat să mergem către miazănoapte, pentru că 
acolo terenul era mai accidentat, cu mai multe locuri unde 
să ne ascundem. Însă valea care se afla nu departe spre 
nord era largă, şi mi-am dat seama că ne-ar fi luat mult 
timp până să ajungem pe vârful celălalt, lăsându-le 
duşmanilor răgazul să ne vadă. Celelalte coline, dinspre 
miazăzi, erau mai aproape. M-am ridicat în picioare în 
scări şi am făcut semn către sud. Iscoadele noastre, care 
începuseră să se îndrepte către noi, au văzut gesturile 
mele şi au schimbat direcţia de mers. l-am condus pe 
oamenii mei peste colină şi, odată aflaţi în afara vederii, 
am descălecat. 

Scrutam împrejurimile de pe culmea colinei, tremurând 
din toate încheieturile. Ploua torențial. Nu mai era 
lapoviţă, poate pentru că se mai încălzise, dar mie mi-era 
frig până în măduva oaselor. Vântul a bătut în rafale, s-a 
oprit, apoi a luat-o de la capăt, împroşcând totul cu perdele 
de apă. La un moment dat, ploaia a încetat. Nu se vedea 
nimic altceva în afară de o pereche de culici mari care 
zburau pe deasupra văii şi un şorecar care se lăsa purtat 
de vântul capricios. Era oare un semn bun? M-am trezit în 
timpul nopţii zgribulindu-mă de frig, cu amintirea unui vis 
proaspătă în minte. Cârmeam o corabie de-a lungul unui 
țărm necunoscut, căutând în van un liman sigur. Nu am 
găsit. Am întors visul pe toate părţile, dar nu părea să fie 
nimic de rău augur în corabia aceea şi în ţărmul plat. Zeii 
ne vorbesc în visele noastre tot aşa cum zborul păsărilor 
ne vorbeşte despre dorinţele lor. Se părea însă că zeii nu- 
mi spuneau nimic. Şorecarul dispăruse. Îmi doream o 
încurajare din partea zeilor, dar nu o vedeam. 

— Acolo, a zis Finan, care era lângă mine. 

M-am uitat şi am văzut că primul călăreț apăruse pe 
culmea dinspre răsărit. După el veneau alţii. În valea largă 
dinspre miazănoapte se îngrămădeau şiruri întregi de vite 

mânate de băieţi. 

— Dumnezeule, nemernicii ăştia sunt mai mulţi de două 
sute, a mormăit Finan. 

Mulţi mergeau pe jos, iar câţiva păzeau femeile şi copiii 
pe care-i luaseră cu ei. Femeile urmau să fie vândute ca 
sclave, deşi se putea ca unele să-şi găsească soţi printre 
vikingi. I-am făcut semn lui Beadwulf să vină lângă noi, 
mârâind la el să facă ultimii paşi târâş, ca să nu i se vadă 
capul. 

— Spune-mi dacă-l vezi pe Skoll, i-am poruncit. 

— Nu l-am văzut niciodată, stăpâne. Observând furia 
care mi se ridicase în obraji, s-a grăbit să adauge: Dar mi 
s-a spus că este un bărbat impunător şi că poartă o mantie 
de blană albă. 

Am rămas tăcuţi câteva momente uitându-ne la oamenii 
care mergeau încet pe drum. Am numărat peste trei sute 
înainte ca Beadwulf să scoată un fornăit nervos. 

— Acolo, stăpâne, mi-a spus el privind cu ochii larg 
deschişi către un grup de călăreţi, patruzeci-cincizeci de 
oameni puternici, care apăruse sub noi. 

— Acolo, ce? 

— Acela trebuie să fie Skoll Grimmarson, mi-a zis el în 
şoaptă, fiindu-i parcă teamă că am putea fi auziţi de către 
călăreţi. Bărbatul cu mantia de blană albă, stăpâne. 

Într-adevăr, în mijlocul călăreţilor era un zdrahon 
îmbrăcat cu o mantie din blană albă în spinarea unui cal 
imens. 

Auzisem că există urşi albi, dar n-am văzut niciunul. 
Călătorii spun că departe, în nord, acolo unde zăpada nu 
se topeşte niciodată şi unde chiar şi vara apa mărilor este 
acoperită cu gheaţă, există urşi mari cu blană groasă de 
culoare albă. Nu am dat crezare acestor poveşti până n-am 
văzut o astfel de blană pusă la vânzare în Lundene la un 
preţ pe care doar un rege îşi putea permite să-l plătească. 
Cei mai mulţi dintre bărbaţii care-l însoțeau pe Sköll 
purtau mantii cenuşii. Piei de lup? M-am întrebat dacă 
aceştia erau temuţii u/fhenar. 

— Şi acela este vrăjitorul, stăpâne, Snorri, mi-a şoptit 


% 134 # 


Beadwulf. 

N-a fost nevoie să mi-l arate. Vrăjitorul avea păr alb lung 
şi purta o cămaşă lungă albă sub mantia de blană de 
culoare închisă. Instinctiv, mi-am atins cu mâna amuleta, 
ciocănelul care-mi atârna la gât. 

— Este orb, stăpâne, a mai spus Beadwulf. 

— Vrăjitorul? 

— Se spune că Skoll i-a scos ochii cu o spadă înroşită în 
foc. 

— Dumnezeule, a murmurat Finan cu dezgust. 

Dar pentru mine era clar. Noi ştim că marea 
înţelepciune a lui Odin a fost obţinută cu preţul unui ochi. 
Sköll l-a făcut pe vrăjitor să plătească un preţ dublu pentru 
a se înzestra cu şi mai multă cunoaştere. 

— Oamenii se tem de Snorri pentru că el vede viitorul şi 
poate ucide doar cu un blestem, a spus Beadwulf uitându- 
se la călăreţii care treceau pe la poalele colinei. Şi cred că 
acela este Arnborg, bărbatul acela de pe calul murg, 
stăpâne. Cred că el este. Ăla pare a fi calul lui. 

Acel cal murg se afla la vreo douăzeci de paşi în urma lui 
Sköll şi a vrăjitorului său. Călărețul din şa era prea departe 
ca să-i văd faţa. Avea coif, o spadă la cingătoare şi o 
mantie de culoare închisă ce acoperea crupa calului. Ca 
majoritatea călăreţilor, se lăsase greu în şa, părând obosit. 
Am fost tentat să le spun oamenilor mei să încalece, să 
treacă peste coama colinei şi să facă prăpăd printre 
călăreţii de jos. Mă gândeam că, dacă omoram căpeteniile, 
vikingii aveau să fie descurajaţi. Riscam să pierd câţiva cai 
care şi-ar fi putut rupe picioarele şi poate câţiva războinici, 
dacă vikingii nu erau atât de obosiţi pe cât păreau. Incă 
analizam pericolele unui astfel de atac când am văzut că 
apăreau şi mai mulţi călăreţi. 

— Dumnezeule mare, a zis Finan. Dar câţi mai sunt? 

Erau cel puţin şaizeci de călăreţi care urmau grupul din 
jurul lui Skoll. Dar nu ei erau ultimii, pentru că la un sfert 
de milă mai în spate venea o cohortă de femei şi copii 
păzită de nouă călăreţi. Unele femei şchiopătau, altele 
aveau în braţe copii mici. Călăreţii foloseau suliţele ca să-i 

îmboldească pe aceşti sclavi, vreo treizeci-patruzeci la 
număr. 

— Vreau prizonieri, am spus uitându-mă la Finan. 
Spune-le creştinilor să-şi ascundă crucile. 

Finan a ezitat ca şi cum ar fi vrut să-mi atragă atenţia că 
mă pripeam, dar apoi a încuviinţat din cap, s-a întors şi a 
coborât de pe colină într-o linie şerpuită. 

— Ce vreţi să faceţi, stăpâne? m-a întrebat Beadwulf 
nedumerit. 

— Am nevoie să iau prizonieri. Trebuie să ştiu ce s-a 
întâmplat la Eoferwic. 

Chiar aveam nevoie să ştiu? Faptul că vikingii erau aici 
îmi sugera că nu reuşiseră să-şi ducă la îndeplinire planul, 
şi asta era de ajuns. Totuşi, voiam să ştiu mai mult. Voiam 
să ştiu toată povestea eşecului lor. Deci trebuia să iau 
nişte prizonieri. 

M-am uitat către apus. Drumul trecea peste un pinten la 
o jumătate de milă distanţă, apoi cobora. Prin urmare, 
dacă puteam să mă apropii atunci când Skoll şi oamenii lui 
ajungeau acolo, ei n-ar fi putut vedea ce se întâmplă în 
spatele lor. Şi dacă ar fi văzut? Le-ar fi luat destul timp să 
se întoarcă şi să se lupte cu noi. Aveam un răgaz suficient 
să ne retragem, şi mă îndoiesc că ar fi vrut să ne 
urmărească acum, la lăsarea serii. 

In spatele meu, oamenii încălecau. M-am dus lângă ei şi 
am urcat în şaua lui Tintreg. 

— Rorik! am strigat. Mai ai flamura pe care am luat-o de 
la casa lui Arnborg? 

— Sigur, stăpâne. 

— Pune-o peste lucrurile noastre! 

Pe unul dintre caii de povară se afla flamura mea cu cap 
de lup prinsă pe un catarg de lemn. Rorik a desfăcut-o şi a 
pus în loc cealaltă flamură. Nu voiam să cobor cu 
nesăbuinţă panta riscând să rup picioarele calului. Dacă 
mergeam încet, cei câţiva oameni care-i păzeau pe 
prizonieri i-ar fi avertizat pe luptătorii din faţa lor. Dar o 
flamură cunoscută i-ar fi liniştit, aşa că n-ar fi avut niciun 
motiv să-i alerteze pe ceilalţi. Cel puţin aşa speram. Şi mă 

gândeam că, dacă aş fi luat doar o mână de oameni cu 
mine, şiretlicul ar fi fost şi mai convingător. 

L-am strigat pe Berg. 

— Berg, alege opt oameni. 

— Opt? 

— Doar opt. Să fie vikingi sau danezi! Rorik! Dă-mi 
flamura! 

— Şi eu? m-a întrebat Finan, parcă nevrând să fie lăsat 
în afara luptei. 

— Am nevoie de tine aici. Aşteaptă până punem mâna pe 
nemernici, apoi o să-ţi faci apariţia dacă e nevoie. 

Finan era singurul în care aveam încredere că-mi 
înţelegea planul. Dacă lucrurile n-ar fi mers bine şi Skoll 
Grimmarson ar fi venit înapoi ca să ne înfrunte, vederea 
cetei de o sută de războinici de pe coama dealului l-ar fi 
făcut să renunţe. Se părea că nu reuşise să cucerească 
Eoferwic. De ce ar fi riscat să mai piardă nişte oameni? 
Războinicii erau preţioşi, mult mai preţioşi decât vitele şi 
sclavii pe care-i cărau spre apus. 

— Mergem încet, i-am spus lui Berg. Şi fără scuturi. 
Vreau ca ei să creadă că suntem iscoade care ne-am întors 
pe drum. 

— Ei nu au iscoade, stăpâne, mi-a atras atenţia Berg. 

— Poate că oamenii din spate nici nu ştiu asta, i-am 
răspuns. 

I-am dat pinteni lui Tintreg, am urcat pe coamă şi am 
văzut că cei mai mulţi dintre călăreţi dispăruseră dincolo 
de coama cealaltă. Micul grup de prizonieri şi cei nouă 
călăreţi erau singurii rămaşi pe drum. 

— Să mergem, am zis. 

Am urcat toţi panta dealului şi am coborât pe partea 
cealaltă. Vântul bătea cu putere, dar flamura pe care o 
capturaserăm era îmbibată cu apă din cauza ploii şi nu 
flutura, aşa că i-am poruncit lui Rorik s-o agite. Unul dintre 
călăreţii din vale s-a uitat în sus, însă n-a dat niciun semn 
că ar fi fost îngrijorat. În mod obişnuit, iscoadele nu purtau 
flamuri, căci nu voiau să atragă atenţia, dar călăreţului 
care se uitase la noi nu i s-a părut ciudat că aveam un 

stindard. Nu a dat pinteni calului ca să meargă mai 
repede, ci şi-a continuat înaintarea la pas, aşa că am 
coborât liniştiţi colina. 

— Tu şi cu mine vom merge în faţa lor, i-am spus lui 
Berg ştiind că ceilalţi oameni, patru vikingi şi patru danezi, 
mă ascultau. Voi, ceilalţi, veniţi după ostatici. Nu-i speriaţi 
pe cei care-i păzesc! Comportaţi-vă ca prieteni. 

Henkil Herethson a izbucnit în râs. Era un danez 
creştinat, lucru rar întâlnit în Northumbria, care făcuse 
parte din garnizoana vărului meu la Bebbanburg. Luptase 
împotriva noastră acolo, dar mi-a jurat supunere şi s-a 
dovedit a fi pe deplin loial, îi plăcea să lupte cu un topor cu 
tăiş dublu care, acum, era atârnat de şaua calului. Am 
văzut că-şi ascunsese crucea de la gât. 

— Nu scoateţi spadele decât atunci când vă fac eu semn. 
Atunci mergeţi alături de ei şi fiţi atenţi când scot eu 
Răsuflarea-Şarpelui. Abia în momentul acela atacați. Şi nu 
uitaţi că vreau prizonieri. Cel puţin doi. Şi, Rorik!... 

Băiatul s-a strâmbat ştiind ce voiam să spun. 

— Să mă ţin departe de luptă, stăpâne? 

— Tu trebuie să te ţii departe de luptă. 

Inamicii nu bănuiau nimic, fără îndoială, căci ne-au 
aşteptat să ne alăturăm lor, ceea ce-am făcut în scurtă 
vreme. Prizonierii s-au înghesuit la marginea drumului. Am 
auzit un copil plângând şi am văzut cum un călăreț a lovit- 
o în cap pe mama acestuia cu mânerul suliţei. 

— Ce plânset oribil, a mormăit Berg. 

— O să-l auzi şi tu cât de curând. Hanna este deja 
gravidă? 

— Ar trebui să fie, stăpâne. Ne-am străduit destul. 

Am râs, apoi am ridicat o mână pentru a le face semn 
oamenilor mei. Aceştia au tras uşor de zăbalele cailor ca să 
depăşească ultimul călăreț. Berg şi cu mine ne-am 
continuat drumul. Am dat din cap prieteneşte către 
suliţaşul cel mai apropiat şi l-am îndemnat pe Tintreg către 
un oştean încruntat, cu o mustață sură pleoştită, care 
stătea într-o rână în şa. Cum mantia, zalele şi coiful lui 
arătau mai bine decât ale celorlalţi, am presupus că el era 

şeful. 

— E frig, i-am spus. 

— Da şi e aproape timpul când fată oile, a răspuns el. S- 
a uitat încruntat la mine, dându-şi, probabil, seama că nu 
mă mai văzuse înainte. De pe marginea coifului i se 
prelingeau stropi de apă. Eşti unul dintre oamenii nobilului 
Arnborg? 

— Sunt unchiul lui, fratele lui taică-său. 

— Ai fost la Jorvik? 

— Am ajuns târziu. Tocmai veneam din Irlanda. Folkmar, 
m-am prezentat. 

— Einar Erkson, mi-a răspuns el. 

— Ar trebui să ne grăbim, dincolo de deal sunt saxoni. 

Am făcut semn către miazăzi. Einar părea îngrijorat 
acum. 

— Ne urmăresc? 

— Doar cercetează. Erau departe de noi şi nu ne-au 
văzut. Trebuie să mergem în continuare. 

Le-a făcut semn oamenilor lui. Unele femei ţipau când 
erau împunse cu suliţele lungi şi înaintau cu greu, târându- 
şi picioarele. 

— Ar trebui să-i omorâm, a zis Einar uitându-se urât la 
prizonieri. Avem destui sclavi. Ăştia sunt bolnavi şi înceţi. 

— Şi totuşi ar putea fi vânduți, am zis. 

— Unde? Dyflin are deja mai mulţi sclavi decât ar fi 
nevoie. 

Ştiam că Dyflin era cea mai mare aşezare vikingă din 
Irlanda şi cea mai mare piaţă de sclavi din vest. Mulţi 
sclavi erau duşi în Francia sau vânduți la Lundene, dar 
aceste locuri erau prea departe, şi din Cumbraland se 
ajungea greu acolo. 

— Sclavii sunt sclavi, au întotdeauna un preţ, am spus 
pe un ton nu prea hotărât. 

— Ar trebui să omorâm toţi mucoşii ăştia nenorociţi, a 
zis Einar, apoi a chicotit: Oricum le putem turna alţii 
muierilor ăstora. 

— Atunci de ce n-o faci? La privirea lui surprinsă, i-am 
explicat: Dacă-ţi îngreunează înaintarea, de ce nu-i termini 

pe ăştia mici? 

— Tinerii sunt preţioşi, a spus el strîmbându-se. 

— Şi totuşi fac un zgomot îngrozitor, am zis. Am tăcut o 
clipă, deoarece văzusem la orizont patru călăreţi care se 
îndreptau în goană către noi. Cine sunt? l-am întrebat. 

Einar a mormăit o înjurătură, apoi s-a întors în şa. 

— Grăbiţi-i! a strigat la oamenii lui, care au răspuns 
lovind şi mai tare în spate femeile cu mânerele suliţelor. 

Aş fi vrut să înjur şi eu. Intenţionat luasem cu mine un 
număr mic de războinici, sperând că surpriza avea să ne 
fie de folos în lupta care urma. Acum însă, noi, cei zece, 
am fi avut împotriva noastră treisprezece oameni. Am 
văzut că cei patru călăreţi care se apropiau aveau mantii 
din piele cenuşie de lup. Erau oare úlfhéðnar? Călăreau pe 
bidivii frumoşi, aveau zale pe sub mantii şi purtau coifuri 
împodobite cu cozi de lup. Căpetenia lor călărea un 
armăsar negru înalt, avea o barbă blondă lungă şi coiful 
gravat cu argint. Părea tânăr şi avea o atitudine semeaţă 
fie pentru că era de viţă nobilă, fie pentru că-şi câştigase 
renumele în lupte. 

— Dacă nu puteţi merge mai repede, vă lăsăm aici, i-a 
spus lui Einar atunci când s-a apropiat. Fă-i pe nenorociţii 
ăştia să se mişte mai repede! 

— Încercăm, stăpâne, a răspuns Einar. 

— Străduieşte-te mai mult. Omoar-o pe muierea cea mai 
urâtă ca să dai un exemplu, a poruncit el ţinând calul în 
frâu, apoi s-a întors către mine. Tu cine eşti? 

— Folkmar, stăpâne, i-am răspuns umil. 

Cred că observase calitatea căpăstrului, a zalelor şi a 
coifului. 

— De unde eşti? Nu te-am mai văzut până acum. 

— De la Ribbel, stăpâne. 

— Este unchiul lui Arnborg, stăpâne, a adăugat Einar în 
sprijinul meu. 

— Unchiul lui Arnborg a fost omorât la... a început 
tânărul, apoi şi-a smuls spada din teacă. 

Eu începusem deja să scot Răsuflarea-Şarpelui, aşa că 
am fost primul, dar şi el era rapid. Am lovit cu spada cu 

dosul mâinii spre el, însă tânărul s-a lăsat brusc în jos şi a 
dat pinteni calului, îngăduind lamei mele să-i atingă doar 
panaşul din coadă de lup. A lovit şi el cu dosul mâinii şi 
spada mi-a atins spatele, dar nu cu destulă putere încât să 
taie zalele pe care le aveam pe sub mantie. Se afla în 
partea mea dreaptă, iar în stânga unul dintre tovarăşii lui 
şi-a năpustit calul asupra lui Tintreg. Spada îi era deja pe 
jumătate scoasă din teacă. L-am lovit cu vârful armei peste 
faţă, şi sângele i-a ţâşnit imediat din obraji. Am înaintat, m- 
am întors către dreapta. Tânărul cu coif incrustat cu argint 
era destul de aproape în spatele meu. Era rapid, era bun. 
Am pornit o a doua lovitură, moment în care el a încercat 
să mă lovească cu spada în lateral. De data asta, lama ar fi 
trecut prin zale şi mi-ar fi intrat în pântece, însă am fost 
salvat de o întâmplare norocoasă. Calul lui a călcat pe o 
piatră de pe marginea drumului şi s-a clătinat, astfel că 
lovitura tânărului nu şi-a atins ţinta. Răsuflarea-Şarpelui i- 
a izbit cu putere partea din spate a coifului, despicând 
metalul şi fărâmându-i oasele capului. Am zărit pentru o 
clipă sânge şi albeaţa osului înainte ca tânărul să se 
prăbuşească din şaua lui bogată. 

Mi-am întors bidiviul. Un alt luptător îmbrăcat în piei de 
lup se îndrepta spre mine cu spada pregătită să lovească. 
I-am dat pinteni lui Tintreg în timp ce începeam să simt 
furia luptei. Armăsarul a sărit înainte, spada duşmanului a 
lovit cu sălbăticie. Ajunsesem prea repede lângă el, şi 
spada mi-a atins umărul exact în momentul în care 
Răsuflarea-Şarpelui a pătruns prin zalele lui şi i-a străpuns 
măruntaiele. M-am întors şi am rotit spada, lăsând ca forţa 
lui Tintreg s-o smucească. Einar era acum în faţa mea. 
Scosese spada, dar părea țintuit de teamă sau de ezitare. 
În timp ce el şovăia, i-am lovit antebraţul cu destulă forţă 
pentru a-l face să scape arma din mână. Am trecut pe 
lângă el şi i-am aplicat o lovitură în partea din spate a 
coifului, împingându-l în faţă până la coama calului. Nu 
eram sigur dacă era ametit sau nu, aşa că l-am lovit şi cu 
mânerul spadei, după care am apucat de căpăstrul calului 
şi l-am tras în afara drumului. Ceva mai departe, Berg îşi 

înfipsese spada în pântecele unui călăreț şi-i spintecase 
altuia mâna care ţinea arma. Unul dintre călăreţii care 
chinuiseră femeile mai devreme gonea către mine cu sulița 
ridicată. Îi citeam în ochi teama. Violenţa începuse atât de 
repede, niciunul dintre vikingi nu era pregătit de luptă, în 
timp ce oamenii mei abia o aşteptau. Am înaintat, i-am 
lovit sulița cu Răsuflarea-Şarpelui şi, pentru că acum 
ajunsese foarte aproape de mine, l-am izbit peste faţă cu 
mânerul greu al spadei. Am simţit cum i s-a sfărâmat 
nasul, am văzut cum ţâşnea sângele şi am auzit un scâncet, 
pentru că Rathulf, unul dintre danezii mei, îl lovise cu 
spada peste şale. Omul s-a rostogolit într-o parte, în timp 
ce sulița i-a căzut zăngănind pe pietrele de pe marginea 
drumului. 

— a-i calul! i-am spus lui Rathulf. 

Femeile ţipau, copiii zbierau, iar bărbatul căzut de pe 
cal striga; toporul lui Henkil atârna deasupra lui. 

— Luaţi ostatici! am strigat cât am putut de tare în toată 
acea gălăgie. 

Cred că Henkil m-a auzit, dar tot a lovit cu putere cu 
toporul. Un copil a ţipat îngrozit când capul celui căzut la 
pământ a fost tăiat în două. 

— Ostatici! am strigat din nou. 

Einar se redresase şi acum îşi grăbea calul către apus. 
Mi-am înfipt pintenii în coastele lui Tintreg şi, din galop, l- 
am lovit iarăşi cu latul spadei în partea din spate a coifului. 
De data aceasta a căzut din şa, şi eu i-am prins calul de 
căpăstru. Berg mi-a venit în ajutor. A coborât de pe cal şi a 
desfăcut centironul bărbatului prăbuşit la pământ. 

— Ce facem cu femeile, stăpâne? 

— Nu putem să le ajutăm, i-am zis. 

Îmi părea rău, dar noi eram un grup mic de războinici pe 
un teren deschis plin de duşmani. Ori ne mişcam repede, 
ori muream. M-am uitat înapoi şi am văzut că oamenii mei 
îşi terminaseră adversarii. Rapiditatea atacului a ajutat la 
câştigarea acestei mici bătălii, dar trei duşmani scăpaseră 
şi acum alergau în goana calului către apus. 

Aveam doi prizonieri, Einar fiind unul din ei. Am 

descălecat şi m-am dus să-l văd pe tânărul a cărui spadă 
aproape că mă rănise. Era fie mort, fie inconştient. 
Răsuflarea-Şarpelui îi spărsese partea din spate a coifului 
ca şi cum ar fi fost o coajă de ou. Spărtura era plină de 
sânge şi aşchii de os. L-am lovit cu piciorul în piept pentru 
a-l întoarce, însă n-a dat niciun semn că ar fi simţit 
lovitura. M-am aplecat şi i-am smuls de la gât lanţul de 
aur, apoi i-am luat spada cu plăsele din aur. Am desfăcut 
centironul şi am tras de el. Această mişcare bruscă l-a 
făcut să geamă. Am băgat spada în teacă şi i-am dat-o lui 
Rorik. 

— Ai grijă de ea! E prețioasă. 

Am încălecat din nou şi i-am strigat lui Berg să se 
grăbească. Reuşise să-l urce pe Einar în şa şi-i lega mâinile 
şi picioarele cu cureluşe de piele. Rathulf se ocupa de al 
doilea prizonier, un bărbat mult mai tânăr. În timpul 
acesta, femeile ne implorau să le luăm cu noi. Una dintre 
ele şi-a ridicat fetiţa către mine. 

— Luaţi-o, stăpâne! Luaţi-o! 

— Nu putem lua pe nimeni! 

Mi-a fost îngrozitor de greu să le spun asta. Tot ce 
puteam face pentru ele era să le lăsăm merindele pe care 
le găsiserăm în sacii legaţi de şeile cailor pe care-i luam cu 
noi. Trei femei scotoceau deja cadavrele după bani sau 
mâncare. 

— Stăpâne, trebuie să ne grăbim! mi-a zis Berg. 

Avea dreptate. Cei trei călăreţi care scăpaseră din atacul 
nostru aproape ajunseseră pe creasta dealului de apus. Nu 
ar fi trecut mult până ce Skoll şi-ar fi trimis oamenii să ne 
pedepsească. 

— Ostaticii sunt în siguranţă? 

— Da, stăpâne. 

— Atunci, să mergem. 

— Stăpâne! a strigat o femeie. Stăpâne, vă rog! 

Mă durea sufletul că trebuia să le las acolo, dar nu 
puteam să le iau. Am ieşit de pe drum şi am început să 
urcăm dealul împreună cu cei cinci cai pe care-i 
capturaserăm şi cu cei doi ostatici. Odată trecuţi dincolo, 

plănuiam să mergem către est până când aş fi fost sigur că 
nu ne mai urmărea nimeni. Apoi, puteam să ne întoarcem 
pe drum şi să ne grăbim către Eoferwic. 

Ne aflam aproape de vârf. Caii se opinteau prin ierburi 
spre coama dealului şi eram la doar câţiva yarzi de ea când 
Kettil s-a uitat înapoi şi a zis: 

— Stăpâne! Stăpâne! 

M-am uitat în urmă. Oamenii lui Skoll se întorseseră. Pe 
dealul dinspre apus erau şiruri de călăreţi şi alţii tot 
veneau. Erau pe puţin o sută de oameni, iar în mijlocul lor 
era bărbatul înalt cu mantie din blană albă. 

Când am ajuns sus, m-am întors din nou şi am văzut că 
porniseră în urmărirea noastră. 

Acum eram vânaţi. 

Plănuisem să mergem către miazăzi şi, de îndată ce nu 
mai puteam fi văzuţi de pe drum, să ne îndreptăm către 
răsărit spre îndepărtatul Eoferwic. M-am gândit că femeile 
pe care le lăsaserăm pe drum aveau să-i spună lui Skoll că 
ne văzuseră plecând spre miazăzi şi că această trimitere 
într-o direcţie greşită avea să-i ducă pe urmăritorii noştri 
spre Mercia în timp ce noi ne îndreptam către răsărit. Dar 
această speranţă ne-a fost spulberată, pentru că trimişii lui 
Skoll urcau deja dealul şi curând aveau să fie destul de 
aproape încât să vadă încotro ne îndreptam. Cerusem un 
răgaz ca să scăpăm de ei, însă nu-l primisem. 

Am hotărât să ne continuăm totuşi drumul spre răsărit. 

— Pe aici, i-am făcut semn lui Finan apropiindu-mă de 
el. Nemernicii ne urmăresc. 

Instinctiv, Finan s-a uitat de jur împrejur, dar 
deocamdată, călăreţii nu se vedeau. 

— Şi ce facem? m-a întrebat el. 

— Mergem către răsărit cu speranţa c-o să putem 
ajunge iar pe drum. Nu ne pot urmări tot timpul. 

M-am uitat în sus. Deocamdată nu se vedea nimic la 
orizont. 

— Să sperăm, a zis sec Finan. 

Fusese greşeala mea. Mai puteam aştepta până aflam ce 
se întâmplase la Eoferwic, însă nimic din ce puteam 
descoperi în momentul acela nu schimba situaţia lui 
Sigtryggr. Fie că era viu, fie că murise, dădusem dovadă 
de nerăbdare, iar acum aveam pe urme o mică armată de 
vikingi  răzbunători. M-am gândit că blestemul mă 
urmărea. N-ar fi trebuit să-l caut pe Beadwulf, ci să mă 
îndrept direct spre casă. Atacându-i pe oamenii lui Sköll şi 
luând ostatici, mă transformasem în vânat când aş fi putut 

fi vânător. Singura mea speranţă era ca Skoll să creadă că 
noi eram avangarda unei armate plecate în urmărire prin 
Northumbria. Până acum ei văzuseră doar o mână de 
oameni, dar în curând iscoadele aveau să anunţe că eram 
peste nouăzeci de bărbaţi puternici. De ce ar fi vrut să se 
lupte cu noi? Skoll Grimmarson n-ar fi făcut altceva decât 
să piardă şi mai mulţi oameni. Era doar o slabă speranţă. 

Am schimbat direcţia de mers. Intenţionam să urcăm din 
nou dealul pentru a ajunge la drum, dar de pe culme i-am 
zărit pe vikingi călărind spre est de-a lungul văii. Erau vreo 
cincizeci sau poate şaizeci. M-am răsucit în şa şi am văzut 
că şi mai mulţi vikingi ajunseseră în vârful dealului şi 
porniseră în urmărirea noastră. Cele două cete de 
urmăritori şi cea de jos fuseseră trimise după noi. Era 
limpede că Skoll Grimmarson voia să ne prindă în cursă. 

Şi pentru a scăpa din această cursă m-am îndreptat spre 
miazăzi. Trebuia să scăpăm fugind. 

Oamenii mei întreceau ca număr ceata mică de 
războinici care se deplasa de-a lungul drumului la est, însă 
nu aveam nimic de câştigat dacă mă luptam cu ei. Puteam 
să ne întoarcem, să coborâm în galop şi să-i atacăm, dar aş 
fi putut pierde oameni şi cai în această luptă. Unii dintre 
războinicii mei puteau fi răniţi, caz în care trebuia fie să-i 
abandonăm la mila lui Skoll, fie să-i cărăm cu noi, şi asta 
dacă am fi scăpat teferi. Am zis bine „dacă am fi scăpat”, 
căci în mod sigur vikingii din ceata mai mare s-ar fi grăbit 
să-şi ajute tovarăşii. Singura noastră speranţă era să fugim 
către miazăzi şi să ne rugăm să se înnopteze, ceea ce avea 
să se întâmple doar peste două-trei ore. 

Din fericire, văzând câţi eram, cei mai apropiaţi dintre 
urmăritorii noştri s-au oprit. Erau mai puţini decât noi, aşa 
că n-ar fi câştigat nimic de pe urma unei lupte înainte de a 
primi întăriri, moment în care ne-ar fi învins cu siguranţă. 
Am trecut peste o altă coamă de deal, unde am dat deo 
cărare pentru vite care trecea prin ierburi. Am luat-o pe 
acea cărare îmboldindu-ne şi mai tare caii. Undeva, în faţa 
noastră, terenul cobora şi lăsa loc câmpurilor întinse. 
Vedeam deja fumul care se ridica de la unele case. Ceva 

mai departe, destul de departe, am fi intrat în Mercia, însă 
nu puteam spera că vom primi ajutoare. Acolo locuiau 
danezi, iar danezii din sudul Northumbriei şi din nordul 
Merciei învăţaseră să fie precauţi. 

— Stăpâne! a strigat Finan. 

M-am întors şi am văzut câţiva vikingi venind în urma 
noastră. Alergau în galop cu nesăbuinţă, fiecare având 
câte o suliță în mână. Erau doar opt. Ce puteau face opt 
oameni împotriva a nouăzeci? 

Puteau să ne încetinească fuga, şi asta au şi făcut. Cea 
mai mare parte din timp au mers în spatele nostru. Din 
când în când se repezeau înainte în galop ameninţător, 
obligându-i pe oamenii mei să se întoarcă. De cum făceam 
asta, ei se îndepărtau pentru a evita o confruntare directă. 
De fiecare dată când ne opream ca să ne întoarcem spre ei 
pierdeam timp preţios, şi asta s-a întâmplat de mai multe 
ori. Ştiam că cetele mai numeroase de războinici nu erau 
prea departe şi se apropiau de noi. Trebuia să mergem mai 
repede, aşa că am pus douăzeci de oameni sub comanda 
lui Finan, cerându-le să păzească partea dreaptă a 
drumului, şi alţi douăzeci sub comanda lui Berg pentru 
partea stângă a drumului. Ei trebuiau să le iasă cu rândul 
în cale urmăritorilor, permiţându-ne astfel să înaintăm fără 
piedici. 

Călăream alături de Einar Erikson, care îşi revenise. L- 
am aşezat mai bine în şa, căci avea mâinile legate la spate 
şi gleznele prinse de scăriţe. 

— Ce s-a întâmplat la Eoferwic? l-am întrebat. 

— Eoferwic? 

Era încurcat pentru că folosisem numele saxon al 
oraşului în locul celui pe care-l foloseau vikingii. 

— La Jorvik. 

Picăturile de ploaie i se scurgeau de pe coif şi din barbă. 

— Mă vei lăsa în viaţă dacă-ţi spun? 

— O să mori dacă nu-mi spui. 

— Am pierdut, a răspuns el scurt. 

S-a aplecat pe sub o creangă şi aproape că şi-a pierdut 
echilibrul. leşiserăm din zona mlăştinoasă, iar drumul 

trecea printr-un crâng cu sălcii pitice. Pe când străbăteam 
o păşune ce urca pe o pantă lină dincolo de pădurice, am 
aruncat o privire şi am văzut că ceata mare a duşmanilor 
se afla la o milă în spate; cum se lăsa deja întunericul, 
acționau cu prudenţă, deşi ne depăşeau numeric. Cele 
două grupuri care ne urmăreau se întâlniseră şi, împreună, 
aveau de două ori mai mulţi războinici decât noi, dar tot nu 
păreau dornici să deschidă lupta. De vreme ce nu vedeam 
printre ei mantia albă a lui Skoll, m-am gândit că trimisese 
pe altcineva în fruntea războinicilor şi, fără îndoială, îi 
spusese acestuia să fie cu băgare de seamă. Dacă Einar 
spunea adevărul, însemna că Skoll pierduse oameni la 
Eoferwic şi nu mai voia să piardă şi alţii, căci, deşi ar fi 
putut să ne învingă, ar fi plătit scump acea victorie. El îi 
declarase război lui Sigtryggr, pierduse prima bătălie, iar 
acum avea nevoie de fiecare luptător al lui pentru a face 
faţă răzbunării ginerelui meu. Sau, cel puţin, aşa speram. 

Soarele era deja jos şi se ascundea printre norii negri 
deşi. Vântul sufla în rafale, împrăştiind ploaia care 
începuse să cadă cu putere. Am trecut pe lângă o casă prin 
acoperişul căreia ieşea fum şi care era înconjurată de o 
palisadă zdravănă. Ştiam că oamenii mei, obosiţi cum erau, 
sperau că voi ataca mica fermă şi le voi găsi un adăpost cu 
o vatră încălzită. Dar să ne oprim în acel moment ar fi 
însemnat să le dăm urmăritorilor noştri prilejul de a ataca. 
Aşa că ne-am continuat drumul în amurgul umed. 

— Deci aţi pierdut, i-am zis lui Einar. Cum s-a întâmplat? 

Mi-a spus toată povestea în timp ce călăream în 
întuneric; tinerii luptători care ne sâcâiseră renunţaseră la 
urmărire şi se întorseseră pentru a se alătura cetei mai 
mari de războinici care păreau mulţumiţi că ne alungaseră 
de pe drum către mlaştini, în timp ce se însera, i-am văzut 
prin perdeaua stropilor de ploaie cum se opriseră. Probabil 
că ceruseră adăpost la ferma pe lângă care trecuserăm, m- 
am gândit. 

Einar mi-a spus cu părere de rău că speranţa lui Sköll de 
a pune mâna pe Eoferwic se bazase pe o mişcare rapidă. 
Voise să traverseze cât putea de repede câmpia întinsă de 

lângă oraş pentru a lua prin surprindere garnizoana. Dar 
se oprise înainte de a cobori de pe deal. 

— Unde? l-am întrebat. 

— La buza unei grote, mi-a răspuns el ridicând din 
umeri. 

— De ce s-a oprit? 

— Din cauza vremii. Era frig. Nu era aşa de frig atunci 
când am plecat de acasă, ne gândeam că vine primăvara, 
dar iarna s-a întors. S-a întâmplat pe negândite. 

— Şi v-aţi adăpostit? 

— A trebuit! Abia de puteai zări din cauza viscolului. 

— Cât aţi rămas acolo? 

— Doar o zi. 

O zi nu însemna prea mult, dar această oprire i-a năruit 
speranţele lui Skoll. 

— Ştiau că venim, a continuat Einar cu amărăciune în 
glas. Probabil că cineva i-a prevenit. Vrăjitorul i-a spus lui 
Skoll să nu atace oraşul. Cel puţin aşa au zis după aceea 
oamenii. 

— Sköll nu ţine cont de sfatul vrăjitorului? 

— Ba da, de obicei. 

Einar rostea cuvintele cu întreruperi, ca şi cum l-ar fi 
tulburat să vorbească despre faimosul vrăjitor al lui Skoll. 

— Şi, atunci, de ce a atacat Skoll? am vrut să ştiu. 

— Venisem de atât de departe, şi apoi Snorri... a 
îngăimat el cu voce stinsă. 

— Snorri este vrăjitorul? 

— Da, el este. 

— El i-a spus lui Sköll să nu atace? 

— Oamenii aşa povestesc, a zis Einar şovăielnic. Dar nu 
întotdeauna poţi înţelege ce spune Snorri. Câteodată 
vorbeşte în parabole. 

— Dar oamenii se tem de el, aşa-i? am insistat eu. 

— Snorri este înspăimântător, a murmurat Einar. Când 
se uită la tine... 

— Am înţeles că Skoll i-a scos ochii. 

— Da, însă Snorri tot poate vedea! Vede în viitor. Iar în 
bătălie... 

— În bătălie? l-am îmboldit, văzând că iar îi pierise 
curajul. 

— Işi pironeşte privirea, şi ei cad morţi! 

Din glasul lui Einar răzbătea un amestec de groază şi 
venerație. 

— Dar asta nu a mai mers la Jorvik, am rostit eu cu 
dispreţ. 

— Snorri nu a intrat în oraş. De câteva zile nu mai avea 
puterea să invoce zeii. Dar, când Snorri este puternic, 
Skoll câştigă întotdeauna. Întotdeauna! Omul la care se 
uită el cade secerat. 

Un vrăjitor orb care putea să vadă în viitor şi să ucidă 
doar cu o privire? Deci Snorri mă văzuse în visele lui? Şi 
mă blestemase? Mi-am atins ciocănelul de la gât şi am 
simţit un gol, ceea ce-mi spunea că zeii mă părăsiseră şi că 
nu puteam găsi niciun semn care să-mi dea speranţe. Cei 
mai mulţi dintre noi descălecaserăm şi ne duceam caii de 
căpăstru. Noaptea era adâncă, umedă şi mizerabilă. Nu 
exista nicio posibilitate să fim urmăriţi chiar dacă oamenii 
din spatele nostru s-ar fi gândit să continue. Într-un târziu, 
obosiţi şi înfriguraţi, ne-am oprit sub nişte copaci 
desfrunziţi de urgia iernii care ne dădeau iluzia că 
găsiserăm un adăpost. Eram tentat să pun să se aprindă un 
foc, dar n-am îndrăznit. Nu ne rămânea decât să suferim 
de frig în noaptea rece şi umedă. 

I-am legat pe cei doi prizonieri de un copac. 

— Ce s-a întâmplat când aţi ajuns la Jorvik? i-am 
întrebat. 

— Ne-au poftit să intrăm în oraş, mi-a răspuns din 
întuneric cel de-al doilea prizonier, un tânăr pe nume Njall. 

— V-au poftit? 

Mi-a explicat că Skoll trimisese înainte doar vreo treizeci 
de oameni, niciunul dintre ei pregătit pentru luptă, fără 
zale şi fără arme, care se dăduseră drept drumeţi. 

— Trebuiau să spună că vor să cumpere o corabie, a 
adăugat Einar. Noi, ceilalţi, am rămas la câteva mile 
distanţă spre apus. 

Era un plan bine ticluit. Gărzile lui Sigtryggr n-ar fi avut 

niciun motiv să creadă că o mână de oameni fără zale 
puteau reprezenta o ameninţare. Einar mi-a mai spus că 
cei treizeci au călărit prin satul care se afla pe malul de 
vest al râului Usa şi au trecut pe podul roman. Apoi, au 
ajuns la poarta de sud-vest, cu turnurile ei masive şi 
platforma înaltă de observaţie. 

— Am ştiut când au cucerit poarta, mi-a zis Einar. Au 
arborat flamura cu lup de pe unul din turnuri, acesta fiind 
semnalul că puteam veni. Sköll şi-a trimis cei mai buni 
oameni să atace. 

— Úlfhéðnar? 

— Da, úlfhéðnar. Sköll era în fruntea lor. Însă totul a fost 
o capcană. Ne-au lăsat să cucerim poarta, dar străzile de 
dincolo de ea erau baricadate, şi în spatele baricadelor era 
o întreagă armată. După ce vreo sută de oameni de-ai 
noştri au intrat în oraş, pe malul râului au apărut alţi 
războinici care au blocat intrarea; au făcut un zid de 
scuturi şi ne-au împiedicat să traversăm podul, iar cei deja 
intraţi au fost prinşi în capcană. 

— Şi măcelăriți, a intervenit Finan cu multă bucurie în 
glas. 

— Cei mai mulţi dintre ei, da. 

— Cei mai mulţi dintre ei, am repetat eu. Dar ai spus că 
Sköll era şi el în oraş, nu-i aşa? 

O pală de vânt a scuturat crengile copacilor, făcând să 
sară peste noi stropi grei de ploaie. 

— Skoll este un úlfhéðinn. Nici chiar zece oameni nu i se 
pot împotrivi, a zis Einar cu o umbră de venerație în glas. 
A trecut înapoi pe poartă împreună cu alţi douăzeci de 
războinici-lupi şi s-a repezit în zidul de scuturi. La rândul 
nostru, am atacat de pe partea cealaltă a râului şi am spart 
zidul de scuturi. Apa râului s-a înroşit cu sângele celor 
căzuţi, dar, între timp, porţile oraşului au fost închise. 

Aşadar, incursiunea lui Skoll de-a lungul Britaniei 
dăduse greş. Vrăjitorul lui avusese dreptate. Apărătorii 
Eoferwicului îi zădărniciseră atacul. Drept răsplată pentru 
cei care-l însoţiseră, i-a lăsat să dea iama prin aşezările din 
jurul oraşului, să jefuiască şi să ia sclavi şi vite, după care 

au plecat înapoi peste dealuri către Cumbraland. 

— Şi Sigtryggr nu v-a urmărit? l-am întrebat. 

— Nu era acolo. 

— Plecase spre miazăzi, a spus pe un ton oţărât Njall. 

— Am luat captiv un preot, mi-a explicat Einar. El mi-a 
spus că Sigtryggr plecase cu oameni spre Lindcolne. 

Rostise cu nesiguranţă acest nume pe care nu-l 
cunoştea. 

— Mercienii, a mormăit Finan. 

Voia să spună că nişte războinici din Mercia 
ameninţaseră graniţa de sud a Northumbriei, iar Sigtryggr 
plecase cu oamenii lui pentru a întări garnizoana de la 
Lindcolne. 

Ascultam cum cădea ploaia pe ramurile desfrunzite ale 
copacilor apăsat de gândul că nu ştiam ce se întâmplase. 
Oare Edward al Wessexului invadase Mercia? Lindcolne 
era sub asediu? Singura mea consolare venea din faptul că 
Eoferwic scăpase şi că vikingii fuseseră învinşi la porţile 
oraşului. 

Indiferent pe cine lăsase Sigtryggr la comanda 
garnizoanei din Eoferwic, fusese o alegere înţeleaptă, căci 
folosise aceeaşi tactică de apărare a oraşului ca aceea la 
care recurseseră danezii atunci când a fost omorât tatăl 
meu. Eram doar un copil atunci, nu aveam voie să lupt. Mă 
uitam cum armata Northumbriei pătrunsese în Eoferwic 
printr-o deschizătură în zidul oraşului care fusese lăsată 
dinadins. Odată ce au trecut prin spărtură, oamenii tatălui 
meu s-au trezit în faţa unui alt zid, o baricadă care 
mărginea un teren potrivit pentru căsăpire. Danezii au 
dezlănţuit un adevărat măcel în acea zi. Poeţii lor au 
descris în cântec acea bătălie, cuvintele din limba lor aspră 
fiind însoţite de sunetele corzilor unei harpe. Încă mai ştiu 
acel cântec şi uneori îl cânt şi eu, nu doar ca să jelesc 
moartea tatei, ci şi ca mulţumire că în ziua morţii lui am 
fost luat de Ragnar. 

Eram sclavul lui saxon, dar i-am fost ca un fiu. L-am iubit 
ca pe propriul meu tată. Mi-am luat numele de Uhtred 
Ragnarson şi am adoptat religia lui, lepădându-mă de 

creştinism tot aşa precum un şarpe îşi leapădă pielea. Am 
crescut gândind că sunt danez, dorind să fiu danez, dar 
soarta m-a adus din nou în rândul saxonilor. Wyrd biă ful 
âraed. 

— Sigtryggr va veni să se răzbune, i-am spus lui Einar. 

A primit această ameninţare cu un râs batjocoritor. 

— Nobilul Sköll va dori şi el să se răzbune. 

— Pentru că te-am luat ostatic? l-am întrebat în bătaie 
de joc. 

— Pentru că i-ai rănit fiul. Sau poate chiar l-ai omorât? 

Deci tânărul cu coiful încrustat cu argint era fiul lui 
Sköll? Îmi doream să fi ştiut asta, căci l-aş fi luat şi pe el 
ostatic. 

— l-am provocat doar o durere de cap care nu-i va trece 
prea repede, am spus în cele din urmă. Cum se numeşte 
băiatul? 

— Băiat? Este un războinic, bărbat adevărat. 

— Unker Skollson, a zis Njall. 

— Unker este un războinic, un bărbat adevărat, a 
repetat Einar, după care mi-a dezvăluit blestemul pe care 
mi-l hărăziseră zeii: Este un ucigaş de regine. 

— Ucigaş de regine? m-am mirat. 

— EI şi tatăl lui au omorât-o pe regina lui Sigtryggr, m-a 
lămurit Einar. 

În acele clipe i-am auzit pe zei râzând. 


„El şi tatăl lui au omorât-o pe regina lui Sigtryggr.” 
Pentru câteva momente în care m-am simţit cuprins de 
groază, mi s-a părut că aceste cuvinte erau de neînchipuit. 
Era ca şi cum le-ar fi spus cineva în somn, nu ca şi cum le- 
aş fi auzit în realitate. 

În întunericul care ne înconjura, Einar, fireşte, nu putea 
să mă vadă, altfel ar fi tăcut. Dar el continua să 
povestească. 

— Ea îi conducea. Purta zale şi coif şi avea o spadă în 
mână. 

Finan m-a apucat de braţ ca să se asigure că-mi păstram 
cumpătul. 

— Lupta şi ea? a întrebat el. 

— Ca un demon. Ne insulta ţipând la noi, la Sköll şi 
Unker. 

— De unde ştii că era regina? a insistat Finan fără să-mi 
dea drumul din strânsoare. 

— Aşa se lăuda! a răspuns Einar. Striga că soţul ei 
gândea că până şi o femeie simplă îl poate învinge pe 
Skoll. 

— Trebuie să fi avut o gardă personală care s-o apere, a 
spus Finan stând tot lipit de mine. 

— Nicio gardă nu rezistă în faţa lui Sköll! a zis mândru 
Njall. El şi fiul lui au omorât o duzină de oameni. 

— Aşa ne-a spus el, a rostit vesel Einar. Tatăl şi fiul au 
forţat zidul de scuturi. Unker a tras-o pe târfa regală 
dintre ceilalţi cu lama toporului, iar Skol i-a spintecat 
burta cu spada lui, Colţ-Cenugşiu. 

Se spune despre úlfhéðnar că luptă cu o furie oarbă, ca 
nişte nebuni. Se spune că în bătălii u/fhe&nar sunt pătrunşi 
de spiritele animalelor sălbatice, ale lupilor care nu au 
milă şi caută mereu carne. Nu simt durerea şi nu se tem de 
nimic. Se mai spune că unii se luptă goi pentru a dovedi că 
n-au nevoie de zale, scut şi coif, căci nimeni nu li se poate 
împotrivi. Ulfhéðnar sunt animale care luptă ca zeii. 

Cuvântul „târfă” m-a transformat în fiară. M-am ridicat, 
am scos Răsuflarea-Şarpelui din teacă şi i-am hăcuit pe cei 
doi bărbaţi fără apărare legaţi de copac. Finan a încercat 
să mă oprească, dar l-am împins înapoi. Mi-a povestit după 
aceea că urlam ca o fiinţă aflată în chinurile iadului, în 
timp ce ostaticii gemeau. În noaptea geroasă am simţit o 
căldură neaşteptată de la sângele care ţâşnise din cei doi. 
Plângeam în hohote, urlam şi loveam în continuare prin 
beznă copacul, carnea şi oasele celor doi muribunzi. Şi 
când s-a făcut linişte, când nu se mai auzeau gemetele şi 
vaietele lor şi când sângele a încetat să mai curgă, am 
înfipt spada în pământ şi am urlat la zei. 

Stiorra, fiica mea, era moartă! 

Se spune că părinţii n-ar ţine mai mult la unul dintre 
copii decât la ceilalţi, ceea ce este o prostie. Poate că-i 

iubim pe toţi, dar întotdeauna este unul pe care-l iubim 
mai mult. Dintre cei trei copii ai mei o iubeam cel mai mult 
pe Stiorra. Era înaltă, avea părul negru ca pana corbului la 
fel ca mama ei, era o fiinţă puternică, avea o voinţă de 
nestrămutat, era sensibilă, dar înzestrată cu o minte 
pătrunzătoare. Preţuia zeii şi învățase să presimtă voinţa 
lor. Acum, zeii o omorâseră în Eoferwic. Sângele ei se 
scursese pe străzile oraşului, iar ei râdeau. Ei nu cunosc 
mila. 

Mă agăţam de o fărâmă de speranţă. Poate că Stiorra nu 
murise, poate că era doar rănită. Poate că povestea lui 
Skoll era doar lăudăroşenia unui bărbat înfrânt, o 
minciună sfruntată care să-i refacă reputaţia. Poate că era 
vorba de o altă femeie. Şi totuşi părea să fie vorba de 
Stiorra. Dacă Sigtryggr era plecat, ea trebuia să aibă grijă 
de războinici, dar de ce trebuia să-i conducă în luptă? 
Putea doar să-i încurajeze, dar să-i lase pe ei să se bată. 
Totuşi, Stiorra ştia că prezenţa ei pe strada principală din 
Eoferwic i-ar fi însufleţit în bătălie. Iar moartea ei le-ar fi 
inspirat o răzbunare sălbatică. Şi totuşi,  Skoll 
supravieţuise. 

Rămânerea în viaţă a lui Skoll îmi oferea un dram de 
consolare, şi anume că nu voi avea linişte până ce Skoll 
Grimmarson se va afla la picioarele mele implorându-mă să 
dau dovadă de milă. Aveam să-i arăt tot atâta milă câtă îmi 
arătaseră mie zeii. Era o consolare măruntă, însă m-am 
agăţat de ea în acea noapte nenorocită. Am plâns, dar 
nimeni nu mi-a văzut lacrimile, am avut momente de 
adâncă disperare, dar convingerea că-l voi găsi pe Skoll şi- 
l voi căsăpi m-a ajutat să-mi revin. Oricărui blestem 
trebuie să-i urmeze un jurământ, şi acesta a fost 
jurământul pe care l-am făcut în acea noapte scufundată în 
ploaie şi beznă: Skoll Grimmarson trebuia să moară! 

Când primele raze cenuşii ale dimineţii au început să 
mângâie colinele dinspre răsărit, m-am întors printre 
copaci şi am găsit Răsuflarea-Şarpelui acolo unde o 
lăsasem. Oamenii mei, cei care se treziseră deja, mă 
urmăreau cu teamă. Corpurile celor doi ostatici erau încă 

legate de copac. Ploaia le spălase rănile. Am scos spada 
din pământ şi i-am aruncat-o lui Rorik. 

— Curăţ-o! 

— Da, stăpâne. 

— Ar trebui să mănânci ceva, stăpâne, mi-a spus Finan. 

— Nu, i-am spus fără să mă uit la el, pentru că nu voiam 
să vadă lacrimile care-mi umbreau ochii. Ce vreau acum 
este să-l omor pe nemernicul de călugăr. 

— A plecat, stăpâne, a zis Finan. 

— Ce-a făcut? am zbierat întorcându-mă furios către el. 

— Împreună cu femeia lui, mi-a răspuns calm Finan. Au 
furat doi dintre caii gărzilor la ivirea zorilor. 

— Nu am pus străji? 

— L-au spus lui Godric că se duc să-şi facă nevoile, a zis 
Finan ridicând din umeri. 

— Cu cai cu tot? E 

Fir-ar al naibii de Goric! Întotdeauna fusese un tăntălău. 

— Cred că am să-l omor pe Goric, am mârâit. Trimite-l la 
mine. 

— Lasă-l în seama mea, a spus Finan, temându-se de ce 
eram în stare să fac din cauza furiei. O să-l snopesc în 
bătaie. 

Godric era un băiat zelos, putea să ţină bine scutul şi să 
mânuiască spada, dar avea creier de melc. Cred că fratelui 
Beadwulf nu i-a fost prea greu să-l convingă pe neghiob că 
n-avea de gând să facă vreun rău. Presupuneam că 
Beadwulf şi veverița lui fugiseră înapoi la Arnborg ca să-şi 
scape pielea înainte ca vikingii să ne prindă şi să ne 
măcelărească. Ar fi trebuit să-l omor, m-am gândit cu 
acreală, deşi, bineînţeles, chiar dacă Beadwulf nu m-ar fi 
ademenit prin toată Britania, tot n-aş fi putut salva viaţa 
fiicei mele. Aş fi fost la Bebbanburg, nu la Eoferwic. 

— Ar fi trebuit să-l omor tocmai pentru a-l înfuria pe 
ZEthelstan. 

— Adaugă-l pe lista celor care trebuie omorâţi, mi-a 
sugerat Finan întinzându-mi o bucată de pâine înmuiată în 
apă. 

Am clătinat din cap, dar n-am refuzat şi berea pe care 

mi-a dat-o. 

— E ultima bere, m-a avertizat el. 

Am băut jumătate şi i-am dat înapoi butelcuţa. 

— Şi cu hrana cum stăm? 

— Zece bucăţi de pâine mucegăită şi ceva brânză. 

— Zeii ne iubesc, am mormăit abătut. 

— Unde mergem, stăpâne? m-a întrebat el. 

— Trimite două iscoade spre miazănoapte să vadă dacă 
nemernicii mai sunt prin apropiere. 

Am tăcut câteva momente. Jumătatea sălbatică a fiinţei 
mele îmi spunea să mă avânt orbeşte spre nord, să mă 
arunc în mijlocul luptătorilor lui Skoll, să-l caut şi să mă 
răzbun, dar asta ar fi fost nebunie curată. 

— Mergem spre răsărit, am spus într-un târziu. 

— Spre Eoferwic? 

Am încuviinţat din cap. Trebuia să-l găsesc pe Sigtryggr 
şi, împreună, s-o răzbunăm pe Stiorra. 

— Deci ne întoarcem la drumul roman? 

— Nu. 

Aceea era cea mai rapidă cale spre Eoferwic, dar 
oamenii mei, ca şi caii, aveau nevoie de căldură, hrană şi 
odihnă. Nu am fi găsit aşa ceva în ţinutul mlăştinos pe 
care-l străbătea drumul, dar fuga noastră ne adusese într-o 
zonă bogată şi ştiam că vom găsi o aşezare care să ne 
ofere ceea ce ne trebuia. Trecusem pe lângă o astfel de 
fermă noaptea trecută, însă era mică şi probabil că 
oamenii lui Sköll o devastaseră. Trebuia să găsim ceva mai 
mare, o gospodărie înstărită. 

— Cunoaşte vreunul dintre oamenii noştri ţinutul ăsta? 

— Niciunul. 

— Atunci vom pleca după ce se întorc iscoadele. Vom 
merge spre răsărit şi ne vom descurca. 

— Şi ăştia doi? m-a întrebat Finan făcând semn spre cei 
doi ostatici morţi. 

— Lasă-i aici să putrezească, nenorociţii. 

Finan s-a întors şi s-a uitat către miazănoapte prin 
ploaia care continua să cadă. 

— Skoll este ca un animal turbat şi-o să vrea răzbunare 

pentru fiul lui, mi-a zis peste câteva clipe. O să vină după 
noi. 

— Băiatul lui era viu când am plecat. 

— Dar l-ai umilit. I-ai luat spada. 

Mă gândeam că-l lăsasem pe Unker pe moarte, însă 
acum mă întrebam dacă nu cumva era doar ametit. 
Sângera abundent, dar aşa se întâmplă cu rănile de la cap. 

— A fost iute, am spus. Dacă n-ar fi alunecat, acum mi- 
aţi fi cântat un bocet de înmormântare. Pentru mine şi 
pentru Stiorra. 

— O să compunem cântece pentru ea, stăpâne. 

Mă uitam fix către nord fără să spun nimic. O zi cenuşie 
cu ploaie şi nori cenuşii. Amintindu-mi de prima pornire pe 
care o avusesem, aceea de a pleca în căutarea lui Sköll, m- 
am întrebat dacă nu cumva Finan avusese dreptate 
spunând că Skoll, mânat de acelaşi imbold, plănuia să vină 
spre noi ca să se răzbune pentru rănirea fiului său. Totuşi, 
cele două iscoade ne-au înştiinţat că nu văzuseră nimic. Se 
pare că urmărirea noastră nu mai continua şi vikingii se 
îndreptau spre casă. Am pornit în direcţia opusă, mergând 
agale spre orizontul care se lumina încet. Soarele se arăta 
printre nori. Încă ploua, dar era numai o burniţă 
supărătoare. Am trimis mai multe iscoade în faţă cu 
misiunea de a găsi o fermă, iar pe la mijlocul dimineţii 
Eadric s-a întors ca să-mi spună că spre sud era o vale cu 
gospodării bogate. 

— E chiar dincolo de deal, stăpâne, sunt cel puţin trei 
case acolo şi toate par înstărite, mi-a spus el arătând către 
sud. 

I-am chemat şi pe ceilalţi şi l-am urmat cu toţii pe Eadric 
peste deal. Am coborât în valea cu păşuni bogate unde, aşa 
cum spusese iscoada, erau trei gospodării. Toate erau 
înconjurate de garduri, şi prin găurile din acoperişuri 
ieşeau fuioare de fum care erau purtate de vânt către norii 
groşi de deasupra noastră. 

Berg s-a apropiat de mine. 

— Stăpâne, vrei să sărim iar un gard? m-a întrebat 
arătând cu mâna spre cea mai apropiată casă. 

— Nu. 

I-am dat pinteni lui Tintreg. Nu credeam că era nevoie 
să ne luptăm. Nu se vedea nimeni dincolo de gardul aflat la 
o aruncătură de băț, ceea ce însemna că nu erau prea 
mulţi oameni în acea gospodărie. Mă întrebam dacă nu 
cumva bărbaţii de aici plecaseră cu Sköll, lucru puţin 
probabil. Singurul semn de viaţă era fumul din vatra casei. 

— N-o să se bucure să ne vadă, i-am spus lui Berg. Dar, 
dacă nu vor putea să ne înfrunte, vor trebui să ne deschidă 
poarta. 

Aşa au şi făcut, fără pic de bucurie. Familia era daneză, 
dar aici se aflau doar femei, copiii lor şi trei bătrâni. Ni s-a 
spus că proprietarul fermei plecase spre miazăzi împreună 
cu alţi bărbaţi din vale. 

— E destul de uşor să faci rost de ceva în Mercia, ne-a 
spus Wiburgh, stăpâna casei. Mercienii se tot bat între ei, 
aşa că noi ne luăm ce ne trebuie. Urmărindu-ne privirile 
cercetătoare, a continuat cu amărăciune în glas: Şi voi o să 
luaţi ce vă trebuie. Cine sunteţi? 

— Nişte călători, i-am răspuns eu. Câţi oameni au plecat 
spre miazăzi, spre Mercia? 

— Doisprezece? Poate mai mulţi. Depinde de câţi dintre 
cei de dincolo de deal au hotărât să dea o mână de ajutor. 

— Au plecat spre Mameceaster? 

— Asta-i noua fortăreață din Mercia? 

— Da. 

— Bărbatul meu nu-i neghiob. N-ar ataca o fortăreață, 
dar ar da iama prin împrejurimi. Ei dau năvală la noi, noi 
ne năpustim peste ei. 

— Pentru vite? 

— Vite, oi, sclavi, orice putem mânca sau vinde. 

— Şi, dacă aţi vrea să vă duceţi la Jorvik, ce drum aţi 
alege? am întrebat-o folosind numele danez al oraşului. 

Ea a izbucnit în râs. 

— Ce să facem la Jorvik? Nu cunosc pe nimeni care să fi 
fost vreodată acolo. De ce am merge? E plin de străini. Şi, 
în plus, sunt şi mulţi creştini, a mai spus ea uitându-se urât 
la crucea de la gâtul lui Finan. 

— Nu-ţi plac creştinii? 

— Se hrănesc cu copii, toată lumea ştie asta, a zis ea în 
timp ce-şi atingea ciocănelul de la gât. 

Noi n-am mâncat carne de copil. Wiburgh ne-a dat 
tocană de oaie cu turte de ovăz. Servitorilor ei le-a luat 
ceva timp până s-o pregătească. Bineînţeles că ea s-a 
văicărit în tot acest timp că eram prea mulţi, dar avea o 
gospodărie plină cu de toate şi era încrezătoare că 
bărbatul ei avea să-i aducă şi mai multe din Mercia. Era o 
femeie avută şi descurcăreaţă care se împăcase cu faptul 
că ne aflam acolo şi destul de deşteaptă ca să-şi dea seama 
că, dacă ne trata aşa cum trebuie, n-aveam să rămânem 
datori. 

— Mă mir că aţi venit de peste dealuri, mi-a spus ea 
după căderea întunericului. Nu mulţi vin dintr-acolo. 
Suntem preveniţi atunci când cineva vine dinspre miazăzi. 

— O duceţi bine aici, i-am zis. 

— Puţini ştiu de aşezarea asta. Trăim între noi. 

— Mai puţin atunci când faceţi incursiuni. 

— Fraţilor le place să aibă tot timpul ceva de făcut, mi-a 
spus în timp ce torcea lână cu mâinile ei îndemânatice. 
Tatăl bărbatului meu, Fastulf, a găsit valea asta. În vremea 
aceea, aici era un lord saxon care a murit. Fastulf avea trei 
fii. Trei fii, trei ferme. Îi spunem „Valea fraţilor”. 

Mă uitam la jarul incandescent de sub buştenii care 
ardeau căutând un semn în foc. 

— Am avut şi eu un frate, dar a murit, am spus calm. Am 
avut şi o fiică. A murit şi ea. 

A lăsat furca deoparte şi mi-a aruncat o privire plină de 
înţelesuri. 

— Sunteţi un senior, mi-a zis pe un ton mai degrabă 
acuzator. Uhtred din Bebbanburg. 

— Da, eu sunt. 

Nu avea niciun rost să mă ascund. Stătusem în acea 
casă toată după-amiaza şi toată seara şi, în mod sigur, 
oamenii mei vorbiseră cu servitorii lui Wiburgh. 

— Am auzit despre Domnia Voastră, a spus ea uitându-se 
la lanţul de la gâtul meu. Şi purtaţi aur. 

— Da, aşa este. 

— Purtaţi aur şi nici măcar nu vă daţi seama de asta! O 
familie ar putea trăi zece ani din metalul care vă atârnă la 
gât. 

— Şi? 

— Şi zeii văd! Cu cât le semeni mai mult, cu atât te 
pedepsesc mai tare! a spus ea în timp ce-şi ştergea pe 
rochie grăsimea de la lână de pe degete. Atunci când lupii 
atacă o turmă, care câini mor mai întâi? 

— Cei mai viteji. 

— Cei mai viteji, da. 

A aruncat o bucată de lemn în foc. Stăteam de o parte şi 
cealaltă a vetrei, ceva mai departe de oamenii care erau în 
casă. Uitându-se la scânteile care ţâşneau din cenuşă, mi-a 
spus cu tristeţe: 

— Şi eu am avut trei băieţi. Doi au murit de friguri. Dar 
cel mare, care se numeşte Immar, e de toată isprava. Are 
şaisprezece ani şi luptă deja alături de taică-său. Mutându- 
şi privirea asupra mea, a continuat: Când a murit fiica ta? 

— Acum câteva zile. 

— Era bolnavă? 

— Skoll Grimmarson a omorât-o. 

A făcut un semn de parcă ar fi vrut să îndepărteze 
spiritele rele din preajma ei. 

— Omul ăsta e o bestie. 

— ÎI ştii? am întrebat-o cu interes crescut. 

A clătinat din cap. 

— Am auzit tot felul de lucruri despre el. Dar nu le dau 
crezare nici pe jumătate. 

A luat din nou furca în mână. 

— Şi ce-ai auzit? _ 

— E un om crud, mi-a răspuns fără să se uite la mine. i 
place să-i facă pe oameni să sufere. Sper... 

Voia să spună ceva, dar vocea i s-a pierdut. N 

— Din câte am auzit, fiica mea a murit repede. In luptă. 

— Să mulţumim zeilor pentru asta. Recăpătându-şi 
vigoarea, a adăugat: De peste coline au venit la noi sclavi 
fugari care ne-au povestit ce se întâmplă. Omul ăsta 

vânează oameni din plăcere, asmute câinii pe ei. Se spune 
că a scos ochii la două neveste de-ale lui pentru că au 
îndrăznit să se uite la un tânăr războinic, iar acesta a fost 
jugănit, apoi cusut în piei de oaie şi aruncat la câini. Iar 
vrăjitorul lui... Şi-a încrucişat degetele pentru a scăpa de 
rele şi a murmurat: Dar, după cum spuneam, nu cred decât 
pe jumătate ceea ce aud. 

— O să-l omor, i-am zis. 

— Poate că asta şi este vrerea zeilor? 

— Poate. 

Am dormit bine în acea noapte. Nu mă aşteptam, dar 
zeii mi-au oferit această binecuvântare. l-am spus lui Finan 
că mă duceam să inspectez străjile pe care le puseserăm la 
gard, dar el m-a rugat insistent să mă culc. Am avut vise, 
însă nimic din ce am visat nu mi-a dezvăluit dorinţele 
zeilor. Eram singur. Ei doar mă urmăreau, vrând să vadă 
cum li se va termina jocul. 

Cu moartea lui Sköll, mi-am jurat. Dacă nu, cu moartea 
mea. 


Ploaia s-a oprit peste noapte şi zorile au scos la iveală un 
cer senin şi lăptos. Sufla un vânt uşor şi călduţ, ca o 
promisiune că primăvara se apropia. M-am trezit cu gândul 
la moartea Stiorrei şi cu speranţele deşarte că ar mai 
putea fi în viaţă. Mă simţeam abandonat de către zei şi, 
pentru o clipă, m-am gândit să-mi smulg ciocănelul de la 
gât şi să-l arunc în foc. Totuşi, prudent, nu am dat curs 
impulsului, căci aveam nevoie de ajutorul zeilor, nu de 
duşmănia lor. Aşa că am strâns puternic în mâini 
talismanul de la gât. 

Finan a intrat şi s-a chircit lângă focul care fusese 
reaprins. 

— Ar fi bine să ne odihnim o zi, stăpâne. Caii au nevoie 
de asta. Şi noi ne-am putea usca aşa cum trebuie. Zorile 
arată că va fi o zi frumoasă. 

Am încuviinţat din cap. 

— Dar vreau să trimit iscoade. 

— Spre răsărit? a întrebat, ştiind deja că ăsta avea să-mi 

fie răspunsul. 

— Da, ca să ne asigurăm că Sköll a renunţat să ne mai 
urmărească. Apoi plecăm şi noi acasă, către răsărit. 

Cuvântul „acasă” mi-a lăsat un gust amar în gură. Mi-am 
adus aminte de bucuria Stiorrei când a văzut pentru prima 
dată Bebbanburgul, cum a călărit veselă pe plajă, cum îi 
străluceau ochii şi cum râdea de fericire. 

— Ne întoarcem pe acelaşi drum? a întrebat Finan. 

— Este probabil cel mai scurt. _ 

— Cred că Sigtryggr a aflat deja veştile. Imi închipui că 
se întoarce acasă. 

— Poate c-o să ne întâlnim cu el pe drum. Dacă vine, am 
zis încruntat. 

— Şi de ce n-ar veni? 

— Poate că cei din Mercia îl ameninţă? 

Detestam faptul că nu ştiam nimic. Nu ştiam unde eram, 
nu ştiam ce se întâmplase în Mercia, în Cumbraland sau la 
Eoferwic. Nu ştiam nici măcar ce se întâmplase la 
Bebbanburg. Poate că băiatul meu fusese înştiinţat despre 
soarta surorii sale. Oare venea cu oamenii lui ca s-o 
răzbune? 

— Te-ai gândit la /ZEthelstan? m-a întrebat Finan. 

— Ce-i cu el? 

— Suntem mai aproape de el decât de Sigtryggr, şi 
ZEthelstan ţi-e dator. 

Nu mi-am putut împiedica o grimasă. 

— Îl plac, dar seamănă tot mai mult cu bunicul lui, e tot 
mai habotnic. Şi netrebnicul ăsta infatuat îmi cere să-i jur 
credinţă. 

— 'Ţi-e dator, a repetat Finan. Şi este sub ameninţarea 
vikingilor la fel de mult ca şi Sigtryggr. 

Încercam să mă gândesc la acest lucru, dar nu reuşeam. 
Tot ce-mi venea în minte era Stiorra mea târâtă afară din 
zidul de scuturi, ţipetele ei, spada care o spinteca şi 
sângele ei care inunda străzile. M-am rugat să fi avut o 
moarte rapidă. Mă chinuiam să mi-o imaginez, dar nu 
reuşeam; îmi aminteam mai degrabă de moartea mamei 
sale, Gisela. 

— Stăpâne! mi s-a adresat Finan neliniştit. 

— Te ascult. 

— Skoll ameninţă şi Mercia. Poate că n-a reuşit să 
cucerească Eoferwic, dar s-ar putea consola cu Ceaster. 

— A-L invita pe /ZEthelstan în Northumbria ar fi o dovadă 
de slăbiciune, o recunoaştere a faptului că nu avem 
autoritate deplină în propriul nostru regat. În plus, el 
trebuie să-şi ajute tatăl pentru a-i învinge pe răzvrătiţii din 
Mercia. L-a pus la punct pe Cynlef, dar mai sunt şi alţi 
răsculați. 

— Poate sunt deja înfrânți? 

— Poate. Dar dacă ZEthelstan ne ajută să-l zdrobim pe 
Sköll, ce-o să se întâmple cu Northumbria de Vest? 

Finan a înţeles ce voiam să spun, aşa că m-a întrebat: 

— ZEthelstan vrea să se  înstăpânească peste 
Cumbraland? 

— Da, înglobându-l în Mercia, parte a Englalandului. 
Cumbralandul aparține de Northumbria, iar ginerele meu 
este regele Northumbriei. După o scurtă pauză am 
adăugat: Şi dacă Æthelstan ne ajută, va dori să-i jur 
credinţă. 

— Ceea ce n-o să se întâmple. 

— Nu cât voi fi în viaţă, am zis încruntându-mă. La naiba 
cu creştinii şi la naiba cu Englaland! Eu mă lupt pentru 
ţara mea. 

— Deci mergem către răsărit, a mai spus Finan. 

— Mergem spre răsărit. 

— Eu plec cu şase iscoade. 

— Să te asiguri că găsim drumul, pentru că pe acolo 
ajungem cel mai repede la Eoferwic. 

— Plecăm mâine? 

— Da, plecăm mâine, am fost eu de acord. 

Dar am plecat pe la prânz, căci eram încă vânaţi. 


Skoll Grimmarson voia să se răzbune. Atunci când am 
aflat că Stiorra a fost omorâtă, primul meu gând a fost să-i 
înfrunt pe ucigaşii ei, dar buna judecată m-a oprit. Sköll, 
văzându-şi fiul rănit, a avut probabil acelaşi impuls: să 

meargă după oamenii care i-au insultat familia şi să-i 
omoare în modul ce-l mai ingenios pe care mintea lui 
bolnavă l-ar fi putut imagina. 

Mă lăsasem condus de rațiune deoarece ştiam că eram 
mai puţin numeroşi şi că a-l ataca pe Skoll însemna să-l 
invităm să ne zdrobească. Skoll nu avea astfel de reţineri. 
El ştia câţi eram, ştia că avea un avantaj numeric clar, aşa 
că tot ceea ce voia era să ne găsească, să lupte cu noi şi să 
ne omoare. 

Doar că, în asfinţitul noros din ajun, iscoadele lui Skoll 
văzuseră urmele lăsate de noi pe drumul către est, dar nu 
descoperiseră locul unde am cotit către sud. Probabil că au 
petrecut o noapte rece şi umedă sub copacii desfrunziţi, 
plănuind să-şi continue urmărirea în zori. Din fericire 
pentru noi, au continuat să meargă spre răsărit până când, 
într-un fel sau altul, şi-au dat seama că schimbaserăm 
direcţia de mers. Finan şi oamenii lui îi zăriseră venind 
înspre zona unde ne aflam. 

— Mă gândesc că au văzut fumul şi vin să afle de unde 
provine. Şi vor ajunge curând, stăpâne. 

— Câţi sunt? 

— Vreo trei cete, cred. Nu i-am văzut prea bine printre 
copaci. Dar sunt mulţi, mult prea mulţi. Şi Skoll este cu ei. 

— Ieri nu l-am văzut. 

— Astăzi este, fără nicio îndoială. Nu poţi să nu-i observi 
mantia albă, stăpâne. Şi are cu el cel puţin cele trei cete. 

Trei cete însemnau aproximativ o sută douăzeci de 
oameni. Văzusem mult mai mulţi atunci când eram pe 
drum. Asta însemna că Skoll îşi împărţise războinicii. Pe 
unii îi trimisese acasă cu vitele şi cu sclavii, iar restul îl 
însoțeau pe drumul spre miazăzi. 

Acum se afla la răsărit de noi, ceea ce însemna că nu ne 
puteam întoarce la drum şi nici nu puteam merge în 
direcţia aceea. Nu aveam de ales, trebuia s-o luăm către 
miazăzi. 

— Mă întreb cât de departe este Mameceaster, i-am 
spus lui Finan în timp ce plecam de la ferma unde 
făcuserăm popas. 

— Femeia a zis că la două zile distanţă. 

— Nu părea foarte sigură. 

— Nu poate fi prea departe. 

Ne îndreptam spre miazăzi căutând să ajungem la 
Mameceaster, unde am fi fost în siguranţă dacă-i 
lămuream pe apărători să ne deschidă porţile. Nu-mi 
plăcea deloc ideea de a căuta un loc sigur şi de a cerşi 
adăpost, dar îmi plăcea şi mai puţin ideea de a fi omorât, 
aşa că am plecat spre sud. În faţă erau obişnuitele iscoade, 
dar de data aceasta am trimis în spate şase oameni de 
nădejde cu porunca de a fi cu ochii în patru ca să vadă 
dacă eram urmăriţi. Încercam să-mi aduc aminte numele 
comandantului de la Mameceaster, bărbatul care nu ne 
lăsase să intrăm în drumul nostru către Ceaster. Treddian! 
Æthelstan îmi spusese că-l schimbase pe Treddian. Nu 
puteam decât să sper că noul comandant, dacă fusese deja 
numit, avea să fie mai binevoitor cu noi. Dacă Skoll 
continua să ne vâneze, eram silit să mă refugiez în 
interiorul zidurilor de la Mameceaster. 

Mi-am luat totuşi o măsură de prevedere înainte de a 
pleca. l-am dat lui Wiburgh câteva bucăţi de argint şi i-am 
spus să-şi ia toţi oamenii, toate bunurile de preţ şi toate 
vitele şi să se ascundă în pădurea din spatele fermei. 

— Skoll Grimarson va veni să te întrebe dacă m-ai văzut. 
E mai bine să nu fii aici ca să trebuiască să-i răspunzi. Şi 
avertizează-i şi pe ceilalţi din valea asta. 

S-a cutremurat şi mi-a zis: 

— Sigur o să dea foc la tot ce-i aici. 

— O să le clădiţi la loc, aşa cum facem noi toţi, i-am 
spus. Să ştii că-mi pare rău. 

Şi chiar îmi părea rău. Imi părea rău pentru ea, pentru 
Northumbria şi pentru mine. Fiica mea era moartă. Acest 
gând mă umplea de amărăciune şi mă îndemna la 
răzbunare. Dar ca să mă răzbun aveam nevoie de oameni. 
Imi trebuiau armatele lui Sigtryggr sau măcar trupele mele 
care erau la Bebbanburg; cu războinicii aceia puteam să 
trec Cumbralandul prin foc şi sabie. Nădejdea de a-mi face 
dreptate era singura mea consolare. 

Am mers de-a lungul văii care ducea spre miazăzi şi spre 
apus, iar la capătul ei am intrat într-o vale mai largă care 
mergea către sud. Wiburgh ne spusese pe unde s-o luăm. 
În cea de-a doua vale urma să dăm de un drum care ducea 
către miazăzi. 

— E un drum străvechi, stăpâne, ne zisese ea la poarta 
fermei. E aici dintotdeauna, de dinainte să venim noi. Şi 
dacă-i întâlniți pe Hergild şi pe fraţii lui, preveniţi-i în 
legătură cu Skoll. 

Hergild era bărbatul ei. I-am promis că aşa voi face. Mi- 
am dat seama că acest drum fusese făcut de către 
negustorii de vite care-şi duceau cirezile spre miazăzi, spre 
aşezările romane din jurul oraşului Mameceaster. „Nu vă 
veţi rătăci”, ne spusese ea, şi avusese dreptate. Am mers 
bine. Vremea era frumoasă, pământul se uscase după 
ploaie, iar iscoadele din spatele nostru nu au semnalat 
niciun pericol. Puteam spera că scăpaserăm de urmărirea 
lui Sköll. Poate că nu mai aveam nevoie să căutăm adăpost 
la Mameceaster. Poate că puteam să ne îndreptăm din nou 
spre răsărit şi să mergem către Bebbanburg. 

Tocmai atunci, una dintre iscoadele din faţă s-a întors în 
galop. Calul lui arunca în spate brazde de iarbă smulse din 
pământ cu copitele. 

— Dumnezeu să ne aibă în paza Lui, l-am auzit pe Finan 
murmurând. 

— Oare l-au văzut pe bărbatul lui Wiburgh întorcându-se 
acasă? am gândit eu cu voce tare. 

Mi se părea o explicaţie posibilă. Ştiam că danezii din 
Valea Fraţilor plecaseră să prade în jurul Mameceasterului 
şi mă aşteptam să dăm de ei când se întorceau acasă. 

Eadric, iscoada care se întorcea cu veşti, a tras de frâul 
calului. 

— Cred c-o să avem necazuri, stăpâne. Sunt călăreţi la 
vreo milă distanţă. Nu ştim câţi. 

Nu era nicio emotie în glasul lui, cu atât mai puţin vreo 
urmă de înflăcărare. Era ca şi cum necazul care venea 
dinaintea noastră era implacabil şi de neevitat. 

— Câţi ai văzut? 

— Cam doisprezece, stăpâne. Dar cred că erau mai mulţi 
printre copaci. S-a întors în şa, a arătat către miazănoapte 
şi a adăugat: Drumul merge pe lângă o pădure mare, 
stăpâne, şi copacii ei pot ascunde o armată întreagă. 

— Erau şi vite? 

— Niciuna din câte am văzut, stăpâne. Şi toţi au scuturi 
şi sulițe. 

Asta însemna că erau războinici. Oamenii care merg la 
furat de vite rareori se împovărează cu scuturi grele; ei 
preferă să se mişte uşor, evitând luptele în loc să le caute. 

— V-au văzut? a întrebat Finan. 

— Ne-au văzut, a răspuns Eadric. E teren deschis acolo. 
S-au ivit chiar când am trecut de vârful dealului. 

În faţă, drumul trecea peste o ridicătură de pământ. 
Eadric ne-a spus că zona împădurită unde apăruseră 
străinii se afla la o milă dincolo de el. 

— Skoll? am zis. 

Eadric părea încurcat. 

— N-am văzut nicio mantie din blană cenuşie de lup. Dar 
pot fi oamenii lui. Poate fi oricine. 

Afurisită treabă, m-am gândit. Dar cum ajunsese Skoll 
înaintea noastră? Dacă avea oameni care cunoşteau acele 
locuri ar fi fost posibil, dar ar fi trebuit să călărească în 
mare viteză. M-am uitat spre răsărit şi spre apus, însă de 
ambele părţi ale văii erau coline joase şi golaşe. Dacă 
voiam să scăpăm de cei care veneau spre noi trebuia să 
trecem de ele. 

— Poate că nu ne sunt duşmani? a încercat Eadric o 
părere. 

— Singurul prieten pe care-l avem este Sigtryggr, şi nu 
poate fi el, i-am răspuns. Aveau vreo flamură cu ei? 

— Nu, din câte am reuşit să văd. 

— Nu-i putem evita, aşa că va trebui să-i înfruntăm. 

Dacă erau rău intenţionaţi, şi probabil că erau, 
superioritatea noastră numerică i-ar fi putut convinge să 
ne lase să trecem. Dar numai în cazul în care beneficiam 
de această superioritate. Altfel, dacă ei erau mai mulţi, 
trebuia să ne întoarcem, fie în direcţia din care veniserăm, 


Y 168 # 


fie cotind spre răsărit. Călăreţii din faţă puteau fi oamenii 
lui Skoll, dar instinctul îmi spunea că Skoll era în spatele 
nostru. Întoarcerea de unde veniserăm nu ne oferea nicio 
speranţă, iar dacă porneam spre răsărit sau spre apus nu 
făceam decât să atragem alţi duşmani în urmărirea 
noastră. Cum obosisem s-o ţin mereu într-o fugă, am 
hotărât să dau ascultare instinctului. 

— Mergem înainte, am spus. 

— Şi dacă sunt prea mulţi? a întrebat Finan. 

— Vom vedea, i-am zis posomorât, apoi i-am dat pinteni 
lui Tintreg. 

Le-am făcut semn cu mâna oamenilor mei. Poate că cei 
doisprezece pe care-i văzuse Eadric erau singurii care ne- 
ar fi stat în cale. In acest caz, nu le-am fi dat nicio atenţie 
şi ne-am fi continuat drumul. Dar poate că instinctul mă 
înşela şi călăreţii necunoscuţi erau aliaţii lui Sköll, cu 
trupe destul de numeroase încât să ne prindă în capcană şi 
să ne măcelărească. 

Am trecut de mica ridicătură de pământ. Valea se 
întindea în faţa noastră; erau numai păşuni, nu se vedea 
nicio aşezare omenească. La o milă distanţă, drumul cotea 
uşor către răsărit şi urca pe o culme de deal împădurită. 
Acolo ne aşteptau călăreţii. 

— Sunt tot doisprezece, a remarcat Finan. 

Călăreţii stăteau nemişcaţi, blocând drumul. Acum ne 
puteau vedea trupa şi, dacă erau numai ei, cel mai bun 
lucru pe care-l puteau face era să se întoarcă şi s-o ia la 
fugă. Ceea ce n-au făcut. 

— Trebuie să ajungem pe culmea aceea, i-am spus lui 
Finan, ştiind prea bine că într-o bătălie e de preferat să te 
afli mai sus decât adversarul. Dar nu încă, am adăugat. 

Dacă erau mai mulţi luptători care ne aşteptau printre 
copaci, voiam să-i fac să creadă că intenţionam să 
rămânem pe drum. Aveam să urcăm pe culme în ultimul 
moment. 

Într-adevăr, erau mai mulţi. Pe măsură ce ne apropiam, 
au început să apară din pădure. Toţi erau războinici. Aveau 
zale şi coifuri cenuşii, dar niciunul nu avea mantia cenuşie 

a ulfhedinn. Am încercat să număr călăreţii care ieşeau din 
desiş. Douăzeci, treizeci, patruzeci, şi continuau să vină. 

— Ce au pe scuturi? l-am întrebat pe Finan, a cărui 
vedere era mult mai bună decât a mea. 

— Încă nu ştiu ce să zic, stăpâne. Dar mie îmi par a fi 
saxoni. 

Am avut un vag sentiment de uşurare. Cum aşa? Fiu al 
Northumbriei fiind, saxonii erau duşmanii mei. Ei îi 
înfricoşaseră pe vikingi, ei aveau ambiția de a-i distruge pe 
danezi şi pe vikingi pentru a construi Englalandul creştin, 
ei şi-ar fi impus legea în Northumbria, făcându-i să dispară 
pe vechii zei. 

— Sunt saxoni, a zis Eadric. 

Acum puteam şi eu să-mi dau seama. Vikingii erau mai 
strălucitori, mai colorați. Bărbaţii care barau drumul erau 
mai terni, mai cenuşii. 

— Şaptezeci şi patru, a anunţat Finan, care-şi încheiase 
numărătoarea. Şi au cruci pe scuturi. 

— Sunt şi preoţi, a spus Eadric. 

Într-adevăr, cel puţin doi bărbaţi în veşminte negre 
călăreau alături de luptătorii îmbrăcaţi în zale. 

— Şi totuşi nu au nicio flamură, a zis nedumerit Finan, şi 
l-am văzut atingându-şi mânerul spadei. Vrei să urcăm 
dealul, stăpâne? 

Am clătinat din cap. Nu vedeam motivul pentru care o 
ceată de războinici saxoni mi-ar fi căutat gâlceavă. Mă 
simţisem  uşurat pentru că saxonii erau duşmanii 
vikingilor, iar duşmanul duşmanului meu este prietenul 
meu. Şi totuşi eram dezamăgit. 

— Încă suntem în Northumbria, am zis. 

— Da? s-a mirat Finan. 

— Sunt sigur. 

lar în faţa noastră se afla o cohortă puternică de 
războinici creştini cu cruci pe scuturi şi cu preoţi în frunte 
care pătrunsese adânc în Northumbria, o ţară pe care 
saxonii voiau s-o cucerească nu pentru că era condusă de 
către Sigtryggr, un viking, ci pentru că ei credeau că 
aveau datoria sfântă să stârpească păgânismul şi să-l 

înlocuiască cu credinţa în zeul lor țintuit pe cruce. Eu îmi 
doream o Britanie în care oamenii să poată crede în orice 
zeu sau zeiţă îşi alegeau ei, în care eu să-i pot venera pe 
Thor şi Odin, care nu erau la discreţia toanelor şi lăcomiei 
episcopilor şi stareţilor. Trebuie totuşi să recunosc că în 
momentul respectiv ceata aceea de războinici şi preoţi 
care pătrunsese în ţara mea putea să-mi aducă salvarea. 
Dacă, bineînţeles, nu era condusă de ZEthelhelm cel Tânăr. 
Nu văzusem nicio mantie vişinie ca acelea pe care le 
purtau oamenii lui Æthelhelm şi, oricum, eram departe de 
Wessex. 

Deşi duşmanul duşmanului meu ar fi trebuit să-mi fie 
aliat, creştinii din faţa noastră se pregăteau de luptă. 
Războinicii descălecaseră pentru a face un zid de scuturi, 
iar scutierii duseseră caii înapoi în pădure. 

— Vor să se lupte cu noi? a întrebat Finan surprins. 

Eram mai mulţi decât ei, dacă nu cumva erau şi alţii pe 
care nu-i văzusem. 

— Îşi închipuie că suntem vikingi, i-am răspuns. 

Ca şi ei, nu aveam flamuri şi cei mai mulţi luptători din 
nordul îndepărtat erau păgâni, aşa încât ne considerau 
duşmani. În plus, la fel ca oamenii nordului, saxonii mei îşi 
împodobeau coifurile cu panaşuri şi pene. Jumătate dintre 
războinicii mei erau creştini, deşi arătau la fel ca păgânii. 

— Dacă nu cu noi, atunci cu ei, a rostit sec Eadric făcând 
semn cu mâna în spatele nostru. 

M-am întors şi am văzut o adunătură de călăreţi pe 
colinele joase dinspre răsărit. Erau vreo douăzeci. Se aflau 
încă departe, dar veneau în galop către sud peste creasta 
dealurilor. Dintr-odată însă, şi mai mulţi călăreţi au apărut 
dinspre apus. 

— Sköll, a spus Finan pe un ton categoric. 

Nu putea fi altcineva. În timp ce-i urmăream am văzut 
iscoadele noastre galopând pe drumul pe care veniserăm. 
Deci Skoll ne ajunsese din urmă. Iscoadele lui veneau spre 
sud pe o parte în timp ce grupul lui de războinici înainta 
de-a lungul văii. Aveam un inamic teribil în spatele nostru 
în timp ce în faţa noastră, dinspre zidul de scuturi, 

începuse să se audă zăngănitul spadelor pe pavezele din 
lemn de salcie. 

— Îşi închipuie probabil că noi suntem oamenii lui Sköll, 
am zis. 

— Dacă asta-şi închipuie, ar trebui s-o ia la fugă, a 
mormăit Finan. Sunt mult depăşiţi ca număr. 

Depăşiţi sau nu, creştinii păreau dornici de luptă. 
Continuau să-şi lovească scuturile cu spadele, adresându- 
ne parcă invitaţia sfidătoare de a ne apropia ca să le 
încercăm zidul. 

Dintr-odată zidul s-a despărţit şi doi călăreţi, amândoi în 
negru, s-au îndreptat către noi. Unul era preot, celălalt, cu 
o mantie neagră îmbrăcată peste zalele cenuşii, era un 
războinic. Şi-l cunoşteam. 

Finan a vorbit primul. S-a uitat la războinic nevenindu-i 
să creadă, apoi şi-a făcut semnul crucii, crezând că vedea o 
stafie. 

— Stăpâne, mi-a zis cu vocea doar puţin mai tare decât o 
şoaptă. Este regele Alfred! 

Şi aproape că avea dreptate. 

Războinicul care se apropia de noi semăna cu regele 
Alfred, dar acesta murise cu mulţi ani înainte ca luptătorii 
mei cei mai tineri să se fi născut. Omul din faţa noastră 
avea aceeaşi faţă lungă, palidă şi aspră, aceiaşi ochi severi, 
aceeaşi barbă neagră înspicată cu fire argintii, acelaşi aer 
de reţinere care dovedea o disciplină autoimpusă, acelaşi 
spate drept şi aceeaşi imagine de cumpătare şi calm. 

Se numea Osferth şi-l ştiam bine. 

— Înălţimea Ta, l-am salutat, ştiind că va respinge acest 
rang. 

— Nu sunt prinţ, Lord Uhtred, a spus el, exact aşa cum 
mă aşteptam. 

— Eşti oricum bine-venit. 

— Poate. 

Vorbea asemenea regelui Alfred. Avea aceeaşi voce rece, 
limpede şi clară. La gât îi atârna o cruce de argint prinsă 
pe un lanţ din bucăţi de chihlimbar. Era singura podoabă 
pe care o purta. Mantia lui neagră părea a fi în bună stare, 
dar nu avea nici guler de blană, nici broderii la poale. 
Platoşa de zale era simplă, la fel şi coiful, şi cizmele. Şaua 
şi harnaşamentul calului erau făcute din piele şi fier, 
mânerul spadei era din lemn şi fier, teaca spadei era ca un 
manşon simplu din lemn. Se uita dincolo de mine. M-am 
întors şi eu şi i-am văzut pe oamenii lui Sköll Grimmarson 
apărând pe drum la vreo milă în spatele meu. 

— E Skoll Grimmarson? m-a întrebat el. 

— Da. De unde ai ştiut? 

— N-am ştiut. Doar am presupus. Vă urmăreşte? 

— Prefer să spun că mă urmează. Deci ai auzit despre el. 

— Am auzit, dar numai lucruri urâte, a spus Osferth. 

S-a încruntat văzând că oamenii lui Sköll se opriseră la 

vreo jumătate de milă, surprinşi să descopere zidul de 
scuturi. Iscoadele care veneau de pe colina dinspre răsărit 
coborau ca să se alăture grupului mai mare de războinici. 
Am observat însă că pe colinele dinspre apus călăreţii 
rămăseseră pe loc. Erau, fireşte, tot iscoade, dar aveau cai 
iuți şi nu aveau scuturi grele care să le îngreuneze 
înaintarea. 

— Nu se vor lupta acum, a zis Osferth sigur pe sine. 
Suntem mai mulţi decât ei. 

Eu nu eram la fel de sigur. Un călăreț părăsise rândurile 
lui Skoll şi urca pe colina dinspre apus. Avea o mantie 
cenuşie, iar în vârful coifului îi flutura o coadă de lup. Între 
timp, Sköll părea mulţumit să se uite la noi. L-am privit din 
nou pe Osferth. 

— Eşti departe de casă, i-am spus pe un ton acuzator. 

— Ca şi Domnia Ta, Lord Uhtred. 

Am făcut cu mâna către vale şi pădure. 

— Northumbria este casa mea. 

— Danezii din Northumbria au venit să jefuiască fermele 
din jurul Mameceasterului, mi-a răspuns arţăgos. l-am 
omorât. 

— De aceea eşti acum aici. 

— Da, pentru asta am plecat de la Mameceaster. 

— Unul dintre invadatori se numea Hergild? 

— Da, a spus Osferth; părea puţin surprins, dar nu m-a 
întrebat de unde ştiam acest nume. Datoria mea este să 
descurajez astfel de invazii. 

— Slavă Domnului, a zis preotul care-l însoțea, însă 
niciunul din noi nu i-a dat atenţie. 

— Deci îl slujeşti pe Treddian? l-am întrebat pe Osferth. 

— L-am înlocuit pe Treddian. Prinţul /Ethelstan m-a 
numit comandantul cetăţii de la Mameceaster. 

— Mă bucur, am zis, şi chiar aşa era. 

— Te bucuri, Lord Uhtred? 

— Meritai să fii comandant. 

— Am fost comandant şi la Brunanburh, mi-a amintit cu 
o urmă de indignare în glas. 

— Aşa este. Ştiu. 

Æthelfæd îl numise pe Osferth, fratele ei vitreg, 
comandant al garnizoanei, o decizie care l-a nemulţumit pe 
regele Edward, care nu era fiul cel mare al tatălui său. 
Osferth era primul născut, fiu nelegitim al lui Alfred făcut 
cu o slujnică înainte ca acesta să descopere că-şi iubea mai 
mult zeul decât femeile, o greşeală pe care eu nu am 
săvârşit-o niciodată. Auzisem că Edward, fiul legitim mai 
mare, îl  înlăturase pe  Osferth de la comanda 
Brunanburhului după moartea lui /Ethelfleed temându-se, 
poate, că fiul nelegitim i-ar fi putut deveni rival. Acum, 
ZEthelstan îi dăduse comanda unei garnizoane mai mari. 

— Fratele tău vitreg ştie că eşti comandantul 
Mameceasterului? l-am iscodit. 

Osferth mi-a aruncat o privire rece. 

— Fratele meu vitreg? 

— Regele Edward. 

Nu-i plăcea să i se amintească de obârşia lui şi nu 
încercase niciodată să profite de ea. 

— Cu siguranţă o să afle dacă n-a aflat deja. Aşteptăm să 
vedem dacă este de acord. S-a uitat încruntat spre oamenii 
lui Sköll şi a tuşit uşor. Imi pare rău, Lord Uhtred, de fiica 
ta, a zis el cu stângăcie. Îmi pare foarte rău. 

— Şi mie. Mutându-mi la rândul meu privirea către 
călăreţii lui Skoll de pe colina dinspre apus, l-am întrebat: 
Cum ai aflat despre ea? 

La un moment dat fuseseră cam douăzeci. Acum mai 
erau doar jumătate dintre ei şi niciunul nu cobora în vale. 

— Un om pe nume Beadwulf ne-a zis, mi-a răspuns 
Osferth, şi asta m-a făcut să mă uit din nou la el. 

— Fratele Beadwulf? am întrebat surprins. 

— E călugăr? Nu cred. E împreună cu nevasta lui. 

— E doar o poreclă, am zis cu un oarecare dispreţ în 
glas. 

Deci Beadwulf şi veverița lui nu fugiseră înapoi la 
Arnborg, ci călăriseră spre miazăzi ca să caute sprijin? 
Pentru asta îi datoram mulţumiri. Nu i-aş fi făcut niciun 
bine dacă i-aş fi destăinuit piosului Osferth că Beadwulf 
era un călugăr îndrăgostit, aşa că am hotărât să păstrez 

tăcerea. Faptul că Beadwulf îi spusese lui Osferth despre 
Sköll explica de unde ştia că eram urmăriţi de războinicul 
viking. 

— Deci ai venit ca să mă salvezi? l-am întrebat. 

— Da, de îndată ce am aflat că sunteţi urmăriţi. 

Mă tot gândeam la vorbele lui în timp ce scrutam colina 
de la apus. 

— Aţi plecat din Mameceaster pentru a-i urmări pe 
jefuitorii de vite, i-am zis. Dar cum l-aţi întâlnit pe 
Beadwulf? 

— Bietul om fusese luat ostatic de către nemernici, mi-a 
răspuns Osferth. Atât el, cât şi nevastă-sa. 

Am tresărit aflând acest lucru. 

— Presupun că au siluit-o toţi. 

— Mă tem că da, a spus el cu mâhnire în glas. 

„Biata veveriţă”, mi-am zis în gând. Îmi plăcuse mult de 
Wiburgh, dar, dacă bărbatul ei se purtase atât de sălbatic 
cu ostaticii, îşi meritase moartea pe care i-o hărăzise 
Osferth. 

— Presupun că i-ai ucis pe jefuitori. 

— Am pus mâna pe şase dintre ei. Ceilalţi sunt morţi. 

— Şi unde sunt cei şase? 

— l-am trimis la Mameceaster. 

— Au siluit o femeie! Trebuie să-i ucizi! 

— Vor fi judecaţi la întoarcerea mea, a spus el pe un ton 
oficial. Dacă vor fi găsiţi vinovaţi, vor fi osândiţi la moarte. 

— Judecaţi! am scrâşnit. Nemernicii trebuie omorâţi! 

— Asta e legea în Mameceaster, a insistat Osferth. 
Legea dată de rege. 

Am auzit un corn sunând tare în spatele meu, dar nu m- 
am întors. 

— Finan, câţi oameni sunt? am întrebat. 

— Nouăzeci şi doi şi se apropie, mi-a răspuns irlandezul. 
Şi mai sunt unii pe... 

— Ştiu, l-am întrerupt. 

— Unii pe...? a întrebat Osferth. 

— Iscoade, pe colină, l-am lămurit. 

S-a uitat spre colina de la apus, unde acum se aflau doar 

şase oameni. Cum nu i s-au părut importanţi, şi-a întors 
privirea către trupele lui Skoll. Cornul a sunat din nou, 
mult mai tare şi mai insistent. 

— Vrea să ne îndreptăm atenţia către el, am zis. 

Skoll voia să nu fim atenţi la colina dinspre apus, unde 
se pregătea de fapt atacul. Încă eram cu spatele la 
conducătorul viking şi călăreţii lui. 

— Îl vezi, Finan? 

— Da, nemernicul cel mare este chiar în mijlocul 
oamenilor lui. 

— Bărbatul cu mantie albă? a întrebat Osferth. 

— Jupuită de pe un lup alb, i-am răspuns. Are spiritul 
unui lup. Este un ulfhedinn. 

— Un uifhedinn? Nu ştiam că există. Credeam că sunt 
doar zvonuri. 

— Ulfhe&nar nu sunt zvonuri, a intervenit preotul. Acum 
sunt puţini. Ei sunt războinicii-lupi. Se ung cu o pomadă 
vrăjită care-i face să se poarte ca nebunii. Cei din neamul 
meu îi numesc berserkergang”. 

— Neamul tău, părinte? l-am întrebat. 

— Sunt danez, mi-a răspuns el calm. 

Era un bărbat tânăr, avea o figură aspră care sugera 
inteligenţă şi severitate. 

— Părintele Oda s-a convertit la adevărata credinţă în 
Anglia de Răsărit, acolo unde s-a stabilit familia lui, mi-a 
explicat Osferth. 

— Domnul fie lăudat, a zis Oda. 

— Acum este tălmaciul meu şi unul dintre duhovnicii 
mei, a continuat Osferth. 

— Câţi duhovnici ai? 

Osferth s-a făcut că nu auzise întrebarea. Mă ştia destul 
de bine şi-şi dădea seama că mi-aş fi bătut joc de răspunsul 
lui. 

Chiar mă ştia bine. Cu ani în urmă, când trecuse de 
adolescenţă, tatăl lui l-a trimis să fie instruit pentru a 
deveni preot. Dar tânărul Osferth ardea de dorinţa de a fi 


” Luptători vikingi care luptau în stare de transă, fără scuturi şi 
îmbrăcaţi în piei de urs. 

războinic şi a insistat să-l iau sub aripa mea. Într-adevăr, 
ar fi putut să devină un bun preot; avea cucernicie, 
dăruire, credinţă, chiar pasiune, însă, citind scripturile 
creştine, s-a convins că statutul lui de bastard îl împiedica 
să intre în rândurile clerului. Dar nicăieri în cartea sfântă 
nu stă scris că un copil nelegitim nu poate omori un danez, 
aşa că a abandonat sutana preoțească şi s-a îmbrăcat în 
zale. Era, ca şi tatăl lui, inteligent, şi această isteţime a lui 
l-a făcut să fie un războinic bun. Era şi viteaz. Curajul lui 
venea dintr-o teamă profundă, ştiam asta. Dar avea 
puterea să-şi controleze frica, şi eu îl admiram pentru 
acest lucru. Nu doar că-l admiram, îmi plăcea de el; totuşi, 
mă gândeam că, la fel ca majoritatea creştinilor, n-ar fi 
putut niciodată să poarte o afecţiune reală unui om care se 
ruga unui alt zeu. 

Se uita dincolo de mine. Cornul a sunat din nou. Calmul 
meu i-a dat probabil de înţeles că după părerea mea 
vikingii nu prezentau niciun pericol. În definitiv, eram mai 
mulţi decât ei. 

— Cred că este o întâlnire întâmplătoare, a spus Osferth. 

— Vrei să spui că avem ocazia să-l omorâm pe Skoll? l- 
am întrebat. 

Mi-a răspuns pe un ton uşor plictisit: 

— Vreau să spun că prinţul ZEthelstan m-a prevenit că s- 
ar putea să ne întâlnim, aşa că mi-a dat un mesaj pentru 
tine. 

— Înainte de asta, vreau să te întreb dacă-mi pot alinia 
călăreţii în spatele zidului tău de scuturi. 

A fost surprins de întrebarea mea. L-am văzut 
încruntându-se. 

— Este necesar? 

— E de dorit în caz că Skoll se hotărăşte să atace, i-am 
răspuns. 

— N-o s-o facă, a spus Osferth sigur pe el. 

— Eu o să-mi aranjez oricum oamenii, i-am zis, după 
care le-am cerut călăreţilor mei să se alinieze la dreapta 
zidului de scuturi al lui Osferth. 

— Vreţi scuturi, stăpâne? m-a întrebat Rorik. 

Scutierii şi slujitorii aveau grijă de sulițe şi de caii de 
povară care ne cărau scuturile. 

— N-o să aveţi nevoie de scuturi pentru că n-o să fie 
nicio luptă, a zis Osferth. 

— Avem nevoie de scuturi, i-am spus lui Rorik. 

— N-o să fie nicio luptă! a insistat Osferth, chiar dacă 
oamenii lui Sköll se puseseră uşor în mişcare. 

— De unde ştii? l-am întrebat. 

— Suntem mai numeroşi decât ei, mi-a răspuns Osferth, 
de data asta mai puţin sigur pe el. 

— Suntem mai mulţi, am încuviinţat. Dar ei sunt 
úlfhéðnar. Luptă pentru plăcerea de a se lupta. 

— Este adevărat, a intervenit părintele Oda făcându-şi 
semnul crucii. Ulfheânar nu cunosc teama. Unii chiar îşi 
doresc să moară, nutrind convingerea că astfel vor primi 
un loc de onoare în sala de ospeţe din Valhalla. 

Osferth se uita atent la inamici. Sköll se afla în centrul 
şirului de luptători. Părea uriaş în mantia lui mare de 
blană. Lângă el se afla un călăreț slab cu păr alb lung şi o 
barbă albă tot lungă. Purta un veşmânt deschis la culoare 
care-i ajungea până la scăriţa şeii. Era Snorri, temutul 
vrăjitor al conducătorului viking. Găvanele goale ale 
ochilor lui erau îndreptate către noi. Am simţit un soi de 
nelinişte, dar el s-a întors şi a dispărut în spatele 
călăreţilor. Aceştia aveau scuturi pictate în culori aprinse; 
vârfurile suliţelor lor reflectau lumina zilei de iarnă, iar 
cornul ne sfida cu sunetele lui stridente. Se opriseră la trei 
aruncături de suliță de noi, însă oamenii mai tineri ai lui 
Skoll, eroii nebuni, se învârteau călare de colo colo 
sfidându-ne şi insultându-ne ca pentru a ne provoca la o 
luptă corp la corp. 

— Finan, am zis eu încet. Alege treizeci de oameni. 

— Ce-ai de gând? m-a întrebat Osferth puţin îngrijorat. 

— Prinţe, îmi dai voie să-ţi amintesc că te afli în 
Northumbria şi că sunt ealdorman al Northumbriei? i-am 
spus folosind titlul de nobleţe care-l enerva. Ei bine, dacă 
un senior din Northumbria vrea să vâneze porumbei în 
ţara lui, nu are nevoie de încuviințarea unui bastard din 

Saxonia de Vest. 

După această insultă i-am zâmbit, însă el n-a zis nimic. 

— Eşti un... a început părintele Oda, dar s-a oprit văzând 
că Osferth a ridicat braţul pentru a-l face să tacă: 

— Lord Uhtred spune adevărul, chiar dacă nu e plăcut. 

— Finan! l-am strigat. Când irlandezul s-a apropiat în 
fuga calului de mine i-am poruncit: Descălecaţi şi duceţi 
caii înapoi în pădure. Mergeţi încet. 

Apoi i-am spus ce avea să găsească în pădure şi ce 
trebuia să facă. Nu şi-a putut împiedica un zâmbet. Abia 
aştepta ca bătălia să înceapă. Şi urma să fie o bătălie. In 
stânga noastră, colina dinspre apus era acoperită cu 
copaci desfrunziţi până în vârf. La jumătatea pantei, câţiva 
porumbei se ridicaseră de pe crengi şi acum zburau în 
cercuri. Cu siguranţă, acolo erau oameni. Nu-i puteam 
vedea pentru că tufele erau dese, dar ştiam că se aflau 
acolo. Skoll luase iscoadele de pe colina de răsărit, dar 
lăsase oameni pe cea de apus, iar acum aceştia coborau 
prudent prin pădure. Ei credeau că nu-i vedeam, având 
atenţia îndreptată spre armata mai mare a lui Sköll, însă 
porumbeii speriaţi îi dăduseră de gol. 

Osferth era un om deştept, la fel de isteţ ca şi tatăl său, 
regele Alfred, dar a fi deştept nu înseamnă şi a fi abil. 
Formase un zid de scuturi pentru că iscoadele lui îi 
spuseseră că ne apropiam. Nu făcuse zidul pentru că se 
aştepta să-l atac, ci pentru că voia să pară hotărât şi 
puternic. Avea, desigur, un mesaj pentru mine de la 
ZEthelstan, şi n-aveam nevoie de prea multă isteţime ca să- 
mi dau seama despre ce era vorba. Osferth hotărâse că 
aceasta nu va fi o întâlnire între vechi prieteni, ci 
transmiterea cererii lui /Ethelstan de a mă supune 
autorităţii lui. Zidul avea rolul de a mă impresiona. 

Însă apăruseră oamenii lui Skoll, şi Osferth păstrase 
formațiunea în ideea că nimeni nu atacă fără preget un zid 
de scuturi. Se aştepta ca oamenii lui Skoll să lanseze 
provocări, să ne batjocorească, dar până la urmă să plece, 
nevrând să rişte pierderi însemnate. Osferth avea 
încredere în cifre, iar noi eram, fireşte, o forţă mai mare. 

Dar, pe cât era el de deştept, Osferth nu şi-a imaginat că 
Sköll va îndrăzni să înceapă o luptă pe care n-avea cum s-o 
câştige. 

Sköll îşi pierduse din respectul celorlalţi după 
încercarea nereuşită de a cuceri Eoferwic. Târâse după el 
o armată întreagă spre răsărit şi fusese învins, de pe urma 
acestui efort alegându-se doar cu o mână de sclavi şi nişte 
vite costelive, în condiţiile în care, ca orice viking, le 
promisese prăzi bogate oamenilor săi. De aceea se aflau în 
Britania. Skoll jurase că va deveni rege al Northumbriei şi 
le făgăduise căpeteniilor lui pământ, argint, femei, vite şi 
sclavi. În loc de asta, acum se retrăgeau la casele lor de pe 
coasta de apus a Cumbralandului. O căpetenie care nu 
reuşeşte să-şi răsplătească oamenii îşi pierde reputaţia. 

La vederea zidului de scuturi, Skoll simţise că avea 
şansa de a obţine o victorie care i-ar fi adus cai, zale, 
harnaşamente, arme şi ostatici. Nu ar fi fost un jaf pe 
măsura celui de la Eoferwic, dar să dai înapoi în faţa 
provocării pe care o reprezintă un zid de scuturi înseamnă 
să te arăţi fricos şi să-ţi pierzi încrederea războinicilor. Nu 
avea de ales, trebuia să atace. Şi-a dat seama cât de 
vulnerabil era Osferth. Am încercat să mă pun în locul lui 
Skoll şi să gândesc ca el. Cum aş fi atacat eu acest zid? 
Cum l-aş fi putut face praf? Dacă pentru mine răspunsurile 
erau clare, Osferth, aşa isteţ cum era, nu le vedea. 

Este îngrozitor de greu să iei cu asalt un zid de scuturi, 
însă oamenii lui Sköll puteau să meargă călare în spatele 
acestuia şi să atace de acolo, mai ales că zidul se afla pe 
drum, iar flancurile lui erau descoperite înspre păşunile 
din jur. Fără îndoială, Osferth avea să-şi ducă oamenii 
înapoi către liziera pădurii înainte ca acest lucru să se 
întâmple, iar călăreţilor lui Skoll avea să le fie greu să se 
mişte printre tufe şi pe sub crengile joase. În tot acest 
timp, războinicii mei aveau să le dea de furcă. Dar ştiam că 
Sköll nu avea de gând să-l lase pe Osferth să-i provoace pe 
oamenii lui la o bătălie haotică la marginea pădurii. 
Plănuise să menţină zidul de scuturi al lui Osferth în teren 
deschis, şi pentru asta trimisese câţiva călăreţi care să ne 

învăluie pe la spate. Acum, aceştia se îndreptau spre noi la 
adăpostul copacilor de pe colina de la apus. Odată ce 
armata lui Skoll ajungea destul de aproape de noi, aveau 
să ţâşnească dintre copaci pentru a ataca din spate zidul 
de scuturi. Erau suficienţi şase călăreţi înarmaţi cu sulițe, 
în spinarea unor cai zdraveni, ca să spargă zidul din spate. 
Panica avea să se instaleze în momentul în care oamenii lui 
Osferth se întorceau ca să se apere de acest atac, iar 
atunci armata lui Skoll avea să atace din faţă. Avea să fie o 
luptă scurtă, un adevărat măcel. În locul în care cu câteva 
clipe înainte era un zid de scuturi avea să fie doar pământ 
îmbibat cu sânge. 

Acum, Finan ajunsese cu oamenii lui şi caii acestora 
printre copaci. Lui Skoll, dacă ar fi prins de veste, i s-ar fi 
părut pur şi simplu că Finan adusese alţi cai lângă cei ai 
lui Osferth la liziera pădurii şi-i lăsase acolo. Dar Finan, 
odată ajuns între copaci, a urcat în şa. Cred că Skoll era 
mai atent la oamenii care-şi luau scuturi şi sulițe. Am atins 
plăseaua  Răsuflării-Şarpelui şi am rostit în gând o 
rugăciune înainte de a mă apleca să iau sulița întinsă de 
unul dintre slujitori. Apoi am rămas în aşteptare. 

Sköll îşi trimisese oamenii în faţă. Cei mai tineri dintre 
luptătorii săi ne tot provocau trecând călare la o 
aruncătură de suliță distanţă de şirul de războinici ai lui 
Osferth şi invitându-ne să ieşim la luptă. Acum îl vedeam 
bine pe Skoll. Era un bărbat cu faţă lungă, cu o barbă 
bogată. Purta un coif cu obrăzare din argint. Şi el striga, 
însă nu-i puteam distinge vocea printre celelalte. Părea că 
se uită la Osferth, care se afla în mijlocul zidului de 
scuturi. 

„Acum e momentul”, mi-am zis. 

— Osferth! am strigat. 

— Lord Uhtred? 

— Du-ţi oamenii la marginea pădurii! Vreau ca arborii 
să-ţi protejeze flancul din stânga. 

— Ce să...? a început el nedumerit. 

— Fă ce-ţi spun! am răcnit, şi, pentru că în trecut îmi 
acceptase ordinele şi pentru că avea încredere în mine, m- 

a ascultat. Fiţi pregătiţi! am zbierat către cei din zidul de 
scuturi. Şi ţineţi scuturile ridicate în timp ce înaintați. 

Bătălia a început, dar nu aşa cum plănuise Skoll. 

El sperase să-şi vadă oamenii ţâşnind dintre copaci 
pentru a ataca din spate zidul de scuturi al lui Osferth. In 
loc de asta, i-a văzut apărând mult mai sus pe colină, 
urmăriţi de călăreţii lui Finan. Am numărat şaisprezece 
vikingi ai căror armăsari aruncau în spate bucăţi de 
pământ smulse de copite în timp ce Finan şi ai lui îşi 
îmboldeau caii ca să continue urmărirea. „Nu aşa departe, 
nu atât de departe!” am murmurat ca pentru mine atunci 
când Vidarr Leifson, el însuşi viking, l-a lovit cu dosul 
spadei pe ultimul dintre fugari pentru a-l da jos din şa, iar 
Beornoth, un saxon, l-a spintecat cu sulița pe cel căzut la 
pământ. Apoi, Finan a strigat la oamenii lui să înceteze 
urmărirea şi vină după el în jos pe panta colinei. Şase cai 
fără călăreț veneau în urma irlandezului printre copaci. 
Oamenii lui Osferth ajunseseră aproape de liziera pădurii. 
Finan şi călăreţii lui se aflau acum în faţa zidului de scuturi 
şi i-au pus pe fugă pe tinerii luptători ai lui Skoll care se 
apropiaseră de noi pentru a ne râde în nas. 

— Acum faceţi gălăgie, fir-ar să fie! am strigat către cei 
din zidul de scuturi. 

— Am omorât şase, mi-a spus Finan strunindu-şi calul 
lângă al meu. 

— Şi, acum, să-i umilim pe nemernici, am zis. 

Oamenii lui Osferth începuseră să-şi lovească pavezele 
cu spadele. Finan şi cu mine am mers în faţa zidului de 
scuturi. 

— Sunt speriaţi de voi! le-am spus oamenilor lui Osferth. 
Spuneţi-le ce fii de târfe împuţite sunt! 

Skoll nu se mişcase din loc, şirul de călăreţi stătea 
liniştit, doar copitele cailor frământau pământul jilav. 
Vikingul crezuse că atacul neaşteptat al războinicilor lui 
avea să-i surprindă pe oamenii lui Osferth şi să-i 
transforme în victime ale spadelor lui, însă asta nu se 
întâmplase. Purtătorul lui de drapel ţinea în mâini o 
frumoasă flamură triunghiulară pe care o mişca într-o 

parte şi în alta, îngăduindu-le tuturor să zărească imaginea 
unui lup cu colții la vedere. 

— Rorik! am strigat. 

— Da, stăpâne. 

— Arată-le flamura mea. 

Capul de lup al Bebbanburgului avea să înfrunte lupul 
rânjit al lui Sköll. 

Am aşteptat până ce flamura noastră a fost desfăşurată, 
apoi am pornit la pas spre Skoll. Finan mi s-a alăturat şi, 
când am ajuns la mijlocul distanţei dintre vikingi şi 
oamenii lui Osferth, am înfipt ascuţişul suliţei în pământ şi, 
în mod provocator, am întors scutul astfel încât capul de 
lup să fie cu susul în jos. Şi am rămas în aşteptare. 

Am auzit tropăit de copite în spatele meu. 

— E Osferth? l-am întrebat pe Finan. 

N-am vrut să mă întorc pentru a rămâne cu ochii aţintiţi 
asupra lui Skoll. 

— Da, Osferth este, mi-a confirmat irlandezul. El şi 
preotul lui. 

Osferth s-a oprit lângă mine. N-a spus nimic, dar se uita 
la mine cu un aer ofensat. Preotul se afla în spatele lui. 

— Skoll a trimis iscoade pe colina de apus, i-am zis lui 
Osferth. Urmau să iasă dintre copaci şi să te atace prin 
spate. 

— Ar fi trebuit să-mi spui! 

— Adică tu nu i-ai văzut? l-am întrebat, prefăcându-mă 
surprins. 

A scuturat din cap cu tristeţe. 

— Îţi mulţumesc, Lord Uhtred, mi-a spus privind către 
Sköll. Dar ce face ăsta? 

— Se gândeşte să ne omoare. 

— E sigur că nu vrea să se lupte? 

— Nu acum. Şi dacă oamenii tăi ar fi călare, l-aş ataca. 

— Am putea... a început el, dar s-a oprit. 

Voia să spună fie „am putea să înaintăm”, ceea ce 
însemna să mişte zidul de scuturi de lângă liziera pădurii 
care-i apăra flancul stâng, fie „am putea să le aducem 
caii”, adică să spargem zidul de scuturi, dându-i astfel lui 

Sköll ocazia să atace. 

— Ar fi trebuit să-i las călare, a zis el posomorât. 

— Eu aşa aş fi făcut, i-am spus eu cu blândeţe în glas. 

— Tatăl meu... a început, dar s-a oprit din nou. 

— Tatăl tău? 

— Întotdeauna spunea că eşti nebun, Lord Uhtred, dar 
că eşti un nebun isteţ atunci când este vorba de o bătălie. 

Am izbucnit în râs, dar chiar în acel moment Skoll a dat 
pinteni calului său. Am văzut că îl însoțeau trei dintre 
luptătorii lui. Toţi înaintau încet către sulița înfiptă în 
pământ care, ca şi scutul meu ţinut cu susul în jos, era un 
semn că voiam să negociem. 

— N-o să ne atace, a spus Finan. 

— Nu? am întrebat. 

— Nu şi-a luat şi vrăjitorul cu el. 

— Şi care-i diferenţa? a vrut să ştie Osferth. 

— Dacă plănuia să lupte, ar fi vrut ca noi să-l vedem pe 
vrăjitor ca să ne înfricoşeze. 

M-am gândit că irlandezul avea dreptate. Mi-am adus 
aminte că vrăjitorul îl sfătuise pe Skoll să nu atace 
Eoferwicul, iar această prezicere se dovedise întemeiată. 
În plus, îl văzusem pe Snorri întorcându-se cu spatele şi 
îndepărtându-se de noi. 

— Şi nici nu s-au uns cu pomada lor vrăjită, a spus 
dispreţuitor preotul Oda. 

— De unde ştii? l-a întrebat Osferth. 

— Altfel, ar fi urlat la noi şi s-ar fi năpustit asupra 
noastră. 

Am rămas tăcuţi câtă vreme Skoll şi însoțitorii lui se 
apropiau. Mă uitam fix la el. Acesta era omul care o 
omorâse pe Stiorra. Simţeam cum mă cuprinde furia. Mai 
târziu, după aceea, Finan mi-a spus că tremuram şi că nici 
nu l-am simţit atunci când m-a apucat de braţ. Imi 
amintesc că mi se umpluse gâtlejul de un gust amar ca de 
fiere în timp ce vikingul se apropia. Era mai tânăr decât 
mă aşteptam să fie. Avea, poate, în jur de patruzeci de ani. 
Era lat în umeri şi părea şi mai mare aşa cum era îmbrăcat 
în uriaşa lui mantie albă. Pe sub ea avea zale lucitoare, iar 

la gât îi atârna un ciocănel făcut din aur. Avea fire sure în 
barbă, însă părul care-i ieşea pe sub marginea coifului era 
blond. Faţa îi era acoperită de riduri, nasul îi era mare şi 
zdrobit, iar ochii erau albaştri, înguşti şi ageri. S-a oprit la 
un pas în spatele suliţei. Pentru câteva momente, nu a 
spus nimic, uitându-se la noi cu un aer ce părea amuzat, 
însă când a început să vorbească, a făcut-o cu o blândeţe 
surprinzătoare. 

— Am găsit trupurile lui Einar şi Njall. Einar era un 
idiot, dar Njall promitea să fie un războinic de nădejde. 
Cine i-a omorât? m-a întrebat el. 

— Eu. 

— Şi de ce a trebuit să-i legi de copac? Pari un bătrânel 
viteaz. 

— Ce spune? a mormăit Osferth. 

— Nimic important, doar ocări, i-a răspuns preotul. 

— Cine eşti tu? m-a întrebat Skoll. 

— Cel care i-a omorât pe Einar şi Njall. 

A scos un scurt oftat în timp ce însoțitorii lui mă priveau 
încruntaţi. Toţi trei purtau mantii din piele cenuşie de lup. 
Feţele le erau arse de vânt. Unul avea o barbă neagră 
împletită în codițe scurte, un altul avea o cicatrice care i se 
întindea pe faţa oacheşă de la maxilarul stâng până la 
pomeţii de pe partea dreaptă, iar cel de-al treilea îmi 
zâmbea ca să-mi arate ce dinţi ascuţiţi avea. 

Skoll a oftat din nou şi s-a uitat în sus ca pentru a găsi 
inspiraţie. Pe partea dreaptă am văzut un topor greu, legat 
de oblâncul şeii cu o frânghie din piele împletită, iar la 
şoldul stâng avea o spadă mare vârâtă într-o teacă făcută 
tot din piele. Mânerul era din fier, plăseaua era învelită în 
piele de lup. Ştiam că aceasta era Colţ-Cenuşiu, spada care 
o omorâse pe fiica mea. Skoll s-a uitat din nou la mine. 

— Ai adus un vrăjitor cu tine, mi-a spus făcând semn din 
cap către preotul lui Osferth. Ți-e aşa teamă de mine? 

— De ce mi-ar fi teamă de un neisprăvit ca tine? i-am zis. 
Ai fugit din Irlanda ca un copil înspăimântat şi am auzit că 
ai fost gonit din Jorvik de către o femeie. 

A încuviinţat din cap. 

— Dar femeia aceea a murit. Eu am omorât-o. 

În momentul acela am simţit nevoia să scot Răsuflarea- 
Şarpelui din teacă şi să-l spintec, dar mi-am impus să-mi 
stăpânesc pornirile. 

— Ai omorât o femeie. Şi te socoteşti viteaz! 

— Era o femeie de toată isprava, a zis ridicând din 
umeri. Dar nu trebuia să se lupte cu noi. 

— Era o vrăjitoare care profera blestemul tigvei. Este 
vrăjitorul tău atât de bun încât să înlăture acest blestem? 

S-a uitat lung la mine ca pentru a-mi cântări spusele. 

— Cum se face că a murit dacă era o vrăjitoare atât de 
puternică? 

— Nornele i-au spus că trebuia să moară. Era timpul să 
plece din această lume. Dar moartea ei avea un scop. 

— Şi de unde ştii tu asta? 

Era calm încă, dar am observat că şi el şi cei care-l 
însoțeau îşi atinseseră ciocănelele atârnate la gât atunci 
când pomenisem despre blestemul tigvei. Din câte ştiam 
eu, nu exista aşa ceva, însă fusese de ajuns ca să-l tulbure 
pe Skoll. 

— De unde ştii că moartea ei a avut un scop? m-a 
întrebat din nou. 

— Mi-a apărut în vis şi mi-a vorbit. 

— Astea nu-s decât nişte scorneli, bătrâne. 

— Scopul morţii ei era să vă trimită în Niflheim!9, acolo 
unde mâncătorii de leşuri vă vor roade carnea de pe oase 
pentru tot restul timpului. Vă veţi zvârcoli în agonie, veţi 
urla ca nişte copii neajutoraţi şi vă veţi tângui la nesfârşit. 
Vrăjitoarea mi-a spus că viermii vă vor roade carnea de pe 
schelete, dar nu veţi muri niciodată. În timp ce veţi simţi 
suferinţa şi vă veţi plânge de milă, veţi auzi râsetele eroilor 
din Valhalla. Aşa mi-a spus. 

Mi-am dat seama că-l înfricoşasem. Şi-a dus mâna către 
ciocănelul de la gât, dar s-a controlat la timp şi şi-a 
coborât mâna ca să mângâie lama toporului. 

— Te pricepi la vorbe, bătrânelule. Dar te pricepi şi la 


10 În mitologia nordică, Niflheim sau „Ţara Negurii” este unul din cele 
nouă tărâmuri ale universului, un ţinut al gheții şi al frigului. 

luptă? 

Aştepta să-i răspund, dar eu n-am spus nimic. 

— Vrei să te lupti cu mine? m-a întrebat. 

— Vreau să te omor. 

— Atunci luptă-te cu mine, bătrânelule, a spus el râzând. 

— De ce mi-aş mânji reputaţia luptând cu un neisprăvit? 
l-am întrebat zeflemitor. 

— Ai o reputaţie ce ar putea fi mânjită? mi-a replicat pe 
acelaşi ton. 

— Eu sunt bătrânelul care l-a înfrânt pe băiatul tău în 
luptă. Asta nu-i o reputaţie suficientă pentru tine? 

Asta chiar că l-a scos din sărite. Dacă până atunci fusese 
surprinzător de reţinut, cuvintele mele l-au făcut să dea 
pinteni calului şi să înainteze. S-a întins să smulgă sulița 
înfiptă în pământ, dar, înainte de-a reuşi s-o ridice, am tras 
din teacă Acul-Viespii, l-am îndemnat pe Tintreg să 
înainteze şi am împins vârful pumnalului în barba încâlcită 
a lui Skoll. 

Cei trei însoțitori ai lui aveau deja spadele pregătite. 
Finan fusese mai rapid. Spada lui, Hoţul-de-Suflete, era 
deja afară din teacă, dar el, ca şi ceilalţi, a îngheţat când a 
văzut că înfipsesem Acul-Viespii în barba lui Skoll. Voisem 
să-l omor? Desigur, dar caii se mişcaseră puţin într-o parte 
înainte ca lama pumnalului să-i străpungă pielea, iar 
armăsarul războinicului cu barbă împletită îl împiedica pe 
Tintreg să înainteze. Skoll rămăsese cu capul dat pe spate, 
țintuit de vârful Acului-Viespii. 

— Ajunge! a strigat Osferth în engleză. Lasă spada jos, 
Lord Uhtred, a adăugat el calm uitându-se la mine. 

Finan şi-a băgat spada în teacă. A făcut-o, în mod 
intenţionat, foarte încet. Apoi, s-a întins tot cu mare grijă şi 
mi-a împins în jos braţul în care tineam pumnalul. 

— E armistițiu, stăpâne, m-a dojenit el. Armistiţiu. 

— Ce tot spun? m-a întrebat Skoll. 

— Că eşti un om lipsit de onoare, i-am răspuns cu un 
mârâit în glas. 

— Cine eşti tu? 

— Cel care te va ucide. Şi jur pe toţi zeii că, atunci când 

vei muri, n-o să ai nicio armă în mână. 

— Mă sperii, bătrânelule, a rânjit el. 

— Ce-şi tot spun? a vrut să ştie Osferth. 

— Insulte copilăreşti, i-a răspuns dispreţuitor părintele 
Oda. 

Skoll a înfipt sulița la loc în pământ şi a pornit înapoi 
călare. L-am întors şi eu pe Tintreg, care şi-a scuturat 
capul şi a nechezat. Osferth şi-a aşezat mâna înmănuşată 
pe căpăstrul calului ca pentru a mă împiedica să-l atac din 
nou pe viking şi mi-a spus: 

— Ai propus un armistițiu. De ce? 

— Pentru că vreau să-l văd pe omul pe care-l voi omori, 
i-am răspuns. Şi dacă oamenii tăi erau călare, puteam să-l 
terminăm acum pe nemernicul ăsta. 

— Am venit aici ca să te găsesc, nu ca să încep un război 
cu Northumbria, mi-a spus Osferth. 

— Dar războiul a venit peste tine, aşa că hai să luptăm. 

— Ce tot vorbiţi acolo? a întrebat Sköll. 

— Spune-i să plece acasă, mi-a cerut Osferth. 

— Nu vrei să luptăm? 

Osferth a rămas încruntat. Ştia că eram mai mulţi decât 
războinicii lui Sköll, ştia că într-o eventuală bătălie puteam 
să-i înfrângem pe vikingi, dar, de asemenea, ştia că 
începând o astfel de luptă, şi-ar fi vârât oamenii într-o 
vrajbă pur northumbriană. Pe de altă parte, dacă 
ZEthelstan sau regele Edward ar fi aflat că nişte saxoni de 
vest şi mercieni căzuseră într-o luptă dintre două cete de 
păgâni care se urau, nu le-ar fi convenit deloc. 

— Am venit aici ca să te găsesc, mi-a spus cu 
îndărătnicie. Nu am niciun motiv să mă lupt cu acest om. 

— Dar el te-a atacat! 

— Atacul lui nu a reuşit. Şi-a luat mâna de pe căpăstrul 
lui Tintreg şi, întorcându-se pe jumătate, a adăugat: 
Spune-i să plece acasă. 

Am apucat mânerul suliţei înfipte în pământ şi i-am zis 
căpeteniei vikinge: 

— Prinţul meu a decis să-ţi cruţe viaţa, aşa blestemată 
cum e. Te sfătuieşte să te întorci acasă dacă nu vrei să-ţi 

putrezească oasele în valea asta. 

Am tras sulița către mine şi am plecat în urma lui 
Osferth. 

— Laşilor ce sunteţi! a strigat Skoll în urma noastră. 
Fugiţi ca nişte sclavi! 

Şi chiar asta am făcut. 


Eram mai mulţi decât ei şi totuşi am fugit. De fapt, am 
plecat călare de acolo. 

Eram ispitit să atac. Ura pe care o nutream faţă de Skoll 
încerca să mă convingă că oamenii mei i-ar fi învins pe ai 
lui, dar mi-am dat seama că ar fi fost o victorie costisitoare 
şi incompletă. Ar fi murit oameni şi de o parte şi de 
cealaltă şi, cum eram toţi călare, mulţi ar fi scăpat 
măcelului. Se întâmplă la fel în toate bătăliile călare. In 
momentul în care una dintre părţi pare să fie în avantaj, 
cealaltă parte o rupe la fugă, şi atunci începe o cursă 
nebună a cailor. Bunul-simţ, şi avusesem destul în faţa 
ucigaşului Stiorrei, îmi spunea că o luptă dusă călare între 
două forţe aproximativ egale ar fi slăbit ambele tabere, 
astfel că niciuna n-ar fi obţinut o victorie zdrobitoare. 
Voiam să mă confrunt cu Skoll şi să-l omor, dar voiam să 
ne întâlnim faţă în faţă şi să-i smulg arma din mână înainte 
de a-l tăia în bucăţi pentru a fi sigur că figura lui ticăloasă 
nu mă va ofensa în salonul ospeţelor din Valhalla. 

Dacă oamenii lui Osferth ni s-ar fi alăturat, în mod sigur 
am fi obţinut o victorie evidentă. Dar Osferth avea 
dreptate. Nu avea niciun conflict cu Skoll, deci nu avea 
niciun motiv să ducă trupe în Northumbria. Dacă s-ar fi 
întors la Mameceaster cu vestea că pierduse oameni într-o 
luptă care nu-l privea nicidecum, totul s-ar fi terminat cu 
alungarea lui de la comanda garnizoanei de acolo. 

— Îmi pare rău, Lord Uhtred, mi-a spus în timp ce 
călăream alături. 

— Pentru ce? 

Părea încurcat. 

— Pentru fiica ta. Pentru dorinţa de a o răzbuna. 

— Fiica mea va fi răzbunată, am zis. 

— Mă rog pentru asta. 

— Chiar te rogi? 

— Mă rog pentru tine, mi-a mărturisit şi mai încurcat, 
întotdeauna am făcut-o. 

— Tu crezi că zeul tău îi doreşte moartea lui Sköll? 

— Cred că zeul meu varsă lacrimi pentru Englaland. 
Cred că zeul meu vrea să fie pace. 

— Şi Northumbria? 

Pentru câteva momente, a părut că nu înţelege ce vreau 
să spun, apoi şi-a strunit calul. 

— Dumnezeu vrea ca toţi creştinii din Northumbria să 
fie cârmuiţi de un rege creştin. O religie, o limbă, o 
naţiune. 

— Deci ne veţi invada ţara? Ne veţi îngenunchea cu 
forţa? 

A zâmbit pe jumătate. 

— Poate există şi o altă cale, Lord Uhtred. 

— Care ar fi aceea? 

— Discutând şi negociind, a spus ignorând surâsul meu 
dispreţuitor. Ştiai că adunarea de Paşte a witanului se va 
ţine în Mercia? 

— Nu ştiam. 

— Va fi pentru prima dată când witanurile din Mercia, 
Anglia de Răsărit şi din Wessex vor fi împreună. Prinţul 
ZEthelstan crede că vei veni şi tu. 

— Acesta era mesajul lui pentru mine? 

— Da, acesta era. 

Aşteptam o altă cerere din partea lui ZEthelstan, aceea 
de a-i jura credinţă. Judecând mai bine, mi-am dat seama 
că era un subiect prea delicat pentru a fi transmis astfel. 
În schimb, se pare că voia ca eu să particip la adunarea de 
Paşte ca să poată face direct presiuni asupra mea. Cel 
puţin, aşa credeam. 

— Şi de ce aş merge? l-am întrebat pe un ton brutal. Am 
fost deposedat de pământurile pe care le aveam în Wessex 
şi în Mercia. 

— Trebuie să-l întrebi pe prinţul ZEthelstan, Lord Uhtred, 
mi-a spus Osferth. Eu am primit doar porunca să-ți 

transmit mesajul. 

— Trebuie să-l găsesc pe Sigtryggr, i-am zis. Este mult 
mai important decât orice blestemată de întâlnire a 
witanului. 

Două zile mai târziu, ne îndreptam spre Mameceaster. 
Burhul era nou; fusese construit în jurul fortului roman 
care se afla lângă râul Maedlak pe o colină în formă de sân 
de femeie care i-a dat şi numele. Oamenii mei îi spuneau 
Titceaster!!. O îngrăditură din lemn şi pământ înconjura 
noile străzi mărginite de case, dar adevărata trăinicie a 
burgului era dată de vechiul fort. Copitele cailor noştri 
loveau cu zgomot drumul pavat care trecea pe sub bolțile 
porţii de nord a fortului, construite, ca şi zidurile de la 
Ceaster, din piatră care, aici, era mai închisă la culoare. 
Partea de jos era acoperită cu muşchi, însă cea de sus 
arăta ca şi cum fusese reparată acolo unde trecerea multor 
ani distrusese meterezele. Trupul şi capul tăiat al unuia 
dintre răsculații lui Cynleef atârnau de vechea poartă a 
fortului. Cele două bucăţi ale cadavrului fuseseră pironite 
în cuie, şi păsările se bucurau de festinul cărnii putrezite. 

— Întotdeauna m-am întrebat de ce nu a pus Sigtryggr 
aici mai întâi o garnizoană, a zis Osferth în timp ce 
treceam pe lângă aceste trofee sinistre. 

— Pentru că se află în Northumbria? 

— Nimeni nu ştie! Dar cu siguranţă nu este în 
Northumbria acum. 

Ginerele meu sau, mai bine spus, fostul meu ginere ar fi 
putut întări Mameceasterul, însă adevărul este că nu avea 
destule forţe, putând să asigure paza doar pentru Eoferwic 
şi Lindcolne. Celelalte fortărețe mari erau conduse de 
nobili, aşa cum cârmuiam eu la Bebbanburg, dar, aşa cum 
o dovedise călătoria mea din ultimele săptămâni, noi, 
nobilii, nu răspundeam întotdeauna cererilor lui Sigtryggr. 
Edward al Wessexului îşi dorea ca niciun supus de-al lui să 
nu-i iasă din cuvânt, însă Northumbria era sub cârmuirea 
vikingilor, care puteau să-i dea sau nu ascultare celui care 
se considera rege al Eoferwicului. 

— Pe vremuri, Northumbria era o ţară puternică, i-am 
spus lui Osferth când am ajuns în centrul vechiului fort 
roman. Scoţienii ne plăteau tribut, cei din Mercia se 
temeau de noi, aur se găsea din belşug. 

— Totul s-a schimbat după ce au venit păgânii, a zis el. 

Oamenii lui s-au împrăştiat pe străzile lăturalnice unde îi 
aşteptau familiile lor şi unde şi-au adăpostit caii în 
grajduri. Mameceaster îmi amintea de Ceaster, pentru că 
romanii construiseră forturile după acelaşi model. Clădirile 
înălțate de ei se ruinaseră de mult, dar noile case, magazii 
şi grajduri fuseseră ridicate pe locul celor vechi. Dacă la 
Ceaster încă mai exista un zid mare, aici totul era făcut din 
lemn şi paie. În apropiere se afla o biserică nouă mai mare 
decât palatul. Peste tot pe unde se apucau de construit, 
saxonii înălţau şi o biserică. 

— Îţi voi da o casă unde să stai, mi-a spus Osferth şi a 
alunecat obosit din şa dând unui servitor căpăstrul calului. 

Un alt servitor l-a apucat de dârlogi pe Tintreg atunci 
când am descălecat. 

— Nu stăm prea mult, i-am zis crispându-mă de o durere 
care mă apăsa în spate. 

— Caii au nevoie de odihnă, a insistat Osferth. Şi voi 
trebuie să vă odihniti. 

Asta aşa era. Chiar şi Tintreg, un animal puternic, se 
poticnise de mai multe ori pe când ne apropiam de burh. 
Se umpluse de sudoare şi gâfâia. 

— Două zile, m-am învoit în cele din urmă. Apoi trebuie 
să ajung la Sigtrygagr. 

Osferth a ezitat; voia să-mi amintească de witan şi să mă 
îndemne să mă duc, dar şi-a dat seama că ar fi vorbit în 
zadar. 

— Bettic o să-ţi arate unde o să stai, a mai spus făcând 
semn către un servitor şchiop şi fără un ochi. 

— Şi oamenii mei? 

— Vor primi de mâncare şi adăpost, mi-a răspuns 
Osferth, însă atenţia îi fusese deja atrasă de doi preoţi 
tineri care-i aduceau nişte pergamente. Vom lua masa în 
sala mare, mi-a mai strigat în timp ce se îndepărta în 

grabă. 

— Leit taică-său, i-am spus eu servitorului. 

— Păcat că nu poartă coroana tatălui său, stăpâne, mi-a 
răspuns Bettic. 

M-am asigurat că oamenii mei au primit mâncare şi un 
loc unde să se odihnească, i-am avertizat, fără rost, de 
altfel, asupra bătăilor care se pot isca prin taverne, apoi l- 
am urmat pe Bettic către o casă aflată în partea de miazăzi 
a fortului. Era una dintre construcţiile care mărgineau 
zidurile romane. Tencuiala căzuse, iar acoperişul era făcut 
din paie. Exista o cameră la stradă despre care am gândit 
că fusese o prăvălie şi o cameră interioară mai mare unde 
se aflau un pat, un scaun, o masă, o vatră şi, pe podea, 
stuf. Vremea se mai îmbunase, aşa că am refuzat 
propunerea lui Bettic de a aprinde focul. Rorik, slujitorul 
meu, ne însoţise. 

— Adu-mi ceva de mâncare şi nişte bere, i-am poruncit. 
Să iei şi pentru tine. 

— O să-ţi arăt unde găseşti de mâncare, flăcău, i-a spus 
Bettic văzând că Rorik se afla în încurcătură. 

— Unde ţi-ai pierdut ochiul? l-am întrebat. 

— În Anglia de Răsărit, stăpâne. Într-o bătălie cumplită, 
acum doi ani. 

— Nu am fost acolo, i-am spus. 

Stătusem la Ceaster în cea mai mare timpului în care 
Edward cucerise Anglia de Răsărit. 

— Şi mai mult de-atât, a zis Bettic. Cum îl priveam 
nerăbdător, peste câteva clipe a continuat: Regele ne-a 
înşirat în faţa unui şanţ de apărare, stăpâne. Danezii ne-au 
împins în spate şi am pierdut mulţi oameni. 

— În faţa şanţului? Nu în spatele lui? 

— A socotit că, în acest fel, nu vom da înapoi. 

— Îmi puneam multe speranţe în el pe vremuri, am spus 
mohorât. 

— Până la urmă i-a bătut pe danezi, a zis Bettic fără să 
pună prea mult suflet în acea laudă. O să-i arăt băiatului 
unde este mâncarea, stăpâne. 

După ce a plecat am desfăcut cingătoarea spadei, mi-am 


4 195 # 


scos platoşa grea de zale cu căptuşeala din piele unsă cu 
grăsime, m-am aşezat în pat şi mi-am aţintit privirea către 
acoperişul de paie. Am încercat să-mi aduc în faţa ochilor 
chipul Stiorrei, dar nu am reuşit. Mi-am amintit cât era de 
vioaie şi de zâmbitoare şi ce minte ascuţită avea. Oare 
unde erau acum copiii ei? Mi-am închis ochii strâns ca să 
împiedic lacrimile să ţâşnească din ei. Îmi încleştasem 
degetele cu atâta putere pe ciocănelul de la gât, încât era 
gata-gata să mi le rănesc. Blestemul lovise, dar asta era 
totul? Pierdusem săptămâni întregi din viaţă traversând 
Britania ca să salvez un om care nu avea nevoie să fie 
salvat, ca să urmăresc un duşman până la jumătatea 
drumului către Eoferwic doar pentru a ajunge în acest 
burh din Mercia. Dangătul unui clopot îi chema pe 
credincioşi la slujba de prânz. Mă gândeam la 
Bebbanburgul meu, unde marea nesfârşită lovea fără 
încetare nisipul de pe țărm, unde vânturile se abăteau 
asupra palatului şi unde ar fi trebuit să fiu acum. 

— Plecăciune, stăpâne, mi-a spus o voce. 

Cum nu auzisem pe nimeni apropiindu-se, am sărit din 
pat şi am căutat cu privirea Răsuflarea-Şarpelui. Apoi m- 
am liniştit. 

Era Mus. Ştiută şi ca Sunngifu, sora Gomer, văduva 
episcopului, târfa şi aducătoarea de belele. 

— Nu trebuia să fii la rugăciune? am întrebat-o cu 
asprime. 

— Ne rugăm tot timpul. Viaţa este o rugăciune. Poftim, 
stăpâne. 

A scos ceva învelit într-o bucată de pânză. Am desfăcut 
şi am găsit o bucată de sângerete. 

— Şi ăsta e vinul lordului Osferth, a continuat ea punând 
o sticlă pe masă. 

— Lordul Osferth? 

— Este unul dintre fiii regelui, nu-i aşa? 

— E copil din flori. 

— Oamenii spun la fel şi despre lordul ZEthelstan. 

— Nu-i adevărat, părinţii lui erau căsătoriţi. Îl cunosc pe 
preotul care i-a cununat. 

A tras scaunul şi s-a aşezat în faţa mea. 

— Într-adevăr? 

— Aşa este. 

— Deci... a început ea, dar a şovăit să continue. 

— Deci /ZEthelstan este moştenitorul de drept al tronului 
tatălui său. 

— Dar... 

— Dar, am continuat eu, răhăţelul de Ælfweard are un 
unchi puternic. 

— ZEthelhelm? 

— Cu a cărui soră s-a însurat Edward. 

— Dar a trimis-o la mănăstire şi acum are o altă femeie, 
a spus Mus. 

— Dar Æthelhelm are patru sau cinci sute de luptători, i- 
am amintit. Această altă femeie are doar gurguie mai 
frumoase, dar nicio armată. Chicotul ei m-a făcut să mă 
încrunt sever: N-ar trebui să ţi se pară amuzant. Doar eşti 
călugăriţă. 

— Arăt eu a călugăriţă? 

Era îmbrăcată cu o rochie galben-pal care, am văzut eu 
uitându-mă mai atent, avea la poale o broderie cu flori 
albastre. Părea a fi o rochie scumpă. 

— Am fost doar novice, stăpâne. 

— Novice? Adică fecioară, cum ar veni, am chicotit la 
rândul meu. 

— Şi am fost obligată să renunţ, a suspinat ea. Maica 
stareță nu mă plăcea. 

— Deci, ce...? 

Am tăcut brusc, dându-mi seama că era o întrebare pe 
care nu trebuia s-o pun. 

— Ajut prin palat, mi-a răspuns ea înțelegând. Lord 
Osferth mă place destul de mult. Mi-a văzut expresia de pe 
figură şi a izbucnit în râs. Ar vrea el, stăpâne, dar se teme 
de zeul lui. 

Am râs şi eu. 

— Bărbaţii sunt nebuni. Femeile îi înnebunesc. 

— Asta-i dibăcia noastră, a spus ea zâmbind. 

— A unor femei, da. Dar viaţa nu e dreaptă. Nu toate 

femeile sunt drăguţe. 

— Mi s-a spus că fiica dumneavoastră era frumoasă. 

Am zâmbit la rândul meu. Pentru nu ştiu ce motiv, nu 
mă întrista faptul că vorbeam cu Mus despre Stiorra. 

— Era. Era brunetă, nu ca tine, şi înaltă. Avea o 
frumuseţe sălbatică. 

— Îmi pare rău, stăpâne. 

— Ăsta i-a fost destinul, Mus, asta a fost soarta ei. Am 
băut din sticlă şi am constatat că vinul lui Osferth era acru. 
Deci eşti slujnică acum? 

— Mă ocup de fetele din salon şi de la bucătărie, mi-a 
răspuns ea. Am venit să vă cer o favoare. 

— Spune. 

— Este aici o fată nouă. Cred că o cunoaşteţi. Wynflaed, 
o fată cu păr roşcat. 

— Veveriţa, am zis. 

— Seamănă cu o veveriţă, chiar aşa, a râs Mus. Ea şi 
bărbatul ei lucrează la bucătărie. 

— El a fost călugăr, dar şi-a rupt jurămintele. 

— Da? a întrebat ea surprinsă. 

— A preferat ţâţa veveriţei în locul vieţii pline de 
rugăciuni. 

— Mulţi călugări se bucură şi de una, şi de cealaltă, a 
observat Mus posomorâtă. Aş vrea să vorbiţi cu Wynfleed, 
stăpâne. 

— Eu? 

— Ştiţi ce i s-a întâmplat? 

— A fost siluită. 

— De mai multe ori. 

Rorik, care apăruse în pragul uşii, părea derutat de 
prezenţa lui Mus. 

— Am adus pâine, brânză şi bere, stăpâne, s-a bâlbâit el. 

— Pune-le pe masă, i-am zis. Şi du-te să-l speli pe 
Tintreg. Cum şovăia, neputând să-şi dezlipească ochii de la 
Mus, m-am răstit: Du-te! Apoi, schimbând tonul, m-am 
întors spre ea şi am îmbiat-o: Ia nişte brânză. 

A clătinat din cap. 

— Au rănit-o, stăpâne. 

— Nu este prima, nu va fi nici ultima. 

— Plânge toată noaptea. 

— Fratele Beadwulf nu o poate consola? 

— E un om slab, stăpâne, a mormăit ea. 

— Şi vrei să-i aduc eu alinare? am întrebat-o 
dispreţuitor. 

— Nu, a răspuns ea cu tărie. 

Era atât de frumoasă şi de micuță, dar avea o tărie de 
oţel în trupuşorul acela. 

— Şi ce vrei să fac? 

— Ştiţi ce spun oamenii despre Domnia Voastră? 

Am pufnit în râs. 

— Că sunt bătrân. Mai spun că sunt Uhtredeerwe, adică 
Uhtred păcătosul, mă numesc ucigaşul de preoţi şi 
Ealdordeofol, căpetenia demonilor. 

— Mai spun că sunteţi un om bun şi generos şi că-i 
pedepsiţi pe cei care siluiesc femei. 

— Ultimul lucru pe care l-ai spus e adevărat, am 
mormăit. 

— Şi că nici chiar pe oamenii Domniei Voastre nu-i lăsaţi 
să-şi lovească nevestele. 

— Câteodată îi mai las. 

„Dar destul de rar”, mi-am zis. Îl văzusem pe tata cum o 
bătea pe mama mea vitregă şi asta mă mâhnise. Cât 
despre viol, văzusem ce a însemnat asta pentru fiica lui 
Ragnar şi pentru Hild. Puţine crime mă înfurie mai mult 
decât violul. 

— Vrei să spui că sunt un om bun, am provocat-o pe 
Mus. 

— Nu, vreau să spun că Wynflaed trebuie să ştie că nu 
toţi bărbaţii sunt siluitori sau bicisnici. 

— Şi crezi că o pot convinge? am întrebat-o 
neîncrezător. 

— Sunteţi Uhtred de Bebbanburg. Toţi se tem de 
Domnia Voastră. 

— Chiar şi tu, Mus? 

— Pe mine mă înspăimântați, stăpâne, a spus ea 
zâmbind. O să staţi de vorbă cu ea? 


4 199 # 


— Ultima oară când ne-am întâlnit, cel puţin ultima oară 
înainte de anul ăsta, te-am ameninţat că-ţi biciuiesc 
spatele. 

— Nu v-am crezut. Aţi biciuit vreodată o femeie? 

— Nu. 

— Deci am avut dreptate. Veţi sta de vorbă cu Wynflaed? 

Am luat o gură din vinul acru al lui Osferth. 

— Plecăm peste două zile, Mus, şi o să fiu foarte prins. 
Adevărul era că n-aveam nimic special de făcut în afară de 
a lăsa cailor timp să-şi revină. Dar nu-mi dădeam seama ce 
i-aş fi putut spune veveriţei, nici dacă aş fi vrut să stau de 
vorbă cu ea. Ce-i puteam spune? 

— Este creştină, nu-i aşa? am întrebat-o. De ce nu 
vorbeşte cu un preot? Cum Mus mi-a răspuns printr-un 
gest care exprima disprețul, am adăugat: Sau poate că ar 
trebui să stea de vorbă cu tine. 

— A făcut-o, dar cred că Domnia Voastră aţi fi mai 
potrivit să-i vorbiţi. 

A fost rândul meu să-mi exprim disprețul. 

— Plec la Eoferwic, Mus. Eoferwic şi Bebbanburg. Mă 
duc acasă. 

— Nu cred, stăpâne, mi-a replicat ea liniştită. 

— Nu crezi? Am ridicat din umeri. Nu are importanţă ce 
crezi tu, Mus. Trebuie să plec, trebuie să-l găsesc pe 
Sigtryggr. N-am timp de pierdut. Crede-mă, mergem la 
Eoferwic. 

— Nu-l veţi găsi pe regele Sigtryggr acolo, stăpâne, 
pentru că a fost convocat la Tamweorthin. 

— A fost convocat? am zis holbându-mă la ea. 

— Invitat, stăpâne. 

— Sigtryggr! La Tamweorthin? 

Tamweorthin era un burh din Mercia, un loc la care 
ZEthelfleed ţinea foarte mult, un loc în care se afla un palat 
demn de un rege. 

— De unde ştii? am întrebat-o, chinuindu-mă să înţeleg 
veştile pe care mi le dădea. 

— Sunt slujnică în acest palat. Aţi fi surprins de câte 
lucruri auzim. Oamenii cred că existăm doar pentru a-i 

servi, şi nu doar cu mâncare şi băutură. 

— Cine l-a invitat? am descusut-o, deşi cunoşteam 
răspunsul. 

Tamweorthin, ca şi Gleawecestre, Wintaceaster sau 
Lundene, era unul dintre puţinele burhuri în care membrii 
familiilor regale puteau trăi în luxul pe care-l iubeau atât 
de mult. 

— Regele Edward, fireşte, mi-a răspuns Mus. El vrea ca 
regele Sigtryggr să participe la întâlnirea de Paşte a 
witanurilor. Deci nu trebuie să plecaţi mai devreme de cel 
puţin o săptămână, şi asta vă va lăsa timp să staţi de vorbă 
cu Wynflaed. 

M-am ridicat în picioare bombănind. Neobrăzarea 
Wessexului! Singurul motiv pentru care Edward îl invitase 
pe Sigtryggr la întâlnirea witanului era pentru a-i cere să-i 
jure credinţă! Să-l umilească în public şi să-l facă un rege 
client! 

— N-o să meargă! m-am răstit. 

— Edward? 

— Sigtryggr. N-o să se ducă. 

— Dar dacă se duce, stăpâne, veţi vorbi cu Wynfleed? Vă 
rog, stăpâne, faceţi asta pentru mine, a stăruit ea cu glas 
tremurător. 

— Pentru tine, da, Mus, am murmurat. Dar tot o să plec 
la Eoferwic peste două zile. 

— De ce? 

— Pentru că Sigtryggr n-o să i se supună lui Edward. 

La căderea serii a sosit la palat un mesaj de la ZEthelstan 
din Ceaster. 

Mesajul confirma, pur şi simplu, că ZEthelstan avea să 
participe la adunarea witanului din Tamweorthin şi că, 
slăvit fie Dumnezeu, regele Sigtryggr al Northumbriei 
acceptase convocarea regelui Edward şi urma să fie 
prezent. Mesajul mai cerea ca preoţii, călugării, măicuţele 
şi toţi mirenii să se roage pentru reuşita întrunirii. 

Deci Sigtryggr era gata să se umilească. 

Iar eu trebuia să vorbesc cu veverița. 

Există două feluri de a spânzura pe cineva: unul rapid şi 
unul lent. Primul provoacă o moarte blândă, al doilea, un 
dans al agoniei. 

În dimineaţa sosirii noastre, în sala mare din 
Mameceaster, pustie şi întunecată, făcută din lemn de 
stejar şi stuf în jurul pardoselii romane de piatră, Osferth a 
ţinut judecata. Erau puţini învinuiți. Cei mai mulţi erau 
acuzaţi de furt şi au fost condamnaţi la biciuire în piaţa 
publică dintre acea clădire şi noua biserică. Părintele Oda 
a promis să se roage pentru fiecare dintre ei, deşi la ce mai 
ajuta acest lucru atunci când carnea se dezlipea de pe os 
sub loviturile biciului? 

Ultimii erau hoţii de vite. Erau şase, inclusiv Hergild, un 
bărbat voinic de vârstă mijlocie cu o faţă roşcovană. Au 
fost acuzaţi de hoţie şi viol. Atunci când au fost întrebaţi 
dacă negau învinuirile, singurul răspuns a venit de la unul 
dintre ei care a scuipat pe podea. Părintele Oda servea 
drept tălmaci. Atunci când Osferth i-a declarat vinovaţi pe 
toţi cei şase, preotul le-a oferit şansa de a se boteza, o 
ofertă pe care ei nu au înţeles-o. 

— Veţi fi spălaţi de păcate şi veţi ajunge în faţa marii 
judecăţi a Domnului Atotputernic. 

— Adică a lui Thor? a întrebat Hergild. 

Un alt bărbat a vrut să ştie dacă judecata unui zeu 
creştin le va salva viaţa. _ 

— Bineînţeles că nu, i-a răspuns preotul. Întâi trebuie să 
muriţi. 

— Şi vrei să ne speli? 

— În râu, a zis preotul. 

Am stăruit ca Wynfleed, veverița, să asiste la judecată, 
sau măcar să fie prezentă câteva minute. Tremura toată. 
M-am aplecat spre ea şi am întrebat-o: 

— Toţi ăştia te-au siluit? 

— Toţi, mai puţin unul, stăpâne, a răspuns ea 
îndreptându-şi un deget tremurător către cel mai tânăr 
dintre ei. 

Părea să aibă şaisprezece sau şaptesprezece ani, era un 
băiat spătos cu părul blond ca spicul de grâu care, ca şi 

Wynfleed, era gata să plângă. 

— Nici nu te-a atins? 

— A fost bun cu mine. 

— A încercat să-i oprească pe ceilalţi? 

A clătinat din cap. 

— Dar la sfârşit mi-a dat o haină să o pun pe mine, mi-a 
spus că-i pare rău şi mi-a dat de băut. 

Osferth era nerăbdător. 

— Vor să se convertească? l-a întrebat pe preot. 

— Nu, stăpâne, a răspuns Oda ritos. 

— Atunci, luaţi-i de aici. Să fie spânzurați. 

M-am ridicat în picioare. 

— Domnia Ta! Mi se părea ciudat să-i spun aşa lui 
Osferth, chiar dacă era fiu de rege, dar, fiind comandant al 
burhului, merita acest titlu. Vreau să-ţi cer o favoare. 

Osferth a vrut să se ridice şi el, dar s-a oprit cu o mână 
sprijinită pe braţul jilţului în care stătea. 

— Lord Uhtred? mi s-a adresat el bănuitor. 

— Aceşti oameni sunt din Northumbria. Aş vrea ca ei să 
fie omorâţi de oameni din Northumbria. 

— De ce? 

— Războinicii mei trebuie să se antreneze, am spus, 
ceea ce era total neadevărat. 

— Cum? a vrut el să ştie. 

— Aşa cum ai hotărât, prin spânzurare. Poţi trimite 
oameni care să se asigure că au fost toţi spânzurați, i-am 
spus, simțind că-şi închipuia că-i voi lăsa să plece. Iar 
crima lor a fost săvârşită asupra unui locuitor al 
Northumbriei. 

Mi-am pus braţul peste umerii mici ai veveriţei. Din câte 
ştiam, era merciană, dar mă îndoiam că lui Osferth îi era 
cunoscut acest lucru sau că-i păsa de obârşia ei. 

— E mai bine să laşi ca nişte northumbrieni să 
pedepsească nişte northumbrieni care au comis o crimă în 
Northumbria. 

— Aici e Mercia, şi ei trebuie să primească judecata 
Merciei. 

— Funia va fi din Mercia, i-am promis. Şi îţi cer favoarea 


4 203 # 


de a o înnoda în jurul gâturilor lor. 

Am rostit apăsat cuvântul „favoare”. Poate Osferth nu 
era de acord cu mine, dar ştia foarte bine că eu îl hrănisem 
şi-l protejasem atunci când era mai tânăr. După o clipă de 
gândire a încuviinţat. 

— Spânzură-i la prânz, Lord Uhtred. Acestea fiind zise, 
s-a îndepărtat cu paşi mari însoţit de cei doi preoţi care-i 
serveau drept secretari. S-a oprit la uşă pentru a-i spune 
părintelui Oda: Părinte! Du-te cu Lord Uhtred. Adu-mi 
veşti despre moartea lor. 

— Desigur, stăpâne, a spus părintele Oda şi a făcut o 
plecăciune. 

— Vino şi tu, fetiţo, i-am zis lui Wynfleed. 

— Stăpâne... a încercat ea să protesteze. 

— Vino, ţi-am spus! 

Bettic mi-a găsit şase frânghii din piele împletită, am 
luat doisprezece cai şi i-am condus pe osândiţi către 
moarte. Cei şase bărbaţi aveau deja mâinile legate. l-am 
scos prin poarta de miazăzi şi prin vadul puţin adânc al 
râului Mædlak. Pe malul celălalt se aflau nişte căsuțe, un 
hambar şi un grajd pentru vite. Dincolo de toate acestea 
era un crâng de stejari. O urcasem pe Wynfleed pe o iapă 
blândă. Părea totuşi speriată, aşa încât i-am ţinut eu 
căpăstrul. 

— Există două feluri de a spânzura pe cineva, i-am spus. 
Unul rapid şi unul lent. 

S-a uitat la mine cu ochii larg deschişi, dar era prea 
speriată ca să mai poată spune ceva. 

— Dacă spânzuri rapid un om, îi oferi o moarte blândă, 
am continuat. Moare înainte de a-şi da seama. 

Se ţinea cu ambele mâini de oblâncul şeii. 

— Ai mai călărit înainte? am întrebat-o. 

— Doar atunci când am mers cu Domnia Voastră, mi-a 
răspuns atât de speriată, încât abia am auzit-o. 

— Iapa asta n-o să te arunce din şa. Linişteşte-te şi lasă 
piciorul jos. După cum îţi spuneam, există un mod rapid şi 
altul lent. Ca să omori repede pe cineva, trebuie să găseşti 
o creangă de copac aflată cam la înălţimea a două sulițe 

deasupra pământului. Mă asculţi? 

— Da, stăpâne. 

— Trebuie să fie o creangă lungă ca să-i poţi trage vârful 
în jos. Arunci o frânghie peste vârful crengii şi o tragi în 
jos până la înălţimea unei sulițe. Ai auzit ce-am spus? 

— Tragi creanga în jos până la înălţimea unei sulițe, 
stăpâne. 

— Bun. Acum, după ce ai tras-o în jos o ţii bine. Apoi legi 
o altă frânghie de creangă, iar cu celălalt capăt al 
frânghiei faci un nod la gâtul osânditului. Cel mai bine este 
ca nodul să fie lângă ureche. Înţelegi? 

— Da, stăpâne. 

Incerca să-şi vâre piciorul în scăriţă. Părintele Oda, care 
se afla în spatele nostru, s-a aplecat în şa ca să tragă cu 
urechea. 

— Deci, creanga este trasă în jos, iar omul este legat de 
ea cu a doua frânghie, care-i înconjoară gâtul. Tot ce 
trebuie să faci este să dai drumul primei frânghii. Ce crezi 
că se întâmplă? 

S-a încruntat gânditoare. 

— Creanga se ridică, stăpâne? 

— Zboară! Ţâşneşte rapid! Exact ca braţele unui arc 
atunci când dai drumul corzii. Şi asta îi rupe gâtul 
nemernicului, exact aşa! am spus şi am pocnit din degete, 
făcând calul să-şi ciulească urechile. Câteodată, se 
întâmplă chiar să-i smulgă capul! 

Veveriţa a tresărit, dar a continuat să mă asculte. 

— Când spânzuri aşa pe cineva, dai dovadă de milă, dar 
se face destul de multă mizerie. Cealaltă cale, cea lentă, e 
mult mai simplă şi mult mai dureroasă. Pur şi simplu 
arunci o frânghie în jurul unei crengi care se află destul de 
sus, cu un capăt faci un nod în jurul gâtului celui 
condamnat şi tragi de celălalt capăt al frânghiei pentru a-l 
ridica. Se sufocă până moare. Dar durează mult! Se scapă 
pe el, zvâcneşte din picioare şi-l auzi cum se chinuie 
zadarnic să respire. Ai văzut vreodată un om spânzurat? 

— Nu, stăpâne, a răspuns ea clătinând din cap. 

— Acum, trebuie să iau o hotărâre, i-am zis făcând semn 

către cei şase condamnaţi care mergeau târşâit înaintea 
noastră. Să-i spânzur rapid sau încet? O priveam aşteptând 
să-mi răspundă, dar ea nu făcea decât să se holbeze la 
mine. Cum crezi că ar trebui să facem? am insistat. 

Am crezut că nu-mi va răspunde. S-a uitat la 
condamnaţi, apoi s-a întors dintr-odată către mine. 

— Spânzuraţi-i încet, stăpâne. 

— Bravo, fetiţo. 

— Dar nu şi pe el, a zis ea arătând către bărbatul cel 
tânăr. 

— Nu şi pe el, am consimţit, după care m-am întors în 
şa. Eşti de acord, părinte Oda? 

— Sunt păgâni. De ce ar trebui să-mi pese cum mor? 
Omorâţi-i cum vreţi, stăpâne. 

— Nu cum vreau eu, ci cum vrea Wynfleed. M-am răsucit 
înspre ea şi am întrebat-o: Eşti sigură? Să-i omorâm încet? 

— Cât mai încet cu putinţă, a spus ea pe un ton 
răzbunător. 

Răzbunarea este plăcută. Creştinii propovăduiesc numai 
aiureli despre răzbunare. l-am auzit pe preoţii lor 
sfătuindu-i pe oameni să accepte cu blândeţe bătaia, ba 
chiar să întoarcă şi celălalt obraz pentru a fi loviți în 
continuare, dar asta înseamnă pur şi simplu umilinţă. De 
ce m-aş lăsa eu umilit de Skoll? Voiam să mă răzbun, căci 
numai răzbunarea va linişti spiritul Stiorrei. Răzbunarea 
înseamnă să faci dreptate. Şi asta i-am oferit eu lui 
Wynfleed. 

Cei mai mulţi dintre cei care o siluiseră erau deja morţi, 
lăsaţi să putrezească pe unde-i găsiseră oamenii lui 
Osferth. Ceilalţi mureau acum sub ochii ei. I-am dezbrăcat 
la piele şi am făcut-o să se uite cum se zvârcoleau în 
ştreang, cum se scăpau pe ei şi se sufocau. Atunci când l-a 
văzut murind pe cel de-al doilea a zâmbit. Iar ultimul sunet 
pe care l-a auzit cel de-al cincilea în momentul morţii a fost 
râsul ei. Biata veveriţă! 

Mai era doar tânărul. Am aşteptat până şi cel de-al 
cincilea osândit şi-a dat duhul, apoi am vârât gâtul 
băiatului în ştreang. Tremura, deşi el era îmbrăcat. 

— Cum te cheamă, băiete? 

— Immar Hergildson. 

— Tocmai l-ai văzut murind pe tatăl tău. 

— Da, stăpâne. 

— Ştii de ce a fost omorât? 

Immar s-a uitat către Wynfleed. 

— Pentru ea. 

— Nu te-ai împotrivit când ei au siluit-o. 

— Am vrut, stăpâne, dar tatăl meu... 

Vorbele i s-au stins pe buze şi a început să plângă. 

Am tras de frânghie, ceea ce a făcut-o pe Wynfleed să 
suspine adânc. Am tras din nou, ridicându-l pe Immar 
Hergildson la un deget deasupra pământului acoperit cu 
frunze veştejite. 

— Ştii să mânuieşti spada, Immar? 

— Da, stăpâne, a răspuns el aproape sufocându-se. 

— Părinte Oda! am strigat. 

— Lord Uhtred? 

Preotul danez părea indiferent la tot ce se petrecea sub 
stejari. 

— Câţi bărbaţi spânzurați ai văzut astăzi? 

— Şase, a răspuns el calm. 

— Eşti sigur? 

— Lord Osferth mă va întreba dacă am văzut şase 
oameni spânzurați. Îi voi spune că da. Dar dacă vreţi ca 
acesta să trăiască ar trebui să-l lăsaţi jos, stăpâne. 

L-am lăsat pe Immar jos şi i-am dezlegat frânghia de la 
gât. În mod intenţionat, părintele Oda se uita în altă parte 
şi, din câte îmi dădeam seama, n-avea să spună nimănui 
niciodată că i-am salvat viaţa băiatului. Nu, pentru că lui 
Oda danezul nu-i păsa. Peste câţiva ani avea să devină 
episcop şi să-şi câştige o reputaţie de ierarh ferm şi de 
neînduplecat. Dar în acea zi, la Mameceaster, mi-a 
îngăduit să fiu milostiv. 

— De acum înainte vei fi unul dintre oamenii mei, i-am 
zis lui Immar. 

L-am pus să îngenuncheze şi să-şi împreuneze mâinile 
peste mâna mea, care ţinea strâns mânerul Răsuflării- 

Şarpelui. Respirând încă greu, mi-a jurat credinţă până la 
moarte. 

— Am vorbit cu Wynfleed, i-am spus în acea seară lui 
Mus. 

— Ştiu şi vă mulţumesc. 

După aceea ne-am culcat. 

Sapte 
3 


Osferth nu fusese invitat la Tamweorthin. 

— Regele Edward preferă să nu fiu prezent, mi-a spus 
mohorât. 

— Sau chiar să nu exişti? 

— Şi asta, a încuviinţat el cu un zâmbet scurt. 

— Ai grijă de Mus, i-am zis în ajunul plecării noastre de 
la Mameceaster. 

— Mus? 

— Sunngifu. 

Am întrezărit o grimasă pe faţa lui. 

— E o femeie destoinică, mi-a spus pe un ton rece. 

— Şi cred că-şi caută un soţ. 

Nu a reacţionat nicicum. Dar Mus a râs când i-am 
povestit. 

— Vai, nu mă pot mărita cu Lord Osferth! E ca şi cum aş 
lua de soţ un preot. 

— Dar ai fost măritată cu un preot, i-am amintit eu. 

— Leofstan a fost un om bun şi la locul lui. Lord Osferth 
e mereu tulburat. Crede că Dumnezeu nu-l iubeşte, bietul 
de el. 

Mă gândeam că Mus era o femeie bună şi la locul ei. I- 
am dat ultimii doi bănuţi de aur pe care-i aveam. 

— Ai putea veni cu noi, i-am propus. 

— Unde? La Bebbanburg? Nu cred că soţia Domniei 
Voastre ar fi de acord. 

— Sigur că nu. 

— Mi-e bine aici, mi-a spus, părând chiar mulţumită. Şi- 
mi voi găsi şi un soţ. 

— Sunt convins de asta. 

S-a ridicat în vârful picioarelor ca să mă sărute. 

— Omorâţi-l pe Skoll, stăpâne. 

— Asta voi face. 

— Ştiu. 

Mus nu a venit cu noi. Dar fratele Beadwulf şi Wynflaed 
au mers împreună cu băieţii şi slujitorii care mânau caii de 
rezervă şi aveau grijă de caii de povară care cărau suliţele 
şi scuturile. Wynfleed m-a implorat în genunchi să-i las pe 
ea şi pe soţul ei să-mi fie servitori. 

— Nu mai vreau să rămân aici, stăpâne, mi-a spus 
vorbind despre Mameceaster. 

— Prea multe amintiri triste? am întrebat-o. 

— Da, stăpâne. 

Am fost de acord. 

Am plecat prin poarta de miazăzi şi, ajunşi la râu, am 
trecut pe lângă cele cinci trupuri atârnate de stejari. Ochii 
le ieşiseră din orbite, pielea li se înnegrise, iar corbii le 
smulseseră carnea de pe oase. Immar Hergildson, care 
acum purta zale, un coif vechi şi o spadă, s-a cutremurat 
văzându-şi tatăl. 

— Nu mai ai tată acum. Arătând spre toţi oamenii mei, i- 
am spus: Asta-i familia ta acum. Şi, atunci când vom găsi 
un răgaz, va trebui să-i dăm de ştire mamei tale că eşti în 
viaţă. 

— Vă mulţumesc, stăpâne. 

M-am gândit că valea celor trei fraţi îi pierduse pe toţi 
trei. 

Apoi, mergând către miazăzi pe lângă ogoarele pe care 
se vedeau primele semne ale viitoarelor recolte, printre 
păşunile unde behăiau mieii abia născuţi şi prin pădurile 
cu frunze care acum ieşeau la lumină, i-am uitat pe cei trei 
fraţi. Un pământ mănos. De aceea se bat oamenii pentru 
el. Romanii l-au cucerit, apoi noi, saxonii, am pus mâna pe 
el, apoi au venit danezii. lar acum, vikingii se strâng pe 
câmpurile sălbatice din Cumbraland şi se uită cu ochi 
lacomi către aceste terenuri roditoare. Am atins mânerul 
Răsuflării-Şarpelui şi i-am spus lui Finan: 

— Ei vor avea mereu nevoie de noi. 

— Ei? 

— Toţi cei care au nevoie de o spadă. 

— Şi pentru cine luptăm noi acum? a întrebat el 
chicotind. 

— Pentru Sigtryggr, fireşte. 

— Şi el va face pace. 

— Vom afla asta, am zis ridicând din umeri. 

La Tamweorthin, oraşul din Mercia. 

Faptul că întâlnirea de Paşte a witanului se ţinea la 
Tamweorthin era o dovadă că răscoala din Mercia se 
terminase. Înainte de a pleca, Osferth mi-a spus că 
fuseseră invitaţi toţi nobilii, toţi episcopii şi mulţi stareţi. 
Fără îndoială, Edward fusese încredinţat că drumurile 
erau sigure atunci când trimisese convocările. Această 
reuniune era importantă deoarece era prima dată când 
oameni din Wessex, Mercia şi Anglia de Răsărit se aflau 
împreună ca să afle edictele regelui, ca să emită legi şi să 
pecetluiască dorinţa lui Edward de a fi considerat 
Anglorum Saxonum hex. Singurele ramuri saxone care nu 
făceau parte din regatul lui Edward erau cele din 
Northumbria, şi cred că tocmai de asta fusese invitat 
Sigtryggr. El ar fi trebuit să se supună autorităţii lui 
Edward, sau cel puţin aşa îmi închipuiam eu că gândea 
regele. 

Nu am mers chiar până la Tamweorthin. Dacă Osferth 
avea dreptate, şi cu siguranţă avea, burhul era plin de 
nobili şi oameni ai bisericii, toţi veniţi cu suitele lor. Toate 
tavernele, şoproanele, magaziile şi casele erau pline. Pe 
câmpuri erau corturi, iar pe străzi încăierări, pâine 
râncedă, bere acră şi vomă. Am găsit o fermă aflată la 
miazănoapte de burh, cam la o jumătate de zi de mers 
călare. Acolo au primit găzduire oamenii mei, în schimbul 
unor bucăţi de argint plătite de mine. Apoi am plecat spre 
miazăzi avându-i ca însoțitori doar pe Finan, Rorik şi Berg. 
Finan părea îngrijorat de faptul că eram prea puţini. 

— Nemernicul de /Ethelhelm este sigur acolo, m-a 
avertizat el. 

— Dar şi Sigtryggr, i-am zis. Şi el şi-a adus oamenii lui. 
În plus, nu suntem invitaţi, aşa că ar lua-o ca pe o 
ameninţare dacă ne-ar vedea cu o ceată de războinici. 


% 211 # 


Deşi mai erau două zile până la Paşte, păşunile din jurul 
burhului erau deja împânzite de corturi. Căruţe încărcate 
cu butoaie pline cu peşte sărat şi carne afumată se 
îndreptau greoi către porţile burhului urmate de alte 
căruţe în care se aflau butoaie cu bere şi cu vin. 

— Dar, dacă nu am fost invitaţi, de ce am venit aici? m-a 
întrebat Finan. 

— Pentru că Sigtryggr vrea ca noi să fim aici şi pentru 
că /Ethelstan mi-a cerut să vin. Mă îndoiesc însă că 
Edward a fost înştiinţat de sosirea noastră. 

— Asta înseamnă că nu se va bucura să ne vadă, a spus 
el râzând. 

Într-adevăr, nu s-au bucurat să ne vadă. Străjile de la 
poarta de nord a burhului ne-au lăsat să trecem fără 
probleme, deşi mi-au zărit ciocănelul de la gât. Dar la 
intrarea în palat am întâlnit un majordom care nu a fost la 
fel de primitor. Era un bărbat de vârstă mijlocie, complet 
chel, cu o faţă roşiatică şi o mustață căruntă. Lângă el mai 
erau trei copişti aşezaţi la o masă pe care se aflau tot felul 
de liste. 

— Cine sunteţi Domnia Voastră? m-a întrebat el. 

Îmi spusese „Domnia Voastră” cu o oarecare reţinere, 
deşi îmi văzuse lanţul de aur de la gât. Dar văzuse şi 
ciocănelul, care-l făcuse să se strâmbe. 

— Nobilul Uhtred de Bebbanburg, i-am răspuns. 

La auzul acestui nume a avut o reacţie satisfăcătoare 
pentru mine. A încremenit, s-a uitat puţin speriat, apoi a 
bătut din palme către copişti. 

— Găsiţi-l pe Lord Uhtred, le-a zis făcându-mi o 
plecăciune. O clipă, rogu-vă. 

Doi dintre cei trei copişti erau preoţi, ceea ce era de 
aşteptat. Regele Alfred împânzise Wessexul cu şcoli şi 
încuraja acest lucru şi în Mercia, în speranţa că oamenii 
vor învăţa să scrie şi să citească. Unii au reuşit, însă cei 
mai mulţi dintre cei cu carte deveneau preoţi; aşa se face 
că ei erau cei care redactau legile, copiau hrisoavele, 
scriau epistolele regelui şi elaborau listele fără număr ale 
proprietăţilor regale. 

Preotul mai tânăr, un băiat sfrijit cu un furuncul pe un 
obraz şi cu o pată de murdărie pe nas, a tuşit uşor pentru 
a-şi drege glasul. 

— Nu e niciun lord Uhtred pe liste, a spus el, 
înspăimântat parcă de propriile-i vorbe. Ţinea un teanc de 
hârtii în mână pe care le tot vântura. A continuat aproape 
în şoaptă: Ştiu asta pentru că eu am copiat toate listele şi 
nu există... 

Vocea i s-a stins încet. 

— Aveţi corturi, Lord Uhtred? m-a întrebat majordomul 
plin de speranţă. 

— Îmi trebuie găzduire pentru patru oameni şi adăpost 
pentru patru cai. 

— Dar nu sunteţi pe listă, s-a plâns majordomul. Văzând 
că scosesem un cuţit mic de la cingătoare, a făcut un pas 
în spate speriat: Lord Uhtred! 

Cu un zâmbet pe buze, mi-am crestat cu cuțitul vârful 
degetului mare, am luat o pană curată de pe masă, i-am 
înmuiat vârful în sângele care ieşea din tăietură, am tras o 
listă către mine şi mi-am scris numele. 

— Iată, acum sunt pe listă. Am supt sângele din vârful 
degetului, după care mi l-am şters pe cracul pantalonului. 
Unde l-aţi găzduit pe regele Sigtryggr? 

Şovăitor, s-a uitat mai întâi la copişti, apoi la mine. 

— Este la Taur, Lord Uhtred. 

— Asta-i o tavernă? 

— Da, Lord Uhtred. 

— Regelui Sigtryggr nu i s-a oferit găzduire în palat? am 
izbucnit. 

— I s-a oferit loc la Taur. Nu mai este nimeni altcineva 
acolo, doar regele şi însoțitorii lui. 

— Deci este o tavernă mare? 

Majordomul a ezitat în timp ce cei trei copişti se uitau la 
listele lor. 

— Nu, Lord Uhtred, mi-a răspuns în cele din urmă. 
Regele Sigtryggr a venit doar cu şaisprezece oameni. 

Voia de fapt să spună că Edward insistase ca Sigtryggr 
să nu vină cu o mică armată. 

— Şaisprezece oameni într-o tavernă mică cu bere 
râncedă şi mâncare stricată? 

— N-am de unde să ştiu, a mormăit majordomul. 

— Aţi trimis un rege într-o mică tavernă împuţită pentru 
că este păgân? 

Majordomul nu mai avea răspuns la această întrebare, 
aşa că l-am lăsat în pace. 

— Şi noi vom face la fel, am spus zâmbindu-i tânărului 
preot sfrijit. Toţi păgânii ne vom strânge împreună ca să 
jertfim virgine la miezul nopţii. 

Bietul băiat şi-a făcut semnul crucii. Am îndreptat mâna 
însângerată către el şi i-am spus: 

— Asigură-te că voi fi şi eu pe lista pentru întâlnirea 
witanului, altfel te voi jertfi şi pe tine. 

— Da, milord. 

— Eşti murdar pe nas, la fel şi el, i-am spus arătând cu 
degetul spre celălalt preot. 

— Pentru că este Vinerea Neagră, milord. Vinerea în 
care Domnul Nostru a murit. 

— Şi de-aia îi spuneţi neagră? 

I-am lăsat holbându-se la mine şi am plecat la Taur. 

Sigtryggr a sosit ziua următoare. 


Era furios. La ce m-aş fi putut aştepta? Doar asupra mea 
îşi putea vărsa mânia. 

— Şi nu l-ai omorât? m-a întrebat. Chiar având spada la 
gâtlejul lui? 

L-am lăsat să se dezlănţuie. Băuse mult în acea seară, şi 
mi-am dat seama că un om care are un singur ochi poate 
plânge la fel ca oricare altul. Svart, comandantul gărzilor 
lui, l-a ajutat să se culce, apoi s-a întors şi şi-a turnat o 
cană de bere. 

— Poşircă, a spus el îngreţoşat. Poşircă saxonă. 

Svart era o namilă de bărbat, un luptător fioros cu umeri 
laţi şi o barbă neagră deasă în care erau împletiţi doi colţi 
de lup. 

— Eram la Lindcolne atunci când Skoll a atacat 
Eoferwicul, mi-a zis el. 

— De ce la Lindcolne? 

A ridicat din umeri. 

— Regele Edward a trimis nişte oameni ca să ne 
vorbească despre asta, a spus făcând un gest larg cu 
mâna, ceea ce însemna că delegaţia saxonă se dusese la 
Lindcolne pentru a-l invita pe Sigtryggr la adunarea 
witanului. Regina a spus că nu trebuia să mergem. Ea a 
mai spus că, dacă vor să stăm de vorbă, înseamnă că nu 
vor să se lupte şi ar trebui să nu-i băgăm în seamă, să-i 
lăsăm să-şi facă griji. Pe urmă, Hrothweard l-a convins. 

Hrothweard era arhiepiscopul Eoferwicului, de loc din 
Wessex, un bărbat cumsecade. Ginerele meu a fost 
întotdeauna îngăduitor cu creştinii şi le-a oferit găzduire şi 
protecţie, privilegii de care păgânii nu se bucurau pe 
teritoriile stăpânite de creştini. 

— Mie mi s-a spus că mercienii atacaseră şi de aceea v- 
aţi dus către miazăzi. 

— Nu, a zis el clătinând din cap. Oamenii veniseră ca să 
stăm de vorbă. Erau trei nobili şi zece ciori. 

Asta însemna zece preoţi. 

— Ar fi trebuit să fiu acolo. La Jorvik. 

— Noi toţi am spus la fel, a zis el şi şi-a mai turnat nişte 
bere. A fost o femeie deşteaptă. 

Se referea la Stiorra. 

— Era deşteaptă de mică, am încuviinţat. 

— Şi acum Sigtryggr nu ştie ce să facă. 

— Să-l omoare pe Skoll. 

— În afară de asta. 

Am luat cana şi mi-am mai pus nişte poşircă. 

— Şi copiii? am întrebat referindu-mă la nepoţii mei. 

— În siguranţă la Jorvik, mi-a răspuns Svart. 

— La naşterea Stiorrei, mama ei a ghicit în beţigaşele cu 
rune!? şi a spus că Stiorra va fi mamă de regi. 

Svart tăcea. Răsuflarea lui făcea să pâlpâie lumina 


12 Vechi obicei viking legat de prezicerea viitorului care consta în 
aruncarea pe pământ a unor beţigaşe pe care erau desenate rune; 
dintre acestea erau ridicate trei cu ochii închişi, persoana respectivă 
dând o interpretare a semnelor de pe ele. 

opaiţelor de pe masă. 

— O altă femeie isteaţă a spus că eu voi comanda oştiri, 
am continuat. Şi că va fi o mare bătălie şi şapte regi vor 
muri. 

— Atunci când m-am născut, bunica mea a aruncat 
beţigaşele cu rune, a spus Svart. Ele au prezis că voi muri 
înainte de a învăţa să merg. 

— Şapte regi, am zis eu turnându-i restul de bere. M-aş 
mulţumi doar cu un viking. 

— Pentru moartea lui Skoll! a exclamat el ridicând cana. 

— Pentru moartea lui Skoll! am repetat eu. 

Undeva în noapte, un copil plângea şi un şoim tipa. Mi- 
aş fi dorit ca Mus să fi venit cu noi. Înainte de a mă culca, 
m-am rugat zeilor şi i-am implorat să-mi arate viitorul în 
vis. Chiar dacă au făcut-o, nu mi-am amintit nimic la 
trezire. 

Erau zorii zilei în care o sărbătoream pe zeiţa Eostre. 
Ragnar, cel care devenise tatăl meu după ce mă luase în 
captivitate, făcea întotdeauna sacrificii pentru Idunn!’ 
primăvara. 

— Ea ne dăruieşte flori, miei şi muieri, îmi spunea. Deci 
îi datorăm un dar pe măsură. 

— Ne dăruieşte femei? 

— Într-o zi vei înţelege, mi-a spus zburlindu-mi părul. 

Sclavii lui saxoni erau ospătaţi de ziua zeiţei Idunn 
căreia ei îi spuneau sărbătoarea zeiţei Eostre, pentru că 
aceasta era pentru ei zeiţa primăverii. Cântau, râdeau, 
dansau pe păşuni şi, dacă vremea era bună, continuau 
dansul în pădure. Sălile de ospeţe erau ornate cu ramuri 
pline de frunze proaspete şi petale. Pentru mine, Idunn şi 
Eostre erau aceeaşi zeiţă, cea care ne aducea o nouă viaţă, 
noi muguri, noi boboci, puişori şi iezi. Sărbătoarea era 
plină de bucurie şi de flori: ciuboţica-cucului, primule, 
clopoței, flori de liliac şi de crin. Creştinii, neputând să-i 
împiedice pe oameni să se bucure de renaşterea naturii, au 
impus propria lor zi de sărbătoare, praznicul prin care 
comemorează moartea şi învierea zeului lor crucificat. 


13 Zeița merelor şi a tinereţii în mitologia vikingă. 

Părintelui Beocca îi plăcea s-o numească „Paşte”. 

— Aşa trebuie să se numească, stăruia el la fel ca toţi 
preoţii. 

Dar noi toţi o numeam sărbătoarea zeiţei Eostre!?. 

Ziua ei venise cu frig şi umezeală. Ploaia se năpustea în 
valuri dinspre apus, se scurgea prin acoperişurile de stuf şi 
curgea în şuvoaie în josul colinei unde se afla centrul 
Tamweorthinului. Acesta nu fusese un fort roman, ci o 
citadelă saxonă făcută din lemn şi lut. Tot ce rămăsese din 
vechiul zid de apărare era o culme acoperită cu iarbă 
deasupra unei pante abrupte; acolo fuseseră pe vremuri 
meterezele citadelei. Dincolo de acest deal era un drum 
care ducea spre palat şi spre cea mai mare biserică din 
Tamweorthin. Sigtryggr şi cu mine, având pe noi mantii 
potrivite pentru ploaie, am urcat dealul până la palat. 
Svart, Berg şi alţi doi luptători ne însoțeau. Finan se 
dusese la biserică aşa cum făcea de fiecare dată în ziua lui 
Eostre. Sigtryggr şi cu mine, sătui de cămăruţele de la 
Taur, încercam să descoperim oraşul. 

— Trebuia să mă duc la biserică, mi-a zis Sigtryggr. 

— Trebuia? 

A ridicat din umeri. 

— Hrothweard a spus că mă aşteaptă. 

— Este şi arhiepiscopul aici? 

Sigtrygagr a încuviinţat din cap. 

— Da, este, numai că el nu va fi găzduit într-o tavernă 
mizerabilă, nu-i aşa? Îi vor găsi loc în palat. Strâmbându- 
se, a adăugat: Mi s-a spus că nu pot veni cu mai mult de 
şaisprezece însoțitori. 

— Şi de ce-ai venit? 

— Au promis c-o să fim în siguranţă, a zis el, evitând să 
răspundă la întrebarea mea. 

Dinspre biserica din vârful colinei se auzea zvon de 
cântece. Regele Edward era în clădirea de lemn; la fel 
ZEthelstan şi cei mai mulţi dintre nobilii din Mercia, 
Wessex şi Anglia de Răsărit. Dintr-odată mi-am adus 
aminte de noaptea în care a ars palatul lui Ragnar. Kjartan 


14 În limba engleză, Paştele este desemnat de cuvântul Easter. 

cel Crud pusese focul şi se bucura auzind ţipetele celor 
prinşi înăuntru, îi măcelărea pe cei de lângă intrare şi 
arunca resturile în cenuşă. In timp ce călugării îşi 
zumzăiau imnurile în biserică, noi ne-am îndreptat spre 
Rața Sălbatică, o tavernă mare de pe drumul care ducea în 
sus pe colină. Era aproape goală, deoarece potrivit legii 
oamenii trebuiau să meargă la biserică în ziua de Eostre. 
Cele şase biserici din Tamweorthin erau cu siguranţă 
pline. În tavernă, doi servitori puneau paie curate pe 
podea. Au fost fericiţi să ne aducă nişte bere. Ne-am aşezat 
lângă vatră. 

— De ce am venit? s-a întrebat Sigtryggr uitându-se fix 
la focul aprins. 

— Stiorra ţi-ar fi spus să rămâi acasă. 

— Da, aşa ar fi spus. 

— Te umilesc, i-am zis. 

Svart a mârâit în semn de protest, dar Sigtryggr a 
încuviinţat. 

— Aşa este, şi-o să vedem mâine cum o s-o facă. 

Adunarea witanului începea întotdeauna în ziua de 
Eostre, dar prima zi, ziua de duminică, le era rezervată 
preoţilor. Celelalte treburi puteau aştepta până a doua zi 
dimineaţa. Sigtryggr a întins un picior şi a împins un 
buştean în mijlocul focului. 

— Câteodată îmi doresc să nu fi ajuns, cu ajutorul tău, 
rege al Northumbriei. Aş putea fi pe o corabie straşnică în 
mijlocul mării, gata să prad întreaga lume. 

— Atunci, du-te pe mare. 

— Dar sunt rege! a spus el zâmbind cu tristeţe. Pentru 
câteva clipe, în singurul lui ochi a apărut o sclipire. Stiorra 
nu m-ar ierta pe vecie. Ea vrea, a vrut ca fiul nostru să fie 
rege. Ştii cum îmi spunea? Ultimul rege păgân. „Dar nu 
poţi fi ultimul”, îmi spunea mereu. „Nu poţi fi ultimul...” 

Stiorra avea dreptate. Nu mă gândisem la asta 
niciodată, dar Sigtryggr era ultimul rege păgân din 
întreaga Britanie. Pământurile saxone erau creştinate. 
Alba, cea pe care unii o numeau Scoţia, era creştină, deşi 
cred că unii dintre sălbaticii din munţii lor, toţi acoperiţi 

cu păr şi vorbind grohăit, încă venerau bețe, pietre şi 
trunchiuri de copaci. Galezii erau creştini, însă asta nu-i 
împiedica să intre peste creştinii din Mercia ca să fure vite 
şi sclavi. Mai erau câţiva păgâni în aşezările de pe colinele 
din Cumbraland, dar chiar şi acolo creştinii construiseră 
biserici şi răseseră dumbrăvile în care sălăşluiau zeii cei 
din vechime. Doar Northumbria, ţara mea, era cârmuită de 
un păgân. Cu toate acestea, în tinereţea mea ultimul regat 
fusese Wessex. Cei din neamul meu, saxonii, fuseseră 
împinşi spre miazăzi de către păgânii din nord până când 
singurele pământuri care le aparţineau erau mlaştinile din 
Sumorsete. Dar nu ne-am dat bătuţi. l-am omorât pe 
danezi cu spade, i-am măcelărit pe danezi cu sulițe şi ne- 
am luat pământurile înapoi. Acum, Northumbria era 
ultimul regat, ultimul tărâm unde oamenii puteau să se 
roage la ce zeu voiau ei. 

Sigtryggr s-a uitat la gaura din tavan prin care o pală de 
vânt învolburase fumul şi aruncase peste noi câţiva stropi 
de ploaie. E 

— Vrei să ştii de ce sunt aici, mi-a spus el. În Lindcolne 
am patruzeci şi şase de războinici din gardă. În Eoferwic 
mai am o sută şaptezeci şi trei. Dacă nu sunt bolnavi. Mai 
pot conta pe cei din Dunholm şi pe luptătorii tăi. Dacă se 
va da o bătălie... După o clipă de şovăire a vorbit iarăşi: 
Dacă se va da o bătălie, pot strânge o oaste de patru sute 
de războinici buni. Nobilii îmi vor da încă trei sute. 
Ţăranii? Poate o mie de oameni, numai pe jumătate buni 
de ceva. Greşesc? 

— Nobilii îţi vor da mai mult de trei sute de luptători. 

— Nu! Îţi aminteşti de nemernicul de Thurferth? 

— Da, i-am răspuns încruntându-mă. 

— Vreo doisprezece nobili i s-au alăturat. Acum sunt sub 
protecţia lui Edward. S-au creştinat toţi. 

Thurferth era un danez bogat care avea moşii la 
frontiera de miazăzi a Northumbriei şi care, ameninţat de 
invaziile mercienilor, alesese să se creştineze şi să-şi plece 
gâtul în faţa regelui saxon. 

— Dacă ajung să mă lupt cu Thurferth şi aliaţii lui va 

însemna că mă lupt cu regele Edward. Şi nu voi primi 
ajutor din apus, nu-i aşa? 

Se referea la Cumbraland, care se presupunea că făcea 
parte din Northumbria. 

— Niciun ajutor, i-am confirmat. 

— Şi, în acest timp, nenorocitul de Constantin ar vrea să 
pună mâna pe Bebbanburg şi să proclame stăpânirea 
Scoției asupra domeniului. A început să-şi numere pe 
degete vrăjmaşii. 

Scoţienii la miazănoapte, vikingii la apus şi saxonii la 
miazăzi. Şi mai puţin de două mii de oameni cu care să-i 
înfrunt. De aceea sunt aici. Şi-a băut berea şi a continuat 
pe un ton aprins: 

— Umilirea e un preţ pe care merită să-l plătesc ca să 
am pace cu cel mai puternic dintre inamicii mei. 

Apoi a tăcut, pentru că de afară se auzeau voci 
zgomotoase; în clipa următoare, uşa tavernei a fost brusc 
dată de perete pentru a lăsa să intre un grup de bărbaţi uzi 
leoarcă. Judecând după spadele lor, erau precis războinici. 
Era şi un preot cu ei. 

— Hristos pe cruce! a gemut unul. Credeam că nu-şi mai 
termină predica! După o scurtă pauză, a ţipat la unul 
dintre servitori: Hei, tu! Vrem bere! Bere fiartă! 

— Şi mâncare! a strigat un altul. 

Şi-au scos manitiile. Văzând că mantiile lor nu erau 
aproape negre, cum păreau de la apa de ploaie care le 
îmbiba, ci roşii, am pus mâna pe Răsuflarea-Şarpelui, căci 
ştiam un singur om care insista ca însoțitorii lui să poarte 
mantii de aceeaşi culoare. 

— Şi vrem să ne încălzim la foc, a spus primul cu 
aroganţa unui nobil care credea că totul i se cuvine. 

Era proaspăt bărbierit, iar faţa nu-i era atinsă de vreo 
boală sau de rănile vreunei lupte. Avea aur la gât şi la 
manşete. S-a îndreptat cu paşi iuți către noi, dar, văzându- 
mă, s-a oprit. Am văzut o licărire de teamă în ochii lui, care 
a dispărut imediat atunci când şi-a dat seama că erau de 
două ori mai mulţi decât noi. 

— Am zis că vrem să ne încălzim la foc, ne-a aruncat el 

provocarea. 

Era /Ethelhelm cel Tânăr, cel al cărui tată, duşmanul 
meu, murise când era prizonier la Bebbanburg şi a cărui 
soră era nevasta fiului meu. 

— Nouă ne mai trebuie focul ăsta, i-am spus. 

Oamenii lui /Ethelhelm s-au îndepărtat ţinându-şi 
mâinile pe mânerele spadelor. Svart s-a ridicat în picioare 
zâmbind. Uriaşul era atât de înalt, încât a trebuit să-şi 
plece capul ca să nu se lovească de grinzile afumate ale 
tavernei. 

— N-am omorât niciun saxon în viaţa mea, a mormăit el. 

Cum vorbea limba vikingilor, niciunul dintre oamenii lui 
ZEthelhelm nu a înţeles ce a spus. Dar văzuseră cât de 
mare era şi nu păreau grăbiţi să-l înfrunte. 

— Regele  socoteşte că prezenţa voastră este 
dezgustătoare, am zis eu. Mirosiţi a căcăreze de şopârlă. 

— Regele? 

Preţ de câteva clipe, Æthelhelm a părut derutat, crezând 
că mă refeream la regele Edward. În acel moment însă, 
Sigtryggr s-a ridicat şi el în picioare lângă Svart, iar 
înfăţişarea lui era la fel de înspăimântătoare. Era tăiat pe 
faţă şi-i lipsea un ochi, dovadă că luptase în multe bătălii. 
Nu-i era lui teamă de o încăierare într-o tavernă oarecare. 

— Aşa că aşezaţi-vă cât mai departe de noi şi aveţi grijă 
să nu trageţi prea multe vânturi, le-am spus. 

Un vlăjgan dintre oamenii lui ZEthelhelm a făcut un pas 
în faţă, dar preotul l-a împins înapoi. 

— Fără bătăi! Aşa a poruncit regele! Fără bătăi! 

Pentru câteva momente, s-a lăsat liniştea. Apoi, oamenii 
lui ZEthelhelm ne-au scuipat. 

— Taverna asta pute a păgâni, a zis el. Hai să mergem 
să bem în altă parte. 

Şi-au luat mantiile şi au ieşit afară în ploaie. 

Pătruns de ură împotriva lui Skoll, uitasem că aveam alţi 
duşmani. Şi cel mai înverşunat dintre aceştia se afla acum 
în Tamweorthin. 

Şi, ca şi mine, voia răzbunare. 

— Are o sută doisprezece războinici aici, mi-a spus 
Finan. 

Mi-a venit să înjur. 

— Eu vă am pe tine şi pe Berg. 

— Cred că ZEthelhelm se scapă pe el de frică. 

Am zâmbit. Oare ZEthelhelm avea să mă atace? Sau avea 
să-şi asmuţă războinicii împotriva mea? Regele Edward 
poruncise să nu fie lupte în Tamweorthin cât timp avea loc 
adunarea witanului, dar tot aşa de bine ar fi putut să 
poruncească şi ca bărbaţii să nu se mai uşureze pe pereţii 
bisericilor. Chiar făcuse asta, dar oamenii continuau să se 
uşureze pe unde apucau. Şi continuau să se lupte. Oraşul 
era împânzit de luptători din Mercia şi din Saxonia de Vest 
care se aveau ca sarea-n ochi, deşi Edward era rege şi 
pentru unii, şi pentru alţii. Era deci sigur că ZEthelhelm 
avea să încerce să mă omoare, făcând însă tot posibilul ca 
nimeni să nu-l poată acuza că ordonase această crimă. 

— O să fie în timpul nopţii, a zis Finan. 

Era seara dinainte de sărbătoarea lui Eostre. Stăteam 
lângă foc în taverna Taurul. Ploaia continua să curgă pe 
acoperiş. 

— Să rămânem aici, a sugerat Berg. 

— O să dea foc tavernei, a spus Finan ridicând din 
umeri. 

— Şi întregului oraş? a întrebat Sigtryggr. 

— Putin le pasă lor de oraş, Maiestate, a oftat Finan. Mai 
ales dacă o să poată ţopăi pe osemintele lui Lord Uhtred. 

— Pe ploaia asta e cam greu să aprinzi un foc, a 
remarcat Berg. 

În toiul discuţiei s-a auzit un bocănit la uşa din faţă a 
tavernei. 

— La naiba, a mârâit Sigtryggr. 

Finan s-a apropiat de o fereastră şi s-a uitat afară pe 
după oblon. A înjurat. 

— E prea întuneric ca să văd ceva. 

Bocănitul s-a auzit din nou. Finan s-a dus în partea 
stângă a uşii, iar Svart s-a aşezat în dreapta. Amândoi 
scoseseră spadele din teacă. Berg şi şase dintre luptătorii 

lui Sigtryggr se înşiraseră în spatele unei laviţe masive pe 
care o trăseserăm la câţiva paşi de intrarea în tavernă. 
Sigtryggr şi cu mine ne-am dus lângă Svart. Cârciumarul, 
un saxon, le-a trimis pe cele două fete care serveau la 
mese să iasă pe uşa din spate. Bocănitul s-a auzit a treia 
oară, de data asta mult mai puternic. l-am făcut semn din 
cap lui Finan, iar acesta a ridicat drugul care bloca uşa şil- 
a lăsat să cadă. 

Uşa s-a deschis. Unsprezece spade erau îndreptate către 
un preot ud leoarcă. Acesta a înaintat doi paşi, a intrat în 
încăpere şi a căzut în genunchi implorând: 

— Cu mila Domnului! 

Svart a ieşit în ploaie. 

— Nu mai e nimeni afară, ne-a dat de ştire. 

Cele unsprezece spade au fost băgate în tecile lor. Svart 
a închis uşa. 

— Ridică-te, i-am spus preotului. Cine eşti? 

— Părintele Lucus, stăpâne. 

Se uita temător la oamenii îmbrăcaţi în zale care-l 
înconjurau. Apoi, observând lanţul gros de aur de la gâtul 
lui Sigtryggr, a făcut o plecăciune. 

— Maiestate! 

— De ce ai venit? l-am întrebat. 

— Regele m-a trimis, stăpâne, a răspuns el grăbindu-se 
să-mi facă şi mie o plecăciune. Regele vă cere... A şovăit, 
apoi a continuat: Regele ar dori să veniţi la el, stăpâne. 

Apa de ploaie se scurgea de pe mantia lui neagră. 

— Doar eu? 

— Da, stăpâne. Şi cât mai repede, stăpâne. Dacă nu vă 
este cu supărare, stăpâne. 

— De unde ştim noi că eşti solul regelui? l-a întrebat 
Finan. 

Expresia de stupefacţie de pe chipul părintelui Lucus 
era un răspuns cât se poate de clar. 

— Vă asigur că sunt, a bolborosit el. 

— Nobilul /ZEthelhelm ştie că sunt chemat acolo? l-am 
întrebat. 

Se vedea clar că părintele Lucus era nedumerit de 

această întrebare; totuşi a răspuns; 

— Era şi el în încăpere, dar nu ştiu dacă a auzit. 

— Ba ştie, a zis Sigtryggr, care înţelegea puţin limba 
saxonă, dar destul cât să desluşească ce vorbeam. Regele 
a fost la cină? l-a întrebat el pe preot. 

— Da, Maiestate. 

— Dacă un rege cheamă pe cineva la palat, ştirea se 
împrăştie îndată, deci a ajuns şi la ZEthelhelm, a mai spus 
Sigtryggr. 

El ştia din proprie experienţă. 

— Regele ar dori să veniţi repede, stăpâne, a stăruit 
preotul cu nervozitate în glas. 

— Finan şi Berg, voi veniţi cu mine, am poruncit. 

— Venim şi noi, s-a grăbit să spună Sigtryggr. 

Perspectiva unei lupte îl făcea să freamăte. Era el regele 
Northumbriei, dar, în sinea lui, era tot un călăreț viking. 

— Da, dar să staţi în spate, i-am zis. Mult în spate. 

A vrut să comenteze, dar a înţeles ce voiam să spun, aşa 
că mi-a făgăduit: 

— Nici nu-ţi vei da seama că suntem cu tine. 

Mi-am pus coiful şi mi-am îmbrăcat mantia cu glugă care 
îmi ascundea armura. Toţi purtam armuri. Am stăruit 
asupra acestui lucru. 

— Suntem gata, i-am zis părintelui Lucus. 

Toţi trei l-am urmat pe preot afară, unde continua să 
plouă cu găleata. Raza de lumină care ieşea pe uşa 
deschisă a tavernei ne-a permis să vedem şuvoiul de apă 
care se scurgea prin mijlocul străzii. Apoi uşa s-a închis şi 
noi am început să urcăm dealul. Drumul ne era luminat 
doar de pâlpâitul focurilor sau al lumânărilor care trecea 
printre crăpăturile obloanelor de la case. 

— Ştii ce vrea regele? l-am întrebat pe părintele Lucus. 

Vântul şi ploaia erau atât de puternice, încât a trebuit să 
tip. 

— Nu mi-a spus, stăpâne. 

Taverna Taurul era ridicată lângă zidul exterior al 
burhului care se ridica precum o umbră la dreapta noastră. 
Pe neaşteptate, o altă umbră s-a mişcat în întuneric. Berg 

şi-a scos pe jumătate spada din teacă, dar am auzit pe 
cineva spunând: 

— Faceţi-vă pomană, stăpâne. Fie-vă milă! 

Era un cerşetor. 

— Am crezut că toţi cerşetorii au fost scoşi afară din 
burh, i-am spus preotului. 

— S-au furişat şi au intrat din nou. Sunt ca şobolanii. 

Ne-am întors la stânga şi am coborât încet pe o stradă 
pe care erau mai mulţi fierari. Focurile lor ardeau cu 
putere. Câinii lătrau. Uşa unei biserici micuţe era 
deschisă. Lumina chioară a opaiţelor răzbătea până afară. 
Un preot cu o mică pelerină albă îmbrăcată peste sutană 
stătea îngenuncheat lângă altar. In faţa noastră, chiar 
dincolo de taverna La Rața Sălbatică, drumul cotea spre 
dreapta şi urca uşor pe colina acoperită cu iarbă. Era tot 
ce mai rămăsese din vechiul fort. Dincolo de această colină 
se afla intrarea arcuită în curtea palatului. Lui ZEthelfleed îi 
plăcea acest loc. Mie nu, şi mi-a plăcut şi mai puţin când 
am ajuns lângă arcada luminată de torţe. 

— Armele, stăpâne, mi-a şoptit părintele Lucus. 

Gărzile au ieşit din adăpostul lor, s-au apropiat de noi şi 
au aşteptat să predăm spadele. Doar gărzile regelui aveau 
voie să poarte arme în palatul acestuia. Mi-am desfăcut 
fără tragere de inimă centura de care era prins Acul- 
Viespii, apoi pe cea a Răsuflării-Şarpelui. Mă simţeam ca şi 
cum aş fi fost dezbrăcat. Comandantul gărzilor, un bărbat 
mai în vârstă, cu o cicatrice pe faţă şi cu două degete lipsă 
la mâna stângă, a ţinut să mă liniştească. 

— Am fost cu Domnia Voastră la Eads Byrig, stăpâne. Vă 
promit că spadele dumneavoastră vor fi în siguranţă. 

Am încercat să-mi amintesc numele lui, dar n-am reuşit. 
Tot el m-a scos din încurcătură: 

— Harald, stăpâne. Eram cu Merewalh. 

Am zâmbit. Mi-am amintit de Merewalh, un mercian de 
nădejde care deseori îmi fusese alături în bătălii. 

— Ce mai face Merewalh? 

— E bine, stăpâne. E comandantul garnizoanei din 
Gleawecestre acum. 

— La Eads Byrig ţi-ai pierdut degetele? 

— A fost o femeie cu o seceră, stăpâne. Nu poţi câştiga 
întotdeauna, nu-i aşa? 

I-am dat şilingul pe care se aştepta să-l primească, apoi 
l-am urmat pe părintele Lucus de-a lungul curţii şi am 
intrat pe o uşă înaltă în sala mare a palatului, care era 
luminată ca ziua. Pe cele două rânduri de mese ardeau 
lumânări; altele erau atârnate de grinzile tavanului în 
suporturi din oţel. În încăpere se afla un cămin în care 
ardea cu putere focul, iar pe estrada luminată de vreo 
douăzeci de lumânări groase cât braţul unui om era un vas 
plin cu mangal în care focul ardea la fel de vioi. Pe bănci 
se aflau cel puţin o sută cincizeci de oameni, iar pe mese 
zăceau resturile festinului din acea seară. Erau oase de 
gâscă şi de rață, capete de porc curățate de carne până la 
os, căni de bere, bucăţi de pâine, oase de peşte, cochilii de 
stridii şi vase cu vin. Un festin la care nici eu, nici 
Sigtryggr nu fuseserăm invitaţi. Lângă estradă cânta un 
harpist, dar muzica era acoperită de conversații şi râsete, 
care s-au stins când petrecăreţii ne-au văzut intrând. Până 
şi harpistul s-a oprit din cântat pentru câteva momente. 
Fără îndoială arătam ameninţător, trei bărbaţi îmbrăcaţi în 
zale şi cu coifuri pe cap. Oamenii din garda regelui care 
erau înşiraţi de-a lungul pereţilor laterali au pornit către 
noi până când cineva ne-a recunoscut şi a ridicat o mână 
pentru a le face semn să se oprească. 

— Finan, Berg, găsiţi pe cineva cunoscut şi aduceţi ceva 
de mâncare. Şi aveţi grijă să nu iscaţi vreo ceartă. 

Singura femeie din salon era aşezată pe estradă, unde, 
la o masă lungă, stăteau doar trei persoane. Regele 
Edward era în mijloc, la stânga lui se afla fiul lui, 
ZElfweard, iar la dreapta lui, regina. O văzusem pe regină 
cu câţiva ani în urmă în tabăra de lângă Huntandun. 
Fusesem impresionat de această frumuseţe cu ochi negri şi 
mă gândeam că era încă una dintre târfele arătoase ale lui 
Edward. Probabil că asta şi fusese, dar era o târfă cu 
sânge albastru, de vreme ce era fiica lui Sigehelm, nobil de 
Cent. Şi trebuie că fusese o târfă straşnică, pentru că îi 

luase locul lui Ælflæd, sora lui ZEthelhelm cel Tânăr, care 
fusese trimisă cu forţa într-o mănăstire din Wessex. Şi aşa, 
târfa cu obârşie nobilă devenise regina Eadgifu a Merciei, 
dar nu şi a Wessexului. Dintr-un motiv sau altul, acest 
regat refuza să-i acorde soţiei regelui titlul de regină. 
Sigur că Eadgifu era mai frumoasă decât exilata Ælflæd. 
Pielea ei avea frăgezimea tinereţii, avea o frunte înaltă, 
ochi mari şi un păr negru ca pana corbului peste care era 
aşezată o coroană din aur ornată doar cu un smarald mare. 
Rochia, la fel de neagră ca părul ei, avea broderii cu păsări 
colorate şi ramuri de iederă. Pe umeri i se odihnea un şal 
alb din mătase scumpă. Se uita la mine în timp ce mă 
apropiam de estradă. 

— Bine ai venit, Lord Uhtred. 

Mi-am scos coiful şi am făcut o plecăciune. 

— Regele m-a chemat, doamnă, i-am spus pentru a 
lămuri de ce eram acolo. Ar fi trebuit să mă înclin în faţa 
regelui, fireşte, şi să aştept ca el să-mi vorbească, dar 
Edward căzuse cu capul pe masă, probabil adormit de prea 
multă băutură. Poate ar trebui să revin mâine-dimineaţă, 
doamnă? 

Eadgifu i-a aruncat soţului ei o privire dispreţuitoare. 

— Sau poate stai de vorbă cu mine, Lord Uhtred. 

Mi-a făcut semn să mă apropii. 

Nici nu putea fi vorba de aşa ceva. A sta de vorbă cu 
regina cât timp regele era beat era un lucru primejdios, cu 
atât mai mult cu cât conversaţia s-ar fi purtat în faţa 
nobililor din Wessex, Mercia şi Anglia de Răsărit adunaţi 
acolo. Şi, într-adevăr, ei ne urmăreau. Prinţul /ZElfweard, 
care mă ura, părea plictisit şi băut, dar încă nu adormise. 
S-a încruntat când m-a recunoscut, însă pe urmă, în mod 
făţiş, nu mi-a dat nicio atenţie şi i-a făcut semn unui 
servitor să-i mai toarne vin. 

Eadgifu a bătut din palme. Un alt servitor a apărut în 
fugă din partea mai întunecată a salonului. 

— Un scaun pentru Lord Uhtred şi nişte vin, a poruncit 
ea. Ai mâncat? 

— Da, doamnă. 

— Bănuiesc că mai bine decât noi. Soţul meu te-a 
chemat, dar se pare că a uitat, aşa că avem ocazia să stăm 
de vorbă, a mai spus ea zâmbindu-mi larg. 

Tonul ei părea sincer, dar eu am bănuit că Edward era 
prea beat ca să mă cheme, ceea ce însemna că Eadgifu 
voia să stea de vorbă cu mine şi voia ca acest lucru să se 
întâmple în faţa nobilimii. Periculos, într-adevăr. M-am 
întors cu privirea înspre sala iluminată. L-am văzut pe 
Æthelstan aşezat la o masă la stânga mea. A clătinat din 
cap şi a ridicat din umeri ca şi cum voia să-mi spună că nu 
ştia pentru ce am fost chemat. La cealaltă masă l-am zărit 
pe /ZEthelhelm cel Tânăr. Se uita la mine cu ochi goi, dar, 
când i-am surprins privirea, s-a uitat în altă parte. 

— Ia loc, Lord Uhtred, mi-a cerut regina Eadgifu. 

Servitorul îmi adusese un scaun, aşa că m-am aşezat. 

Eadgifu s-a aplecat către mine, şalul i-a căzut de pe 
umeri şi nu m-am putut împiedica să nu observ că 
decolteul rochiei îi ajungea până aproape de sâni. Mi-a 
atins uşor mâna. Lumina lumânărilor desena o umbră în 
decolteu. p 

— Am auzit despre fata ta. Imi pare nespus de rău. 

— Vă mulțumesc, doamnă. 

— Mă voi ruga pentru odihna sufletului ei. 

— Vă mulțumesc, doamnă. 

— Am şi eu doi băieței şi nu mă pot gândi cât de dureros 
este să pierzi un copil. Prinţul Edmund este primul născut. 
A zâmbit din nou, apoi, spre surprinderea mea, a izbucnit 
în râs. Era un râs forţat, cu atât mai nepotrivit cu cât era 
total nefiresc. Încă stătea aproape de mine. Am simţit că 
mirosea a lavandă. Ai un băiat, Lord Uhtred? m-a întrebat. 

— Da, doamnă. 

— Copiii sunt o adevărată comoară, a spus zâmbind încă. 
Soţul meu a fost surprins să afle că eşti aici, în 
Tamweorthin. 

— Nu am fost invitat la adunarea witanului. 

— Da, cum aşa? 

Vorbea încet, atât de încet, încât, chiar dacă ar fi fost 
treaz, lui Edward i-ar fi fost greu s-o audă. Din cauza asta 

a trebuit să mă apropii mult de ea, riscând să le dau 
impresia celor prezenţi că eram doi conspiratori. A râs din 
nou, dar nu mi-am dat seama din ce motiv. 

— Mi s-a spus că nu mai am pământuri în Wessex sau în 
Mercia, i-am explicat. 

Părea că înţelege şi, pentru a-şi arăta simpatia, şi-a pus 
mâna plină de inele pe braţul meu. 

— Nu e drept, Lord Uhtred. 

Am fost tentat să-i spun că n-aveam nevoie de moşii în 
Wessex sau Mercia, că nu-mi doream altceva în afară de 
Bebbanburg, însă m-am mulţumit să ridic din umeri. 

— Terenurile pe care le aveam în Mercia i-au fost date 
episcopului Wulfhead. Mă îndoiesc că le voi mai vedea 
înapoi. Biserica nu cedează ceea ce deţine, doamnă. 

— Episcopul Wulfhead! Oribil om! 

O spusese pe un ton vioi, păstrându-şi zâmbetul pe buze. 

— Nu este episcopul pe care să-l plac, am zis eu pe un 
ton sec. 

— Înseamnă că-ţi va face plăcere să auzi că el nu este 
aici, a spus ea şi a râs din nou. Se zvoneşte că-i pe moarte. 

— Îmi pare rău, am zis respectuos. 

— Să nu-ți pară. Mi s-a spus că are lepră. Mi-a zâmbit. 
Dinţii ei erau incredibil de albi şi de egali. Eşti într-adevăr 
păgân? 

— Da, doamnă. 

A râs din nou, de data asta mai tare. Edward a mormăit 
ceva, şi-a mişcat capul, însă n-a dat niciun semn că s-ar fi 
trezit. Acum puteam să-l văd mai bine. Am avut un şoc. 
Faţa îi era ridată şi plină de pete, barba-i încărunţise, 
părea bolnav. ZElweard şi-a mişcat scaunul încercând să 
audă mai bine. Cred că avea optsprezece sau 
nouăsprezece ani, cam tot atât cât Eadgifu. Avea o faţă ca 
o lună plină şi câteva fire răzlețe de păr în barbă. Era un 
puşti bosumflat şi posac. L-am văzut cum i-a aruncat o 
privire plină de indignare unchiului său, ZEthelhelm. Apoi 
s-a uitat din nou la mine. l-am prins privirea şi i-am zâmbit, 
însă m-am ales doar cu o căutătură încruntată. 

— Cred că eşti primul păgân pe care-l întâlnesc, mi-a 

spus Eadgifu. 

— Aţi întâlnit mulţi, doamnă. 

— Oare? 

— Printre luptătorii soţului Domniei Voastre. 

A râs din nou. 

— Te asigur, Lord Uhtred, că toţi oamenii soţului meu 
sunt buni creştini. 

— Iar în bătălie, mulţi dintre cei care poartă cruci au 
grijă să moară ţinând o spadă în mână. 

— Nu înţeleg, a zis ea privindu-mă cu ochii larg deschişi. 

— Pentru a fi siguri că ajung în Valhalla. 

A râs iar. Şi chiar m-a lovit cu palma peste braţ. A fost o 
reacţie atât de ciudată, încât pentru un moment m-am 
întrebat dacă nu cumva era la fel de beată ca soţul ei şi fiul 
acestuia. Deşi zâmbetele şi râsetele ei erau atât de 
nefireşti, vorbele îi erau cumpănite. 

— Câţi oameni ai ucis, Lord Uhtred? m-a întrebat încă 
tinând mâna pe braţul meu. 

— Mult prea mulţi, i-am răspuns tăios. 

Virulenţa tonului meu a făcut-o să se tragă înapoi. A 
făcut un efort să zâmbească, dar târşâitul unei laviţe pe 
podeaua de piatră a făcut-o să privească spre sală, şi preţ 
de câteva clipe am putut observa o urmă de venin pe 
frumoasa ei figură. M-am întors şi am văzut că /Ethelhelm 
pleca, mergea cu paşi mari către ieşire urmat de şase 
dintre oamenii lui. Rânduiala cerea ca nimeni să nu 
părăsească sala înainte ca regele să se ridice de la masă. 
Bănuiesc că în acea seară nici lui ZEthelhelm şi nici regelui 
nu le păsa de o astfel de regulă. 

— ÎI ştii pe Lord /Ethelhelm? m-a întrebat Eadgifu. 

Zâmbetul îi dispăruse. 

— Nu foarte bine. Il ştiu mai bine pe tatăl său. 

— Iar fiul tău s-a însurat cu sora lui Lord Æthelhelm, a 
zis ea uitându-se la /Ethelhelm şi la însoțitorii lui. 

— Aşa este. 

— Deci eşti legat de această familie? m-a întrebat 
uitându-se în ochii mei. 

— Ştiţi şi dumneavoastră că nu, doamnă. Suntem legaţi 

doar printr-o ură reciprocă. 

A izbucnit în râs, dar de data asta râsul ei era natural şi 
destul de puternic încât să atragă privirile celor din sală. 
Şi-a pus din nou mâna pe braţul meu. Purta mănuşi din 
piele fină de capră, iar pe degete îi străluceau inele de aur 
cu agate şi rubine. 

— Mă bucur că am stat de vorbă. 

— Şi eu, doamnă, i-am răspuns politicos şi, înțelegând că 
întrevederea se terminase, m-am ridicat în picioare şi am 
făcut o plecăciune. 

Am coborât de pe estradă sub privirile cercetătoare ale 
mesenilor. Zărindu-l pe părintele Lucus lângă gărzi, i-am 
făcut semn să se apropie. 

— Spune-mi, regele m-a chemat? 

— Aşa mi s-a spus, mi-a replicat el arţăgos. 

— Cine ţi-a spus? 

— Regina, stăpâne. 

— Regele dormea deja, nu-i aşa? 

— Era obosit, stăpâne, mi-a zis el cu reţinere. 

L-am lăsat în pace. Finan şi Berg mi s-au alăturat. 

— Despre ce a fost vorba? a vrut să ştie Finan. 

— Târfa brunetă i-a dat lui /ZEthelhelm încă un motiv să 
mă omoare, i-am spus în timp ce traversam salonul. 

— De ce? a întrebat Berg. 

— Pentru că are un fiu pe nume Edmund. 

— Un fiu pe nume... 

— O să-ţi explic mai târziu. Deocamdată, să ne luăm 
spadele înapoi. 

Eadgifu nu-mi spusese nimic important, dar nu pentru 
asta mă chemase. Ceea ce conta era ce văzuseră oamenii, 
şi anume o regină într-o conversaţie strânsă cu Uhtred de 
Bebbanburg, o regină zâmbind şi râzând. Şi de ce era 
important ca oamenii să vadă acest lucru? Pentru că ea 
avea un fiu pe nume Edmund. 

Regele Edward avea vreo doisprezece copii. Le şi 
pierdusem şirul. Dar am observat că Æthelstan, băiatul lui 
cel mare, nu fusese invitat la masa de pe estradă, acolo 
unde, în schimb, se afla /Elfweard. ZEthelstan, ca şi cele 

două surori gemene ale lui, era socotit un bastard; erau 
copii nelegitimi, rezultat al unor nesăbuinţe de tinereţe. 
Asta însemna că urmaşul regelui, fiul legitim mai mare, era 
ZElfweard, nepotul lui ZEthelhelm, şi că Wessexul se aştepta 
ca ZElfweard să moştenească tronul tatălui său şi bogăţiile 
Englalandului de Sud. Atunci, familia lui Æthelhelm avea 
să controleze regatul, iar ceilalţi fii, copii făcuţi cu diferite 
femei, ar fi fost norocoşi dacă scăpau cu viaţă. Eadgifu 
insinuase, ba chiar îmi sugerase, că aveam să fiu 
recompensat cu restituirea pământurilor mele din sud 
dacă susţineam pretenţiile fiului ei la tron, însă fusese 
destul de isteaţă încât să nu încheie o alianţă oficială cu 
mine. Ştiind că nu-i puteam oferi un jurământ de credinţă, 
înscenase o etalare de zâmbete, râsete şi gesturi intime 
care să-i convingă pe nobilii şi clericii care ne urmăreau că 
Uhtred de Bebbanburg era aliatul ei. 

Când am ajuns la uşă, m-am întors şi m-am uitat înapoi. 
Doi servitori îl ajutau pe Edward să se ridice. Cred că-şi 
pierdea puterea şi oamenii de pe bănci alegeau de partea 
cui să fie. Mulţi aveau să-l sprijine pe ZEthelhelm pentru 
bogăţia şi puterea lui, dar alţii aveau s-o urmeze pe 
Eadgifu în speranţa de a prăda avuţiile lui ZEthelhelm. Şi 
unii dintre ei, cei mai puţin nobili, care aveau motivele lor 
personale pentru a-l uri pe ZEthelhelm, urmau să-i ţină 
partea crezând că mă convinsese să-i fiu aliat. Eram eu 
bătrân, dar eram încă în putere. Mă gândeam că Edward 
ar fi trebuit să-l distrugă pe ZEthelhelm şi s-o alunge pe 
sora lui Æthelhelm aşa cum făcuse cu propria sa soţie, dar 
ştia că asta ar fi putut duce la un război civil în Wessex, 
poate chiar la moartea lui şi la pieirea regatului. Aşa că, 
pentru moment, ZElfweard era considerat încă moştenitorul 
tronului, lucru care-l mulțumea pe ZEthelhelm. 

Dar, dacă /ZEthelhelm credea că eu o susţineam pe 
Eadgifu, în mod sigur ar fi vrut să-mi vâre o spadă în 
pântec, s-o învârtă până îmi scotea maţele şi să ţopăie pe 
ele. 

— Ar trebui să ne întoarcem acasă în Northumbria şi să-l 
omorâm pe Skoll, am mormăit. Harababura asta nu ne 


4 232 # 


priveşte pe noi. 

Doar că Sigtryggr fusese chemat la adunarea witanului. 
Aşa că harababura ne privea şi pe noi, de ne plăcea sau nu 
acest lucru. 

L-am urmat pe /Ethelhelm în noaptea înecată de ploaie. 


Harald, comandantul gărzilor care luptase alături de 
mine la Eads Byrig, mi-a înmânat spadele. 

— L-ai văzut pe Lord ZEthelhelm? l-am întrebat. 

— S-a dus cu oamenii lui în capela regală, stăpâne. 

A făcut semn din cap spre partea cealaltă a curţii unde 
în spatele unei uşi deschise se zărea o încăpere luminată 
de lumânări. Prin răpăitul ploii care cădea fără încetare se 
auzeau  cânturile grave ale călugărilor. Bineînţeles, 
ZEthelhelm avea să pretindă că era la slujbă în timp ce 
oamenii lui mă vânau pe străzile Tamweorthinului. 

I-am dat lui Harald încă un şiling, apoi am plecat toţi 
trei. Ne-am adăpostit de ploaie zăbovind puţin sub arcada 
unde luminile torţelor abia pâlpâiau în bătaia vântului. 
Oraşul se întindea întunecat în faţa noastră, plin de 
mirosuri infecte şi de fum. 

— Credeţi că oamenii lui /ZEthelhelm au avut destul 
timp... a dat să spună Berg, dar Finan l-a întrerupt. 

— Am fost chemaţi la palat acum mai bine de o oră, a zis 
irlandezul. Deci nemernicul a avut destul timp să-şi trimită 
câinii în oraş. 

— Dar unde? am întrebat eu. 

Încă ploua cu găleata. Cum stăteam sub arcada de la 
intrarea în curtea palatului, puteam fi uşor văzuţi de 
oricine din oraşul care se întindea sub noi. Aşa că ne-am 
mutat într-o zonă mai umbrită, acolo unde culmea 
înierbată a dealului se ridica deasupra unei pante abrupte. 

— N-o să ne atace lângă palat. 

— Nu? s-a mirat Berg. 

— Sunt prea multe gărzi prin apropiere. 

— Deci oamenii lui ne aşteaptă în oraş? 

— Acolo unde este şi Sigtryggr, a zis Finan lipindu-se de 
mine. 

— Dar el nu ne poate vedea şi noi nu-l putem vedea pe 
el. 

Sufletul mi-era greu. Fratele Beadwulf mă trimisese prin 
Britania, fiica mea murise, Skoll scăpase de răzbunarea 
mea şi Eadgifu se jucase cu mine pentru propriile ei 
ambiţii. Iar acum, /Ethelhelm mă socotea un idiot şi 
oamenii lui mă aşteptau în oraş. Sau poate nu? Noaptea 
era atât de apăsătoare şi întunecată, poate se hotărâse să 
mai aştepte. 

Pe timpuri eram mândru de iscusinţa cu care mă 
strecuram în noapte ca un sceadugenga, umbra 
mişcătoare, dar acum, sub această ploaie nemiloasă, nu 
puteam trece neobservat. Am înjurat şi, în acelaşi moment, 
Finan mi-a atins cotul. 

— Auzi? 

Am ciulit urechile, însă n-am auzit nimic în afară de 
căderea ploii pe acoperişul de paie de mai de jos de noi. 
Dar probabil că Finan avea o ureche mai fină. 

— Cine-i acolo? a întrebat el. 

— Eu, stăpâne! a tipat cineva. 

Am zărit cu greu o umbră care urca încet panta. Era 
Rorik, slujitorul meu. Aproape că a alunecat pe iarba udă, 
dar l-am prins de încheietura mâinii şi l-am tras în sus. 

— M-a trimis regele Sigtryggr, stăpâne. 

— Unde este? 

— Acolo jos, stăpâne, a răspuns Rorik arătând spre oraş. 
Spune că sunt şase bărbaţi care stau la pândă în biserica 
Sfântul /ZElfthryth, stăpâne. 

— Au mantii roşii pe ei? 

— Nu i-am văzut, stăpâne. 

— Unde-i biserica asta? 

— Chiar acolo, stăpâne. Cea mai apropiată dintre ele. 

— Pe strada fierarilor? a întrebat Finan. 

— Da, stăpâne. 

— Şi Sigtryggr unde este? am vrut să ştiu. 

— Mi-a zis să vă spun că este pe aproape şi aşteaptă, 
stăpâne. 

Mi-am amintit că trecusem pe lângă această biserică. 

Avea uşa deschisă şi era luminată de opaițe şi lumânări. 
Era firesc ca duşmanii mei să aştepte acolo. În bezna de 
nepătruns de afară nu puteau să mă vadă şi cu atât mai 
puţin să mă recunoască, dar puţina lumină care ieşea pe 
uşa bisericii le era de ajuns. Odată ieşiţi în stradă, celor 
şapte nu le era greu să ne vină de hac. 

— Mergem înapoi şi ne prefacem beţi, am zis. Rorik, să 
nu te bagi în bucluc. 

Ne-am dus pe drumul de lângă fort şi am început să 
cântăm. Eadgifu oferise 'Tamweorthinului un spectacol 
ieftin, însă eu puteam să mă prefac mult mai bine. Am 
început să răcnesc cântecul nevestei măcelarului care le 
plăcea mult beţivilor, împleticindu-mă în timp ce mă 
tineam de braţul lui Finan. Am ajuns la răscrucea de la 
poalele colinei. La stânga era strada fierarilor. Lumina 
care răzbătea din mica biserică arginta picăturile de ploaie 
de afară. Ne-am oprit pentru câteva momente şi eu am 
cântat şi mai tare, apoi ne-am ascuns în întuneric şi m-am 
prefăcut că vomit. Am auzit un câine urlând şi am urlat şi 
eu la rândul meu. Finan s-a îndreptat către mine 
clătinându-se şi îngânând un cântec în irlandeza lui. 

— Îmi trebuie un ostatic, i-am spus, după care am urlat 
din nou, stârnind un cor de lătrături. 

L-am împins pe Rorik ceva mai sus de noi, unde era 
beznă, şi i-am spus să rămână acolo. Finan, Berg şi cu 
mine ne-am dus în mijlocul străzii. Câinii încă lătrau şi 
oamenii ţipau la ei să se liniştească. Localnicii ştiau că 
noaptea umblau tot felul de oameni pe acolo şi aveau grijă 
să-şi încuie uşile. Am continuat să ne urlăm cântecul până 
am văzut un bărbat apărând în uşa bisericii. S-a oprit, 
aşteptându-ne să apărem în lumină. 

— Vreau să vărs, am zis eu cu voce tare. 

— Nu pe cizmele mele, mi-a strigat Finan. 

Am pus mâna pe mânerul Răsuflării-Şarpelui, iar Finan 
şi-a scos Hoţul-de-Suflete. 

— Cântă, irlandez afurisit ce eşti, am zbierat la el în 
timp ce ne bălăbăneam prin faţa bisericii. Cântă! 

Atunci au apărut. Intrarea în biserică s-a întunecat în 

timp ce ieşeau unul câte unul: şapte bărbaţi cu şapte 
spade. M-am întors şi am văzut apărând din întuneric încă 
unul. Era împreună cu Sigtryggr. Ameninţa în limba lui 
vikingă. Primul dintre atacatori era deja aproape. S-a 
repezit către mine convins fiind că eram un beţiv. A fandat 
încercând să mă alunge cu spada lui, însă mi-am tras 
Răsuflarea-Şarpelui din teacă şi am împins-o pe a lui 
deoparte. Am păşit înainte şi l-am lovit în faţă cu mânerul 
spadei. Am simţit că un os sau dinţii i s-au sfărâmat. O 
suliță vikingă a trecut pe lângă mine şi i s-a înfipt în 
pântece. M-am răsucit ca să mă feresc de un alt atac şi am 
lovit cu dosul spadei peste o faţă bărboasă. Am tras-o 
înapoi şi i-am aplicat o lovitură peste ochi. Şi-a aruncat 
spada scoțând un urlet. Finan a înfipt Hoţul-de-Suflete în 
beregata unui adversar, iar Berg, cu Spintecătorul-de-Oase 
în mână, stătea în picioare deasupra altuia, căzut la 
pământ. Am văzut cum lama strălucitoare a 
Spintecătorului-de-Oase a coborât, făcând să ţâşnească un 
şuvoi de sânge. Vikingii lui Sigtryggr ni s-au alăturat 
pentru a-i împinge pe supraviețuitori către răscruce. Pe 
uliţa dinspre tavernă veneau alţi războinici. Erau ultimii 
oameni ai lui Sigtryggr, avându-l în frunte pe Svart. Cei 
trei atacatori care supravieţuiseră erau acum prinşi în 
capcană. Unul dintre ei a ezitat. Cu un strigăt aprig de 
luptă, Svart l-a lovit cu spada lui grea, întâi peste gât, apoi 
peste coşul pieptului. Ceilalţi doi s-au refugiat în biserică. 

— Nu prea s-au luptat, a bombănit Sigtryggr. 

Adversarul pe care-l orbisem gemea, târându-se în mâini 
şi în genunchi, orbecăind după spada lui. Berg s-a apropiat 
de el, am auzit sunetul oţelului sfârtecând carnea, iar 
bărbatul a tăcut. 

— Îmi trebuie prizonieri, am spus şi am intrat în 
biserică. 

Sfântul /Elfthryth era o biserică sărăcăcioasă, mai mică 
decât un grajd acoperit cu stuf şi avea paie pe podea. 
Altarul era o masă simplă pe care era întinsă o pânză de 
culoare albă. Pe altar ardeau patru lumânări din care 
cursese multă ceară topită. Tot acolo se afla şi un crucifix 

făcut din fier nelustruit. Pe cei doi pereţi laterali atârnau 
piei pe care erau pictaţi grosolan sfinţi, iar dedesubt 
ardeau opaițe puse în suporturi de fier. In colţurile micii 
nave erau mormane de saci umpluţi cu cărbune, probabil 
pentru că biserica era locul cel mai sigur şi mai uscat 
unde-şi puteau ţine fierarii combustibilul. Bucăţi de 
cărbune scârţâiau sub paşii mei în timp ce mă îndreptam 
spre altar, în spatele căruia se afla un preot slab şi palid. 

— Sunt într-un lăcaş sfânt! a strigat el. 

— Suntem într-un lăcaş sfânt! a strigat şi unul dintre cei 
doi atacatori refugiaţi acolo. 

— Ce-i ăla un lăcaş sfânt? a întrebat Berg fluturând spre 
ei Spintecătorul-de-Oase, de pe care se scurgea sângele 
înmuiat de apa de ploaie. 

Sigtryggr a venit lângă mine, iar oamenii lui s-au 
îngrămădit în spatele nostru. 

— De ce stăm să ne uităm la ei şi nu-i omorâm? a vrut el 
să ştie. 

— Se află într-un lăcaş sfânt. 

Svart ţinea în mână un braţ sfârtecat. Cred că avea de 
gând să curețe carnea de pe oase şi să şi le atârne şi pe 
acestea în barbă. 

— Îi omor, a mormăit el. 

— Am nevoie de ostatici, am zis uitându-mă la cei doi. 
Puneţi spadele jos, le-am cerut şi, pentru că şovăiau, am 
repetat ordinul pe un ton mai hotărât. 

Şi-au aruncat spadele. 

Preotul, un bărbat curajos, văzând că avea de-a face cu 
nişte războinici care intraseră pe timp de noapte în 
biserica lui, a ridicat o mână şi a repetat: 

— Se află într-un lăcaş sfânt. 

— „Se află într-un lăcaş sfânt, stăpâne”, l-am corectat 
eu, după care m-am dus lângă altar şi am şters sângele şi 
apa de pe lama Răsuflării-Şarpelui cu un colţ al pânzei 
albe. Lăcaşul sfânt le este pus la dispoziţie de către 
biserică unor criminali, le-am explicat vikingilor lui 
Sigtryggr, care nu ştiau regulile. Atât timp cât ei rămân 
aici, nu-i putem atinge fără a deveni şi noi criminali. Am 

împins cele două spade cu piciorul în direcţia lui Berg şi 
am continuat: Şi dacă-i omorâm, vom fi pedepsiţi. 

— Nu vor îndrăzni să mă pedepsească pe mine, s-a 
burzuluit Sigtrygagr. 

— Nu cunoşti înverşunarea preoţilor, i-am zis. Ei predică 
pacea, dar cer moartea duşmanilor lor. În plus, am de gând 
să-i eliberez. 

— Să-i eliberezi! a exclamat Sigtryggr. 

— Cineva trebuie să-i ducă lordului /ZEthelhelm vestea 
cea bună, i-am explicat. 

Am băgat Răsuflarea-Şarpelui în teacă şi m-am întors 
către cei doi bărbaţi. Amândoi erau tineri. Unul avea o 
vânătaie pe obraz şi tremura de frică. Celălalt, cu o figură 
ursuză, avea îndrăzneala să se uite la mine cu neobrăzare. 
Îi vorbisem lui Sigtryggr în daneză, însă acum am 
continuat în saxonă. 

— Cine eşti? l-am întrebat pe cel ursuz. 

A ezitat, vrând parcă să mă sfideze, dar şi-a dat seama 
că era mai bine să se poarte cu judecată. 

— Helmstan, a mormăit el. 

Am rămas în aşteptare, timp în care i-am putut vedea 
antipatia din ochi. 

— Stăpâne, a adăugat peste câteva clipe. 

— În slujba cui eşti? 

Aceeaşi ezitare, dar celălalt, mai tânăr şi mai speriat, a 
bolborosit: 

— Grimbald, stăpâne. 

— Grimbald, am repetat eu numele care nu-mi spunea 
nimic. Şi Grimbald pe cine slujeşte? 

Helmstan l-a privit încruntat pe tovarăşul lui fără să 
deschidă gura. Am scos Acul-Viespii, pumnalul meu, şi il- 
am arătat zâmbindu-i. 

— Ăsta n-a băut sânge în seara asta şi-i e sete. 

Preotul a încercat să protesteze, dar a rămas tăcut când 
a văzut că îndreptasem lama pumnalului spre el. 

— Pe cine slujeşte Grimbald? am întrebat din nou. 

— Grimbald îl slujeşte pe lordul /ZEthelhelm, stăpâne, a 
spus Helmstan fără tragere de inimă. 

— El v-a fost în frunte în seara asta? 

— Nu, stăpâne. 

— Dar cine? 

— Torthred, stăpâne. 

Nu ştiam pe nimeni cu acest nume, dar mă gândeam că, 
oricine ar fi fost acest Torthred, el zăcea acum afară, mort. 

— Şi Torthred îl slujeşte pe Grimbald? 

— Da, stăpâne. 

— Ce vi s-a poruncit să faceţi astă-seară? Neprimind 
răspuns, am făcut un pas în faţă şi am ridicat Acul-Viespii. 
Mi se spune „ucigaşul de preoţi”. Credeţi c-o să-mi pese de 
nişte şobolani aflaţi într-un lăcaş sfânt? 

— Ni s-a poruncit să vă ucidem, stăpâne, a răspuns în 
şoaptă speriatul. 

A gemut uşor atunci când am apropiat lama Acului- 
Viespii de obrazul lui învineţit. 

I-am mai ţinut pumnalul lângă obraz câteva momente, 
apoi am păşit înapoi şi am vârât arma în teacă. 

— Spuneţi-i lui Grimbald că acum are doi noi duşmani: 
Uhtred de Bebbanburg şi Sigtryggr al Northumbriei. 
Plecaţi acum. 

Şi au plecat. 

— Dacă vrem să-l terminăm pe Sköll, trebuie să trăim în 
pace cu Edward, mi-a spus Sigtryggr a doua zi. Mă pot 
lupta doar cu unul dintre ei, nu cu amândoi. 

— Edward e bolnav, i-am zis. N-o să se lupte. 

— Eşti sigur de asta? Poate că el e bolnav, dar armatele 
lui nu sunt. 

A tăcut. Svart tocmai deschidea obloanele de la 
ferestrele tavernei pentru a lăsa să intre lumina soarelui. 
Ploaia se oprise. Sigtryggr s-a aplecat să stingă opaițul, 
apoi a continuat: 

— Dacă Edward nu-şi poate conduce armatele, 
ealdormanii lui pot. 

— Se luptă între ei pentru moştenirea tronului ca lupii 
flămânzi. 

— Şi singura cale pentru a-i uni este să le oferim un 
inamic comun, adică eu. A înfipt cuțitul într-o bucată de 
slănină şi s-a uitat la ea dus pe gânduri. De ce vrea pace? 
De ce nu invadează? 

— Pentru că regatul lui este în dezordine. Cei din Mercia 
tot cârtesc, danezii din Anglia de Răsărit se agită, el are o 
nouă nevastă cu sâni care miros a levănţică şi se teme de 
noi. 

— Se teme? 

— Să presupunem că invadează, am zis. Să ne închipuim 
că porneşte cu armata spre nord prin Lindcolne şi-l batem 
măr. 

— Putem oare? a întrebat el posomorât. Ar fi mai mulţi 
decât noi. 

— Sunt saxoni, a mormăit Svart. Sigur îi putem bate. 

— Ar fi mai mulţi decât noi, aşa este, am consimţit eu. 
Ştii însă la fel de bine ca şi mine că nu doar numărul 

contează. Şi el crede că ne-ar putea bate, dar nu e sigur de 
asta. Am rupt o bucată de pâine, dar, dându-mi seama că 
nu-mi era foame, i-am aruncat-o unuia dintre câinii din 
tavernă. Şi nu uita că noi suntem temuţii vikingi, am 
adăugat. În tinereţe credeam că un luptător danez e mai 
bun decât trei saxoni la un loc. 

— Patru, a intervenit Svart. 

— Asta nu s-a adeverit niciodată, am zis, făcându-l pe 
Svart să se încrunte. Teama te face să şovăi. Saxonii cred 
că suntem nişte păgâni sălbatici, preferă să ne convingă 
decât să lupte cu noi. Ar face-o dacă n-ar avea încotro, dar 
Edward se teme de o înfrângere. Dacă-i zdrobim luptătorii, 
Anglia de Răsărit s-ar răscula, cei din Mercia vor vrea să 
aibă regele lor, iar nobilii din Wessex vor vrea un nou rege. 

Sigtryggr a zâmbit uşor. 

— Poate ar trebui să invadăm Mercia, să-i nimicim pe 
netrebnicii ăia. 

— Putem face asta, am spus, ştiind că nu vorbea serios. 
Dar, atunci, Constantin al Scoției ne-ar ataca pe la spate. 

Sigtryggr a  mormăit ceva. Era îmbrăcat pentru 
adunarea witanului, cu o mantie albastru-închis din lână 
tivită cu fir de aur. Pe masă, lângă cana cu bere se afla o 
coroană simplă, un inel din bronz aurit. 

— Berea asta are gust de pişat de vacă, a bombănit el. 
Nu crezi că ar trebui să fac pace cu Edward? 

— Depinde cu ce preţ. 

— Îl vreau pe Sköll mort, a spus el pe un ton răzbunător. 
Moartea acestui netrebnic merită orice preţ. 

— Merită să i te supui lui Edward? 

— Nu prea am de ales, mi-a spus uitându-se trist la 
mine. 

— Să te botezi? 

— Nu-mi pasă dacă mă ud. 

— Să plăteşti tribut? 

Intrebarea asta l-a făcut să rânjească. 

— leşim cu două corăbii şi prădăm o mănăstire bogată 
din Wessex. O să am cu ce plăti. 

N-am luat în seamă spusele lui. 

— Chiar dacă te supui şi închei un tratat, saxonii îl vor 
încălca de îndată ce vor crede că sunt în stare să te 
cotropească. 

A încuviinţat din cap. 

— Dar tot voi avea timp să-l găsesc pe Skoll înainte de 
asta. 

— Dacă nu-l găsesc eu mai întâi. 

A zâmbit uşor. 

— Ce se va întâmpla dacă refuz să mă supun? 

— Saxonii vor prinde curaj. Te vor provoca făcând 
incursiuni de jaf, vor ţine mici armate la graniţă, îţi vor 
cere vămi mai mari, corăbiile lor vor captura corăbiile 
neguţătorilor şi, mai devreme sau mai târziu, te vor invada. 

— Deci, orice-aş face, pierd. 

— Nu şi dacă ne întărim forţele. 

A râs forţat. 

— Şi cum facem asta? 

— Îl înfrângem pe Sköll şi alipim Cumbralandul de 
Northumbria, i-am zis cu hotărâre. Îi forţăm pe nemernicii 
de vikingi să-ţi jure credinţă. Ne facem o armată de 
ilfheănar. Îi unim pe toţi cei din nord şi-i facem pe saxoni 
să se teamă de zei. 

— Îmi place planul ăsta, a murmurat Sigtrygagr. 

Dacă mi-aş fi dat seama unde aveau să ducă vorbele 
mele ar fi trebuit să tac. Sau poate că nu. Wyrd bið ful 
âræd. Măcar în acele clipe i-am îngăduit lui Sigtryggr să 
întrezărească o urmă de speranţă. 

— Şi nu putem supune Cumbralandul dacă nu facem 
pace cu Edward. 

Am încuviinţat fără tragere de inimă. 

— Da, Maiestate, nu ne putem lupta pe două fronturi în 
acelaşi timp. 

S-a ridicat în picioare spunând: 

— Atunci, hai să mergem să ne umilim în faţa acelui 
nemernic bolnav. 

Am urcat colina. Mergeam să ne umilim. 


Am trecut pe lângă biserica Sfântul ZElfthryth unde-i 

încolţisem pe cei doi fugari. Ploaia din ajun spălase 
sângele scurs pe stradă şi slujbaşii administratorului 
oraşului!” ridicaseră cadavrele. Dinspre vârful colinei se 
auzea dangătul unui clopot anunțând probabil chemarea la 
adunarea witanului. Drumul abrupt care ducea către 
biserica şi palatul din vârful colinei era păzit de suliţaşi 
care ne-au oprit atunci când a apărut un grup de călăreţi. 
Erau cincizeci sau şaizeci de bărbaţi călare. Toţi aveau 
zale şi coifuri, toţi aveau sulițe şi se îndreptau către palat. 
În mijlocul procesiunii era o trăsură mică trasă de doi 
armăsari. Trăsura, nu foarte deosebită de o căruţă, era 
drapată cu postav albastru-închis, iar pe pernele aşezate 
înăuntru stăteau două femei şi un preot. Femeia mai 
tânără avea o faţă prelungă şi o bonetă strânsă pe cap 
care-i acoperea aproape în întregime părul închis la 
culoare. Îmbrăcămintea ei era somptuoasă, dar sobră, într- 
o combinaţie de negru şi cenuşiu, cu o cruce mare din 
argint drept singură podoabă. Când trăsura s-a clătinat pe 
drumul plin de pietre, tânăra s-a apucat cu mâna de 
rezemătoarea laterală ca să nu cadă. 

— Cine e? m-a întrebat Sigtryggr. 

— Nu ştiu, i-am răspuns, şi chiar era adevărat, deşi acea 
figură lungă şi tristă mi se părea familiară. 

Mi-a făcut semn cu mâna, părând că mă recunoscuse, 
apoi s-a uitat în altă parte, căci trăsura continua să se 
hurduce. Mi se părea că abia îşi reţinea lacrimile. Femeia 
mai în vârstă şi-a pus mâna peste umerii ei în timp ce 
preotul îi vorbea încet la ureche încercând să-i aline 
tristeţea. 

— Doamne fereşte, ce urâtă e! a zis Sigtryggr. Seamănă 
cu o iapă! 

— Îi e frig şi e nefericită, am spus eu. 

— Înseamnă că e o iapă zgribulită şi nefericită. 

Am mers în urma trăsurii şi a alaiului pe drumul ce urca 
dealul şi prin arcadă, unde ni s-au luat spadele, până în 
sala în care fumul lemnelor de foc umede se ridica spre 


'5 În original Town Reeve, funcţionar de rang inferior al Coroanei 
însărcinat cu treburile administrative ale unui oraş. 

grinzi. Mesele fuseseră puse pe margine, iar băncile 
fuseseră aranjate în semicerc în jurul căminului cu faţa 
către estrada pe care se aflau cinci scaune cu spătar înalt 
îmbrăcate în stofă stacojie. Aproape o sută de oameni 
sosiseră; unii se aşezaseră deja cât mai aproape de foc, iar 
alţii rămăseseră în picioare şi stăteau de vorbă cu voce 
scăzută. Când am intrat, s-au uitat la noi şi, recunoscându- 
ne, şi-au continuat discuţiile. Pentru oamenii ăştia, noi 
eram cele mai ciudate fiinţe: nişte păgâni, făpturile din 
coşmarurile lor revenite la viaţă. 

— Unde ne aşezăm? a întrebat Sigtryggr. 

— Nu ne aşezăm, nu încă, i-am răspuns. 

Nobilii din cele trei regate ale lui Edward aveau să ia loc 
pe bănci. A-l lăsa pe Sigtryggr să se aşeze lângă 
ealdormani, episcopi şi stareţi însemna să-i degradăm 
poziţia. Estrada era destinată membrilor familiilor regale, 
dar, deşi Sigtryggr era rege, nu voiam ca el să se aşeze 
acolo şi apoi să i se poruncească public să se ridice. Mai 
fusese la o adunare a witanului la Huntandun unde primise 
loc pe estradă împreună cu Edward, însă atunci fusese 
invitat de către ZEthelflaed, care dădea mereu dovadă de o 
curtoazie pe care fratele ei nu o avea. Dacă Edward ar fi 
vrut să-i ofere regelui Northumbriei un loc de onoare, ar fi 
trebuit să facă aceeaşi invitaţie. Dacă nu, era mai bine să 
rămânem în partea din spate a sălii. 

— Ştii ce trebuie să zici? l-am întrebat. 

— Bineînţeles că ştiu. Mi-ai spus-o de zece ori. De 
douăzeci de ori! 

Era nervos şi irascibil şi nu-l puteam învinovăţi pentru 
asta. Fusese tratat cu desconsiderare şi umilit de către 
saxoni. Veneau tot mai mulţi oameni şi vedeam cum se uită 
curioşi la Sigtryggr amuzându-se în acelaşi timp. Îşi 
petrecuseră întreaga viaţă într-un război fără sfârşit între 
creştini şi păgâni, iar acum, ultimul rege păgân stătea în 
picioare în partea din spate a sălii regale ca un petent 
oarecare. 

L-am zărit intrând pe uşă pe Brunulf Torkelson, un saxon 
căruia îi salvasem viaţa, şi, lăsându-l pe Sigtryggr flancat 

de Finan şi uriaşul Svart, m-am dus lângă acesta. Avea 
suliță şi scut, căci făcea parte dintre gărzile regelui şi 
urma să se aşeze lângă pereţii laterali sau în faţa estradei. 
M-a salutat cu căldură. 

— Am auzit că sunteţi aici, Lord Uhtred, şi speram să vă 
întâlnesc, a spus, apoi s-a încruntat şi a făcut o pauză. Am 
auzit despre fiica Domniei Voastre, îmi pare rău. 

— Soarta noastră este o căţea, am spus. 

N-am continuat, căci pe uşă tocmai intra Æthelhelm cel 
Tânăr urmat de o suită de vreo doisprezece bărbaţi. A 
părut surprins să mă vadă şi, pe neaşteptate, a schimbat 
direcţia pentru a evita să treacă pe lângă mine. Avea 
mantia roşie pe care o purtau toţi luptătorii lui, dar 
garnisită cu guler de blană şi catarame de aur. S-a 
îndreptat către partea din faţă a sălii. Cei care se 
aşezaseră pe băncile de acolo s-au grăbit să-i facă loc 
pentru a se aşeza. 

— ÎI ştii pe Grimbald? l-am întrebat pe Brunulf. 

— Cunosc trei bărbaţi cu acest nume. 

— Este un războinic de-al lui ZEthelhelm. 

S-a întors şi s-a uitat prin sală. 

— E acolo, mi-a zis făcând semn din cap către băncile 
unde se aşezase /ZEthelhelm. Cel cu căciulă din blană de 
vulpe. 

— Cel cu nasul turtit? 

— Da, el este. Ştiţi că oamenii lui beţi s-au încăierat 
aseară? Cinci au murit. 

— Cu cine s-au bătut? 

Brunulf s-a uitat la mine iscoditor, cu un zâmbet fin pe 
buze. 

— Adică Domnia Voastră nu ştiţi nimic despre asta? 

— Eu şi bătaia? Ce te face să crezi că eu m-aş amesteca 
într-o încăierare de  beţivi? Sunt ealdorman al 
Northumbriei, o persoană respectabilă. 

— Desigur, Lord Uhtred. 

L-am lăsat lângă uşă şi mi-am croit drum prin mulţimea 
care tot sporea până în partea din faţă a sălii. ZEthelhelm 
m-a văzut venind şi s-a întors pentru a sta de vorbă cu o 

persoană care avea înfăţişarea gravă a unui preot şi care 
stătea lângă el. Grimbald, care era aşezat la câţiva paşi 
distanţă, a vrut să se ridice în picioare, dar, dându-şi 
seama că nu putea scăpa de mine, s-a aşezat la loc. M-am 
oprit în faţa lui şi l-am fixat cu privirea fără să spun nimic. 
Se uita fix la catarama curelei mele, un cap de lup turnat 
în bronz. De jur împrejur, toţi cei prezenţi tăcuseră. L-am 
văzut pe Grimbald tremurând şi am zâmbit. Apoi m-am 
aplecat şi i-am şoptit la ureche: 

— Eşti ca şi mort! 

A rămas nemişcat. M-am întors către /ZEthelhelm şi i-am 
zâmbit. 

— Ar trebui să vii odată la Bebbanburg să-ţi cunoşti 
nepotul, i-am spus. E un băiat foarte frumos. Ştii cât de 
nerăbdător sunt să te primesc acolo. 

Întrucât nu mai putea să mă ignore, /Ethelhelm s-a 
ridicat în picioare. Era un bărbat arătos, în vârstă de vreo 
treizeci de ani. Faţa îi era îngustă, iar ochii, plini de trufie. 
Probabil că slujitorul lui îl bărbierise de dimineaţă: pe 
bărbie avea două mici tăieturi făcute de brici. Avea mult 
aur la gât, pe mantia lui roşie şi pe degete. A făcut un pas 
către mine, pesemne dornic să mă înfrunte, însă chiar în 
acel moment un corn a anunţat sosirea regelui Edward. 
Toţi cei din sală s-au ridicat în picioare, şi-au dezgolit 
capetele şi s-au înclinat către estradă. Sunetul cornului l-a 
îndemnat pe /Ethelhelm să plece de lângă mine şi să facă o 
plecăciune, deşi aceasta era doar o uşoară înclinare a 
capului. Eu nu am făcut nicio plecăciune, nici nu m-am 
înclinat. M-am răsucit pe călcâie şi m-am dus lângă 
Sigtryggr. 

— Tocmai am făcut pe cineva să se scape pe el, i-am 
spus. 

Nu a dat atenţie lăudăroşeniei mele. Se uita la estradă. 

— Aşa arată un rege? m-a întrebat el în batjocură. 

M-am uitat şi eu şi am avut un şoc. Îl văzusem pe 
Edward cu o seară în urmă, însă atunci era căzut cu capul 
pe masă, trupul îi era acoperit cu mantia, iar faţa îi era 
ascunsă. Acum, în lumina soarelui care pătrundea prin 

ferestrele mari din partea de răsărit a palatului, îl puteam 
vedea mult mai clar. Se îngrăşase, şchiopăta, părul, 
altădată negru, se rărise şi se vedea sur sub coroana 
încrustată cu smaralde, barba îi încărunţise şi faţa lui, 
frumoasă pe vremuri, era plină de riduri şi de pete. Mi-am 
zis că nu mai avea mult de trăit. lar după moartea lui avea 
să înceapă lupta pentru coroană. 

Crezusem că cele cinci scaune de pe estradă erau 
pentru Edward, soţia lui, Eadgifu, şi fiul lui cel mare, 
ZElfweard, existind posibilitatea ca Sigtryggr să fie invitat 
pe unul din cele două rămase, dar mă înşelasem. Regina 
Eadgifu şi prinţul ZElfweard stăteau, într-adevăr, de o parte 
şi de cealaltă a regelui, dar scaunele de la margini erau 
pentru cei doi arhiepiscopi care însoţiseră familia regală 
pe podium. Amândoi erau îmbrăcaţi în veşminte bogat 
brodate. Nu-l ştiam pe noul arhiepiscop de Contwaraburg, 
un saxon de vest cu faţă uscăţivă şi pioasă şi o barbă 
destul de lungă încât să-i acopere crucea care-i atârna la 
gât. Inainte de a se aşeza, a aruncat o privire aspră de-a 
lungul sălii în timp ce Hrothweard al Eoferwicului le-a 
zâmbit celor prezenţi şi a aşteptat ca Eadgifu să ia loc, 
apoi s-a aşezat şi el. 

— Şi-au adus vrăjitorii, a bombănit Sigtrygagr. 

— Aşa fac întotdeauna. 

M-am uitat prin sală încercând să-l văd pe /ZEthelstan, 
dar, spre surprinderea mea, nu era nicăieri. Cred că-şi 
dăduse seama că tatăl lui nu s-ar fi bucurat să-l vadă, aşa 
că a stat deoparte. 

M-am aplecat către Sigtryggr şi i-am spus în şoaptă: 

— Grimbald stă pe banca din faţă, în partea dreaptă a 
căminului. Are un nas turtit şi o căciulă din blană de vulpe. 

Sigtryggr s-a uitat într-acolo şi a încuviinţat din cap. 

Totul a început, ca de obicei, cu o rugăciune şi o predică 
ţinută de Athelm. N-am vrut să ascult această cuvântare 
plicticoasă, aşa că am ieşit în curte. Sigtryggr, Svart şi 
Finan mi s-au alăturat. Ne-am aşezat pe marginea unui 
jgheab din piatră pentru adăpatul cailor, am oprit un 
servitor care tocmai trecea şi i-am cerut bere. Sigtryggr 

avea presimţiri rele. Din când în când se ridica şi începea 
să se învârtă prin curte sub privirile gărzilor regelui. Cred 
că am rămas acolo cel puţin o oră până a apărut un 
majordom cam agitat care a făcut o plecăciune în faţa lui 
Sigtryggr. 

— Maiestatea Voastră este chemată înăuntru. 

Sigtryggr şi-a îndesat coroana peste părul lui blond 
zburlit şi s-a întors spre noi. 

— Mergem? 

— Acasă? a sugerat Svart. 

— În sală, a zis Sigtryggr încruntându-se, după care a 
plecat să-şi înfrunte soarta. 

L-am urmat, însă am rămas în picioare în partea din 
spate. Sigtryggr, însoţit de două gărzi, a trecut printre 
bănci, pe lângă cămin şi s-a aşezat în faţa estradei. Urma 
să vedem la ce umilinţe voiau să-l supună saxonii. 

Hrothweard, arhiepiscop de York, fusese împuternicit să 
anunţe condiţiile Wessexului, ceea ce dovedea că Edward 
avea tact. Hrothweard îl cunoştea bine pe Sigtryggr. Cei 
doi se respectau şi se simpatizau reciproc. Sigtryggr 
domnea într-un oraş unde erau mult mai mulţi creştini 
decât păgâni şi ţinuse cont de sfaturile lui Hrothweard 
pentru a aplana conflictele dintre aceştia, iar arhiepiscopul 
cerea cu deosebită severitate clerului său să nu predice 
ura împotriva celorlalţi. 

— Ne bucurăm să vă vedem aici, Maiestate, i-a spus 
acesta lui Sigtryggr zâmbind. 

M-a surprins să-l aud vorbind în daneză. 

Un călugăr, unul din cei doi care erau aşezaţi la o masă 
lângă estradă şi care scriau de zor ceea ce părea a fio 
redare a dezbaterilor witanului, traducea pentru cei aflaţi 
în sală. 

— Mai tare, a cerut un glas. 

Călugărul a repetat traducerea şi, imediat după aceasta, 
ZEthelhelm s-a ridicat în picioare. 

Hrothweard, care tocmai începuse să citească de pe un 
pergament, a tăcut brusc. Edward, părând nemulţumit, s-a 
încruntat la cel mai bogat dintre nobilii lui. 

— Doreşti să spui ceva, Lord ZEthelhelm? 

— Da, aş vrea să spun ceva, Maiestate. 

După o clipă de gândire, Edward a încuviinţat. 

— Te ascultăm. 

ZEthelhelm s-a întors cu faţa către cei prezenţi în sală. 

— Nu cred că Uhtred de Bebbanburg a fost chemat la 
această adunare, Maiestate. Răsucindu-se din nou cu faţa 
către rege, a adăugat: Cer ca el să fie dat afară. 

Susţinătorii lui ZEthelhelm, cred că jumătate dintre cei 
care participau la adunarea witanului, şi-au exprimat 
aprobarea, la început în şoaptă, dar murmurul a crescut în 
intensitate până când Edward a ridicat o mână. Sigtryggr 
care vorbea puţin limba engleză, dar nu prea bine, părea 
buimăcit de acest protest. Edward m-a privit încruntat. 

— Nu ai fost invitat, Lord Uhtred, a spus el, luând astfel 
partea celui mai puternic nobil al său. 

Presimţisem că aşa se va întâmpla şi eram pregătit. Nu 
puteam spune că mă invitase /ZEthelstan, regele era cel 
care trimitea invitaţii la adunarea witanului, nu băieţii lui. 
De aceea, am declarat respectuos că venisem ca martor. 

— Martor? a exclamat Edward, nedumerit de cererea 
mea. 

— Martor al unui petent, Maiestate. Martorilor li s-a 
permis întotdeauna să ia parte la adunarea witanului, încă 
de pe vremea tatălui Maiestăţii Voastre. 

— Avem treburi mai însemnate astăzi decât să-i 
ascultăm pe petiţionari, a mormăit ZEthelhelm. 

— Eu cred că Maiestatea Sa are dreptul să decidă, a 
intervenit arhiepiscopul Hrothweard înainte ca susţinătorii 
lui ZEthelhelm să vocifereze. Şi sunt sigur că Sfinţia Sa 
arhiepiscopul de Contwaraburg este de acord cu mine, nu-i 
aşa? 

Athelm părea surprins de cele ce se întâmplau. S-a tras 
de barbă şi a încuviinţat din cap. 

— Regele poate primi pe oricine, dacă asta este vrerea 
Maiestăţii Sale. 

Eadgifu, splendidă în rochia ei de mătase galben-pal, s-a 
apropiat de soţul ei şi i-a şoptit ceva la ureche. 

Edward părea contrariat, dar mi-a făcut semn cu mâna. 

— Poţi rămâne, Lord Uhtred. Dar numai ca martor. Nu 
ai voie să spui nimic în celelalte chestiuni. 

Am făcut o plecăciune, ZEthelhelm s-a aşezat la locul lui. 
Hrothweard s-a uitat în jos la Sigtryggr şi a început să 
citească, de această dată în engleză, cerinţele lui Edward 
pentru un tratat de pace între regatele saxone şi 
Northumbria. Călugărul traducea în timp ce Sigtryggr 
stătea în picioare, înalt şi drept, şi-şi îndura soarta. 

Cerinţele erau, în mare parte, cele la care ne aşteptam. 
Svart, care se afla lângă mine, bombănea pe măsură ce 
acestea erau anunţate. Nu puteam să-i împărtăşesc 
indignarea. Ştiam că saxonii de vest nu aveau nicio 
intenţie să respecte tratatul. Acesta le oferea un răgaz, 
nimic altceva, şi, atunci când aveau să fie pregătiţi, aveau 
să rupă pergamentul şi să-şi trimită războinicii în nord. 
Dacă saxonii de vest puteau să încalce tratatul, la fel de 
bine putea s-o facă şi Sigtryggr. 

Tratatul, afirma Hrothweard, constituia începutul unei 
epoci de pace durabilă între regate. Spadele, spunea el pe 
un ton solemn, aveau să fie topite şi transformate în 
brăzdare de plug. Svart a scuipat auzind traducerea 
acestei bazaconii. Pentru a încheia pacea, a continuat 
arhiepiscopul, trebuia ca Sigtryggr să-l recunoască pe 
Edward ca suveranul lui absolut, să-i jure credinţă şi, drept 
despăgubire pentru stricăciunile făcute de nelegiuiţii din 
Northumbria care-i jefuiseră pe creştinii cinstiţi din 
Mercia, să plătească trei mii de livre de argint la vistieria 
din Wintaceaster a regelui Edward înainte de sărbătoarea 
de Rusalii. La auzul acestei sume uriaşe a răsunat un icnet 
colectiv din sală, dar Hrothweard nu terminase de citit. 
Vorbea cu blândeţe, ştiind cât de tare îl amărau pe 
Sigtryggr aceste cuvinte. Cererile însă erau oricum, numai 
blânde nu. Sigtryggr trebuia să jure că va face tot ce-i va 
sta în putinţă pentru a opri incursiunile de jaf, iar dacă 
acestea continuau totuşi, regele Northumbriei trebuia să 
plătească de două ori suma corespunzătoare vitelor furate, 
o dată în vistieria lui Edward şi o dată către păgubiţi. 

Neguţătorii din Northumbria care făceau schimburi în 
Wessex, Mercia şi Anglia de Răsărit trebuiau să plătească 
o nouă taxă. In schimb, supuşii regelui Edward care făceau 
comerţ în Northumbria nu aveau nicio obligaţie. Trupele 
regelui Edward puteau să mărşăluiască prin Northumbria 
fără ca cineva să le opună rezistenţă. Regele Sigtryggr 
trebuia să fie de acord să protejeze vieţile şi proprietăţile 
tuturor creştinilor care trăiau în Northumbria. Citind 
această ultimă cerere, Hrothweard a avut decenţa de a 
lăsa jos documentul şi de a-i zâmbi lui Sigtryggr. 

— ...aşa cum o faceţi de obicei, Maiestate, a adăugat de 
la el. 

Cei din sală au fost surprinşi de aceste ultime vorbe şi 
unul sau doi păreau gata să protesteze, dar Hrothweard a 
ridicat mâna ca să-i oprească. 

— Mai mult de atât, vi se cere să permiteţi vizitele 
misionarilor creştini şi să le asiguraţi protecţia între 
graniţele regatului Domniei Voastre. 

Aş fi vrut să întreb dacă Wessexul avea să permită vizita 
bărbaţilor şi femeilor care propovăduiau venerarea lui 
Thor şi a lui Odin, dar am avut înţelepciunea să mă abţin. 
Sigtryggr era şi el tăcut, deşi condiţiile care i se impuneau 
erau crunte, umilitoare şi imposibil de negociat. 

Ajuns la sfârşitul documentului, Hrothweard s-a 
încruntat uşor. 

— În cele din urmă, nu ne putem încrede în cuvintele 
unui rege păgân, căci este bine ştiut în acest regat şi în 
toate regatele creştine că păgânii dovedesc un dispreţ 
total faţă de promisiunile pe care le fac, jurând pe zeii lor 
necredincioşi şi călcându-şi fără ruşine jurămintele. 

Mă îndoiam că Hrothweard scrisese aşa ceva, dar 
Athelm, arhiepiscopul de Contwaraburg, părea foarte 
mulţumit de el însuşi. Edward se plictisea. Hrothweard a 
continuat să citească: 

— Pentru a fi sigur că Sigtryggr al Northumbriei va 
respecta prevederile acestui tratat, îi cerem să se boteze 
astăzi şi să-l recunoască cu bună credinţă pe Domnul 
Nostru lisus Hristos ca singurul şi adevăratul Dumnezeu al 

lumii şi să înţeleagă prin aceasta că îşi supune sufletul la 
chinurile iadului dacă va încălca tratatul. Mai mult de-atât, 
va nimici cultul zeilor şi al idolilor plăsmuiţi de pe toate 
pământurile lui. 

Finan m-a înghiontit şi mi-a zis în şoaptă: 

— Vorbeşte despre tine. 

Hrothweard a aşteptat până ce călugărul i-a tradus 
cuvintele, apoi, uitându-se cu simpatie la Sigtryggr, l-a 
întrebat: 

— Acceptaţi condiţiile, Maiestate? 

Sigtryggr a aşteptat ca în sală să se facă linişte. Edward, 
surprins de tăcerea lui, s-a ridicat în picioare. Se aştepta, 
asemenea tuturor celor prezenţi, ca Sigtryggr să accepte 
cu supuşenie tot ce i se ceruse. 

— Acceptaţi condiţiile, Maiestate? a întrebat din nou 
Hrothweard. 

Sigtryggr i-a răspuns direct lui Edward, iar călugărul a 
tălmăcit repede: 

— Maiestate, spuneţi că nu credeţi în jurămintele unui 
păgân. 

— Aşa este, a răspuns Hrothwaerd în locul lui Edward. 

— Şi, totuşi, creştinii sunt cei care şi-au încălcat 
legămintele, a rostit Sigtryggr cu asprime. 

În sală s-a stârnit vacarmul. Hrothweard a cerut în van 
să se facă linişte, aşa că a fost nevoie ca Edward să ridice 
mâna încruntat. 

— Cum şi-au încălcat creştinii jurămintele? a întrebat el 
neîncrezător. 

— Mi s-a promis că voi fi în siguranţă la adunarea 
witanului, nu-i aşa? 

În salon s-a produs rumoare. Oamenii începuseră să 
murmure, dar arhiepiscopul Hrothweard a ridicat glasul 
pentru a-i readuce la tăcere. 

— Într-adevăr, aşa vi s-a promis, Maiestate. 

Sigtryggr s-a uitat direct la Edward şi a vorbit aşa 
precum ne înţelesesem: 

— Atunci cum m-aş putea încrede în cuvântul vostru, 
când chiar aseară am fost atacat şi mi s-a pus viaţa în 

primejdie? 

După ce călugărul a terminat de tradus, în salon au 
izbucnit strigăte de indignare mai ales, cred eu, din partea 
celor care-l considerau pe ZEthelhelm conducătorul lor. 

— Îl acuz pe Grimbald, a strigat Sigtryggr pentru a se 
face auzit. A aşteptat să se facă tăcere, apoi, arătând cu 
degetul către Grimbald, a continuat: Îl acuz pe Grimbald, îl 
acuz de nesocotirea păcii dispuse de rege, de a fi încercat 
să mă omoare şi de rea-credinţă. Faceţi-mi dreptate, 
Maiestate, şi voi accepta toate condiţiile voastre. Aceasta 
este petiția mea şi pentru asta l-am adus pe Lord Uhtred 
ca martor al meu. 

Rumoarea a revenit, fireşte, dar fiecare dintre cei 
prezenţi ştia despre trupurile descoperite pe strada 
fierarilor, despre bătaia care avusese loc lângă biserica 
Sfântul /Elfthryth şi despre înfrângerea ruşinoasă a 
oamenilor lui Grimbald. Câţiva, adică cei care erau aliaţii 
cei mai apropiaţi ai lui ZEfthelhelm, sigur ştiau că nimeni 
nu ceruse ca Sigtryggr să fie omorât, că acei războinici 
fuseseră trimişi ca să mă ucidă pe mine. Însă acest lucru 
nu-l ajuta prea mult pe Grimbald, căruia i s-a cerut să 
răspundă acuzaţiei aduse. Bâlbâindu-se, a spus că oamenii 
lui acţionaseră de capul lor, că nu ştia nimic despre ce se 
întâmplase noaptea trecută şi că nu era răspunzător 
pentru faptele săvârşite de nişte betivi în toiul nopţii. 

— Doi oameni au venit la mine şi-i voi pedepsi, 
Maiestate, a mai spus el disperat. 

— Şi, totuşi, ei au mărturisit că au acţionat la porunca 
ta, a stăruit Sigtryggr. Ca dovadă a celor spuse de ei îl 
aduc pe Lord Uhtred... 

Doar rostirea numelui meu a fost suficientă pentru ca 
agitația din sală să renască. Era atâta gălăgie, încât 
vrăbiile aşezate pe căpriori au tresărit şi şi-au luat zborul 
speriate. Sub ele, oamenii se ridicaseră în picioare şi ţipau, 
cei mai mulţi susţinând afirmaţia lui Grimbald cum că el nu 
ştiuse nimic despre tărăboiul din noaptea trecută. Alţii, ce- 
i drept destul de puţini, strigau că ar fi trebuit să mi se 
permită să vorbesc. 

Edward a ridicat din nou mâna pentru a face linişte. 
Arhiepiscopul Hrothweard a lovit cu toiagul lui cu vârf de 
argint în scândura estradei. 

— Lord Uhtred, mi s-a adresat el mie când s-a făcut 
linişte. Este adevărat ce spune regele Sigtryggr? 

Câţiva au încercat să protesteze, dar au fost făcuţi să 
tacă de către cei care voiau să audă ce aveam de spus. 

— Este adevărat, dar cred că te aşteptai să spun asta, i- 
am zis lui Hrothweard. De aceea, aş vrea să-l aduc în faţa 
acestei adunări pe preotul de la biserica Sfântul Ælfthryth. 
Şi el i-a auzit pe oameni spunând că au fost trimişi de către 
Grimbald. 

A-l aduce pe preot la adunarea witanului prezenta un 
risc. Omul ar fi putut să mintă şi, chiar dacă ar fi spus 
adevărul, nu putea declara că oamenii fuseseră trimişi 
pentru a-l ucide pe Sigtryggr. Mă gândisem să-l păstrez pe 
unul dintre cei doi oameni capturați şi să-l supun la cazne 
dacă nu ar fi spus adevărul, dar, din nou, acest lucru nu 
dovedea că ar fi existat vreo urzeală împotriva lui 
Sigtryggr şi omul ar fi negat existenţa unui asemenea plan, 
ştiind că reaua lui credinţă ar fi fost răsplătită de către 
Grimbald şi /Ethelhelm. Pe de altă parte, ştiam că, 
propunând ca martor un preot creştin, aş fi anihilat 
minciunile lui Grimbald îndată ce s-ar fi trimis după el. Nu 
credeam că asta avea să se întâmple, pentru că regele 
Edward şi arhiepiscopii voiau ca această plictisitoare 
adunare a witanului să se termine odată. M-am gândit că 
cei prezenţi aveau să presupună că preotul îi va ţine 
partea lui Sigtryggr şi, prin urmare, nu era cazul să fie 
adus la adunare, ceea ce s-a dovedit a fi adevărat. 

Între susţinătorii lui /ZEthelhelm se lăsase o linişte 
nervoasă. Hrothweard s-a aplecat pentru a-i vorbi lui 
Edward, care dădea semne de nerăbdare. De cealaltă 
parte, arhiepiscopul Athelm s-a aplecat prin faţa lui 
ZElfweard cel cu chipul ca o lună plină pentru a-l sfătui şi el 
pe rege, care, tot mai amărât cum era, a încuviinţat în cele 
din urmă. 

Edward a arătat cu degetul spre Grimbald. 

— l-am garantat regelui Sigtryggr siguranţa în această 
călătorie, a spus el pe un ton morocănos. Incălcând 
promisiunea mea, ţi-ai pus în joc viaţa. 

S-a auzit un suspin adânc. Grimbald, încă în picioare, a 
deschis gura pentru a spune ceva; negăsindu-şi cuvintele, 
s-a uitat spre /ZEthelhelm care i-a întors spatele ostentativ. 

— Maiestate! 

Grimbald îşi recăpătase glasul, însă n-a apucat să spună 
mai mult, căci două gărzi regale i-au luat armele şi l-au 
scos afară din sală. /Ethelhelm nici măcar nu s-a întors să 
privească, nici n-a făcut nimic pentru a-i salva viaţa. 
Regele ar fi putut să i-o salveze, dar Edward îl voia pe 
Sigtryggr îngenuncheat în faţa lui, voia tratatul de pace, 
abia aştepta să pună mâna pe arginţii prevăzuţi acolo, iar 
viaţa unui saxon era cel mai mic preţ pe care-l putea plăti 
pentru acest triumf. Cei din salon au murmurat cu 
amărăciune la plecarea lui Grimbald în timp ce ZEthelhelm 
se uita fix la flăcările din cămin. 

Viaţa unui saxon a fost singura noastră victorie în acea 
zi. Credeam că chinurile lui Sigtryggr se terminaseră, în 
afară de mizeria de a fi fost botezat. Totuşi, după ce 
Grimbald a ieşit din sală îndreptându-se către moarte, 
Edward s-a ridicat cu greu în picioare şi a cerut să se facă 
linişte. Arăta obosit, greoi şi bolnav şi mă întrebam ce i se 
întâmplase tânărului pe care-l cunoscusem cu ceva timp în 
urmă. Cât de rapid ajunsese un moşneag mătăhălos şi 
ursuz! 

— Este plăcerea noastră să pecetluim acest tratat printr- 
o căsătorie, a spus el pe un ton şters. Legăm Northumbria 
de casa noastră regală cu legături de sânge. 

S-a oprit brusc, nemaiştiind ce să spună, şi s-a aşezat la 
loc. Nu puteam face altceva decât să mă holbez buimăcit la 
el. Căsătorie? Nimeni nu vorbise despre aşa ceva. Cenuşa 
reginei lui Sigtryggr, fata mea, abia se răcise, şi Edward îi 
oferea o soţie? 

La uşă s-a auzit un freamăt. Suliţaşii au intrat înăuntru, 
iar în urma lor venea /Ethelstan, la braţul căruia se afla 
fata pe care o văzusem în trăsură. Atunci mi-am dat seama 

cine era. Eadgyth, sora geamănă a lui /Ethelstan, pe care o 
ştiam de când era mică. Mergea cu spatele drept, cu capul 
ridicat, dar pe faţa ei palidă se putea citi multă suferinţă. 
Cred că Sigtryggr greşea. Nu era urâtă. Chipul ei lung, la 
fel ca al lui /ZEthelstan, degaja putere, iar ochii îi erau 
pătrunzători, însă nefericirea care o măcina şi tristeţea 
permanentă a buzelor subţiri îi scădeau farmecul, 
ZEthelstan şi sora lui s-au oprit la câţiva paşi de ultima 
bancă, aşteptând să fie chemaţi. 

Hrothweard a luat din nou cuvântul: 

— Este o bucurie pentru noi ca, după trista dispariţie a 
reginei voastre, să v-o oferim ca soţie pe Lady Eadgyth, 
fiica adorată a lui Edward, Anglorum Saxonum Rex. 

La auzul acestor cuvinte, /Ethelstan a condus-o pe 
Eadgyth în partea din faţă a sălii printre băncile de pe care 
oamenii se uitau la fel de surprinşi ca şi mine. Eadgyth 
trebuia să fie preţul păcii, o soţie care să pecetluiască 
tratatul. L-am văzut pe Sigtryggr şocat pe măsură ce 
înţelegea ce i se întâmplă, dar mă îndoiesc că înţelegea ce 
insultă se ascundea în oferirea unei soţii din Saxonia de 
Vest. Edward i-o dădea de nevastă pe fiica lui mai mare, 
considerată nelegitimă de mulţi oameni din Wessex. 
Hrothweard o prezentase ca fiică a lui Edward şi o numise 
„fiica adorată”, ceea ce însemna mai mult decât „fiica 
iubită”, dar, în mod intenţionat, nu-i spusese „prinţesă”. 
Era şi prea vârstnică pentru măritiş, avea pe puţin 
douăzeci şi cinci de ani, era copilul nelegitim al regelui, o 
fată pe care nu o dorea nimeni, o fiinţă care încurca pe 
toată lumea. Fusese adusă din cine ştie ce mănăstire unde 
probabil îşi găsise adăpost pentru a se mărita cu regele 
Northumbriei despre care toţi cei din sală ştiau că, mai 
devreme sau mai târziu, urma să fie măcelărit de spadele 
saxone. Nu era de mirare că mulţi au zâmbit, ba chiar au 
râs în timp ce Eadgyth se îndrepta către războinicul 
condamnat la căsătorie. 

Eadgyth devenea regină, Sigtryggr jura credinţă, preoţii 
aveau să-l boteze înainte de a-l înhăma la jugul păcii. 
Northumbria era umilită. 

Toată Northumbria trebuia să ştie că tratatul însemna o 
femeie nedorită şi capul pleşuv al lui Grimbald vârât într-o 
suliță înfiptă în pământul din curtea palatului. 

Şi astfel, Edward a avut tratatul de pace pe care şi l-a 
dorit. 


Sigtrygagr a fost botezat în acea după-amiază şi căsătorit 
două ore mai târziu. Ambele ceremonii au avut loc în 
biserica cea mare din Taweorthin, astfel încât la umilirea 
lui să asiste cât de mulţi oameni cu putinţă. ZEthelfleed 
construise biserica şi-mi aduc aminte că am bombănit 
spunându-i că ar fi fost mai bine să cheltuiască banii pe 
sulițe şi scuturi, o dispută pe care o uitasem. Acum, sub un 
cer senin, biserica era arhiplină. Oamenii voiau să-l vadă 
pe  Sigtryggr. Acestuia, îmbrăcat în straiul alb al 
penitenţilor, i s-a poruncit să urce într-un butoi mare 
umplut cu apă din râul Tame. Arhiepiscopul Hrothweard, 
care stăruise să oficieze botezul, a adăugat nişte apă dintr- 
un Mic urcior. 

— Această apă a fost adusă din Iordan, râul în care a 
fost botezat Domnul Nostru lisus Hristos. 

Mă întrebam cam cât plătise pentru urciorul cu capac 
care, bănuiam eu, fusese umplut într-un iaz plin de 
gunoaie de lângă o mănăstire. Sigtryggr, care fusese 
prevăzător şi-mi dăduse amuleta lui să i-o păstrez în grijă, 
a părut năucit pe tot parcursul ceremoniei; la un moment 
dat a permis cu bunăvoință să i se vâre capul sub apă în 
vreme ce un cor intona imnuri religioase şi Hrothweard se 
ruga. Apoi i s-a dat o cruce de argint pe care, supus, şi-a 
atârnat-o la gât. 

A purtat crucea şi în timpul ceremoniei de căsătorie cu 
Eadgyth, acum având şi coroana şi o mantie tivită cu blană 
primită în dar de la prinţul ZEthelstan. La sfârşit, Sigtryggr 
şi soţia lui au fost conduşi într-o cameră a palatului, şi de 
atunci nu l-am mai văzut. 

A doua zi dimineaţa m-am dus la ferma unde mă 
aşteptau oamenii mei şi, pe la prânz, eram deja plecaţi pe 
drumul spre nord. Sigtryggr şi-a luat înapoi amuleta în 

formă de ciocănel şi, în mod demonstrativ, şi-a atârnat-o la 
gât. Crucea de argint nu putea fi văzută nicăieri. 

— Cred că aţi avut o noapte minunată, Maiestate, i-am 
spus eu răutăcios. 

— Am dormit prost, a mormăit el. 

— Prost? 

— Târfa aia nenorocită a bocit toată noaptea. 

— Lacrimi de bucurie, sunt sigur. 

Sigtryggr s-a încruntat la mine. 

— Incă e fecioară. 

— Încă? 

— Da. 

Am încetat să-l mai tachinez. 

— O ştiu de când era un copil, i-am spus. Era isteaţă 
atunci şi cred că încă mai este. O să-ţi dea sfaturi bune. 

— Nu mai pot eu de sfaturile ei, a mormăit el. Mai bine 
mi-ar da o zestre. 

— Nu are zestre? 

— Mi-a spus că mi-a dat cea mai prețioasă zestre din 
lume, viaţa veşnică. Târfă evlavioasă! 

Târfa evlavioasă călărea pe un cal castrat alb primit în 
dar de la fratele ei geamăn. Părea că nu stă prea comod, 
deşi slujnica îi căptuşise şaua cu o bucată groasă de 
țesătură din lână. Era flancată de doi preoţi. Unul, 
părintele Easig, era duhovnicul ei. Era un tânăr mic de 
statură care părea neliniştit şi se uita nervos la războinicii 
care-l înconjurau, pe când celălalt, părintele Amandus, era 
un danez convertit care fusese desemnat drept capelanul 
lui Sigtryggr, o funcţie ce ar fi putut explica privirea lui 
piezişă. 

L-am încetinit pe Tintreg şi m-am vârât între Eadgyth şi 
duhovnicul ei. 

— Doamnă, am salutat-o. 

— Lord Uhtred, mi-a răspuns ea cu un zâmbet. 

— Au trecut mulţi ani, doamnă, i-am zis nesocotind 
privirea dezaprobatoare a părintelui Amandus. Îţi plăcea 
să te joci pe terenurile mele din Fagranforda. 

Fagranforda fusese cea mai mare proprietate a mea din 

Mercia, acum aflată în mâinile leprosului episcop 
Wulfheard despre care se spunea că nu mai avea mult de 
trăit, ceea ce era o veste proastă pentru bordelurile din 
Hereford. 

— Imi amintesc de Fagranforda, a zis Eadgyth. Aţi fost 
întotdeauna bun cu noi atunci când eram acolo. Părintele 
Cuthbert mai trăieşte? 

— Da, doamnă, însă acum este orb şi bătrân. Dar e încă 
viguros. Se va bucura să te reîntâlnească dacă vei veni la 
Bebbanburg. 

— Cine este părintele Cuthbert? a întrebat iscoditor 
preotul danez. 

— Este preot la Bebbanburg, i-am răspuns pe un ton 
plat. Jumătate dintre oamenii mei sunt creştini şi au nevoie 
de un preot. Văzând pe faţa părintelui Amandus cât era de 
surprins de cele auzite, am continuat: Este de asemenea 
cel care i-a cununat pe părinţii reginei Eadgyth şi, de 
atunci, a fost nevoit să se ascundă de duşmanii lui. 

Părintele Amandus mi-a aruncat o privire pătrunzătoare. 
Auzise, desigur, zvonurile cum că ZEthelstan şi Eadgyth 
erau copii nelegitimi. 

— Duşmani? a întrebat el. 

— Duşmani, stăpâne, l-am corectat eu şi am rămas în 
aşteptare. 

— Stăpâne, a spus el într-un târziu fără tragere de 
inimă. 

— Dacă ZEthelstan este băiatul legitim mai mare, are tot 
dreptul să pretindă succesiunea la tron. Unii l-ar prefera 
pe ZElfweard, şi aceştia l-ar prefera mort pe părintele 
Cuthbert. Ei nu vor să mai existe martori ai legitimităţii 
prinţului ZEthelstan. 

— Dumneavoastră pe cine aţi prefera? m-a întrebat 
părintele Amandus, grăbindu-se să adauge: Stăpâne. 

— Pe /ZElfweard, i-am spus. 

— Îl vreţi pe ZElfweard? m-a întrebat el părând uimit. 

— ZElfweard e un mare dobitoc. Numele lui ar trebui să 
fie Ælfturd!®. Dacă va fi război între Wessex şi 

Northumbria, şi va fi, mi-ar conveni să mă lupt cu o armată 
condusă de un dobitoc decât cu o armată condusă de 
prinţul ZEthelstan. 

Eadgyth s-a încruntat. Avea o glugă mare care-i dădea 
aerul unei călugăriţe. 

— Te-ai lupta cu fratele meu? s-a răstit ea. 

— Doar dacă îmi invadează ţara, care e şi ţara Domniei 
Tale acum, doamnă. 

Şi-a aţintit privirea către Sigtrygagr. 

— Cred că este, a zis ea cu răceală în glas. 

Ne-am continuat drumul în tăcere. Două lebede ne-au 
trecut pe deasupra capului şi m-am întrebat ce prevestea 
acest lucru. Ochii lui Eadgyth erau înecaţi în lacrimi. 

— Este un om bun, doamnă, i-am şoptit. 

— Chiar este? 

— Mă îndoiesc că voia să se însoare mai mult decât ai 
vrut Domnia Ta. E tulburat şi necăjit. 

— Necăjit? De ce... 

A tăcut brusc şi şi-a făcut semnul crucii. 

— Of, Doamne! Fireşte. lertaţi-mă. Imi pare rău pentru 
Stiorra, Lord Uhtred. Ar fi trebuit să o spun mai devreme. 
A fost atât de bună cu mine când eram mică! 

Se uita la mine şi o lacrimă i s-a prelins pe obraz. 

Nu voiam să vorbesc despre Stiorra, aşa că am schimbat 
brusc subiectul. 

— Când ai aflat că trebuie să te măriţi cu Sigtryggr? 

A tresărit uimită de această întrebare, apoi a scos un 
oftat. 

— Săptămâna trecută, mi-a răspuns şi, pentru prima 
dată în acea zi, am văzut-o însufleţindu-se. Nu fusesem 
prevenită. Au apărut la mănăstire, m-au chemat de la 
rugăciuni, m-au luat la Lundene, mi-au dat îmbrăcăminte şi 
m-au trimis repede spre nord. 

Mi-a povestit mai multe despre cele întâmplate în ultima 
săptămână, dar ascultam numai pe jumătate, încercând să 
pricep de ce se grăbise Edward aşa mult. 

— Nici măcar nu m-au întrebat dacă asta este ce-mi 

doresc, am auzit-o spunând cu amărăciune. 

— Eşti femeie, i-am replicat sec. De ce te-ar întreba? 

Mi-a aruncat o privire care ar fi putut face şi un bou să 
înlemnească. 

— Domnia Voastră aţi fi întrebat, nu-i aşa? 

— Probabil, dar eu niciodată nu m-am descurcat bine cu 
femeile. Tatăl tău ţi-a spus de ce voia să te măriţi cu 
Sigtryggr? 

— Ca să facă pace, a răspuns ea mohorâtă. 

— Şi, într-un fel, va fi pace. Sigtryggr nu va încălca 
tratatul, nu va ataca teritoriile din sud, dar saxonii vor veni 
în nord. 

— Regele Edward nu-şi va încălca cuvântul dat, a 
intervenit pe un ton aspru părintele Amandus, care, încă o 
dată, şi-a adus aminte să adauge: Stăpâne. 

— Poate că nu, dar crezi că succesorul lui va fi obligat să 
respecte tratatul? am spus, ştiind că nimeni nu putea 
răspunde la această întrebare. Ambiţia saxonilor, doamnă, 
este să făurească un regat al tuturor celor care vorbesc 
limba engleză. 

— Amin, a murmurat părintele Eadsig. 

Fără să-i dau atenţie, am continuat: 

— Şi Domnia Ta eşti acum regina ultimului regat în care 
se vorbeşte limba engleză şi care nu e cârmuit de tatăl 
Domniei Tale. 

— Atunci de ce m-a măritat cu Sigtryggr? 

— Ca să ne potolească, să ne facă să ne simţim în 
siguranţă. Întotdeauna îngraşi gâsca înainte de a o tăia. 

Auzindu-mă, preotul danez a bombănit, dar a avut bunul- 
simţ să nu spună nimic. 

Rorik a venit atunci din spatele lungii noastre coloane 
aducându-i pe Beadwulf şi pe Wynfleed cu el. li spusesem 
s-o aducă pe veveriţă, dar, bineînţeles, Beadwulf nu putea 
să stea deoparte. M-am întins în spate, am prins iapa lui 
Wynfleed de căpăstru şi am tras-o între mine şi Eadgyth. 

— Aceasta este Wynflæd, doamnă. Este creştină şi 
saxonă şi te îndemn s-o iei în slujba Domniei Tale. E o fată 
bună. 

— Bineînţeles, a zis Eadgyth pe jumătate zâmbind. 

Am lăsat iapa lui Wynfleed să se întoarcă din nou în 
spate. 

— Îţi mulţumesc, doamnă, i-am spus lui Eadgyth. Vei 
vedea că Eoferwic este un oraş aproape creştin. 

— Aproape, a ţinut să sublinieze părintele Amandus. 

Eadgyth a încuviinţat din cap. 

— Arhiepiscopul Hrothweard mi-a spus la fel. Pare un 
om bun. 

— Un om foarte bun. Tot aşa este şi soţul Domniei Tale. 
Arată fioros, ştiu, dar este un om bun. 

— Mă rog să fie aşa, Lord Uhtred. 

— Bunătatea nu înlocuieşte cucernicia. Regele Sigtryggr 
trebuie să înveţe să iubească credinţa, a zis părintele 
Amandus şi, după o pauză, a adăugat: Stăpâne. 

— Regele Sigtryggr nu are timp să înveţe nimic, i-am zis 
pe un ton aspru. Pleacă la război. 

— Război! 

Părea şocat de ce auzise. 

— Există pe lume un om pe care trebuie să-l ucidem. 

Eadgyth era preţul păcii, şi descoperea acum că 
duşmănia între naţii e un lucru greu. Religia, din cauza urii 
pe care o stârneşte, este un lucru greu. Familiile, din 
cauza duşmăniei pe care o încurajează, sunt un lucru greu. 
Eadgyth, Edward, Eadgifu, /Ethelstan, /Elfweard şi 
ZEthelhelm erau o încrengătură de iubire, devotament şi 
ură, mai ales ură, şi ăsta era tot un lucru greu. Singurul 
lucru simplu e războiul. 

Sigtryggr şi cu mine plecam la război. 


Războiul nu este un lucru uşor. Simplu, îndeobşte, dar 
nu uşor. Să-ţi croieşti drum printre ambițiile lui Edward 
era ca şi cum ai bâjbâi după tipari în întuneric. Mă 
întrebam dacă ştiam măcar ce succesor îşi alesese. Poate 
că nici nu-i păsa, căci a se gândi la succesiune însemna să 
reflecteze asupra propriei morţi, şi nimănui nu-i place 
această perspectivă. Tânăr fiind, Edward era un bărbat 
promiţător, dar vinul, berea şi femeile s-au dovedit a fi mai 

atrăgătoare decât munca plictisitoare de a cârmui o ţară. 
S-a îngrăşat, s-a lenevit şi s-a îmbolnăvit. Cu toate acestea, 
în unele privinţe a avut succes, reuşind ceea ce mai ilustrul 
lui tată nu a putut face. Edward a purtat bătălii în urma 
cărora a adus toată Anglia de Răsărit sub dominaţia 
saxonă, iar moartea surorii lui i-a oferit şansa de a include 
şi Mercia în regat, deşi despre Mercia nu se putea spune 
dacă era o binecuvântare sau un blestem. În timpul 
domniei lui Edward, mare parte din visul tatălui său, visul 
unui Englaland unit, a devenit realitate. Acest vis îmi 
spunea că tratatul asupra căruia căzusem de acord nu 
preţuia mai mult decât un pârţ de vrabie. Saxonii de vest, 
cei care doreau să întemeieze Englalandul, nu aveau să 
renunţe niciodată la ambiția lor de a înghiţi Northumbria. 
Era simplu de înţeles. Fiind simplu, acest lucru însemna 
război. 

— Nu neapărat, mi-a spus /Ethelstan în noaptea de după 
căsătoria surorii lui. 

— Şi crezi că ar trebui ca Northumbria să capituleze? l- 
am luat eu peste picior. 

— Acum ai o regină saxonă. 

— lar nepotul meu este urmaşul lui Sigtryggr, i-am atras 
atenţia. 

L-am văzut încruntându-se, căci acesta era adevărul. Ne 
întâlniserăm la palat, într-o mică încăpere de lângă capela 
regală. Îmi ceruse să vin şi trimisese oameni care să mă 
escorteze pe străzile din Tamweorthin în caz că ZEthelhelm 
ar fi atentat din nou la viaţa mea. Mă dusesem fără tragere 
de inimă. Eadgifu încercase deja să-mi câştige sprijinul 
pentru copiii ei şi bănuiam că şi ZEthelstan voia să-i ofer 
devotamentul meu. L-am salutat ursuz şi i-am spus: 

— Dacă ai vrut să vin la adunarea witanului pentru a 
obţine jurământul meu de credinţă, să ştii că nu-l vei avea. 

— Ia loc, Lord Uhtred, mi-a zis pe un ton îngăduitor. 

M-am aşezat. El s-a ridicat în picioare şi a început să se 
plimbe prin încăpere. Eram doar noi doi. Şi-a atins cu 
degetele crucea care-i atârna la gât în timp ce se uita la 
bucata de piele de pe perete pe care erau pictaţi păcătoşii 

cuprinşi de flăcările iadului. Într-un târziu, s-a întors către 
mine. 

— Ar trebui ca eu să fiu regele Wessexului? 

— Bineînţeles, i-am răspuns fără nici cea mai mică 
ezitare. 

— Deci mă vei sprijini? 

— Nu. 

— De ce nu? 

— Pentru că prefer să mă lupt cu /ZElfweard. 

S-a strâmbat şi a reînceput să umble prin cameră. 

— Tata mă va lăsa în Ceaster. 

— Aste e bine. 

— De ce? 

— Lui /Ethelhelm îi va fi mai greu să te omoare acolo. 

— Nu mă pot ascunde tot timpul între ziduri. 

— Nici nu e nevoie, i-am spus. 

— Nu? 

— Atunci când tatăl tău va muri, vei pleca spre miazăzi 
cu oamenii din Mercia şi vei revendica tronul Wessexului. 

— Şi să mă lupt cu ZEthelhelm? 

— Da, dacă va fi nevoie. 

— O voi face, dar tu nu-mi vei veni în ajutor, aşa-i? 

— Eu sunt northumbrian, sunt duşmanul tău. 

— Cum îmi poţi fi duşman? m-a întrebat zâmbind pe 
jumătate. Regina ta este sora mea. 

— Asta-i adevărat, am admis eu. 

— În plus, îmi eşti prieten. S-a oprit lângă o masă pe 
care se afla o cruce simplă din lemn înconjurată de 
lumânări. S-a apropiat şi a atins crucea. Aş vrea să-mi faci 
un jurământ, Lord Uhtred. 

În timp ce vorbea nu se uita la mine. Se uita fix la cruce. 
Aştepta să-i răspund, dar eu am tăcut. Tăcerea mea 
îndărătnică l-a făcut să se întoarcă spre mine şi să spună: 

— Jură pe orice zeu în care crezi tu că vei face tot ce 
poţi pentru a-l ucide pe ealdormanul /ZEthelhelm, şi eu îţi 
voi face la rândul meu un jurământ. 

M-am uitat surprins la el. Chipul lui, atât de impasibil şi 
semeţ, era întunecat, dar ochii îi străluceau la lumina 

lumânărilor. 

— Tu mi-ai face un jurământ? l-am întrebat. 

Ţinea strâns între degete crucea, poate pentru a mă 
convinge de faptul că vorbea serios. 

— Ţi-am cerut să vii aici ca să-ţi pot jura că nu voi lupta 
niciodată împotriva ta şi că nu voi invada niciodată 
Northumbria. 

Am şovăit încercând să-mi dau seama ce capcană se 
ascundea în spatele acestui jurământ. Jurămintele ne 
obligă, de aceea nu pot fi făcute cu superficialitate. 

— ÎI poţi omorî singur pe ZEthelhelm, i-am spus. 

— Dacă voi avea ocazia, o voi face. Dar el este şi 
duşmanul tău. 

— Prin jurământul tău vrei să spui că nu vei invada 
Northumbria? 

— Nu atâta timp cât eşti în viaţă. 

— Dar vei lupta împotriva fiului sau nepotului meu? l-am 
întrebat. 

— Ei vor trebui să încheie înţelegeri cu mine, mi-a 
răspuns el pe un ton rigid. 

Acest lucru însemna că, după moartea mea, 
Northumbria avea să fie invadată, şi până atunci, m-am 
gândit eu cu jale, nu mai era multă vreme. Pe de altă 
parte, dacă /Ethelstan devenea rege, jurământul lui avea 
să ne ofere, lui Sigtryggr şi mie, răgazul pentru a întări 
Northumbria. 

— Şi ce se va întâmpla dacă tatăl tău îţi va porunci să 
invadezi Northumbria cât sunt eu în viaţă? am vrut să ştiu. 

— Nu voi consimţi. Dacă trebuie, intru la mănăstire ca 
frate mirean. Dacă îţi fac un jurământ mi-l voi ţine. 

L-am crezut. Mă uitam cum se scurgea încă o picătură 
din ceara lumânării şi cum se ridica fumul ei către tavan. 

— Nu-l pot omori pe Æthelhelm atâta timp cât tatăl tău 
este în viaţă, i-am spus. Ar fi un bun motiv pentru a porni 
războiul. Dar, imediat, altceva mi-a trecut prin minte. Imi 
ceri mie să-l ucid doar pentru ca tu să ai conştiinţa curată? 
l-am întrebat aruncându-i o privire tăioasă. 

A clătinat din cap. 

— Nu fac decât să-ţi sugerez ceea ce-ţi doreşti. 
ZEthelhelm a încercat să ne omoare pe amândoi, aşa că hai 
să fim părtaşi la moartea lui. 

— Credeam că voi, creştinii, preferaţi să puneţi capăt 
neînțelegerilor fără a vă căsăpi unul pe celălalt. 

— Crezi că-mi vine uşor să-i doresc moartea? Ştiu însă 
că atât timp cât va trăi nu va fi pace în Wessex. Dacă ajung 
pe tron, o să se ridice împotriva mea. El doreşte ca nepotul 
lui să devină rege, şi nimic nu-l va opri până nu va obţine 
acest lucru. 

— Sau poate că vrea tronul pentru el însuşi. 

— Unii aşa cred, mi-a răspuns el precaut. 

— Omorându-l pe el te fac pe tine rege, am spus. 

Şi-a înfrânat puţin vorbele, crezând că-l acuzam de o 
ambiţie demnă de dispreţ. 

— Crezi că eu nu m-am rugat fără încetare? Că nu m-am 
luptat cu propria conştiinţă? Că nu am vorbit cu 
arhiepiscopul Athelm? 

Mi s-a părut interesant să aud acest lucru, care-mi 
sugera că noul arhiepiscop de Contawaraburg era un 
oponent al lui ZEthelhelm sau, cel puţin, un sprijinitor al lui 
ZEthelstan. 

— A fi rege este o mare răspundere, a continuat el 
solemn. Nutresc convingerea că sunt cel mai potrivit 
pentru a mi-o asuma. Dumnezeu îmi dă această povară. 
Poate că nu mă crezi, Lord Uhtred, dar eu spun tot timpul 
rugăciunea din grădina Ghetsimani, trăgând nădejde să-mi 
uşurez sufletul. Dar Hristos nu a socotit că nu pot fi miluit, 
aşa că trebuie să golesc potirul chiar dacă e plin de amar. 

— Atunci când era pe moarte, bunicul tău mi-a spus că, 
în Wessex, coroana regală este o coroană de spini. 

— Dacă nu valorează nimic, e mai bine să fie de spini, a 
zis /Ethelstan cu dezgust în glas. 

— Ai fi un rege bun, i-am spus cu părere de rău. 

— Voi fi un rege care nu va lupta împotriva ta. 

Poate că n-aveam încredere în Edward, dar mă 
încredeam în /Ethelstan. Semăna cu bunicul lui, regele 
Alfred, un om de cuvânt. Dacă el spunea că nu va lupta 

împotriva mea, cu siguranţă n-avea s-o facă. 

— Le spunem tuturor despre înţelegerea noastră? l-am 
întrebat. 

— Cred că ar fi mai bine dacă n-am dezvălui nimănui 
acest lucru. Le-am putea spune doar celor mai apropiaţi 
sfetnici ai noştri? 

A aşteptat puţin, apoi m-a întrebat: 

— Ce ţi-a cerut Eadgifu? 

— Sprijinul. 

L-a trecut un fior. 

—E o femeie ambițioasă, a zis el cu adâncă 
nemulţumire. Şi bineînţeles că regele va apleca urechea la 
ce-i va spune ea. 

— Chiar mai mult de-atât. 

— Domnia Ta ce i-ai spus? 

— Nu i-am spus nimic. Mă uitam la sânii ei şi o ascultam. 

— Chiar nimic? m-a întrebat el strâmbându-se. 

— A avut înţelepciunea să nu-mi ceară nimic, căci ştia 
care ar fi fost răspunsul meu. Toată acea discuţie a avut 
loc pentru că ea voia să-l convingă pe Æthelhelm că eu 
sunt aliatul ei. 

— E o femeie deşteaptă, a spus calm /Ethelstan. 

— Dar cel mai mare băiat al ei este prea tânăr pentru a 
ajunge rege. 

— Însă jumătate dintre saxonii de vest pretind că eu 
sunt fiu nelegitim, în timp ce restul ştiu că /ZElfweard nu 
este potrivit pentru a fi rege. Aşa încât alegerea copilului 
ei minor n-ar fi mai sigură? Alegerea corectă? a murmurat 
el privindu-şi crucea din lemn. 

— E prea mic. În plus, tu eşti fiul cel mai mare. Tronul ar 
trebui să-ţi revină ţie. 

A încuviinţat din cap. 

— Mă simt nevrednic pentru asta, a spus el cu voce 
joasă. Rugăciunile m-au convins însă că aş fi un rege mai 
bun decât /Elfweard. Şi-a făcut semnul crucii, apoi a 
adăugat: Dumnezeu să mă ierte pentru trufia de a rosti 
astfel de vorbe. 

— Nu are de ce să te ierte, i-am spus cu asprime. 

— ZElfweard nu trebuie să moştenească tronul. E plin de 
păcate. 

— Oamenii spun acelaşi lucru şi despre mine, prinţe. Îmi 
spun ucigaşul de preoţi, păgân şi chiar mai rău de-atât, dar 
Domnia Ta tot îmi ceri să-ţi jur credinţă. 

A rămas tăcut câteva clipe, privind în jos şi ţinând 
mâinile împreunate ca şi cum s-ar fi rugat. Apoi s-a uitat la 
mine. 

— Am încredere în Domnia Ta, Lord Uhtred. Înainte de a 
muri, Lady Æthelflæd mi-a spus să mă bizui pe Domnia Ta, 
să mă încred în Domnia Ta aşa cum a făcut şi ea. Şi, dacă 
va fi să împlinesc voia lui Dumnezeu, îţi voi cere să-mi juri 
credinţă şi poţi jura pe oricare din zeii în care crezi. 

Asta am şi făcut. Am îngenuncheat, i-am jurat credinţă. 
El a îngenuncheat şi mi-a jurat la rândul lui. Am simţit că, 
făcându-i o promisiune şi primind în schimb făgăduiala lui 
solemnă, putem construi împreună viitorul. Şi, deşi 
amândoi ne-am ţinut promisiunile din acea noapte, viitorul 
s-a înfiripat singur. Wyrd bið ful âraed. 


Ne întorceam călare acasă. Sigtryggr m-a întrebat: 

— Nu înţeleg, de ce se chinuie atât? De ce nu ne 
invadează pur şi simplu? 

— Pentru că se ciondănesc ca nişte ciori pe gard. 
Edward ar vrea să pornească agresiunea, dar are nevoie 
de ajutorul lui /Ethelhelm. Dacă nu are şi războinicii 
acestuia, armata lui ar fi decimată. 

— De ce nu-l sprijină ZEthelhelm? 

— Pentru că ZEthelhelm vrea să conducă el bătălia şi să 
sfârşească prin a stăpâni cea mai mare parte a 
Northumbriei. Edward nu vrea să se întâmple asta. El îşi 
doreşte Northumbria doar pentru el. 

— Atunci, de ce nu-l distruge pe ticălos? 

— Pentru că /Ethelhelm este un senior puternic. A-l 
ataca pe /Ethelhelm înseamnă să provoci un război civil. 
lar /Ethelhelm nu-l va sprijini pe Edward până nu-l 
proclamă pe Ælfweard viitor rege. 

— Atunci totul este cât se poate de simplu, a pufnit 

Sigtryggr. Să-l proclame. 

— Orice om de bun-simţ din Wessex şi din Mercia ştie că 
ZElfweard este un nimic. Dacă Edward îl proclamă pe 
ZElfweard urmaş la tron, poate declanşa o altă revoltă. 
Mercienii îl vor, poate, pe /Ethelstan. Saxonii de vest vor 
pe oricine în afară de Ælfweard, dar nu-l vor pe ZEthelstan. 
S-ar putea ca ei să fie de partea lui Eadgyfu, nu ştiu ce să 
spun. 

— De ce nu-l susţin pe ZEthelstan? E doar băiatul cel mai 
mare al regelui. 

— Pentru că nemernicii de preoţi pretind că ZEthelstan 
este fiu nelegitim al regelui. Şi apoi, el şi-a petrecut cea 
mai mare parte a vieţii în Mercia. Saxonii de vest nu-l 
cunosc şi nu ştiu dacă le va fi mai bine cu el. Creştinii 
practicanți îl sprijină, fireşte, în special cei care nu cred în 
povestea cu copilul din flori, dar majoritatea episcopilor şi 
a stareţilor de mănăstiri sunt în solda lui ZEthelhelm, deci îl 
vor pe Æfweard. În ceea ce o priveşte pe Eadgyfu, aceasta 
nu-l sprijină pe niciunul dintre ei, căci ea crede că fiul ei 
merită să fie rege şi nu mă îndoiesc că-şi câştigă mulţi 
adepţi  desfăcându-şi picioarele. Toate astea sunt o 
harababură regală. 

— Asta înseamnă că şi regina mea e fiică nelegitimă? 

— Nici vorbă, am zis hotărât. 

— Dar ei aşa spun. 

— Biserica spune asta. 

— Atunci de ce au măritat-o cu mine? 

— Pentru că ei cred că eşti atât de prost încât să crezi că 
un membru nelegitim al familiei regale constituie o 
chezăşie a sincerităţii lor. Şi pentru că acest lucru îi 
derutează pe scoțieni. 

— Şi pe ei? În ce fel? 

— Făcând-o pe Eadgyth regina ta, le dau de înţeles că 
eşti aliatul tatălui ei, iar asta îi va face pe nemernicii 
păroşi să se gândească de două ori înainte de a încerca să 
pună mâna pe jumătate din Northumbria. Saxonii de vest 
nu vor ca tu să pierzi această jumătate înainte ca ei să ia în 
stăpânire toată Northumbria. 

— Chiar şi aşa, Eadgyth nu e un preţ prea mare pentru 
ei, nu-i aşa? 

— Este o femeie bună şi mie îmi place de ea, i-am spus 
cu sinceritate. 

A izbucnit în râs, apoi a dat pinteni calului. 

O plăceam pe Eadgyth. Avea bunul-simţ al fratelui ei 
geamăn şi aceeaşi conduită. Căsătoria la care fusese 
condamnată fusese o mare surpriză pentru ea. După ce se 
resemnase cu o viaţă închinată rugăciunilor ca prizonieră 
într-o mănăstire, cu şase zile înainte de adunarea witanului 
fusese scoasă din sihăstria în care fusese aruncată, i se 
dăduseră hainele care nu-i mai făceau nicio trebuinţă 
fostei soţii a lui Edward şi fusese adusă în nord, la 
Tamweorthin. luţeala cu care Edward luase această 
hotărâre mă neliniştise; mă întrebam care erau motivele 
lui. Fără îndoială, această căsătorie nu fusese plănuită de 
dragul lui Sigtryggr. Moartea fiicei mele îi oferise lui 
Edward, sau mai degrabă sfetnicilor lui apropiaţi, 
neaşteptata ocazie de a-i da lui ZEthelhelm un avertisment 
subtil. Recunoscând-o pe Eadgyth drept fiică a lui şi 
făcând-o regină, îi sugera acestuia că l-ar fi putut desemna 
drept urmaş la tron pe fratele ei geamăn, ceea ce era o 
ameninţare pentru viitorul lui /Elfweard, nepotul lui 
ZEthelhelm. Şi totuşi îi oferise lui /ZElfweard un loc de 
onoare la adunarea witanului pentru a păstra vie speranţa 
lui ZEthelhelm. Curtea Wessexului era un cuib de viespi, iar 
eu adăugasem în secret încă una în această harababură 
regală. 

Şi aşa am plecat spre miazănoapte la război. 


4 270 # 


PARTEA A TREIA 
Fortăreaţa vulturilor 

Nouă 


La Bebbanburg, ca de obicei, zbuciumul mării era 
necontenit, iar vântul purta către țărm mirosul sărat al 
apei şi strigătele păsărilor. Lipsisem mult timp de aici. 

La Bebbanburg am simţit compătimirea oamenilor 
pentru Stiorra şi mânia lor împotriva ucigaşilor. Nu 
puteam să le spun altceva decât că aveam să mă răzbun. 

Dar răzbunarea în sine era cu totul altceva. Ştiam că 
Skoll bântuia pe undeva prin Cumbraland. Era tot ce 
ştiam. Nu aveam nici cea mai mică idee dacă era pe ţărmul 
mării sau în zona deluroasă. Fratele Beadwulf, care stătuse 
la Eoferwic împreună cu veverița lui, îmi spusese că Skoll 
pusese mâna pe o mină de argint, dar, când am insistat să- 
mi dea mai multe amănunte, mi-a mărturisit că nu ştia 
altceva. 

— l-am auzit pe unii vorbind despre el, stăpâne, atâta 
doar. Era undeva la miazănoapte de domeniul lui Arnborg, 
mai multe nu ştiu. 

— Are o mină de argint? 

— Aşa am auzit, stăpâne. 

Auzisem şi eu vorbindu-se despre o mină de argint din 
Cumbraland. Astfel de poveşti erau numeroase, dar minele 
despre care se vorbea erau greu de găsit. Tatăl meu se 
entuziasmase atunci când i s-a spus că pe dealuri exista o 
mină de aur. Săptămâni întregi a tot vorbit despre cât de 
bogaţi vom deveni, despre cum vom bate monedă, dar 
căutările lui n-au dus la niciun rezultat. Mai degrabă 
puteam găsi dragoni şi strigoi dacă distrugeam mormintele 
strămoşilor, deşi îndeobşte în ele se aflau doar vase de lut 
sparte şi oseminte. 

I-am împărtăşit lui Sigtryggr zvonul despre mina de 
argint ştiind că oameni de-ai lui umblau peste dealuri în 

căutarea argintului, dar mai ales a lui Skoll. Şi eu am 
trimis cete de războinici, de regulă, nu mai mult de 
doisprezece bărbaţi, cărora le-am cerut să evite orice 
încăierare cu însoțitorii lui Sköll. 

— Vreau doar să aflu unde îşi are sălaşul, am insistat eu 
atunci când au plecat. Aflaţi asta şi întoarceţi-vă acasă. 

Primul impuls al lui Sigtryggr, ca şi al meu, de altfel, a 
fost să pregătească o armată şi să plece neîntârziat spre 
apus. Rațiunea însă ne-a sfătuit să mai chibzuim puţin. La 
Lindcolne, la fel ca la Eoferwic şi la Bebbanburg, dar şi în 
fortărețele mai puţin importante din Northumbria, erau 
garnizoane. Wessexul semnase tratatul de pace, dar, dacă 
noi ne privam garnizoanele de cei mai buni luptători, 
tentaţia de a ne ataca ar fi fost foarte mare, şi nu cred că 
Edward ar fi vrut să scape o astfel de ocazie. Mai mult de- 
atât, scoţienii erau cu ochii pe pământurile noastre, însă 
apărătorii numeroşi din fortărețele din nord îi descurajau 
să atace. Dacă lăsam oameni de nădejde în fortărețe, 
puteam merge în Cumbraland cu doar trei sute cincizeci 
de luptători. Această armată s-ar fi împuţinat pe măsură ce 
am fi mers de la o aşezare la alta, unde am fi putut 
întâmpina rezistenţă, şi asta doar pentru a-l găsi pe 
vrăjmaşul nostru care, la rândul lui, ne-ar fi urmărit şi ne- 
ar fi întins tot felul de curse. L-am convins pe Sigtryggr că 
era mult mai cu cap să descoperim bârlogul lupului şi apoi 
să mergem direct acolo şi să-l distrugem, ceea ce însemna 
să găsim un duşman care, în mod vădit, se ascundea bine. 

Cea mai mare ceată de războinici pe care am trimis-o 
înspre apus era condusă de fiul meu, care plecase cu 
patruzeci şi trei de luptători de-a lungul marelui zid 
construit de romani dintr-o parte în alta a Britaniei. 
Forturile vechi de piatră ridicate din loc în loc pe acest zid 
atrăseseră oameni care se stabiliseră în ele, şi mi-am dat 
seama că ar fi fost de folos să-i întrebăm pe aceştia dacă 
ştiau ceva despre Skoll. 

— Dar dacă-l găsiţi, nu care cumva să iscaţi vreo bătălie! 

— Adică vrei să dau bir cu fugiţii? 

— Dacă fratele meu mai mare ar fi fugit, el ar fi fost lord 

de Bebbanburg, nu eu, i-am spus. Câteodată, cel mai 
inteligent lucru pe care-l trebuie să-l faci într-o bătălie este 
să fugi. 

Am rămas în aşteptare, iar în acest timp am avut o 
îndeletnicire tare neplăcută: să stau de vorbă cu /ZElswyth, 
soţia fiului meu. Era sora lui /Ethelhelm cel Tânăr; îşi 
însoţise tatăl atunci când acesta era prizonierul meu la 
Bebbanburg şi, cât timp îl veghease pe patul de moarte, 
rămăsese grea. 

Nu-l puteam învinui pe fiul meu. /ZElswyth era o fată 
gingaşă, delicată şi frumoasă. Avea păr auriu, o piele ca 
spuma laptelui şi un chip care putea face orice bărbat să 
înnebunească de dorinţă. 

— E un spiriduş dat naibii, a decretat Finan atunci când 
a văzut-o pentru prima oară. 

Eu mă temeam că spiriduşul va fi mult prea delicat 
pentru a suporta o sarcină, dar ea a supravieţuit primei 
naşteri şi acum era grea pentru a doua oară. Femeile 
cunoscătoare din sat şi dintre nevestele oamenilor mei au 
spus că totul mergea bine. Totuşi, pentru a fi sigure, ele au 
ars rădăcini de mandragoră, au amestecat cenuşa cu lapte 
de vacă şi au uns-o pe /Elswyth pe pântece cu această 
pastă. Era, bineînţeles, creştină, dar când i-am dat un 
colier de care atârna o pisicuţă din aur, unul dintre 
simbolurile zeiţei Freya, protectoarea femeilor care 
urmează să nască, s-a bucurat să-l poarte. Îl avea la gât şi 
în ziua în care fiul meu a plecat cu ceata de războinici 
către miazăzi şi către apus. După ce el nu s-a mai văzut, m- 
am plimbat cu ea pe meterezele dinspre mare. Vântul 
bătea cu putere, apa mării era smălțuită cu un alb fără 
odihnă, talazurile se năpusteau pe nisipul de sub noi, iar 
vântul îi zbura printre şuviţele părului auriu. 

— Imi place locul ăsta. 

— Chiar îţi place? 

— Sigur, Lord Uhtred. 

— Casa ta din Wessex era, cu siguranţă, mult mai 
confortabilă, nu-i aşa? 

— O, da! mi-a răspuns ea luminându-se la faţă. Dar aici 

mă simt mult mai liberă. 

M-a privit cu un zâmbet larg care făcea soarele să 

pălească. 
_ Avea treisprezece ani când a venit la Bebbanburg. 
Inainte ca fiul meu să distrugă planurile tatălui ei, era 
socotită una dintre cele mai râvnite mirese din toate 
teritoriile saxone. Averea enormă a tatălui său şi puterea 
acestuia însemnau o zestre de dimensiuni regale. Regi de 
peste mări şi ţări îşi trimiseseră soli la palatul tatălui său, 
soli care, întorşi acasă, relataseră despre frumuseţea ei. 
Dar tatăl ei o păzea cu grijă pentru că plănuia să o mărite 
cu un bărbat care i-ar fi sporit lui puterea. Intenţiona ca 
ZElswyth să devină soţia unui nobil de vază sau chiar a unui 
rege care s-o umple de giuvaieruri şi să-i ofere o coroană 
din aur. Totuşi, el mă ura atât de mult, încât era gata să i-o 
dea de soţie vărului meu pentru a fi sigur că nu voi 
recăpăta niciodată Bebbanburgul, fiind cu atât mai bine 
dacă muream în cursul încercării de a-l recuceri. În 
schimb, a murit vărul meu, ZEthelhelm cel Bătrân era şi el 
sub pământ, iar preţioasa lui fiică se plimba acum pe 
meterezele de la Bebbanburg îmbrăcată într-o rochie din 
lână şi o mantie din piele de focă şi având la gât un 
talisman păgân. 

— Ştii că l-am întâlnit pe fratele tău la Tamweorthin? am 
întrebat-o cu grijă. 

— Da, Lord Uhtred. 

— Abia am stat de vorbă. 

— Mi-aţi spus asta, a zis ea cu blândeţe. 

— Ce nu ţi-am spus este că a încercat să mă omoare, am 
adăugat pe un ton aspru. 

Era prea tânără pentru a şti cum să-mi răspundă; pur şi 
simplu a scos un sunet care semăna a surprindere sau şoc. 
Am îndemnat-o să meargă mai departe. 

— Şi mai trebuie să-ţi spun că am făcut un jurământ. 

— Un jurământ, Lord Uhtred? 

— Că-l voi ucide pe fratele tău. 

A scos din nou acelaşi sunet, apoi s-a întors pentru a se 
uita la apa cenuşie a mării acoperită de o spumă albă până 

dincolo de linia orizontului. Nu se vedeau corăbii. Erau 
doar valuri tulburate de vânt care loveau insulele Farnea. 
Am privit-o, încercând să desluşesc lacrimi în ochii ei, dar 
zâmbea. 

— Fraţii mei nu au fost niciodată buni cu mine, mi-a spus 
cu ochii aţintiţi către mare. Iar /Ethelhelm a fost cel mai 
crud. 

— Crud? 

— E mult mai mare decât mine, mult mai mare! Şi nu mă 
plăcea deloc. 

— Te-a bătut? 

— Nu prea rău şi nu prea des. Odată, mama mi-a dat un 
colier de jad. Era foarte frumos. Dar Æthelhelm mi l-a luat. 
Îmi lua tot ce-şi dorea să aibă şi, dacă mă plângeam, mă 
pălmuia, doar mă pălmuia. Scuturând din cap, a adăugat: 
I-a dat colierul unei slujnice de la bucătărie. 

— Care, fără îndoială, l-a câştigat cu sudoarea frunţii, 
am zis. 

S-a uitat la mine surprinsă şi a râs. 

— Nu numai, căci după nouă luni a născut o fetiţă, dar 
bietul copil a murit. A atins pe negândite pisica de aur de 
la gât, apoi m-a luat de mână. Pe când aveam opt ani, tata 
mi-a făcut cadou un ponei pe care l-am numit Stifearh!” 
pentru că arăta ca un porcuşor gras, a zis ea râzând cu 
gândul la acel căluţ. Şi, prima dată când am încercat să-l 
încalec pe Stifearh, fratele meu a pus ciulini sub şa. I s-a 
părut că face un lucru nostim! Bineînţeles că Stifearh s-a 
ridicat pe picioarele din spate şi eu am căzut. Mi-am rupt 
piciorul! 

— Şi tatăl tău nu l-a pedepsit? 

— A râs şi el, a spus ea privindu-mă cu seriozitate. Tata 
nu a fost întotdeauna necruţător. Ştia să fie şi mărinimos. 

Am continuat plimbarea pe platforma înaltă de luptă din 
partea de miazănoapte. 

— Te vei supăra pe mine dacă îţi voi ucide fratele? am 
întrebat-o. 

— Este duşmanul Domniei Voastre. A şovăit puţin, 

încruntându-se. Dar acum sunt fiica Domniei Voastre şi mă 
voi ruga pentru Domnia Voastră, a adăugat ea cu 
înverşunare în glas. 

Până la urmă, se vădea că nu fusese atât de greu să-mi 
înştiinţez nora că jurasem să-i omor fratele. În schimb, 
găsirea lui Sköll era cu totul altă poveste. În primul rând, 
fără îndoială ştia că-l căutam. Două dintre grupurile 
trimise de mine au fost urmărite şi am pierdut un 
războinic. Niciuna dintre iscoade nu s-a întors cu 
informaţii de folos. Mesagerul întors de la Eoferwic mi-a 
spus că nici oamenii lui Sigtryggr nu avuseseră mai mult 
succes. 

— E ca şi cum Sköll ar fi o fantomă, stăpâne, mi-a spus 
el. Toţi au auzit despre el, dar nimeni nu ştie unde este. 

— Sau le este prea frică să vorbească, am gândit eu cu 
voce tare. 

— Regele Sigtryggr crede că vrăjitorul ăla poate să 
ascundă casa lui Skoll, stăpâne, şi s-o învăluie în fum. 

Mi-am atins ciocănelul. Mă temeam pentru fiul meu. Nu 
ne luptam doar cu Skoll, care era destul de puternic, ci şi 
cu vrăjitorul lui. Îi spusesem lui Uhtred cel Tânăr să se 
întoarcă în zece zile, dar trecuseră două săptămâni şi n- 
aveam nicio veste de la el. ZElswyth petrecea ore întregi 
rugându-se în micuța capelă din Bebbanburg în timp ce 
Finan trimisese treizeci de oameni spre miazăzi şi spre 
apus care să-i descoasă pe locuitorii satelor de acolo, însă 
aceştia nu auziseră nimic despre vreo bătălie dincolo de 
colinele din depărtare. 

— Se va întoarce, m-a asigurat Eadith. 

Mă găsise pe meterezele dinspre uscat ale 
Bebbanburgului, cu ochii pironiţi către dealuri. 

— E foarte încăpățânat câteodată, am zis. 

— Ca şi tine, mi-a răspuns ea zâmbind şi m-a luat de 
braţ. Se va întoarce, îţi promit. 

— Poţi vedea în viitor? am întrebat-o sceptic. 

— Tu îmi spui să cred în instinct, iar eu îţi spun că el se 
va întoarce. 

Pe vremuri, Eadith îmi fusese vrăjmaşă. Acum era soţia 

mea. Era o femeie deşteaptă, pricepută în jocurile încâlcite 
ale bărbaţilor ambiţioşi ale căror mişcări le învățase pe 
când era ţiitoarea lui /Ethelred, soţul lui /ZEthelfleed şi 
cârmuitorul Merciei, un alt vrăjmaş al meu. l-am destăinuit 
lui Eadith înţelegerea mea cu /Ethelstan şi ea a fost de 
acord. 

— El va fi viitorul rege, a spus ea. 

— ZEthelhelm se va lupta până la moarte ca să împiedice 
acest lucru. 

— Da, dar mercienii se vor lupta pentru /Ethelstan. 

Eram de aceeaşi părere. Atunci când moştenise tronul, 
Edward, stingherit de faptul că fiul său mai mare era 
considerat nelegitim, îl trimisese pe /Ethelstan în Mercia 
pentru a fi crescut de Æthelfæd şi aşa am devenit eu 
protectorul lui. Prin naştere, /Ethelstan era saxon, dar 
pentru cei mai mulţi mercieni era unul de-al lor. 

— Tu spui că arhiepiscopul Athelm i se opune lui 
ZEthelhelm? m-a întrebat Eadith. 

— Eu cred că da. 

— Atunci Biserica îl va susţine pe /ZEthelstan. 

— Nu şi feţele bisericeşti care se bucură de banii lui 
/Ethelhelm. În plus, Biserica nu are războinici. 

— Da, dar cei mai mulţi războinici se tem pentru 
sufletele lor, deci vor asculta de ce spune Biserica. 

— După ce voi muri, Biserica îl va împinge pe ZEthelstan 
să invadeze Northumbria, i-am spus posomorât. 

— Asta înseamnă că e bine că fiul tău este creştin, mi-a 
replicat ea zâmbind. 

— La naiba, am oftat prinzându-mi ciocănelul între 
degete. Doar dacă este încă în viaţă. 

La rândul ei, Eadith şi-a atins crucea care-i atârna la 
gât. 

— E în viaţă, ştiu asta. 

Avea dreptate, fiul meu trăia. Plecase cu patruzeci şi trei 
de oameni şi se întorsese cu douăzeci şi şapte, dintre care 
şase erau răniţi. Au revenit prin poarta tigvelor de la 
Bebbanburg şi arătau ca nişte oameni bătuţi, ceea ce şi 
erau. Băiatul meu abia putea să mă privească în ochi. 

— Am fost prinşi în ambuscadă, mi-a spus el negru la 
faţă de supărare. 

Fusese o ambuscadă bine gândită. Băiatul meu aproape 
ajunsese la capătul marelui zid roman şi încercase să afle 
despre ulfheănar sau despre Sköll în toate aşezările prin 
care trecuse, dar nu aflase nimic până într-o localitate de 
sub cel mai mare fort aflat de-a lungul zidului, construit 
lângă râul Irthinam. Îl numeam Spura, pentru că zidurile 
lui erau ridicate pe pintenul! unui deal care domina zona, 
iar aşezarea se înfiripase la poalele acestuia, pe malul de 
miazăzi al râului Irthinam. 

— Un bărbat ne-a spus că ştie unde se află Sköll, mi-a 
explicat fiul meu. Ne-a povestit că Skoll le luase pe cele 
două fete ale lui şi a pretins că-i urmărise pe invadatori 
către miazăzi. 

— Şi tu l-ai crezut? l-am întrebat. Cum îţi închipui că un 
sătean simplu ar îndrăzni să plece pe urma unor 
ulfheănar? 

— Şi ceilalţi oameni au spus la fel, stăpâne, a intervenit 
Redbad, un frizon devotat fiului meu. Doi îşi pierduseră şi 
ei fiicele. 

— Cine erau oamenii aceştia? Danezi? Vikingi? Saxoni? 

— Saxoni, mi-a răspuns fiul meu pe un ton jalnic, dându- 
şi seama cum suna acum povestea lui. Spuneau că au 
pământuri de la călugări la Cair Ligualid. 

Cair Ligualid era la capătul marelui zid. Fusesem acolo 
de multe ori şi mă întrebasem dacă nu cumva sosirea atât 
de multor vikingi pe coasta Cumbralandului dusese la 
distrugerea mănăstirii şi a oraşului care se afla în jurul ei. 
Fiul meu nu-mi putea răspunde la această întrebare, deşi 
saxonii care-i îndrugaseră basme pretindeau că familiile 
lor se  adăpostiseră în spatele zidurilor înalte ale 
mănăstirii. 

— Câţi oameni erau acolo? 

— Şase. 

— Ştiau unde trăieşte Skoll? 

— Ne-au spus că la Heahburh. 


18 Spur, în limba engleză. 

— Heahburh? 

Nu auzisem niciodată de un asemenea loc. Numele lui 
însemna „fort înalt” şi putea fi oricare dintre sutele de 
vechi forturi care împânzeau culmile Britaniei. 

— N-au ştiut să ne spună unde este exact, dar s-au oferit 
să ne ducă acolo, a zis fiul meu. 

— Însă erau siguri că Skoll nu se află acolo, a adăugat 
Redbad. Ne-au spus că a plecat spre miazăzi, stăpâne, ca 
să se lupte cu năvălitorii. 

— Părea credibil, căci Sigtryggr are oameni în sudul 
Cumbralandului, a continuat fiul meu. 

— Aşa este, am spus. 

— Numai că Skoll nu plecase către miazăzi, a zis abătut 
Uhtred cel Tânăr. 

Sköll aştepta de cealaltă parte a unei văi abrupte 
împreună cu oamenii lui ascunşi în spatele coamelor celor 
două dealuri. Atunci când călăreţii fiului meu au ajuns în 
mijlocul văii, úlfhéðnar au atacat. Au coborât pe cele două 
pante, bărbaţi cu armuri cenuşii călare pe bidivii suri. 
Mica ceată a fiului meu nu avea nicio şansă. Tremura din 
toate încheieturile cât timp mi-a povestit cele întâmplate. 

— Nu te-ai gândit să trimiţi iscoade pe vârfurile 
dealurilor? l-am întrebat mohorât. 

— l-am crezut pe cei care ne conduseseră acolo. Şi ne-au 
spus că Skoll plecase spre sud cu cei mai mulţi dintre 
oamenii lui. 

— Erau foarte convingători, stăpâne, a completat smerit 
Redbad. 

— Şi mi-am dat seama că iscoadele pe care le-am fi 
trimis pe dealuri ar fi putut fi văzute de către oamenii pe 
care el îi lăsase să păzească Heahburhul, a continuat fiul 
meu. Voiam să nu fim văzuţi. 

— Oamenii care v-au dus acolo erau oamenii lui Skoll? 
am întrebat eu. 

— Da, a încuviinţat fiul meu. Au urcat pe dealuri şi s-au 
alăturat celor care ne pândeau. 

Intr-un fel, puteam înţelege de ce era dezamăgit. Dacă 
oamenii care-l înşelaseră ar fi fost danezi sau vikingi, ar fi 

fost mai precaut. Dar el se gândise că nişte saxoni creştini 
ar fi trebuit să-i fie aliaţi. Şi totuşi, Sköll îi pervertise pe cei 
şase oameni, ceea ce dovedea că şeful luptătorilor 
úlfhéðnar era un om şiret. Se spunea că-i ura pe creştini și- 
i făcea mare plăcere să ucidă preoţi, dar era limpede că 
ştia cum să-i corupă şi să se folosească de ei. 

Uhtred cel Tânăr a scăpat cu viaţă doar pentru că Skoll 
atacase puţin cam târziu. Ulfhéðnar coborâseră la 
întâmplare pe pantele dealurilor şi, în loc să ajungă în faţa 
şirului de călăreţi ai fiului meu, au lovit la mijlocul 
acestuia. Cei din partea din spate a şirului n-au avut nicio 
şansă să scape, dar fiul meu şi luptătorii din preajma lui au 
avut timp să dea pinteni cailor. Fireşte că au fost urmăriţi 
şi încă doi oameni au pierit în această vânătoare sălbatică, 
dar caii din Bebbanburg sunt foarte iuți şi, astfel, fiul meu 
a putut ajunge acasă. 

S-a întors învins, iar eu cunoşteam foarte bine gustul 
amar al înfrângerii. Pentru el era cu atât mai cumplit cu 
cât trebuia să le spună femeilor şi copiilor că bărbaţii şi 
taţii lor îşi pierduseră viaţa. Imi dădeam seama că fiul meu 
era pătruns de o ruşine profundă pentru că se lăsase 
păcălit atât de uşor, pentru că luase hotărârea prostească 
de a merge pe un teren necunoscut fără a trimite înainte 
iscoade, pentru că fusese umilit de un inamic, dar mai ales 
pentru că, din toate aceste motive, luptătorii mei îşi 
pierduseră încrederea în el. 

Creştinilor le place să viseze la o lume perfectă, un loc 
în care nu există bătălii, în care din fierul spadelor se fac 
pluguri şi în care leul şi orice alt animal feroce dorm 
alături de miel. Dar acesta este doar un vis. Întotdeauna au 
fost războaie şi întotdeauna vor fi războaie. Atâta timp cât 
un om tânjeşte după nevasta, pământul, vitele sau averea 
altui om vor fi războaie. Atâta timp cât un preot 
propovăduieşte că Dumnezeul lui este singurul zeu sau 
zeul cel mai bun va fi război. Regele Albert era un om care 
iubea pacea pentru că, spunea el, pacea aduce rugăciune, 
educaţie şi bunăstare; cu toate acestea, el ţintea să 
cucerească pământurile danezilor şi să distrugă credinţa în 

vechii zei. Ar fi putut să facă asta încercând să-i ia cu 
binişorul, dar cum să-i convingi pe danezi să renunţe la 
pământul lor, la conducătorii lor şi la religia lor? Doar cu 
spadele, şi regele Albert cel iubitor de pace a făcut spade 
din fierul plugurilor, a instruit armate şi şi-a asumat 
convertirea inamicilor ca pe o datorie creştină. 

Atâta timp cât vor exista războaie vor exista şi 
comandanţi ai luptătorilor. Conducători. Ce-i face pe 
oameni să-şi urmeze conducătorul? Un războinic doreşte 
să obţină victorii, arginţi şi pământ, şi el aşteaptă toate 
aceste lucruri de la conducătorul lui. Fiul meu nu era un 
războinic slab, chiar eram mândru de el. Când eu nu voi 
mai fi, el va deţine Bebbanburgul, la fel şi fiul lui, dar, 
pentru a păstra fortăreaţa, va avea nevoie de oameni care 
să aibă încredere în el, de oameni care să-l urmeze în lupte 
cu speranţa că vor obţine victorii. O înfrângere din partea 
lui Skoll nu era de ajuns ca să-i distrugă reputaţia, dar 
acum avea nevoie de o victorie care să le arate oamenilor 
mei că el era un adevărat conducător care le putea da 
pământul, banii şi vitele pe care şi le doreau. 

O cale uşoară de a-i oferi o oarecare izbândă ar fi fost 
să-l trimit în nord, pe pământurile scoţienilor, pentru a 
face prădăciuni, dar, cum Skoll ameninţa Northumbria, 
ultimul lucru pe care mi-l doream era să stârnesc mânia 
acestora. Un duşman era de ajuns. În plus, m-am gândit, în 
curând aveau să se poarte destule bătălii, iar lui Uhtred cel 
Tânăr avea să i se ivească prilejul de a obţine o victorie. 

Şi atunci, mi-am zis, dacă a fi un adevărat conducător 
înseamnă să obţii victorii, cum de-şi păstrase Skoll poziţia? 
Îşi pierduse pământurile din Irlanda şi trebuise să se 
retragă în est traversând marea. Îşi târâse oamenii prin 
Northumbria, reuşise să străpungă porţile Eoferwicului şi 
fusese pus pe fugă. Mă urmărise spre miazăzi către 
Mameceaster şi nu se luptase cu mine, preferând să se 
retragă. Toate acestea nu erau victorii. Reuşise să 
captureze nişte vite şi nişte sclavi, dar nereuşitele lui erau 
mult mai multe şi mai mari decât izbânzile. Cu toate 
acestea, tot ce ştiam despre el mă făcea să cred că puterea 

lui crescuse. Nordicii erau cunoscuţi pentru faptul că-şi 
abandonau conducătorii care nu obțineau victorii. 
Devotamentul lor scădea pe măsură ce aceştia pierdeau 
bătălii, şi totuşi reputaţia lui Skoll creştea. Oamenii se 
temeau de el şi de cetele lui de u/fheânar, însă teama 
păleşte în faţa înfrângerilor, şi Skoll avusese parte de ele. 
Cu toate astea, războinicii nu-l părăseau, ba, dimpotrivă, 
tot mai mulţi îi jurau credinţă. 

— E din cauza blestematului de vrăjitor, a spus Finan. 

Aceasta era, fireşte, explicaţia. Snorri era atât de temut, 
încât nici măcar eşecurile lui Sköll nu ştirbeau convingerea 
oamenilor lui că, până la urmă, acesta va obţine victoria pe 
care o aşteptau. Skoll avea lângă el un vrăjitor care putea 
scruta viitorul chiar dacă era orb şi se putea folosi de 
găvanele goale ale ochilor lui pentru a ucide oameni de la 
distanţă. Mi-era teamă de el! Oamenii vorbeau despre 
Colţ-Cenuşiu, spada lui Sköll, dar adevărata lui armă era 
Snorri. Faima vrăjitorului era cea care-i convingea pe tot 
mai mulţi să se adune sub flamura lui Skoll, ea adusese din 
Irlanda şi de pe insulele de la apusul Scoției corăbii întregi 
cu oameni dornici să-i jure credinţă. Puterea lui sporea 
continuu, şi fiecare ştire despre el mă făcea să regret că 
nu plecaserăm mai repede în căutarea lui. Oamenii 
spuneau că Skoll era în fruntea a cinci sute de oameni. 
Peste o săptămână numărul acestora crescuse la şapte 
sute. Nici Sigtryggr, nici eu nu ştiam dacă era adevărat şi, 
mai mult decât atât, habar n-aveam unde să-l găsim pe 
Skoll. 

— Heahburh, am zis dezamăgit. Poate nici măcar nu 
există un loc cu acest nume! 

Şi totuşi, iscoadele lui Sigiryggr auziseră acelaşi nume. 
Se părea că Heahburh exista, dar unde? Începusem să mă 
tem de zvonurile potrivit cărora teribilul vrăjitor al lui 
Sköll avea puterea tainică de a-i ascunde fortăreaţa. Dar, 
tocmai când eram aproape să-mi pierd speranţa că vom 
reuşi vreodată să dezlegăm misterul, el ni s-a relevat în 
mod neaşteptat. S-a întâmplat în ziua când la Bebbanburg 
mi-a parvenit o scrisoare. Aceasta era de la ZEthelstan din 

Ceaster şi-i fusese trimisă lui Sigtryggr care, la rândul lui, 
mi-a trimis-o mie prin preotul care o adusese din Mercia. 

Acest preot era părintele Swithred, duhovnicul lui 
ZEthelstan. Era însoţit de şase luptători din Mercia şi de un 
preot mai tânăr care părea înspăimântat de ochii severi şi 
limbajul morocănos al părintelui Swithred. 

— Am fost trimişi pentru a ne asigura că regele 
Sigtryggr respectă termenii conveniţi la Tamweorthin, mi- 
a spus el trufaş. Am fost, de asemenea, însărcinaţi să-i 
înmânăm această scrisoare regelui. Mi-a dat scrisoarea, 
dar nu şi răgazul de-a o citi, căci a continuat să-mi 
vorbească: Potrivit tratatului, regele Sigtryggr a promis să- 
i protejeze pe creştinii din regatul său. 

— Aşa este, am fost eu de acord. 

— Şi totuşi, regele Skoll i-a măcelărit pe toţi misionarii 
din Cumbraland, a rostit el plin de indignare. 

— Regele  Skoll? l-am întrebat, accentuând primul 
cuvânt. 

— Aşa îşi spune acum. 

— Aşa îşi spune acum, Lord Uhtred, am subliniat. 

Am aşteptat până mi-am auzit titlul, apoi am desfăcut 
scrisoarea. 

ZEthelstan scria că primise veşti neplăcute din teritoriul 
de la miazăzi de Ribbel, „teritoriu pe care îl cârmuim noi în 
numele tatălui nostru, regele Edward. Acolo au venit 
creştinii care s-au refugiat pentru a scăpa de persecuțiile 
unui păgân care-şi spune regele Skoll. Acelaşi Skoll a 
trimis trupe pe teritoriul nostru de mai jos de Ribbel, 
producând mari pagube oamenilor noştri, vitelor şi caselor 
lor. Mai rău decât atât, spre marea tristeţe a tuturor 
creştinilor, fraţii pe care i-am trimis acolo ca să-i lumineze 
pe păgâni au fost ucişi mişeleşte.” Scrisoarea mai spunea 
că era responsabilitatea Northumbriei să-l oprească pe 
Sköll „şi, dacă veţi da greş în îndeplinirea ei, bunul nostru 
rege Edward va trimite forţe pe teritoriul vostru pentru a-l 
pedepsi pe răufăcător”. 

— Skoll chiar i-a omorât pe misionarii voştri? l-am 
întrebat pe Swithred. 

Stăteam de vorbă cu el la soare, în faţa sălii mari. Îi 
trimisesem pe însoțitorii lui şi pe preotul cel agitat să facă 
rost de mâncare şi bere. 

— I-a martirizat pe toţi, a răspuns el cu dezgust în glas. 

— Mi se pare straniu, ştiu că nişte creştini saxoni s-au 
aliat cu el. 

— Diavolul se apropie tiptil de oameni şi-i împinge la 
păcat, a zis Swithred. 

Am recitit scrisoarea. Era oficială şi rece, şi asta-mi 
dădea de înţeles că nu /Ethelstan era autorul ei, deşi îi 
purta pecetea şi semnătura, ci probabil fusese scrisă de un 
preot. 

— Dumneata ai scris această scrisoare? l-am întrebat pe 
Swithred. 

— Da, la porunca prinţului. 

— Şi o copie a ei i-a fost trimisă regelui Edward? 

— Bineînţeles. 

Am aşteptat să aud şi cuvântul „stăpâne”, chiar rostit 
fără tragere de inimă. 

M-am gândit atunci că scrisoarea avea menirea de a-l 
convinge pe Edward de loialitatea lui /Ethelstan. Oricum, 
ea adeverea că Skoll era tot mai puternic, cruzimea lui 
dându-le saxonilor motive pentru a socoti că tratatul 
fusese încălcat şi pentru a invada Cumbralandul. In 
această situaţie, Northumbria îşi pierdea pentru totdeauna 
drepturile asupra părţii de vest a propriului ei teritoriu, 
căci, odată cucerită, ea avea să facă parte din Englalandul 
saxon. 

— Sunt încredinţat că veţi stârpi această liftă, mi-a spus 
părintele Swithred când am terminat de citit, apoi a 
adăugat cu greu: Stăpâne. 

— Mi-am jurat că-l voi ucide, m-am răstit. Nu trebuie ca 
un preot saxon să-mi amintească datoria pe care o am. 

— Doar o spuneţi, dar nu faceţi nimic! mi-a replicat 
Swithred. 

Imediat însă, a făcut ochii mari de uimire văzând că un 
bărbat urca anevoie treptele spre platforma de piatră pe 
care stăteam noi de vorbă. 

Cel care se apropia avea un păr alb care-i ajungea până 
la brâu şi o faţă îmbătrânită luminată de entuziasm. Dar ce 
l-a uimit pe părintele Swithred erau hainele acestuia, 
pentru că avea pe el sutană, odăjdii, paliu şi mitră, în mâna 
stângă ţinea un toiag de episcop, iar pe cea dreaptă purta 
un inel mare de argint cu chihlimbar. Părea emoţionat de 
faptul că-l vedea pe părintele Swithred. Neluându-mă în 
seamă, i-a întins mâna dreaptă preotului mai înalt decât el. 

— Sărută-l! i-a cerut. Sărută-l, omule! 

Părintele Swithred a fost atât de surprins şi de copleşit 
de  veşmintele  necunoscutului, încât s-a aplecat pe 
jumătate şi i-a sărutat respectuos inelul. 

— Ai venit de la Roma? a întrebat cu asprime omul cu 
păr lung. 

— Nnuu, s-a bâlbâit Swithred, care era încă derutat. 

— Nu eşti din Roma! 

Nou-venitul părea jignit. 

— Nu, din Ceaster. 

— Ceaster nu are importanţă nici pe pământ, nici în 
ceruri! Tronul papal se află la Roma, idiotule, găinaţ de 
capră şi plod al lui Belzebut ce eşti! Cheile pescarului vor 
fi ale mele. Aşa a rânduit Dumnezeu! 

După tirada străinului care vorbea engleza cu accent 
danez, părintele Swithred şi-a revenit şi s-a dat înapoi cu 
sprâncenele împreunate sever. 

— Cine eşti? 

— Sunt cel care va cârmui împărăţia lui lisus pe pământ! 
Eu sunt unsul lui Dumnezeu! 

— Părinte Swithred, acesta este episcopul leremias, am 
intervenit eu. 

Reacţia lui Swithred era cea pe care o aşteptam. A păşit 
în spate, a făcut semnul crucii către leremias şi a rostit 
furios, scuipând înspre el: 

— Ereticule! Fiu al satanei! 

— Episcopul Ieremias este  arendaşul meu din 
Lindisfarena, am turnat eu sare peste mândria rănită a lui 
Swithred. Îmi datorezi arenda, episcopule. 

— Dumnezeu vă va plăti, a zis nepăsător leremias. 

— Aşa mi-ai spus şi acum şase luni, şi Dumnezeu tot n-a 
plătit. 

— O să-i aduc aminte. 

La drept vorbind, nu mă aşteptasem niciodată ca 
leremias să-mi plătească chirie şi nici nu eram sigur că 
Lindisfarena îmi aparţinea. Era pământul Bisericii pe care 
se afla marea mănăstire Sfântul Cuthbert, prădată şi 
incendiată de către danezi cu o generaţie în urmă. Biserica 
încă nu ocupase iarăşi insula care, prin tradiţie, se afla sub 
protecţia Bebbanburgului. Spre furia celor mai mulţi 
dintre clerici, le dădusem voie lui Ieremias şi însoţitorilor 
lui să se instaleze în ruinele fostului locaş. Cred că furia lor 
izbucnise mai degrabă din cauză că leremias era tot atât 
de bun creştin pe cât eram şi eu. 

Numele lui adevărat era Dagfinnr Gundarson, dar 
nobilul danez Dagfinnr se transformase în leremias şi se 
autoproclamase episcop. Îl servise pe Ragnar cel Tânăr, 
cel al cărui tată mă crescuse pe mine. Într-o dimineaţă, 
Dagfinnr intrase gol puşcă în sala mare din Dunholm şi 
dăduse de ştire că el era fiul zeului creştin. Adoptase 
numele Ieremias şi-i pretinsese lui Ragnar, un păgân, să 
creadă în el. Brida, soţia lui Ragnar, care-i ura cu toată 
puterea pe toţi creştinii, stăruise ca Dagfinnr să fie omorât, 
însă Ragnar, amuzat, îl lăsase pe leremias în viaţă. 
Episcopul era, bineînţeles, ţicnit, dar chiar şi lunaticii pot 
judeca bine, aşa că a prosperat. Avea o corabie pe care a 
redenumit-o Guds Moder!” şi a folosit-o pentru pescuit. 
Succesul lui a atras adepţi dintre cei lipsiţi de pământ, 
bărbaţi şi femei cărora le spunea „turma lui”. 

— Stăpâne, ţi-am adus un mesaj de la Dumnezeu, îmi 
spunea acum, împingându-l într-o parte pe furiosul 
Swithred ca să-mi explice de ce venise la mine. Mai întâi 
vreau să-ţi spun, cu mare bucurie, că turma mea a muncit 
cu sârguinţă şi a scos multă sare pe care o poţi cumpăra 
de la noi. 

— Dar am deja sare, episcopule. 

— Nu este episcop! a şuierat Swithred. 


9 „Maica Domnului”, în limba daneză. 

— Fie ca gândacii de bălegar să-ţi roadă maţele şi 
viermii să se cace în fiertura ta, i-a spus cu trufie Ieremias, 
apoi s-a întors către mine. Sarea mea nu e o sare 
obişnuită,  stăpâne. Este binecuvântată de către 
Mântuitorul nostru. Este sarea Domnului nostru. A zâmbit 
triumfător şi a adăugat cu viclenie în glas: Dacă vei 
cumpăra sare de la noi, voi avea bani ca să-ţi plătesc 
arenda! 

Câteodată mă gândeam că nu e deloc nebun şi, la fel ca 
Ragnar, eram amuzat. 

— Ţi-am dat bani săptămâna trecută pentru hering şi 
somon, i-am reamintit. 

— l-am dat săracilor, stăpâne, aşa cum mi-a poruncit 
mielul Domnului. 

— Tu fiind săracul? 

— Fiul Omului însă nu are unde să-şi plece capul”, mi-a 
spus misterios Ieremias, apoi s-a întors către Swithred, 
care părea îngrozit de ceea ce auzea. Eşti însurat? 

— Nu, nu sunt, i-a răspuns ţeapăn preotul. 

— Eu cred că sânii unei neveste sunt o pernă grozavă, a 
spus vioi leremias. Domnul nostru ar fi trebuit să fie 
însurat. Ar fi dormit mai bine. 

— Ereticule, a şuierat din nou Swithred. 

— Fie ca viermii să-ţi intre în fund, i-a zis leremias. S-a 
întors apoi către mine şi, pentru o clipă, am crezut că mă 
va întreba despre sânii lui Eadith, dar se pare că avea alte 
gânduri în minte: Ai auzit de Skoll vikingul, stăpâne? 

Am tresărit auzind această întrebare. 

— Bineînţeles că da. 

— Călăul păgân care se pretinde rege, a pufnit 
dispreţuitor Ieremias. Vorbea acum în daneza lui maternă, 
probabil nevrând ca Swithred să înţeleagă. Este un 
duşman al Domnului nostru, stăpâne. L-ai întâlnit 
vreodată? 

— Da. 

— Şi eşti încă în viaţă! Slăvit fie Domnul! 

— Tu de unde ştii de Skoll? 


2 Citat din Sfânta Evanghelie după Matei, 8:20. 
W 288 # 


S-a uitat încurcat la mine. 

— De unde ştiu? Stăpâne, vorbeşti cu slujitorii Domniei 
Tale, nu-i aşa? 

— Fireşte că da. 

— Ei bine, eu sunt slujitorul Domnului. 

— Şi el vorbeşte cu tine? 

— Sigur că da! Şi încă pe larg. 

I-a aruncat o privire părintelui Swithred pentru a fi sigur 
că acesta nu ne înţelegea discuţia. 

— Domnul nostru îmi aduce veşti, stăpâne. Coborând 
vocea, leremias a adăugat: Câteodată aş vrea ca El să 
vorbească mai puţin. Că doar nu sunt căsătorit cu El. 

— Ai auzit deci poveşti despre Skoll, i-am spus, 
încercând să mişc mai departe conversaţia. 

Mă îndoiam că zeul lui leremias îi şoptea diverse lucruri 
la ureche, dar poveştile îngrozitoare despre cruzimea lui 
Sköll circulau prin toată Northumbria şi puteau ajunge 
destul de uşor şi la Lindisfarena. 

— Păgânul a venit pe locurile înalte, a psalmodiat 
Ieremias. Voia Domnului este să-l baţi?!. Acesta este 
mesajul Domnului pentru Domnia Ta, stăpâne, ca să-l 
înfrângi! Şi-a ridicat sutana plină de noroi şi am văzut un 
săculeţ care atârna de cureaua cu care erau încinşi 
pantalonii. A căutat în el şi a scos o piatră cam de mărimea 
unei nuci pe care mi-a întins-o. Aceasta, milord, te va ajuta 
în bătălie. 

— Piatra asta? m-am mirat. 

— Aceasta, stăpâne, este piatra care a fost aruncată cu 
praştia de către David şi care l-a răpus pe Goliat! 

Am luat piatra care arăta exact ca alte milioane de 
pietre de pe țărmurile din Lindisfarena. Ştiam că Ieremias 
aduna relicve, toate fiind nişte gunoaie, dar pe toate le 
socotea autentice şi sacre. 

— Eşti sigur că ar trebui s-o car cu mine? 


21 Trimitere la Vechiul Testament, Isaia 16:12 („lată că Moabul este 
văzut urcând obosit pe locurile înalte, intră în templul său să se roage, 
dar nu dobândeşte nimic”) şi 19:22 („Şi Domnul va bate Egiptul, îl va 
lovi şi apoi îl va vindeca”). 

— Domnul nostru mi-a poruncit să ţi-o dau, stăpâne, 
pentru a garanta o bătălie victorioasă. Această piatră este 
un obiect sfânt şi foarte preţios şi-ţi va da puterea să-i 
înfrângi pe toţi duşmanii tăi. 

Şi-a făcut semnul crucii, iar părintele Swithred şi-a 
şuierat dezaprobarea. 

— Nu faci decât să scuipi rahat din gură, a vorbit 
leremias din nou în engleză aruncându-i o privire lui 
Swithred. 

Mi-am amintit ce spusese cu puţin timp înainte. 

— Ai zis ceva despre nişte locuri înalte. 

— Păgânul şi-a ieşit din minţi şi trebuie readus cu 
picioarele pe pământ. 

— Tu ştii că Skoll trăieşte în nişte locuri înalte? l-am 
întrebat cu grijă, neştiind dacă leremias mă asculta şi 
neştiind dacă îmi spunea adevărul. 

— Foarte înalte, stăpâne! Refugiul lui atinge cerul şi stă 
pe o groapă plină cu argint. 

M-am uitat fix la el. 

— Ştii unde este? 

— Fireşte că ştiu! 

M-am gândit că mintea lui nu era atât de împrăştiată pe 
cât părea. 

— Îţi aminteşti de nobilul Halfdan Nebunul? 

Am negat din cap. 

— Ar trebui să ştiu cine este? 

— Bietul om şi-a pierdut minţile şi a pornit un asalt 
asupra  Dunholmului.  Nobilul Ragnar l-a omorât, 
bineînţeles, şi apoi toţi am mers spre miazănoapte şi i-am 
pustiit gospodăria. Asta s-a întâmplat înainte ca Domnul 
nostru să mă cheme în slujba Lui. Ieremias a folosit un 
capăt al paliului său cu broderie încâlcită pentru a se 
şterge la nas, ceea ce l-a făcut pe părintele Swithred să 
tresară. Fortul lui Halfdan Nebunul este un loc tare urât, 
stăpâne! a reluat el. Romanii l-au construit. 

— Unde este? 

— Doamne, Doamne, Doamne, a gemut leremias, parcă 
rugându-şi zeul să-l ajute să-şi amintească. Ştii drumul de 

la Jorvik la Cair Ligualid? 

— Da, îl ştiu. 

— La o bătaie de aripi a îngerilor de la Cair Ligualid, un 
alt drum roman porneşte spre miazănoapte prin mlaştini. 
Drumul urcă, stăpâne. Dacă mergi pe acest drum, vei găsi 
fortul lui Halfdan. E pierdut printre coline, foarte departe 
şi foarte sus. 

— Heahburh, am zis. 

— E sus de tot, a stăruit leremias. Şi cu cât urci mai sus, 
cu atât te apropii mai mult de Dumnezeu. Mă gândeam să 
ridic un turn, stăpâne. 

— Cât înseamnă o bătaie de aripi a îngerilor? l-am 
întrebat. 

— Un turn foarte înalt, stăpâne, pentru a-i fi mai uşor lui 
Dumnezeu să-mi vorbească. 

— Bătaia de aripi, i-am amintit. 

— A! O jumătate de zi de mers. Faţa i s-a luminat, 
părând că-şi amintise ceva. Fortăreaţa lui Halfdan se află 
la izvoarele râului Tine de Sud. Mergi pe valea râului şi vei 
ajunge acolo unde-l poţi bate. Dar roagă-te, stăpâne, 
roagă-te! Fortul lui Halfdan este îngrozitor! Un zid, 
prunduri şi şanţuri. Îl voi implora pe Domnul să te ajute să- 
l înfrângi. Domnul oştirilor cereşti este cu tine, nu încape 
îndoială c-o să-i tragi o bătaie straşnică. 

— Dar cum poţi fi sigur că Heahburh este fortul lui 
Halfdan? l-am întrebat, rugându-mă ca să nu-mi spună că 
ştia de la zeul lui. 

— Nu pot fi sigur, mi-a răspuns leremias, părând perfect 
normal. Dar toate veştile îmi spun că Skoll trăieşte pe o 
mină de argint. Unde altundeva ar putea fi? 

Instinctul îmi spunea că amintirea lui leremias despre 
incursiunea lui Ragnar cel Tânăr era exactă. Şi asta 
însemna că Heahburh nu era prea departe la sud de 
marele zid şi nici de locul unde fiul meu fusese prins în 
ambuscadă. 

— Mină de argint? l-am întrebat. 

leremias s-a uitat la mine de parcă eu aş fi fost nebun, 
dar pe urmă a înţeles unde băteam. 

— Acolo erau mine de plumb, stăpâne. 

— Şi plumbul este amestecat cu argint. 

— Lumina irumpe din tenebre, a zis leremias fericit, iar 
argintul trebuie să le fie dat celor săraci. Se uita fix la 
piatra pe care o tineam încă în mână. Aceasta este o 
relicvă de preţ, stăpâne. Regele David însuşi a tinut-o în 
mâna lui. 

Asta însemna că voia nişte bani. Pentru că îmi spusese 
ce aveam nevoie să ştiu, i-am dat nişte bănuţi. I-a mirosit 
părând satisfăcut, apoi s-a uitat către mare. 

— Începe fluxul, stăpâne. Îmi pot odihni capul aici astă- 
seară? 

— Ţi-ai adus şi o pernă? 

— Este acolo, jos, stăpâne, mi-a spus zâmbind şi arătând 
către partea de jos a fortăreței. 

leremias nu se putea întoarce acasă pentru că drumul 
pietruit către Lindisfarena era acoperit cu apă. El, 
episcopul nebun, era destul de sănătos la cap ca să se 
nimerească la Bebbanburg în timpul fluxului care nu-i 
permitea să facă drumul înapoi spre casă şi exact atunci 
când putea să profite de cina gărzilor care, cred eu, era 
ceva mai bună decât ceea ce-i găteau oamenii lui. 

— Şi putem avea şi o îmbucătură de mâncare? 

— Eşti bine-venit, i-am spus. 

Şi chiar aşa era, căci îmi destăinuise unde-l puteam găsi 
pe Skoll. 

Nu că aş fi putut face ceva, cel puţin deocamdată. 
Pentru că, a doua zi, Skoll şi-a făcut apariţia. 


A apărut fără să primim vreo veste despre asta, lucru 
neliniştitor. Dacă o ceată de războinici scoțieni ar fi venit 
să ia sclavi şi vite, am fi fost înştiinţaţi de cei care ar fi 
plecat în fugă din calea lor. Unii s-ar fi ascuns în păduri ori 
pe dealuri, dar alţii s-ar fi grăbit să-şi prevină vecinii. În 
acest fel, vestea s-ar fi împrăştiat peste tot până ar fi ajuns 
şi la Bebbanburg. Sosirea lui Skoll s-a petrecut însă pe 
neaşteptate. De bună seamă îşi condusese oamenii drept 
peste dealuri, fără să se oprească pentru a jefui şi a pârjoli. 

Au dat pinteni cailor şi s-au înşirat pe colina de deasupra 
satului înainte ca vestea sosirii lui să ne fi ajuns la urechi. 
Era nu cu mult după ivirea zorilor, într-o dimineaţă blândă 
de primăvară. Razele soarelui care se ridica pe cer făceau 
să scânteieze armurile, coifurile şi lăncile oamenilor lui 
îmbrăcaţi în mantii cenuşii. 

— Cred că au călărit jumătate de noapte, a spus Finan. 

Dinspre palat s-a auzit sunetul unui corn care chema pe 
metereze garnizoana Bebbanburgului. Sătenii alergau de 
la casele lor pe poteca îngustă care ducea către Poarta 
Tigvelor, aducând cu ei porci, gâşte, vite, câini, oi şi copii. 
Skoll sigur îi văzuse, dar nu şi-a trimis luptătorii să-i 
oprească. Am strigat la fiul meu să adune nişte oameni 
care să poată ieşi călare din fortăreață pentru a-i apăra pe 
fugari în cazul în care Sköll i-ar fi atacat, însă vikingii au 
rămas pe colina înaltă, mulţumindu-se să se uite la noi. 

— Două sute cincizeci, a mârâit Finan. 

— Până acum, i-am răspuns, văzând că alţi şi alţi oameni 
i se alăturau lui Sköll. 

Cei mai mulţi dintre războinicii mei erau la casele lor; 
deşi urmau să afle imediat despre sosirea lui Sköll şi să se 
adune în partea de miazăzi a fortăreței, nu mă aşteptam să 
fie pregătiţi înainte de ora prânzului. Chiar şi aşa, aveam 
mai puţini oameni decât Skoll. 

Acesta avea şi el problemele lui. Chiar dacă nu mai 
fusese la Bebbanburg până atunci, auzise cu siguranţă 
despre trăinicia lui. Acum vedea fortăreaţa în toată 
măreţia ei de rău augur pentru el. Mă îndoiam că avea 
corăbii pe coasta răsăriteană a Northumbriei, aşa încât 
singura cale de a ne ataca era pe poteca îngustă care 
ducea către Poarta Tigvelor, şi aceasta era bine apărată. Şi 
dacă, într-un fel sau altul, ar fi capturat bastionul exterior, 
trebuia să treacă de poarta interioară şi de zidul ei masiv. 
Pe cât puteam vedea, nu aduseseră cu ei scări. Într-adevăr, 
nu avea nicio şansă să cucerească fortăreaţa, pentru că 
nici măcar fabuloşii lui ú/fhéðnar nu puteau trece de ziduri 
fără mijloace de căţărare pe metereze. Asta dacă nu cumva 
vrăjitorul lui avea puterea să ne zdrobească. 

Era oare posibil? Mi-am atins ciocănelul de os de la gât. 
Puteam să mă lupt cu oamenii, dar nu mă puteam lupta cu 
zeii. În mod sigur, mă gândeam eu, Sköll auzise, încă 
înainte de a veni aici, despre soliditatea legendară a 
Bebbanburgului. Atunci de unde această siguranţă de sine 
care-l făcuse să urce cutezător pe coama dealului? 

— Fir-ar să fie! mi-a întrerupt Finan gândurile. 

Se uita fix către colina din depărtare. 

Avea ochi mai pătrunzători decât ai mei. 

— Ce e? l-am întrebat. 

— Prizonieri, stăpâne. 

A fost rândul meu să înjur. Acum îi vedeam şi eu: patru 
oameni cu mâinile legate, având pe ei doar nişte cămăşi 
lungi, erau aruncaţi ca nişte saci de grâne pe spatele cailor 
de povară. 

— Oamenii băiatului meu, am murmurat. 

— Poate că nu. 

Acum erau aproape trei sute de oameni pe colină. Sköll 
şi-a ridicat stindardul, flamura cu lupul rânjit. Il puteam 
vedea bine, mantia lui albă strălucea în soarele dimineţii. 
Aştepta ştiind că-l urmăream şi ignorându-i pe fugarii 
panicaţi din sat care, aproape toţi, ajunseseră în 
fortăreață. Mi se părea că se bucură. Nu venise ca să 
cucerească Bebbanburgul, ci ca să ne arate că nu-i era 
frică de noi. 

Apoi a dat semnalul de înaintare şi a pornit încet la vale. 
Oamenii lui coborau la fel de calm, făcându-şi drum printre 
casele aşezate de-a lungul golfului. Am crezut că aceştia 
vor descăleca pentru a jefui satul abandonat, dar ei, cu tot 
cu prizonieri, l-au urmat pe Skoll pe poteca îngustă de 
pământ. 

— Poţi să vezi cine sunt? l-am întrebat pe Finan. 

— Nu încă. 

Vikingii s-au oprit în cea mai îngustă parte a drumului 
pietruit. Acolo, Skoll a descălecat, i-a dat coiful unuia 
dintre însoțitori şi, însoţit de un singur om, s-a îndreptat 
către Poarta Tigvelor. S-a oprit după câţiva paşi, şi-a scos 
uriaşa lui spadă, Colţ-Cenugşiu, şi a înfipt-o în nisip. Şi-a 

deschis larg braţele ca să ne arate că venise să vorbească, 
nu să se lupte. A mai făcut câţiva paşi, apoi s-a oprit şi a 
rămas în aşteptare. 

Eu îl văzusem pe Snorri doar de la distanţă. Acum îl 
puteam vedea desluşit. Era mult mai înfricoşător decât 
Skoll. Era la fel de înalt ca acesta, dar, în timp ce Skoll era 
solid şi bine făcut, vrăjitorul era uscat ca o nălucă. Mantia 
din țesătură cenuşie cu dungi albe îi atârna de pe umeri ca 
un giulgiu. Găvanele ochilor erau nişte cicatrici roşiatice 
pe faţa lui osoasă înconjurată de un păr alb încâlcit care-i 
cădea peste barba albă împletită în trei cozi. Era condus 
de un căţeluş alb legat cu o frânghie al cărei capăt îl ţinea 
în mâna dreaptă. În mâna stângă avea tigva unui lup. Mi- 
am atins ciocănelul de la gât. Finan şi-a strâns în pumn 
crucea de pe piept. 

Creştinii au preoţi pe care îmi place să-i numesc 
vrăjitori, ceea ce-i enervează, dar ei condamnă vrăjitoria. 
Sunt convinşi că zeul lor crucificat poate să meargă pe 
apă, să tămăduiască bolnavii şi să scoată dracii din om, 
însă pretind că aceste fapte nu sunt vrăjitorii şi ne scuipă 
pe aceia dintre noi care cred că lumea nu poate fi 
niciodată explicată, că magia aparţine lumii spiritului şi că 
anumiţi oameni deţin abilitatea de a înţelege inexplicabilul. 
Aceşti oameni sunt vrăjitori şi vrăjitoare faţă de care 
nutrim mai curând venerație decât frică. Ei nu sunt preoţi. 
Religia noastră nu are nevoie de bărbaţi şi de femei care 
să ne spună cum să ne comportăm, însă luăm aminte la 
voinţa zeilor, iar unii oameni sunt mai buni decât alţii în a 
prevesti această voinţă. Vrăjitorii noştri sunt deseori orbi, 
la fel ca acel bărbat care aştepta în faţa Porții Tigvelor, 
pentru că orbii pot vedea mai bine în umbrele prin care 
bântuie spiritele fără odihnă. Ravn, tatăl lui Ragnar 
Neînfricatul, era un vrăjitor orb, deşi el prefera să spună 
că era un skald, un autor de poeme, ca barzii noştri. „Eu 
sunt un skald”, mi-a spus Ravn atunci când ne-am întâlnit 
pentru prima dată, „un ţesător de visuri, un om care 
creează glorie din nimic şi care te uimeşte prin ceea ce 
face.” Acea lipsă de modestie l-a făcut să izbucnească în 

râs, dar, într-adevăr, el era mai mult decât un om care 
compune cântece. În copilărie am fost ajutat să înţeleg că 
Ravn skaldul, deşi orb, putea vedea lucruri pe care alţi 
oameni cu ochii teferi nu le puteau vedea. Putea să 
privească în lumea spiritelor, putea să întrezărească 
adevărul în vise şi să discearnă viitorul chiar într-un 
vălătuc de fum. 

Acum, temutul vrăjitor al lui Skoll se afla la poarta mea. 

Cei doi bărbaţi aşteptau. Mi-a trebuit ceva timp până să 
cobor de pe meterezele de sus, să trec prin poarta 
interioară şi să ajung la Poarta Tigvelor. Cum Sköll avea 
doar un singur însoțitor, l-am luat cu mine doar pe Finan, 
care murmura o rugăciune în timp ce-şi ţinea degetele pe 
crucea de la piept. 

Vrăjitorul lăsase din mână frânghia de care era legat 
căţeluşul şi acesta i se ghemuise cuminte la picioare, în 
timp ce Snorri ţinea cu ambele mâini căpăţâna de lup şi 
vorbea nedesluşit. Fiind creştin, Finan nu credea în 
puterea vrăjitorului, însă nici nu era nerod. Precum cei mai 
mulţi creştini, înţelegea că în umbre exista o putere de 
care trebuia să se teamă. Ca şi mine. 

— Uhtred de Bebbanburg, m-a salutat Skoll. 

— Skoll de Niflheim, i-am răspuns. 

A râs auzind această ocară. 

— Acesta este Snorri Wargson, a zis, arătând către 
vrăjitorul care bolborosea în legea lui. Fenrir are mare 
drag de el. 

Am simţit imboldul de a-mi atinge ciocănelul de os, dar 
am rezistat tentaţiei. Fenrir este un lup monstruos, fiu de 
zeu, care zace ferecat în lanţuri căci până şi zeii se tem de 
el. Dar la sfârşitul zilelor, atunci când haosul va cuprinde 
lumea, Fenrir îşi va rupe lanţurile şi măcelul pe care-l va 
aduce peste lume va umple cerurile de sânge. Până atunci 
însă, el urlă legat în lanţuri grele. Ca şi cum îmi ghicise 
gândurile, Snorri şi-a dat capul pe spate şi a urlat către 
înaltul cerului. Câinele nici măcar nu s-a clintit. 

— Iar acesta este Finan, am spus. El este irlandezul care 
a pierdut şirul nevestelor de úlfhéðnar pe care le-a lăsat 

văduve. 

— Amândoi veţi muri de mâna mea, a rostit calm Sköll, 
ceea ce l-a făcut pe vrăjitor să urle din nou. Snorri a văzut 
morţile voastre. 

— Iar eu le-am văzut pe ale voastre, i-am răspuns. 

Era mai tânăr decât îmi aduceam eu aminte. Faţa îi era 
plină de riduri, iar barba lui blondă începuse să 
încărunţească. Cu toate acestea, cred că nu împlinise încă 
patruzeci de ani. Era un om în floarea vârstei, şi încă unul 
de temut. 

— Ultima dată când ne-am întâlnit ai fugit de mine, i-am 
spus. Oamenii mei te-au numit Sköll cel Înspăimântat. 

— Totuşi, am venit cu mâna goală să te întâlnesc, pe 
când tu ai o spadă în mână, a zis el. Acum, cine este 
înspăimântat? 

— Mă faci să-mi pierd timpul degeaba. Spune ce ai de 
spus, apoi ia-ţi tălpăşiţa. 

Skoll a atins marginea de sus a tecii goale a spadei lui, 
Colţ-Cenugşiu, şi a zis: 

— Când am ajuns în Northumbria, i-am întrebat pe 
oameni cine e stăpân aici. Ei n-au rostit numele lui 
Sigtryggr, ci pe al tău. 

— S-au înşelat. 

— Uhtred de Bebbanburg, cel de care toţi se tem, a spus 
Skoll pe un ton plin de emfază. Oamenii mi-au vorbit 
despre tine! Mi-au vorbit despre un om care câştigă 
bătălii, care îmbibă pământul cu sângele vrăjmaşilor, care 
este cea mai mare căpetenie războinică din Britania! Chiar 
încep să mă tem de tine! 

— Chiar ar trebui, a intervenit Finan. 

— Am chibzuit mult, a continuat Skoll fără să-l bage în 
seamă. Eu, Sköll al Northumbriei, mi-am ascultat temerile! 
Să presupunem că marele Uhtred era la Jorvik atunci când 
am asediat oraşul? Cum aş fi putut ieşi biruitor? Flamura 
mea cu cap de lup ar mai atârna ca trofeu în sala mare a 
lui Uhtred? Dacă vreau să fiu rege al Northumbriei, 
trebuie să domnesc peste ambele părţi ale colinelor, iar 
Uhtred cârmuieşte pe partea de răsărit! Prietenul meu 

Arnborg m-a convins că poţi fi păcălit, că poţi fi trimis la... 
cum se numeşte locul acela? 

— Ceaster, i-am zis. 

— La Ceaster, da! Am plănuit să-ţi întind o cursă şi să te 
nimicesc, dar ai luat-o pe un alt drum. Mi-ai scăpat. 

— Zeii ţin la mine. 

Mi-am atins ciocănelul de os ca să fiu apărat de 
supărarea zeilor pentru această insultă pe care le-o 
aduceam, dar mi-am dat seama că nu era adevărat. Zeii mă 
blestemaseră. 

— Ar fi trebuit să încep cucerirea Northumbriei 
omorându-te. Aş fi băut în cinstea victoriei mele din tigva 
ta. Dar, în loc de asta, am omorât-o pe fiica ta. 

Am simţit cum mă cuprindea furia, dar am reuşit să mă 
stăpânesc. 

— Războinicii ei te-au scos afară din Jorvik, i-am 
replicat. Ce cuceritor eşti tu dacă eşti biruit de o femeie? 

— Am luat o pradă bogată, multe vite şi mulţi sclavi, a 
zis el ridicând din umeri. Un regat nu se cucereşte uşor. 
Dacă e uşor de cucerit, nu merită cucerit. Dar eu voi fi 
cuceritor! Snorri a văzut asta. A văzut că voi deveni regele 
Northumbriei! 

— Singura bucată din Northumbria peste care vei 
cârmui va fi mormântul tău! 

— Iar tu îmi stai în cale, a continuat Skoll ca şi cum nu 
mă auzise. Însă te-am întâlnit acum, Uhtred de 
Bebbanburg, şi am văzut cine eşti: un om bătrân! Un 
moşneag care nu-şi poate apăra nici măcar propria copilă, 
un unchiaş care a fugit din calea mea! Ai plecat în goană 
către miazăzi, disperat să scapi de mine. Ai fugit! 

— Doar după ce l-am biruit pe fiul tău. 

La prima noastră întâlnire, această remarcă l-ar fi 
înfuriat la culme pe Skoll; de data asta s-a mulţumit să 
ridice din umeri ca şi cum nu-i păsa. 

— E în viaţă, dar este rănit aici, mi-a spus atingându-şi 
capul. Nu mai e în stare să rostească nicio vorbă. Poate să 
şi moară. Mi-ar părea rău, dar am şi alţi băieţi, a adăugat 
el zâmbind. Eu ţi-am luat un copil, tu mi-ai luat unul. 

Suntem chit, aşa-i? 

Tata îmi spunea că, atunci când duşmanul vorbeşte 
mult, asta înseamnă că nu îndrăzneşte să se lupte. Trebuie 
să recunosc că Skoll mă surprindea. Stătea calm în faţa 
mea şi-mi vorbea potolit. Era mai puţin impetuos decât m- 
aş fi aşteptat, dar cu stăpânire de sine nu se cuceresc 
regate. Venise cu un anumit ţel la Bebbanburg. 
Deocamdată, satul nu fusese jefuit şi pe cerul dinspre apus 
nu se vedeau trâmbe de fum, ceea ce însemna că nicio 
casă şi nicio fermă nu fuseseră incendiate. Poate mă 
socotea bătrân, însă lungul lui discurs îmi spunea că încă 
se temea de mine. lar faptul că nu dăduse foc aşezării 
supuşilor mei şi că n-o prădase îmi dădea de înţeles că nu 
voia să se lupte. Aştepta răspunsul meu, dar eu n-am 
deschis gura. 

— Suntem chit, da? m-a întrebat din nou. 

— O să fim după ce te omor. 

Sköll a clătinat din cap dezamăgit. 

— Nu. N-o să apuci să mă omori. Snorri ţi-a văzut 
viitorul. Vrei să afli ce te paşte? Cum rămâneam tăcut, s-a 
întors către vrăjitorul lui: Spune-le, Snorri. 

— La fortăreaţa vulturilor... a început acesta pe un ton 
searbăd care a trezit cățelul şi l-a făcut să scâncească. La 
fortăreaţa vulturilor se vor lupta trei regi. 

După aceste ultime cuvinte, Snorri s-a oprit brusc. 
Orbitele goale ale ochilor săi erau îndreptate către golf, ca 
şi cum ceea ce spusese n-avea nicio importanţă pentru noi. 

— Trei regi, l-a îmboldit Skoll. 

— Doi cu coroană şi unul fără, a spus Snorri mângâind 
craniul de lup. Cei doi regi vor muri. 

— Şi celălalt? a întrebat Skoll plin de respect. 

— Ulfhéðnar vor face un mare măcel, iar sângele 
duşmanilor lor va curge în valuri. Corbii se vor înfrupta din 
carnea lor până ce vor vărsa, lupii le vor sfâşia hoiturile, 
văduvele vor purta cenuşă în păr şi regele Sköll va domni. 
S-a cutremurat dintr-odată, apoi s-a încovoiat ca şi cum ar 
fi fost în agonie. Toate astea le-am văzut, mărite rege. 

— Şi Uhtred de Bebbanburg? l-a întrebat Sköll cu o 

blândeţe surprinzătoare, punându-şi mâna pe umărul lui 
uscăţiv. Cu el cum e? 

Snorri a gemut brusc, de parcă profeția pe care urma s-o 
rostească îi provoca dureri. Până acum vorbise cu 
nepăsare, dar întrebarea lui Skoll îl făcea să scoată ţipete 
chinuite. 

— El este regele fără coroană, a zis îndreptând un deget 
şovăitor către mine. Danezii şi saxonii se vor alia şi Uhtred 
va fi trădat. Va muri de spadă, fortăreaţa lui va fi cucerită, 
iar urmaşii lui vor simţi gustul amar al umilinţei. Vrăjitorul 
s-a ghemuit gemând şi l-am auzit bolborosind: Atât, mărite 
rege, atât. Vă rog, mărite rege, doar atât. 

Căţeluşul îi lingea faţa în timp ce Snorri bâjbâia în 
căutarea lesei. 

Am simţit un fior pe şira spinării, dar nu am spus nimic. 
Mai auzisem profeţii şi înainte. Unele se adeveriseră, altele 
s-ar fi putut adeveri şi unele se dovediseră false. Trebuia 
să fii priceput ca să înţelegi cuvintele vrăjitorilor. De 
obicei, ei vorbesc în cimilituri şi, dacă-i întrebi ce au vrut 
să spună, îţi răspund cu alte ghicitori. 

— Ţi-a prezis Snorri că vei cuceri Jorvikul? a întrebat 
Finan luându-mă prin surprindere. 

— Da, mi-a prezis. 

Răspunsul lui Skoll m-a surprins şi mai mult. 

— Deci a greşit, a spus Finan zâmbind dispreţuitor. 

— Eu am greşit, a zis Skoll. Nu l-am întrebat cum 
trebuie. L-am întrebat doar dacă voi cuceri oraşul, nu şi de 
câte ori trebuie să încerc. Cu mâna pe umărul vrăjitorului 
aplecat la pământ, l-a îmboldit: Hai, curaj, Snorri. Spune-i 
lui Uhtred de Bebbanburg cum ar putea să schimbe soarta 
hărăzită de norne. 

Snorri a ridicat capul. M-am uitat drept în orbitele goale 
ale ochilor lui. 

— Trebuie să aducă jertfe, mărite rege. Zeii îi cer cel 
mai bun armăsar, cel mai bun copoi şi cel mai bun 
luptător. Jertfa trebuie să fie spada, sângele şi focul. 

Pentru câteva momente s-a lăsat liniştea. Vântul biciuia 
iarba de pe dune şi răvăşea părul alb şi lung al vrăjitorului. 

— Şi? l-a întrebat Sköll cu blândeţe. 

— Trebuie să rămână în spatele meterezelor lui, a 
răspuns Snorri. 

— Şi dacă nu face sacrificiul cerut sau nu stă înăuntrul 
fortăreței? a vrut să ştie Skoll. 

Singurul răspuns a fost râsul gâlgâit al lui Snorri însoţit 
de schelălăitul căţeluşului. Sköll s-a tras înapoi şi mi-a zis: 

— Am venit pentru a-ţi spune toate astea, Uhtred de 
Bebbanburg. Dacă vei lupta împotriva mea, vei muri, 
foarfeca e pregătită ca să-ţi taie aţa vieţii. Nu te apropia de 
mine şi vei rămâne în viaţă, luptă-te cu mine şi vei muri. 

S-a întors ca pentru a pleca, dar ceva i-a atras atenţia. S- 
a răsucit din nou şi s-a uitat dincolo de mine. Am văzut o 
umbră trecându-i pe figură. M-am întors şi m-am uitat şi 
eu. Am văzut că leremias venea dinspre Poarta Tigvelor cu 
părul lui lung şi alb fluturând în vânt, îmbrăcat în 
veşmântul de episcop. În lumina soarelui, arăta şi el ca un 
vrăjitor. 

— Cine-i ăsta? a mârâit Sköll. 

leremias a început să sară de colo colo. N-am înţeles de 
ce făcea asta. Dansa, se răsucea, îşi înălța cârja în aer. 
Crucea de argint strălucea în lumina soarelui. 

— Cine? Nu ştiu despre cine vorbeşti. Tu vezi pe cineva, 
Finan? 

Finan s-a întors, s-a uitat de jur împrejur şi a ridicat din 
umeri. 

— Doar lăncierii de pe ziduri. 

— Vrăjitorul tău! a stăruit Skoll. 

leremias s-a oprit şi şi-a ridicat braţele către cer. 
Bănuiesc că se ruga. 

— Vrăjitorul meu a murit anul trecut, am zis. 

— Dar fantoma lui mai apare câteodată, a adăugat 
Finan. 

— Numai în ochii celor osândiţi la moarte, am încheiat 
eu. 

Sköll şi-a atins ciocănelul lui de os de la gât. 

— Nu mă înfricoşezi tu pe mine, a mormăit, deşi 
expresia de pe figura lui spunea cu totul altceva. Hai, 

Snorri, a mai zis, pocnind din degete. 

Căţeluşul s-a gudurat pe lângă picioarele vrăjitorului. 
Cei doi bărbaţi au pornit către călăreţii care-i aşteptau 
liniştiţi. 

— Şi oamenii mei? am strigat în urma lui Skoll. 
Prizonierii tăi? 

— Ţi-i las, mi-a răspuns el peste umăr. Am capturat 
doisprezece. Pe ceilalţi opt i-am omorât. 

Şi-a smuls spada din nisip, s-a răsucit şi a arătat cu lama 
ei către mine. 

— Când voi fi rege în Jorvik, o să vii să-mi juri credinţă. 
Până atunci, adio, Uhtred de Bebbanburg. 

Şi-a vârât spada lungă în teacă, s-a urcat pe armăsarul 
lui cenuşiu şi a plecat. 


Zeilor le plac jertfele. Atunci când le oferim ceva de 
preţ, asta le spune că-i venerăm, că ne e frică de puterea 
lor şi că le suntem recunoscători. Sacrificând ceva valoros 
vom obţine favoruri din partea lor. Pe de altă parte, făcând 
o jertfă nepotrivită ne alegem cu duşmănia lor 
necruțătoare. 

Sköll îşi făcuse apariţia la Bebbanburg, dar, în loc să 
lupte, îmi oferise o profeție şi un armistițiu. li lăsase în 
viaţă pe cei patru ostatici, apoi plecase aşa cum venise, 
încet şi fără violenţă. El şi vrăjitorul lui îmi sădiseră 
neliniştea în suflet. Asta şi fusese intenţia lor. 

— O să aduci jertfe? m-a întrebat Finan în seara acelei 
zile. 

Ne plimbam pe ţărmul nisipos al Bebbanburgului. Marea 
nesfârşită vuia la stânga noastră, iar meterezele puternice 
se profilau deasupra. Soarele nu apusese încă, dar noi ne 
aflam în umbra fortăreței care se întindea departe peste 
valurile fără odihnă ale mării. 

— La naiba cu jertfele, am zis atingându-mi ciocănelul 
din os de la gât. 

— Nu crezi în ce a spus vrăjitorul? 

— Tu crezi? 

Finan tăcea. Un mare talaz s-a zdrobit de mal. Spuma 

albă s-a revărsat pe nisip. M-am gândit că, dacă ajungea 
până la mine, eram osândit, dar s-a oprit la o lungime de 
braţ de piciorul meu, după care apa s-a scurs înapoi. 

— Ştiam că vrăjitorii pot spune adevărul, dar şi că şuieră 
minciuni printre dinţi, mi-a răspuns el cu băgare de seamă. 
Vrăjitorul ăsta? 

A lăsat întrebarea atârnată în aer. 

— Era convingător, i-am spus. 

Finan a încuviinţat. 

— Era. Dar numai până spre sfârşit. 

— Spre sfârşit? 

— A uitat să spună că trebuie să rămâi în spatele 
meterezelor. Skoll a fost nevoit să-i reamintească. A dat cu 
piciorul într-o grămăjoară de alge şi a continuat cu 
sprâncenele încruntate: Cred că Snorri spunea ce voia 
Sköll să-ţi spună, ceea ce repetaseră înainte de a veni. 

— Poate, am zis, dar nu eram prea sigur de asta. 

— Şi ce repetaseră trebuia să te convingă să nu te lupţi 
cu el. El spune că eşti un om bătrân, dar încă se teme de 
tine. 

— Poate, am repetat. 

— Se teme de tine, stăpâne! a stăruit Finan. Altfel de ce 
ar fi eliberat ostaticii? Pentru că-i e frică. Nu doreşte să-i 
fii duşman. 

— Dar mi-a omorât fiica, asta mă face duşmanul lui. 

— Snorri l-a convins că n-ar trebui să se lupte cu tine! El 
nu a venit să ne sperie, a venit ca să te lămurească să 
renunti la luptă. 

Aş fi vrut să-l cred, dar de unde să ştiu care era 
adevărul? M-am uitat după un semn de prevestire, însă n- 
am văzut decât stelele care începeau să strălucească 
deasupra mării peste care cădea umbra fortăreței. 

— Uiţi că zeii m-au blestemat, i-am spus. 

— La naiba cu zeii tăi! a izbucnit Finan. 

— Şi atunci când zeii vorbesc, noi trebuie să-i ascultăm, 
am continuat prefăcându-mă că nu-l auzisem. 

— Atunci ascultă-l pe Ieremias, mi-a zis Finan, încă 
nervos. El şi Dumnezeu vorbesc în fiecare zi, dimineaţa, la 

prânz şi seara. 

M-am întors către el şi i-am spus: 

— Ai dreptate. 

leremias vorbea cu un zeu. Acesta nu era zeul meu, dar 
nu sunt atât de prost încât să cred că zeul creştin este 
lipsit de putere. Dimpotrivă. Este un zeu şi are putere ca 
toţi zeii, dar, dintre toţi zeii din Britania, numai zeul 
creştin pretinde că el este singurul zeu! Este ca acel senior 
smintit care, stând în sala lui, refuză să accepte că mai 
există şi alte săli în care trăiesc alţi seniori. Totuşi, în 
ciuda smintelii lui, zeul creştin i-a poruncit episcopului 
smintit să-mi dea o pietricică. 

Am scotocit în săculeţ şi am scos piatra trasă cu praştia 
care nu era mai mare decât pietricelele de pe malul mării. 
Am rotit-o în palmă şi m-am gândit că, dacă o purtam cu 
mine, zeul creştin avea să mă răsplătească oferindu-mi o 
victorie. Aceasta era făgăduiala pe care mi-o făcuse 
Ieremias. În mod sigur, propriii zei aveau să se înfurie 
dacă mă bizuiam pe darul şi promisiunea unui zeu care-i 
ura şi le nega existenţa, făcând tot ce-i stătea în puteri ca 
să-i distrugă. Mi-am dat seama că blestemul lor era o 
încercare la care mă supuneau, iar promisiunea creştină a 
obţinerii unei victorii era o ispită pentru a mă lepăda de 
zeii mei. Doi vrăjitori îmi vorbiseră: unul îmi promisese 
victoria, celălalt, înfrângerea. Aveam să-i sfidez pe 
amândoi pentru ca zeii să se amuze. 

M-am întors cu faţa către mare, privind umbra fortăreței 
peste apa zbuciumată de vânt şi acoperită de spuma albă a 
valurilor. Mi-am dus mâna în spate. 

— Asta este pentru Odin şi Thor, am strigat, după care 
am azvârlit piatra cât de tare am putut. 

S-a rostogolit de câteva ori pe suprafaţa apei, apoi a 
dispărut în spuma unui val care se spărgea. Am stat puţin, 
uitându-mă la marea veşnic mişcătoare, apoi l-am privit pe 
Finan. 

— Mergem la Heahburh, i-am spus. 

Naiba să-l ia pe vrăjitor! Aveam să ne luptăm. 

Ne-am adunat la Heagostealdes, un sat mare de la sud 
de marele zid. Aşezarea se afla lângă drumul roman care 
vine de la Eoferwic, trece pe lângă zidul roman şi sfârşeşte 
la Berewic, cel mai nordic burh din Northumbria şi parte a 
domeniilor Bebbanburgului. Eram obligat să ţin nişte 
războinici la Berewic pentru a-i ajuta pe localnici să-şi 
apere pământurile şi gardurile de lemn împotriva 
scoţienilor care pretindeau că ţinutul le aparţinea, dar în 
primăvara aceea am lăsat doar cinci oameni, şi aceia în 
vârstă şi pe jumătate infirmi, deoarece aveam nevoie de 
cât mai mulţi războinici în confruntarea cu Skoll. Am lăsat 
alţi optsprezece oameni, ajutaţi de pescarii din sat, să 
păzească Bebbanburgul. Era o garnizoană primejdios de 
mică, dar suficientă ca să apere Poarta Tigvelor. Negustori 
care călătoreau din Scoţia către miazăzi îmi spuseseră că 
regele Constantin era în partea de nord a ţării sale pentru 
a-i hărţui pe vikingii care se aşezaseră acolo, dar niciunul 
nu văzuse oameni adunându-se la frontiera de sud ca să 
pornească la luptă. Fără nicio îndoială, Constantin era cu 
ochii pe Sköll, aşteptând prilejul ca să profite de conflictele 
din Northumbria, şi nimic nu i-ar fi plăcut mai mult decât 
să pună mâna pe Berewic sau pe Bebbanburg în timp ce eu 
eram plecat de acolo. Speram totuşi că, până afla el că 
slăbisem paza fortăreţelor, lupta cu Skoll avea să fie deja 
încheiată. 

Ne-au trebuit zile întregi ca să ne pregătim, zile în care 
am ascuţit spadele, am curăţat şi am reparat armurile, am 
fixat margini de oţel la scuturile din lemn de salcie, am 
ascuţit săgețile şi am prins cu nituri vârfurile suliţelor de 
mânerele din lemn de frasin. Fierarul ne-a făcut topoare de 
luptă şi a înfipt lamele grele pe cozi lungi şi zdravene. 

Femeile din Bebbanburg au copt pâine şi turte de ovăz. Am 
umplut lăzi întregi cu brânză tare, peşte afumat, carne 
uscată de oaie şi slănină, tot ce rămăsese prin cămări după 
trecerea iernii. Am confecţionat scări pentru că, din câte 
îşi amintea leremias, vechile ziduri romane încă apărau 
fortăreaţa. 

— Nu sunt prea înalte, stăpâne, mi-a spus el. Nu sunt ca 
zidurile Ierihonului! Nu au mai mult decât un stat de om. 
Puteţi lua trâmbiţe mici? 

— Trâmbiţe mici? 

— La meterezele din Ierihon ai nevoie de trâmbiţe mari, 
stăpâne, dar zidurile fortăreței lui Halfdan Nebunul vor 
cădea doar dacă veţi folosi unele mai mici. 

Am hotărât că era mai bine să mă bizui pe scări. 

Am reparat şeile cailor, am împletit funiile din piele de 
focă pentru caii de povară şi am preparat bere. Am făcut 
noi flamuri cu cap de lup. Într-o zi am găsit-o pe Hanna, 
tânăra soţie saxonă a lui Berg, brodând o flamură diferită 
pe care se afla un vultur cu aripile întinse. Folosise o 
bucată mare de pânză de culoare deschisă pe care cususe 
un vultur cutezător croit din postav negru. 

— Nu-mi place să cos, stăpâne, m-a întâmpinat ea. 

— Dar ai făcut-o foarte bine, i-am spus zâmbind, căci o 
plăceam mult. De unde ai luat bucata de postav negru? 

— E una dintre sutanele părintelui Cuthbert. N-o să-i 
simtă lipsa, din moment ce e orb. Nu poţi ţine socoteala 
sutanelor atunci când nu vezi. 

— Şi de ce pui un vultur pe flamură? am întrebat-o. Noi 
luptăm sub semnul capului de lup. 

— Întrebaţi-l mai bine pe Berg, mi-a răspuns Hanna cu 
un surâs pe buze. Eu doar fac ce mi se spune. 

— Te-ai schimbat, deci! 

M-am dus să-l caut pe Berg, care tocmai se antrena cu 
unul dintre topoarele de luptă cu mâner lung. 

— Nu-i deloc îndemânos, stăpâne, mi-a zis ridicând 
toporul. 

Avea dreptate. Lama, cu tăişul ei prelung, era grea, iar 
mânerul zdravăn din lemn de frasin avea lungimea unei 

sulițe. 

— Trebuie să-l ţin cu ambele mâini, a continuat Berg. 
Atunci când îl folosesc, nu mai am cum să ţin scutul. 

— „.„.care s-ar putea să-ţi salveze viaţa. Spune-mi despre 
vulturi. 

— Vulturi? 

— Flamura. 

S-a uitat la mine stingherit. 

— Era steagul tatălui meu, stăpâne. Flamura lui 
Skallagrimmr. S-a oprit sperând că explicaţia mă 
mulțumea. Văzând că nu spuneam nimic, a continuat 
şovăitor: Mergem la luptă împotriva poporului meu, 
împotriva vikingilor. 

— Aşa este. 

— Aş vrea ca ei să ştie că neamul lui Skallagrimmr le 
este duşman, stăpâne. Asta o să-i sperie. 

— Chiar aşa? am întrebat eu zâmbind. 

— Stăpâne, tatăl meu a fost un mare războinic, un 
războinic faimos! a rostit el cu patimă. Fraţii mei sunt mari 
războinici. Sköll ştie asta. 

— Şi tu eşti un mare războinic, i-am zis pentru a-i face 
plăcere. Tatăl tău mai trăieşte? 

— A plecat pe mare, stăpâne, şi nu s-a mai întors; cred 
că zeiţa l-a luat la ea, a adăugat el atingându-şi ciocănelul 
de os atârnat la gât. Am auzit că fraţii mei sunt încă în 
viaţă. Amândoi, Egil şi Thorolf, sunt ulfheânar. Atunci când 
oamenii lui Sköll o să vadă flamura cu vultur, stăpâne, vor 
şti ce înseamnă să-ţi fie frică. 

— Atunci, poate ar fi mai bine s-o porţi tu. 

Îmi plăcea tare mult de Berg; îi salvasem viaţa pe coasta 
Ţării Galilor şi de atunci mă răsplătea cu un devotament 
nestrămutat. 

— De ce nu ai rămas cu fraţii tăi? 

— Egil a spus că nu e treaba lor să înveţe un băiat cum 
să lupte, aşa că m-au trimis la un alt senior. 

— Care te-a dus într-un măcel pe un țărm de mare 
străin. 

— Soarta a fost bună cu mine, stăpâne, mi-a spus Berg 

zâmbind. 

Am făcut mai mult decât să pregătesc armele şi 
proviziile. Am trimis mai multe patrule spre colinele din 
partea de apus în căutare de veşti. La întoarcere mi-au 
raportat că Skoll s-ar fi retras în zonele mai înalte, 
probabil la Heahburh. Totuşi, n-aveam să-mi las oamenii să 
se apropie prea mult de locurile unde credeam că se află 
fortăreaţa. 

Sköll ştia că noi îl căutam şi se pregătea de bătălie, aşa 
cum făcusem şi eu. Spera poate că mă convinsese să 
renunţ la bătălie, dar, chiar dacă i-aş fi urmat sfatul, tot 
trebuia să-l înfrunte pe mâniosul Sigtryggr, ale cărui trupe 
răscoleau partea de sud a Cumbralandului. 

— Sigtryggr trebuie să lase trupe la miazăzi de 
Heahburh, îi spusesem lui Eadith cu o noapte înainte de a 
pleca la Heagostealdes. 

— De ce? 

Mă uitam lung la fumul care plutea în alcovul nostru din 
marea sală, încercând să văd un semn în formele 
schimbătoare pe care le lua. Nu vedeam nimic. Mai 
devreme urmărisem o pisică ce pândea un şoarece; îmi 
spusesem că, dacă şoarecele murea, Sköll avea să moară şi 
el, dar şoarecele a scăpat. 

— Heahburh este o fortăreață puternică, am zis. Dar 
este construită sus pe dealuri şi se află la mare depărtare 
de orice alt loc. 

Vrăjitorul lui Skoll o numea „fortăreaţa vulturilor” 
pentru că vulturii îşi au cuiburile la înălţime, în locuri 
izolate. 

— Credem că Skoll stă în fortăreaţa lui, i-am explicat. 
Niciuna dintre iscoadele noastre n-a văzut mişcări de 
trupe. Dar, dacă eu aş fi Skoll, aş traversa dealurile şi aş 
ataca Eoferwicul. 

— De ce? m-a întrebat ea din nou. 

— Pentru că în Eoferwic sunt mulţi negustori. Asta 
înseamnă mulţi bani. 

— Şi banii înseamnă putere, a spus ea. 

— Şi banii înseamnă putere, am încuviinţat. Pământurile 

din jurul Eoferwicului sunt bogate şi asta înseamnă dări şi 
arende, iar banii din dări şi din arende se transformă în 
spade, sulițe, topoare şi scuturi. Şi cel mai scurt drum al 
lui Sköll către Eoferwic este pe la miazăzi. 

— Crezi că aşa va face? 

— Mă tem că aşa va face. 

Să ştii ce face duşmanul sau ce plănuieşte să facă este 
cel mai greu lucru într-o bătălie. Mesagerii lui Sigtryggr 
mi-au spus că în aşezările din jurul gurii de vărsare a 
fluviului Ribbel nu mai erau bărbaţi şi că, atât cât îşi 
putuseră da seama, toţi plecaseră spre miazănoapte către 
un loc neştiut unde Skoll îşi strângea armata. Asaltul lui 
Skoll asupra Eoferwicului de la sfârşitul iernii fusese 
declaraţia lui de război, şi aproape că reuşise să 
cucerească oraşul. Venirea lui la Bebbanburg fusese o 
încercare de a mă convinge să nu mă amestec în acest 
război. El ştia că de rezultatul acelei bătălii depindea 
soarta Northumbriei. Dar unde urma să se desfăşoare 
această bătălie? In locul lui Sköll, eu aş fi traversat 
dealurile şi aş fi dus lupta în partea răsăriteană, mai 
bogată a Northumbriei, obligându-ne să-l înfruntăm într-un 
loc ales de el; din acest motiv, Sigtryggr a fost nevoit să 
pună gărzi pe drumurile care duceau către miazăzi dincolo 
de dealuri. Plănuiserăm să ne apropiem de Heahburh 
dinspre răsărit, dar ne era teamă că Skoll ne-ar fi putut 
scăpa înainte de începerea bătăliei şi că gărzile de pe 
drumurile către miazăzi n-ar fi fost în stare să-l întârzie în 
timp ce noi ne străduiam să-l ajungem din urmă. Toate 
aceste temeri mi-au stricat somnul nopţi de-a rândul. Pe de 
altă parte, iscoadele păreau să confirme că Skoll era în 
fortăreaţa lui de pe dealul înalt, unde ne invita, chiar ne 
provoca, să pornim asaltul. 

— Şi dacă ajunge la Eoferwic? m-a întrebat Eadith. 

— O să-l cucerească, i-am răspuns mohorât. 

— Dar acolo nu e o garnizoană? Şi oamenii din oraş? 

— Da, este o garnizoană mică şi oamenii din oraş o să 
ajute, dar dacă ulfheânar se caţără pe scări, nu ai nevoie 
de giuvaiergii şi de tăbăcari, ci de războinici. 

— Şi dacă vine aici? 

— Atunci nu va trebui să faci ce a făcut fata mea, i-am 
zis încruntându-mă. Apăraţi Poarta Tigvelor şi aşteptaţi să 
ne întoarcem. 

Am adus o sută optzeci şi patru de războinici la 
Heagostealdes, plus treizeci de arendaşi pricepuţi la 
vânătoarea cu arcul şi mai mult de nouăzeci de băieţi şi 
slujitori. Caii de povară erau încărcaţi cu scuturi, sulițe, 
hrană şi bere. Sihtric din Dunholm, care comanda acea 
mare fortăreață în numele meu, adusese şi el şaizeci şi doi 
de oameni. Sigtryggr a ajuns cu o sută patruzeci şi trei de 
luptători de casă, iar jarlii lui, războinici care aveau 
proprietăţi şi-i juraseră credinţă, aduseseră încă o sută 
patru oameni. Era mai puţin decât sperase Sigtryggr. 

— Avem deci aproape cinci sute de oameni, mi-a zis el 
amărât în seara când a ajuns în sat. Dar nemernicii ăştia 
din sud... 

Nu a terminat ce voia să spună, dar eu am ştiut că se 
referea la danezii de la graniţa de sud a Northumbriei care 
făcuseră pace cu creştinii din Mercia. 

— Deşi nu ne batem cu Mercia, n-au trimis oameni. 
Nişte netrebnici. 

— Şi nu-i putem pedepsi, pentru că sunt sub protecţia lui 
Edward, am zis eu. 

— Pe urmă, a trebuit să-i dau lui Boldar Gunnarson 
nouăzeci de luptători, dar lui îi trebuiau de două ori mai 
mulţi, a adăugat Sigtryggr posomorât. 

Boldar era unul dintre comandanții lui, un bărbat mai în 
vârstă cu mult bun-simţ şi foarte precaut, care păzea 
drumurile din sudul Cumbralandului ce duceau spre 
Eoferwic. 

— Boldar o să ne anunţe dacă are necazuri, i-am spus. 
Şi, apoi, cinci sute de oameni ar trebui să fie de ajuns 
pentru a cuceri Heahburhul. 

— Eşti sigur? 

— Nu, am zis ridicând din umeri. Dar Skoll ar fi 
mulţumit să aibă cinci sute de oameni. Aşa că ar trebui să 
fie de ajuns. 

— Se zvoneşte că are mai mult de cinci sute. 

— Zvonurile în privinţa duşmanului sunt întotdeauna 
exagerate, i-am spus, sperând să am dreptate. 

— În plus, el îi are pe úlfhéðnar. 

— Iar eu am asta, am zis arătându-i borcanul pe care mi- 
l pregătise fratele Beadwulf cu multe săptămâni înainte. 

Gura largă a vasului era acoperită cu un capac din lemn 
sigilat cu ceară. 

— Ce-i asta? 

— Un unguent care transformă un om într-un ulfhedinn. 
Măselariţă. 

— Otravă pentru porci! a exclamat el ridicând borcanul 
de pe masă. Pentru câţi oameni ajunge? 

— Nu ştiu. Vreo doisprezece? 

— Am încercat şi eu o dată, şi mi-a fost rău o săptămână 
întreagă! A pus borcanul înapoi pe masă, s-a ridicat în 
picioare şi s-a dus la uşa tavernei. Se înnoptase. Afară, 
ulițele erau luminate de torţe aprinse. S-a aplecat pe sub 
tocul uşii şi, privind lung în noapte, a spus încet: De multe 
ori mă gândesc că mi-aş fi dorit să nu mă faci rege. 

— Ştiu. 

— Aş putea pleca pe mare. 

— Poate că asta ar şi trebui să facem. Să-l lăsăm pe 
Skoll să fie rege, iar tu şi cu mine să părăsim 
Bebbanburgul şi să plecăm cu corăbiile pe mare. 
Gândeşte-te la toate mănăstirile din Wessex! Clădiri 
măreţe pline de arginţi! O să fim mai bogaţi decât regii! 

A izbucnit în râs. Ştia că nu vorbeam serios. 

— l-am dat bani unui skald ca să-mi vorbească despre 
viitor, a zis el dintr-odată pe un ton domol. 

M-a trecut imediat un fior pe şira spinării. 

— Ce ţi-a spus el? 

— Era o femeie. 

Am atins cu degetele ciocănelul lui Thor. 

— Ce ţi-a spus ea? 

— Mi-a dat banii înapoi. 

Incă vorbea în şoaptă. Am simţit un nou fior. 

— Mi-a spus că viitorul este învăluit în ceaţă şi că nu 

poate vedea prin ea. Dar eu cred că a văzut, dar nu a 
îndrăznit să-mi spună ce anume. S-a întors spre mine şi a 
adăugat: Finan mi-a zis că l-ai întâlnit pe vrăjitorul lui 
Skoll, aşa este? 

— Da, dar vorbea în dodii, am pufnit eu cu dispreţ. 
Spunea ce-i poruncise Skol să spună. 

— Ţi-a vorbit despre nişte regi care vor muri? 

Cred că Finan ar fi trebuit să-şi ţină gura. 

— Spunea doar prostii, am mormăit cu multă silă în glas. 
Bolborosea despre vulturi şi despre un rege neîncoronat. 

A trebuit să mă ţin tare ca să nu-mi ating ciocănelul de 
la gât. Snorri spusese că trei regi aveau să meargă pe locul 
înalt şi doi dintre ei aveau să moară. Sköll era unul dintre 
ei, Sigtryggr al doilea. Eu eram al treilea, regele fără 
coroană. Şi doi dintre ei trebuiau să moară. Dar nimic din 
toate acestea nu avea sens. Snorri spusese că danezii şi 
saxonii aveau să mă trădeze. Dar asta nu avea nicio 
legătură cu bătălia împotriva vikingilor. 

— Erau doar prostii, am insistat. 

Sigtrygagr s-a întors şi s-a aşezat la masă. 

— De ce a venit Skoll la tine? 

M-am încruntat, întrebându-mă dacă nu cumva mă 
bănuia de infidelitate. 

— Ca să mă convingă să nu mă lupt cu el, fireşte. 

— Bine, dar de ce? Ştie că ţi-a ucis fiica. Ce-l face să 
creadă că n-o să vrei să te răzbuni? 

Am înţeles dintr-odată ce voia să spună, şi asta m-a lovit 
cu aceeaşi putere ca blestemul care mă chinuise în 
ultimele săptămâni. M-am uitat fix la Sigtryggr. 

— Pentru că... am început, dar nu am îndrăznit să 
continui, temându-mă că simpla rostire a acelor cuvinte 
avea să le facă neadevărate. 

— Pentru că vrăjitorul lui a prezis că-l vei omori, a vorbit 
Sigtrygagr în locul meu. 

— Nu, am spus eu fără prea multă convingere. 

— De ce ar încerca să te facă să-ţi schimbi părerea? m-a 
întrebat, apoi s-a oprit. 

N-am răspuns. Mă uitam la focul din tavernă. Un 

buştean a pocnit uşor. 

— Nu văd pentru ce altceva ar fi venit la tine, a reluat 
Sigtryggr peste câteva clipe. 

— Nu putem şti nimic despre viitor. Dar sper că nu te 
înşeli. 

— Stiorra ar fi trebuit să arunce beţele cu rune, a rostit 
el cu alean în glas. Spunea mereu că poate vedea viitorul 
în ele. 

— Pentru Stiorra trebuie să-l omorâm pe Sköll. 

— Aşa-i. 

La fel ca întotdeauna, amintirea fiicei mele îmi sfâşia 
inima. Voiam să vorbim despre altceva, despre orice 
altceva. 

— Cum e regina Eadgyth? l-am întrebat. 

— Tot cucernică, mi-a răspuns el tăios. 

— La fel ca fratele ei şi ca bunicul ei. 

— Nu mai plânge atât de mult aşa cum făcea înainte, a 
spus el strâmbându-se. Mă suportă şi chiar mă cicăleşte. 

— Te cicăleşte? 

— Spune că ar trebui să mă spăl mai des. Dar ai avut 
dreptate, e deşteaptă. 

— Deci îţi place, am zis eu amuzat. 

— Mi-e milă de ea. S-a măritat cu un rege nespălat dintr- 
un regat aflat pe moarte. 

— Acum, tu spui prostii. 

Teama mea era că vorbele lui erau adevărate. Wyrd bið 
ful âraed. 


În acea noapte, la Heagostealdes, nu am putut închide 
un ochi. Un timp m-am plimbat pe uliţe întrebându-mă 
dacă Sigtryggr avea dreptate când spunea că Skoll venise 
la Bebbanburg doar pentru că-i era teamă de profeția 
propriului vrăjitor. Voiam să cred şi eu la fel şi căutam un 
semn. N-am văzut niciunul. 

In Heagostealdes era o mănăstire, o clădire neaşteptat 
de mare. Pe măsură ce mă apropiam am auzit cântece. 
Poarta mănăstirii era deschisă. Am intrat şi m-am dus 
către biserica prin a cărei uşă arcată răzbătea lumina 

lumânărilor. Din prag am văzut că înăuntru se aflau pe 
puţin o sută de războinici îngenuncheaţi pe lespezile de 
piatră, stând cu capetele plecate şi ascultând psalmodierile 
călugărilor. Unii dintre ei mergeau în genunchi până la 
altar ca să sărute pânza albă întinsă pe el. 

— Puteţi intra, am auzit o voce veselă din spate. 

M-am întors şi am văzut că era părintele Swithred, 
preotul care-mi adusese mesajul de la Æthelhelm şi care 
venise cu noi aici. Dimineaţă urma să plece spre miazăzi 
către Mercia, iar noi, spre apus. 

— Îmi place să ascult, i-am zis. 

— Sună foarte frumos, a fost el de acord. 

Am făcut semn din cap către nava inundată de lumina 
lumânărilor. 

— Ştii cine sunt aceşti oameni? 

— Războinici din Northumbria? 

— Jumătate sunt ai mei. Cealaltă jumătate? Unii îl 
urmează pe nobilul Sihtric, alţii sunt supuşii regelui 
Sigtryggr. 

— Vreţi să mă impresionati, stăpâne, a spus el, de data 
aceasta fără a mai şovăi să mi se adreseze respectuos. 

— Cum anume? 

— Făcându-mă să cred că creştinii vă urmează pe 
Domnia Voastră, un păgân. 

— Dar asta e realitatea, am spus ridicând din umeri. 

— Oricum, ce altceva aţi putea face? Dacă nu i-aţi lăsa 
pe creştini să vă slujească, oştirea Domniei Voastre ar fi 
mai slabă. Ar fi chiar prea slabă. Vă menţineţi puterea cu 
ajutorul creştinilor, stăpâne. Aveţi nevoie de ajutorul 
creştin. A făcut o pauză aşteptând un răspuns, dar, cum 
rămâneam tăcut, a făcut un semn către bărbaţii 
îngenuncheaţi şi m-a întrebat: Fiul Domniei Voastre este 
printre ei, nu-i aşa? 

— Probabil. 

— Deci, într-o zi Bebbanburgul va fi şi el creştin. 

— Dar fiul meu tot va fi slujit de păgâni, am spus cu 
asprime. 

— Nu şi dacă va fi un bun fiu al Bisericii, stăpâne. 

Swithred nu-mi plăcuse niciodată, dar acum reuşise să 
mă scoată din ţâţâni. Mi-am atins ciocănelul de la gât. 

— Nimeni nu ştie cum va fi viitorul, am zis pe un ton 
categoric, gândindu-mă la cei trei regi ajunşi la locul unde- 
şi au cuib vulturii. 

— Dar noi ştim, stăpâne, a spus Swithred cu blândeţe. 

— Noi? 

— Noi, creştinii, ştim ce va fi. Hristos se va întoarce 
întru slava Sa?, trâmbiţa cea mare va trâmbiţa?, cei morţi 
întru Hristos vor învia întâi? şi împărăţia Dumnezeului 
nostru va împărăţi pe pământ”. De asta suntem siguri. 

— Sau poate că soarele se va întuneca, războinicii din 
Valhalla vor lupta în numele zeilor, iar lumea se va 
scufunda în haos, am zis la rândul meu. Spune-mi ceva mai 
de folos, preotule, de pildă ce-o să se întâmple în 
următoarele trei sau patru zile de acum încolo. 

— Trei zile, stăpâne? 

— Suntem la două zile distanţă de bastionul lui Sköll şi 
aceşti războinici se vor lupta pentru viaţa lor, am zis 
făcând semn din cap către interiorul bisericii. 

Swithread s-a uitat la credincioşii care se ridicau în 
picioare. Cântecele încetaseră şi un călugăr mai bătrân se 
ridicase pentru predică. 

— De-acum în trei sau patru zile, oamenii Domniei 
Voastre se vor lupta pentru a birui un zbir păgân, mi-a 
şoptit Swithred. Dumnezeu va fi de partea lor şi, dacă 
Dumnezeu este de partea lor, cum aţi putea pierde lupta? 

— Ai asaltat vreodată o fortăreață? l-am întrebat, dar nu 
i-am lăsat timp să-mi răspundă. Este cea mai cruntă bătălie 
din câte pot exista, mai grea decât un zid de scuturi. Mi- 
am atins ciocănelul de os şi am continuat: Mergi şi spune-i 
regelui Edward că oamenii noştri vor muri pentru a ne ţine 
promisiunea pe care i-am făcut-o la Tamweorthin. 


22? Noul Testament, Sfânta Evanghelie după Matei, 25:31. 

25 Vechiul Testament, Isaia, 27:13. 

2 Noul Testament, Epistola întâia către Tesaloniceni a Sfântului 
Apostol Pavel, 4:16. 

25 Noul Testament, Apocalipsa Sfântului Ioan Teologul, 5:10. 

— Acum zece zile, regele Edward a căzut de pe cal la 
vânătoare. 

Swithred vorbea calm. 

Crezusem că această întâlnire cu părintele Swithred 
fusese o simplă întâmplare, dar ultimele lui cuvinte mi-au 
dezvăluit că el chiar dorise să mă întâlnească. Imi adusese 
scrisoarea oficială despre incursiunile lui Sköll la sud de 
Ribbel, însă acum înţelegeam că-mi adusese şi un alt 
mesaj, unul care nu putea fi scris şi pe care el abia aştepta 
să mi-l spună. 

— Mă mir că regele încă merge la vânătoare, am zis. Mi 
s-a părut destul de bolnav. 

— Regelui Edward îi place să vâneze. 

— Femei sau căprioare? 

— Şi una, şi alta, mi-a răspuns repede, surprinzându-mă 
cu sinceritatea lui. A căzut de pe cal şi şi-a rupt două 
coaste. 

— Coastele se refac, dar e dureros, într-adevăr. 

Călugărul mai bătrân şi-a început predica, dar vorbea 
prea încet, aşa că nu-l auzeam. De altfel, nici n-aş fi vrut. 
Cei din biserică s-au dus mai aproape ca să-i asculte 
spusele, ceea ce însemna că nimeni nu putea să audă 
conversaţia noastră. Una dintre cele patru lumânări mari 
de pe altar începuse să pâlpâie şi să scoată un fum negru. 
M-am gândit că dacă se stingea înainte de terminarea 
slujbei, aveam să fim înfrânți. Flacăra trebuia să rămână 
aprinsă pentru a se dovedi că Sigtryggr avusese dreptate 
atunci când spusese că Snorri prevăzuse moartea lui Sköll. 
În cazul în care se stingea, asta însemna că Sigtryggr se 
înşelase şi Skoll avea să ne învingă. Mă detestam singur 
pentru aceste gânduri nechibzuite, pentru că aşteptam un 
semn despre viaţă şi moarte în faptele obişnuite ale 
existenţei, dar cum altfel ne-ar putea vorbi zeii fără 
ajutorul unui vrăjitor? Nu-mi puteam lua ochii de la flacăra 
pâlpâitoare. 

— Ţi-ai rupt vreodată o coastă? l-am întrebat pe 
Swithred. 

Nu m-a luat în seamă, căci avea lucruri mai importante 

să-mi spună: 

— Regelui nu-i este bine. Are friguri. Trupul îi este 
buhăit, urina este închisă la culoare. 

— Din cauză că a căzut de pe cal? 

— Accidentul i-a înrăutățit starea. E mult mai rău acum. 

— Cât mai are de trăit? l-am întrebat cu cruzime în glas. 

— Cine poate şti? Un an, stăpâne? Doi ani? O 
săptămână?  Swithred nu părea supărat din cauza 
întrebării pe care i-o adresasem şi nici întristat în mod 
deosebit de previziunile privind moartea regelui său. Ne 
rugăm, fireşte, pentru însănătoşirea lui, s-a grăbit să 
adauge. 

— Bineînţeles, am zis cu aceeaşi doză de sinceritate pe 
care o simţisem în glasul lui. 

Fumul se îngroşase, dar lumânarea a rămas aprinsă. 
Swithred a coborât şi mai mult vocea: 

— Regele va fi dus la Wintanceaster. l-a poruncit 
prinţului ZEthelstan să rămână la Tamweorthin. 

— Ca domnitor al Merciei? 

— Ca înlocuitor devotat al regelui, mi-a răspuns 
Swithred, dar acum vorbea atât de încet, încât abia îl 
puteam auzi. Prinţul se roagă zi de zi pentru tatăl său. 

„Se roagă pentru ce?” m-am întrebat. „Ca Edward să 
moară?” Mi-am dat seama că Æthelstan avea o ambiţie la 
fel de ascuţită precum cea a tăişului spadei. 

— Un fiu trebuie să se roage pentru tatăl lui, am zis. 

Swithred mi-a ignorat cuvintele pline de respect şi a 
continuat să şuşotească: 

— Şi prinţul se roagă ca Domnia Voastră, atunci când 
veţi primi veştile despre moartea regelui Edward, să 
porniţi spre sud. 

Aceste ultime vorbe m-au făcut să mă întorc spre el. 
Deci ştia despre jurământul pe care i-l făcusem lui 
ZEthelstan? Conveniserăm să-l ţinem secret, dar Swithred, 
care era unul dintre duhovnicii lui ZEthelstan, ştia fără 
îndoială ce înţeles aveau cuvintele lui, chiar dacă acum se 
uita nevinovat prin biserică. 

— Asta înseamnă că prinţul /Ethelstan are nevoie de 

ajutor păgân? l-am întrebat zeflemitor. 

— Dacă păgânii grăbesc venirea împărăției Domnului pe 
pământ, da, mi-a răspuns continuând să privească în jur. 
Atunci când trebuie să taie un copac, gospodarul va folosi 
cel mai ascuţit topor. 

Aproape că mi-a venit să râd auzind această parabolă. 
Gospodarul era ZEthelstan, copacul era Æthelhelm, iar eu 
eram toporul. 

— Şi tu? l-am întrebat. 

— Eu, stăpâne? a făcut el întorcându-se către mine cu o 
expresie de nedumerire pe chip. 

— Ai recunoscut în faţa mea că-i trimiţi informaţii 
regelui Edward. I-ai spus că prinţul ZEthelstan ar vrea ca 
eu să pornesc spre sud la moartea lui? 

Nu i-am explicat că pornirea mea spre sud însemna de 
fapt moartea ealdormanului ZEthelhelm. Nici nu era nevoie. 

— Nu i-am spus regelui aşa ceva şi nici n-o voi face. 

— Ura ta faţă de păgâni este limpede, i-am spus 
privindu-l încruntat. Cum se face că ai încuviinţat cererea 
prinţului? 

— Am încuviinţat? Nu văd de ce prinţul ar avea nevoie 
de o asemenea încuviinţare, stăpâne, a spus mieros 
preotul. Eu sunt doar un sol. 

— Atunci, spune-i prinţului /Ethelstan că-mi voi ţine 
promisiunea. 

— Vă mulţumesc, stăpâne, a murmurat el; pentru prima 
dată de când ne cunoşteam, avea un glas smerit. 

M-am uitat din nou în biserică. Lumânarea se stinsese. 


Atunci a plecat mai departe oştirea înflăcărată în bătălie, 

Lăncierii în armuri, în urma domnilor lor, 

Oastea războinicilor de la miazănoapte cu spadele lor 
nerăbdătoare. 

Regele Sigtryggr era în fruntea lor, hotărât să lupte... 


Aşa îşi începea un poet, un preot tânăr din Eoferwic, 
descrierea trupelor noastre la plecarea din Heagostealdes, 
şi asta dovedeşte că un poet nu trebuie crezut niciodată. El 

lăsa impresia că am pornit în deplină ordine, când, în 
realitate, a fost o întreagă târşâială. Poate că Sigtryggr era 
hotărât să lupte, dar era nervos din foarte multe motive: 
caii de povară au trebuit să fie încărcaţi din nou, frânghiile 
s-au rupt, oamenii se adăposteau de burniţa care cădea 
necontenit prin taverne unde cereau tot mai multă bere, 
doi dintre nobilii lui s-au certat din cauza unui cal dispărut, 
iar însoțitorii acestora au transformat cearta într-o bătaie 
care s-a lăsat cu doi morţi şi şase răniţi. Abia pe la prânz 
au izbutit să plece. Oamenii lui Sigtryggr constituiau 
avangarda, în timp ce ai mei erau în ultimele rânduri, în 
spatele numeroşilor cai de povară. În ciuda vremii şi a 
întârzierilor, oastea puternică a războinicilor de la 
miazănoapte s-a pus în cele din urmă în mişcare. Împreună 
cu două femei. 

Probabil că erau mai multe femei, de obicei aşa se 
întâmplă, doar că cele două călăreau pe doi cai cenuşii şi 
purtau rochii albe, acum pătate cu noroi. Amândouă erau 
tinere; aveau, poate, şaisprezece sau şaptesprezece ani şi- 
şi purtau părul despletit, ca fetele nemăritate. 

— Doamne [isuse din ceruri! a exclamat Finan când le-a 
văzut. 

Erau conduse de o a treia figură neobişnuită, Ieremias, 
care, îmbrăcat în găteli episcopale, galopa orbeşte pe 
lângă oamenii mei, dând frenetic din mâini. 

— Stăpâne! Stăpâne! Stăpâne! m-a salutat el fericit în 
timp ce încerca să-şi ţină în frâu calul. Ptrr, Belzebut! 
Domol! În cele din urmă, a reuşit să-şi strunească animalul 
şi mi-a spus zâmbind: I-am adus pe îngeri, stăpâne! 

— Îngeri, am zis pe un ton plat. 

— Elwina şi Sunniva, stăpâne, m-a înştiinţat Ieremias 
arătând către cele două fete, convins pe deplin că în acest 
fel rezolvase toate problemele pe care le-aş fi putut avea. 
Sunt îngeri, stăpâne. 

Simţise nevoia să insiste pentru că văzuse cât de 
neîncrezător eram. 

— Mie îmi pare că sunt femei, i-am spus. 

Chiar femei frumoase, ceea ce însemna că îngerii le 

puteau provoca necazuri războinicilor mei. 

— Trebuie să vă uitaţi cu ochii credinţei, m-a dojenit el. 
Nu vă puteam lăsa să vă duceţi la luptă cu Skoll fără 
ajutorul îngerilor. Dumnezeu mi-a poruncit asta! Mi-a spus 
că nici măcar piatra lui David nu vă va ajuta să biruiţi fără 
îngeri. A făcut o pauză, apoi m-a întrebat încruntându-se: 
Mai aveţi piatra, stăpâne? 

— Sigur că da, am minţit eu. 

— Atunci, nu ne va fi greu să-i zdrobim, a spus el plin de 
trufie. 

— Şi mai am ceva de la un vrăjitor păgân, i-am zis ca să-l 
necăjesc. 

S-a uitat îngrozit la mine. 

— Aveţi...? A tăcut o clipă ca să-şi facă semnul crucii. Ce 
aveţi? 

— Un borcan cu o alifie care-i transformă pe oameni în 
lupi. 

— Nu, stăpâne, nu! Este unsoarea diavolului! Trebuie să 
mi-o daţi mie! 

— E la scutierul meu, i-am zis nepăsător. 

La drept vorbind, nu eram prea sigur de ce luasem 
borcanul cu mine şi, cu siguranţă, nu aveam intenţia de a 
încerca unguentul, dar nici nu-mi venea să-l arunc. 

— Vă voi apăra de vicleniile satanei, stăpâne, iar îngerii 
mei vă vor străjui. 

M-am gândit să-l trimit înapoi la Lindisfarena, dar 
sosirea lui cu cei doi îngeri într-o zi rece de primăvară cu 
ploaie măruntă îi făcuse pe oamenii mei să zâmbească. 

— Ai grijă de femeile tale, i-am spus. Nu vreau să am 
necazuri. 

— Stăpâne, nici nu încape vorbă de necazuri, mi-a 
replicat el dojenitor. Elwina şi Sunniva sunt fiinţe cereşti! 
În ceruri nu există căsătorie. 

— Nu vorbeam despre căsătorie. 

— Toţi vom fi neprihăniţi în ceruri, stăpâne. 

— Neprihăniţi? Şi tu zici că astea sunt ceruri? l-am 
întrebat, dar nu i-am dat răgaz să răspundă. Ia-ţi femeile, 
ai grijă ca ele să rămână neprihănite şi du-te în faţă, acolo 

unde sunt bagajele noastre. 

— Ne vom ruga pentru Domnia Ta, stăpâne, a mai spus 
leremias, apoi le-a făcut un semn îngerilor murdari de 
noroi să-l însoţească. 

Au dat pinteni cailor şi au luat-o înainte pentru a se 
alătura servitorilor şi cailor de povară. 

— Ce vrea? m-a întrebat fiul meu. 

— Ne-a adus îngeri în ajutor. 

— Chiar aveam nevoie. 

Avea dreptate, pentru că abia dacă înaintam. Mi-am dat 
seama că o armată se mişcă cu atât mai încet, cu cât este 
mai mare. Oamenii încearcă să rămână pe drum sau pe 
teren mai solid, şi astfel şirul se lungeşte; la fiecare 
obstacol se încurcă unii pe alţii, se opresc şi se răsfiră şi 
mai mult pe măsură ce aceia aflaţi în fruntea coloanei o iau 
înainte. Mergeam pe malul de sud al fluviului Tine. Primele 
mile au fost destul de uşoare, căci am mers prin lunci şi 
prin aşezări cu case transformate în ruine. Norii joşi 
acoperiseră cu pâclă partea de sus a dealurilor, ceea ce le- 
a obligat pe iscoadele lui Sigtryggr să se deplaseze mai în 
josul pantelor. Armata noastră dezordonată ar fi fost o 
pradă uşoară dacă Sköll ar fi avut călăreţi pe acele coline, 
dar ziua a trecut fără să întâlnim vreun inamic. 

Spre sfârşitul după-amiezii norii au dispărut, şi odată cu 
ei s-a dus şi burniţa care ne udase toată dimineaţa. Fiul 
meu a călărit alături de mine mai tot timpul. Când am 
trecut pe lângă încă o fermă fumegândă, el m-a întrebat 
încruntându-se: 

— Tot opera lui Skoll? 

— Mai curând a scoţienilor. Skoll are nevoie de toate 
merindele pe care un fermier i le poate da. 

— Suntem la miazăzi de zid? a vrut el să ştie. 

— Da. Ştiam la ce se gândea: dacă am fi pus garnizoane 
de-a lungul întregului zid roman şi în forturile sale, am fi 
ferit terenurile agricole din Northumbria de bandele de 
scoțieni venite să jefuiască vite, dar pentru asta am fi avut 
nevoie de o armată de douăzeci de ori mai mare decât cea 
de care dispuneam. În plus, i-am zis, dacă punem 


4 322 # 


garnizoane pe tot zidul, acesta va deveni graniţă, ceea ce 
ar însemna să-i lăsăm lui Constantin tot ţinutul stăpânit de 
Northumbria în partea de miazănoapte, inclusiv 
Bebbanburgul. Tare i-ar mai plăcea! 

Fluviul Tine are două izvoare. Noi mergeam pe lângă cel 
de miazăzi. Tine-ul de Sus cotea printre dealurile din zona 
de frontieră cu Scoţia. Valea lui ne oferea un drum uşor 
către păşunile Northumbriei. Scoţienii nu ne căutau 
pricină, cel puţin deocamdată. Aveau necazurile lor cu 
vikingii care se instalaseră pe coasta de apus, şi asta m-a 
făcut să-mi pun întrebări despre ambițiile lui Skoll. El nu 
ar fi recunoscut nicio graniţă dintre Northumbria şi Scoţia 
şi, în mod sigur, şi-ar fi găsit aliaţi printre vikingii din 
Scoţia, ba chiar şi printre irlandezii care se stabiliseră în 
Strath Clota. Visa oare la un regat viking care să se întindă 
până la țărmurile stâncoase din nordul îndepărtat? 

— Poate ar trebui să ne aliem cu scoţienii, i-am zis fiului 
meu. 

— Dumnezeule mare! a exclamat el făcând ochii mari de 
parcă m-ar fi socotit la fel de nebun ca leremias. Să 
încheiem o alianţă cu scoţienii? 

— Avem aceeaşi vrăjmaşi. 

— Vikingii, da. Cine altcineva? 

— Ænglisc, bineînţeles. 

Acum chiar credea că am înnebunit. 

— Dar noi suntem ænglisc! a protestat el. 

Ænglisc! Cred că era pentru prima dată când foloseam 
acest nume ciudat pentru saxonii din Britania. Ænglisc! 
Bineînţeles că acum toți spunem că suntem ænglisc, dar 
tot mi se pare nefiresc. Ænglisc din Englaland! Acesta era 
visul lui Alfred, să creeze o nouă națiune din vechile 
regate. 

— Noi nu suntem ænglisc, suntem northumbrieni, am 
bombănit. 

Aşa şi era. Eram cel mai mic dintre toate regatele create 
de englezi şi saxoni. Fireşte că nu vorbeam serios despre o 
alianţă cu scoţienii. Singura alianţă pe care ne-ar fi oferit-o 
ar fi presupus cucerirea şi subjugarea Northumbriei. Cred 

că, dacă Sköll nu mi-ar fi omorât fiica, ar fi fost potrivită o 
înţelegere cu vikingii din Cumbraland. Iar dacă Sköll ar fi 
fost mort, mulţi dintre oamenii lui i-ar fi jurat credinţă lui 
Sigtryggr, şi atunci Northumbria ar fi avut destulă putere 
astfel încât să lupte împotriva Ænglisc la sud şi a 
scoţienilor la nord. Asta dacă Sigtryggr supravieţuia după 
următoarele câteva zile. Acest gând s-a transformat în 
teamă şi m-a făcut să-mi ating ciocănelul din os de la gât. 

— Suntem northumbrieni, i-am spus din nou fiului meu. 
Şi mai suntem ceva: lorzi ai Bebbanburgului. 

S-a uitat la mine ciudat, simțind că nu vorbeam cu inima 
uşoară. 

— Aşa este, m-a aprobat el cu şovăire, tulburat de tonul 
vocii mele. 

— Peste o zi sau două, după bătălie, unul dintre noi 
trebuie să rămână în viaţă, am mai zis. 

Şi-a atins crucea de la gât şi a spus: 

— Sper că vom trăi amândoi, tată. 

Nu am dat atenţie acestei speranţe pioase. 

— Trebuie să avem grijă de Bebbanburg, i-am spus. Fiul 
tău nu va fi destul de mare pentru asta, aşa că va trebui să 
ai tu grijă de fortăreață pentru el. 

— Eu sau tu, a murmurat Uhtred cel Tânăr. 

— Nu vorbi prostii, am mormăit eu. N-o să trăiesc atât 
de mult! Mi-am atins din nou ciocănelul şi am continuat: 
Bebbanburg aparţine familiei noastre de aproape trei sute 
de ani şi aşa trebuie să rămână până la sfârşitul lumii. 

Mi-am adus aminte de profeția lui Snorri: că danezii şi 
saxonii se vor alia împotriva mea, că eu voi muri de tăişul 
spadei, că Bebbanburgul va fi pierdut şi copiii copiilor mei 
vor suferi toate umilinţele posibile. Am dat deoparte aceste 
gânduri spunându-mi că Snorri încercase anume să mă 
sperie cu vorbe nedesluşite. 

— Trebuie să supravieţuieşti acestei bătălii, i-am spus 
aprig fiului meu. 

— Vrei să mă ţin departe de această luptă? m-a întrebat 
el cu amărăciune. 

Incă ruşinat că pierduse atâţia oameni în cursa întinsă 

de Skoll, simţea nevoia să dovedească cine era cu 
adevărat. 

— Da, i-am răspuns cu asprime. Stai deoparte. Dacă eu 
mor, tu trebuie să rămâi în viaţă. Dacă pierdem această 
bătălie, tu trebuie să scapi şi să trăieşti destul de mult cât 
să-ţi vezi fiul devenind lord al Bebbanburgului. 

Am luptat în multe bătălii. Am stat în ziduri de scuturi şi 
am auzit cum le loveau topoarele. l-am auzit pe oameni 
urlând şi ţipând. Am auzit zgomotul de măcelărie pe care-l 
fac spadele atunci când taie în carnea vie a oamenilor, am 
auzit plânsetul bărbaţilor maturi implorând după alinarea 
propriilor mame. Am auzit respiraţia şuierătoare a 
muribunzilor şi tânguielile celor rămaşi în viaţă. În toate 
aceste bătălii m-am luptat pentru un singur lucru: să 
recuceresc şi să păstrez Bebbanburgul. 

Fiul meu trebuie să trăiască. 


Vârtoşi erau vrăjmaşii, lacome spadele lor 

Și trainice meterezele lor, moarte-mprăştiau 

Asupra vitejilor. Atunci s-a ridicat Sigtryggr, 

Cutezător în luptă, şi rugă i-a trimis Celui care 
măsoară... 


— Cel care măsoară? l-am întrebat pe poet. 

— Bunul Dumnezeu, mi-a răspuns el”®. 

Era un preot tânăr cu degetele murdare de cerneală pe 
nume Selwyn, un saxon de vest care-l servea pe 
Hrothweard, arhiepiscopul Eoferwicului. 

— El ne măsoară vieţile, stăpâne, a adăugat el. 

— Eu credeam că nornele fac asta, am zis, însă am văzut 
că se uita la mine fără nicio expresie pe faţă. In afară de 
asta, Sigtryggr l-a chemat pe Odin în ajutor. 

— E un poem, stăpâne, a spus el cu voce joasă. 

— Ai fost acolo? 

— Nu, stăpâne. 


2 Referire la versetul 7:2 din Sfânta Evanghelie după Matei: „Căci cu 
judecata cu care judecaţi, veţi fi judecaţi, şi cu măsura cu care 
măsuraţi, vi se va măsura”. 

— Cine ţi-a cerut să scrii poemul? 

— Arhiepiscopul, stăpâne. 

Bineînţeles, Hrothweard voia să răspândească vestea că 
botezul lui Sigtryggr convertise un păgân la creştinism. Nu 
era vorba atât de rea-credinţă, cât de aversiunea plină de 
patimă pe care i-o trezeau lui Hrothweard războaiele. În 
ciuda dispreţului lui faţă de scoţienii făţarnici, el credea că 
două naţiuni creştine n-ar trebui să pornească niciodată 
război una împotriva celeilalte. Prin urmare, voia să-i 
convingă pe saxonii din sud şi probabil şi pe sine însuşi că 
Sigtryggr domnea peste o nație creştină. El poruncise ca 
poemul să fie copiat de către călugări şi trimis în sud 
pentru a fi citit cu voce tare în palate şi în biserici. Dar eu 
cred că cele mai multe dintre aceste copii au fost folosite 
în latrine sau la aprins focul. 

Nu am aprins focuri în noaptea aceea, pe care am 
petrecut-o pe o colină de pe malul fluviului. Am pus oameni 
de strajă pe terenul mai înalt şi, în toiul nopţii reci, Finan 
şi cu mine am urcat pe culme pentru a ne alătura unui 
grup de oameni care se ghemuiseră lângă un bolovan mare 
ca să se apere de vânt şi priveau spre apus. Norii se 
ridicaseră, aşa că am putut vedea o stea pe cerul nopţii şi, 
sub ea, în întunericul de nepătruns, o pâlpâire, sclipirea 
unui foc care ardea în depărtare pe vârful unui deal. 

— Aceea trebuie să fie fortăreaţa, a spus Finan cu voce 
joasă. 

Nu se vedeau alte lumini. Alte focuri nu ardeau în vetre. 
Pământul era la fel de întunecat cum trebuie să fi fost la 
facerea lui între regatele de foc şi gheaţă. M-a trecut un 
fior. 

A doua zi ne-am pus în mişcare. Mergeam tot pe malul 
fluviului, a cărui apă era în anumite locuri atât de mică, 
încât putea fi traversată uşor. A trebuit să pun iscoade pe 
ambele flancuri, atât spre miazănoapte, cât şi spre miazăzi. 
Având încredere în iscusinţa lui Eadric şi a lui Oswi de a se 
ascunde, i-am trimis să exploreze departe în faţă. Eadric, 
care era mai în vârstă, putea să se furişeze fără a fi văzut. 
Oswi era viclean din naştere. Fusese slujitorul meu şi, 

înainte de asta, un băiat orfan care trăia din furtişaguri pe 
străzile din Lundene. A fost prins când încerca să fure din 
cămările mele şi adus în faţa mea ca să poruncesc să fie 
biciuit. Dar mie mi-a plăcut de el, aşa că a rămas în 
serviciul meu. Dacă cei doi au dispărut pe dealuri, mai 
aproape de grosul trupei aveam două cete mari, care 
puteau fi uşor văzute, una spre sud, cealaltă pe malul de 
nord al fluviului. Fiecare era alcătuită din treizeci de 
oameni. Îi numeam cercetaşi, dar speram să fie suficient 
de numeroşi ca să facă faţă unui atac al iscoadelor lui 
Skoll. Cred că oamenii lui ne căutau, dar dimineaţa s-a 
scurs fără să vedem pe nimeni. 

Ne mişcăm încet. Ar fi trebuit să am iscoade şi pe 
celălalt povârniş, dar mă temeam de un atac brusc ca acela 
care lovise trupele fiului meu. Am insistat ca oamenii să se 
strângă aproape şi să rămână împreună. Din această 
cauză, înaintam cu viteza melcului. Râul ne încetinea şi el, 
căci apele se revărsaseră. Trebuia să trecem pe lângă 
copacii aduşi la vale care se agăţaseră de maluri. La un 
moment dat, într-un loc unde am fost obligaţi să ocolim un 
vârtej, l-am văzut pe leremias aşezat în genunchi în apa 
învolburată. Până atunci călărise în faţa coloanei, dându- 
mi asigurări că acela era cel mai bun loc unde zeul lui îl 
putea avertiza asupra pericolelor. Acum însă, ceva din apă 
îi atrăsese atenţia. 

— Ce faci acolo? am strigat la el. 

— Berbecul lui Avraam, stăpâne! a strigat el 
entuziasmat, aplecându-se din nou spre ţinta atenţiei lui. 
Berbecul lui Avraam! 

Habar n-aveam despre ce vorbea sau cum ajunsese pe 
colinele din Northumbria berbecul lui Avraam, oricine-o fi 
fost acela, dar nici nu voiam să-l întreb de teama unui 
răspuns lung şi complicat. În loc de asta, l-am întrebat: 

— Îngerii tăi unde sunt? 

— În siguranţă, stăpâne! Şi tot neprihănite! 

A început să tragă cu putere de mesteacănul care bloca 
fluviul. L-am văzut cum se lupta să scoată ceva dintre 
ramurile încâlcite ale copacului. S-a dovedit a fi o oaie 

moartă a cărei lână era un morman de fire cenuşii 
îmbibate cu apă, iar trupul, doar o grămadă de oase. Când 
a reuşit să scoată ţeasta animalului, ornată cu o pereche 
frumoasă de coarne răsucite, a ridicat-o triumfător. 

— Vedeţi, stăpâne? Păgânii vor fi umiliţi! Zdrobiţi! 

— De un berbec mort? 

— Of, puţin credinciosule! a exclamat el clătinându-se în 
apa vijelioasă. Vrăjitorul lui Sköll nu avea o tigvă în mâini, 
stăpâne, atunci când a venit la Domnia Voastră? 

— Ba da, o căpăţână de lup. 

— Avem şi noi nevoie de o căpăţână! Un craniu creştin! 
lată! Berbecul lui Avraam! 

A ridicat deasupra capului craniul de berbec. Încerca să 
ajungă pe mal, dar era împins de forţa curentului. Am 
descălecat şi m-am dus să-l ajut astfel încât să iasă din apă 
împreună cu preţioasa lui tigvă de berbec. 

— Episcoape, nu te băga în buclucuri, i-am spus. Turma 
ta are nevoie de tine. 

— Cei din turma mea stau toţi în genunchi, stăpâne, şi 
se roagă din răsputeri pentru Domnia Voastră. 

Spre sfârşitul dimineţii începusem să mă tem că aveam 
nevoie de aceste rugăciuni. M-am alăturat iscoadelor care 
se aflau în vârful colinei din partea de miazăzi. Am văzut 
şuvoaie de fum spre apus, dar nu se zărea niciun călăreț 
inamic. Fumul, care părea să se ridice dintr-o vale aflată 
mai departe, dovedea că acolo se afla o aşezare. Dar, dacă 
aceasta era Heahburh, de ce venea fumul din vale? Pe 
deasupra, ar fi trebuit să-i vedem deja pe oamenii lui Sköll. 
Oare plecaseră spre miazăzi? Oare îi dăduseră la o parte 
din calea lor pe oamenii lui Sigtryggr şi acum se îndreptau 
către Eoferwic? 

La miezul zilei am primit, în cele din urmă, veşti. Eadric 
şi Oswi ni le-au adus. Skoll şi armata lui ne aşteptau. 

— Sunt în fortăreață, stăpâne, a zis Eadric. 

— Şi noi nu ne aflăm pe partea bună a ei, a adăugat 
posomorât Oswi. 

Pentru o clipă i-am trecut observaţia cu vederea. 

— Câţi sunt? l-am întrebat pe Eadric. 

— E greu de spus, a răspuns el ridicând din umeri. Cei 
mai mulţi se află înăuntru. Afară, să fi fost vreo două sute. 
Nu ne-am putut apropia, a trebuit să-i urmărim de dincolo 
de vale. 

Mi-a explicat că unul dintre izvoare se vărsa în fluviul 
Tine la câteva mile mai în faţă. 

— Fortăreaţa se află dincolo de izvor, a mai spus el. 

— Şi drumul spre vale este abrupt, a adăugat Oswi. 

— De aceea spui că nu suntem pe partea bună a 
fortăreței? 

— Ar fi greu să începem atacul din partea asta a văii, dar 
spre vest se află o colină care domină cetatea. 

Mi se părea ciudat. Dacă ar trebui să aleagă, cineva ar 
construi fortăreaţa în vârful colinei, nu la baza ei. Romanii 
nu erau proşti. Dacă Oswi nu se înşela, trebuia să existe o 
explicaţie pentru această ciudăţenie. M-am uitat la Eadric, 
iar el a întărit spusele tovarăşului său. 

— E un deal destul de mare, stăpâne. Odată ce ajungem 
în vârf, o să le fie greu nemernicilor ăstora să ne alunge. 

— Nici n-o să încerce, a spus Sigtryggr, care, văzând că 
iscoadele se întorseseră cu veşti, ni se alăturase. Trebuie 
să-i învingem. Asta înseamnă că trebuie să pornim asaltul. 
Ei nu ne vor ataca, vor ca noi să-i atacăm. 

— Şi zidurile? l-am întrebat pe Eadric. 

— Destul de mari, stăpâne. Nu sunt ca acelea de la 
Ceaster sau Bebbanburg, dar va trebui să folosim scările. 

La fel ca Oswi, şi el avea un aer posomorât. 

— Spuneai că erau oameni afară? 

— Curăţau şanţurile, stăpâne. 

— Odin să ne ajute, a murmurat Sigtryggr abătut. 

Am arătat către fumul care se ridica în depărtare. 

— Acolo este Heahburh? 

Eadric a scuturat din cap. 

— Fumul se ridică de la sud de fortăreață, stăpâne, e 
mai aproape de noi. 

— 'Topitorie de plumb? a sugerat Finan. 

— Orice ar fi, poate aştepta până cucerim fortăreaţa, a 
spus Sigtryggr şi m-a privit pentru a-i da dreptate, ceea ce 

am şi făcut. Hai să vedem locul ăsta blestemat! 

Am luat şaizeci de oameni, jumătate de la Sigtryggr, 
jumătate de la mine şi, îndrumați de către Eadric, am dat 
pinteni cailor către vârful dealului. Mi se părea ciudat să 
mergem prin aceste locuri pustii în direcţia unui duşman 
care nu făcea nimic ca să ne oprească. Aveam iscoade în 
faţă, dar ele n-au văzut nimic ameninţător. Mă gândeam că 
fortăreaţa, chiar dacă era dominată de un deal, trebuie să 
fi fost bine apărată. Skoll ne lăsase să ne apropiem de ea 
fără a ne pune piedici. Şi, totuşi, terenul permitea astfel de 
ambuscade, căci, deşi pleşuve, colinele erau întretăiate de 
văi adânci prin care izvoare mlăştinoase înnegrite de 
resturile de turbă îşi croiseră drum către fluviul Tine. Era 
un ţinut sălbatic, înalt şi pustiu. Probabil că romanii 
construiseră fortăreaţa doar pentru că trebuia să apere 
minele în care sclavii lor săpau după plumb şi cuptoarele 
în care topeau argintul din minereuri. Trebuia să existe un 
drum, altfel cum ar fi transportat lingourile? Şi unde erau 
duse aceste lingouri? Până departe la Roma? Mă gândeam 
la plumbul şi argintul din Britania care erau trimise prin 
toată lumea, în Francia şi alte ţări. Am întâlnit oameni care 
străbătuseră acest drum şi ei mi-au spus că era lung şi 
anevoios. Trecea peste munţi doar pentru a ajunge la un 
oraş-ruină unde hoinăreau câini vagabonzi şi în care 
pilaştrii maiestuoşi şi arcele impunătoare erau năpădite de 
buruieni. Regele Alfred făcuse de două ori această 
călătorie pentru a se întâlni cu papa, şi el îmi spusese că 
fuseseră puse străji la poalele munţilor ca să-i apere pe 
drumeţi de sălbaticii care locuiau pe înălţimi. Insă 
călătoria, mi-a spus el, merita să înfrunţi dificultăţile şi 
pericolele. 

— Oraşul trebuie să fi fost splendid pe vremuri, o 
minunăţie, îmi povestea el. Dar s-a distrus din cauza 
păcatului. 

De multe ori îl vedeam cuprins de melancolie, regretând 
decăderea lumii. 

— Noi ar trebui să facem o nouă Romă, îmi spunea. 

Încercam să-mi închipui cum am putea construi un oraş 

măreț din lut, împletituri de nuiele, lemn şi stuf, dar ştiam, 
la fel de bine cum ştia şi Alfred însuşi, că vremurile de 
glorie trecuseră şi noi ne cufundaserăm în tenebre, fum, 
foc, barbarie şi sânge. 

— Stăpâne, m-a trezit Eadric din cugetările mele. Acolo, 
stăpâne. A 

M-am uitat dincolo de vale şi am văzut Heahburh. În 
fine! 


Și Uhtred, trecut prin multe ierni, 

I-a chemat pe oamenii lui, râvnitori de măcel, 
Cu spadele lor tăioase şi scuturile bine legate. 
Și ei rugă i-au trimis Celui care măsoară... 


— lar ăsta care măsoară, i-am imputat părintelui 
Selwyn. 

— E doar un poem, stăpâne. 

— Şi spune-mi, ce înseamnă „trecut prin multe ierni”? 
am mârâit ameninţător. 

— Că sunteţi un luptător încercat, stăpâne, mi-a răspuns 
el cât de repede a putut, căci, evident, se aştepta la 
întrebarea mea. 

— Bătrân, vrei să spui. 

— Cu multă experienţă, stăpâne, şi barba Domniei 
Voastre... 

— Continuă, i-am zis, văzând că şovăia. 

— Barba Domniei Voastre este albă, a îngăimat el 
roşind. Adică e căruntă. După o nouă poticnire a mai făcut 
o încercare: Încărunţită pe ici pe colo, stăpâne? 

— Oamenii mei nu râvneau la un măcel, i-am atras 
atenţia. 

— E doar un poem, stăpâne. 

— Oamenii mei erau îngroziţi. Erau înspăimântați. Mai 
degrabă m-aş lupta prin văgăunile iadului decât să mai iau 
cu asalt Heahburhul. A fost îngrozitor. 

Şi, într-adevăr, aşa a fost. Prima dată am văzut 
Heahburhul de pe dealul de dincolo de valea dinspre 
miazăzi, iar în acel moment i-am blestemat pe romani. Ei 

construiseră fortăreaţa care domina valea fluviului Tine pe 
un pinten lat de pământ ieşit în afară dintr-un deal. Eram 
la oarece depărtare, poate la o milă distanţă, dar, atunci 
când am urcat pe colină, am văzut mai bine de ce mijloace 
de apărare dispunea şi am înţeles de ce preferase Skoll să 
ne aştepte acolo. 

Fortăreaţa, care avea ziduri de piatră şi turnuri scunde 
la fiecare colţ, fusese înălţată de-a lungul acestei coame de 
deal. Cred că cele două ziduri mai lungi aveau o sută 
cincizeci de paşi, pe când cele mai scurte măsurau cam o 
sută. Cu trecerea timpului, zidurile se ruinaseră, dar Skoll, 
sau poate Halfdan Nebunul, care ocupase o vreme 
Heahburhul, le  înălţase şi astupase spărturile cu 
îngrădituri din lemn masiv. În interiorul cetăţii erau case 
acoperite cu iarbă, iar în afara ei erau alte case mai mici, 
ruinate. Ceva mai departe, spre apus, acolo unde dealul se 
ridica dincolo de fortăreață, se vedeau puţurile de unde 
probabil se extrăgea plumbul. 

Era clar că un atac putea veni de pe acest teren din 
partea de apus a fortăreței. Pământul dintre deal şi ziduri 
era plat, aşa încât atacatorii nu aveau de urcat ca să 
ajungă până la ele. Dar romanii sau poate cei care au venit 
după ei şi-au dat seama de acest pericol. În partea dinspre 
apus a fortăreței erau rânduri întregi de şanţuri care 
înconjurau meterezele de nord şi de sud. Acestea erau 
şanţurile pe care le văzuse Eadric pe când erau curățate. 
Cu ochii într-acolo, Finan şi-a făcut semnul crucii şi a 
şoptit: 

— Doamne, ce grozăvie! 

Sygtriggr se aplecase peste mânerul şeii şi se uita cum 
umbra unui nor aluneca pe deasupra cetăţii aflate în 
depărtare. L-am auzit oftând şi mi-am dat seama că se 
gândea că prea mulţi oameni vor trebui să moară în acel 
loc. . 

— În locul lui Sköll, aş face un zid de scuturi lângă 
şanţuri, a spus el. 

— Nu trebuie să facă asta, i-am zis. Ne lasă să ne 
poticnim prin şanţuri şi azvârl cu sulițe în noi. 

— Nu văd prea bine de aici, dar mi se pare că intrarea 
din spatele şanţurilor este blocată. 

Erau patru intrări în fortăreață, câte una în fiecare zid. 
În faţa a trei dintre ele se vedeau poteci bătătorite, dar la 
cea de-a patra, cea care se afla în spatele şanţurilor, nu se 
zăreau urme prin iarbă. 

— Poate ar trebui să-l lăsăm pe nemernic să stea acolo 
unde este, a rostit Sigtryggr morocănos. 

— Şi noi ce să facem? l-am întrebat. 

— Trebuie să aibă şi ferme în afară de minele de plumb. 
Le distrugem, silindu-l astfel să iasă şi să se lupte pentru 
ele. 

M-am uitat către miazănoapte spre valea fluviului Tine şi 
m-am gândit că cele mai multe aşezări ale lui Sköll erau 
acolo jos. 

— Şi dacă nu vrea să se lupte? am întrebat. 

Sigtryggr nu mi-a răspuns. Skoll voia ca noi să-l atacăm, 
iar acesta era un motiv ca să n-o facem. Cel mai înţelept 
lucru era să ne retragem, însă asta i-ar fi oferit victoria de 
care avea nevoie, o victorie care ar fi atras şi mai mulţi 
oameni sub flamura lui cu cap de lup. Şi dacă ne-am fi 
retras, ne-ar fi urmărit, obligându-ne să ne întoarcem şi să- 
l înfruntăm. 

— Dacă am merge spre miazăzi, ne-am putea uni cu 
oamenii lui Boldar, a sugerat Sigtryggr. 

Niciunul dintre noi nu a spus nimic. Nimeni nu voia să 
ne retragem, dar nici să ne năpustim cu suliţele împotriva 
acestei cetăţi perfect apărate. 

— N-ar trebui să dureze mult, a zis Sigtryggr. 

— Să mergem spre miazăzi? a propus Svart, vorbind 
pentru prima dată în acea zi. 

— Asaltul, l-a lămurit Sigtryggr făcând semn către 
pământul din partea de apus a dealului. Acolo nu este apă 
de băut şi nu văd niciun adăpost. Ar trebui să ajungem pe 
acel deal, să formăm un zid şi să atacăm. 

— Înăuntrul fortăreței sunt cai, a zis Finan. 

— Şi ce dacă sunt? a pufnit iritat Sigtryggr. 

— Noi facem un zid de scuturi, Maiestate, iar 

netrebnicul ar putea trimite călăreţi care să ne atace 
flancurile. 

Sigtryggr era clar nemulţumit de spusele irlandezului, 
însă nu putea să nege adevărul din spatele lor. 

— Ce putem face? a întrebat el. 

Îi era greu să renunţe la ideea atacului. Merseserăm 
atât de mult, îl aveam pe Sköll în faţa noastră, iar 
retragerea însemna să ne aventurăm în găsirea unui câmp 
de bătălie mai avantajos. 

— Domnul oştirilor cereşti este alături de voi, nu puteţi 
da greş! s-a auzit o voce din josul pantei. 

M-am întors şi l-am văzut pe Ieremias grăbindu-şi calul, 
pe Belzebut, înspre noi. Sigtryggr, care avea mai puţină 
răbdare cu episcopul nebun decât mine, a mormăit ceva. 
Ieremias avea în mână un băț zdravăn de care reuşise să 
lege capul de berbec. S-a apropiat şi a făcut semn către 
fortăreață. 

— Colţul îndepărtat, Înălţimile Voastre, a spus el. Acolo 
poate fi stârpit necredinciosul. 

Sigtryggr părea plictisit, Svart era nedumerit, dar Finan 
ştia că Ieremias avea şi momente de luciditate. 

— Colţul îndepărtat? a întrebat el. 

— Ragnar a dat atacul pe acolo! a răspuns Ieremias 
îndreptând capul de berbec către cel mai îndepărtat colţ al 
fortăreței. Cu ajutorul preamilostivului Dumnezeu l-am 
învins pe Halfdan Nebunul. 

— Câţi oameni avea Halfdan? am vrut să ştiu. 

— O mulţime, stăpâne, o armată, a răspuns leremias. 

Fără îndoială, habar n-avea. 

— O armată se află acum acolo, jos, am subliniat eu. 

— Domnul oştirilor cereşti este cu voi. N-aveţi cum 
pierde bătălia. 

— Mai uşor, a bombănit Sigtryggr. 

Vedeam că el încă nu voia să renunţe la ideea de a ataca 
fortăreaţa. S-a răsucit în şa ca să se uite la mine. 

— Ragnar? 

— Ştia ce avea de făcut, i-am răspuns. Era bun. 

S-a întors ca să se uite din nou în direcţia fortăreței. Nu 

puteam zări terenul de dincolo de colţul de nord, căci acolo 
era în pantă. Asta însemna că aveam să atacăm urcând 
dealul pe un teren pe care nu-l văzuserăm încă. 

— Nu putem face asta mâine, a zis Sigtryggr. Trebuie să 
trimitem iscoade mai întâi. A făcut o pauză, aşteptând 
cuvinte de aprobare, însă am rămas tăcuţi, aşa că peste 
câteva clipe a adăugat: Şi dacă ni se pare că este 
imposibil, ne retragem. 

— Şi dacă este posibil? a întrebat Svart. 

— Atunci atacăm, i-a răspuns Sigtryggr. 

Asta însemna că Cel care măsoară, sau, mai degrabă 
nornele, sau poate şi El şi ele, împreună, aveau să ne 
măsoare vieţile. 

Unsprezece 


Strigăte de luptă răsunau puternic. Corbi şi vulturi 

Roiau flămânzi peste leşuri. Pământul se cutremura. 

Sulițele războinicilor, cu vârfurile lor ascuţite, zburau 
prin aer, 

Arcurile se încordau, scuturile de spade erau lovite. 

Amarnică era năvala atacului... 


— Năvala, am zis eu calm. 

Părintele Selwyn se uita la mine neliniştit. 

— Nu-i potrivit cuvântul, stăpâne? 

— Ba da, este, l-am încredinţat. Dar eu nu-mi amintesc 
să fi fost vulturi. 

— Nu puteau fi şi vulturi acolo, stăpâne? 

— Pe acele dealuri? Ba cred că da. Vrăjitorul lor îi 
spunea „Fortăreaţa vulturilor”, aşa că presupun că erau şi 
vulturi. Am făcut o pauză, apoi am continuat: Şi, 
bineînţeles, mai era şi flamura lui Berg. 

— Flamura lui Berg, stăpâne? 

— N-ai auzit de ea? 

— Nu, stăpâne. 

— Era un vultur pe ea, i-am spus zâmbind, apoi am 
rămas tăcut. 

— Stăpâne? m-a îmboldit tânărul preot. 

— N-are nicio importanţă. Gândeşte-te mai bine la ochi 
şi buze. 

— Ochi şi mai ce, stăpâne? mi-a zis, crezând că nu 
auzise bine. 

— Ochi şi buze, am repetat. Sunt primele lucruri pe care 
corbii le mănâncă. Probabil că şi vulturii la fel. Se aşază pe 
marginea coifului şi încep cu ochii, după care sfârtecă 
buzele. Pe urmă smulg obrajii. Ai mâncat vreodată obraji 

de cod? 

— Obraji de cod? 

— Sunt o bunătate. Pescarii aruncă de obicei capetele de 
cod, dar când eram eu copil, oamenii obişnuiau să scoată 
carnea de pe părţile laterale. Corbilor, se pare, le place 
gustul obrajilor noştri. Dar dacă ai despicat ţeasta omului 
cu toporul, corbii se reped întâi la creier. 

Părintele Selwyn avea o faţă de copil şi un păr blond 
care-i cădea în ochi. L-am văzut încruntându-se. 

— Nu cred că pot scrie astfel de lucruri într-un poem, 
stăpâne, mi-a spus el cu voce scăzută. 

— După corbi vin câinii, am continuat eu. Câini, vulpi şi 
lupi. Şi lor le plac hoiturile, dar încep să se ospăteze cu 
părţile de jos, îndeobşte... 

— Deci, stăpâne, cuvântul „năvală” e potrivit? s-a 
încumetat el să mă întrerupă. 

— Da, este potrivit. Şi cuvântul „amarnică” este potrivit. 

Războiul este amarnic. Poeţii dau un aer de măreție 
bătăliei, preamărind eroii şi jubilând pentru victorie. 
Curajul luptătorilor merită laudele lor. Pot spune că şi 
victoria, dar poemele, psalmodiate noaptea în saloanele 
nobililor, le insufla copiilor şi tinerilor ambiția de a deveni 
războinici. Faima! Ea e cea care ne supravieţuieşte. 
Bărbaţii mor, femeile mor, toţi mor, dar renumele lor 
dăinuie ca ecoul unui cântec. Oamenii râvnesc la faimă tot 
aşa cum râvnesc la inelele pentru braţe care fac dovada 
victoriei în luptă. Ne place nespus să avem faimă, şi nici eu 
nu-s altfel, sunt mândru că se povesteşte cum l-am căsăpit 
pe Ubba Lothbrokson, l-am secerat pe Svein, călăreţul 
morţii?”, l-am ucis pe Cnut Spadă-Lungă şi l-am învins pe 
Ragnall, regele mărilor. Dar faima nu are legătură cu 
corbii care  sfâşie feţele oamenilor, cu  tânguirile 
muribunzilor sau cu sfârşeala de după victoria în bătălie. 
Nimic nu este mai nemilos decât să-i conduci pe oameni în 
bătălie ştiind că unii dintre ei vor muri şi că războinicii pe 
care i-ai pregătit pentru luptă şi pe care-i iubeşti ca pe 

nişte prieteni buni vor scânci ca nişte copii neajutoraţi. 

— E mult mai bine să vorbeşti şi abia apoi să ucizi, îmi 
spunea adeseori arhiepiscopul Hrothweard. 

Dar cum ar putea cineva să stea de vorbă cu un om 
precum Sköll care râvnea să obţină faimă, care revendica 
un regat şi care ar fi dus la moarte o mulţime de tineri 
nevinovaţi numai ca să-şi împlinească el vrerea? 

Imi amintesc de corbi. Ne-au însoţit a doua zi pe când ne 
chinuiam să ajungem în locul de unde trebuia să pornim 
atacul. Erau mari şi de un negru sticlos, gălăgioşi şi 
flămânzi. Parcă ştiau ce festin le pregăteam. Şi aceste 
pregătiri ne-au luat o zi întreagă. Am plecat din valea 
fluviului Tine şi am trecut prin şaua dealului mergând 
către partea de sud-est a Heahburhului. Am ajuns într-o 
altă vale prin care curgea un izvor cu ape repezi. Fără 
îndoială, Sköll ne urmărea. Iscoadele lui erau atât de 
dibace, încât nu le-am văzut, deşi, la un moment dat, un 
corb s-a ridicat în zbor de pe un bolovan, semn că se 
speriase. Totuşi, oamenii mei n-au zărit nimic. Sau poate 
că Skoll nu trimisese iscoade. Se gândise că vom ataca 
dinspre înălțimile de la apus şi că ne ascunseserăm în 
valea de pe cealaltă parte. Am fi stat peste noapte în acea 
vale, iar caii ar fi rămas acolo pe când noi am fi lansat 
atacul în zori. Sigtryggr trimisese douăzeci de oameni pe 
malul fluviului cu porunca de a aprinde focuri la căderea 
nopţii. Mă îndoiam că Skoll avea să se lase păcălit de 
licărirea focurilor în beznă şi-avea să creadă că ne 
opriserăm acolo, dar Sigtryggr a vrut să semene puţină 
îndoială în mintea lui. 

În ce mă priveşte, aveam vreo sută de îndoieli. La 
amurg, când începuse să plouă, Sigtryggr, Finan, Sihtric şi 
cu mine am urcat dealul împreună cu doisprezece oameni 
care să ne apere. Stăteam pe iarba umedă şi ne uitam la 
fortăreață. Vedeam colţul de miazăzi şi turnul cel mic. Am 
numărat şapte şanţuri aflate în faţa zidului de vest. 

— Se aşteaptă să-l atacăm de aici, a spus Sigtryggr. 
Peste aceste şanţuri. E cea mai simplă cale. 

— De aceea a şi curăţat şanţurile, am zis la rândul meu. 

— Iar episcopul tău nebun crede că ar trebui să atacăm 
dinspre colţul de miazănoapte? 

— Aşa cred şi eu. 

Din locul în care ne aflam puteam vedea că acolo, la 
colţul acela, era un şanţ, dar acesta părea a fi mai mic. Iar 
în spatele lui se vedea un teren puţin accidentat. La acel 
colţ de nord se afla un turn. Presupun că înainte fusese din 
piatră, însă acum era doar o platformă din lemn cu un 
perete împrejmuitor în partea de sus, unde atârna o 
flamură udă prinsă de un catarg. 

— Ar trebui să facem ceea ce se aşteptă el să facem, a 
spus Sigtryggr. Să atacăm dinspre deal. Poate că aşa o să- 
şi ia oamenii de la colţul de nord, îngăduindu-ne să lansăm 
un atac-surpriză dintr-acolo. 

Nu eram prea sigur cum am fi putut provoca acea 
surpriză. Apărătorii de pe zid şi din turnul din colţ, fiind 
deasupra noastră, ne puteau urmări toate mişcările. 

— Ar putea să meargă, dar el are destul de mulţi 
oameni, am zis circumspect. 

Am văzut că Sigtryggr era deranjat de reacţia mea. El 
voia să atace şi nu era dispus să audă vorbindu-se despre 
dificultăţi pe care, de altfel, le cunoştea foarte bine. În 
plus, ploaia, care ne biciuia cu putere din cauza vântului 
puternic dinspre răsărit, împiedicându-ne să vedem foarte 
clar fortăreaţa, adăuga încă un neajuns. 

— Corzile arcurilor s-au înmuiat, i-am atras atenţia. 

— Să le ia naiba de corzi, a mormăit Sigtryggr, dar ştia 
că aveam dreptate. 

Pe timp ploios, corzile arcurilor se înmoaie. Aduseserăm 
arcaşi pentru a-i zădări pe cei aflaţi pe metereze. Corzile 
umezite ar fi scăzut mult din precizia săgeţilor. Chiar şi o 
coardă uscată şi bine întinsă nu poate imprima unei săgeți 
de vânătoare suficientă forţă pentru a străpunge un scut şi 
sunt foarte rare cazurile în care o săgeată pătrunde prin 
zale, dar o ploaie de săgeți i-ar forţa pe oameni să se 
adăpostească sub pavezele lor. 

— Deci ce facem, Maiestate? a întrebat Svart. 

— Mâine, în zori... Părea oricum, numai entuziast nu. 

Mâine în zori noi vom ataca trecând peste şanţuri, a reluat 
Sigtryggr, accentuând cuvântul „noi” pentru a lăsa să se 
înţeleagă că luptătorii lui vor ataca. Dar nu ne vom grăbi. 
Vom încerca să-i facem să creadă că acesta este asaltul 
principal. S-a tras puţin înapoi şi s-a uitat la Sihtric, care 
adusese cu el şaizeci şi doi de luptători din Dunholm: Tu şi 
oamenii tăi veţi sta pe partea noastră dreaptă pentru a-i 
opri să ne atace pe flancul drept. Apoi s-a uitat la mine şi 
mi-a zis: lar dumneata, tată socrule, vei fi pe partea stângă 
pentru acelaşi lucru. 

— Adică să oprim călăreţii? 

— Şi să vă apropiaţi încet-încet de colţul de nord. Mi-a 
lăsat răgazul să-i dau o replică, însă eu doar am încuviinţat 
din cap. Şi când vei considera că e momentul potrivit... 

— Noi atacăm, am terminat fraza în locul lui. 

— Atacaţi colţul de nord. 

Nu părea deloc încrezător. Ştiam că era tentat să se 
retragă, să-l lase pe Skoll în fortăreaţa lui şi să 
mărşăluiască către miazăzi în speranţa că va găsi un loc 
mai potrivit pentru o bătălie. 

— Fir-ar să fie de ploaie, a zis cu năduf. 

Ploaia nu doar că umezea corzile arcurilor, dar făcea să 
alunece  mânerele  spadelor, îngreuna  scuturile, se 
prelingea pe sub zale răcindu-ne corpurile, iar căptuşeala 
din piele ne irita pielea. Era, fireşte, acelaşi lucru şi pentru 
duşmani, dar în acea noapte ei erau la adăpost, stând pe 
lângă focuri şi ascultând cum cădea ploaia pe acoperiş. Ei 
dormeau în timp ce noi sufeream şi ne rugam. 

— Vă rugaţi, stăpâne? 

— Eram complet lipsiţi de apărare acolo, i-am explicat 
părintelui Selwyn. Eram într-o vale adâncă. Skoll îşi putea 
trimite oamenii să ne atace de pe colină. Dar nu a făcut-o. 
Ne-a lăsat în pace. Am făcut o pauză, rememorând acele 
momente. Apoi am continuat: Am riscat, însă vikingilor nu 
le place să lupte noaptea. N-o fac niciodată. 

— Dar v-aţi rugat, a stăruit părintele Selwyn. 

Am înţeles ce voia să spună. 

— Bineînţeles că ne-am rugat. Dar ne-am rugat lui Freyr, 

nu zeului tău. 

— Ah, Freyr? a făcut el îmbujorându-se. 

— Este zeul vremii, fiul lui Njorăr, zeul mărilor, i-am 
explicat. În religia voastră nu există un zeu al vremii? 

— Nu e decât un singur Dumnezeu, stăpâne, mi-a 
răspuns el, mult prea nervos ca să-şi dea seama că eu 
voiam doar să-l necăjesc. Un singur Dumnezeu care 
domneşte peste toate. 

— Atunci nu-i de mirare că plouă atât de mult. Freyr 
însă ne-a ascultat rugăciunile. 

— Chiar aşa, stăpâne? 

— Peste noapte, ploaia s-a oprit şi vântul a început să 
bată spre miazăzi. 

— Spre miazăzi, stăpâne? 

Inţelesese că oprirea ploii era o veste bună, dar nu ştia 
ce însemnătate avea schimbarea direcţiei vântului. 

— Ce se întâmplă atunci când un vânt cald bate peste 
pământul umed? l-am întrebat. 

Preţ de câteva clipe s-a uitat fix la mine. 

— Ceaţă, stăpâne? 

Ceaţă. Zorii au adus o ceaţă deasă care a învăluit 
colinele. In ceața aceea, oamenii şi-au ridicat scuturile 
care le serviseră drept perne peste noapte, şi-au vârât 
spadele în tecile ude, au băut bere şi şi-au încălzit 
picioarele. Am început să mărşăluim înainte de răsăritul 
soarelui sau, mai bine spus, ne-am pus în mişcare din locul 
unde ne petrecuserăm noaptea, înaintând în şir către 
vârful dealului, neputând vedea în faţa noastră mai 
departe de douăzeci-treizeci de paşi. In drumul nostru am 
speriat o căprioară care a ţâşnit în goană în josul pantei. 
Am încercat să desluşesc un semn de prevestire în acest 
lucru. 

Ceaţa, mai deasă decât orice fum care ar putea fi văzut 
într-o încăpere în care arde focul, ne învăluia de jur 
împrejur şi cred că şi înăbuşea zgomotele pe care le 
făceam. Deşi poruncisem trupelor noastre să se deplaseze 
în linişte, în lumina lăptoasă care ne înconjura se auzeau 
teci lovindu-se de scuturi, zgomote de paşi, înjurăturile 

celor care călcau greşit, foşnetul ierbii şi bălăriilor călcate 
în picioare. Şi totuşi zeii au fost de partea noastră, căci am 
reuşit să nu ne pierdem pe dealul acela. Eadric, cu talentul 
lui de braconier, ne-a călăuzit, dar ne-a luat foarte mult 
timp să străbatem drumul destul de scurt până în vârful 
dealului. La început am mers pe lângă ruinele drumului 
roman, dar, atunci când ne-am apropiat de fortăreață, am 
luat-o la stânga pentru a înainta pe panta mai lină de 
deasupra meterezelor lui Skoll. Sperasem, asemenea lui 
Sigtryggr, că puteam porni atacul în semiîntuneric, dar 
când am ajuns soarele deja strălucea prin ceaţă dinspre 
răsărit. Contururile au început să se distingă, ceața era 
acum împrăştiată de vânt, aşa că am întrezărit zidul şi 
lăncierii înşiraţi pe metereze. Calmul nostru s-a risipit, căci 
inamicii se treziseră şi erau pregătiţi. Oricum s-ar fi trezit, 
pentru că Sigtryggr şi Svart strigau la oamenii lor să facă 
un zid de scuturi. Cei din fortăreață, auzind ordinele, au 
început să ne înjure. O săgeată a zburat în jos dinspre 
ziduri şi s-a înfipt în iarbă, destul de aproape de oameni. 

— Bebbanburg! am strigat, nu ca o provocare, ci ca să- 
mi adun oamenii. _ 

Finan şi cu băiatul meu m-au auzit. Încet-încet, luptătorii 
mei au apărut din ceaţă. 

— Zid de scuturi! a ţipat Finan. Aici! 

Irlandezul se afla la stânga oamenilor lui Sytriggr, care- 
şi făceau propriul lor zid de scuturi pe măsură ce 
războinicii rămaşi în urmă se iveau din ceața purtată de 
vânt. 

— Mişcaţi-vă! răcnea el. Mişcaţi-vă! Mişcaţi-vă! 

Unii dintre luptătorii lui Sigtryggr s-au alăturat 
oamenilor mei din greşeală şi s-a produs puţină dezordine 
când au plecat să-şi găsească tovarăşii. Ceaţa se risipea. 
M-am urcat pe o ridicătură de pământ ca să mă uit la zidul 
nostru de scuturi pe jumătate format. Am văzut că bărbaţi 
cu coifuri pe cap ne urmăreau de pe fortificațiile 
Heahburhului. Ne urmăreau şi ne batjocoreau spunându- 
ne că eram toţi osândiţi morţii. 

Roric mi-a adus flamura. 

— Înfige-o aici, i-am spus. Şi... 

— Să stau departe de bătălie, stăpâne? m-a întrerupt el. 

— ...să stai departe de bătălie, i-am spus şi l-am ajutat să 
înfigă băţul flamurii în ridicătura de pământ. Şi, dacă 
lucrurile nu merg bine, să fugi ca vântul şi ca gândul. 

De ce i-am spus asta? Cred că în acel moment, în timp ce 
ceața se lăsa din nou şi oamenii lui Sköll ne luau în 
zeflemea, mi-am dat seama că făcusem o alegere proastă. 
Ar fi trebuit să-l înfruntăm oriunde altundeva, nu în locul 
acela unde ne ademenise el. 

— Zidul până aici! Aici! 

Acesta era Berg. Reuşise cumva să-şi aducă flamura cu 
vultur, precum şi un scut şi o suliță, şi înfipsese băţul 
flamurii în pământ ca să marcheze cel mai nordic punct al 
zidului nostru de scuturi. 

— Aliniaţi-vă aici! a ţipat el. Aici! 

Şi-a întins flamura ca să poată fi văzut mai bine. Era cu 
faţa la noi. Dintr-odată, din ceaţă, au apărut în spatele lui 
oamenii lui Skoll, foarte aproape de el, mult prea aproape. 
Oamenii aceia ieşiseră din fortăreață ca să ne atace înainte 
ca zidul nostru de scuturi să fie aranjat. Bărbaţi cu coifuri 
cenuşii şi lupi rânjiţi pe scuturi, războinici care ieşeau 
urlând din ceața cenuşie. 

Berg n-a apucat nici măcar să-şi scoată spada. 


Scuturile s-au izbit. Lupii mărilor au venit 
Înverşunaţi să lupte. Suliţa adesea străpungea 
Casa sufletului a celor osândiţi... Dârji erau cu toții, 
Și cei care luptau, şi cei care cădeau 

Acoperiţi de răni. Moartea coborâse pe pământ. 


În timp ce citeam versurile părintelui Selwyn m-am 
înfiorat aducându-mi aminte de atacul furibund din acea 
dimineaţă învăluită în ceaţă. 

— Până la urmă am fost dârji, i-am spus poetului. 

— Până la urmă, stăpâne? 

— Ne-au surprins. În ceața aceea, noi ar fi trebuit să-i 
luăm prin surprindere, dar ei ne-au surprins. Nu eram 

pregătiţi. Ceea ce ne-a salvat a fost faptul că Skoll n-a 
trimis destui oameni. Nu cred că erau mai mult de şaizeci. 
Ar fi trebuit să scoată două sute de războinici din 
fortăreață. 

— Şi erau... cum se numeau, stăpâne? Ulf... 

— Ulfhesnar, am zis. Nu, nu erau nebuni, dar ai 
dreptate, veniseră înverşunaţi să lupte. 

Poate că oamenii lui Skoll nu erau scoşi din minţi cu 
măselariţă, dar veneau urlând ca lupii, veneau să ucidă. În 
acea ciocnire am pierdut opt oameni. Mă învinovăţesc 
pentru asta. Atunci când eşti în fruntea bărbaţilor şi a 
femeilor, izbânda ta este şi a lor, dar nereuşitele ţi se pot 
imputa doar ţie. 

Imi aduc aminte cum săreau duşmanii cu gurile căscate 
şi cu scuturile ţinute într-o parte ca să poată lovi cu 
suliţele sau cu spadele. Cerdic, bărbatul acela mare şi 
credincios, dar mereu greoi în mişcări, a fost primul dintre 
oamenii mei care a murit. Se ducea să i se alăture lui Berg. 
L-am văzut întorcându-se surprins. N-a avut nici măcar 
timp să opună rezistenţă. Suliţa unui viking i-a străpuns 
trupul, atât de puternică fusese lovitura. Am văzut cum 
partea din spate a zalelor lui Cerdic se umflă şi cum vârful 
suliţei trece prin ele. Un al doilea viking l-a izbit cu spada 
peste faţă şi sângele a ţâşnit înroşind acea dimineaţă 
cenuşie. Vrăjmaşii răcneau triumfători. Wulfmaer, un alt 
saxon, era în spatele lui Cerdic. Era unul dintre luptătorii 
vărului meu care-mi juraseră credinţă. L-am văzut şi pe el 
dându-şi sufletul. A avut timp să apuce sulița, s-o ridice şi 
chiar s-o îndrepte către cei care se năpusteau grămadă 
peste noi, dar a fost împins înapoi de lovitura unei sulițe în 
scut. S-a întors puţin într-o parte şi a vrut să lovească cu 
sulița lui, dar spada unui viking l-a lovit lateral. Un alt 
bărbat l-a lovit cu toporul peste coif şi i-a despicat capul ca 
şi cum ar fi fost un buştean de lemn. 

Am alergat înainte cu Răsuflarea-Şarpelui afară din 
teacă. Finan a venit spre mine dinspre dreapta şi m-a oprit. 

— La mine, la mine! a strigat el. 

Doar zeii ştiu cât de repede trebuie să se fi mişcat, căci 

cu câteva momente mai devreme era destul de departe. 

— La mine! Scuturi! 

S-a lovit cu scutul lui de al meu şi m-a mustrat: 

— Ridică-l! 

Trebuie să mărturisesc că eram uluit şi îngrozit de 
violenţa acelui atac neaşteptat. 

Altcineva, care s-a dovedit a fi Beornoth, se afla la 
stânga mea. Vikingii lui Sköll erau la douăzeci de paşi de 
noi. Berg dispăruse. Kettil, un alt viking de-al meu, îl urma 
pe Wulfmaer. Un viking l-a atacat cu sulița, Kettil a sărit 
într-o parte, a lovit cu spada, iar atacatorul lui s-a răsucit 
în timp ce sângele îi ţâşnea de pe faţă. 

— Vino înapoi! i-a strigat Finan. 

Kettil a încercat, însă doi bărbaţi s-au năpustit spre el şi 
l-au împins doi paşi înapoi. Kettil a fandat, spada lui a 
străpuns abdomenul unui inamic, dar fusese deja prins 
acolo. Am urlat cu o furie zadarnică văzând cum spada 
unui alt luptător i-a spintecat gâtul. Kettil era un bun 
luptător cu spada, un om căruia îi plăceau hainele 
înzorzonate, un bărbat vanitos, dar care avea darul ca, 
spunând glume, să stârnească râsul tuturor celor prezenţi. 
Tot mai mulţi războinici ni se alăturau în zidul de scuturi. 
Auzeam zăngănitul lor în timp ce ne aşezam, dar, înaintea 
noastră, oamenii continuau să cadă răpuşi. Godric, care-mi 
fusese slujitor, a fost doborât la pământ de o suliță care i-a 
pătruns în stomac. A gemut ca un copil. Eadwold, un 
bărbat morocănos şi tot lent în mişcări, a fost doborât de o 
suliță. Şi el a gemut. Thurstan, un creştin evlavios, care-mi 
tot repeta că sufletul îmi era în primejdie, a omorât un 
viking cu o lovitură puternică a suliţei sale uriaşe şi a 
continuat să ucidă şi să tipe până când două spade i-au 
trimis sufletul în ceruri. Avea o soţie la Bebbanburg şi un 
băiat la Eoferwic care învăţa ca să devină preot. Apoi 
Cenwulf, un om de nădejde, cinstit şi răbdător, a fost lovit 
cu un topor în pântece. A gemut amar în timp ce cădea, 
încercând cu disperare să-şi apuce spada pe când se 
prăbuşea pe pământul îmbibat de sânge. Şi el era creştin, 
dar, ca mulţi alţii, voia să moară cu arma în mână. 

Poetul-preot avea dreptate: wæl feol on eorban, moartea 
coborâse pe pământ. 

Totul s-a întâmplat cât ai clipi din ochi. Războinicii ucişi 
răspunseseră la chemarea lui Berg şi fuseseră prinşi de 
vikingii care veniseră de la colţul cu şanţuri. Luptătorii mei 
muriseră, însă moartea lor i-a încetinit pe atacatori un 
timp destul de lung încât să le permită celorlalţi să 
formeze zidul de scuturi. Dar ceea ce într-adevăr ne-a 
salvat a fost atacul dinspre dreapta al lui Svart, aflat în 
fruntea oamenilor lui Sigtryggr. 

Scuturile s-au izbit. 

Svart s-a avântat ca un ulfhedinn, scos din minţi de furia 
bătăliei, un uriaş cu barba împodobită cu oscioare. Avea un 
topor de luptă imens pe care-l ţinea cu amândouă mâinile. 
Cel puţin doisprezece oameni erau împreună cu el. 
Scuturile lor s-au lovit de scuturile oamenilor lui Skoll. 
Erau vikingi care luptau împotriva vikingilor cu furia 
dezlănţuită a spadelor. 

— Înainte! am strigat, şi zidul meu de scuturi a înaintat 
în luptă. 

Erau oameni în jurul meu, oameni în spatele meu, 
oameni care ţipau de teamă, dar şi de sfruntare. Eram un 
zid de scuturi la fel ca cel al oamenilor lui Svart. Luptătorii 
lui Skoll atacaseră cu o înverşunare disperată. Turbarea 
bătăliei le suna în creiere, măcelăreau tot ce le ieşea în 
cale. Nu puteau fi învinşi decât de un zid de scuturi, şi noi 
i-am izbit cu forţă. Suliţele au început să se înfigă în carne. 
Svart a omorât doi oameni înainte ca zidul meu de scuturi 
să-i lovească pe vikingi. Noi am mai omorât doi tot cu 
suliţele. Am văzut un bărbat cu barbă neagră şi l-am auzit 
urlând la oamenii lui Skoll să formeze un zid. Veneau tot 
mai mulţi oameni de-ai mei şi tot mai mulţi dintre oamenii 
lui Sigtryggr i se alăturau lui Svart. Beornoth, aflat lângă 
mine, l-a atacat cu sulița pe bărbatul cu barbă neagră, care 
s-a apărat de lovitură cu scutul lui. Am văzut că mai era o 
crestătură peste lupul rânjit pictat pe acesta. Bărbosul şi-a 
împins sulița spre Beornoth, care, la rândul lui, s-a apărat 
cu scutul. Am păşit în faţă şi am înfipt Răsuflarea-Şarpelui 


Y% 346 # 


în gâtul bărbosului. A căzut în spate peste oamenii care se 
aflau înapoia lui. Finan l-a lovit pe inamicul de lângă el 
înfigând Hoţul-de-Suflete în umărul lui acoperit cu zale. 
Am auzit un zăngănit de scuturi în stânga mea. M-am uitat 
şi l-am văzut pe fiul meu, care adusese şi mai mulţi oameni 
şi lărgise zidul nostru de scuturi. Nu mai puteam înainta. 
Vikingii îşi făcuseră zidul lor de scuturi. Scuturile noastre 
s-au ciocnit de ale lor şi ne-am împins cu putere unii în 
ceilalţi. 

Răsuflarea-Şarpelui nu era arma potrivită pentru o astfel 
de luptă. Lama ei era prea lungă pentru a putea fi folosită 
în încleştarea de moarte a celor două ziduri. Am aruncat-o 
şi am scos Acul-Viespii, sabia mea scurtă, şi am împins-o în 
faţă printre scutul meu şi cel al lui Finan. A atins partea 
din lemn a pavezei vrăjmaşului, aşa că am împins şi mai 
tare. Peste rama de oţel i-am văzut părul blond, faţa 
murdară şi ciupită de vărsat, dinţii care scrâşneau, nara 
crestată şi barba scurtă. Era destul de tânăr, putea să-mi 
fie copil. Ţipa cât putea de tare şi-şi vărsa ura asupra mea. 
Din spate, peste umărul meu, a trecut o suliță care i-a tăiat 
obrazul. Sângele a ţâşnit, scutul i s-a clătinat, iar eu am 
împins şi mai tare pumnalul până am simţit că am străpuns 
zalele. Ura de pe faţa tânărului s-a transformat în 
surprindere, apoi în teamă. Ceva mi-a lovit coiful şi, pentru 
câteva momente, am fost ameţit. Nu văzusem lovitura, nici 
nu ştiam dacă fusese o suliță sau spadă, dar m-a aruncat în 
spate, şi Acul-Viespii a rămas liber. Cu scutul ridicat, mi- 
am repezit din nou pumnalul înainte şi am continuat să 
împing şi să înjunghii. La dreapta mea, Svart, căruia nu-i 
plăcea să folosească scutul, îşi rotea toporul uriaş pentru 
a-i obliga pe oamenii lui Skoll să se dea înapoi. Tânărul din 
faţa mea urla din nou. La fiecare răget, sângele îi ţâşnea 
din obrazul sfârtecat. Scuturile noastre se frecau unul de 
celălalt. Am simţit cum Acul-Viespii înjunghie şi intră 
adânc în carnea de sub zale. Am rotit pumnalul şi am 
încercat să duc tăietura în sus, dar am simţit cum spada 
unui duşman mă împunge la brâu. Apoi, dintr-odată, s-a 
oprit. Dinspre metereze s-a auzit sunetul unui corn. Cred 

că era un semnal, căci duşmanii s-au dat înapoi, s-au întors 
şi au alergat peste şanţuri către una dintre celelalte trei 
intrări. Cea de-a patra, aflată în faţa oamenilor lui 
Sigtryggr dincolo de şanţurile de la vest, fusese blocată cu 
grinzi de lemn groase. 

Ceaţa aproape dispăruse. Mai rămăseseră doar câteva 
urme care se vălătuceau deasupra ierbii însângerate. De 
pe metereze zburau sulițe grele. Una dintre ele s-a înfipt în 
scutul meu, îngreunându-l. M-am pus la adăpost şi am 
smuls vârful înfipt în lemnul de salcie, apoi am ridicat de 
jos Răsuflarea-Şarpelui. Nici oamenii mei, nici cei ai lui 
Svart nu i-au urmărit pe vikingii care se retrăgeau. Am 
văzut că tânărul cu obrazul sfârtecat plecase cu ei, dar 
şchiopăta şi se împleticea. În timp ce-mi ştergeam Acul- 
Viespii de poala mantiei, m-am uitat la Finan. 

— Îmi pare rău. 

— Îţi pare rău, stăpâne? 

— Am fost lent. Voi nu. Îmi pare rău. 

— Ei au fost iuți, stăpâne. Au fost iuți. 

— Poate că Skoll avea dreptate. Imbătrânesc. 

Vikingii din fortăreață îşi băteau joc de noi. 

— Bine aţi venit în Skollholm, ţipau ei. 

M-am uitat la morţii noştri. 

— Wulfmaer avea copii? am întrebat, deşi ar fi trebuit să 
ştiu răspunsul. 

— Doi, mi-a răspuns Finan. Cel mare era nemernicul ăla 
roşcovan care şi-a împins sora în hazna. 

— Sângerezi. 

S-a uitat la braţul cu care ţinea scutul. Unul dintre 
inelele ornamentale fusese aproape retezat, manşonul 
metalic de dedesubt fusese rupt şi prin căptuşeala de piele 
curgea sânge. 

— Cred că l-am ucis pe blestematul care mi-a făcut asta, 
a spus el trosnindu-şi degetele. Nu-i grav, stăpâne. 

E ciudat cum câteodată, în toiul bătăliei, se instalează 
calmul. Nu că ar fi fost linişte, căci oamenii lui Skol încă 
strigau şi-şi loveau scuturile cu spadele, dar preţ de câteva 
clipe a domnit impresia că niciuna dintre părţi nu voia să 

ucidă. Făcuserăm un zid lung de scuturi care acoperea 
pintenul de sus al Heahburhului, dar nu încercaserăm să 
înaintăm, în timp ce inamicul se mulțumea să aştepte în 
spatele meterezelor. Am numărat şapte morţi dintre 
oamenii mei şi încă patru de-ai lui Svart. Şapte vikingi îi 
însoțeau în moarte. Iar Berg lipsea. 

Berg, pe care-l iubeam ca pe propriul fiu. Berg, atât de 
dornic de a fi pe plac şi atât de înfricoşător în bătălie. 
Berg, pe care l-am salvat de la moarte şi care s-a dovedit 
un ortac atât de credincios. Fusese la stânga şirului nostru 
atunci când îl văzusem ultima dată. M-am dus într-acolo ca 
să întreb dacă-l văzuse cineva. 

— S-a dus în josul dealului, stăpâne, mi-a spus Redbad. 

— A scăpat? 

— L-am pierdut din vedere, stăpâne, mi-a zis Redbad, 
frizonul, ridicând din umeri. Nemernicii erau peste noi. 

Am mai făcut câţiva paşi ca să mă uit în cealaltă vale, 
străbătută de un pârâu iute. Nu se vedea nimic acolo. Berg 
şi flamura lui cu vultur dispăruseră. Oamenii lui Sköll 
capturaseră flamura ca trofeu, dar oare îl capturaseră şi pe 
el? 

Fiul meu încerca aceeaşi teamă. 

— Crezi că este ostaticul lor? 

— Sper că nu, am zis, dar imediat mi-am dorit să nu fi 
spus asta. 

Era mai bine să fie ostatic decât mort. Dar pe orice 
ostatic al lui Skoll îl aştepta o moarte groaznică. Văzusem 
cum inamicii îşi chinuiau prizonierii cu meticulozitate ca 
să-i distreze pe privitori. Skoll era capabil de o astfel de 
cruzime. 

— Poate că s-a alăturat oamenilor lui Sigtryggr, 
stăpâne? a sugerat Redbad. 

— Nu ar face aşa ceva. Este unul de-al nostru. 

— Pot să-l caut şi eu, stăpâne? 

— Da, dacă asta vrei. 

Ştiam că nu-l va găsi pe Berg. Dacă, într-un fel sau altul, 
tânărul viking supravieţuise atacului venit din ceaţă, ar fi 
făcut totul ca să-mi dea de ştire. Mi-am atins ciocănelul de 


4 349 # 


la piept şi m-am rugat să aibă parte de o soartă blândă. 

Sigtryggr tipa la războinicii lui spunându-le să-şi ridice 
scuturile, să menţină zidul şi să îndrepte spadele şi suliţele 
către meterezele duşmanului. Vreo zece băieţi au adus 
scările, iar oamenii din spate ai lui Sigtryggr le-au înălţat. 

— Putem învinge! a strigat Sigtryggr. Vom învinge! 

A făcut o pauză ca să audă răspunsul oamenilor lui, dar 
acesta a fost foarte slab. A strigat din nou, însă bătălia 
începuse cu o izbândă pentru Skoll şi războinicii nu mai 
erau atât de încrezători. Nimeni nu voia să se ducă acolo 
unde duşmanii, care îşi băteau joc de noi, erau în deplină 
siguranţă. 

Bătăliile încep rareori cu o vărsare rapidă de sânge. 
Totul începe cu înjurături. Oamenii stau pe loc urmărindu- 
şi duşmanii şi ascultându-le ocările şi, în strigătele 
comandanților proprii, îşi adună curajul de care au nevoie 
în luptă. Dar această bătălie începuse pe neaşteptate, cu 
asaltul lui Skoll venit din ceaţă, ceea ce scăzuse moralul 
oamenilor noştri îngheţaţi şi uzi leoarcă. Ne blestemase 
oare vrăjitorul lor? În realitate, niciunul dintre noi n-avea 
chef să atace fortăreaţa. Dar Sigtryggr voia să termine o 
dată pentru totdeauna această expediţie. Dorea moartea 
lui Skoll, care avea pretenţii la tronul Northumbriei. Poate 
că ar fi trebuit să ne retragem, să ne îndreptăm către 
miazăzi, să-l aşteptăm pe Skoll să vină după noi şi să ne 
luptăm cu el în câmp deschis. In loc de asta, ne aflam 
acum blocaţi lângă o fortăreață îngrozitoare. Era prea 
târziu să ne retragem. Dacă am fi făcut-o, am fi fost 
urmăriţi de vikingii biruitori şi dornici să se răzbune, de 
războinici călare care ne-ar fi împins în josul dealului aşa 
cum o haită de lupi ar ataca o turmă de oi. 

Când i-am spus toate aceste lucruri, poetul-preot s-a 
încruntat nedumerit. 

— De ce nu aveaţi cai, stăpâne? Eu credeam că 
întotdeauna conducătorii merg călare la luptă. 

— Nu întotdeauna. 

— Dar puteaţi lua caii cu Domniile Voastre? 

— Ar fi fost foarte greu. 

Drumul din vale până în vârful dealului era abrupt, iar 
pe pintenul pe care se afla Heahburh nu era loc şi pentru 
cai. Dar, da, i-am fi putut lua. Sigtryggr şi cu mine ne-am 
gândit la asta. Am discutat cu o noapte înainte şi am 
hotărât să mergem pe jos. 

Părintele Selwyn s-a încruntat din nou. 

— Dar nu vedeţi mai bine din şaua calului? 

— Ba da, dar ştiam că va fi o luptă grea, poate chiar 
disperată, i-am explicat răbdător. Dacă am fi fost călare, 
oamenii s-ar fi gândit că, în caz că se întâmpla ceva rău, 
noi am fi scăpat cu fuga. Mergând pe jos ca ei riscam toţi 
acelaşi lucru. lată de ce am ales să renunţăm la cai. 

— Apoi aţi atacat fortăreaţa? 

— Doar după ce am terminat berea pe care o 
aduseserăm cu noi în vârful dealului. Apoi, da, am atacat. 

Sigtryggr şi Svart au fost cei care au condus atacul. Au 
mers înainte cu zidul de scuturi. Când au ajuns la şanţul 
exterior, au început să cadă de sus sulițe. Foarte puţine 
săgeți, doar sulițe grele erau aruncate de pe metereze. 
Auzeam zgomotul făcut de scuturile lovite cu spadele. 
Oamenii din rândurile din spate ale lui Sigtryggr aruncau 
suliţele înapoi, nu cu speranţa că i-ar putea omori pe 
apărătorii fortăreței, ci pentru a-i obliga să se 
adăpostească în spatele scuturilor. 

Cuthwulf, un vânător din Bebbanburg care-i comanda pe 
arcaşi, a venit lângă mine. 

— Ar trebui oare să folosim arcurile, stăpâne? 

Era un bărbat vânjos cu faţa arsă de soare. Faptul că 
şchiopăta nu-l împiedica să fie cel mai grozav dintre 
vânătorii mei. 

— Câte săgeți aveţi? 

Cuthwulf a scuipat într-o parte, apoi mi-a răspuns: 

— Nu prea multe, stăpâne. Vreo cincizeci de fiecare om. 

Am tresărit. 

— Păstraţi-le. Făcând semn din cap către miazănoapte, i- 
am spus: Vezi colţul acela? O să folosim săgețile atunci 
când atacăm acolo. Nu înainte. În timpul ăsta, arcurile 
voastre o să se mai usuce, am adăugat ridicând privirea 

spre soarele lăptos care se arăta prin ceața tot mai rară. 

— Le-am ţinut într-un loc ferit, a zis Cuthwulf. Sunt 
destul de uscate. Dumnezeu să vă ajute, stăpâne! 

Zidul meu de scuturi se apropiase de cetate, aşa că 
puteam să-i vedem latura de nord, dinspre valea fluviului 
Tine. Partea de jos a fortificaţiei fusese zidită din pietre, 
dar cu timpul oamenii le scoseseră pe cele din partea de 
sus ca să facă fundaţii pentru grajduri sau case. Acum, 
partea superioară a zidului era făcută din bârne groase din 
lemn. Era plin de apărători pe acel zid lung. Erau mulţi, 
mult prea mulţi. li promisesem lui Sigtryggr că aveam să 
fac tot ce-mi stătea în putinţă pentru a-i atrage pe inamicii 
de pe meterezele pe care el urma să le ia cu asalt. Venise 
timpul să-mi ţin promisiunea. Războinicii lui Sigtryggr 
traversau şanţurile sub ploaia de sulițe încercând să se 
protejeze cu scuturile care se îngreunaseră din cauza 
lăncilor înfipte în ele. L-am auzit pe Svart ţipând la ei să 
înainteze. Era o mare învălmăşeală. Şanţurile erau adânci, 
iar malurile dintre ele erau abrupte şi alunecoase. Doi 
dintre oamenii lui Sköll, care se aflau în turnul cel mic de 
la colţul fortăreței, aruncau sulițe pe care le primeau din 
interior. 

— Cuthwulf, l-am strigat înapoi. Omoară-i pe cei doi 
nemernici. 

Cuthwulf şi-a ales o săgeată, a fixat-o în coarda arcului, 
a inspirat adânc, a tras coarda, şi-a ţinut respiraţia şi a 
lansat săgeata. Unul dintre bărbaţii din turn tocmai se 
pregătea să arunce o suliță. Săgeata i-a atins coiful. S-a 
dat înapoi şi s-a întors. A doua săgeată i-a lovit nasul, aşa 
că s-a lăsat în jos acoperindu-şi rana cu mâna. Tovarăşul 
său s-a ascuns în spatele parapetului. 

— Aveam de gând să-i omor pe amândoi, a mormăit 
Cuthwulf. 

— Ai făcut foarte bine, i-am spus. 

Apoi am văzut că zidul lui Sigtryggr trecuse peste cinci 
dintre cele şapte şanţuri. Era timpul să atac. Niciodată nu 
fusesem atât de puţin entuziasmat înaintea unei bătălii. 
Chiar şi gândul de a răzbuna moartea Stiorrei mă lăsa 

rece. M-am gândit că acesta era blestemul şi mi-am amintit 
profeția lui Snorri despre cei doi regi care vor muri. Am 
tras Răsuflarea-Şarpelui din teacă şi am strigat oamenilor 
mei să mă urmeze. 

Şi pe acel deal al morţii ne-am îndreptat către metereze. 


Acum, ei înaintează. Păsările scot țipete ascuțite. 

Urlă lupii cenușii, scuturile se ciocnesc 

Și se opun vârfurilor ascuţite. Însufleţiți-vă, luptătorii 
mei, 

Prindeți scuturile, fiţi plini de vitejie, 

Croiţi-vă drum în bătălie. 


— Nu le-am spus niciodată să fie plini de vitejie, am zis. 
Nu are niciun sens să spui aşa ceva. Nu poţi face pe cineva 
viteaz ţipând la el. 

— E doar un... a început tânărul preot. 

— ...un poem, ştiu, am continuat eu zâmbind, căci îmi 
plăcea părintele Selwyn. Vitejia biruieşte teama, şi nu ştiu 
cum ai putea scrie despre asta. Simţul datoriei ajută, 
experienţa, la fel, faptul că nu-ţi dezamăgeşti tovarăşii 
ajută foarte mult, dar, în realitate, vitejia e un soi de 
nebunie. 

— Nebunie, stăpâne? 

— E ca şi cum te-ai privi de undeva din afară. Nu-ţi vine 
să crezi ceea ce faci. Ştii că s-ar putea să mori, dar 
continui. Nebunia de-a te lupta. Este ceea ce au ulfheânar, 
dar ei folosesc măselariţă, bere sau ciuperci ca să se 
burduşească cu nebunie. Noi toţi avem puţină nebunie. 
Dacă nu am avea, am fi copleşiţi de groază. 

M-a privit încruntat. 

— Vreţi să spuneţi... a zis, dar a şovăit, neştiind dacă era 
o idee bună să întrebe ce-i trecea prin cap. Vreţi să spuneţi 
că v-a fost frică, stăpâne? 

— Fireşte că mi-a fost, am recunoscut eu. Eram îngrozit! 
Duceam o luptă prost gândită pe un teren prost ales. Skoll 
a plănuit totul foarte bine. Ne-a lăsat să venim. Nu ne-a 
împiedicat să ne apropiem. Voia ca noi să ajungem lângă 

zidurile fortăreței ca să ne măcelărească în şanţuri. Şi noi, 
ca nişte proşti, am făcut exact ce a vrut el. Ştiam că vom 
pierde. 

— Ştiaţi... 

— Dar trebuia să luptăm, l-am întrerupt. Nu ne puteam 
retrage, nu fără a fi urmăriţi, hărţuiţi şi omorâţi. Trebuia 
să încercăm din nou. Asta ne era soarta. Da, ştiam de la 
început că vom pierde. Făcusem o greşeală şi eram 
osândiţi să pierdem. Exista o cale pentru a ieşi din acest 
necaz. Să ne croim drum prin luptă. 

Mă simţeam osândit în timp ce mergeam pe o latură a 
fortăreței. Odată ce vom fi trecut de locul unde şanţurile şi 
malurile lor coteau pe după turn, urma să înaintăm în jurul 
dealului, nu peste el, ceea ce ne ajuta să avansăm mai 
lesne. Nu-mi venea să cred că totul era atât de uşor. Din 
dreapta veneau sulițe, dar acestea se loveau de scuturile 
noastre. Ne-am întors, am traversat şanţurile şi ne-am 
apropiat de zid. Atunci a încetat să mai fie uşor. 

— 'Topoare! am strigat. 

Le dădusem celor mai masivi şi puternici luptători de-ai 
mei topoarele cu cozi lungi şi lame late. Cozile erau la fel 
de lungi ca ale suliţelor, ceea ce le făcea greu de mânuit, 
dar oamenii mei învăţaseră cum să le folosească. 
Războinicii din rândul din faţă stăteau împreună cu mine 
sub metereze. Vikingii ne loveau scuturile ridicate în sus 
cu sulițe şi topoare. Zidul nu era mai înalt decât un om, 
ceea ce însemna că apărătorii erau aproape şi loviturile lor 
erau puternice. Am simţit cum din scutul meu săreau 
aşchii, căci lamele topoarelor îi atingeau marginile. 
Vikingii ne văzuseră venind, zăriseră aurul din jurul 
gâtului meu, inelele din metal preţios de pe braţe şi 
argintul de pe coif. Ştiau că sunt un nobil şi voiau să 
câştige faima de a mă fi ucis. Nu aveam cum să mă lupt cu 
ei. Dacă aş fi lăsat jos scutul ca să-i atac cu lama lungă a 
Răsuflării-Şarpelui, m-aş fi expus apărătorilor care ştiau ce 
menire aveam noi, cei din prima linie: să stăm ţepeni acolo 
şi să le dăm de lucru, transformându-ne în ţinte uşoare. 

În spatele nostru, uriaşii loveau cu topoarele lor 

neobişnuit de lungi. Aceşti bărbaţi, printre care Gerbruht 
şi Folcbald, ambii frizoni, dădeau cu topoarele peste 
apărători, apoi le trăgeau înapoi. Foloseau lamele ca pe 
nişte harpoane pentru prins peşte. După prima lovitură de 
topor, izbiturile puternice în scutul meu au încetat. Am 
auzit un strigăt venind de sus, apoi scutul meu zdrenţuit a 
fost împroşcat cu sânge, câteva picături chiar trecând 
printr-o crăpătură din lemn. Am mai auzit încă o izbitură 
deasupra mea, iar peste o clipă un viking s-a rostogolit 
peste metereze şi mi-a căzut la picioare. Vidarr Leifson, 
care se afla lângă mine, l-a înjunghiat cu pumnalul lui 
scurt, omul s-a zbătut ca un peşte pe uscat, apoi a murit. 
Imi amintesc de acel muribund, dar îmi amintesc şi cea 
urmat. Topoarele noastre îşi făceau treaba, cel puţin până 
ce oamenii lui Sköll au început să lovească în cozile lungi 
cu topoarele lor. Fiecare om ucis sau rănit era înlocuit 
imediat cu altul. Unul dintre nou-veniţi a aruncat de sus un 
pietroi mare care mi-a distrus scutul şi mi-a atins partea 
stângă a coifului. 

I-am arătat poetului coiful meu turtit. 

— Vezi adâncitura asta? 

Părintele Selwyn a atins cu degetele locul în care 
metalul coifului fusese deformat de pietroi. 

— Probabil că v-a durut, stăpâne. 

— Zile întregi după aceea am văzut stele verzi, i-am spus 
râzând. Dar în clipa aceea nu m-a durut, căci îmi 
pierdusem cunoştinţa. 

Părintele Selwyn şi-a plimbat degetul murdar de 
cerneală peste crestătura care desfigurase lupul de argint 
de pe coif. 

— Nu l-aţi mai reparat, stăpâne. 

— L-am lăsat aşa ca să-mi aducă aminte de nerozia mea, 
i-am spus, făcându-l să izbucnească în râs. Oricum, mai am 
şi alte coifuri. 

— Atunci aţi atacat turnul de nord? 

— Nu am mers atât de departe. Ideea era să-i scoatem 
pe oameni din colţul acela. 

Ca tot ce s-a întâmplat în acea zi, şi planul de a slăbi 

rezistenţa de la colţul de nord atacând unghiul de sud-vest 
al fortăreței a dat greş. Skoll organizase o mică armată în 
Heahburh, aşa încât nicio zonă a meterezelor nu putea fi 
slăbită. Tot ce avea el de făcut era să ne permită atacuri 
fără niciun rezultat asupra zidurilor până când am fi 
abandonat asaltul, după care ne-ar fi zdrobit. Ăsta era 
planul lui încă de când plecase de la Bebbanburg, iar noi, 
ca nişte proşti, i-l îndepliniserăm. 

Atacul meu asupra porțiunii de nord a zidului a eşuat. 
Am mai pierdut şapte oameni, în timp ce Skoll a pierdut 
doar doi. Dintre ai noştri, şaisprezece erau răniţi, inclusiv 
eu, pe când Skoll avea cel mult şase. Nu ştiu cum a decurs 
retragerea noastră de lângă zid şi peste şanţuri, pentru că 
eram inconştient. Pietroiul îmi zdrobise scutul, îmi 
strâmbase coiful şi mă trântise la pământ. Mai târziu, 
Finan mi-a povestit cum m-au apucat de braţe Gerbruht şi 
Eadric, cum mi-au recuperat Răsuflarea-Şarpelui şi cum m- 
au tras înapoi. O suliță mi-a atins coapsa stângă în timp ce 
mă cărau peste şanţuri. Vârful suliţei pătrunsese adânc, 
dar eu n-am simţit nimic. Finan a încercat să ţină oamenii 
lângă zid, să agaţe alţi vikingi de pe metereze şi să-i dea 
jos, dar, când războinicii noştri au văzut că eram tras 
înapoi către un loc mai sigur dincolo de şanţuri, şi-au 
pierdut orice nădejde. S-au retras împreună cu mine 
urmaţi de batjocura vikingilor şi de suliţele aruncate de ei. 

Atunci când mi-am revenit, singurul lucru de care mi-am 
dat seama au fost strigătele de triumf ale duşmanului 
victorios. Ne aruncau insulte, sunau din corn şi-şi loveau 
scuturile cu spadele invitându-ne înapoi la metereze. 
Asaltul lui Sigtryggr, ca şi al meu, fusese respins, iar acum 
oamenii lui Sköll îşi băteau joc de noi. 

— N-am apucat să ridic nici măcar o scară, mi-a spus 
Sigtryggr mai târziu. Erau prea mulţi, nenorociţii. 

Următorul lucru pe care mi-l amintesc este durerea 
ascuţită pe care am simtit-o atunci când Vidarr mi-a scos 
coiful. 

— Dumnezeule, fii atent! i-a atras atenţia Finan în timp 
ce sângele îmi curgea din rană. Mi-a turnat apă în cap şi 

m-a strigat: Stăpâne! Stăpâne! 

De bună seamă am îndrugat ceva, căci îmi aduc aminte 
cuvintele pline de surpriză ale lui Vidarr. 

— Trăieşte! 

— E nevoie de mai mult decât un bolovan nenorocit ca 
să piară, a zis Finan. Trebuie să-i bandajăm capul. Tu, fato! 
Vino încoace! 

— Fată? am murmurat eu, dar nu m-a auzit nimeni. 

Elwina, unul dintre îngerii lui Ieremias, era fireşte acolo, 
în vârful dealului. 

— Rupe o bucată din rochia ta şi leagă-i-o în jurul 
capului, i-a poruncit el. 

— Nu-i nevoie, sunt bine, am zis încercând să mă ridic. 

— Stai jos! a ţipat Finan la mine ca şi cum aş fi fost unul 
dintre câinii lui. Strânge tare, fato! 

— N-ar trebui ca ea să fie aici, am bâiguit. 

Mă uitam în sus la cerul care se limpezea, deşi pe partea 
stângă privirea îmi era întunecată. Am tresărit, simțind 
dintr-odată durerea care-mi cuprinsese capul. 

— Unde mi-e spada? am întrebat cuprins de panică. 

— La loc sigur, în teaca ei, stăpâne, mi-a răspuns Finan. 
Acum, stai jos şi las-o pe fată să te bandajeze. 

— Vreau să văd, am stăruit şi m-am zbătut să mă ridic, 
lovind-o peste mână pe Elwina. 

Dar era surprinzător de puternică şi a reuşit să mă 
proptească în şezut. Deşi vederea îmi era tulbure, mai ales 
pe partea stângă, am putut să-mi dau seama că leremias 
venise cu îngerii lui. 

Episcopul nebun avea veşminte brodate şi ducea cu el 
toiagul de care legase căpăţâna de berbec. S-a aplecat în 
faţa mea şi m-a privit cu ochii lui de un negru intens. 

— Piatra, stăpâne, ne trebuie piatra. 

— Pleacă de aici, episcope! a mormăit Finan. 

— Ce se întâmplă? am întrebat. 

— Ai fost lovit în cap, a spus Finan împingându-l pe 
Ieremias cu cotul. 

— Piatra! a insistat acesta. Daţi-mi piatra, altfel o să 
pierdem. 

— O să ţi-o dea când se simte mai bine, a zis Finan 
neavând nicio idee despre ce era vorba. Leagă mai strâns, 
fato. 

— Îmi trebuie un coif, am spus eu. 

— Piatra! a cerut din nou leremias. 

— Ascultă, episcoape, s-a răţoit Finan. Dacă nu vrei ca 
îngeraşele tale să-şi petreacă următoarele luni stând 
culcate pe spate ca să le satisfacă plăcerile vikingilor, ar fi 
mai bine să pleci. Du-le înapoi la cai şi plecaţi acasă. 

— E nevoie de mine aici! a răspuns leremias plin de 
indignare. 

Băiatul meu l-a împins pe episcop deoparte şi s-a aplecat 
către mine. 

— Tată? 

— Nu am nimic, i-am spus. 

— Ba da, a insistat Finan. 

— Am nevoie de un coif. 

— Gata pe ziua de azi, stăpâne, a spus Finan. 

— Un coif! 

— Stati liniştit, stăpâne, am auzit-o spunând pe Elwina 
după ce a terminat să-mi bandajeze capul. Vă doare? 

— Bineînţeles că doare al dracului de tare, a bombănit 
Finan. Bandajează-i şi coapsa! 

— Sigtryggr spune că ar trebui să atacăm din nou, a zis 
fiul meu. 

Finan mi-a tăiat cu un cuţit cracul pantalonilor. 

— Leagă strâns, fato! 

— Trebuie să-l ajutăm pe Sigtryggr, am zis. 

— Nu mai faci nimic, stăpâne, a spus Finan. 

— Nici până acum n-am făcut nimic, am oftat eu cu 
amărăciune. 

Nu ştiu cât timp a trecut. Cum stăteam aşa, pe jumătate 
buimac, încercând să-mi limpezesc privirea, mi se părea că 
doar ce ajunsesem şi că bătălia fusese pe cât de scurtă pe 
atât de dezastruoasă. Ceaţa dispăruse, iar soarele era sus 
de tot pe cerul albastru. Se auzea un sunet de corn dinspre 
armata lui Sigtryggr. Oamenii se încurajau, Svart, uriaşul 
înfricoşător, îi chema înapoi la luptă. 

— Trebuie să-i ajutăm, a zis fiul meu. 

— Rămâi cu tatăl tău, i-a spus Finan. Mă duc eu. 

— Finan, am strigat, însă, din cauza efortului, durerea 
m-a săgetat din nou. 

— Stăpâne? 

— Ai grijă! 

A râs, apoi i s-a adresat fiului meu: 

— Stăpâne, dacă tatăl tău poate merge, du-l jos, acolo 
unde sunt caii. 

— Nu plecăm de aici, am insistat eu. 

— Vin cu tine... a început Uhtred cel Tânăr, însă 
irlandezul l-a întrerupt cu asprime: 

— Rămâi aici! Îl duci pe tatăl tău la cai. Iar tu, fato, îl 
ajuţi. 

Am aşteptat să plece Finan, după care am încercat să 
mă ridic, dar am căzut la loc pradă ameţelii. 

— Noi stăm aici, am bombănit. 

Am urmărit al doilea asalt asupra fortăreței lui Skoll 
care nu a fost mai cu folos decât primul. Greşiserăm atât 
de mult în această bătălie! Am pornit impetuoşi, nevoind 
să aşteptăm şi crezând că soarta ne va purta peste şanţuri 
şi peste zidul fortăreței, dar soarta ne-a scuipat în faţă. 
Apărătorii aruncau tot mai multe pietroaie scoase din 
ruinele romane. Toate erau destul de grele încât să poată 
zdrobi capetele oamenilor de jos. Finan care, bineînţeles, 
renunţase la planul de a lua cu asalt colţul dinspre 
miazănoapte, le poruncise lui Cuthwulf şi arcaşilor lui să-i 
hărţuiască pe cei care apărau zidul pe care îl atacaserăm 
mai devreme, dar cele mai multe săgeți nimereau în 
scuturi. Am văzut scuturi dintre acelea cu lupul rânjit pe 
ele în care se înfipseseră chiar şi douăsprezece săgeți. Din 
spatele lor, vikingii aruncau cu pietre şi atacau cu suliţele. 
Finan a reuşit să proptească o scară de zid, dar, înainte ca 
el sau altcineva să încerce să se urce pe ea, un bărbat s-a 
aplecat de sus şi a împins-o cu un topor. Gerbruht l-a 
apucat de mână şi l-a aruncat peste metereze. Ca pentru a 
se răzbuna, oamenii mei l-au ciopârţit cu suliţele, dar asta 
a fost singura lor mică victorie. 

În schimb, războinicii lui Sk6I au obţinut un triumf mult 
mai mare. Sigtryggr, plin de furia bătăliei născută din 
disperare, pusese oamenii să adune suliţele aruncate de pe 
metereze şi vreo douăzeci dintre ei le aruncau înapoi în 
apărători. Mă uitam impresionat la ploaia de sulițe pe care 
aceştia o dezlănţuiseră peste zid. În timp ce apărătorii se 
ghemuiau sub scuturile lor, Sigtryggr a trecut repede 
peste şanţuri cu trupa lui şi cu două scări pe care le-au 
sprijinit de zid. Un viking curajos s-a aplecat peste zid ca 
să arunce scara şi chiar a reuşit înainte ca o suliță să-i 
pătrundă în umăr. Scara a căzut, dar Sigtryggr se urca 
deja pe cea de-a doua. Svart l-a tras cu brutalitate în jos de 
pe primele trepte şi a început să se cocoaţe el. Işi mişca 
toporul uriaş cu o singură mână, înainte şi înapoi, reuşind 
astfel să împingă în spate doi apărători. Îl auzeam pe Svart 
urlând, pe Sigtryggr ţipând la oamenii lui să pună la loc 
scara căzută, am văzut suliţele care continuau să zboare 
către metereze. Svart era deja aproape în vârful scării şi-şi 
învârtea toporul. Era un bărbat uriaş şi înspăimântător. 
Când s-a urcat încă o treaptă, apărătorii vikingi s-au dat 
înapoi din faţa lamei imense a toporului. Svart a mai suit o 
treaptă. Era gata-gata să treacă zidul când treapta s-a 
rupt. A alunecat în jos, gata să cadă, aşa că a trebuit să se 
agaţe cu toporul şi să se ţină de acesta. Intre timp, un 
apărător viking a sărit înainte şi a îndreptat o suliță către 
gâtul lui Svart, însă a fost lovit de o suliță venită de jos. A 
căzut, dar nu înainte ca vârful armei sale să străpungă 
abdomenul lui Svart. Am văzut sângele ţâşnind. Cumva, 
Svart a reuşit să stea drept. S-a legănat, a încercat să-şi 
ridice toporul, dar un alt apărător, urlând cu sălbăticie, şi- 
a înfipt spada în rana lui sângerândă, şi acest luptător cu o 
sută de victorii la activ a căzut în şanţ. 

Moartea lui Svart le-a insuflat încredere apărătorilor 
fortăreței şi i-a secătuit pe oamenii lui Sigtryggr. Nu ştiam 
că şi Sigtryggr fusese rănit. O suliță îi lovise umărul. 
Oamenii lui l-au tras înapoi, iar Finan, văzând că atât de 
mulţi oameni au plecat împreună cu el, a pus capăt acestui 
atac zadarnic. Oamenii lui Skoll râdeau, se bucurau, ne 

strigau că suntem laşi, ne cereau să ne predăm spunându- 
ne că se vor bucura de nevestele noastre şi ne vor preface 
copiii în robi. Skoll însuşi a venit la zid. Era pentru prima 
oară când îl vedeam în acea zi. Stătea în picioare. Era un 
bărbat masiv în mantia lui de blană albă îmbrăcată peste 
zalele strălucitoare. Pe coif avea un inel de aur, simbol al 
regalității. Işi bătea joc de noi. 

— V-a ajuns? Sau vreţi să vă mai apropiaţi o dată de 
zidul meu? Vă invit cu plăcere! Dacă vă străduiţi mai mult, 
poate c-o să trebuiască să-mi mai trezesc din somn nişte 
războinici. 

Unul dintre oamenii lui Sigtryggr a aruncat o suliță spre 
el. Cu un aer dispreţuitor, Skoll a făcut un pas în lateral, 
lăsând-o să treacă pe alături. 

— Ar trebui să mai învăţaţi cum se aruncă sulița, a 
strigat el căutând din ochi printre sutele de oameni strânşi 
departe de şanţuri. Sigtryggr Ivarson este aici? 

Nu a răspuns nimeni. Skoll a râs, continuând să se uite 
printre duşmanii lui. Cum m-a văzut pe mine stând 
deoparte, a arătat în direcţia mea şi a zis: 

— Aha, moşulică este aici! Eşti rănit, bătrâne? 

— Ridică-mă, am murmurat eu, şi fiul meu mi-a întins 
mâna. 

M-am ridicat cu greutate, m-am clătinat, capul îmi vuia, 
dar am reuşit să mă ţin pe picioare. 

— Nu muri, Lord Uhtred! a strigat Sköll. Vreau să te 
omor cu mâinile mele. O să-ţi adaug capul şi flamura la 
trofeele din palatul meu! 

Metereze lui erau pline de oameni. Toţi rânjeau şi 
râdeau. Eram învinşi, şi Skoll ştia acest lucru. 

— Dar nu plecaţi încă! a răcnit el. Mai staţi pe-aici căci, 
peste o oră, o oră şi ceva îi scol pe úlfhéðnar. 

A râs din nou şi a plecat de pe parapet. 

Ştiam că nu putea decât să fie mai rău. Úlfhéðnar aveau 
să fie lăsaţi liberi pentru a încununa victoria lui Sköll. Şi 
doi regi aveau să moară. 

Doisprezece 


Și multe trupuri au fost lăsate în bătaia soarelui şi-a 
vântului, 

Lăsate pentru vulturul codalb să le ciugulească, 

Lăsate pentru corbul cu cioc să le sfâşie, 

Date şoimilor să se înfrupte cu ele şi 

Acestei bestii cenuşii, lupul... 


Mi-a venit să zâmbesc. 

— „Corbul cu cioc”? 

— Credeţi c-ar fi trebuit să spun „corbul cu plisc”, 
stăpâne? m-a întrebat părintele Selwyn neliniştit. 

— Tu eşti poetul, nu eu. 

Îmi aminteam corbii zburând peste valea fluviului Tine, 
cohorte de aripi negre în dimineaţa aceea înfiorătoare, 
venind la festinul pe care-l pregăteam pentru ei. 

— Dar nu am văzut lupi, dacă nu e vorba, fireşte, de 
úlfhéðnar, i-am spus tânărului preot. 

— Deci Sköll a trimis úlf... 

S-a oprit, nefiind din nou sigur de cuvânt. 

— Úlfhéðnar. 

— I-a trimis pe ulfheănar să se lupte cu Domnia Voastră, 
stăpâne? 

Am încuviinţat din cap. 

— Nu am crezut că o va face, cel puţin nu atât timp cât 
eram lângă zidurile lui. 

— De ce nu, stăpâne? 

— Ne bătuse! Aveam de ales. Fie dădeam un nou asalt şi 
mulţi dintre oamenii noştri ar fi murit, fie plecam. Atunci 
ar fi fost momentul ca Skoll să le dea drumul sălbaticilor 
lui. Când ne-a spus că-i va trezi pe ulfheănar, am crezut că 
doar încerca să ne sperie, să ne convingă să ne dăm bătuţi 

şi să ne retragem de pe deal. 

Am închis ochii, încercând să-mi imaginez cum ar fi fost. 

— Îţi dai seama ce s-ar fi întâmplat? Oameni călcaţi în 
picioare, oameni răniţi, oameni zdrobiţi poticnindu-se pe 
panta abruptă în timp ce războinicii-lupi se năpusteau 
asupra lor. Oamenii ar fi intrat în panică. Ar fi fost un 
adevărat măcel. 

Aproape că i-am dat lui Skoll ocazia să provoace un 
astfel de măcel. Stăteam în picioare, cu braţul petrecut 
peste umerii fiului meu nehotărât şi încă uluit, când 
Sigtryggr a venit la mine. Mergea încet, avea sânge la 
umărul stâng, acolo unde zalele îi fuseseră făcute ferfeniţă. 
Mâna cu care de obicei mânuia spada îi atârna fără vlagă. 
S-a încruntat când m-a văzut. 

— Eşti rănit, a spus el. 

— Şi tu eşti, mărite rege. 

— O înţepătură de suliță, a zis dispreţuitor. 

— Mai poţi ţine scutul în mână? 

A scuturat din cap, apoi şi-a întors privirea către 
fortăreață. 

— Este imposibil, a spus încet, şi mi-am dat seama că îşi 
recunoştea înfrângerea. 

— Aşa este, am consimţit eu. 

— Svart e mort. 

— Ştiu. Am văzut. 

Ochiul teafăr al lui Sigtryggr se umezise. 

— A fost un om bun. Cel mai bun. 

— Aşa este. 

— A murit cu mâna pe topor. 

— Asta înseamnă că-l vom întâlni în Valhalla. 

— Da şi poate chiar mai repede decât am vrea noi. Mi-a 
întins o ploscă din piele. Bere nu a mai rămas. Asta e apă. 
Deci ce facem? m-a întrebat în timp ce se uita la mine cum 
beam. 

Străfulgerat de durere, am tresărit. 

— Încercăm din nou? 

— Pe la colţul de nord? Cum te-a sfătuit nebunul tău? 

— Dacă-ţi aduci oamenii în partea asta, eu pot merge cu 

ai mei la colţul de nord. 

— Nu prea mai avem săgeți, a bombănit fiul meu. 

Sigtryggr s-a uitat la trupurile rămase în şanţ şi faţa i s-a 
schimonosit. Un viking aflat pe metereze se uşura peste 
morţii noştri ca pentru a ne batjocori şi mai mult. 

— Nemernicul, a şoptit Sigtryggr. 

In spatele nostru, pe terenul mai înalt, răniții se văitau 
de durere. Un băiat, unul dintre cei care ajutase la 
aducerea scărilor până sus la fortăreață, se tânguia pentru 
tatăl lui aflat pe moarte. Sigtryggr s-a cutremurat, apoi s-a 
întors către ziduri. 

— Are prea mulţi oameni. Şi cei care păzesc colţul nu s- 
au clintit de acolo. 

Asta însemna că străduinţele noastre de a-l convinge pe 
Sköll să slăbească apărarea dinspre nord şi s-o întărească 
pe cea din apus dăduseră greş. 

— Nu putem pleca, am zis. Ne-ar secera ca pe nişte oi. 

— E adevărat, dar s-ar putea să trebuiască s-o facem. 

— Nu! i-am replicat cu hotărâre. Trebuie să atacăm! 

Sigtryggr a încercat să-şi mişte braţul în care ţinea 
scutul şi a tresărit de durere. 

— Şi dacă un nou atac va da greş? 

— Asta nu trebuie să se întâmple, căci soarta noastră ar 
fi pecetluită. 

Mi s-a părut că Sigtryggr nu a auzit aceste ultime 
cuvinte care nu exprimau tot ce voiam să spun. In 
realitate, amândoi ştiam că eram sortiţi pieirii. El se 
întorsese ca să se uite la drumul pe care veniserăm în 
ceața din zori, o ceaţă care se ridicase acum cu totul. Peste 
câteva clipe a zis: 

— Mă gândesc că, dacă am face un zid de scuturi de-a 
lungul drumului, i-am putea trimite pe acolo pe oamenii pe 
care vrem să-i salvăm. Pe fiul tău, de exemplu. 

— Nu... a început să spună Uhtred cel Tânăr. 

— Tu să taci! a ţipat la el Sigtryggr, după care s-a întors 
către mine. Formăm un zid lung de scuturi, şi astfel 
duşmanilor le-ar lua mai mult timp să-i urmărească. 

— Şi tu ar trebui să pleci, i-am spus. 

A luat în râs sugestia mea. 

— Eu am dat greş, nu pot să fug şi să-mi las oamenii 
pradă morţii, a zis uitându-se iar către fortăreață. O să 
trimit doisprezece oameni care să-i ducă pe copiii mei la 
Bebbanburg. Fiul tău poate avea grijă de ei acolo. 

— Aşa va face, i-am promis. 

Ţin minte că bătea un vânt rece peste acel pinten de 
pământ în momentul în care mi-am dat seama că acela era 
locul în care aţa vieţii mele va fi tăiată. Doi regi trebuiau 
să moară, iar eu, regele fără coroană, eram unul dintre ei. 
Mi-am atins ciocănelul de la gât şi m-am gândit cum o 
dezamăgisem pe fiica mea. Venisem să o răzbun şi nu 
reuşisem. Vedeam cum mă priveau oamenii mei, aşteptând 
să-i conduc spre victorie. Aveau o încredere nebună în 
mine. 

— Am mai fost blestemaţi de soartă, l-am auzit pe Eadric 
spunându-i lui Immar Hergilson, tânărul pe care-l 
scăpasem de la spânzurătoare în Mameceaster. El 
întotdeauna ne-a salvat. Nu te teme, flăcău. Il avem pe 
Lord Uhtred cu noi. O să învingem! 

Doar că eu nu ştiam cum am fi putut învinge. Fusesem 
atât de neghiobi încât să atacăm cetatea, iar acum 
suportam consecinţele amare. Sigtryggr ştia şi el acest 
lucru. 

— Facem zidul de scuturi? m-a întrebat el mohorât. 

— Dacă Skoll vede oameni plecând, va trimite călăreţi 
după ei, am ţinut să-i atrag atenţia. Vor trece pe lângă 
zidul nostru de scuturi şi-i vor omori. 

Sigtryggr ştia că aveam dreptate, dar îşi dădea seama, 
ca şi mine, că nu aveam ce face în faţa acestei ameninţări. 

— Trebuie să încercăm, a fost tot ce-a putut spune. 

În acea clipă s-a deschis poarta. 

Ne aflam pe terenul ridicat din partea de apus a 
meterezelor. Ne uitam în jos pe partea lungă a fortăreței 
spre colţul de nord unde ne sugerase Ieremias să atacăm. 
La două treimi din lungimea acestui zid era una dintre cele 
trei porţi ale Heahburhului care se puteau deschide. Acum, 
ea era deschisă. 

Câteva momente nu s-a întâmplat nimic. Ne uitam fix 
într-acolo,  aşteptând. Deodată s-a auzit un urlet 
nepământean, şi Snorri, vrăjitorul, a apărut pe drumul de 
pământ care traversa şanţurile. Sigtryggr şi cu mine ne-am 
atins ciocănelele de la gât. Finan şi fiul meu şi-au pus 
mâinile pe crucile lor. Peste tot Heahburhul s-a lăsat 
liniştea. Sosirea orbului Snorri pusese capăt baţjocurii 
lansate de pe metereze. Apărătorii cocoţaţi acolo se uitau 
la vrăjitor, care era călăuzit peste şanţuri de căţeluşul lui 
alb. Apoi, el s-a oprit şi s-a uitat la noi. Snorri părea să-şi fi 
pironit privirea asupra noastră în timp ce căţeluşul dădea 
din coada lui scurtă. Îmi aduc aminte cât de nefiresc mi s-a 
părut să văd un căţeluş dând din coadă în acel loc al 
morţii. 

— Cine-i ăsta? a întrebat unul dintre oamenii lui 
Sigtryggr. 

— Galdorul lui, a răspuns cu voce joasă fiul meu. 

— Vrăjitorul lui, am tradus eu cuvântul saxon. 

Sigtryggr şi-a atins din nou ciocănelul de la gât, dar l-a 
strâns în palmă atunci când Snorri a ridicat craniul de lup 
şi a îndreptat botul acestuia către noi. Îl vedeam cum îşi 
mişcă buzele şi am bănuit că ne blestema, dar era prea 
departe ca să auzim ce spunea. Cineva a strigat dinspre 
metereze, dar cei de lângă el l-au făcut să tacă. Oamenii 
lui Sköll voiau să audă blestemele pe care le azvârlea 
Snorri asupra noastră. 

— Se spune că el poate omori doar cu un blestem? a 
întrebat Sigtryggr. 

— Dacă poate ucide doar cu un blestem, de ce are Skoll 
nevoie de luptători? am întrebat la rândul meu. 

Sigtryggr nu mi-a răspuns. Continua să ţină în palmă 
ciocănelul de la gât în timp ce căţeluşul îl conducea pe 
Snorri în direcţia noastră. Vrăjitorul se oprise la o 
aruncătură de suliță de noi. 

— Sköll încearcă să ne înspăimânte, am zis. 

Îl vedeam sus pe metereze, urmărind zâmbitor scena. 
Snorri a început să urle. Printre ţipete şi urlete slobozea 
alte blesteme. Acum îl puteam auzi. Ne afurisea cu cerul, 

cu pământul, cu focul, cu apa şi cu aerul. Ne ameninţa că 
trupurile noastre vor ajunge la spintecătorul de leşuri din 
Niflheim, ne prevestea o veşnicie plină de caznele zeiţei 
Hel a morţii eterne. A ridicat căpăţâna de lup şi, înălţându- 
şi ochii lipsiţi de vedere către cer, le-a cerut lui Thor să ne 
lovească şi lui Odin să pogoare năpasta asupra noastră. 

La fiecare blestem, Sköll râdea. Îmbrăcat în marea lui 
mantie albă, arăta spre noi şi vorbea cu oamenii din jurul 
lui. Şi-a făcut mâinile pâlnie şi a strigat: 

— Sunteţi osândiţi cu toţii! Snorri o să vă omoare cu 
blestemul următor! 

— Astea-s doar vorbe, am strigat la rândul meu. 

Am văzut însă că pe oamenii mei, chiar şi pe creştinii din 
rândurile lor, Snorri îi tulbura. Ei ştiau că zeii ne hotărăsc 
soarta şi că vrăjitorii sunt mai aproape de zei decât orice 
alt bărbat şi orice altă femeie. Toţi auziseră acel zvon de 
temut care spunea că vrăjitorul lui Sköll putea omori un 
om de la distanţă, doar cu blesteme. 

— Doar vorbe goale! am strigat din nou, de data asta 
mai tare. Doar prostii! 

Cu toate acestea, am văzut că oamenii îşi făceau semnul 
crucii sau îşi atingeau ciocănelele de la gât. Unii, mai 
precauţi, începuseră să se tragă deoparte. Ştiam că 
războinicilor mei le era groază de o retragere în panică. Ei 
pot lupta împotriva oamenilor, dar nu şi împotriva zeilor. 
Vikingii de pe metereze ne batjocoreau din nou. Snorri 
trăgea aer în piept, gata să arunce cel mai puternic 
blestem al lui. 

Chiar atunci, leremias a făcut un salt în faţă. Primul meu 
imbold a fost să-l trag înapoi, dar Finan şi-a pus mâna pe 
braţul meu. 

— Lasă-l, stăpâne, lasă-l. 

Ieremias s-a întors şi mi-a şuierat printre dinţi: 

— Pregătiţi piatra, stăpâne! 

S-a uitat din nou la Snorri, şi-a ridicat braţele şi a scos 
un țipăt ca un suflet în agonie. 

S-a făcut din nou linişte. Oamenii lui Sköll erau uluiţi de 
faptul că şi noi aveam un vrăjitor. Erau tăcuţi, dar nu 

pentru că le-ar fi fost teamă, ci pentru că aşteptau o 
înfruntare între doi vrăjitori, amândoi bătrâni, amândoi 
costelivi şi cărunţi, fiecare invocându-şi zeul sau zeii. 
Snorri, care nu se aştepta să aibă un rival şi fusese 
surprins de ţipătul lui Ieremias, rămăsese fără grai. În 
acest timp, leremias părea că dansează. Se răsucea şi 
sărea, fredonând încet şi cu voce piţigăiată o melodie fără 
cuvinte. Era ca un bocet ciudat. În acelaşi timp, nebunul în 
haine de episcop dansa, se rotea şi făcea tumbe spre 
Snorri. 

— E beat! a exclamat Sigtryggr. 

— Nu! i-am spus. A folosit o pomadă. 

— Ce pomadă? 

— Măselariţă. Acum crede că zboară. 

Dintr-odată, leremias s-a ghemuit, apoi s-a ridicat brusc 
cu braţele desfăcute. 

— Tu, rahat al satanei! a răcnit, arătând cu degetul către 
Snorri. 

Apoi s-a îndreptat către vrăjitorul viking târându-şi prin 
iarbă veşmintele murdare. S-a oprit la vreo douăzeci de 
paşi de Snorri şi a ridicat toiagul de care era prins capul 
de berbec. 

— Te blestem! a strigat el în daneza lui maternă, o limbă 
foarte apropiată de cea a oamenilor din nord. Cu puterea 
berbecului lui Avraam îţi blestem capul, îţi blestem părul, 
îţi blestem ochii. 

— N-are ochi, nătărăule, am murmurat eu. 

Dar el ţipa în continuare: 

— Îţi blestem faţa, îţi blestem nasul, îţi blestem limba ta 
de şarpe, îţi blestem dinţii, îţi blestem mâinile, îţi blestem 
pântecele, îţi blestem ştremeleagul, îţi blestem curul! 

A făcut o pauză ca să răsufle. Vorbele-i erau neclare, dar 
puteau fi înţelese de oamenii din ambele oştiri. 

— Îţi blestem fiecare bucăţică a fiinţei tale împuţite, de 
la părul din cap până la labele picioarelor. Îţi blestem 
sufletul scârbavnic şi-l încredinţez străfundurilor iadului. 
Te osândesc să fii sfâşiat în bucăţi de cerberii lui Lucifer, 
te condamn la caznele flăcărilor fără sfârşit ale satanei şi 

la veşnica agonie în eternitate! 

Snorri a ţipat şi el, implorându-i pe uriaşii de gheaţă din 
Niflheim să-l sfâşie pe rivalul lui de la mâini până la 
picioare cu topoarele lor de gheaţă. 

— Faceţi ca zeii să-i audă gemetele! striga Snorri în timp 
ce-şi îndrepta ochii goi către cer. Este scursură din fundul 
spintecătorului de leşuri! Distrugeţi-l! Te conjur pe tine, 
Odin! Te conjur pe tine, zeu atotputernic! Omoară-l acum! 
Omoară-l! 

Ţinea capul de lup îndreptat către Ieremias. Câteva clipe 
mi-am ţinut respiraţia, gândindu-mă că-l voi vedea pe 
episcopul nebun căzând la pământ. 

Dar el nu a căzut. 

— Sunt viu! a strigat triumfător leremias. Trăiesc! Sunt 
viu! 

Făcea din nou tumbe, iar capul de berbec i se legăna în 
vârful toiagului. Se apropia tot mai mult de Snorri, 
continuând să ţipe. 

— Să-ţi roadă viermii maţele, iar carnea să ţi-o mănânce 
porcii! Libărcile să se găinăţeze pe limba ta! Te blestem în 
numele Tatălui, te osândesc în numele Fiului şi te 
surghiunesc din lumea celor vii în numele Sfântului Duh! 

Şi, zicând asta, şi-a înălţat brusc toiagul, l-a coborât de 
deasupra capului şi l-a îndreptat către Snorri. Cred că, 
prin această mişcare, nebunul de episcop voia să-i arate lui 
Snorri capul de berbec, dar ea a fost atât de puternică, 
încât tigva s-a desprins din vârful toiagului şi l-a lovit în 
piept pe vrăjitorul păgân. Snorri cel lipsit de vedere s-a 
clătinat, mai degrabă de surpriză decât pentru că ar fi fost 
rănit, şi a scăpat din mână lesa căţeluşului care, 
scheunând vesel, a alergat către leremias. Acesta era la fel 
de stupefiat ca şi rivalul lui. 

— Am câştigat! a început să zbiere, incapabil să-şi 
ascundă uluirea. Dumnezeu câştigă! Necredinciosul a fost 
doborât! 

Şi, într-adevăr, Ieremias  câştigase. Snorri fusese 
descumpănit, şi, în loc să rostească un alt blestem de-al 
lui, se aplecase să bâjbâie după căţel. Dar acesta îl 

părăsise şi alerga către episcopul nebun care îşi savura 
triumful. Se pare că ce i-a înfuriat cel mai mult pe vikingii 
care priveau de pe ziduri a fost trădarea căţelului. Se 
simţiseră victorioşi ceva mai devreme, dar triumful lui 
leremias asupra lui Snorri era o insultă adusă mândriei lor. 
Poarta s-a deschis dintr-odată şi o ceată de luptători a 
apărut pe drumul de pământ, în timp ce alţii au sărit de pe 
zid. Toţi aveau pe ei pieile cenuşii de lup pe care le purtau 
ulfheânar. 

— Zid de scuturi! am strigat, moment în care durerea 
mi-a săgetat capul. Zid de scuturi, acum! 

Poate că leremias era pe jumătate nebun din cauza 
unsorii cu măselariţă, dar îi rămăsese destulă minte ca să 
fugă atunci când i-a văzut pe luptătorii vrăjmaşi 
apropiindu-se. A luat-o la goană către noi împreună cu 
cățelul care alerga pe lângă el. 

— Piatra lui David, stăpâne, a tipat el gâfâind. Aruncaţi 
piatra acum! Pentru numele lui Dumnezeu, aruncaţi piatra. 

Am zgâriat pământul cu degetele de la picioare şi am dat 
la o parte o piatră, probabil o aşchie spartă din zidăria 
romanilor. M-am aplecat, am luat-o încercând să nu iau în 
seamă durerea de cap şi am aruncat-o spre duşmani. 

Ieremias m-a văzut şi a strigat: 

— Vom învinge! Vom învinge! Vom învinge! 

Şi-a făcut loc printre scuturile din primul rând pentru a 
găsi o siguranţă care, mă tem, era doar temporară, apoi s- 
a aplecat, a luat căţeluşul în braţe şi s-a uitat fericit la 
mine. 

— M-ati crezut, stăpâne! Aţi aruncat cu piatra lui David. 
Vom învinge! 

Dar ulfheănar veneau să ne omoare. 


Cu scuturile din lemn de salcie porniţi înainte, 

In cămăşile voastre de zale, cu coifurile voastre 
lucitoare, 

Năpustiţi-vă peste mulțimea potrivnicilor. 

Căsăpiţi-le căpeteniile cu spadele ce le iau ochii, 

Căpetenii cu soartă pecetluită. Căci duşmanii voştri 

Sunt osândiţi să moară. lar voi veţi câştiga faimă 
Și glorie în bătălie! 


— Eu nu am zis aşa ceva! i-am spus poetului. 

— Dar, stăpâne... 

— Este un poem, ştiu. 

— Ce le-aţi spus oamenilor dumneavoastră, stăpâne? 

— Probabil ceva de genul „Omorâţi-i pe nemernici” sau 
„Ţineţi scuturile strâns”. Am atins uşor pergamentul pe 
care era scris poemul şi am continuat: [ii astfel de 
discursuri înainte de bătălie, nu în timpul ei. Şi, oricum, 
Sköll nu ne-a lăsat timp pentru discursuri. 

Părintele Selwyn s-a încruntat. 

— Ieremias, a spus el şovăind, căci îl ştia pe episcopul 
nebun şi nu-i făcea plăcere să vorbească despre el. A 
folosit pomada cu măselariţă, stăpâne? 

— A furat-o de la scutierul meu şi s-a uns cu ea pe piept. 
Atunci când s-a întors între noi, tremura, avea frisoane şi 
se bâlbâia. A căzut pe undeva, în spatele nostru. Am 
zâmbit, căci mi-am adus aminte cum îl lingea căţeluşul pe 
faţa lui palidă, şi am adăugat: Nici nu sunt sigur dacă 
bietul om era conştient de ce făcuse. 

Sprâncenele preotului s-au împreunat iarăşi. 

— A stârnit atacul acelor úlfhéðnar! a spus el pe un ton 
dezaprobator. 

— Da, aşa este. 

— Sköll a venit şi el cu úlfhéðnar? 

— Nu. El stătea pe zid şi urmărea ce se întâmplă. 

— Câţi războinici-lupi erau acolo, stăpâne? 

— Nu prea mulţi; şaizeci, poate şaptezeci. N-am avut 
timp să-i numărăm. Trebuia să ne luptăm cu ei. 

Târziu, la mult timp după aceea, am aflat că Skoll îi ţinea 
pe ulfheânar pentru sfârşitul bătăliei, când trebuiau să ne 
urmărească în cursul retragerii şi să ne masacreze. 
Înfrângerea lui Snorri i-a înfuriat. Aflaţi sub influenţa 
poţiunii vrăjitorului, n-au mai ascultat ordinele. Erau ca 
nişte copoi care au simţit miros de sânge. Nu voiau altceva 
decât să lupte. Aşa că, pur şi simplu, úlfhéðnar au ieşit pe 

poarta deschisă. Nimeni nu le dăduse poruncă. Probabil că 
Sköll nici nu voia să se întâmple aşa ceva, dar i-a lăsat pe 
luptătorii lui înnebuniţi să desfăşoare un atac tumultos 
ştiind că, chiar dacă úlfhéðnar ar fi cunoscut o înfrângere 
zdrobitoare, rezultatul bătăliei ar fi fost acelaşi. 

— Dar n-ar fi vrut să-i piardă, nu-i aşa? m-a întrebat 
nedumerit părintele Selwyn. 

— Nu-i poţi controla pe úlfhéðnar, am încercat eu să-i 
explic. E ca şi cum ar fi beţi. Ei cred că pot zbura şi că sunt 
de neînvins. Vreau să-ţi spun că, într-o astfel de stare, 
oamenii aceştia pot ucide un număr surprinzător de 
inamici înainte de a fi doborâţi. De obicei, sunt tineri de 
nestăvilit care vor să obţină faimă şi să se afirme. Poate că 
Sköll n-ar fi vrut să-i piardă, dar, dacă ei ar fi reuşit să 
bage groaza în noi, faima lui ar fi crescut. Îmi aduc aminte 
cum se uitau la el când ieşeau pe poartă, iar el râdea. 

El râdea, iar oamenii lui se veseleau pe zid. Această 
ieşire nebună a luptătorilor drogaţi era pentru ei un 
spectacol, o răzbunare pentru înfrângerea lui Snorri. Nu 
toţi cei care veneau spre noi erau úlfhéðnar. Şi alţi tineri 
se alăturaseră acestei nebunii. Cu toţii erau vreo sută de 
oameni. Cei mai mulţi aveau mantii cenuşii, unii erau cu 
piepturile goale şi mulţi nu aveau scuturi şi nici coifuri. 
Toţi credeau că nu puteau fi vătămaţi. Măselariţa le 
dăduse curajul nebunilor. 

Am format zidul de scuturi. 

Era disciplina împotriva nebuniei. 

Roric mi-a dat scutul unui luptător ucis şi am încercat să 
intru în primul rând, dar, în modul cel mai grosolan cu 
putinţă, Finan m-a împins în cel de-al treilea. 

— Încă nu eşti întremat, stăpâne. 

A făcut acelaşi lucru şi cu Sigtryggr, care nu se simţea 
în stare să ţină în mână un scut. Apoi s-a întors să-i vadă 
pe cei care veneau spre noi. 

— Sus scuturile! a răcnit el. Şi folosiţi suliţele! 

Atacatorii urlau. Le-am văzut feţele sălbatice, pletele 
fluturând în vânt, gurile căscate, ochii împăienjeniţi de 
cruzime, spadele lungi. Apoi, cei care erau în frunte au 

sărit peste noi. Credeau oare că puteau zbura? Au sărit ca 
şi cum ar fi vrut să treacă peste primul rând. S-au oprit în 
sulițe. O figură sălbatică, urlând ca o fiară, s-a aruncat 
peste oamenii din faţa mea. Beornoth şi-a ridicat sulița şi l- 
a înfipt în ea pe viking. Omul, care încă tipa atunci când 
sângele i-a ţâşnit pe gură, a alunecat în josul suliţei lungi. 
O spadă i-a întrerupt tipetele. Un alt úlfhéðinn care 
mânuia un topor a reuşit să doboare doi oameni din rândul 
din faţă, şi-a strigat triumful şi a ajuns în rândul al doilea, 
unde trei oameni l-au hăcuit cu spadele şi cu topoarele. Nu 
a fost singurul care a trecut prin zid. Dar aceşti luptători 
nebuni care s-au aruncat asupra scuturilor noastre erau 
singuri. Nimeni nu-i ajuta. Frenezia lor reuşea să rupă 
zidul nostru de scuturi, însă acesta se refăcea imediat. 
Apoi, totul continua. 

— Înainte, înainte! striga mereu Finan. 

Şi, deşi ulfheânar continuau să vină, lovindu-se de noi şi 
ţipând, noi continuam să înaintăm, pas cu pas, alunecând 
pe iarba plină de sânge. Un bărbat cu pieptul gol a aruncat 
un topor în zidul nostru. Lama acestuia a desfăcut zidul în 
două şi bărbatul a pătruns fără nicio altă armă în afară de 
propriile mâini, l-a zgâriat pe Beornoth, al cărui scut 
fusese despicat, dar fiul meu l-a ucis cu o lovitură de 
pumnal. 

— Închideţi! striga Finan. Mergeţi înainte! 

Oamenii călcau pe trupurile pline de sânge ale celor 
ucişi, dar războinicii-lupi continuau să se lupte. De regulă, 
e nevoie de doi oameni pentru a termina un inamic: unul 
ca să pareze lovitura de topor, spadă sau suliță cu scutul 
lui, cel de-al doilea ca să ucidă. Unii luptători de-ai noştri 
păreau să se fi molipsit de nebunia de care erau cuprinşi 
ulfheânar. L-am văzut pe Redbad ieşind din primul rând şi 
lovind cu toporul capul unui atacator, lăsând în loc un 
amestec de creier şi sânge. Fiul meu l-a tras pe Redbad 
înapoi, scuturile s-au apropiat din nou şi zidul a continuat 
să înainteze. Immar Hergildson, pe care am avut grijă să-l 
ţin în rândul din spate pentru că nu era atât de antrenat ca 
tovarăşii lui, a reuşit să ajungă în faţă şi ameninţa urlând. 

A ucis doi oameni cu spada şi am văzut câtă bucurie îi 
strălucea pe chip. Oamenii lui Sigtryggr care se aflaseră în 
faţa meterezelor unde fusese omorât Svart veneau în 
grabă să ni se alăture. Inaintam pe lângă zidul lung dintre 
turnul de apus şi cel de miazănoapte, împingându-i înapoi 
pe curajoşii atacatori nebuni. 

_ Dar nu toţi erau nebuni, iar unii şi-au pierdut şi curajul. 
li văzuseră murind pe camarazii lor, simţiseră mirosul de 
sânge şi de fecale, văzuseră înaintând un necruţător zid 
format din scuturi printre care scânteiau sulițe şi spade. În 
partea din dreapta, zidul era lovit de suliţele aruncate de 
pe metereze. 

— Trageţi cu săgeți asupra lor! i-am strigat lui Cuthwulf. 

— Toate săgețile, stăpâne? 

— Da, toate. 

Imi dădusem seama că nu aveam nicio şansă să trecem 
de zidurile fortăreței. Erau prea mulţi apărători. Chiar 
dacă pe la colţul de nord ar fi fost mai uşor să dăm asaltul, 
tot am fi ajuns pe nişte metereze pline ochi cu războinici. 
Ar fi trebuit să ne mulţumim cu această mică victorie 
împotriva mult lăudaţilor úlfhéðnar ai lui Sköll, deşi, odată 
ce i-am fi terminat pe ei, era rândul nostru să fim 
măcelăriți. 

Zidul nostru de scuturi înainta necruţător, pas cu pas, 
împingându-i înapoi pe oamenii lui Skoll. Dar se pare că 
acesta se săturase. Dinspre metereze s-a auzit sunetul unui 
corn, un semnal care-i chema înapoi pe războinicii-lupi. 
Mulţi dintre ulfheănar l-au ignorat însă, prea înnebuniţi ca 
să abandoneze lupta şi să asculte ordinele. Încercau în 
continuare să ne spargă zidul de scuturi, dar urletele lor se 
transformau treptat în ţipete de agonie pe măsură ce noi îi 
doboram. Unii însă au vrut să se retragă, şi cei mai mulţi 
dintre tinerii care-i urmaseră pe úlfhéðnar au dat ascultare 
chemării. Au fugit înapoi către poartă. 

Dar poarta era închisă. 

Au bătut zadarnic în ea. Cred că jumătate dintre cei care 
ne atacaseră erau acum ciorchine la intrarea în fortăreață, 
strigând la apărători să-i lase să intre. Fiul meu a simţit, 

înaintea oricui altcuiva, că acela era un moment favorabil 
şi a strigat: 

— Omorâţi-i! Omorâţi-i! 

A ieşit din zidul de scuturi şi, însoţit de cei mai apropiaţi 
camarazi ai lui, s-a îndreptat către poartă. 

Vitejia nebună a unor ulfheânar se poate transforma în 
spaimă într-o fracțiune de secundă. Oameni care, cu 
câteva momente mai devreme, se socoteau de neînvins 
deveniseră nişte fugari disperaţi care plângeau în hohote. 
Băteau în poartă, ţipau să li se deschidă, au tipat încă şi 
mai tare când oamenii mei atinşi de nebunia bătăliei au 
început să-i măcelărească pe drumul de pământ care 
traversa şanţurile. Am alergat după ei. Toţi ne îndreptam 
către acea poartă. M-am uitat în sus la platforma de luptă, 
unde mă aşteptam să-i văd pe războinicii lui Sköll lansând 
sulițe către noi. 

Am văzut în schimb vulturul. 

Şi oameni care se luptau. 


Dumnezeule atotputernic, 

Stăpân şi cârmuitor al nostru, ajută-i cu puterea ta 
Pe bravii eroi cu spadele lor de preț 

Care şi-au croit drum greu 

Printre oştile vrăjmaşe; au sfărâmat scuturile, 

Au trecut prin zidul de scuturi. 


— Dumnezeule atotputernic? am întrebat. 

— Arhiepiscopul mi-a cerut să scriu poemul, mi-a 
răspuns cu emfază părintele Selwyn. Nu cred că i-ar face 
plăcere dacă l-aş invoca pe Odin. 

— Bănuiesc că nu, am mormăit. Dar nu ai spus nimic 
despre vultur! 

— Ba da, stăpâne, m-a contrazis el şi a dat câteva pagini 
înapoi. Aici, „vulturul codalb”... 

— Nu pasărea, flamura! Vulturul cu aripile întinse! 
Flamura lui Berg! 

— Era atât de important, stăpâne? 

— Fireşte că este important! Nu ai vorbit niciodată cu 

Berg sau cu fraţii lui? 

— Nu, stăpâne. 

— Flamura flutura deasupra porţii închise, i-am spus. 
Cei trei fraţi erau acolo. Ar trebui să stai de vorbă cu cel 
mai mare dintre fraţi. Şi el este poet. 

— Da, stăpâne? a rostit tânărul preot pe un ton înţepat, 
lăsând impresia că nu-i plăcea să audă de un poet rival. 

— İl cheamă Egil. Este skald şi luptător şi, câteodată, 
vrăjitor. Este un om extraordinar. 

— Aşa se pare, stăpâne, a zis preotul cu răceală. Spuneţi 
că flamura era deasupra porţii? 

— Da. Berg o flutura. 

Zeii se joacă cu noi, dar, asemenea copiilor, le place să 
ne facă surprize. Mi s-a părut că-i aud râzând bucuroşi 
atunci când l-am văzut pe Berg agitând cu disperare 
preţioasa lui flamură. Nu aveam nicio idee ce vrea de la 
noi şi, pentru o clipă, chiar am crezut că se alăturase 
forţelor lui Sköll, dar apoi i-am văzut pe oamenii din jurul 
lui, acei oameni urcați pe platforma de deasupra porţii 
care aruncau sulițe către meterezele de jos. Ei aruncau 
sulițe asupra luptătorilor lui Skoll, nu asupra noastră, în 
acel moment am ştiut că scăpasem de blestem. Uitasem de 
durerea de cap şi de cea din coapsă căci, iată, flamura lui 
Berg, pe care se afla blazonul familiei Skallagrimmr, 
vulturul cu aripile întinse, flutura deasupra Hearhburhului. 

Atunci când Berg dispăruse cu tot cu flamură la 
începutul bătăliei m-am temut că fusese omorât sau luat 
ostatic. Adevărul era altul şi era de-a dreptul surprinzător. 
Zeii îl iubeau pe Berg. Mi-am amintit că, atunci când l-am 
salvat de la moarte pe ţărmul galez, i-am promis regelui 
Hywel că-i voi lăsa pe creştini să-l convertească la credinţa 
lor. Dar Berg nu a cedat în faţa puterii lor de convingere, 
şi de atunci zeii l-au răsplătit. Berg avea noroc. 

Şi niciodată atât de mult ca în acea zi la Heahburh. La 
primul atac surpriză venit din ceaţă, a fost convins că va fi 
omorât. Era copleşit de oamenii lui Sköll. 

— Ştiam că nu am cum să ajung la Domnia Ta, stăpâne, 
mi-a povestit el după terminarea bătăliei. Am fugit către 

vale. Am tinut-o tot într-o fugă, dar la un moment dat m-am 
auzit strigat. 

— Era fratele tău? 

— Amândoi fraţii, stăpâne! 

Berg avea doi fraţi mai mari, Egil şi Thorolf, care la 
moartea tatălui lor îl trimiseseră pe mare cu un grup de 
vikingi pentru a învăţa meşteşugul pirateriei, ucenicie care 
a luat sfârşit pe ţărmul pe care l-am descoperit eu. Între 
timp, cei doi fraţi mai mari s-au făcut fermieri în Snæland, 
acea insulă sălbatică de gheaţă şi foc din apele pline de 
furtuni ale oceanului de nord. Acolo au auzit ei vestea că 
un nou regat viking se va naşte pe țărmurile de vest ale 
Britaniei. Şi-au lăsat familiile în Snæland şi au venit cu 
două corăbii şi şaptezeci şi doi de oameni. 

— Au ajuns acum două săptămâni, mi-a spus Berg. 

— Vor să se stabilească aici? 

— Skoll le-a promis bogății şi pământ. Dacă găsesc 
pământ bun, o să-şi întemeieze o gospodărie, şi cred că-şi 
vor aduce şi nevestele. 

Nu era de mirare. Fusesem în Snæland. Acolo, viaţa era 
grea, iernile erau cumplite, puţini duşmani erau bogaţi, 
aşa că jafurile nu aduceau mare lucru. Fraţii 
Skallagrimmrson nu aveau linişte, căci îşi doreau alte 
pământuri. Skoll îi chemase, ei veniseră, iar la Heahburh 
îşi găsiseră fratele mai mic. 

— Şi tu i-ai convins că nu luptă alături de cine ar trebui? 

— Da, stăpâne, dar cred că ce i-a convins în realitate a 
fost înfrângerea lui Snorri. Egil a spus că e un semn pe 
care ni-l trimit zeii. 

Era gata să mai spună ceva, dar a şovăit, după care a 
decis că era mai bine să tacă. 

Am ghicit despre ce era vorba. 

— Le-ai promis fraţilor tăi că eu le voi da pământ şi 
bogății dacă vor lupta pentru mine? 

— Le-am spus doar că eşti mărinimos, stăpâne, a zis el 
înroşindu-se. 

Oamenii lui Egil Skallagrimmrson fuseseră însărcinaţi să 
apere partea de nord a zidului, de la poartă până la turn. 

Ei îi lăsaseră pe ulfheânar să iasă, deschizându-le poarta 
după înfrângerea lui Snorri. 

— Dacă oamenii-lupi îl vor învinge pe lordul Uhtred al 
tău, vom şti ce doresc zeii, îi spusese Egil lui Berg. 

Şi a fost din ce în ce mai limpede că zeii nu voiau că 
ulfheonar să câştige bătălia. Egil a închis poarta şi a 
zăvorât-o. În acest timp, oamenii fiului meu îşi croiau 
drum,  ciopârţindu-i cu spadele şi cu suliţele pe 
supraviețuitorii atacului nebunesc. Skoll şi-a dat seama 
prea târziu ce se întâmpla, dar, de îndată ce a înţeles că 
oamenii lui Egil se întorseseră împotriva lui, a pornit lupta 
pe care o văzusem pe metereze. În timp ce oamenii lui Egil 
şi cei ai lui Sköll se înfruntau, Thorolf Skallagrimmrson a 
deschis poarta pentru mine. 

Eram înăuntrul Heahburhului. Primul a intrat fiul meu. 
Oamenii lui au împins deoparte trupurile care blocau 
poarta, au deschis-o larg şi au năvălit în fortăreață. Noi i- 
am urmat, sărind peste cadavrele de úlfhéðnar împrăştiate 
pe drum. Am intrat pe ulițele înguste dintre adăposturile 
romane. Se auzeau femei ţipând, copii plângând, câini 
lătrând şi cai nechezând. Adăposturile acelea aveau încă 
pereţi din piatră în cea mai mare parte, însă erau peticite 
cu scânduri, iar acoperişurile erau acum din stuf, nu din 
țiglă. Unele erau folosite drept grajduri, altele drept 
adăposturi pentru dormit, unul fusese transformat în 
magazie de cereale, altul fusese umplut cu lingouri de 
argint. Ne luptam pe lângă aceste clădiri şi printre ele. 
Sigtryggr, cu braţul lui stâng schilodit, şi eu, cu privirea 
încă tulbure şi cu piciorul rănit, ţineam cu greu pasul cu 
tinerii care apăreau pe uliţe şi urlau ca nişte diavoli de 
fiecare dată când doborau un duşman care nu s-ar fi 
aşteptat nicicând ca noi să le străpungem apărarea. Am 
găsit un om de-ai lui Skoll dându-şi sufletul lângă o uşă cu 
maţele împrăştiate peste o baligă de cal. 

— Stăpâne, m-a strigat el. 

Am văzut că spada lui, cu lamă de proastă calitate, îi 
căzuse din mână. l-am împins-o mai aproape cu piciorul, şi 
el a înşfăcat-o imediat. 

— Vă mulţumesc, stăpâne, mi-a spus. 

Oswi, venit din spatele meu, i-a tăiat gâtul cu spada. 

— Era pe moarte, i-am zis. 

— Al şaptelea, stăpâne. 

Nu mă auzise şi, chiar dacă m-ar fi auzit, puţin i-ar fi 
păsat. A plecat în goană de lângă mine, nerăbdător să-şi 
găsească cea de-a opta victimă. 

— Lăsaţi jos armele! l-am auzit pe Sigtryggr strigând, şi 
unii dintre oamenii lui i-au dat ascultare. 

Fraţii lui Berg şi oamenii lor din Snæland stăteau lângă 
poartă, speriaţi că ar fi putut fi luaţi drept duşmani de 
către luptătorii noştri dornici de răzbunare. Disciplina ne 
ajutase să-i învingem pe ulfheănar, dar ordinul dat acum s- 
a pierdut în oroarea căsăpirilor. Oamenii noştri umpluseră 
ulițele cu sânge, şi duhoarea lui plutea în aer. l-am văzut 
pe unii ciopârţind cadavrele, urlând ca şi cum ei înşişi ar fi 
fost ulfheănar. Le-am poruncit să facă un zid de scuturi ca 
să se poată apăra de un inamic deznădăjduit şi intrat în 
panică, dar aceşti oameni care se aşteptaseră să moară 
voiau să se răzbune pentru disperarea pe care o trăiseră 
ucigând cu o furie greu de imaginat. 

Cei mai mulţi dintre luptătorii lui Skoll erau încă pe 
platforma de luptă, deasupra măcelului de jos, din 
fortăreață. Unii începuseră să se predea. Berg, pe care 
oamenii mei îl cunoşteau, a plecat de lângă fraţii lui şi le-a 
strigat vrăjmaşilor noştri să arunce scuturile şi spadele. 
Sigtryggr le-a cerut acelaşi lucru. Unii oameni au sărit de 
pe zid în partea cealaltă, acolo unde erau şanţurile 
exterioare. Sihtric din Dulham, ai cărui oameni fuseseră în 
stânga zidului de scuturi în timpul asalturilor noastre 
nereuşite, rămăsese în afara fortăreței, iar acei apărători 
care încercau să scape au fost omorâţi dacă nu s-au predat 
de bunăvoie. 

Tata îmi spunea că nimic nu este sigur într-o bătălie cu 
excepţia morţii, ceea ce face ca orice bătălie să semene cu 
propria ta viaţă. „Fii pregătit pentru surprize”, mă învăţa 
el. „Fii pregătit pentru sulița care va pătrunde pe sub 
scutul tău, fii pregătit pentru lama de topor care-ţi va 

agăța marginea scutului, fii pregătit pentru orice, şi tot vei 
fi surprins.” Fusesem surprins de faptul că Berg scăpase şi 
de ajutorul neaşteptat oferit de neamurile lui din Snæland, 
iar acum eram surprins de viteza cu care temuta armată a 
lui Skoll se prăbuşise. Lupta s-a potolit dintr-odată, ca şi 
cum oamenii erau extenuaţi de acest măcel. Furia 
ucigătoare a oamenilor mei fusese bruscă şi urâtă, dar 
acum începeau să-şi dea seama că învinseseră şi că riscau 
să fie omorâţi dacă o ţineau tot aşa. Atunci când au simţit 
că furia trecuse, oamenii lui Sköll şi-au aruncat scuturile. 
Luptătorii din cele două tabere au început să se salute 
între ei. Mulţi dintre oamenii lui Sigtryggr şi mult mai 
mulţi dintre ai mei erau vikingi şi, asemenea lui Berg, 
vedeau printre duşmani oameni pe care-i cunoscuseră cu 
ani sau luni înainte. L-am văzut pe Vidarr Leifson 
îmbrăţişând un inamic rănit care cu câteva momente mai 
devreme încercase să-l omoare. 

Doar Skoll, vrăjitorul lui şi garda lui apropiată mai 
rămăseseră, şi cei mai mulţi dintre ei, unii purtând 
mantiile cenuşii tipice pentru úlfhéðnar, nu păreau dornici 
de luptă. Pierduseră şi o ştiau. Sköll însuşi n-ar fi renunţat, 
dar singurul lucru pentru care ar fi meritat să se lupte era 
să împlinească profeția lui Snorri: ca doi regi să moară. 
Skoll pierduse în acea zi, dar putea să mai regăsească ceva 
din mândria pierdută şi să-şi facă o faimă din dezastrul 
suferit. 

Prin urmare, a pornit înspre noi cu un singur gând: să ne 
omoare. 

Sigtryggr a venit lângă mine în centrul fortăreței, un 
spaţiu vast de formă pătrată aflat în faţa celei mai mari 
clădiri, care fusese probabil locuinţa comandantului 
roman. 

— Ce-ţi face piciorul? m-a întrebat el cu un uşor zâmbet 
pe buze. 

— E amortit. Braţul tău? 

— Tot amortit. 

S-a întors şi s-a încruntat, căci oamenii începuseră să 
strige. Strigătele se înteţeau, semn că Skoll se apropia. 

Pentru vikingi era mai mult decât o dispută, era un mijloc 
de distracţie. 

Finan şi-a adus războinicii în careu şi s-a încruntat şi el 
auzind zarva. 

— Sunt beţi. 

— Probabil. 

Sigtryggr se uita spre uliţa din faţa noastră. Tot mai 
mulţi oameni se apropiau ca să se înşire pe marginea 
spaţiului deschis. 

— Vine să se lupte, nu-i aşa? 

— Da, i-am răspuns. 

— Lăsaţi-mă pe mine să mă lupt cu el, a spus Finan. 

— Nu, i-a tăiat-o scurt Sigtryggr. 

— Dar braţul cu care ţineţi scutul, Maiestate... 

— Lupt cu spada, nu cu scutul, l-a întrerupt Sigtryggr. 

— Stiorra! am zis, şi amândoi s-au uitat la mine. De 
dragul fiicei mele, lăsaţi-mi-l mie. 

— Nu, stăpâne! a spus Finan, dar chiar atunci, oamenii 
de pe latura opusă a careului s-au dat la o parte. 

Sköll şi-a făcut apariţia însoţit de Snorri. Vrăjitorul cel 
orb îl ţinea de braţ şi-i vorbea încet şi cu insistenţă. Skoll 
părea să-l asculte, dar, văzându-ne, s-a oprit şi a pus o 
mână la gura lui Snorri pentru a-l face să tacă. S-a uitat fix 
la noi câteva momente, apoi şi-a scos încet din teacă spada 
uriaşă, Colţ-Cenuşiu. 

Strigătele au încetat. Skoll, conştient că toată lumea se 
uita la el, a păşit în mijlocul careului. Purta mantia de 
blană albă peste zalele intacte. Coiful lui strălucea 
înconjurat de inelul de aur, semn al regalității pe care o 
revendica; în vârful acestuia flutura o coadă de lup. Ţinea 
spada în mâna dreaptă, iar cu stânga îl călăuzea pe Snorri. 
Amândoi stăteau în mijlocul cercului de oameni. S-a uitat 
la Sigtryggr, apoi la mine. 

— Cui trebuie să-i dau spada? a întrebat tare. 

Toţi am fost atât de surprinşi de această ofertă de a se 
preda, încât preţ de câteva secunde n-a răspuns nimeni. În 
cele din urmă mi-am regăsit vocea. 

— Regelui Sigtryggr, fireşte, am spus. 

— Maiestate! a strigat Snorri, apucându-l de braţ pe 
Skoll. Maiestate! 

Găvanele goale ale ochilor lui erau întunecate. 

— Stai liniştit, prietene, i-a zis Skoll bătându-l cu palma 
peste umăr. 

Vrăjitorul tremura uşor. Purta un veşmânt alb soios. Nu 
mai avea capul de lup şi părea pierdut fără căţeluşul lui. 

— Totul va fi bine, l-a asigurat Skoll, după care s-a întors 
spre Sigtryggr. Mai trebuie să fac un lucru înainte de a-ţi 
da spada. 

— Un lucru? l-a întrebat Sigtryggr nedumerit. 

— Doar unul singur. 

Sköll s-a îndepărtat un pas de Snorri, apoi s-a răsucit 
brusc şi l-a lovit cu Colţ-Cenuşiu. Snorri nu se aştepta la 
asta. A rămas în picioare înspăimântat. Skoll îi spintecase 
gâtul cu o sălbăticie neaşteptată, iar acum continua să 
mişte şi să împingă vârful spadei până ce a ajuns la os. 
Părul lung alb al lui Snorri şi barba lui împletită s-au 
înroşit. Nu a scos niciun sunet. Pur şi simplu a căzut; un 
amestec de sânge, păr şi veşminte. Oamenii care se uitau 
au scos un icnet de uimire. Trupul lui Snorri a zvâcnit 
puţin, după care a rămas nemişcat. 

— A dat greş, a zis Sköll. La ce e bun un vrăjitor care 
greşeşte? 

— Dă-mi spada acum, i-a spus Sigtryggr cu răceală. 

Sköll, care părea cel mai calm om din Heahburh, a 
încuviinţat. 

— Bineînţeles. 

A luat spada în mâna stângă, ţinând-o de lamă chiar de 
sub plăsele, şi s-a îndreptat către Sigtryggr. Atunci mi-am 
dat seama de perfidia lui. Deşi era dreptaci, ţinea spada cu 
stânga, lăsând mânerul liber şi având mâna dreaptă 
pregătită. O picătură de sânge s-a prelins de pe vârful 
Colţului-Cenuşiu în timp ce Skoll se îndrepta spre noi. 
Zâmbea. 

— Aţi câştigat, i-a spus lui Sigtryggr, care făcuse un pas 
în faţă pentru a primi spada duşmanului său. 

În acea clipă, Sköll a înşfăcat mânerul cu mâna dreaptă 

şi i-a dat o lovitură puternică din rever, menită să-i frângă 
braţul sănătos. Doar că, în momentul în care mi-am dat 
seama ce avea de gând, am făcut un pas înainte şi l-am 
îmbrâncit tare pe Sigtryggr. Acesta a căzut în partea 
stângă. Am înaintat, astfel că scutul meu de împrumut l-a 
lovit pe Skoll şi l-a împins înapoi atât de tare, încât a căzut 
la pământ. Amândoi, şi el, şi Sigtryggr, erau pe jos. 

Am scos Răsuflarea-Şarpelui. Lama spadei a şuierat 
când a ieşit din teacă. 

— Lăsaţi-mi-l mie! am strigat. 

Fiul meu şi Finan veniseră aproape, iar Sigtryggr, 
revenindu-şi din surpriză, se ridicase în picioare. Am 
înaintat, ignorând durerea din coapsa stângă, şi l-am lovit 
pe viking cu piciorul. 

— E al meu, am zis. 

— Moşneag idiot, a mârâit Sköll. 

Deşi era căzut la pământ, încerca să mă lovească, dar 
spada lui nu reuşea să atingă decât marginea scutului 
meu. 

— Vrei să mori aici? m-a întrebat. 

— Tu o să mori aici! i-am spus şi m-am dat înapoi, 
lăsându-l să se ridice. 

Mă gândeam că poate avea dreptate, că totul era o 
nerozie. Aveam zeci de războinici tineri pricepuţi la 
mânuirea spadei care erau mai rapizi şi chiar mai puternici 
decât mine. Finan, în ciuda vârstei, era încă unul dintre cei 
mai temuti luptători din Britania. Însă eu eram Uhtred de 
Bebbanburg şi aveam o faimă de apărat, iar orgoliul îmi 
hrănea dorinţa de a-l ucide pe Skoll. Şi aveam să-l ucid de 
dragul Stiorrei. Amintirea ei m-a umplut de o furie care 
depăşea nerozia. Era o furie rece amestecată cu teamă. 
Skoll era un tip înfricoşător şi, atunci când s-a ridicat în 
picioare, părea foarte sigur pe sine. 

— Păstrează-ţi scutul, bătrâne, mi-a zis cu un surâs plin 
de dispreţ. 

Nu avea scut. Eu îl lăsasem pe al meu să-mi atârne la 
şold. M-am dat câţiva paşi înapoi, ca şi cum mi-ar fi fost 
frică de el. Mi-am exagerat mult mersul şchiopătat. 

Cămaşa mea de zale era zdrenţuită, iar bandajul din jurul 
coapsei stângi era plin de sânge. Voiam ca Skoll să vadă 
acest lucru. Ţineam Răsuflarea-Şarpelui lăsată în jos. 

— Fata ta a ţipat când a murit, a zis Sköll. 

Se mişca în cerc către dreapta lui, adică stânga mea. 

— Am auzit că băiatului tău îi curg balele acum, i-am 
spus. 

In realitate, nu aveam veşti despre acel băiat de când îi 
spărsesem capul, dar se pare că atinsesem un punct 
sensibil; înfuriat, Sköll a făcut trei paşi rapizi spre mine. 
Nu m-am mişcat din loc, ştiind că era o fentă. S-a întors la 
locul lui, dar a continuat să se mişte către stânga mea. M- 
am întors şi, în mod intenţionat, m-am făcut că mă strâmb 
de durere atunci când mi-am lăsat greutatea pe piciorul 
stâng. Pe acea parte vederea îmi era tot înceţoşată, dar se 
limpezea încet-încet. 

— Băiatul tău poate vorbi sau scoate numai nişte sunete 
de parcă s-ar băşi un porc? 

Sköll n-a spus nimic, dar am văzut că vorbele mele îl 
răniseră. Am văzut şi că încerca să-şi păstreze calmul 
pentru a plănui un atac distrugător. 

— Fiul tău îşi poate controla scaunele sau se spârcâie ca 
o gâscă beată? 

— Nemernicule! 

Atât a spus înainte să mă atace pe partea mea stângă. 
Am rămas neclintit, cu scutul atârnat pe stânga şi 
Răsuflarea-Şarpelui în mâna dreaptă. Imi ţintise piciorul 
stâng, dar scutul m-a protejat, aşa că efortul lui a fost 
irosit. Colţ-Cenuşiu s-a izbit cu putere în protuberanţa 
metalică a scutului, însă nu l-a avariat. Lovitura fusese 
dată la mânie şi nu avusese efectul dorit. Skoll ştia asta. 
Când a încercat să-şi desprindă spada din scutul meu, m- 
am dus după el, apoi am fentat la rândul meu ridicând 
Răsuflarea-Şarpelui, dar s-a ferit dându-se înapoi. Am râs 
şi l-am întrebat: 

— Când începi să te lupţi? 

Oamenii dimprejur au râs şi ei. Această zeflemea l-a 
făcut pe Skoll să-şi iasă din fire. S-a repezit nervos către 

mine, lovind din nou pe partea stângă. Anii de 
antrenament m-au ajutat să-mi  păstrez controlul 
mişcărilor. Pe măsură ce el îşi înteţea loviturile, eu nu 
trebuia să mă gândesc prea mult; doar param loviturile cu 
scutul sau cu Răsuflarea-Şarpelui. Nu am încercat să 
contraatac, doar m-am apărat, încercând să-i măsor 
abilităţile. Mă luptam cu spada în fiecare zi cu cei mai buni 
dintre războinicii mei. Deşi rapid şi puternic, Skoll nu era 
un luptător pe măsura lui Finan sau a lui Berg. După şase 
sau şapte lovituri puternice, s-a dat înapoi. 

— Asta e tot ce poţi face? l-am întrebat. 

— Eşti un laş, a spus el scuipând a lehamite. Te lupţi cu 
scut împotriva cuiva care nu are aşa ceva. 

— Mi-ai spus că pot să-l păstrez! Dar n-am nevoie de el, 
i-am zis lăsând scutul greu să cadă pe pământ. Acum e mai 
bine? 

În loc să-mi răspundă, a atacat pe partea mea stângă, 
apoi din nou, dar ambele lovituri au fost uşor de parat. A 
încercat o fandare scurtă şi joasă pe care am evitat-o 
păşind la dreapta. Lama spadei a trecut pe lângă mijlocul 
meu. Am auzit cum a răzuit inelele zalelor. A tras în sus de 
spadă pentru a-mi răni mâna stângă, însă n-a avut 
suficientă forţă în braţul întins prea mult şi zalele au oprit 
vârful de oţel. M-am răsucit puţin şi am făcut un pas în 
spate. 

— Dacă vrei scutul, poţi să-l iei, i-am spus. E al tău. 

S-a retras doi paşi. Respira greu. Mă urmărea pe sub 
marginea aurită a coifului. Îi măsurasem priceperea, el o 
evaluase pe a mea, deşi cred că-şi dădea seama că nu 
lansasem încă nicio lovitură ofensivă. În timp ce ne luptam, 
cei care ne urmăreau scoteau strigăte de încurajare. 
Ţineau cu mine chiar şi cei care luptaseră de partea lui 
Sköll. El era temut, nu iubit. Vrăjitorul lui înspăimântător 
era mort. Sköll însuşi avea să fie mort în curând. El ştia 
asta. Chiar dacă m-ar fi omorât, viaţa nu i-ar fi fost cruţată. 
Tot ce putea spera era să aibă o moarte rapidă şi să-i 
rămână faima de-a fi fost cel care l-a doborât pe Uhtred de 
Bebbanburg. 

Eram la patru-cinci paşi depărtare. Skoll îşi recăpătase 
suflul. Atacurile lui mă împinseseră către zona de sud a 
spaţiului gol. M-am întors în centrul careului, exagerând 
încă o dată şchiopătatul. M-a urmat cu ochii întredeschişi, 
ţinând mânerul Colţului-Cenuşiu cu ambele mâini. Am 
văzut că a aruncat o privire la piciorul meu. Se lăsase 
liniştea peste mulţimea care ne urmărea. Un bărbat, 
probabil un úlfhéðinn judecând după mantia lui cenuşie, i-a 
strigat să mă omoare. 

— Căsăpeşte-l pe netrebnicul bătrân, stăpâne! 

— Maiestate, l-a corectat Skoll. 

Oamenii au început să-l ia peste picior. 

— Stăpânul Maiestate! au strigat ei în bătaie de joc. 

Am făcut un pas în faţă şi am ridicat Răsuflarea- 
Şarpelui, iar Skoll s-a apropiat scoțând un urlet provocator 
ca de lup. Şi-a folosit toată puterea pentru o lovitură care 
ar fi trebuit să mă atingă pe partea stângă. Urmărindu-i 
ochii, am văzut că se uita la mijlocul meu şi am înţeles că 
balansul lui era o fentă. Dar, dintr-odată, cu o rapiditate pe 
care n-o văzusem la el înainte, şi-a mutat spada în cealaltă 
mână ca să mă lovească din dreapta şi să mă oblige, dacă 
voiam să mă feresc, să mut greutatea pe piciorul rănit. 
Cum însă piciorul meu nu era atât de slăbit pe cât credea 
el, am fandat. 

Fandarea lui Sköll a dat greş. A mea i-a străpuns zalele 
în partea de jos. Am simţit cum Răsuflarea-Şarpelui i-a 
rupt legăturile armurii, a trecut prin căptuşeala de piele şi 
a pătruns până la os. Am răsucit spada şi am vârât-o mai 
adânc. Faţa lui Skoll se schimonosea deja. Încerca să se 
smulgă din braţele durerii, însă eu am continuat să rotesc 
lama, sfâşiind carnea şi oasele, iar în cele din urmă l-am 
împins cu umărul drept, trântindu-l la pământ, şi am dat 
drumul Răsuflării-Şarpelui, astfel că a căzut cu spada 
înfiptă în trup. Skoll a încercat să apuce Colţul-Cenuşiu 
pentru o nouă lovitură, dar eu mi-am pus talpa pe braţul 
lui drept, apoi i-am strivit faţa cu piciorul stâng. Tremura 
tot, şi Răsuflarea-Şarpelui odată cu el. 

— Salută-le pe norne din partea mea şi transmite-le 

mulţumirile mele, i-am spus. 

l-am smuls Răsuflarea-Şarpelui din corp. A scâncit de 
durere, s-a cutremurat, iar sângele a ţâşnit prin spărtura 
din zale. Ţinând vârful însângerat al lamei pe gâtul lui, i- 
am spus lui Sigtryggr: 

— Maiestate? 

— Lord Uhtred? 

— Vrei să-l trimiţi la moarte pe cel care ţi-a ucis soția? 

L-am auzit pe Sigtryggr scoţându-şi spada din teacă. 
Sköll se uita în sus la mine, pierzându-şi puterile. Când 
Sigtryggr şi-a ridicat spada, el a deschis ochii. 

— Stai putin, i-am spus lui Sigtryggr. 

M-am aplecat şi-am înşfăcat spada lui Sköll astfel încât 
el să n-o mai poată atinge. I-am aruncat-o lui Finan zicând: 

— Asta-i pentru fiica mea. 

— Nuuu! a ţipat Skoll. Nu! Dă-mi spada! 

Sigtryggr l-a lovit. 

lar Skoll a plecat spre Niflheim ca să fie mâncat de 
spintecătorul de leşuri. 

Stiorra era răzbunată. 


Mă gândesc în fiecare zi la fata mea. Copiii ei au crescut 
sub ochii mei, şi-mi pare nespus de rău că nu-i poate vedea 
devenind oameni în toată firea. Lacrimile îmi inundă ochii 
când le povestesc despre mama lor. Valurile continuă să se 
rostogolească pe plaja lungă de la Bebbanburg, vânturile 
se reped pe deasupra apelor sălbatice şi ştiu că ea se află 
undeva, dincolo de viaţă. Nu în Niflheim, nici în raiul 
creştin, dar este undeva. leremias îmi spune că există un 
loc binecuvântat pentru păgânii buni, o vâlcea cu iarbă 
moale şi izvoare cristaline. 

— E fericită acolo, stăpâne, îmi spune el. 

Încerc să cred că nu este nebun şi că rosteşte adevărul. 
Merge peste tot cu căţeluşul lui alb care, acum, se 
numeşte Scariode. 

— Ca pe Iuda, stăpâne, care l-a trădat pe Domnul lui. 

Am pus tigva jupuită a lui Skoll şi căpăţâna de lup a lui 
Snorri în firidele de la Poarta Tigvelor din Bebbanburg. 

Craniile se uită orbeşte către miazăzi, unde se vor strânge 
vrăjmaşii  Northumbriei. Vikingii trăiesc încă în 
Cumbraland, dar i-au jurat credinţă lui Sigtryggr. El este 
rege al Northumbriei. Egil Skallagrimmrson, pe care-l 
păstrez ca pe o comoară drept companionul meu, îmi 
spune că nu trebuie să ai încredere în vikingi. 

— În tine pot avea încredere? l-am întrebat. 

— Bineînţeles că nu! 

— Dar eu am. 

— Asta, stăpâne, pentru că eşti nebun. Dar eu sunt poet, 
şi poeţilor le plac nebunii. 

Le-am dat lui Egil şi fratelui său pământuri bune la 
miazănoapte de Bebbanburg. Mi-au jurat credinţă pentru 
că, mi-a spus Egil, îi salvasem viaţa fratelui lor mai mic. 

— Ne vom ţine jurământul, mi-a promis el pe drumul de 
întoarcere de la Heahburh. Nu pentru că mi-ar păsa de 
Berg, fireşte. E atât de pocit! 

Am izbucnit în râs. Berg era un băiat foarte arătos, în 
timp ce Egil era extraordinar de urât. Şi femeile erau 
atrase de el ca muştele de miere. În curând, se vor naşte la 
Bebbanburg copii cu urechile ca aripile liliecilor şi bărbiile 
ca prorele corăbiilor. 

Valurile continuă să se rostogolească şi vânturile să 
bată. Ştiu că, într-o zi, un călăreț va urca pe drumul de pe 
țărm şi-mi va aduce veşti de departe, despre moartea unui 
rege şi despre un jurământ ce trebuie respectat. 

Wyrd bið ful âraed. 

Notă istorică 


După moartea lui /Ethelfled au fost frământări în 
Mercia, chiar dacă asediul oraşului Chester (Ceaster) este 
imaginar. /Ethelfleed voia ca fiica ei, Ælfwynn, să-i 
succeadă la tron, dar fratele lui Æthelflæd, regele Edward 
al Wessexului, a trimis-o rapid pe ZElfwynn la o mănăstire 
din Wessex şi a ocupat tronul Merciei. Mai târziu, şi-a 
repudiat cea de-a doua soţie (dacă dăm crezare faptului că 
avusese un scurt mariaj cu mama lui /Ethelstan) şi s-a 
căsătorit cu Eadgifu, care i-a făcut mai mulţi băieţi, deci 
mai mulţi pretendenți la tron. 

ZEthelstan a avut o soră geamănă, Eadgyth, care s-a 
măritat cu Sigtryggr. Mărturisesc că încerc un regret 
pentru uciderea personajului fictiv Stiorra, dar moartea ei 
era necesară pentru a o aduce pe Eadgyth la rolul cuvenit, 
acela de regină a Northumbriei. Această ţară, încă 
independentă, s-a văzut tulburată de stabilirea vikingilor 
pe coasta de vest. Skoll este un personaj imaginar, dar 
Ingilmundr şi fraţii Egil şi 'Thorulf Skallagrimmrson au 
existat.  „Heahburh” este castelul Whitley din 
Northumberland, dar bătălia pe care am descris-o ca 
având loc acolo este în întregime imaginară. Castelul 
Whitley (cunoscut şi ca Epiacum) este fortăreața 
construită de romani la cea mai mare înălțime în Britania. 
Se află la nord de Alston la ieşirea de pe autostrada A689 
către Kirkaugh. Puteţi, de asemenea, să ajungeţi acolo 
făcând o drumeție pe ruta atât de frumos numită „Traseul 
ceaiului lui Isaac”. Tot ce a mai rămas din această 


28 În original Isaac's Tea Trail, un traseu pentru drumeţii care leagă 
orăşelul Alston din comitatul Cumbria (oraşul situat la cea mai mare 
înălţime din Anglia) şi orăşelul Allendale din nord-vestul 
Northumberlandului. Numele i-a fost dat în amintirea comerciantului 
de ceai şi filantropului Isaac Holden care a trăit în prima jumătate a 

fortăreață sunt valurile de pământ care amintesc de 
vechile ziduri şi extraordinara reţea de şanţuri pe care 
romanii le-au săpat pentru a proteja meterezele. 

Toate fortărețele romane au fost construite după acelaşi 
plan, numit uneori modelul „carte de joc”, datorită formei 
incintei. Dar pentru ca, pe pintenul acela înalt, să încapă 
cetatea Whitley, cartea de joc a fost transformată în romb, 
ceea ce, împreună cu şanţurile exterioare, o face unică. 
Fortăreaţa fusese, fără îndoială, construită pentru a 
proteja minele de plumb şi de argint aflate printre colinele 
din zonă. 

Fragmentele de poem din capitolul al zecelea îmi aparţin 
şi încearcă să imite versurile scrise în engleza veche. Cele 
din capitolele al unsprezecea şi al doisprezecelea sunt o 
transpunere liberă a poemelor existente. Primul fragment 
din capitolul al unsprezecelea („Strigăte de luptă răsunau 
puternic”) şi cel de-al doilea („Scuturile s-au izbit”) sunt 
din „Bătălia de la Maldon”, un poem care descrie 
înfrângerea saxonilor de către vikingi în anul 991 d.Hr., cu 
circa şaptezeci de ani după bătălia imaginară descrisă în 
roman. Cel de-al treilea („Acum, ei înaintează”) este 
probabil mai vechi şi reprezintă o compilare a două pasaje 
scurte din „Fragmentul de la Finnsburh” care, aşa cum 
sugerează şi numele, este tot ce s-a păstrat dintr-un poem 
mai lung. Fragmentul care a rezistat timpului este 
cunoscut astăzi din copii realizate după o copie din secolul 
al XVII-lea, şi ea pierdută, care descrie o bătălie purtată în 
timpul unui asediu. Primul fragment din capitolul al 
doisprezecelea („Şi multe trupuri au fost lăsate”) este 
dintr-un poem foarte scurt despre bătălia de la 
Brunanburh menţionată în Cronica anglo-saxonă pentru 
anul 937 d.Hr. În loc să transpun textul original în engleza 
modernă, am preferat să adaptez versiunea lui Alfred Lord 
Tennyson aşa cum a fost publicată în Balade şi alte poeme 
în 1880. Cel de-al doilea („Cu scuturile din lemn de salcie”) 
şi cel de-al treilea („Dumnezeule atotputernic”) sunt din 
poemul „Judith”, relatând povestea din Cartea apocrifă a 

Iluditei, în care eroina eponimă îl decapitează pe generalul 
asirian Holofern. Poemul datează probabil din secolul al 
IX-lea şi, cu toate că este localizat în Israel, descrierea 
bătăliei şi multe ale detalii sunt complet anglo-saxone. 

Profeţia lui Snorri despre danezii şi saxonii care-şi unesc 
forţele va deveni în cele din urmă realitate, dar nu înainte 
de anul 1016 d.Hr., mult după perioada în care a trăit 
Uhtred. Povestea modului în care familia lui a pierdut 
cetatea Bebbanburg este minunat redată în cartea lui 
Richard Fletcher Bloodfeud, Murder and Revenge in 
Anglo-Saxon England (Oxford University Press, 2004). In 
capitolul al şaselea îl menţionez pe părintele Oda, un preot 
danez, şi spun că el a devenit episcop. Aceasta nu este 
ficţiune. Părinţii lui Oda erau danezi care, se crede, au 
venit în Britania în serviciul lui Ubba şi s-au stabilit în 
Anglia de Est. Oda a fost botezat, a devenit preot şi a fost 
numit episcop de Ramsbury în 920 d.Hr. Dar povestea lui 
nu se sfârşeşte aici. El a fost consacrat arhiepiscop de 
Canterbury în anul 941 d.Hr., fiind primul danez ajuns în 
fruntea Bisericii engleze. 

Tânărul Oda a fost probabil preot în anturajul lui 
ZEthelhelm cel Bătrân. Cu timpul însă a devenit un 
susţinător al lui ZEthelstan, al cărui rival principal în lupta 
pentru tronul lui Edward era, într-adevăr, ZElfweard, cel a 
cărui mamă era sora lui ZEthelhelm cel Bătrân. Dar despre 
rivalitatea dintre Ælfweard şi ZEthelstan va fi vorba într-un 
alt roman. Regele Edward al Wessexului, care îşi revendica 
titlul de Anglorum Saxonum Rex şi care este cunoscut 
drept Edward cel Bătrân, este pus în umbră de către tatăl 
lui şi de către succesorul lui, dar merită subliniate 
eforturile întreprinse de el pentru unificarea teritoriilor 
care vor forma Anglia. A moştenit Wessexul de la tatăl lui, 
a cucerit Anglia de Est, cârmuită de către danezi, apoi, 
după moartea surorii sale Æthelflæd, a anexat Mercia. Mai 
rămăsese doar Northumbria. Merită notat şi faptul că 
unificarea Angliei a fost un proiect al saxonilor de vest 
care a pornit de la sud către nord şi că oricine ajungea pe 
tronul Wessexului moştenea inevitabil şi ambiția unificării 

teritoriilor care înflăcărase spiritul regelui Alfred. 

Acţiunea romanului de faţă se desfăşoară în jurul anului 
920 d.Hr. Uhtred, deşi născut saxon (mama sa era saxonă, 
tatăl anglu, dar am ales calea simplităţii), se socoteşte 
northumbrian. El este surprins de cuvântul Ænglisc, 
englez, însă acest cuvânt va căpăta un sens real în timpul 
vieţii sale. Englaland, Anglia, nu există încă, dar naşterea 
ei prin sânge, măcel şi orori este aproape. Despre aceste 
lucruri va fi însă vorba tot într-un alt roman. 


4 392 # 


LOIALITĂTȚI ÎMPĂRŢITE, 
IUBIRI IMPOSIBILE, 
EROISM DINCOLO DE LIMITE 


[O .—._—_—.——_————————----—««mi 


RĂZBOIUL LUPILOR este al unsprezecelea roman din se- 
ria de sucecs lltimal regal scrisă de Bernard Cornwell, o croni- 
că a istorici Anglici de la începuturile sale, „ka fel de captivantă 
ca Urzeala tronarilor, dar inspirată din evenimente reale” |] he 
Obere, serie care a stut la baza unui excepțional serial de tele- 
viziune realizat de BRC. - 

DESI SI-A RECĂPĂTAT fonăreaţa familiei, Uhtrod nu poate 
avea parte de o viață pasnică, find ameninta mät de un vechi 
inamic, cât si de un nou dusman. Vechiul inamic vine din 
Wessex, unde o luptă dinastică va determina cine va fi urmă 
torul rege. Noul dusman este Skăll, un nordic, a cărui aumbițice 
cate să devină rege al Nonhumbrici si care conduce o armată 
înspăimiuruănoare de războinici-lugi, bärbati care luptă cu cre- 
dinga că sum cu mbevärat lupi... 


NIWELIL sorie un roman istorie si che aventur 
man despre curaj, trădare, datorie, devota- 
t, asa cum se văd prin ochii unui răzhot 
nic a cărui loialitate este împărțită între două lumi. 


— n 


„Cornwell rece cu ușurință ide la o biälie spectaculoasă 
ka alia, împletind politica si moravurile sociale ale vremii 
şi plsändu-si cu măiestrie acţiunea în contextul istoric.” 


Pi lest 

